古者庖犧氏之王天下也，仰則觀象於天，俯則觀法於地，視鳥獸之文，與地之宜，近取諸身，遠取諸物，於是始作易八卦，以垂憲象。及神農氏結繩爲治而統其事，庶業其繁，飾僞萌生。黃帝之史倉頡，見鳥獸蹏迒之跡，知分理之可相別異也，初造書契。百工以乂，萬品以察。蓋取諸夬，夬揚於王庭。言文者，宣教明化於王者朝廷。君子所以施祿及下，居德則忌也。

倉頡之初作書，蓋依類象形，故謂之文。其後形聲相益，即謂之字。字者，言孳乳而浸多也。著於竹帛謂之書。書者，如也。以迄五帝三王之世，改易殊體，封於泰山者，七十有二代，靡有同焉。

周禮八歲入小學，保氏教國子，先以「六書」——**一曰指事**：指事者，視而可識，察而見意，上、下是也；**二曰象形**：象形者，畫成其物，隨體詰詘，日、月是也；**三曰形聲**：形聲者，以事爲名，取譬相成，江、河是也；**四曰會意**：會意者，比類合誼，以見指撝，武、信是也；**五曰轉注**：轉注者，建類一首，同意相受，考、老是也；**六曰假借**：假借者，本無其字，依聲託事，令、長是也。

及宣王 太史籒著大篆十五篇，與古文或異。至孔氏書六經，左丘明述春秋傳，皆以古文，厥意可得而說。其後諸侯力政，不統於王。惡禮樂之害己，而皆去其典籍，分爲七國。田疇異畮，車涂異軌，律令異法，衣冠異制，言語異聲，文字異形。

秦始皇帝初兼天下，丞相李斯乃奏同之，罷其不與秦文合者。斯作倉頡篇，中車府令趙高作爰歷篇，太史令胡母敬作博學篇，皆取史籒大篆，或頗省改，所謂「小篆」者也。是時，秦燒滅經書，滌除舊典，大發吏卒，興役戍官，獄職務繁，初有隷書，以趨約易，而古文由此絕矣。徐鍇曰：王僧䖍云：「秦獄吏程邈善大篆，得辠繫雲陽獄，増絕大篆，去其繁複，始皇善之，出爲御史，名其書曰『隷書』」。班固云：「謂施之於徒隷也。即今之『隷書』，而無㸃畫仰俯之勢」。

自爾秦書有「八體」——一曰大篆，二曰小篆，三曰刻符，四曰蟲書，徐鍇曰：案漢書注：「蟲書即鳥書，以書幡信，首象鳥形」，即下云「鳥蟲」是也。五曰摹印，蕭子良以「刻符」、「摹印」合爲一體。徐鍇以爲，符者，竹而中剖之，字形半分，理應別爲一體，摹印屈曲填密，則秦璽文也，子良誤合之。六曰署書，蕭子良云：「署書，漢髙六年，蕭何所定，以題蒼龍、白虎二闕」，羊欣云：「何覃思累月，然後題之」。七曰殳書，徐鍇曰：書於殳也。殳體八觚，隨其勢而書之。八曰隷書。漢興有艸書。徐鍇曰：案書傳多云「張𦭩作艸」，又云「齊相杜探作」。據說文，則張𦭩之前已有矣。蕭子良云：「稾書者，董仲舒欲言災異，稾草未上，即爲稾書」。稾者，艸之初也。史記：「上官奪屈原稾艸」，今云「漢興有艸」，知所言「稾艸」是創，非「艸書」也。

尉律：徐鍇曰：尉律，漢律篇名。「學僮十七以上始試，諷籒書九千字，乃得爲吏。又以八體試之。郡移太史并課，最者以爲尚書史。書或不正，輒舉劾之。」今雖有尉律，不課，小學不修，莫達其說久矣。

孝宣時，召通倉頡讀者，張敞從受之。涼州刺史杜業，沛人爰禮，講學大夫秦近亦能言之。孝平時，徵禮等百餘人，令說文字未央廷中，以禮爲小學元士。黃門侍郎楊雄采以作訓纂篇，凡倉頡已下十四篇，凡五千三百四十字，羣書所載，略存之矣。

及亡新居攝，使大司空甄豐等校文書之部，自以爲應制作，頗改定古文。時有「六書」——一曰古文，孔子壁中書也；二曰奇字，即古文而異者也；三曰篆書，即小篆，秦始皇帝使下杜人程邈所作也；徐鍇曰：李斯雖改史篇爲秦篆，而程邈復同作也。四曰佐書，即秦隷書；五曰繆篆，所以摹印也；六曰鳥蟲書，所以書幡信也。

「壁中書」者，魯恭王壞孔子宅，而得禮記、尚書、春秋、論語、孝經。又北平矦 張倉獻春秋左氏傳。郡國亦往往於山川得鼎彞，其銘即前代之古文，皆自相似。雖叵復見遠流，其詳可得略說也。而𠀍人大共非訾，以爲好奇者也，故詭更正文，鄉壁虛造不可知之書。變亂常行，以燿於𠀍。

諸生競說字解經誼，稱秦之隷書爲倉頡時書，云「父子相傳，何得改易？」乃猥曰「馬頭人爲長」、「人持十爲斗」、「虫者，屈中也」。廷尉說律，至以字斷法：苛人受錢，苛之字，「止句」也。若此者甚眾，皆不合孔氏古文，謬於史籒。俗儒啚夫，翫其所習，蔽所希聞，不見通學，未嘗覩字例之條，怪舊埶而善野言。以其所知爲秘妙，究洞聖人之微恉，又見倉頡篇中「幼子承詔」，因號古帝之所作也，其辭有神㒨之術焉。其迷誤不諭，豈不悖哉？

書曰「予欲觀古人之象」，言必遵修舊文而不穿鑿。孔子曰「吾猶及史之闕文，今亡也夫！」蓋非其不知而不問。人用己私，是非無定；巧說衺辭，使天下學者疑。蓋文字者，經藝之本，王政之始，前人所以垂後，後人所以識古，故曰「本立而道生」，知天下之至嘖而不可亂也。今敘篆文，合以古籒，博采通人。至於小大，信而有證，稽譔其說。將以理羣類，解謬誤，曉學者，達神恉。徐鍇曰：恉即「意㫖」字，㫖者，美也，多通用。分別部居，不相雜廁。徐鍇曰：分部相從，自許始也。萬物咸覩，靡不兼載。厥誼不昭，爰明以諭。其偁易孟氏、書孔氏、詩毛氏、禮周官、春秋左氏、論語、孝經，皆古文也。其於所不知，蓋闕如也。

敘曰：此十四篇，五百四十部，九千三百五十三文，重一千一百六十三，解說凡十三萬三千四百四十一字。其建首也，立一爲耑。方以類聚，物以羣分。同條牽屬，共理相貫。雜而不越，據形系䏈。引而申之，以究萬原。畢終於亥，知化窮冥。

於時大漢，聖德熙明。承天稽唐，敷崇殷中。遐邇被澤，渥衍沛𣶢。廣業甄微，學士知方。探嘖索隱，厥誼可傳。粵在永元，困頓之秊。徐鍇曰：漢和帝 永元十二秊，嵗在庚子也。孟陬之月，朔日甲申。

曾曾小子，祖自炎神。縉雲相黃，共承高辛，太岳佐夏。呂叔作藩，𠈷矦於許，𠀍祚遺靈。自彼徂召，宅此汝瀕。

竊卬景行，敢涉聖門。其弘如何？節彼南山，欲罷不能。旣竭愚才，惜道之味。聞疑載疑，演贊其志。次列微辭，知此者稀，儻昭所尤，庶有達者，理而董之。