召陵 萬歲里 公乘 艸莽臣沖，稽首再拜，上書  
皇帝陛下：

臣伏見陛下，神明盛德，承遵聖業。上考度於天，下流化於民。先天而天不違，後天而奉天時。萬國咸寧，神人以和，猶復深惟五經之妙，皆爲漢制。博采幽遠，窮理盡性，以至於命。先帝詔侍中 騎都尉 賈逵，修理舊文。殊藝異術，王敎一耑。苟有可以加於國者，靡不悉集。易曰「窮神知化，德之盛也」。書曰「人之有能有爲，使羞其行，而國其昌」。臣父故太尉 南閤祭酒 愼，本從逵受古學。葢聖人不空作，皆有依據。今五經之道，昭炳光明，而文字者，其本所由生。自周禮、漢律，皆當學六書，貫通其意。恐巧說衺辭，使學者疑，愼博問通人，考之於逵，作說文解字。六藝羣書之詁，皆訓其意，而天地鬼神、山川艸木、鳥獸䖵蟲、雜物奇怪、王制禮儀、世間人事，莫不畢載。凡十五卷，十三萬三千四百四十一字。愼前以詔書校東觀，敎小黃門孟生、李喜等，以文字未定，未奏上。今愼巳病，遣臣齎詣闕。愼又學孝經孔氏古文說。古文孝經者，孝昭帝時，魯國三老所獻，建武時，給事中 議郞 衞宏所校，皆口傳，官無其說，謹撰具一篇幷上。

臣沖誠惶誠恐，頓首頓首，死辠死辠，䭫首再拜，以聞皇帝陛下。

建光元年九月己亥朔二十日戊午上

漢安帝詔

召上書者，汝南 許沖，詣左掖門外會，令幷齎所上書。十月十九日，中黃門饒喜以詔書賜召陵 公乘 許沖布四十匹。卽日受詔朱雀掖門。敕勿謝。