**急就篇**

凡例：

1、底本为张传官急就篇校理，斟酌校对。

2、红色字体表示字头、声符，绿色字体表示说文正字、新附字。凡在疑似之间者，阙而不论。

# **顏敘**

祕書監弘文館學士上護軍琅邪縣開國子顏師古撰

急就篇者，其源出於小學家。昔在周宣，粤有史籀，演暢古文，初著大篆。秦兼天下，罷黜異書，丞相李斯又撰蒼頡，中車府令趙高繼造爰歴，太史令胡母敬作博學篇，皆所以啓導青衿、垂法錦帶也。逮至炎漢，司馬相如作凡將篇，俾效書寫，多所載述，務適時要。史游景慕，擬而廣之，元 成之間，列於祕府。雖復文非清靡，義闕經綸，至於包括品類，錯綜古今，詳其意趣，實有可觀者焉。然而時代遷革，亟經䘮亂，傳寫湮訛，避諱改易，漸就蕪舛，莫能釐正。少者闕而不備，多者妄有增益，人用己私，流宕忘返。至如蓬門野賤、窮鄉幼學，遞相承稟，猶競習之，旣無良師，祇增僻謬。若夫縉紳秀彥、膏粱子弟，謂之鄙俚，耻於窺涉，遂使博聞之說，廢而弗明，備物之方，於兹𥨊滯。師古家傳蒼、雅，廣綜流略，尤精訓故，待問質疑，事非稽考，不妄談說，必則古昔，信而有徴。先君常欲注釋急就，以貽後學，雅志未申，昊天不弔，奉遵遺範，永懐罔極。舊得皇象、鍾繇、衛夫人、王羲之等所書篇本，備加詳覈，足以審定，凡三十二章，究其真實。又見崔浩及劉芳所注，人心不同，未云善也。遂因暇日，爲之解訓。皆據經籍遺文，先逹舊旨，非率愚管，斐然妄作。字有難識，隨而音之，別理兼通，亦卽並載。可以袪發未寤，矯正前失，振幽翳之學，攄制述之意，庶將來君子裁其衷焉。

# **正篇**

每標章首以字數爲斷者，蓋取其程課學僮簡牘爲便也。是以前之卒章，或與後句相躡。

漢黃門令史游撰

游，元帝時人也，見漢書蓺文志。黃門令屬少府。

**急就奇觚[柧]與衆異，**觚者，學書之牘，或以記事，削木爲之，蓋簡屬也。孔子歎觚，卽此之謂。其形或六面、或八面，皆可書。觚者，棱也，以有棱角，故謂之觚。言學僮急當就此奇好之觚。其中深博，與衆書有異也。班固兩都賦曰：「上觚棱而棲金爵。」今俗猶呼小兒學書簡爲「木觚章」，蓋古之遺語也。**羅列諸物名姓字。**言此衆章，列敘萬物之名及人姓字。

**分別部居不雜廁，**前後之次，以類相從，種別區分，不相間錯也。**用日約少誠快意。**以其詳悉，多所該備，不費功日而心意開了，故云「快意」也。禮學記曰：「師𨓜而功倍。」

**勉力務之必有喜，**勉令勤習，以致業藝，則能顯逹，可好喜也。**請道其章：**敘致已訖，乃說之也。

**宋延年，**微子，紂之庶兄，周武王克商，封之於宋，其後或以國爲姓，遂有宋氏。延年之義，取於壽考無疆也。漢有李延年、杜延年、田延年。篇首廣陳諸姓及名字者，以示學徒，令其識習，擬施用也。自此以下，器用物務，次敘皆同。而說者乃云是當時弟子名姓，又云是古賢聖之人，本出易緯，史游重述，此說皆非也。姓者並是古來所有，非妄造之。名字或是舊人已經稱用，或是新構義理，然非實相配屬，真有其人。所以章中自云「姓名訖，請言物」，又云「諸物訖，五官岀」。以此求之，其意可暁。至如雜寳奇繒，殊俗異服，及疾病刑獄，官曹職務，豈非當時庠校之內悉自有乎？皆汎說耳。易緯中頗有姓名與此同者，蓋後人妄取以附著之，非本聖人所說也。先儒通論舊云：緯書之作，僞起哀 平。應劭撰風俗通，亦多設人姓而爲章句偶讀，斯效急就之爲也。**鄭子方。**鄭桓公 友，周厲王之子，宣王母弟也。宣王封之於鄭，其後或以國爲氏。宋有鄭翩，卽其族也。子者，男子美稱。方者，言其正直不回也。

**衛益壽，**衛康叔，周文王之子也。周公旣誅管 蔡，而封康叔爲衛侯，其後亦因國爲氏。益壽，亦延年之義也。**史步昌。**史氏之先，本周大夫史佚之後也。周亦有史籀，晉有史黯，秦有史顆，衛有史狗、史鰌，其後並稱史氏。此類甚多，不可具載。步昌，言高步而昌盛也。漢有李步昌。

**周千秋，**周大夫周桓公宰周公，周公忌父繼守官邑，故有周氏。周任之後，亦爲周姓。千秋，亦欲長生久視也。漢有張千秋、田千秋。**趙孺卿。**造父善御，事周穆王，穆王封之趙城，其後因稱趙氏。晉之趙風，卽其苗裔，遂蕃衍焉。孺，幼少之號也。卿，言可爲列卿也。漢有蘇賢，字孺卿。

**爰展世，**爰氏之先，本與陳同姓。陳申公生静伯甫，伯甫八世孫爰諸生爰濤塗，因而命氏。其後或爲轅字，又作袁字，本一族也。漢有爰盎。展者，伸也，言子孫蟬聯不絕也。或曰展，誠也。**高辟兵。**齊大夫高傒者，號高敬仲，本齊之公族也。其後遂稱高氏，大爲著姓。又惠公之孫曰公孫竈，亦稱高氏。辟兵，言能弭止兵戎也。

**鄧萬歲，**鄧，古國名，本曼姓也，其後稱鄧氏焉。楚有鄧廖，鄭有鄧析，並其族也。萬歲猶千秋耳。**秦妙房{秦眇房}。**秦本地名，後爲國號，因又命氏。魯有秦堇父、秦丕兹、秦遄，皆秦姓也。妙謂德行高妙也，房謂德之所聚也。

**郝利親，**郝，京兆 盩厔鄉名也，因地以命氏焉。漢有郝賢。今盩厔縣猶出郝姓。利親，言其善父母也。**馮漢強。**馮氏之先，本歸姓也。鄭大夫有馮簡子，其後遂爲大族。漢強，意在忠於本朝也。

**戴護郡[𨚵護郡]，**戴氏之先與宋同族。宋戴公生公子文，遂稱戴氏，戴惡卽其後也。護郡，言爲太守若都尉。**景君明。**景氏，楚之同族，本𦍋姓也。漢高祖用婁敬之計，徙齊、楚大族入關，景氏亦遷名數，今之好畤、鄭縣、華陰諸景是也。君明，言有明德，宜爲列國諸侯也。漢有京房，字君明。

**董奉德{蕫奉德}，**董氏之先，本己姓也。飂叔安之裔子曰董父，能擾畜龍，服事帝舜，舜賜之姓曰董。又周大夫辛有之二子適晉，與籍氏俱董督晉之史籍，因爲董氏。董狐、董叔、董安于皆其後也。奉德，言其奉持德義也。一曰言有賢德，人所戴奉也。**桓賢良。**宋桓公孫鱗矔爲宋司徒，號曰桓子，因爲氏焉。向魋號桓司馬，其後亦稱桓族。賢良，言可應賢良之舉也。

**任逢時，**周文王母，任氏之女，此古姓也。又有任國之君，太皥之後，本風姓也，其後亦爲任氏焉。逢時，言遇太平也。漢有王逢時。**侯仲郎。**侯氏之先，鄭大夫侯宣多、侯羽之後也。魯有侯叔夏、侯犯，齊有侯朝，其後亦皆以爲姓。仲者，次伯之下。郎者，可爲郎官也。

**由廣國，**戎人由余入秦爲相，其後遂稱由氏。楚大夫王孫由于有忠勇之節，楚人亦謂其族爲由氏焉。廣國，言爲本朝益土地也。**榮惠常。**周大夫有食采於榮者，因而氏焉。周書曰：「王俾榮伯作賄肅慎之命。」春秋稱：「天王使榮叔來含。」國語云：「厲王悦榮夷公。」皆榮氏也。魯有榮駕鵝，楚有榮黃，其後亦稱榮氏。孔子所見榮啓期，泰山 郕人也，或謂之榮聲期，啓、聲相近故也。漢有榮畜。惠常，言以仁惠爲常也。

**烏承禄，**齊大夫烏餘之後，遂以爲姓。莒亦有烏存，秦有力士曰烏獲。承，受之也。**令狐横[令狐桄]。**令狐，晉地名也，在河東。大夫魏顆食邑於此，號令狐顆，因爲氏焉。横，充也、大也。

记：依颜注，则横之为言桄也。

**朱交便，**舜臣朱武，其後以爲姓。論語有𨓜民朱張。春秋左氏傳，齊有朱毛，漢有朱家。交便，善與人交，皆便安之也。**孔何傷。**孔氏之先，與宋同祖。閔公生弗父何，何曾孫曰正考父，考父生孔父嘉，仲尼卽其後也。衞有大夫孔逹、孔烝鉏，其後亦稱孔氏。何傷，言無所傷害也。

**師猛虎，**師，樂人無目者之稱也。晉有師曠，魯有師己，鄭有師悝、師蠲、師觸，其後皆以爲姓。以猛獸爲名，尚其威也。**石敢當。**衛有石碏、石買、石惡，鄭有石癸、石楚、石制，皆爲石氏。周有石速，齊有石之紛如，其後亦以命族。敢當，言所當無敵也。

**所不侵，**所所，斫木聲也。古有虞衡之官，因主伐木，遂以爲姓。漢有所忠，武帝之近臣也。不侵，言其謹慤，不爲寇暴也。春秋左氏傳曰：「不侵不畔之臣。」**龍未央。**龍，舜臣名，命爲納言者也，其後遂以爲姓。又董父旣賜姓曰董，又易氏曰豢龍，其後亦爲龍氏。漢有龍德，善鼓琴。未央，言益壽無極也。

**伊嬰齊，**伊摰、伊陟，殷之卿宰，其後遂爲著姓。漢有伊籍。嬰齊，謂嬰兒之絜齊者也。魯有公孫嬰齊，漢有南越王 趙嬰齊。**翟回慶。**翟氏，本齊 翟僂新之後也。魏有翟璜、翟翦。漢有翟公、翟方進。回慶者，言福喜方來也。

**畢稚季{畢隹季}[畢稺季]，**周文王之子有畢公高者，其後以爲姓。晉之畢萬卽此族焉。稚季者，言非長，叔幼也。漢有杜稚季。**昭小兄。**昭氏亦楚同姓，共屈、景爲三族者也。當戰國時，有昭奚恤。小兄，言上有昆而下有弟也。

记：婴齐之训，颜说恐不确。如郑 子齹，名婴齐，以齐等、参差反训。楚令尹子重，名婴齐，则以齌疾为训，言少有所成。

**柳堯舜，**魯公子展之後也。有展禽者，食采於柳下之地，因爲柳氏焉。堯舜，言依唐 虞二帝之則以自警也。**樂禹湯。**樂氏之先，與宋同姓。戴公生樂父衎，是稱樂氏。樂喜皆其後也。楚有樂伯，亦因得姓。戰國時，燕有樂毅、樂間。禹湯，言欽夏 殷兩王之美，順其則也。

**淳于登，**春秋 淳于公如曹，度其國危，遂不復。淳于之地，卽北海 淳于縣是也。後以國爲姓。戰國時，齊有淳于髡。秦始皇時有淳于越。漢有淳于長。**費通光。**費氏，楚大夫費無極之後也。漢有費直。通光，猶言開明。

**柘温舒。**柘，楚地名也，後更爲縣，時屬淮陽國。所居之人因而命氏。温舒，言其温裕而安舒。漢有路温舒。**路政陽，**路，水名也，又因爲縣，在𣵠郡界，居者氏焉。漢有路中大夫、路温舒。政陽，言其堪爲政而有光陽也。

**霍聖宮。**周文王之子有霍叔武者，其國在河東，今霍邑縣是也。後嗣爲晉獻公所滅，子孫遂姓霍氏。漢之霍去病、霍光，卽河東人也。聖宮，言覩聖人之奥祕，若入其宮室也。子贛曰：「譬之宮牆，夫子之牆數仞，不得其門而入，不見宗廟之美、百官之富。」**顏文章，**顏氏本出顓頊之後。顓頊生老童，老童生吳回，爲高辛火正，是謂祝融。祝融生陸終，陸終生六子，其五曰安，是爲曹姓。周武王封其苗裔於邾，爲魯附庸，在魯國 鄒縣。其後邾武公名夷父，字曰顏，故春秋公羊傳謂之顏公，其後遂稱顏氏。齊 魯之間，皆爲盛族。孔子弟子逹者七十二人，顏氏有八人焉。四科之首，回也，標爲德行，韓子稱儒分爲八，而顏氏處其一焉。漢有顏泗、顏異、顏安樂，以春秋名家。文章，言其文章也。

**管財智，**管氏之先，出自周文王，以國命氏也。齊有管至父、管夷吾、管于奚、管脩，因爲著姓。財智，言富於財而又多智也。**偏呂張。**楚之軍帥，使主偏者，因以爲姓也。司馬法曰：「車十五乘曰偏。」春秋左氏傳曰：「廣有一卒，卒偏之兩。」呂張，言爲心呂之臣，可張大王室也。昔者大岳爲禹心呂之臣，故封呂侯，以譬身有脊呂骨也。其爲字象形，非兩口也。

**魯賀喜，**伯禽之後，有悼公者，爲楚所滅，子孫以國爲氏。賀喜，言有喜而可賀也。**觀宜王。**觀，夏之同姓諸侯也。國滅之後，因而氏焉。晉有觀武，楚有觀起、觀從，皆其胤也。觀，字或作灌。斟灌，亦夏時國名也，其後爲灌氏焉。漢有灌嬰。宜王，言有益於王室者也。

**程忠信，**程氏之先，本重黎之後。周有程伯休父，因姓程焉。晉有程鄭，實佐下軍。漢有程鄭，臨卭富室。忠信爲周，言不阿黨也。**吳仲皇。**周大王之子太伯，始封於吳，吳氏卽其後也。仲者，次伯之下。皇者，正也、大也。

**許終古[鄦從古]，**許氏，許由之後也。太嶽之㣧有姜姓者，封於許國，其後爲楚所滅，末裔亦姓許。晉有許偃。鄭有許瑕。楚有許伯，亦稱許氏。終古，言不廢絕也。漢有濟北思王 終古。**賈友倉。**賈，本姫姓國也，晉吞滅之，後稱賈氏。晉有賈華、賈佗、賈伯、賈辛，皆其裔也。友倉，言慕倉舒，追而友之。**陳元始，**舜後嬀滿，周武王封之於陳，其後爲楚所滅，子孫因姓陳焉。元始，長子之稱也。**韓魏唐。**周武王之子封於韓，其後爲晉所滅，因稱韓氏。晉大夫韓萬卽其後也。及三家篡晉，侯王相襲，故其宗黨分布四方。或曰：韓萬，曲沃 桓叔之子也。晉滅韓，令萬食其地焉，因爲韓氏。魏唐，取二國之地以爲名也。魏本姫姓，亦爲晉所滅，其地卽河東 河北縣是也。唐卽晉地也，故詩蟋蟀敘曰：「此晉也，而謂之唐。」

记：終古之为言從古。仓舒，高阳氏八才子之一。

**液容調，**上古道術之士，善於鍊化，能作液湯者，後嗣因以液爲姓。容調者，言其容止調和。**柏杜楊。**古帝有柏皇氏，其後爲柏氏焉。一曰晉 伯宗，伯州犂之後。古通用字，柏與伯同，故爲柏氏。魏有柏直，漢有柏至。杜楊，以二木爲名也。杜，甘棠也。牡者曰棠，無子者也。牝者曰杜，有子者也。楊，一名蒲柳，可以爲矢。

**曹富貴，**曹姓卽陸终之子安所出也。又周文王之子曰曹叔振鐸，武王封之陶丘，號曰曹伯。其後爲宋所滅，亦爲曹氏。而齊有曹開，亦稱曹族。富貴，言滿而不溢、高而不危也。**尹李桑。**尹氏本周大夫也，後爲官族。李桑，義與「杜楊」同。

**蕭彭祖，**蕭氏本出殷之六族，成王所用封伯禽也。又有蕭國，其君子姓，宋之附庸，爲楚所滅，亦稱蕭氏。彭祖者，追慕彭鏗，尚其長年也。漢有張彭祖、嚴彭祖。**屈宗談。**屈氏之先，楚同姓也。屈瑕、屈重、屈蕩、屈建、屈平，皆其後焉。宗談，言有口辯，爲談者所宗也。以談合桑，古韻疏也。

记：談者，用韵未详。

**樊愛君，**周大夫仲山甫，宣王時爲樊侯，遂稱樊氏。樊皮卽其後也。愛君，言慕鬻拳之爲人也。**崔孝讓。**崔，齊邑名也。丁公之子於此受封。其後有崔夭，夭之支庶，苗裔盛焉。孝讓，言旣有孝德，又能克讓也。

**姚得賜，**姚，舜姓也。陟方之後，末嗣稱焉。鄭有姚句耳，漢有姚平。得賜，言多受君之寵錫也。**燕楚莊。**燕邵公 奭，本周之同姓，其後以國爲氏云。楚莊，言慕楚莊王也。

**薛勝客，**有奚仲者，爲夏車正，受封於薛，後遷于邳。而仲虺居薛，爲湯左相，其後稱爲薛侯。及爲楚所并，餘族因號薛氏。勝者，克堪之義。客者，人禮敬之爲上客也。**聶干將。**聶本地名，因以爲姓也。春秋稱「齊師、宋師、曹師次于聶北，救邢。」韓有聶政，漢有聶壹。干將，古之善劒，一曰劒師名也。

**求男弟，**求氏本居衛國 裘氏之地，故稱裘焉。後又轉爲求字。漢末有求仲，卽此族也。男者，以別女。弟者，有兄之稱也。**過說長。**過者，夏時國名，因爲姓也。說長，言常悦豫也。

**祝恭敬，**祝氏，鄭 祝聃之後也。又衛有祝鮀，後嗣傳職，賢而有識，亦稱祝氏。恭敬，謂不忘恭敬，慕趙盾也。**審毋妨。**審氏之先，爲周司空屬官，主審曲面勢者也。後因賜族。漢有審食其。毋妨，言勿有所妨害也。

**龐賞贛，**龐者，高屋之名。龐氏之先，貲產殷富，好爲室屋，鄉黨榮慕，謂之龐家，遂以立氏。魏有龐涓。贛，賜也。賞贛，義與「得賜」同。**來士梁。**來氏，殷之別族，本子姓。士梁，言爲士君子之棟梁。

**成博好，**成者，周之采地，鄉士所食，成肅公、簡公、桓公是也，故稱成氏焉。又楚令尹子玉，若敖孫也，號成得臣，亦爲成氏。大心、成熊，皆其後也。晉有成鱄、成何，何後奔燕。宋有成讙，秦有成差，並爲成姓。博，大也。**范建羌。**陶唐氏之後，在夏爲御龍氏，在商爲豕韋氏，在周爲唐杜氏。其後杜伯之孫曰士蔿，爲晉司空。蔿子士縠，亦繼其官。蔿孫士會，晉大傅，食邑於范，爲范氏。建羌，言立功於西羌之地也。

**閻歡欣，**閻者，里中門也，因其所居，遂以爲姓。晉有閻嘉、閻沒，齊有閻職。歡欣，言得人之歡心。**寧可忘。**寧氏與秦同姓。秦襄公曾孫諡曰寧公，支庶因以爲氏。一曰寧、甯本一姓，衛大夫甯俞之後也。漢有甯成，史記作寧成。可忘，言其善德不可忘也。詩云：「有斐君子，終不可諼兮。」諼亦忘也。

**苟貞夫，**苟，草名也，所居饒之，因以命氏。漢有苟賓，河內人也，今之河內猶有此姓焉。一曰本晉大夫荀氏之後，避難改族而稱苟云。貞者，言有歲寒之節，夫者，大夫之謂也。**苗涉臧。**苗賁皇，本楚人，後奔於晉，其子孫遂爲苗氏。王莾時有苗訢。篇本苗，字或作茅，國名也，周公子所封，其後因以爲氏。又邾有茅地及茅夷鴻，皆茅姓也。涉臧，言其所涉皆善道也。一曰遇難逃禍，涉水而藏匿也。

**田細兒，**田氏之先，職賦田者也，因以爲姓。晉有田蘇，宋有田景。又陳厲公之子完奔齊，代爲卿佐，遂篡齊國，後自稱王，又稱東帝，其族亦爲田氏，葢以陳、田聲相近云。及爲秦所滅，漢興，徙田族於關中，今之高陵、櫟陽諸田是也。細兒，言小兒也。**謝內黃，**謝，南方國名也，周宣王后父申伯於此作邑，其後以爲氏。魯有謝息。內黃，言黃中通理也。一曰取縣爲名也。內黃屬魏郡。

**柴桂林。**衞人高柴，爲孔子弟子，後居於魯，末裔以柴爲姓。漢有將軍柴武。桂林者，取其冬生不凋而衆盛之意。**温直衡。**温氏之先，出自己姓。又晉之郤至，食邑河內之温，號曰温季，其後亦爲温氏。直衡，言其正而平也。

**奚驕叔，**奚仲旣遷于邳，其後遂稱奚氏。漢有奚涓。驕者，父母愛而名之。叔者，伯仲之下也。**邴勝箱。**邴，泰山下邑也，居之者以爲姓焉。晉有邴豫、邴師。齊有邴歜、邴夏、邴意兹。漢有邴丹。勝箱，言其堪任近侍，在東西箱也。一曰言能負重致遠，以牛爲喻也。

记：邴，一作祊。

**雍弘敞，**雍，國名也，在河內 山陽，文王之子所封，其後以爲姓。又宋有雍氏，本姞姓也。鄭有雍糾，齊有雍廪，楚有雍子，後入于晉，其裔皆雍氏。漢有雍齒。弘敞，言其大而高明也。**劉若芳。**劉氏之先，與范氏同祖。士會自秦歸于晉，其族留秦不去者爲劉氏。又周之采地亦名爲劉，劉康公、定公、獻公，皆王卿士也，其後亦稱劉姓。若芳，言如蘭若之芬芳也，若謂杜若，芳草名也。

**毛遺羽，**文王之子封於毛國，其後以爲姓焉。又周之采地亦名爲毛，卿士所食，毛伯衛、毛伯過皆是也，其後亦稱毛氏。趙有毛遂，漢有毛釋之。遺羽，自謙之稱，言極輕賤也。**馬牛羊。**造父旣封趙城，其後稱馬氏，葢以善御馬云。又趙將趙奢，克敗秦師，賜號馬服君，其後亦爲馬姓。牛羊者，愛而諱之，比之於畜產者也。

**尚次倩，**呂望爲周武王太師，號尚父，其後或以爲姓。次者，長幼之弟，倩者，青色而美也。**丘則剛。**陳有宛丘，居之者以爲姓。又邾有丘弱，後亦爲丘氏。則猶象也，謂法象於天，爲剛德而不干時也。

**陰賓上，**陰亦周之采地，周大夫陰忌、陰不佞、陰里，其後遂爲姓焉。賓上者，見賓禮於君上，取「利用賓于王」之義。**翠鴛鴦。**翠氏，楚 景翠之後也，避入關之遷，懐土逃匿，改姓爲翠。鴛鴦，取匹鳥爲名也。

**庶霸遂。**庶氏之先，本出衛之公族，以非正嫡，遂號庶氏。禮記曰：「子思之母死於衞。」庶氏之女也。及春秋：「邾庶其來奔。」其後亦爲庶氏。霸遂，言能遂成霸功也。**萭段[[1]](#footnote-1)卿，**萭亦楀字，楀者，木名，因樹以得姓也。詩云：「楀維師氏。」謂女寵之族有姓楀者，爲師氏之官也。漢有萭章。段卿者，言其厚重如石之段，可爲卿也。春秋 鄭有印段字子石、公孫段字伯石，孫子曰：「如段之投卯。」

**泠幼功，**泠人，掌樂之官也，因爲姓焉。黃帝時有泠倫。周有泠州鳩。秦有泠至。漢有泠襃、泠豐。幼者，少小之次。功者，言能立功也。**武初昌。**周大夫武氏子，其後因爲武姓。陳勝之起也，武臣自立爲趙王。項羽之客亦有武涉。初昌者，言始昌大也。漢有夏侯始昌。

**褚回池，**褚師，官名也。衛有褚師定子、聲子及褚師圃，其後因姓褚焉。又周有褚氏之地，居者亦因命族。漢有褚大、褚少孫。回池，猶顏回字子淵之義也。**蘭偉房。**鄭穆公本因夢蘭而生，故號公子蘭。其後支庶或爲蘭氏。偉房，言其器大，衆藝所聚也。

**減罷軍，**減氏之先，爲晉公族大夫。驪姫之難，晉廢公族，因謂其人爲減氏。减者，省也。漢有減宣。罷軍，猶言偃武也。一說久從戎役，故疲劳也。**橋竇陽。**黃帝葬於橋山，羣臣追慕，守冢不去者，因爲橋氏。漢有橋庇、橋仁、橋桃。空穴曰竇，牆南曰陽，言若生於竇陽，故爲名也。

**原輔輻，**周文王之子封爲原伯，其地今在河內。於後爲晉所滅，遷之于冀，因稱原氏。而晉更以原封其大夫先軫，故號原軫。軫之苗裔亦姓原焉。又周之采地亦名爲原，原莊公、襄公皆食之也。其後亦命族。孔子之門有原憲、原壤。輔輻，言若輻之輔車也。**宣棄奴。**周宣王中興，國人美其德，故支庶以爲氏焉。棄奴，亦愛而諱之也。

**殷滿息，**微子，本殷之族，雖封於宋，支庶或稱殷氏。又殷水在潁川，居之者亦以爲姓。秦有殷通，漢有殷仲。滿息，言充滿而蕃息也。**充申屠。**充氏，古仙人充尚之後也。申屠，楚之官號，若言司徒也。又謂之信都，古者申與信同，屠、都聲相近也。漢有申屠嘉，本此官之後也，遂因爲姓。韓信名信都，亦有義。今猶有申屠姓，亦有信都。

**夏脩俠，**夏桀爲湯所滅，其族遂稱夏氏。又陳宣公之孫、御叔之子號夏徴舒，夏齧、夏區夫皆其後也，亦爲夏氏。脩俠，言其修行游俠之事也。**公孫都。**黃帝姓公孫氏，支庶遂以爲姓也。又公子之子皆號公孫。魯 公孫敖、鄭 公孫閼、齊 公孫蠆、晉 公孫尨、衞 公孫朝，凡此等類，其後皆爲姓矣。略舉大綱，不可具記。漢有公孫賀。都，美稱也。詩曰：「洵美且都。」又曰：「不見子都。」

**慈仁他，**慈氏，本高陽氏才子之後也，美其宣慈惠和，因以爲姓。仁他者，所愛及遠也。**郭破胡。**虢叔，周王季之子也，受封於虢，其地今陝州 陝縣是也。後爲晉所滅，虢公醜奔周，遂姓郭氏。郭者，虢聲之轉也。又齊地有郭氏之墟，葢古國。國滅之後亦爲郭姓。齊有郭榮，此其族也。破胡，言能克匈奴。

**虞尊偃，**帝舜之後，或爲虞姓。又周太伯之弟仲雍，號曰虞仲，嗣太伯之後。武王克商，封虞仲之庶孫爲之後。其地今在河東，謂之虞公。爲晉所滅，其後亦爲虞氏。尊偃，偃仰自尊高也。**憲義渠。**憲氏之先，本爲周之布憲，司寇之屬官也，其後以爲姓焉。義渠，國名也，後爲縣，在北地，以縣爲名也。

**蔡游威，**周 蔡叔者，文王之子，爲周公所誅，而封其子仲於蔡，是爲蔡侯。其後爲楚所滅，遂稱蔡氏。游威，威之遠揚也。**左地餘。**左丘明，本魯之左史，繼守其職，遂爲姓焉。又楚左史倚相，末裔亦爲左氏。地餘，言土地有餘，封邑廣大也。漢有歐陽地餘。

**譚平定{𨝸平定}，**譚，小國也，爲齊所滅，譚子奔莒，因姓譚焉。平定，謂無憂虞也。**孟伯徐。**魯桓公子慶父之後號孟孫氏，其後稱孟氏焉。又衛侯之兄孟縶，其後亦曰孟氏。伯，長也。徐者，舒緩之稱也。

**葛轗軻{葛感軻}[葛坎坷]，**夏時諸侯有葛伯者，爲湯所征，遂失其國，因稱葛氏。又春秋時亦有葛，嬴姓之國也，其後亦爲葛氏。轗軻，言坎𡒄不平也。蓋欲效孟子名軻字子居耳。**敦倚蘇。**敦氏，秦文公時史敦之後也。倚蘇，言爲萌庶所倚賴，喜於來蘇也。

记：未详。

**耿潘扈，**耿，地名也，在河北，祖乙所都，舊居之者以爲姓也。又有耿國，在平陽 皮氏，晉獻公滅之，其後亦稱耿氏。漢有耿壽昌。潘，水名也，在榮陽。扈，廣大也，言生此水土而廣大也。**焦滅胡。**武王克殷，封神農之後於焦，末葉因爲焦氏。又有姫姓小國，亦謂之焦，爲晉所滅，後稱焦氏。滅胡，猶言破胡也。

**晏奇能，**齊有晏弱，本齊之公族也，號晏桓子。桓子生嬰，曰晏平仲，其後遂爲晏氏。又有晏圉、晏父戎、晏氂，皆其族也。奇能，謂有異材也。**邢麗奢。**邢，本姫姓之國，周公之胤也，爲衞所滅，因稱邢氏。麗奢，言美而不陋也。

**邵守實，**邵穆公，周卿士也，繼守其職。邵伯廖、邵武公，皆其後也，因爲邵氏焉。秦有邵平，漢有邵信臣。守實，謂篤於言行，不虚詭也。**宰安期。**宰氏，周大夫宰孔之後也。安期，取古人安期生之名也。

**俠卻敵，**俠氏，韓相俠累之後也。卻敵，謂能折衝禦寇也。**代焉于。**代，國名也，在常山之北。代王爲趙襄子所滅，其遺族遂稱代氏焉。焉，安也。于，曲也。焉于，言無所屈撓也。

记：焉于，未详。

**司馬襃，**程伯休父，周宣王時有平徐方之功，錫以官族，爲司馬氏。其後有適晉者，司馬侯、司馬叔游、司馬彌牟、司馬烏、司馬寅皆是也。項羽立司馬卬爲殷王，漢 司馬遷卽其族也。襃，大也。**尚自於。**前已有「尚次倩」，今又言「尚自於」，一姓再見也。尚，亦作掌，葢魯大夫黨氏之後也。黨亦音掌。自於猶言自益也。

记：自於，未详。

**陶熊羆，**陶唐氏之後，或單稱陶。又虞閼父爲周陶正，其後亦稱陶氏。成王封康叔以殷人七族，亦有陶氏焉。「惟熊惟羆，男子之祥。」故以爲名。**解莫如。**解，地名也，在河東，因地爲姓，故晉國多解氏焉。解張、解揚、解狐，皆其族也。漢有解光、解延年。莫如，言無有能如之者也。漢有毛莫如。

**樂欣諧，**樂氏亦再見也。欣諧，喜於和合也。**童扶疏[童夫須]。**顓頊之子號老童者，其後因以爲姓。扶疏，言衆而盛多也。

记：扶疏犹夫須见释草。今谓之流苏。

**痛無忌，**痛氏本盛國之後，實姫姓也。周穆王嬖寵盛姫早死，穆王哀痛不已，加禮葬之，遂改其族，謂之痛氏。無忌，言無所避忌也。古有僊人宋無忌。**向夷吾。**向者，國名，本姜姓也，其後以爲氏。又宋之向氏，與宋同姓，桓公生向父肹，遂爲向氏。向戌、向儀、向寧，皆其後也。夷吾，欲效管仲之名也。

**閎并訢，**閎氏之先，本周之閎人。閎，所以止扉，今之門柣是也。職典其事，遂爲姓焉。漢有閎孺。并訢，言衆並訢喜也。**竺諫朝。**竺氏本天竺國人也，来歸於漢而稱竺氏。天竺卽身毒也，亦謂之捐毒。漢有竺次者，卽其人焉。云諫朝者，言可備諍臣於朝廷者也。以朝韻吾者，古有此音，盖相通也。班固幽通賦曰：「巨滔天而泯夏，考遘愍以行謡。終保己而貽則，里上仁之所廬。」類此甚多，不可具載。

**續增紀，**續氏，晉大夫續簡伯之後也，號狐鞫居，以食續地，更爲續氏。增紀，言高年也。**遺失餘。**遺氏，本魯 季氏家臣南遺之後也。失餘，言所失之餘，惟此一字也。

**姓名訖，**所陳堪爲姓名也。訖者，其事略究也。**請言物：**次說雜物并衆品也。

**錦繡縵䋃{毛}離雲爵[雀]，**錦，織綵爲文也。繡，刺綵爲文也。縵，無文之帛也。䋃，謂刺也。離雲，言爲雲氣離合之狀也。爵，孔爵也。言織刺此象，以成錦繡繒帛之文也。自「離雲爵」以下至「鳧翁濯」，其義皆同。今時錦繡、綾羅及氍毹、毾㲪之屬，摹寫諸物，無不畢備，其來久矣。一曰離謂長離也，雲謂雲氣也。長離，靈鳥名也。作長離、雲氣、孔爵之狀也。**乘風縣鐘華洞樂。**乘風，一名爰居，一名雜縣，蓋海鳥也。言爲乘風之狀。作簨虡以懸鐘，又爲華藻之形，兼列衆樂之器，以成文章也。洞猶通也，言遍載其文綵也。

记：䋃者，释草：「髦，顚蕀。」说文：「蛓，毛蟲也。」孔爵，即孔雀。爰居，见释鸟。

**豹首落莫兔雙鶴，**豹首，若今獸頭錦。落莫，謂文綵相連，又爲兔及雙鶴之形也。鳥二枚曰雙。**春草雞翹鳧翁濯。**春草，象其初生纎麗之狀也。雞翹，雞尾之曲垂也。鳧者，水中之鳥，今所謂水鴨者也。翁，頸上毛也。旣爲春草雞翹之狀，又象鳧在水中引濯其翁也。一曰春草、雞翹、鳧翁，皆謂染彩而色似之，若今染家言鴨頭緑、翠毛碧云。

记：落莫，犹幕络，见释名。

**鬱金[𩰪金]半見緗白䋤，**自此以下，皆言染繒之色也。鬱金，染黃也。緗，淺黃也。半見，言在黃白之間，其色半出，不全成也。白䋤，謂白素之精者，其光䋤䋤然也。**縹綟緑紈皁紫硟。**縹，青白色也。綟，蒼艾色也。東海有草，其名曰䓞，以染此色，因名綟云。緑，青黃色也。紈皁，黑色。紫，青赤也。硟，以石輾繒，色尤光澤也。

**烝栗絹紺縉紅繎，**烝栗，黃色若烝孰之栗也。絹，生白繒，似縑而疏者也，一名鮮支。紺，青而赤色也。縉，淺赤色也。紅，色赤而白也。繎者，紅色之尤深，言若火之然也。**青綺綾縠靡潤鮮。**青，青色也。綺，卽今之繒。綾，今之雜小綾也。縠，今梁州白縠。靡潤，輕渜也。鮮，發明也。言此繒旣有文綵而又鮮潤也。

**綈絡縑練素帛蟬，**綈，厚繒之滑澤者也，重三斤五兩，今謂之平紬。絡，卽今之生䌤也，一曰今之綿紬是也。縑之言兼也，并絲而織，甚緻密也。練者，煮縑而熟之也。素，謂絹之精白者，卽所用寫書之素也。帛，總言諸繒也。蟬，謂繒之輕薄者，若蟬翼也。一曰縑已練者，呼爲素帛，若今言白練者也。**絳緹絓紬絲絮綿{緜}。**絳，赤色也，古謂之纁。緹，黃赤色也。抽引麤繭緒紡而織之曰紬。紬之尤麤者曰絓，繭滓所抽也。抽引精繭出緒者曰絲。漬繭擘之，精者爲綿，麤者爲絮。今則謂新者爲綿，故者爲絮。古亦謂綿爲纊。纊，字或作絖。

**㠲敝囊橐不直錢，**㠲者，㡜殘之帛也。敝，敗衣也。有底曰囊，無底曰橐。言㠲帛及敝敗囊橐，無所堪任，賣之不售也。**服瑣緰㠿{緰貲}與繒連。**服瑣，細布織爲連瑣之文也。緰㠿，緆布之尤精者也。言此二種雖曰布類，其質精好，與繒相連次也。繒者，帛之總名，謂以絲織者也。

记：服瑣，未详。

**貰貸賣買販肆便，**貰，賖也。貸，假與也。出曰賣，入曰買，賤買而貴賣之曰販。肆，謂坐市行列也。言販賣及買，皆因市肆以獲便宜也。**資貨市贏匹幅全。**市亦買也。言以資財賄貨，市取贏餘之物，多積布帛，匹幅皆全，無虧損也。四丈曰匹，兩邊具曰幅。

**綌紵枲緼裹約纏，**綌謂葛之麤者。紵，織紵爲布及疏之屬也。枲，麤麻也。緼約猶束縛也。言貧乏之人，無好綿帛，但以此物自苞裹纏束爲衣被也。**綸組縌綬以高遷。**綸，糾青絲綬也。組，亦綬類也，其小者以爲冠纓。縌者，綬之系也，言其迎逆綬也。綬者，受也，所以承受環印也，亦謂之繸。秩命不同，則綵質各異，故云「以高遷」。

**量丈尺寸斤兩銓，**銓，稱也。言量布帛者，則計其丈尺及寸，稱絲綿者，則數其斤兩。**取受付予相因緣。**言以相付及受取領納，皆緣丈、尺、斤、兩以定其數，故得分明無虧失也。予，相授予也。

**稻黍秫稷粟麻秔，**稻者，有芒之穀總名也，亦呼爲稌。黍，似穄而黏，可以爲酒者也。秫，似粟而黏，亦可爲酒。稷、粟一種，但二名耳，亦謂之粢。麻謂大麻及胡麻也。秔謂稻之不黏者，以別於稬也。秔，字或作稉。**餅餌麥飯甘豆羹。**溲麫而蒸熟之則爲餅，餅之言并也，相合并也。溲米而蒸之則爲餌，餌之言而也，相黏而也。麥飯，磨麥合皮而炊之也。甘豆羮，以洮米泔和小豆而煮之也，一曰以小豆爲羹，不以醯酢，其味純甘，故云甘豆𡙡也。麥飯、豆羮，皆野人農夫之食耳。

**葵韭蔥䪥蓼蘇薑{䕬}，**葵，衛足之菜，傾葉而蔽日者也。韭之言久也，一種久生。蔥，青白雜色之名也。䪥，一名鴻薈。蓼有數種，菜長銳而薄、生於水中者，曰水蓼；葉圓而厚、生於澤中者，曰澤蓼，一名虞蓼，亦謂之薔。而許叔重云：「蓼，一名薔虞。」非也。蘇，一名桂荏。薑，禦溼菜也，辛而不葷，故齊者不撤焉。**蕪荑鹽豉醯酢醬。**蕪荑，無姑之實也。無姑，一名橭榆，生於山中，其莢圓厚，剥取樹皮，合漬而乾之，成其辛味也。爾雅曰：「無姑，其實夷。」故謂之蕪荑也。鹽，生於鹹水者也，古者夙沙氏初煮海爲鹽，其後又出河東大鹵、臨卭火井焉，今則處處有之矣。豉者，幽豆而爲之也。醯、酢，亦一物二名也。醬，以豆合麫而爲之也，以肉曰醢，以骨曰臡。醬之爲言将也，食之有醬，如軍之須將，取其率領進導之也，一作漿。

**芸蒜薺芥茱萸香，**芸卽今芸蒿也，生熟皆可啗。蒜，大、小蒜也，皆辛而葷。薺，甘菜也，其實名蒫。芥亦有大、小二種。茱萸，似榝而大，食者貴其馨烈，故云茱萸香也。**老菁蘘荷冬日藏。**菁，蔓菁也，一曰冥菁，一曰蕪菁，又曰芴菁。蘘荷，一名蓴苴，莖葉似薑，其根香而脆，可以爲菹，又辟蠱毒。言秋種蔓菁，至冬則老而成就，又收蘘荷，並蓄藏之，以禦冬也。

**棃柿{柹}柰桃待露霜，**言此四果，皆得霜露之氣乃能成熟。夏則待露，秋則待霜，故總云待露霜也。棃，一名山樆。**棗杏瓜棣饊飴餳。**因說衆果，遂及口實也。棣，常棣也，其子熟時正赤色，可啗，俗呼爲山櫻桃，隴西人謂之棣子。饊之言散也，熬稻米飯使發散也。古謂之張皇，亦目其開張而大也。以糵消米，取汁而煎之，渜弱者爲飴，言其形怡怡然也。厚強者爲餳，餳之爲言洋也，取其洋洋然也。

**園菜果蓏助米糧，**木實曰果，草實曰蓏。言園圃種菜及殖果蓏，貧者食之，以免饑饉，故云助米糧也。**甘麮殊美奏諸君。**甘麮者，煮麥爲甘粥也。麮之言齲也，謂齲爛也。一曰麮者，糗也。麮、糗聲相近，實一物也。今人通以熬米麥爲之麨。甘麮者，以蜜和糗，故其味甘也。奏，進也。言此殊絕甘美之食，宜進之於君上。

**袍襦表裏曲領帬，**長衣曰袍，下至足跗。短衣曰襦，自膝以上。一曰短而施要者襦。衣外曰表，內曰裏。著曲領者，所以禁中衣之領，恐其上擁頸也。其狀闊大而曲，因以名云。帬卽裳也，一名帔，一曰襬。**襜褕袷複褶袴褌{習絝褌}[褺絝褌]。**襜褕，直裾襌衣也。謂之襜褕者，取其襜襜而寬裕也。衣裳施裏曰袷，褚之以綿曰複。褶謂重衣之最在上者也，其形若袍，短身而廣袖，一曰左衽之袍也。袴謂脛衣也，大者謂之倒頓，小者謂之䘨𧘈。袴之兩股曰襱，合襠謂之褌，最親身者也。

记：袷者，未详。

**襌衣蔽膝布毋繜，**襌衣，似深衣而襃大，亦以其無裏，故呼爲襌衣。蔽膝者，於衣裳上著之，以蔽前也，一名韍，又曰韠，亦謂之幨。布毋繜者，薉貉女子以布爲脛空，用絮補核，狀如襜褕。薉貉者，東北之夷也。說者或云毋繜，布名，非也。**鍼縷補縫綻{定}[袒]紩緣。**鍼，所以縫衣也。縷，線也。修破謂之補，縫解謂之綻，納刺謂之紩，純邊謂之緣。

**履舄鞜裒䋐縀紃{履舄沓襃䋐叚紃}，**單底謂之履，或以絲爲之。複底而有木者謂之舄。鞜，生革之履也。裒，謂鞜之深大者也。䋐，織綵爲之，一名車馬飾，卽今之織成也。縀，履跟之帖也。䋐縀，以䋐爲縀也。紃，緣履之圓絛也。賈誼諫曰：「今人賣僮僕者，爲之繡衣絲履徧諸緣。」又曰：「美者黼繡，庶人之妾以緣其履。」是則古之履飾，通用紃之屬也。一曰紃者，屬五綵而爲之，若今之刺繡鞾矣。**靸鞮卬角褐韤巾。**靸謂韋履頭深而兌平底者也，今俗呼謂之跣子。鞮，薄革小履也。卬角，屐上施也，形若今之木履而下有齒焉，欲其下不蹶，當卬其角，舉足乃行，因爲名也。褐，織毛爲衣也，或曰麤衣也。韤，足衣也。一曰褐謂編枲爲韤也。巾者，一幅之巾，所以裹頭也。一曰裹足之巾，若今人裹足布也。

记：鞜、縀者，未详。

**裳韋不借爲牧人，**韋，柔皮也。裳韋，以韋爲裳也。不借者，小屨也，以麻爲之，其賤易得，人各自有，不須假借，因爲名也。言著韋裳及不借者，卑賤之服，便易於事，宜以牧牛羊也。**完堅耐事踰比倫。**耐，堪任也。比，例也。倫，類也。言著此衣履屨者，必須完全堅韌，堪任事務，經歴長久，乃得踰於等類，不破壊也。

**屐屩𦂌麤羸寠貧，**屐者，以木爲之，而施兩齒，所以踐泥。屩，卽今之鞋也。𦂌，圓頭掩上之履也。麤者，麻枲雜履之名也，南楚江淮之間通謂之麤。羸，困弱也。寠，無禮者也。貧，無財者也。言羸寠貧人無有華飾也。**旃裘𩌈𩍜{索睪}蠻夷民。**𩌈𩍜，胡履之缺前雍者也。言蠻夷之人，唯以氈爲裘，而足著𩌈𩍜也。今西羌其服尚然。

记：𩌈𩍜，见释名。

**去俗歸義來附親，**去其本俗，歸於徳義，附化而親近也。**譯導贊拜稱妾臣。**譯，傳言也。導，引也。贊，見也。始來歸義，言語未通，必須傳譯導引，進見而拜，依臣妾之禮也。一曰贊，助也，謂譯導者佐助之也。

**戎伯總閱什伍鄰，**戎謂編士卒之列也。百人爲伯，則置長以總統閱視之也。五人爲伍，二伍爲什，五家爲鄰。又依此法，各有部署，安居服役，皆遵制命，無乖剌也。篇本伯，字或作貉，貉卽上薉貉之類者也。言戎貉者，廣說四夷也。**稟食縣官帶金銀。**稟食縣官，官給其食也。帶金銀者，或得封侯、或受職任，皆佩印也。

**鐵鈇鑚錐釜鍑鍪，**因說金銀，遂陳用器也。鐵鈇，以鐵爲莖刃也。一曰以鐵爲椹也。錐，所以刺入也。鑚，所以穿通也。釜，所以炊煮也。大者曰釜，小者曰鍑，北燕 朝鮮 洌水之間謂之錪。鍪，似釜而反脣。一曰：鍪者，小釜類，卽今所謂鍋也，亦曰鏃𨰠。**鍛鑄鉛錫鐙錠鐎。**凡金鐵之屬，椎打而成器者謂之鍛，銷冶而成者謂之鑄。鉛，青金也。錫，一名鈏，在銀鉛之間，卽今白鑞也。鐙，所以盛膏夜然燎者也，其形若杆，而中施釭，有柎者曰鐙，無柎者曰錠。柎謂下施足也。鐎謂鐎斗，温器也，似銚而無緣。

**鈐䥦{鈐𨬍}鉤銍斧鑿鉏，**鈐䥦，大犂之鐵。鈎卽鎌也，形曲如鉤，因以名云。亦謂之鍥。銍，刈黍短鎌也。斧，所以伐木也。鑿，所以穿木也。鉏，去草之具也，一名兹基。**銅鍾鼎鋞鋗鉇{匜}銚。**銅鍾，以銅爲鍾。鍾，酒器也。鼎，三足兩耳㸑器也。鋞，温器，圓而直上也。鋞，字或作鈃，鈃似鍾而長頸也。鋗亦温器也。鉇，系而提之銚。

**釭鐧鍵鉆冶錮鐈，**釭，車轂中鐵也。鐧，軸上鐵也。施釭鐧者，所以護軸，使不相摩墾也。鍵以鐵，有所豎關，若門牡之屬也。鉆以鐵，有所鑷取也。冶，銷金鐵之鑪也。錮者，鑄而補塞之，令其堅固也。鐈者，以鐵有所輔助，若橋梁之形也。**竹器簦笠簟籧篨。**竹器，總言織竹爲器也。簦、笠，皆所以禦雨也。大而有把，手執以行，謂之簦。小而無把，首戴以行，謂之笠。虞卿躡屩擔簦，卽謂此也。織竹爲席謂之簟，織葦而麤文者，籧篨也。

**𥫱篅箯筥䉛箅篝，**𥫱、篅皆所以盛米穀也。以竹木簟席若泥塗之則爲𥫱，𥫱之言屯也，物所屯聚也。織草而爲之則曰篅，取其圓團之然也。竹器之盛飯者，大曰箯，小曰筥。筥，一名䈰，受五升。一曰箯者，織竹之輿也。䉛，炊之漉米箕也，或謂之縮，或謂之𥰞，或謂之𠤰。箅，蔽甑底者也，其字從畀。篝，一名笿，盛杯器也，亦以爲薰籠，楚人謂之牆居。**簁箄箕帚筐篋簍。**簁，所以籮去麤細者也，今謂之篩。大者曰簁，小者曰箄，其字從卑。箕，可以簸揚及去糞，帚，所以掃刷，古者杜康作箕帚。筐亦筥屬也，筥圓而筐方。篋，長笥也，言其狹長篋篋然也。簍者，疏目之籠，亦言其孔樓樓然也。

**橢杅槃案桮閜盌，**橢，小桶也，所以盛鹽豉。杅，盛飯之器也，一曰齊人謂盤爲杅，無足曰盤，有足曰案，所以陳舉食也。桮，飲器也，一名㔶。閜，大桮也。盌，似盂而深長。盌，字或作椀，其音則同。**蠡升參升半巵觛。**蠡升，瓢蠡之受一升者，因以爲名，猶今人言勺升耳。參升，亦以其受多少爲名也。半者，受五升之半，謂二升五合也。此二者皆罃壺之類也。巵，飲酒圓器也。觛謂觶之小者，行禮飲酒角也。

记：依韩诗说，则参升为觶，许君不尔。

**槫{𡭐}榼椑榹匕箸籫，**椯，小巵也，上有蓋。榼，盛酒之器，其形榼榼然也。椑，圓榼也，一曰厚榼也。匕，匙也，亦謂之柶。箸，一名梜，所以梜食也。籫，盛匕箸之籠也。**甀缶盆盎甕罃壺{𦉈缶盆盎罋罃壺}。**甀，小口罌也。缶、盆、盎一類耳。缶卽盎也，大腹而斂口。盆則斂底而寬上。缶，字或作瓿，瓿甊，小罌也。甕謂盛酒漿米粟之甕也。罃，長頸缾也。壺，圓器也，腹大而有頸。

**甑瓽甂甌瓨甖{罌}盧，**甑，一名甗，亦謂之鬵，又呼爲鉹。瓽，大盆也。甂、甌，瓦杅也，其形大口而庳。一曰甌，小盆也。瓨，短頭長身之罃也。甖，甀之大腹者也。盧，小甕，今之作盧酒者，取名於此。**纍繘繩索絞紡纑。**纍，大索也。繘，汲索也，一名綆。繩謂紨兩股以上，總而合之者也。索，總謂切撚之，令𦂳者也。一曰麻絲曰繩，草謂之索。絞卽糾也。紡謂紡切麻絲之屬爲纑縷也，已紡而成謂之紗。

**簡札檢署槧牘家，**竹簡，以爲書牒也。札者，木牒，亦所以書之也。檢之言禁也，削木施於物上，所以禁閉之，使不得輒開露也。署謂題書其檢上也。槧，板之長三尺者也，亦可以書。謂之槧者，言其修長漸漸然也。牘，木簡也，旣可以書，又執之以進見於尊者，形若今之木笏，但不挫其角耳。家，伏几也，今謂之夾膝。**板柞{版柞}[版笮]所產谷口斜。**板謂木瓦也。柞，屋棧也，亦謂之簀。谷口在北，卽今之雲陽治谷是也。斜口在南山，今斜谷是也。言二處皆足林木，板柞從之而出生也。一曰谷口不出板笮，而言谷口斜者，止謂斜谷之口也。陽陵 朱安世曰：斜谷之木，不足爲我械。

记：家者，颜训夾膝，即竹夫人，存疑。王氏引释宫「扆内谓之家」，未详。

**水蟲科斗䵷蝦蟇，**水蟲，總言在水之蠱也。科斗，一名活東，亦曰活師，卽蝦蟇所生子也。未成蝦蟇之時，身及頭並圓而尾長，漸乃變耳。䵷，一名螻蟈，色青，小形而長股。蝦蟇，一名蟼，大腹而短脚。**鯉鮒蟹鱓鮐鮑鰕。**鯉，卽今之鯉魚也。鮒，今之鰿魚也，亦呼爲鯽。蟹，八足二螯，旁行。鱓，似蛇。鮐，海魚也。鮑，亦海魚，加之以鹽而不乾者也。鰕，謂今之海蝦，堪爲鮓脯。及所呼鰕米者，又所在水中小鰕，可生啗若煼而食之，皆是也。鰕之大者爲鰝。

**妻婦聘嫁齎媵{𠈪}僮，**妻者，齊夫之名。婦者，服事舅姑之稱。聘謂因媒而問也。嫁謂自家而往適人也。齎者，將持而遣之也。媵，送女也。僮謂僕使之未冠笄者也。言婦人初嫁，其父母以僕妾財物將送之也。**奴婢私隸枕牀杠。**奴婢，男女賤者之稱也。隸，附著之義也。私隸者，言屬著私家，非給公役者。枕，所以支頭也。牀，所以坐臥也。杠者，牀之横木也，亦謂之兆。

**蒲蒻藺席帳帷幢，**蒻謂蒲之柔弱者也。藺，草名也，亦莞之類也。蒲蒻可以爲薦，藺草可以爲席。自上而下覆謂之帳，帳者，張也。在旁蔽繞謂之帷，帷者，圍也。形如車蓋者謂之幢，言其童童然也。**承塵戶㡘絛繢總[緃]。**承塵，施於牀上以承塵土，因爲名也。戶㡘，戶上之幔也，字或作簾。絛，一名偏諸，織絲縷爲之，所以懸係承塵戶㡘，因爲飾也。繢亦絛組之屬也，似纂而色赤。總，以絲縷爲之，所以束髪也，一曰䋐屬也，所以緣飾衣裳也，字或作縱，音義皆同。

记：承塵，见释名。

**鏡籢疏[梳]比各異工，**鏡籢，盛鏡之器，若今鏡匣也。櫛之大而麤、所以理鬢者謂之疏，言其齒稀疏也；小而細、所以去蟣蝨者謂之比，言其齒密比也。皆因其體而立名也。各異工者，言施用不同，廢一不可也。**芬薰脂粉膏澤筩。**芬者，蕰糅其質以爲香也。薰者，燒取其煙以爲香也。一曰芬薰，總舉香草之大稱也。脂謂面脂及唇脂，皆以柔滑膩理也。粉謂鉛粉及米粉，皆以傳面，取光潔也。粉之言分也，研使分散也。膏澤者，雜聚取衆芳以膏煎之，乃用塗髪，使潤澤也。筩者，本用竹筩，其後轉用金玉雜物寫竹狀而爲之，皆所以盛膏澤者也。

**沐浴揃搣寡合同，**濯髪曰沐，澡身曰浴。揃搣，謂鬄拔眉髪也，盖去其不齊整者。寡，少也。寡合同者，言其妍瀞，少對偶也。**襐飾刻畫無等雙。**襐飾，盛服飾也。刻畫，裁製奇巧也。無等雙，亦名殊絕，異於衆也。

**係臂琅玕虎魄龍，**琅玕，火齊珠也。一曰石之似珠者也。言以虎魄爲龍，并取琅玕係著臂肘，取其媚好且珍貴也。篇本龍，字或作瓏[[2]](#footnote-2)字，盖謂以玉爲龍者也。**璧碧珠璣玫瑰罋。**璧，玉璧也。肉倍好謂之璧。肉謂外邊之質，好謂孔子，言質大而孔小居一倍也。碧，縹玉也。圓者曰珠，不圓曰璣，皆蚌之陰精也。玫瑰，美玉名也，以美玉爲罋。罋，汲缾也。言旣帶珠璧，又服玫瑰之罋，備衆寳也。今俗人以雜寳爲鎑之屬，帶於嬰兒頸下，此古之舊事歟？春秋左氏傳所云「鞶鑑」及「瑶罋」，皆其類也。或曰：珠之尤精者曰玫瑰。

记：虎魄，今作琥珀。

**玉玦環佩靡從容，**肉好若一謂之環，言孔及質廣狹豐殺正相[[3]](#footnote-3)齊也。半環謂之玦，衡、璜、琚、瑀、㻫、衝牙之佩。靡者，順美之稱也。從容，言行止有節度者也。**射鬾辟邪除羣凶。**射鬾、辟邪，皆神獸名也。鬾，小兒鬼也。射鬾，言能射去鬾鬼。辟邪，言能辟禦妖邪也。謂以寳玉之類，刻[[4]](#footnote-4)二獸之狀以佩帶之，用除去凶災而保衛其身也。一曰射鬾，謂大剛卯也，以金玉及桃木刻而爲之，一名㱾攺，其上有銘，而旁穿孔，系以綵絲，用係臂焉，亦所以逐精魅也。

记：靡者，广雅：「靡，麗也；摩，順也。」

**竽瑟空侯琴筑箏，**竽，笙類也。列管瓠中，施簧管端，宮管在中央，三十六簧。瑟，庖犧氏所作也，長七尺二寸，二十七弦，今則二十四。大瑟謂之灑，長八尺一寸，廣尺八寸者也。空侯，馬上所彈也，一名坎侯。琴，神農所作也，長三尺六寸六分。五弦，曰宮、商、角、徴、羽。周文王增二弦，曰少宮、少商。大琴謂之離，二十七弦者也。筑，形如小瑟而細頸，以竹擊之。箏亦瑟類也，本十二弦，今則十三。**鐘磬鞀簫鼙鼓鳴。**鐘則以金，磬則以石，皆所用合樂也。古者倕作鍾，母句作磬。大鐘謂之庸，中者謂之剽，小者謂之棧。大磬謂之毊。鞀，貫把鼓也，摇而鳴之，大者謂之麻，小者謂之料。簫，一名籟，編管而列之，參差象鳳翼也。大者二十四管，長一尺四寸，謂之言；小者十六管，長尺二寸，謂之筊。鼙，騎鼓也，其形似鞀而庳薄。鼓之言郭也，張郭皮革而爲之也。大者謂之鼖，小者謂之應。

**五音總會歌謳聲，**五音，宮、商、角、徴、羽也。聲成文謂之音。會，謂金、石、絲、竹、匏、土、革、木總合之也。長言謂之歌，齊歌謂之謳。**倡優俳笑觀倚庭。**倡，樂人也。優，戲人也。俳謂優之䙝狎者也。笑謂動作云爲皆可笑也。倚，立也。觀倚庭者，言人来觀倡優，皆倚立於庭中也。倚，字或作伎，謂觀俳倡之伎於庭中也。

**侍酒行觴宿昔酲，**侍酒，謂侍坐而飲酒也。行觴，傳觴也。一曰侍酒，佐酒也。行觴，使佐酒者行觴也。昔，夜也。病酒曰酲。謂經宿飲酒，故致酲也。**廚宰切割給使令。**廚，庖屋也。宰，主烹餁者。臠䐑曰切，胖解曰割。給，供也，主供此使役也。

**薪炭𦻃葦炊孰生，**取木而然之曰薪。木之已燒者曰炭。薍爲𦻃，謂荻也。其新生者曰菼。葭爲葦，謂蘆也。二者亦薪之類，可然燎也。炊孰生者，謂烝煮生物，使之爛孰也。**膹膾炙胾各有形。**膹，麤切生肉也。膾，細切生肉也。亦或以魚。炙謂炙之於火上也。胾，大臠也。各有形，言別異不同也。

**酸醎{鹹}酢淡辨濁清，**言飲食衆品，滋味各別，清濁異宜也。大酸謂之酢，平薄謂之淡。**肌䐞脯腊魚臭腥[殠鮏]。**肌，肉也。肉表皮裏曰䐞。膊而乾者謂之脯，全骨全乾謂之腊。腥者，魚之臭。

**酤酒釀醪稽極程{㯳程}[桱桯]，**買酒曰酤，醖之曰釀，汁滓酒曰醪。稽，分也。極，盡也。言所飲之酒，或酤或釀，皆欲作經分，然後成熟，極盡功程，乃爲善也。古者儀狄作酒醪，禹嘗而美，遂疏儀狄。杜康又作秫酒。**棊局博戲相易輕[㑥輕]。**棊局，謂彈棊、圍棊之局也。博亦局戲也，十二棊、六箸。古者烏曹作博。凡人相與爲棊博之戲者，因有爭心，則言辭輕侮，失於敬讓，故云相易輕也。

记：極为㯳之讹字，颜氏延用为注。㯳程即桱桯。存疑。

**冠幘簪簧結髪紐，**冠者，冕之總名，備首飾也。幘者，韜髪之巾，所以整嫧髪也，常在冠下，或但單著之。冠、幘非一稱也。簪，一名笄。簧卽步摇也。結髪謂作結也。紐謂結之䰎也。凡結之可解者曰紐。**頭頟頞䪼眉目耳。**頭者，首之總名也。頟，顙也。頞，鼻莖也。䪼，兩頰之權也。眉，在目上之毛也。目，眼也。耳，主聴者也。

记：依颜注，簧之为言摇晃说文作洸。

**鼻口脣舌齗牙齒，**鼻，所以引氣也。口，所以言食也。脣，口端也。舌主知味，又所以言也。齗，齒根肉也。牡齒曰牙。齒者，總謂口中之骨，主齰齧者也。**頰頤頸項肩臂肘。**面兩旁曰頰，下頷曰頤。頸，頭莖也。項謂頸後頭下也。肩，髆也。臂，手上也。肘，臂曲節也。

**捲捥{宛}[𢯲]節㕚**[[5]](#footnote-5)**拇指手，**捲謂掌握也。腕，手臂之節也。節，衆指之節也。㕚，指甲也。拇，大指也，一名將指。指，總謂衆指也。及掌謂之手。**胂腴胸脇喉咽髃。**胂，夾脊肉也。腴，腹下肥也。胸，膺上也。脅，肋旁也。喉卽喉龍。咽，所以吞咽物也。髃，肩前也。

**腸胃腹肝肺心主，**腸，大小腸也。胃，糓府也。腹者，肚之總名。謂之腹者，取厚爲義也。肝，木藏也。肺，金藏也。心，火藏也。主者，言心最在中央，爲諸藏之所主。**脾腎五藏膍齊[𣬈臍]乳。**脾，土藏也。腎，水藏也。五藏，總謂肝、肺、心、脾、腎也。膍齊卽毗齊也。

**尻髖脊膂腰{要}背呂，**尻，脽也。髖，髀上也。膂，夾脊內肉也。呂，脊骨也。**股腳膝臏{厀髕}脛爲柱。**股，髀肉也。腳，足也。膝，脛頭節也。髕，膝蓋也。脛，胻骨也。爲柱者，言在髖髀之下，總載衆支，如屋之有柱也。

记：呂，或作僂。

**𨄔{專}[腨]踝跟踵[歱]相近聚，**𨄔，腓膓也，字或作腨，其音亦同。踝，足之內外踝也。足後曰跟，亦謂之踵。跟猶根也，下著於地，如木根也。踵者，鍾也，上體任之，力所鍾聚也。相近聚者，𨄔踝及跟踵不離逖也。**矛鋋鑲盾刃刀鉤。**矛，酋矛也，長二丈。鋋，鉄把小矛也，江淮吳越或謂之鍦。鑲者，亦刀劒之類，其刃卻偃而外利，所以推攘而害人也。盾，一名瞂，亦謂之干，卽今旁排也。刃，總言諸兵刃也。刀，大小衆刀也。鉤亦鑲屬也，形曲如鉤而內利，所以拘牽而害人也。

记：鉤鑲，见释名。

**鈒㦸鈹鎔劒鐔鍭，**鈒，短矛也。㦸，枝刃之矛也，楚謂之孑。鈹，大刀也，刃端可以披決，因取名云。鎔謂刀之鎪刃爲道者也，亦取其創含容之義。鐔，劒刃之本入把者也。鍭，劒口也。**弓弩箭矢鎧兜鉾{牟}[鍪]。**以角曰弓，以木曰弧。一曰有緣謂之弓，無緣謂之弭。古者揮作弓，弓之施臂而機發者曰弩，以竹曰箭，以木曰矢。古者夷牟作矢。鎧，甲也，亦謂之介。兜鉾，首甲也，古謂之胄。

**鐵錘檛{過}[𥬲]杖梲柲杸，**鐵錘，以鐵爲錘，若今之稱錘，亦可以擊人，從兵器之例。張良所用擊秦副車卽此物也。麤者曰檛，細者曰杖。梲，小棓也，今俗呼爲袖梲，言可藏於懐袖之中也。柲，櫕也，謂積竹之杖也。一曰柲者，總言矛㦸之把也。杸亦杖名也，古者以積竹八觚爲殳，長一丈二尺，建於兵車，旅賁以先驅，而軍士所執殳者名之杸。司馬法曰「執羽從杸」是也。杸與殳音同。一曰杸、殳古今字也。**輜軺轅軸輿輪𨎍{康}[輬]。**輜，衣車四面皆蔽也。軺，輕車也。轅，輈也。軸，所以穿轂而轉也。著輪曰車，無輪曰輿。輪，總謂輻轂夷輞也。𨎍謂輿中空處，所用載物也。𨎍之言空也，爾雅曰：「漮，空也。」

记：過、朵声可通者，犹委、垂声可通。

**輻轂輨轄輮䡻䡦{軝桑}，**輻者，輪之轑也。轂謂輻所湊也。輨，轂端之鐵也。轄，竪貫軸頭制轂之鐵也。輮，車輞也，關西謂之輮，言其柔曲也。或謂之䡻，言其緜連也。䡻，字或作䡑，其音同。䡦者，轂中之空，受軸處也。**軹軾軫軨轙軜衡。**軹，軸兩頭也，一曰輪之小穿也。軾，車前横木也。軫，車後横木也。軨，兩轄之系也。故路車之轄，施小旛者謂之飛軨，車轂間横竹也。轙，車衡上貫轡環也。軜，驂馬內轡繫軾前者也。衡者，横也，横木在馬頸上者。

记：䡻，或作軝。又作䡑，见释名。今按，盖史游本作軝，后形讹为䡑，继而声讹为䡻。䡦者，与嗉同源，郭璞注释鸟：「嗉，受食之处。」今孳乳为嗓。又与橾音近，说文「橾，車轂中空也。」

**蓋轑俾倪枙{軶}縛棠[𣥺]，**蓋，車上蓋也。轑，蓋弓之施爪者也。謂之轑者，言若屋之椽轑也。俾倪，持蓋之杠，在軾中央，環爲之，所以止蓋弓之前卻也。枙在衡上，所以枙持牛馬之頸也。縛在車下，主縛軸令與相連，卽今所謂鉤心也。棠，𨅨也，在車兩旁，以蹂距幰，使不得以崎也。**轡勒鞅韅靽{𩎍絆}羈韁{繮}。**在首曰轡，亦謂之勒；在頸曰鞅，在掖曰韅，在足曰靽。羈，絡頭也，謂勒之無銜者也。韁，馬紖也。凡此皆所以制御馬者也。

记：说文：「輹，車軸縛也。」

**鞇𩊙靯𩍿{絥土薄}鞍鑣鐊，**鞇，車中所坐蓐也。𩊙，韋囊，在車中，人所憑伏也，今謂之隱囊。靯𩍿，車中重薦也。鞍，所以被馬，取其安也。鑣，卽馬轡之銜也，亦謂之钀。鑣之言苞也，所以包斂馬口者也。或曰鑣者，銜兩傍之鐵，今之排沬是也。鐊，馬面上飾也，以金銅爲之，俗謂之當顱。**靳靷䩸䩞色焜煌。**靳，驂馬之帶也。靷謂當胸者也。䩸䩞，以毛毳飾鞍也。色焜煌者，言其光采盛也。

记：靯𩍿，见释名。

**革𩍙髤漆{轖䰍漆}油黑蒼，**革𩍙，車藉之交革也，一曰重革之幭，所以覆車笭也。笭，車前曲欄也。髤漆者，以漆漆之；油者，以油油之，皆所以爲光色而御塵泥。其色或黑或蒼，故云「黑蒼」也。**室宅廬舍樓殿堂。**室，止謂一室耳。宅，總言院宇之中也。廬，別室也，一曰田野之室也。舍謂人於其中舍息也。樓謂重屋離樓然也。殿謂室之崇麗有殿鄂者也。凡正室之有基者，則謂之堂。

**門戶井竈廡囷京，**大曰門，小曰戶。井，所以汲也。竈，所以炊也。廡，周屋也。廡謂幠覆之也。囷，圓倉也。京，方倉也。一曰京之言矜也，寳貴之物可矜惜者藏於其中也。**榱椽欂櫨瓦屋梁。**榱卽椽也，亦名爲桷。欂櫨，柱上之枅也，自陜以西呼之爲㭼。瓦屋，以瓦覆屋也。梁，屋上梁也。一名杗廇。

**泥塗堊墍壁垣牆，**泥塗，作泥以塗飾之，及塞隟穴也。堊，白土也。墍，仰塗也。壁，辟也，辟禦風雨也。垣，援也，人所依阻以爲援衛也。牆，障也，所以自障蔽也。**榦楨板{版}栽度圜方。**榦楨，築牆之植木，謂竪立者也。板，牆板也。栽，築牆也。度圜方者，量計所宜，先立基址，然後築也。詩曰：「縮版以載。」

**墼壘廥廏庫東箱，**墼者，抑泥土爲之，令其堅激也。墼壘，累墼而爲障蔽也。一曰壘，軍壁也。廥，芻槀所居也。廏，生馬所聚也。庫，兵車所藏也。東箱，東序之屋也。**屏廁清溷糞土壤。**屏，僻宴之名也。廁之言側也，亦謂僻側也。清，言其處特異餘所，常當加潔清也。溷者，目其穢濁也。屏、廁、清、溷，其實一耳。柔土曰壤，言屏廁之地，以糞穢則其土爲壤也。

**碓磑扇隤舂簸揚，**碓，所以舂也。磑，所以䃺也，亦謂之䃀。古者雍父作春，魯班作磑。扇，扇車也。隤，扇車之道也。隤，字或作𨽟，𨽟之言墜也，言旣扇之，且令墜下也。舂則簸之揚之，所以除穅秕也。揚，字或作颺，音義同。**頃町界畝畦埒封。**田百畝爲頃，平地爲町。一曰町，治田處也。周制：百步爲畝。自漢以来，二百四十步爲畝。田邊謂之界，田區謂之畦。今之種稻及菜爲畦者，取名於此。一說五十畝曰畦。埒謂田間堳道也，一說謂庳垣也，今之圃或爲短牆，蓋埒之謂也。封謂聚土以爲田之分界也。

**疆畔畷伯耒犂鋤{𤛿鉏}，**疆，比田之界也。畔，分半田之際也。畷，兩伯間竪道也。耒，手耕曲木也。古者倕作耒，今之曲把䒩鍬，其遺象也。犂亦耕具也。犂之言利，則發土而絕草根也。鋤之言助也，助苗去穢也。**種樹收斂賦稅租。**種，藝也。樹，殖也。春夏種殖，秋冬收斂，農之常業也。斂財曰賦，斂穀曰稅，田稅曰租，皆所以供公家之用也。

**捃{君}[攈]穫秉把插捌杷，**拾遺曰捃，刈取曰穫。捃，字或作攟，音義皆同。一束曰秉，一把曰把。插者，擔也，兩頭鑯銳，所以插刺禾束而擔之也。無齒爲捌，有齒爲杷，皆所以推引聚禾穀也。或曰插者，鑿也，此說失之。鍫自有臿名，今此方說收斂之具，無涉金鐵，非鍫臿之臿也。**桐梓樅㮤榆椿{杶}樗。**桐卽今之白桐木也，一名榮。梓，楸類也，一名椅。樅，葉似柏者也。松，有黃、赤、白三種。榆，白枌也。椿，字或作櫄，其音同。樗，似椿而木虚惡，唯堪薪燎。

**槐檀荆棘葉枝扶，**槐，似櫰而葉小，又黃色。檀，堅韌木也。荆，一名楚。棘，酸棗之樹也，一名樲。葉枝扶者，言此衆樹枝葉扶疏，分布茂盛也。**騂{辛}[𩥍]騩騅駮驪駵驢。**騂，馬黃赤色也。騩，淺黑色也。蒼白雜色曰騅，色不純曰駮，深黑色曰驪，赤馬黑髦曰駵。駵，字或作騮，音義同。

记：扶疏，见上文。騂之为言葚。

**騏駹馳驟怒步超，**騏者，青驪之馬，文如綦也。駹，驄馬雜色也。一曰面顙皆白謂之駹。疾步曰驟。怒步者，言其氣盛而行步動作也。超，踰越也，謂馬之駿者，踰越於駑也。以超韻驢者，音如此，已解在「竺諫朝」章中。**牂羖羯羠䍮羝羭。**牂，吳羊之牝也。羖，夏羊之牡也。羖之犗者爲羯，謂㓺之也。羠亦騬羊也。又西方有野羊，大角，牡者曰羱，牝者曰羠，並以時墮角，其羱角尤大，今人以爲鞍橋。羠角差小，可以爲刀子把。爾雅曰：「羱，如羊。」卽謂此也。䍮，羊未卒歲也，一曰夷羊重百斤者爲䍮。羝，牂羊之牡也。羭，夏羊之牡也。

**六畜蕃息豚豕豬，**六畜：牛、馬、羊、豕、鷄、犬，人所畜飬者也。蕃，滋也。息，生也。豚謂豕之始生者也。豕者，彘之總名也。豕之三毛聚者曰豬，而春秋左氏傳曰：「旣定爾婁豬。」爾雅曰：「豕子，豬。」然則亦其通稱也。豕之絕有力者曰䝈，其牝曰豝。**豭豶狡犬野雞雛。**豭，牡豕也。豶，犗豕，亦謂之䝐。狡犬，匈奴中大犬也，鉅口赤身。一曰狡，少犬也，謂狗之有懸蹄者也。野雞生在山野，鷮雞、鶡雞、天雞、山雞之類皆是也。凡鳥子生而啄食者皆曰雛。

**犙㸬特犗羔犢駒，**犙，三歲牛也。㸬，二歲牛也，一曰長脊之牛也。犗，㓺牛也。特，羊子曰羔，牛子曰犢，馬子曰駒。**雄雌牝牡相隨趨。**飛曰雄雌，走曰牝牡。詩云：「雄狐綏綏。」書稱「牝雞無晨。」亦互言之，無所滯也。

**糟糠{穅}汁滓稾莝芻，**糟，酒粕也。糠，米皮也，亦謂之蠱。汁，瀋也。滓，澱也。稾，禾稈也。莝，細斫稾也。蒭，刈生草也，字本作芻，音義同。言此皆所以飼牛馬羊豕也。**鳳爵鴻鵠鴈鶩雉。**鳳，神鳥也，其狀麟前而鹿後，虵頸魚尾，龍文龜背，燕頷雞喙，鶴立鴛思，五采備舉，一名鶠，其雌曰皇。爵謂神爵以下衆雜爵也。神爵之形，或大如鷃，黃喉白頸，黑背而腹斑文；或大如鳩而背五色。鴻，水鳥也，其色正白。鵠，黃鵠也，一舉千里，其鳴聲鵠鵠云。鴈亦鴻類也，其色蒼黑。鶩，一名舒鳬，卽今之鴨也。雉有十四種，其文采皆異焉。

**鷹鷂鴇鴰翳雕尾，**鷹，一名来鳩，亦曰爽鳩。鷂，一名題肩，亦曰擊征，又名負爵。色類甚多，皆鷙鳥也。鄭康成以擊征爲鷹，失之矣。鴇，大鳥，其肉出尺胾，今俗呼爲獨豹。豹者，鴇聲之訛耳。鴇，字或作𪀀，音讀亦同。鴰者，鶬也，關西謂之鴰鹿，山東謂之鴰捋，皆象其鳴聲也。又呼爲錯落，亦鶬聲之轉也。翳謂凡鳥羽之可隱翳者也，舞者所持羽翿以自隱翳，因名爲翳云。今雅樂文康部所持者，卽此物也。一曰翳者，謂華蓋也，今之雉尾扇，是其遺象。雕亦大鷙鳥也，一名鷻，其尾尤盛，故特稱之耳。**鳩鴿鶉鴳中網死。**鳩有雜種，其名非一。𪁛鳩、鶌鳩、䳫鳩、鷑鳩、䳕鳩，鳲鳩之類是也。鴿，似䳕鳩而色青白，其鳴聲鴿鴿，因以名云。鶉，䳺属也，一名鷯，其雄曰鶛，雌曰痺，其子曰鳼。鴳謂鴳雀也，一名雇，今俗呼爲鴳爛堆。言此衆鳥皆爲人所捕，觸於羅網而致死也。

**鳶{隿}鵲鴟梟驚相視，**鳶卽今俗所呼老鴟者也。鵲者，亦因鳴聲以爲名也。其爲鳥也知来，作巢則避太歲。上已言鳶、下又言鴟者，謂𪁪鴟、茅鴟、怪鴟之屬，非止一也。梟，土梟也。驚相視者，敘其衆多雜居處也。**豹狐距虛豺犀兕。**豹，似烏塗而圜文。狐，妖獸也，鬼所乘。距虛，卽蛩蛩也，似馬而有青色。一曰距虛似驘而小。豺，深毛而狗足。犀，黑色，似水牛而豬頭、大鼻、庳脚，脚有三蹄，其頂頟及鼻凡有三角，亦有一角者，善食棘刺。兕，似野牛而色青，重千斤，一角，角甚大。

记：距虛，见尔雅。

**貍兔飛鼯{吾}狼麋𪊨，**貍，一名豾，亦謂之𧴀，江淮陳楚謂之爲猍，其子𧳙。兔，其子曰嬎；絕有力者，欣。飛鼯，一名飛蠝，又曰鼯鼠，亦曰夷由，卽今俗呼飛生者也。狼，似青狗，走則健顧，其牡者曰貛，牝者曰狼，其子曰獥，絕有力者曰迅。麋，似鹿而大，冬至則解角，目上有眉，因以爲名也。其牡者曰麔，牝者曰麎，其子曰䴠，絕有力者曰狄。**麇麈麖麀皮給履。**䴢，卽今之麞也，牡者曰麌，牝者曰麋，其子曰麆，絕有力者曰豜。麈似鹿，尾大而一角，談說者飾其尾而執之以爲儀。麋似大鹿，一角而牛尾。鹿牡者曰麚，牝者曰麀，其子麛，絕有力者曰𪊑，皮可以給履舄之用也。

记：鼯者，或作鳬，按：鳬之为言俯也。似史游本作「飛鼠」。

**寒氣泄注腹臚脹{張}，**寒氣，中寒冷之氣也。泄，利也，言水穀漏泄也。注者，注易之病，一人死、一人復得，氣相灌注也。腹前曰臚。脹謂腹鼓脹也。一曰臚，皮也。**痂疕疥癘癡聾盲。**痂，創上甲也。疕謂薄者也。疥，小蟲攻齧皮膚，漼錯如鱗介也。癘，惡疾也。癡，不慧也。耳不聞聲曰聾，目不見色爲盲也。

记：注，见释名。

**癰疽瘛瘲痿痹痮{痙}，**癰之言壅也，氣壅否結，裏腫而潰也。癰之久者曰疽。瘛瘲，小兒之疾，卽今癎病也。痿，不能行也。痹，風溼不仁也，一曰痿，偏枯也。痮，四體強急，難用屈申也，字或作疢，音義並同。**疝瘕顚疾狂失響。**疝，腹中氣疾上下引也。瘕，癥也。顚疾，性理顚倒失常，亦謂之狂獝，妄動作也。失響者，失音不能言也。

记：疢者，或以为㽴字之讹。依颜注，盖以为痙、絅。

**瘧瘚瘀痛瘼温病，**瘧，寒熱休作之病，言其酷虐也。瘚者，氣從下起，上行入心脇也。瘀，積血之病也。痛，總謂諸痛也。瘼者，無名之病，常漠漠然也。一曰齊人謂瘵病曰瘼。温病，病於温氣者也。

**消渴[㵣]歐逆[屰]欬懣讓[曩]。**消渴者，引飲不止也。嘔逆，吐而不下食也。欬，嗽也。懣，煩悶也。讓，大便節蕰積而不利也。

记：「不利」之不，今补。广雅：「懹、病，難也。」讓之为言曩也。

**癉熱瘻痔眵𬞱䀶，**癉熱，黃病也。瘻，久創也。痔，蟲食後之病也。眵謂眇𧢗，目之蔽垢也。𬞱，目眥傷赤也。䀶，目視不正也。**篤癃𤸬癈迎醫匠。**篤，重病也。癃，疲病也。𤸬，損耗也。癈，四支不收。醫匠，療病之工也，古者巫彭初作醫。

**灸刺和藥逐去邪，**灸，以火艾灼病也。刺，以箴刺之也。和藥，合和衆藥也。草木金石、鳥獸蟲魚之類，堪愈疾者，總名爲藥。凡人正氣不足，則邪氣入體而病生焉，故敘攻病云「逐去邪」也。**黃芩伏苓礜茈胡。**黃芩，一名空腸，一名腐腸，一名內虛，一名妬婦。伏苓，一名茯菟，生大松樹下，蓋松脂所化作也。礜，礜石也，一名青分，一名制石，又名澤乳，亦曰食鹽。茈胡，一名地薰，一名山菜。

**牡蒙甘草菀藜蘆，**牡蒙，一名黃昏。甘草，一名蜜草，一名蕗，一名蘦，一名大苦。菀謂紫菀、女菀之屬也。藜蘆，一名蔥菼，一名山蔥。**烏喙附子椒芫華。**烏喙，形似烏之觜也。附子，附大根而旁出也。此與烏頭、側子、天雄本同一種，但以年歲遠近爲殊，採之有異，功用亦別。說者云，一歲爲側子，二歲爲烏喙，三歲爲附子，四歲爲烏頭，五歲爲天雄。椒謂秦椒及蜀椒也。椒之大實者名檓。芫華，一名魚毒，漁者煮之以投水中，魚則死而浮出，故以爲名。其根曰蜀桑，其華可以爲藥。芫，字或作杬，爾雅曰：「杬，魚毒。」郭景純解云：「大木，生南方，皮厚汁赤，堪藏卯果。」此說誤耳。其生南方用藏卯果者，自別一杬木，乃左思吳都賦所云「緜杬杶櫖」者耳，非毒魚之杬也。

**半夏皁莢艾橐吾，**半夏，五月苗始生，居夏之半，故爲名也。一名地文，亦名守田。皁莢樹，一名雞栖。艾，一名冰臺，一名醫草。橐吾，似款冬而腹中有絲，生陸地，華黃色，一名獸須。**芎藭厚朴桂栝樓[䒷蔞]。**芎藭，一名胡藭，一名香果，其葉名蘪蕪。厚朴，一名厚皮，一名赤朴，凡木皮皆謂之朴，此樹皮厚，故以厚朴爲名。其樹亦名榛，其子名逐析。桂謂菌桂、牡桂之屬，百藥之長也。栝樓，一名果臝，一名王瓜，亦曰天瓜。禮月令：「孟夏之月，王瓜生。」鄭康成以爲萆挈，非也。

**款東具母薑{䕬}狼牙，**款東卽款冬也，亦曰款涷，以其凌寒叩冰而生，故爲此名也。生水中，華紫赤色，一名兔奚，亦曰顆東。貝母，一名蝱，一名藥實，一名苕華，一名勒母。其根正白，形頗似貝，故呼貝母。薑謂生薑、乾薑也。狼牙，一名牙子，一名狼齒，又名犬牙。**遠志續斷參土瓜。**遠志，主益智惠而強志，故以爲名。一名葽繞，一名棘蒬。其葉名小草，亦目其細小也。續斷，一名接骨，卽今所呼續骨木也。又有草續斷，其葉細而紫色，根亦入藥用。參謂人參、丹參、紫參、玄參、沙參、苦參也。土瓜，一名菲，一名芴。

**亭歴桔梗龜骨枯，**亭歴，一名丁歴，一名蕇，一名狗薺。桔梗，一名利如，一名梗草。龜骨謂龜甲也。枯者，言其已死，骨乾枯也。**雷矢雚[𦻃]菌藎兔盧。**雷矢卽雷丸也，又名雷實。雚菌，一名雚蘆，生東海池澤及渤海 章武，此雚蘆之地所生菌也。舊云是鸛矢所化，故其爲藥毒烈，而去腹中痼病焉。藎草治久欬，殺皮膚小蟲，又可以染黃而作金色。兔盧卽兔絲也。色黃而細者爲兔絲，一名兔縷，一名唐，一名蒙，一名女蘿，一名玉女，一名赤網。麤而色淺者爲兔盧，盧亦縷也。一名兔纍。纍者，繩索之意也。

记：兔盧，疑与释木「諸慮，山櫐」同源。一名蔦。黄侃云今之「陀螺」源此。

**卜問譴祟父母恐，**言家有不安，所以卜問。及云鬼神譴責，用致禍祟，故家長恐懼也。以龜曰卜。**祠祀社稷叢臘奉。**祠者，伺而祭之。祀者，祭無已也。社，地主也；稷，先農也，故求福焉。叢謂草木岑蔚之所，因立神祠也。戰國䇿曰：「恒思有神叢，恒思之悍少年，與叢博。」史記曰：「吳廣之次所旁叢祠中，夜構火。」皆謂此叢也。一曰叢者，合聚諸神而祭之也。臘，接也，廣祭百神也。奉謂供其粢盛、牲特、幣帛，以事神也。

**謁禓塞[賽/息]禱鬼神寵，**謁，告請也。禓，道上之祭也。塞，報福也。禱，求助也。言旣請禱，又報賽之，故爲鬼神所寵祐也。**棺槨{椁}槥櫝遣送踊。**言死亡者，則爲棺槨槥櫝以遣送之，隱痛之極，故擗踊也。棺，所以斂身。槨，所以斂棺也。擗，拊心也。踊，跳躍也。孝經云：「擗踊哭泣，哀以送之。」

记：塞之为息，方言：「息，归也」

**喪弔悲哀面目腫，**喪謂遭喪、持喪也。於字，哭亡爲𠸶。弔謂問終者也，於字，人持弓爲弔。上古葬者，衣之以薪，無有棺槨，常苦禽鳥爲害，故弔問者持弓會之，以助彈射也。**哭泣祭醊{餟}墳墓冢。**醊謂連續之祭也。墳，封土而高之也。大防曰墳，故取以爲名也。墓，壙穴也。謂之墓者，言其幽暗常昏暮也。墳之高者爲冢，言其象山頂也。爾雅曰：「山頂，冢。」

**諸物盡訖五官岀：**言已說諸物，次至五官也。古言五官者，總舉衆職，以配五行，無所不苞，事起五鳩、五雉，若今言百官也。禮記曰：「天子之五官，曰司徒、司馬、司空、司士、司寇，典司五衆也。」

**宦學諷詩 孝經 論，**宦，仕也。言欲仕學者，必當先諷讀詩及孝經、論語也。詩，孔子所刪爲三百篇者也。孝經，孔子爲弟子曾參所說也。論語，孔子與弟子言，及應對時人之語也。詩，字或作誦。**春秋 尚書 律令文。**春秋，孔子約史記而修之也。天有四時，春爲陽中，萬物以生；秋爲陰中，萬物以成。故錯互[[6]](#footnote-6)舉之，苞十二月而爲名也。尚書，孔子所修帝王之書也。謂之尚書者，言自上古以来，其事久遠也。律之言率也，制法以率下也。曰律，述也，具述刑名也。令，命爲政也。言宦學之人，又當皆習讀此等也。

**治禮掌故砥厲身，**治禮，贊禮儀者也。掌故，主故事者也。皆屬太常。言始爲此職，尚未高顯，宜謹飭其身，敦修學行也。云砥厲者，蓋譬諸金鐵磨利之也。細石曰砥，黑石曰厲。**智能通逹多見聞。**

**名顯絕殊異等倫，**以自砥厲，故得然也。**抽擢推舉白黑分。**賢者升擢，不肖黜退，是爲白黑有分別也。

**迹行上究爲貴人，**迹行，行之迹也。上究，聞於天子也。究，意也。言終始昭著，曾無玷缺，則簡在帝心，爲貴臣矣。**丞相御史郎中君。**此卽貴人之位也。丞，承也。相，助也。言上承天子而佐助之也。御史，御史大夫也，職副丞相。郎中，郎中令也，掌宮殿門戶及從官，並秦所置，而漢因之。君，褒尊大官之名也。

**進近公卿傅僕勲，**公卿之被引進而親近天子者，有此傅、僕、勲。傅，太傅也，傅天子以徳義。僕，太僕也，主爲天子御車馬。勲，光禄勲也，漢武帝改郎中令爲光禄勲。**前後常侍諸將軍。**在天子之前後，卽導從者，則有常侍之官及諸將軍也。

**列侯封邑有土臣，**列侯，第二十爵也。邑，所食之邑。言封爲列侯者，旣獲邑之土地，又得因有家臣也。**積學所致非鬼神。**言饗此爵禄，皆由勤學卽可致之，非別有鬼神之力。此所以深勸學僮也。

**馮翊京兆執治民，**自此以下，汎論職務也。漢武帝始分京師爲三輔，京都爲京兆，左則爲馮翊，右則爲扶風。京兆，言高而有衆也。絕高曰京，十億曰兆。一曰京，大也。馮翊，言輔贊政教也。馮，輔也。翊，贊也。扶風者，言扶助風化也。**廉絜平端撫順親。**

**姦邪並塞皆理馴，變化迷惑別故新。**下有愚迷之人，則能化喻，使其變改，去故之非，行今之是也。

**更卒歸誠自詣因，**卒，給使役者也。更，言其去来更代也。詣，𠉀至也。因，就也。謂更卒之徒，厭苦疲倦，常多逃匿，苟求脫免。若逢善政，則懐徳感恩，来陳誠款，自詣官寺，就作役也。**司農少府國之淵。**司農，領天下錢穀，以供國之常用。少府，管池澤之稅及關市之資，以供天子。少者，小也。府者，聚也，財物所聚也。非郊廟兵戎大用，故謂之少府。司此二者，百物在焉，故以深泉爲喻也。

**遠取財物主平均，**言遠方之輸賦稅者，或以雜物充之，價有貴賤，儻與京師不等，又當有轉送費用，不欲劳擾，故立平凖均輸之官，各就所在受納，不損於私，而官有利也。**臯陶造獄法律存。**臯陶，舜臣名，亦號庭堅。命爲士官，始制囹圄，法律備焉。欲言刑罰之事，故先陳之也。獄之言埆也，取其堅牢也。字從二犬，所以守備也。

**誅罰詐僞劾罪人，**誅，責也。罰，治也。劾，舉案之也。詐僞則責治，有罪則舉案。**廷尉正監承古先。**廷尉，掌刑獄之官，秦所置也，漢亦因之。廷者，平也，朝之處也。尉者，武官之號也。兵獄同制，故曰「廷尉」。廷尉属官有正、有監。言因承上古先代而置之。

**總領煩亂決疑文，**煩亂則領理，疑議則詳決，此獄官之職也。**變鬭殺傷捕伍鄰。**變鬭者，爲變難而相鬭也。殺傷，相傷及相殺也。捕，收掩也。有犯變鬭傷殺者，則同伍及鄰居之人皆被收掩也。隣伍，解已在前。

**亭長游徼共雜診，**亭長，一亭之長，主逐捕盜賊。游徼，鄉之游行徼循，皆督察姦非者也。雜猶參也。診，驗視也。有被殺傷者，則令亭長與游徼相參而診驗之，知其輕重曲直也。秦 漢之制，十里一亭，亭有高楼，所以候望，鄉嗇夫治之。游徼卽嗇夫之所統也。**盜賊繫囚榜笞臋{𩪡}。**繋囚，拘縶之也。榜笞，箠擊之也。臋，脽也。獲盜賊者，則拘縶而捶擊其脽，考問其狀也。

**朋黨[攩]謀敗相引牽，**同謀之中，一人事敗，則牽引朋黨，皆發露也。**欺誣詰狀還反真。**囚繫之徒，或欺詐閉匿，或誣冤良善，旣被考詰，窮治由狀，乃歸實也。

**坐生患害不足憐，**干紀速辜，人所同嫉者也。**辭窮情得具獄堅。**旣窮其辭，又得其情，則鞠訊之吏，具成其獄，鍜練周密，文致堅牢，不可反動也。

**籍受證驗記問年，**簿籍所受，計其價直，并顯證以定罪也。記問年者，具爲書記，抵其本属，問年齒也。幼少老耄，科罪不同，故問年也。**閭里鄉縣趣辟論。**里門曰閭。里者，本其所居之里也。里屬於鄉，鄉統於縣。趣謂催速之也。辟，法也。里鄉及縣，遞相催速，使早報問，則依憲法而論決也。

**鬼薪白粲鉗釱髡，**此謂輕罰，非重罪者也。鬼薪，主取薪柴以供祭祀鬼神也。白粲，主擇米，取精白粲粲然者也。以鐵錔頭曰鉗，錔足曰釱。𩮜髪曰髡。**不肯謹愼自令然。**己則招之，又誰咎也。

**輸屬詔作谿谷山，**輸屬，言配入其處也。詔勑別有所輸作也。一曰詔書處罰，令其輸作也。山瀆無所通曰谿，泉出通川曰谷。一曰水注川曰谿，注谿曰谷。配於谿谷及山，徒役之也。**箛篍起居課後先。**箛，吹鞭也。篍，吹筩也。起居，謂晨起夜臥及休食時也。言督作之司，吹鞭及竹筩，爲起居之節度。又校其程課，先者免罰，後者懲責也。今之伎倡欲相號令者，則吹指爲節，蓋吹鞭之遺事。

**斬伐材木斫株根，**斬，截也。伐，攻取也。材謂木梃也。枿栽曰株，樹本曰根。言徒役之人給此事也。**犯禍事危置對曹。**犯禍，犯法而致禍也。事危，其事傾危也。旣被驗問，則置立對辭於曹府也。

**謾訑首匿愁勿聊[僇]，**謾訑，巧黠不實也。首匿，爲頭首而藏匿罪人也。勿聊，無聊賴也。**縛束脫漏亡命流。**命者，名也。旣被縛束，忽脫漏，則亡其名籍而流迸也。

**攻擊劫奪檻車膠，**言強盜、羣盜相與攻擊劫奪人者，吏捕得之，載以檻車，又加膠漆，取周密也。檻者，車如檻形，義在幽閑，防泄露也。一曰膠者，謂膠罪人之目，使不得開，絕變難也。擊，字或作剽，剽亦劫也。**嗇夫假佐{左}扶致牢。**嗇夫，鄉之有秩者也。假佐，縣之假吏也。扶致牢者，扶持罪人而致之於牢獄也。一曰假佐者，嗇夫之權佐也。謂之牢者，言若豢豕之牢，亦取其堅牢也。

**疻痏保辜謕呼號，**歐人皮膚腫起曰疻，歐傷曰痏。保辜者，各隨其狀輕重，令歐者以日數保之，限內致死，則坐重辜也。謕呼號者，被歐之人稱痛酷也。號，或作獋，音義同。**乏興猥逮詗讂[敻]求。**律有乏興之法，謂官有所興發，而輒稽留闕乏其事也。猥，盛多也。逮，傳捕也。猥逮者，矯爲官府，多有逮捕也。詗謂知處密告之也。讂，隱語也，謂傎伺官府利害，隱密其事，有所追求也。一曰乏興之人，棄家逃匿，故官司逮捕，詗讂而求也。

**輒覺沒入檄報留，**檄者，以木爲書，長二尺。報者，處當罪人也。言有乏興、猥逮及詗讂者，其事發覺，身則沒入爲奴婢，或沒其家財，則爲檄書，處當其罪而留之也。**受賕枉法忿怒仇。**以財求事曰賕。言受人財者，枉曲正法，忿怒良直，反爲仇讎也。

**䜛{讒}諛爭語相觝{牴}觸，**䜛，相譖也。諛，諂言也。爭語，謂各持辯說也。有爭語者，常相觝距而擊觸也。一曰爭語，謂交相譖毁也。**憂念緩急悍勇獨。**言無賴之人，不自修整，以䧟罪惡，臨機迫猝，更生邪計，妄爲凶悍，當窘厄也。

**廼{𠧟}肯省察諷諫讀，**迺肯，猶言寧肯，謂不肯也。平居之時，旣無立操之方，又違從善之義，有諷諫者，不肯省察而習讀之，所以遂成過惡，以至喪敗也。一曰危急之後，方自省躬而讀諷諫，思改過也。**涇水注渭街術曲。**此說京畿之內也。涇水岀安定 汧頭山，至陽陵而入渭。四逹之道曰街，邑中之道曰術，里中之道曰曲。

**筆研籌筭膏火燭，**此記官府之中給長史以下之具也。筆，所以書也，一名不律，亦謂之聿。研，所以研墨也。籌，所以付與；筭，所以計度，皆以竹爲之。膏火爲燈炬、蜜燭。**賴赦救解貶秩禄。**此說在官有罪，幸逢赦令，及人救解，得免重罰，降其秩次，而損其禄也。

**邯鄲河間沛巴蜀，**此略說諸郡名也。邯鄲，趙國所都也。河間，言在兩河之間也。沛者，本秦 泗水郡属縣也，漢興，更爲沛郡。巴，巴郡也。蜀，蜀郡也。**潁川臨淮集課録。**潁川，因潁水爲名也。臨淮，居淮水之旁也。集課録者，諸郡各上其計，總會京師，次其名録。

**依溷汙染貪者辱。**此戒守宰以下也。依，近也。溷，廁也。言近溷廁者，則被汙染。貪賄賂者，必致戮辱。以財物比於糞穢，爲害染人也。

**漢地廣大，無不容盛。**此爲終篇，述帝徳也。容盛，猶言覆載也。

**萬方來朝，臣妾使令。**威𤫊所被，無思不服。

**邊境無事，中國安寧。**遐邇謐清，兵革靡用也。境，字或作竟，古文通也。

**百姓承徳，陰陽和平。**至諴感神，上玄降祉也。

**風雨時節，莫不滋榮。**仁及草木，皆茂暢也。

**災蝗不起，五穀孰成。**每獲豐年，倉廪實也。天反時爲災。蟲食苗曰蝗。五穀者，黍、稷、麻、菽、麥也。

**賢聖並進，博士先生。**野無隱𨓜，皆升朝也。博士者，多聞之士。先生，謂老成之人也。

**長樂無極老復丁。**擊壤行歌，喜寬政也。老復丁者，家有高年，則蠲其子孫，免賦役也。

# **炎漢後學坿**

**齊國給獻素繒帛。飛龍鳳凰相追逐。**

**河南洛陽人蕃息。與天相保無窮極。**

**真定常山至高邑。乘而嘉寵升進立。**

**建號垂統解鬱悒。**

**四民康寍，咸來服集。**

**何須念慮合爲一。**

**山陽過魏。長沙北地。**

**馬飲漳鄴及清河。雲中定襄與朔方。**

**代郡上谷右北平。遼東濱西上平岡。**

**酒泉彊弩與敦煌。居邊守塞備胡羌。**

**遠近還集殺胡王。漢土興隆中國康。**

1. 段，正文及注或误作叚。今正。 [↑](#footnote-ref-1)
2. 本作上龍下玉，今正。 [↑](#footnote-ref-2)
3. 「相」字旧脱，今依校理补。 [↑](#footnote-ref-3)
4. 此字旧脱，今依校理正。 [↑](#footnote-ref-4)
5. 本或作爪、搔。今以㕚为正。 [↑](#footnote-ref-5)
6. 本作牙，今依校理改。 [↑](#footnote-ref-6)