**文始**

大宗師餘杭 章炳麟 太炎著

凡例：

1、此书上海人民出版社太炎全集本校勘不精，章氏丛书木刻本亦有错误，今斟酌校对。

2、红色字体代表说文字头。绿色字体代表外部孳乳字。

3、此书精华，大抵「贯通」二字，非末学浅辈矜矜一二章句所企及。说解或凭胸臆，有将来日，博采异说，补其阙云。

**文始一 歌泰寒類**

歌泰相近，同居互轉：若何之與揭，何爲誰問之義，則同曷。猗之與犗、羯，毻之與蛻，果𧝹之與𦯚樓，摩娑之與瀎泧，嵯峨之與巀𡾦，柁之與杕，䊳之與𥽘，剉之與折，皆其例也。

歌寒對轉，故爲之與蝯，一語之轉也。咼訓口戾不正，𤺉訓口咼，𩔃訓面不正，一語之轉也。諼訓詐，譌訓譌言，一語之轉也。說文楥讀若撝，尤爲明證。援訓引，掎訓偏引，一語之轉也。袁訓長衣，袳訓衣長，從篇、韵。一語之轉也。羸訓瘦，臠訓臞，一語之轉也。䳘訓鴚䳘，鴈訓䳘，一語之轉也。若祼與灌、和與桓、柯與干，不勝舉證矣。

泰寒對轉，若嬾得聲於賴，憲得聲於害，𣡌得聲於獻，邁得聲於萬，兌得聲於㕣，蓋自古籀已然矣。詆讕變爲抵賴，纂輯本爲蕝緝，𣀔米呼以㯔米，左介俗作个卽是左間，其類尤衆。

记：释水「揭衣」，诗正义引作「褰衣」。

歌泰與隊脂爲近旁轉，與至支爲次旁轉，寒與諄爲近旁轉，與眞淸爲次旁轉，由此得次對轉，各如例，歌亦旁轉魚。

### 陰聲歌部甲

說文：「**㐄**，跨步也，從反夂，𩰫從此。」案𩰫讀若過，㐄音亦同。變易爲過，度也。跨訓渡，與過訓度同。㐄訓跨，卽初文過字甚明。旁轉魚則爲跨。所以跨謂之胯，股也。旁轉支則爲䞨，半步也。所以䞨謂之奎，兩髀之間也。近轉泰則爲越，度也；爲𨒋，逾也。與于屬之粤相係。㐄在本部又孳乳爲騎，跨馬也，古音如柯，以跨步故轉爲跨馬。又孳乳爲徛，舉脛有渡也。以跨故轉爲渡。騎又孳乳爲駕，馬在軶中也。詩、書有駕無騎，然騎必先於駕。艸昧之初，但知跨馬，輿輪已備，乃有駕御爾。駕字籀文作𤙑，從各聲，又與馭字相關。騎又孳乳爲𦌹，馬落頭也。其胯之衣則曰絝，脛衣也。變易爲襗，絝也。㐄奎之衣則曰褰，絝也。自歌對轉入寒。

㐄對轉寒則變易爲𨓲，過也。引伸爲過失，孳乳爲䇂，罪也；爲愆，過也，與干相係。

魚部之跨對轉陽，則孳乳爲𣃚，方舟也。詩傳曰：「渡也。」𣃚又孳乳爲㶇，小津也，一曰以船渡也。胯之孳乳爲絝，脛衣也。㐄與**于**歌魚旁轉，其所孳乳多相應。

泰部之越、𨒋，又孳乳爲蹶，一曰跳也。由度越義，越又孳乳爲闊，疏也。釋詁曰：「闊，遠也。」闊又變易爲奯，空大也。豁訓通谷亦相近。對轉寒爲寬，屋寬大也。𡘍訓奢𡘍亦相近。蹶又孳乳爲𧽸，蹠也；爲䟠，輕足也；爲𨓈，疾也；爲𡛟，輕也。亦皆與粤相係。寬又孳乳爲愃，寬閒心腹貌；爲憪，愉也。

說文：「**戈**，平頭𢧢也。從弋，一横之，象形。」此合體象形也。旁轉魚，孳乳爲𢧢，有枝兵也。戈者，柯也，猶𢧢之從榦，訓有枝。孳乳爲柯，斧柄也。詩言伐柯，疑本爲枝柯。𢧢孳乳爲𠲱，枝𠲱也。玉篇曰：「𠲱，枝柯也。」柯、𠲱相轉，猶寄與客、駕與𤙑矣。釋詁柯訓法，後人言格令，格卽柯也。柯對轉寒則孳乳爲斡，蠡柄也。

說文：「**𦫳**，羊角也。象形。讀若乖。」「乖，戾也，從𦫳、𠔁。」苜訓目不正，亦從𦫳，然則本義爲角，引伸義爲不正，乖卽其孳乳字矣。又孳乳爲觭，角一俯一仰也。近轉泰，觭變易爲觢，一角仰也。古音如㓞。旁轉支，觭變易爲觤，羊角不齊也。其咼訓口戾不正，𤺉訓口咼，本一字。竵訓不正，錗訓側意。對轉寒，𩔃訓面不正，皆𦫳之孳乳也。其奇訓異，一曰不偶，是與觭同意。踦訓一足，亦與𦫳義相轉，而屬于孑。惟錡訓鉏䥏，乃不正之引申孳乳字爾。其支部之觤，又孳乳爲詿，誤也。不齊不正，斯爲誤也。然則觭旁轉魚，亦孳乳爲誤，謬也；爲𧬮，相誤也。詿、誤支魚旁轉，亦變易字也。

其𦫳直訓角者，釋名：「枷或曰丫，丫杖轉於頭，故以名之也。」丫卽𦫳之省。孳乳爲枷，柫也。又角可觸，故近轉泰，孳乳爲鱖，角有所觸發也。言厥角者，以厥爲之，然厥本訓發石，卽觸發之義，是亦由𦫳孳乳也。旝當從馬季長賦訓旃屬，春秋傳言旝動而鼓。說文從賈侍中說，謂「建大木，置石其上，發以機，以槌敵」，乃厥之聲借也。雈，鴟屬，從𦫳，有毛角。對轉寒，爲鷳，鴟也。此𦫳孳乳及鳥者。

說文：「**冎**，剔人肉置其骨也。象形，頭隆骨也。」言頭隆骨勹容甚衆。旁轉隊孳乳爲骨，肉之覈也。其他在歌爲踝，足踝也。對轉寒爲髖，髀上也。近轉泰爲𩪗，臀骨也。其始皆但言冎而已，後乃分別孳乳爲之。

說文：「**果**，木實也。從木，象果形。」此合體象形也。孳乳爲蓏，在木曰果，在地曰蓏。

說文：「**瓦**，土器已燒之總名。」象形也。春秋傳中盾瓦，借爲𡐠，盾握也。𡐠實𠦬之孳乳。

說文：「**⺄**，流也。讀若移。」則本音在歌部。流者，一爲水流，二爲旌旗之流。禾相倚移之移，艸萎䔟之䔟，旌旗流貌之旖，施木檹施之檹，皆以⺄爲初文。對轉寒爲㫃，古文㫃或作，此亦獨體之文，而各從其聲，陰陽異矣。其⺄訓水流者，凡言原委猶言原流。委本音倭，亦⺄之借，然𠂆⺄皆有曳義，⺄亦得讀如地，地，從也聲。也，從⺄聲。故袉訓裾者，亦⺄之孳乳，所謂曳長裾。

說文：「**也**，女陰也。從⺄，象形，⺄亦聲。」此合體象形也。秦刻石作𠃟，孳乳爲地，重濁陰爲地，古文地當衹作也，猶天本訓顛，卽古文顛字，引申爲蒼蒼之天。人體莫高於頂，莫下於陰，足雖在下，然四支本可旁舒，故足不爲最下，以陰爲極。故以題號乾坤。其後孳乳作地，而籀文作墬，從彖聲，則歌寒對轉也。如籀文旁轉諄乃應於坤，地也。坤訓順，古文或以𡿦爲之，音本如巛，與墬齒舌相轉，亦變易字也。也之本義古多借施爲之。後漢書鄧訓傳曰：「首施兩端。」又魯公子尾字施父，則名迻於尾矣。故也又孳乳爲𩉺，馬尾𩉺也。船尾之字後復作柁，釋名：「柁，拕也。」說文無柁，古多以杕爲之。亦皆迻義於尾。古語陰與尾多通言，如言鳥獸孳尾是也。又灺，燭㶳也，卽曲禮所謂「燭跋」，亦謂其底也。並也之孳乳字。

說文：「**𠀀**，反丂也。讀若呵。」凡發聲言阿者，卽𠀀字。丂爲氣欲舒出，上礙於一，則𠀀爲氣出無礙。變易爲羲，氣也。孳乳爲可，肯也。可又孳乳爲哿，可也，亦得云可之變易字。𠀀氣舒，故又孳乳爲哥，聲也，古文以爲歌字。歌，詠也，本哥之變。歌又孳乳爲和，相應也，謂和歌也。又孳乳爲龢，調也。盉訓調味，則禾之孳乳。與龢反，則爲何，誰也。近轉泰爲曷，何也。孳乳爲訶，大言而怒也。近轉泰爲𠱫，語相訶歫也。此雖與龢義反，然其舒氣無礙，一也。故同孳乳於𠀀。又旤，屰惡驚詞，亦𠀀、羲之變語。泰部有歇，一曰氣越泄。隊部有唯，諾也。有喟，大息也。有嘒，小聲也。喟對轉諄爲歎，吟也。又爲嘆，吞歎也。古音如堇，如漢。脂部有唏，笑也。旁轉至爲咥，大笑也。對轉諄爲听，笑貌也。聲轉皆似𠀀，並得爲𠀀之孳乳。𠀀與**𪞶**相轉，所孳乳多相應。

𠀀旁轉脂則聲變爲兮，語所稽也。此與氣出無礙相反，言攷稽者本是𠀀兮，語有稽礙，由思有校量也。周官：「聽師田以簡稽。」則稽爲簿籍，亦引伸於兮也，若𪞶轉爲簡、㫚轉爲笏矣。

𠀀聲蹙則爲𧪰，咨也；爲吹，噓也。轉至則爲叱，訶也。吹又孳乳爲炊，爨也。炊對轉寒變易爲爨，齊謂炊爨。又爲燀，炊也。此三同字。吹又孳乳爲䶴，䶴音律管壎之樂也。

鳥鳴似人聲者，雁，雁鳥也；雚，雚爵也。段依御覽引訂。雁又孳乳爲鴈，䳘也。鴈聲轉爲鴚䳘。此皆取聲於𠀀，猶烏聲似人，取以爲烏呼矣。

說文：「**爲**，母猴也。其爲禽好爪。爪，母猴象也，下復爲母猴形。」古文作𢏽，象母猴相對，此純象形也。對轉寒變易爲蝯，善援，禺屬。禺，母猴屬也。母猴好爪，動作無猒，故孳乳爲僞，詐也，詐僞猶作爲。對轉寒孳乳爲諼，詐也，與幻相係。爲之有法，孳乳爲儀，度也。轉寒爲楥，履法也。

說文：「**𠤎**，變也。從到人。」化爲教行，囮爲譯，𩲏爲鬼變，貨爲財，變易作䞈爲資，皆孳乳於𠤎，此人所知。𠤎對轉寒則變易爲换，易也。奂訓取奂，恐是古换字。又孳乳爲𧻚，𧻚田，易居也。凡變𠤎之義與改革同。革本治皮，而引申爲變革。𠤎亦孳乳爲皮，剥取獸革者謂之皮，從又，爲省聲。𠤎、爲本同聲也。换亦孳乳爲㼱，柔韋也，從敻省聲。依段補「聲」字。敻、换本同聲也。皮、㼱亦變易之字也。其妿訓女師者，似孳乳於化，師主教化也，與可相係。

皮音本如爲，又作重唇如今音。皮者，柀也。段氏引戰國策「皮面抉眼」，僮約「落桑皮椶」，釋名「皮瓠以爲蓄」證之。又云：「柀，析也。」得皮聲。此說孳乳最當。皮讀如爲，則孳乳爲撝，裂也。撝又變易爲抲，撝也。孳乳爲䦱，闢門也。䦱又變易爲閜，大開也。旁轉魚則孳乳爲捇，裂也；爲㙤，𡍩也。皮讀重唇則孳乳爲柀，析也；爲破，石𤭢也。柀又孳乳爲詖，辨論也。旁轉支則孳乳爲闢，開也。闢亦䦱、閜之變易矣。對轉寒則孳乳爲半，物中分也。從八牛。牛爲物大，可以分也。半又變易爲胖，半體也。孳乳爲判，分也；爲畔，田界也；爲泮，諸侯饗射之宮也。西南爲水，東北爲牆，從水半。與**八**、分、**釆**、辨等字亦皆一音之轉。

皮有在外之義，故孳乳爲被，寑衣也；爲帔，帬也；爲髲，鬄也。被又有加被義，孳乳爲彼，往有所加也；爲貱，迻予也。南越尉佗列傳曰：「任囂召龍川令趙佗，卽被佗書，行南海尉事。」韋昭曰：「被之以書，音光被之被。」此以被爲貱也。貱旁轉隊則爲畀，相付與之，約在閣上也。杮爲削木札朴，朴者木皮，則杮亦孳乳於皮，歌近轉泰也。

說文：「**禾**，嘉穀也。得時之中和，故謂之禾。從木，從𠂹省，𠂹象其穗。」案此合體象形，以丿象𠂹穗，非必從𠂹省也。然本有𠂹意。孳乳爲委，委隨也。委復變易爲妥，說文不録，爫卽象禾穗，以爲禾字。委又孳乳爲倭，順皃；爲𡛣，婐𡛣也；爲婐，婐𡛣也。皆柔順意。婐一訓女侍，猶妥訓坐也。對轉寒爲妴、婉，皆順也。然禾訓嘉穀，故孳乳爲嘉，美也。禾可采食，故孳乳爲盉，調味也。春秋國語曰：「晉之柔嘉，是以甘食。」詩言「嘉肴」，則嘉與盉同義。一曰嘉從豈。豈者，陳樂立而上見。嘉當與龢同意，爲𠀀之屬。禾又孳乳爲萎，食牛也。引伸亦爲食人，委積卽此字。又諸程品皆從禾，孳乳爲科，程也。

說文：「**𠂹**，艸木華葉垂。象形。古文作𢏒。」案小篆從最初古文也。又變易爲朵，樹木𠂹朵朵也。從木，象形。此亦準初文也。對轉寒則爲𥠄，禾垂貌。旁轉隊則爲𥝩，禾成秀也。𥝩又爲穟，禾𥝩之貌也，古皆作舌音矣。旁轉脂則爲甤、蕤。甤，艸木實甤甤也；蕤，艸木華垂貌。旁轉支則孳乳爲繠、爲㒍，皆垂也。又緌爲系冠纓，轉隊變易爲䪎，緌也，此亦下垂，乃𠂹之孳乳字也。𠂹或斂爲喉音，則孳乳爲我，或說頃頓也。從戈，，古文𠂹也。我亦可作舌音，故說文訓施身自謂。施本音如拕也。然當以頃頓爲本義，施身無正字。我又變易爲俄，頃也。轉支孳乳爲䚦，角傾也。則作舌音矣。䚦字，唐韻敕豕切。又秦 晉謂好曰娙娥，孳乳爲義，己之威儀也。賈子道德說曰：「有義，德之美也。」宜皆𠂹之變音孳乳。舜妃娥皇，本取華義，威義可象，亦謂其莊麗也。嫷訓好，姼訓美女，本皆舌音，亦與娥相傅麗。

說文：「**它**，虫也。象冤曲𠂹尾形。」然則它亦受義於𠂹，古音本如佗也。它與豸歌支旁轉，皆各自爲獨體。曳地而行，故有懈弛義。孳乳爲弛，弓解弦也。旁轉脂變易爲㣆，弛弓也。又孳乳爲阤，小崩也；爲隓，敗城𨸏曰隓；爲陊，落也。此三義同。引伸爲陂阤陵遲之義。隓亦孳乳爲䜐，相毁也。然無與懈弛義。亦孳乳爲迆，衺行也。書馬注曰：「迆，靡也。」與匸相係。爲𢻱，敷也。此字後變作攤，謂散而不收也。於人爲憜，不敬也。詩：「委委佗佗。」傳曰：「德平易也。」義亦相類。

上古艸居患它，故相問無它乎。引伸遂爲稱彼之詞。孳乳爲沱，江別流也。它與彼爲訓同。彼者，往有所加，它亦有加義。孳乳爲佗，負何也。詩傳：「佗，加也。」

又說文：「离，山神默也。從禽頭，從禸，從屮。」服注春秋傳、如淳說漢書皆以螭爲山神獸形，說文螭若龍而黃，蓋离、螭同字，皆它之孳乳字，皆舌音。故螭亦作𡖟矣。其云神獸，攷工記：「天下大獸五，亦有鱗者。」注曰：「鱗，龍蛇之屬。」然則獸固通名也。

說文：「**多**，重也。從重夕。」孳乳爲卶，有大度也；爲哆，張口也；爲㶴，盛火也；爲㢋，廣也。多與廣大盛厚義皆相應，故孳乳得此。對轉寒孳乳爲亶，多穀也；爲奲，富奲奲貌。自此旁轉眞又孳乳爲腆，設膳腆腆多也。然多有重義，故又孳乳爲貤，重次弟物也。古音貤亦當如佗。貤旁轉支爲弟，韋束之次弟也。弟又孳乳爲豑，爵之次弟也，則由支旁轉至矣。弟又孳乳爲程，程品也，則由支對轉淸矣。凡諸次弟未有不重者，故弟、豑、程亦重次弟物也。

多又引申爲功。夏官司勳：「戰功曰多」。引伸爲自多。呂覽謹聽：「聽者自多而不得。」注：「自多，自賢也。」由此孳乳爲垑，恃也。

說文：「**麗**，旅行也。從鹿丽。」古文作丽，篆文作𠧥。丽、𠧥皆獨體指事，蓋𠧥亦初文也。初文亦不必一體，如籀文爲史籀所製，亦有一字兩體者。小篆從之，孳乳爲儷，棽儷也。在人爲伉儷。對轉寒，丽又孳乳爲連、輦、聯、孿。周禮故書輦爲連。輦，輓車也，從車㚘。㚘，並行也。故段氏曰：「連當訓負車，作員連者誤。」凡輦皆數人並行，故孳乳於丽。旅行相系，復製聯字。聯，連也，從耳，耳連於頰。丽之與連聯，猶簃之與連也。孿，一乳兩子也，與儷同意。其佗孳乳丽則爲䕻，艸木相傅麗土而生也，此與連同意。又爲𣀷，數也。旅則有數，詩以麗爲之，與秝歌支旁轉。聯則爲謰，謰謱也，謂語相牽聯也。爲攣，係也。易：「有孚攣如。」馬傳曰：「攣，連也。」變易爲奱，樊也。樊者，驇不行也。聯旁轉眞則爲鄰，五家爲鄰。釋名曰：「鄰，連也，相接連也。」爲魿，蟲連行紆行者也。爲鱗，魚甲也。凡言「魚鱗襍沓」、「鱗集仰流」皆謂其相聯次也。又寒部有瀾，大波爲瀾，或作漣。諄部有淪，小波爲淪，本謂文如連瑣，或如連錢。長笛賦曰：「波瀾鱗淪。」然則瀾、淪亦孳乳於聯。丽亦可轉鄰、魿、鱗，如「令支」史記作「離枝」。不傅丽則爲離，離本離黃。反丽之義當爲誃，離別也。又孳乳爲縭，以絲介履也，或曰離別之義。對轉寒孳乳爲孌，慕也，卽今戀字。又孳乳爲㦁，泣下也。旁轉眞，㦁又孳乳爲憐，哀也。然此諸字雖與離別相傅，平居耦匹之間亦同。釋詁憐亦訓愛，相丽則有此矣。遴訓行難，吝訓恨惜，與憐義相引伸，相丽、相聯有此，相離亦有此，皆並係丽誃。然則丽之爲誃，本以相反成言孳乳，自孌以下，又丽誃所共也。

說文：「**𠂇**，左手也。象形。」孳乳爲左。左，手相佐也，左卽今佐字。古者尊又卑𠂇，卑字從𠂇訓賤，漢有𠂇官之令，故𠂇對轉寒則孳乳爲賤，賈少也。左爲左助，對轉寒則孳乳爲贊，說文訓見，士冠、士昏二注皆云：「贊，左也。」瓚爲三玉二石，饡爲以羹澆飯，欑爲積竹杖爲叢木，儹爲最，酇爲百家，亦訓聚，皆有左助之義，此又由贊孳乳也。儹復旁轉諄變易爲僔，聚也。孳乳爲噂，聚語也。欑以叢木之義孳乳爲蓴，蒲叢也。旁轉諄孳乳爲䔿，叢艸也。

說文：「**叉**，手指相錯也。從又。象叉之形。」此合體指事也。近轉泰變易爲撮，三指撮也。孳乳爲杈，叉枝也。又孳乳爲侈，掩脅也，謂叉其脅，猶叉要也。春秋國語曰：「俠溝而㢋我。」以㢋爲之。旁轉魚孳乳爲簎，鄭司農云：「簎謂以杈刺泥中搏取之。」然錯與差同義，故叉孳乳爲差，忒也。差，不相值也。差又孳乳爲縒，參縒也。爲槎，衺斫也。爲㝾，㝿㝾，行不正也。爲𪘓，齒跌貌。變易爲𪙉，齒參差也。又有差可之義，孳乳爲瘥，瘉也。旁轉隊則爲𤸬，減也。又有差擇之義，詩「穀旦於差」、「既差我馬」，釋詁、毛傳皆曰：「差，擇也。」對轉寒則爲選，一曰選，擇也。

說文：「**惢**，心疑也。從三心。讀若易云『旅瑣瑣。』」旁轉隊孳乳爲𢥘，有二心也。春秋傳以攜爲之。尋𢥘從巂聲，地理志：越巂郡，師古曰：「巂，音先蘂[[1]](#footnote-1)反。」此正惢字音。巂又可讀入支如規，故𢥘又變易爲恑，變也。

### 陰聲泰部乙

說文：「**𠄌**，鉤識也。從反亅」。釋言：「厥，其也。」厥乃借爲𠄌，有所標指稱𠄌，猶其本作丌[[2]](#footnote-2)，訓記。

說文：「鉤逆者謂之亅。象形。讀若橜。」司馬相如傳：「猶時有銜橜之變。」徐廣說爲鉤逆，橜卽亅矣。尋橜本訓弋，弋象折木衺銳箸形，則橜本有鉤逆之義，卽亅之孳乳字也。亅又孳乳爲𠢤，勥力也，今言屈強卽𠢤勥矣。又孳乳爲欮，屰氣也。欮屰之病亦由鉤逆引伸成言。近轉歌旁轉隊又孳乳爲剞𠜾，曲刀也。旁轉隊又孳乳爲詘，詰詘也。詰詘者，曲也，鉤、曲同義。對轉寒孳乳爲卷、拳、觠、䟒、𢑆。卷，厀曲也。拳，手也。謂卷手。觠，曲角也。䟒，一曰行曲脊貌。𢑆，弓曲也。然鉤逆有相距之義，故在泰又孳乳爲懖，懖懖，歫善自用之意也。正其曲則曰桰，檃也。此以反言孳乳。然枉者鉤逆之亦直。記明堂位：「俎，夏后氏以嶡。」注以爲横距。嶡亦亅字。

說文：「**氒**，木本也。從氏大于末也，讀若厥。」此合體指事也。對轉寒變易爲榦，一曰本也。段據魏都賦注贈劉琨詩注引補。次對轉諄變易爲根，木株也。在竹爲竿，竹梃也。在禾爲稈，莖也。爲䅌，麥莖也。與𡈼屬之莖相係。其用於器，在本部孳乳爲楬，楬桀也。或曰戉，大斧也，依段補「大」字。亦由楬孳乳，以柄得名。䅌又孳乳爲絹，繒如麥䅌者也。

說文：「**巜**，水流澮澮也。」變易爲活，水流聲，詩言「北流活活」。

說文：「**孑**，無右臂也。從了𠃊。象形。」此本從子省，乃指事字，引伸爲獨義。方言：「𢧢而無刃，秦 晉之間謂之𨥂。」此得義於無臂。說文無𨥂字，正作戛，𢧢也。此有刃、無刃通名。方言亦云：「𢧢，楚謂之𨥂。」戛爲孑之孳乳，𨥂其或字也。孑又孳乳爲碣，特立之石也，近轉歌亦與𦫳屬之奇、觭、踦相應。在本部又孳乳爲暨，日頗見也。頗見者，偏見也。次對轉眞亦孳乳爲矜，矛柄也，亦有獨義。相承以鰥爲之，與氒屬之楬亦相應。

說文：「**孓**，無左臂也。從了𠃎。象形。」此亦從子省，爲指事字。所孳乳與**孑**同。

說文：「**丯**，艸蔡也。象艸生之散亂也。」變易爲薉，蕪也。爲蔡，艸也。本爲艸亂，亦卽爲艸。方言：「蘇、芥，艸也。」以芥爲之。艸亂則道茀，故孳乳爲𡕗，相遮要害也。遮者，遏也。𡕗亦變易爲遏，微止也。𡕗、遏義有通別，然本一字。傳言「周公蔡蔡叔」，世多謂蔡借爲𥻦，然實𡕗遏之借，竄亦近之。竄字舊音七外反，若莊子「竄句游心」，近人言改竄，則是借爲剟字，刊也。商君言「剟定法令」，卽今竄定。蔡以齒音對轉寒則孳乳爲㪔，分離也。在至及泰爲䊝、𥻦，㪔之也。㪔又孳乳爲散，雜肉也。對轉歌又孳乳爲沙，水散石也。薉孳乳爲𤃴，礙流也。與𡕗同意。

說文：「**凷**，墣也。從土凵。凵屈象形。」此合體象形字也。孳乳爲𨺫，𨺫商，小凷也。封垤閡人行步，故孳乳爲屆，行不便也，一曰極也。詩「致天之屆」，傳訓極，極猶殛也。屆、譴同聲，譴得聲於𨺫。猶言致天之譴爾。譴者，謫問也。蓋本孳乳於屆。

說文：「**蕢**，艸器也。」古文作㬰，此初文也。孳乳爲匱，匣也。凷、㬰二文其聲亦多轉隊部。

說文：「**乂**，芟艸也。從丿乀相交。」臣鍇曰：「象乂艸之刀形。」或作刈，引申爲乂艸器。春秋國語曰：「挾其槍刈槈鎛。」韋解：「刈，鎌也。」故孳乳爲鍥，鎌也。又孳乳爲割，爲劊，爲刖。割，剥也。小徐作開。劊，斷也。刖，絕也。又孳乳爲魝，治魚也。廣雅釋詁：「魝，割也。」又孳乳爲䢃，治也。劊又孳乳爲膾，細切肉也。刖又孳乳爲抈，折也。爲跀，斷足也。割又孳乳爲犗、羯，近轉歌孳乳爲猗。犗，騬牛也。羯，羊羖犗也。猗，犗犬也。此皆割勢者也。割或對轉入寒，以虔爲之，故虔訓殺。割勢之字亦作㓺、犍，說文不録，然聲轉固通矣。泰或轉盇借蓋爲害、割字。釋言：「葢、割，裂也。」墨子、韓非以「商蓋」爲「商奄」，明害、割之聲得如蓋、奄。今音蓋亦入泰，古本如盇。凡宦者稱奄，猶稱犗、稱羯爾，而世不了其聲，舊訓祇云「精氣閉臧」，蓋失之矣。由奄又有閹字，豎也，宮中閹閽閉門者也。然春秋傳軍中有候奄之官，亦司軍門者，疑閹專訓閉門，無與於豎。䢃又孳乳爲㣻，懲也。其**夬**訓分決者，字爲準初文，然聲義實取諸乂。

說文：「**夬**，分決也。從又，象決形。」此合體指事字也。孳乳爲決，行流也。決又變易爲潰，漏也。潰孳乳爲殨，爛也。爲䜋，中止也。司馬法曰：「師多則人䜋。」春秋傳：「民逃其上曰潰。」以潰爲之，此一族也。夬又孳乳爲缺，器破也。缺又孳乳爲玦，玉佩也，如環而缺。爲𩫠，城闕其南方也。爲闕，門觀也。此二族也。夬又孳乳爲抉，挑也。爲䀑，捾目也。抉對轉寒變易爲捾，搯也。䀑對轉寒變易爲睍，出目也。夬旁轉隊孳乳爲圣，致力於地也。變易爲搰，掘也。爲掘，搰也。又孳乳爲汩，治水也。旁轉至又孳乳爲穴，土室也。詩箋曰：「鑿地曰穴。」圣字說解有兔堀，蓋卽穴之聲轉。然堀字又訓突，義稍異。由是還泰有䆕，穿也。有䆢，深抉也。此三族也。夬又孳乳爲㓞，巧㓞也，謂巧於彫刻也。㓞又孳乳爲栔，刻也。栔又孳乳爲契，大約也。釋詁栔訓絕，郭璞曰：「江東呼刻斷物爲栔斷。」是本與分決同義，書契取諸夬，蓋謂此也。㓞對轉寒孳乳爲憲，敏也。敏、巧義近。契對轉寒變易爲券，契也。憲訓法者，卽契之借。款識之款，借爲栔、契。款木爲舟借爲栔。詩傳契又訓開，開則通，故款亦訓空，又借爲窠。大約劑書於宗彝，故契又孳乳爲彝，宗廟常器也。釋詁彝與法則同訓。彝又孳乳爲器，皿也。此四族也。夬有口決之義，孳乳爲齧，噬也。近轉歌變易爲齮，齧也。旁轉脂變易爲齕，齧也。齕對轉諄變易爲齦，齧也。此皆齒決。此五族也。夬有決絕之義，故孳乳爲棄，捐也。對轉寒變易爲捐，棄也。捐、夬相轉，猶睊、䀗相轉矣。棄近轉歌孳乳爲㱦，棄也，俗語謂死曰「大㱦」。此六族也。夬爲分決，契爲約束，契孳乳爲絜，麻一耑也。引申爲度長絜大之義。凡圓物皆圍而度之。絜又變易爲括，絜也。韓詩說：「括，約束也。」次對轉諄變易爲稛，絭束也。通以麕爲之。對轉寒孳乳爲絭，纕臂繩也。爲𢆞，小束也。因而分別之。夬對轉寒孳乳爲柬，分別簡之也。釋詁：「柬，擇也。」因而數揲之。夬旁轉脂孳乳爲計，會也、筭也。與絜爲絜度同意。此七族也。

其銽訓斷，桀訓磔，乂、夬通得孳乳。其害訓傷，近轉歌孳乳爲禍，害也、神不福也。乂、夬亦通得孳乳。桀又孳乳爲傑，勢也，謂能殺也。傑對轉寒變易爲捲，氣勢也。國語曰：「有捲勇股肱之力。」韋解：「大勇曰捲。」此卽傑矣。捲亦作𡚇，大貌。或曰拳勇字。

說文：「**貴**，物不賤也。」妻字說解曰：「𡭙，古文貴。」此獨體之文。𡭙亦出入泰、隊二部。貴者，賈有贏餘之謂。繢訓織餘，當由貴孳乳。

說文：「**月**，闕也。大陰之精。象形。」「外，遠也。卜尙平旦，今若夕卜，於事外矣。𡖄，古文外。」尋夕卜之說甚迂，門部古文閒作𨳿，𡖄卽月字。二部古文恆作𠄨，小徐本作，微異。𡖄亦月字。然則𡖄乃月之古文奇字，外卽𡖄之變也。從夕，象月半見。卜象月弦時弦矢，古文筆勢詘曲或作𠁡。外、月並在泰部，又復同紐，古音本不分去入，其爲一字明矣。月所以訓遠者，日月對言：一，日黃道在內，月九道在外，故日聲轉同內，以退從日聲，亦作𢓇，從內聲，知日、內相轉。月引申則爲內之反也。二，月既訓遠，則內訓近可知。計時則日近而月遠，故日有近義，月有遠義。然其後又各制獨體初文。內本作入，古文以入爲內。外則作**兀**，長字說解訓兀爲高遠，外訓遠，則正當作兀，猶跀亦作𧿁也。出入相對，**出**亦與兀同聲，如檮拙今作檮杌。故知入、內、出、兀正字也，日、月則在未製本字以前用爲入、兀也。

月又孳乳入寒爲閒，隙也，月光自隙入也。閒對轉泰則爲堨，壁閒隙也。閒在寒又以夾義孳乳爲澗，山夾水也。

說文：「**𠃉**，燕燕玄鳥也。象形。」對轉寒變易爲燕，玄鳥也，籋口布翄枝尾，象形。此二皆初文，語有陰陽，畫有疏密，遂若二文。旁轉隊變易爲巂，亦入支。巂，周燕也。此則後出字也。尋孔字從𠃉訓通，燕者請子之候，人道於是通也。故穵訓空而從𠃉聲，䏐訓孔，亦與𠃉聲近。驠爲馬白州，州卽陰器，亦從燕聲。燕亦引伸訓通，訓嘉美、訓好，與孔同類，凡云燕好、燕樂、燕昵，皆是也。其晏、安二字皆從女，變爲宴、侒亦同訓，皆由此孳乳也。又孳乳爲𡟰，宴𡟰也。安對轉歌變易爲宜，所安也。宜又孳乳爲誼，人所宜也，又衎訓喜貌，宜亦安之孳乳。

說文：「**自**，鼻也。象鼻形。」「𪞶，此亦自字也。省自者，詞言之氣從鼻出，與口相助。」「鼻，引氣自畀也。從自從畀。」自爲初文，稍變作𪞶，鼻爲後出字。皇字說解曰：「自讀若鼻。」則唇音也。以洎、臬、臮、垍皆從自聲推之，則自本深喉音，今作齒音者，蓋本自舌音流化。璏訓劍鼻玉，卽孳乳於自。蓋本作直例切，如璏，後遂作疾二切矣。深喉蓋本音，舌、齒、唇音皆後變。孳乳爲臬，射準旳也。古亦謂鼻爲準，高祖隆準，李斐曰：「準，鼻也。」晉灼引秦始皇「蠭目長準」證之，故自孳乳爲臬，釋宮曰：「在地者謂之臬。」孳乳爲闑，門梱也。次對轉諄變易爲梱，門橛也。自又孳乳爲㓷，刖㓷也，謂割鼻。臬又有植立義，又孳乳爲埶，穜也。詩傳曰：「埶，猶樹也。」凡樹埶必栽立之，故引伸之義，埶亦同臬，「審曲面埶」卽「面臬」，「弦矢分，埶殪仆」卽「臬殪仆」。此非徒聲近，其義實有可引伸者。

𪞶爲詞言之氣從鼻出，故諸助詞之字皆從𪞶，音亦本如臬、洎。凡言白事者，盖𪞶之誤。白雖有明義，然義頗迂遠，𪞶義甚近，此二字形近易誤。釋名皆以音爲訓而白字訓啓，則又譌讀白爲𪞶矣。說文：「謁，白也。」謁本從𪞶孳乳，則「白」爲「𪞶」誤較然。𪞶又對轉寒孳乳爲言，直言曰言，則氣從鼻出也。臬、言雙聲。言又訓我，寒、歌對轉，我與自又歌、泰近轉，故稱我亦曰自，自、我、言皆雙聲也。𪞶轉爲言，故弔生之唁、弔訓問終，廣雅釋詁言亦訓問，然則唁本直作言也。論語之議、楚辭：「初既與余成言兮。」王逸注：「言猶議也。」是本亦但作言。議罪之𤅊，散在寒、歌，皆𪞶之再孳乳字也。由所言而記之竹帛亦曰言，詩：「受言臧之。」箋以言爲策命。孳乳爲簡，牒也。簡又孳乳爲䉍，存也，謂録存之也。論語：「簡在帝心。」卽以簡爲之，此並與寒部之**干**相應。

𪞶又引伸爲諸出氣。孳乳爲㞒，臥息也。旁轉入隊變易爲齂，臥息也。對轉入寒變易爲鼾，臥息也。又孳乳爲呬，息也。爲嘅，歎也。旁轉脂嘅爲愾，大息也。愾又孳乳爲鎎，怒戰也。此並與歌部之**𠀀**相應。

說文：「**㒫**，飲食氣逆不得息曰㒫。從反欠。」古文作旡。詩：「如彼溯風，亦孔之僾。」以僾爲之。古音旡本如僾，變易爲噦，氣啎也，啎卽逆也。旁轉隊變易爲䯉，咽中息不利也。次對轉眞變易爲欭，嚘也。乙冀切。詩：「中心如噎。」傳曰：「噎，憂不能息也。」噎欭至眞對轉，聲義皆近。噎，飯窒也，亦旡、欭之孳乳也。素問言「風懿」者，奄忽不知人，亦欭之借。然原噎字之始，壹、㚃皆爲壺中氣不得渫，壹在至、㚃在諄，皆孳乳於旡也。旡在本部又孳乳爲𠯑，塞口也。諄部有嗢字，咽也。段氏謂當作「噎」，亦與旡近。

說文：「**𣦵**，列骨之殘也。從半冎。古文作𡰮。讀若櫱岸之櫱。」尋𣦵有數讀：如櫱則孳乳爲齾，缺齒也。春秋傳：「兩軍之士皆未憖也。」方言：「憖，傷也。」皆借爲齾，實借爲𣦵。齾對轉寒則變易爲齤，缺齒也。齤旁轉諄則孳乳爲齳，無齒也。又列[[3]](#footnote-3)音良薛切，從𣦵聲，則𣦵音亦同。孳乳爲列，分解也。列又孳乳爲𪗿，齒分骨聲也。引伸爲㱚餘義，孳乳爲裂，繒餘也。又引申爲條列、行列，孳乳爲例，比也。爲迾，遮也。西京赋：「迾卒淸候。」是有行列者也。迾對轉寒變易爲闌，門遮也。闌亦引伸爲㱚餘義。史記高祖本紀：「酒闌。」文選琴賦：「曲引向闌。」裴駰、李善皆云：「半在半罷謂之闌。」𣦼、𡛝二字，小徐本皆云𣦵聲，則𣦵復讀如𢧵，或如薛。對轉寒孳乳爲𣦼，殘穿也。爲戔，賊也。變易爲殘，賊也。爲穿，通也。穿還泰爲竁，穿地也。爲鑽，所以穿也。爲錢，銚也。此以殘穿土者也。今字以鏟爲之。一曰貨也。周官泉府故書已作錢。泉乃聲借。錢圜圅方，此自受穿者也。凡可穿者通曰錢。西都賦稱璧釭亦曰列錢，皆受義於𣦼也。爲㱚，禽獸所食餘也。㱚對轉歌孳乳爲㽨，㱚葳田也。又孳乳爲隋，裂肉也。裂者，餘也。尋古文祡作𥚨，從隋省聲，故春官大宗伯故書以「賓」柴祀日月星辰，堯典云：「寅賓出日。」「寅淺內日。」賓卽大宗伯之賓，淺卽大宗伯之柴，本卽𥚨字，淺、𥚨寒歌對轉。然某氏淺作餞，餞者，送去食也，亦㱚餘之意，餞亦由㱚孳乳。又祭祀之字本亦謂獸，夏小正及月令有「獺祭魚」、「豺祭獸」。餐食之字，韋昭訓爲小食，蓋皆從㱚受義，祭入泰訓祀，餐入寒訓吞爾。吞，咽也。則餐轉眞之變。㱚又次對轉入脂孳乳爲骴，禽獸殘骨曰骴。或曰𣦵之變易字也。㱚還泰又孳乳爲㡜，殘帛也。

諸疾病字皆從𣦵，𣦵讀若列，則孳乳爲癘，惡疾也。天官疾醫注：「癘，疾氣不和之疾。」近轉歌變易爲㱻，兽疫病也。疫，疑是㱻之轉語，歌支旁轉，舌音歸喉。疫者，民皆疾也。諸死亡字皆從𣦵。𣦵讀如𢧵，則旁轉脂孳乳爲死，澌也。旁轉隊孳乳爲𣨛，大夫死曰𣨛。諸殘破皆言𣦵。𣦵讀如𢧵，則旁轉隊孳乳爲碎，䃺也。爲𤭢，破也。近轉歌孳乳爲𧴪，貝聲也。爲瑣，玉聲也。引伸皆爲細碎之義。其至部、泰部有䊝、𥻦，散之也。歌部有沙，水散石也。亦皆受義於𣦵，與丯屬之蔡相係。旁轉支亦孳乳爲𤺊，散聲也。𤺊又孳乳爲𧬊，悲聲也。爲澌，水索也。方言：「澌，盡也。」澌次對轉眞變易爲盡，器中空也。凡**𣎴**、**戌**、**𢇍**雖自爲初文、準初文，皆受義於𣦵。

說文：「**𣡌**，伐木餘也。」古文作𣎴，從木無頭，指事。又有㮆、櫱諸異形。而古文𣎴爲準初文，餘皆後出。孳乳爲孼，庶子也。木旁生曰𣎴，「由𣎴」是也。人旁生曰孼，「庶孼」是也。亦孳乳爲糱，牙米也。與「由𣎴」爲「抽牙」同矣。又孳乳爲蠥，禽獸蟲蝗之怪也，五行志亦以「牙櫱」說之。

說文：「**戌**，滅也。」字從戊，卽矛字。從一，象矛所傷。朱駿聲說。此合體指事字也。與劌爲利傷亦相近，蓋劌之古文也。孳乳爲烕，滅也。爲滅，盡也。旁轉隊孳乳爲淬，滅火器也。淬又孳乳爲焠，堅刀刃也。天官書曰：「火與水合曰焠。」對轉寒孳乳爲刪，剟也。刪還泰斂作舌音變易爲剟，刊也。其歲訓木星，至戌而度天門，亦孳乳於戌，此則大橈既作甲子，因有是名。後人孳乳爲之，無係於戌之本義也。

說文：「**絕**，斷絲也。古文作𢇍。」此初文也。孳乳爲𢧵、爲㔎，皆斷也。𢧵本從小得聲而入泰部，依小聲則反絕爲紹，繼也。管子幼官曰：「刑則紹昧斷絕。」是紹亦有斷義，蓋與釗、劋同矣。絕又孳乳爲折，斷也。近轉歌孳乳爲𠞐，折傷也。折又孳乳爲硩，上摘山巖空靑珊瑚陊之也。絕又孳乳爲制，裁也。制孳乳爲製，裁衣也。泰對轉寒，絕、𢧵皆爲斷，齒音斂作舌音。𢧵也。斷孳乳爲𩠹，𢧵也。此專謂斷首。或作剸，或又爲剬，斷齊也。又孳乳爲膞，切肉也。然小篆絕從卪聲，則秦時已入至部，孳乳爲切，刌也。至次對轉諄切變爲刌，切也。故特牲今文刌爲切矣。絕又在泰孳乳爲脃，小耎易斷也。脃變易爲膬，耎易破也。一曰：卪本剖一爲二，故切爲**卪**之孳乳。

說文：「**彑**，豕之頭，象其銳而上見也。讀若罽。」案罽從㓹聲，卽籀文銳，是彑爲初文，銳爲孳乳字也。彖訓豕走捝，而禮稅衣卽褖衣，爲泰、寒對轉，則彖亦本於彑，銳故能突也。古字遯或作彖，則遯又彖之變易也。然則彑音如銳，孳乳爲銳，芒也。旁轉隊變易爲錐，銳也。孳乳爲觿，佩角銳耑可以解結也。錐對轉諄又孳乳爲鐏，柲下銅也，記曲禮注曰：「銳底曰鐏。」又孳乳爲鐫，破木鐫也。鐫旁轉寒孳乳爲瑑，圭璧上起兆瑑也。攷工記注曰：「瑑，文飾也。」瑑又孳乳爲篆，引書也。彑對轉寒孳乳爲彖，豕走捝也。彖旁轉諄變易爲遯，逃也。遯對轉隊變易爲遂，亡也。遂又變易爲遺，亡也。由遺喉音轉寒變易爲豲，逸也。爲𩁧，逃也。正篆作逭，方言訓轉。

說文：「**大**，天大，地大，人亦大焉。象人形。」對轉寒孳乳爲誕，詞誕也。釋詁：「誕，大也。」亦與多屬之哆近轉。詩傳曰：「哆，大貌。」本殆可切。誕對轉歌孳乳爲詑，沇州謂欺曰詑，詩曰：「詑詑碩言。」

說文：「**𣥂**，蹈也。從反止，讀若撻。」對轉寒變易爲躔，踐也。躔舒作齒音變易爲踐，履也。爲跧，躡也。踐復孳乳爲㣤、爲𧗸，皆迹也。𣥂又以雙聲轉盇變易爲蹋，踐也。蹋旁轉緝爲䠟，䠟足也。

說文：「**叕**，綴聯也。象形。」變易爲綴，合箸也。爲𦭮，或以爲綴，一曰約空也。對轉寒舒作齒音爲纘，繼也。在本部孳乳爲蕝，朝會束茅表位曰蕝。又孳乳爲輟，車小缺復合也。旁轉隊孳乳爲卒，隸人衣箸絳帛也。對轉寒孳乳爲纂，似組而赤，春秋國語：「縷纂以爲奉。」韋解：「纂，織文也。」爲𩎑，車轅五束也。纂轉隊爲𪓌，會五采繒色。方言作綷，訓同。說文萃訓艸貌。易云：「萃者，聚也。」與𪓌相係。其輟字又爲罬之或字，罬訓捕鳥覆車，郭璞以爲施罥，亦叕之孳乳也。

綴聯約束之義，又舒作齒音孳乳爲誓，約束也。車樘結爲銴，讀若誓。宜亦叕之孳乳。未詳其物。**帶**、**𧍣**皆受聲義於叕。

說文：「**率**，捕鳥畢也。象絲网，上下其竿柄也。」古音同帥、帨，亦作呂戌切，齒、舌二音。齒音則旁轉脂孳乳爲罪，捕魚竹网也。罪還泰爲罽，魚网也。罽從銳聲，本喉音，亦得如說、稅。其𦆾字說文訓素屬，釋水有𦆽，孫炎以爲大索，疑同字。亦作舌音，蓋率之孳乳。率作舌音則近轉歌孳乳爲羅，以絲罟烏也。對轉寒又孳乳爲䜌、𤔔，皆兼治𢿢義。又爲𢿢，煩也。网絲本易𢿢，綱以理之則治。尙書：「厥亂爲民。」亦作「厥率化民」。非形誤，實聲轉也。然亂當依雅訓「正絕流曰亂」，與䜌、𤔔、𢿢有殊。

說文纚訓冠織，禮亦作斯，江充傳：「冠襌纚步摇冠。」師古曰：「纚，織絲爲之，卽今方目紗。」是其形本似網。西京賦：「纚鰋鮋。」薛綜注：「纚網如箕形。」則直以爲羅矣。詩：「紼纚維之。」又與𦆽同類。纚本兼齒、舌二音，固率之近轉孳乳也。其綏訓車中把，亦大索，兼齒、舌二音，亦𦆽之變也。

春秋傳曰：「牽率老夫。」網可絓牽，本但作率，孳乳爲䢦，先導也。爲𧗿，將𧗿也。旁轉隊，䢦又孳乳爲述，循也。爲㒸，從意也。述對轉諄變易爲循，行也。爲遵，循也。旁轉歌變易爲隨，從也。或曰：捽訓持頭髮，旁轉至變易爲揤，訓捽。皆率之旁轉孳乳也。

說文：「**帶**，紳也。象繫佩之形。佩必有巾，從重巾。」此合體象形字也。孳乳爲摕，撮取也，兩手急持人也。爲𤸪，引縱曰𤸪，釋訓：「俜夆，𤸪曳也。」摕旁轉隊變易爲隶，及也。從又持尾，卽逮捕字。隶又孳乳爲逮，唐逮，及也。爲隸，附箸也。其於艸木，帶孳乳爲蔕，瓜當也。子母鉤帶，故孳乳於帶。其於天，帶孳乳爲螮，螮蝀，虹也。虹如帶，故籀文虹作𧌫。申，電也，亦紳也。帶又有重巾義，紳亦訓重，淮南說山訓曰：「天二氣則成虹。」故螮蝀猶帶重矣。

說文：「**𧍣**，毒蟲也。象形。」「萬，蟲也。從禸，象形。」萬蓋𧍣之或字，音轉入寒，又爲唇音。然萬聲之厲、癘，猶在泰作舌音，引申爲凡毒之義。孳乳爲瘌，楚人謂藥毒曰痛瘌。雙聲入宵爲癆，朝鮮謂藥毒曰癆。

說文：「**四**，陰數也。象四分之形。」古文作𠃢。籀文作亖。孳乳爲駟，一乘也。爲牭，四歲牛也。

說文：「**㐁**，舌貌。從𧮫省，象形。古文作𠀬，讀若三年導服之導。一曰竹上皮，讀若沾。一曰讀若誓。」讀若誓者，變易爲舌，在口所以言別味者也。旁轉支孳乳爲舓，以舌取食也。

說文：「**毳**，獸細毛也。從三毛。」孳乳爲𦇧，西胡毳布也。本從籀文銳聲，由喉轉齒。褐音近𦇧，毛布也。

說文：「**末**，木上曰末。從木，一在其上。」此合體指事也。本大末小，故末有小義。旁轉脂孳乳爲𢼸，眇也。依段訂正。𢼸又孳乳爲微，隱行也。爲溦，小雨也。爲幑，識也。以尺易仞，小而爲之，故孳乳於𢼸，詩傳以微爲之。其枚字詩以爲幑，本訓榦，廣雅釋木訓條，訓條則似末之孳乳也。尾亦訓𢼸，方言：「尾，梢也。」釋名：「尾，微也。」承脊之末稍𢼸殺也，亦末之孳乳。末在泰又孳乳爲懱，輕易也。

說文：「**貝**，海介蟲也。象形。古者貨貝而寶龜。」對轉寒孳乳爲贎，貨也。旁轉隊孳乳爲賁，飾也。

說文：「**𣎵**，艸木盛𣎵𣎵然。象形。八聲。」案八在至部，音稍遠，當象枝葉扶疏，與㫄字之勹同意。變易爲茷，艸葉多也。旁轉隊變易爲孛，𢍚孛也。爲茀，艸多也。爲𢍚，艸木𢍚孛之貌。詩以白茷爲白旆，然繼旐爲旆，最初蓋衹作𣎵，以艸木葉盛象旌旗，猶葆本艸盛，引伸爲羽葆矣。𣎵對轉寒變易爲蕃，艸茂也。旆對轉寒變易爲旛，肥胡也。其翇爲樂舞所執全羽，宜亦𣎵之孳乳也。然旆、旛、翇亦與**勿**相應。

說文：「**㡀**，敗衣也。從巾，象衣敗之形。」「敝，帗也。一曰敗衣。」敝卽㡀之後出字。㡀本敗衣，引伸爲帗者，衣敗則䋎裂不𪗋，布帛初成，幅端亦不𪗋，故義同矣。孳乳爲帗，一幅巾也。對轉寒變易爲幡，書兒拭觚布也。又孳乳爲撆，飾也。依段據洞簫賦注引正。飾卽拭字，史記刺客列傳、孟子荀卿列傳言「蔽席」、「撇席」，皆此撆字也。爲𢪹，㨷也。㨷，拭也。巾，所以拭也。㡀、敝又孳乳爲幣，帛也。諸布帛字皆從巾，故幣亦孳乳於此。然㡀本訓敗衣，故亦孳乳爲敗，毁也。旁轉脂，敗孳乳爲㠲，㡜裂也。對轉寒，敗孳乳爲瓪，敗瓦也。

說文：「**巿**，韠也。從巾，象連帶之形。篆文作韍。」巿本象蔽前，故引伸有蔽義。今字作蔽，本小艸貌，借爲巿爾。孳乳爲韤，足衣也。爲瞂，盾也。盾，所以扞身蔽目，詩以伐爲之，旁轉隊又孳乳爲箅，蔽也，所以蔽甑底。對轉寒又孳乳爲藩，屏也。藩旁轉淸變易爲屏、庰，皆蔽也，與丐相係。然巿本韠也，故旁轉至孳乳爲韠，韍也。天子朱巿，諸侯赤巿，一命緼韠，再命赤韠。又冕弁服有巿，玄端有韠，是巿、韠亦稍殊也。

說文：「**癶**，足刺癶也。從止𣥂。」「犮，走犬貌。從犬而丿之，曳其足則剌犮也。」「䟺，行步獵跋也。」此三同義。癶爲準初文，犮、䟺後出，然癶之音義猶受諸隊部之**乀**也。孳乳爲𢷎，首至手也。本隊部音，詩已讀入泰。𢷎必跪，足剌癶也。爲癹，以足蹋夷艸也，張足蹋之，亦剌癶也。爲𢇷，詩傳訓艸舍，說文訓舍。又或借跋，詩傳訓艸行，艸行亦剌癶也。爲軷，轢牲而行爲範軷，車轢牲亦剌癶也。又孳乳爲跋，蹎跋也。行剌癶則蹎矣。跋又孳乳爲獘，頓仆也。爲廢，屋頓也。爲䢙，𣀩也。敗爲毁破，䢙爲大崩，敗績之正字，此其異。爲癈，固病也。不能起，故孳乳於跋。說文又有𨒘字，云：「前頓也。」與癶同音。賈侍中讀若拾，疑誤。

犮對轉寒則孳乳爲絆，馬縶也。曳犬足、縶馬足同事。絆次對轉隊孳乳爲轡，馬轡也。

癹爲蹋夷艸，說文有撥字，訓治，詩：「本實先撥。」廣雅釋話：「撥，除也。」然則撥本除治艸也，亦癹之孳乳。癹又孳乳爲拔，擢也。爲伐，說文訓擊，春秋穀梁傳曰：「斬樹木，壞宮室，曰伐。」夏官大司馬注：「諸侯之於國，如樹木之有根。是以言伐。」亦孳乳爲鏺，兩刃有木柄可以刈艸也。又孳乳爲祓，除惡祭也。

### 陽聲寒部丙

說文：「**𡿨**，水小流也。」變易爲涓，小流也。旁轉眞又變爲泫，泫湝，流水也。泫次對轉支又變易爲湝，水流湝湝，一曰湝，寒也。

說文：「**毌**，穿物持之也。從一横貫，象寶貨之形。」孳乳爲貫，錢貝之貫也。爲擐，貫也。春秋傳言「擐甲執兵」，今俗猶言頂簂毌甲，亦得爲毌之變易字。又孳乳爲環，璧肉好若一也。彝器或作連環形如，此蓋毌字，借爲環，環不皆連也。環孳乳則爲觼，環之有舌者也。毌又孳乳爲𢇅，織以絲貫杼也。從段訂正。又孳乳爲關，以木横持門戸也。對轉泰孳乳爲舝，車軸耑鍵也。關旁轉入淸爲扃，外閉之關也。旁轉入眞孳乳爲鉉，舉鼎也，禮又有𪔃字矣。鉉還寒變易爲鍵，鉉也。舝還寒亦變易爲鍵，一曰車舝也。其輨訓轂耑錔，亦毌持之義。楗訓歫門，月令章句以爲關牡，雖有植者，其爲毌持則同，亦毌之孳乳字也。

毌亦作串，患字從之。毌本象寶貨，故孳乳爲玩，弄也。毌訓持，故孳乳爲摜，習也。變易爲遦，習也。釋詁：「串，習也。」則古字本無摜、遺矣。對轉泰爲忕，今說文作㤤。習也。忕又旁轉隊爲肄，習也。肄又旁轉支爲姽，閑體行姽姽也。爲頠，頭閑習也。摜、遦又孳乳爲嫺，雅也。嫺還泰變易爲僓，嫺也。摜、遦又孳乳爲宦，仕也。仕者，學也，學、習同意。摜、遦又孳乳爲翫，習猒也。爲劵，勞也。爲倦，罷也。旁轉諄孳乳爲勤，勞也。勤次對轉泰變易爲勩，勞也。勩又孳乳爲愒，息也。翫又孳乳爲䬼，猒也。爲患，𢝊也。患又變易爲悹，𢝊也。旁轉諄變易爲慁，𢝊也。

𢇅爲以絲貫杼，次對轉脂變易爲機，主發謂之機。關轉脂孳乳爲闋，事已閉門也。

說文：「**干**，犯也。從反入從一。」案干頭與弋頭同，云從反入，實未成字，此合體指事也。然入下云象從上俱下，反入者從下而上。變易爲乾，上出也。孳乳爲駻，馬突也。爲迀，進也，引伸爲迀求。對轉泰孳乳爲匄，气也。干又孳乳爲赶，舉尾走也。卽上出義。對轉泰孳乳爲竭，負舉也。竭又孳乳爲揭，高舉也。䅥訓禾舉出苗，孳乳於揭。近轉入歌，揭變爲何，儋也。竭又孳乳爲藹，臣盡力之美也。還寒爲忓，極也，方言忓亦訓好。上出故燥，乾有燥義，故孳乳爲暵、熯，皆乾也。爲旱，不雨也。對轉泰爲渴，盡也。爲瀱，釋名：「瀱，竭也。」渴又孳乳爲㵣，欲飲也。爲喝，渴也，言口乾聲𤺊也。次對轉脂爲塏，高燥也。其他從上出義者，軒爲曲輈藩車，謂前高也。翰爲天雞赤羽，詩傳曰：「翰，高也。」雞肥翰音之鶾又由翰孳乳。顯爲頭明飾，亦上見者。皆由干孳乳也。從迀求義者，在泰爲謁，白也，本與𪞶相係，亦得言自干出也。從乾燥義者，在泰爲暍，傷暑也。餲爲飯餲，饖爲飯傷熱，皆由暍孳乳。在寒有汗字，人液也，亦由暍孳乳。在寒爲寒，凍也。二者雖反，然炕陽致熱，水垎爲凍，竝取乾義，皆由干孳乳也。靬訓乾革，亦由干孳乳也。

入一爲干，入二爲𢆉，𢆉訓㨖，則干亦有刺義。尙書緯刑德放曰：「涿鹿者，竿人顙也。黥者，馬羈，竿人面也。」竿竝干字，謂刺也。姦者，私也。奸者，犯淫也。竝孳乳于干。又孳乳爲䇂，罪也，從干𠄞，𠄞，古文上字。與㐄相係。其刺譏之義孳乳爲訐，面相斥罪告訐也。今音對轉入泰。訐對轉歌孳乳爲加，語相增加也。誣訓加言，加謂誣譖人也。䇂、奸、訐、加又孳乳爲建，立朝律也。有罪相告，故治猶辭、曹二字，兼指訟者、聽訟者也。

乾孳乳又爲健，易曰：「乾，健也。」健者，伉也。上出能犯則剛，故曰乾剛坤柔。孳乳爲侃，剛直也。爲悍，勇也。爲扞，忮也。扞有抗義，抗，扞也。孳乳爲㪋，止也。爲𢧀，盾也。盾，所以扞身蔽目也。釬爲臂鎧，義亦近扞。

說文：「**肩**，髆也。從肉象形。」此合體象形字也。肩亦孳乳爲揭、爲何，與干相係。

說文：「**犬**，狗之有縣蹏者也。象形。」犬性善鬥齧，故孳乳爲㹜，兩犬相齧也。㹜音旁轉入諄又孳乳爲狠，吠鬥聲也。爲猌，犬張齗怒也。對轉脂爲狋，犬怒貌。其在人相鬥爭，比坿其音義，在寒爲奻，訟也。在寒淸爲訮，諍語訮訮也。在諄爲誾，和說而諍也。在眞爲嚚，語聲也。口不道忠信之言爲嚚，亦曰嚚訟。其在虎相鬥爭，亦比坿其音義，在寒爲虤，虎怒也。爲虔，虎行貌。方言曰：「虔，殺也。」在諄爲䖜，兩虎爭聲，讀若憖。在脂爲贙，分別也，讀若回。雖在物有殊，然語言之孳乳悉本於㹜，㹜本於犬。

說文：「**厂**，山石之厓巖，人可居。象形。」孳乳爲屵，岸高也。本從厂聲，對轉則入泰。爲岸，水厓洒而高者。「洒」字依段據爾雅補。爲厵，水泉本也，從灥出厂下。爲𡴎，危高也。𡴎在泰與屵、岸對轉，蓋本一字也。次對轉支爲厓，山邊也。爲崖，高邊也。爲危，在高而懼也。正對轉歌爲峨，嵯峨也。爲㕒，厜㕒也。釋山曰：「崒者，厜㕒。」此皆一類之名也。從其魁岸之義，孳乳於人爲彥，美士也。於體爲顏，眉目之間也。從其厜㕒之義，孳乳於馬爲騀，駊騀，說文訓馬摇頭，甘泉賦：「崇丘陵之駛騀。」注訓高大貌。於木植爲檥，榦也。從其𡴎危之義，孳乳於車爲䡾，載高貌也。本從獻聲、對轉入泰。呂覽過理曰：「宋王築爲櫱帝。」高誘注：「櫱當作䡾，其音同。帝當作臺，字相似。詩云：『庶姜䡾䡾。』高長貌也。」今以聲類求之，𣡌、櫱同字，轙、钀同字，是義、櫱、䡾三通，莊子所謂「義臺路寑」，卽櫱臺矣。六國表及魏世家皆云惠王六年伐取宋儀臺，是宋素有此臺，爲魏所取，宋王偃西敗魏軍，蓋復取而修築之。莊子，宋人，故道宋也。然字實當作𡴎。


說文：「**卵**，凡物無乳者卵生。象形。」古音古患切。以轉作鯤知之。𢇅從卝聲，及詩「總角卝兮。」張參、唐玄度皆說爲卵字，似可信。蓋古文奇字或然，適與磺字古文相類，非卵之古文與磺之古文同字也。或曰𢇅字所從與詩之卝字皆𦫳字之省。𦫳在歌部，對轉入寒，張、唐誤引說文，以爲卽卵字爾。孳乳爲丸，圜傾側而轉者也。丸又對轉歌孳乳爲𠷏，鷙鳥食已，吐其皮毛如丸也。此皆以圜命也。卵對轉歌孳乳爲裹，纏也。勹字說解曰「裹也」，卵與裹猶勹與包孚矣。裹旁轉隊孳乳爲褱，俠也。褱又變易爲褢，一曰臧也。孳乳爲懷，念思也。爲惟，凡思也。近轉泰孳乳爲𥢶，穅也，讀若裹。此皆以有郛郭命也。卵旁轉諄，於蟲孳乳爲䖵，蟲之總名也。夏小正：「昆，小蟲。」傳曰：「昆者，衆也，猶魂魂也。」䖵又孳乳爲䚋，外博衆多視也。此以小及衆命也。於木孳乳爲㮯，梡木未薪也。㮯旁轉寒變易爲梡，㮯木薪也。此以完全未破命也。然則完，全也。俒，完也。旁轉諄則昆，同也。掍，同也。此二又孳乳爲輥，轂齊等貌。㱎，昆干不可知也。對轉泰則𠯑，塞口也。佸，會也。會，合也。會亦同也。皆卵所孳乳也。棺，所以奄屍，說文訓關，白虎通義訓完，似訓完爲得。其對轉亦爲裹，當爲裹及完之孳乳，然棺、椁亦一聲之轉。

昆、佸、會諸字在諄孳乳爲宭，羣居也。爲羣，輩也。周官有雲門、大卷，注以卷爲族類。管子言權與圈屬，今言眷屬，釋木云木族生曰灌。卷、權、圈、眷、灌皆羣窘之借。在寒孳乳爲官，吏事君也，從𠂤，衆也。爲館，客舍也。在泰孳乳爲話，會合善言也。爲廥，芻稾之藏也。爲薈，艸多貌。爲繪，會五采繡也。繪又孳乳爲鞼，韋繡也。爲䯤，骨擿之可會髮者也。爲䯺，絜髮也。爲䰎，屈髮也。爲秳，舂粟不潰也。㱎孳乳於泰爲憒，亂也。會聲之字復有襘，春秋傳：「衣有襘。」集解：「襘，領會。」則亦會之孳乳，而說文云「襘，帶所結也」，未知其審。

說文：「**焉**，焉鳥黃色，出於江淮。象形。」焉鳥今不可知，鄧廷楨謂江 淮多倉庚，以爲蠶候，故貴之。尋焉字旁轉淸卽爲鸎，說文無鸎，其鶯字訓烏，而詩「有鶯其羽」，傳云：「鶯然有文章。」「倉庚於飛，熠燿其羽」，則得名鶯固宜，未必俗人譌誤也。寒歌對轉音當如阿，稍舒則爲舌音如離，離黃，倉庚也。離音如羅，與焉轉者，猶莪爲蘿、蛾爲羅，以喉音舒作舌音也。離轉脂則爲𩁟，𩁟黃也。其始皆焉字之變，鄧說最合。或以爲鳶字，大繆！鳶本作弋，轉作與專切耳。烏、黑，焉、黃，而倉庚亦雜黃黑，孳乳爲𪑲，黑有文也。今音於月切，對轉入泰。周禮故書作䵫，淮南時則訓：「天子衣苑黃。」於尗爲𧯡，豆飴也，亦黃黑色。其艸木彫傷者，**烏**孳乳爲菸，鬱也，蓋黑色；焉孳乳爲蔫，菸也，大戴記用兵篇「百草𣩙黃」，以𣩙爲之，則蔫固黃黑雜也。廣雅釋詁：「蔫，葾也。」葾蓋因䵫、𧯡而製。義又與眢相近，眢者，目無明也。鳥黃黑則美，艸黃黑則顇。不嫌同辭。

說文：「**吅**，驚噱也。從二口。」變易爲𡅻，嘑也。爲讙，譁也。讙對轉泰變易爲噧，高氣多言也。爲聒，讙語也。吅又孳乳爲咺，兒泣不止也。吅者，𠀀之陽聲，音義實受諸**𠀀**。

說文：「**幻**，相詐惑也。從反予。」孳乳爲諼，詐也。與爲屬之僞相係。稍深爲傆，黠也。對轉歌爲譌，譌言也。對轉泰爲䜕，譀也。說文引春秋傳「䜕言」，以噧爲之，唐韻作莫話切，古當與噧同作訶介切矣。若如唐韻，音還寒則變易爲謾，欺也。還寒爲讂，流言也。讂次對轉隊爲譎、憰，權詐也。猶瓊亦作璚矣。

說文：「**亘**，求亘也。從二從囘，古文回。象亘回形，上下所求物也。」垣字從亘，籀文右旁作，蓋從最初古文，純象亘回，并不從囘，此純指事字也。變易爲夐，營求也。旁轉眞孳乳爲𧗳，行且賣也。自𧗳鬻卽求買也。旁轉淸孳乳爲詗，知處告言之也。淮南王令其女爲中詗長安，亦營求之義矣。然亘、營本一語，孳乳爲營，帀居也。乃入淸部，煢爲回飛，縈爲收韏，𦾵爲艸旋貌，皆孳乳於營。塋爲墓，亦孳乳於營。亘音或舒如宣，旁轉眞孳乳爲旬，徧也。旬又孳乳爲𢓈，行示也。釋言亦訓徧。爲均，平徧也。爲姰，均適也。爲鈞，三十斤也。鈞形如水碓，石勒時獲王莽鈞如此。既取平義，亦取回旋義，故陶家名模下圓轉者鈞。淮南原道訓言「鈞旋轂轉」是也。還寒則孳乳爲旋，周旋也。與**云**相係。鏇爲園鑪，紃爲圜采，皆受義於旋。絢爲采成文，疑亦與紃同類。鈞亦孳乳爲甄，匋也。本音堅。或作齒音還寒爲專，紡專也。

亘，上下象所求物，故孳乳爲桓。說文訓亭郵表，如淳曰：「縣所治夾兩邊謂之桓。」春官大宗伯注：「雙植謂之桓。」檀弓注言四植，未諦。堯作誹謗之木，始名爲桓，本以雙植而求直言，合上下求亘之義。桓圭用之，又孳乳爲瓛矣。「桓於軍門」，音轉如和，孳乳爲戲，三軍之偏也。又孳乳爲𪎮，旌旗所以指𪎮也。

說文：「**耑**，物初生之題也。上象生形，下象根。」耑與題音本相轉，寒支次對轉。故方言又有𩔣字，云：「顙也。」卽與耑同部矣。耑亦挛乳爲旃，所以旃表士衆，旃表猶言題表爾。寒淸旁轉，耑與𡈼近。𡈼爲物出地挺生，故孳乳爲頲直，耑亦孳乳爲端直也。又孳乳爲褍，衣正幅也。正、直同義。其係於他物之耑者，對轉泰孳乳爲軑，車輨也。輨者，轂耑錔也。軑又孳乳爲釱，鐵鉗也。旁轉眞孳乳爲脣，口耑也。脣又孳乳爲胗，脣瘍也，籀作疹。

說文：「**旦**，明也。從日見一上。一，地也。」此合體指事也。旁轉眞變易爲晨，早昧爽也。猶鸇變爲鷐、觶或作賑、襌絺綌爲振絺綌。此舌音舒爲齒音也。

說文：「**丹**，巴越之赤石也。象采丹井。」孳乳爲𧝑，丹縠衣也。古音無舌上，𧝑本如丹，故詩傳以𧝑爲丹縠，說文從之。說爲色白者，失之。次對轉支孳乳爲緹，帛丹黃色也。

說文；「**單**，大也。從吅𠦆，吅亦聲。闕。」案彝器單字或作、。彝器誠難盡信，然繹山碑戰字左旁作單，明非從吅。或云象三辰，以觶、𧣨相變爲證，說詩「其軍三單」，以爲三辰之旂。三辰之旂不可但言辰，說經既妄，可象辰，亦可象彈丸，徒以形聲皮傅，何不說爲彈字？說字又以荒矣。尋詩傳云：「三單，相襲也。」襲爲字本義，今作禪、嬗，皆借也。方言蟬訓續，子雲自言「有周氏之蟬嫣」，吳都賦「蟬聯陵丘」，皆單字。三代世表「竆蟬」，世本作「竆係」，亦明單係同訓，其字象蟬聯相續，故作，於六書爲指事，轉變乃作、、單。詩言「三單」，猶史記言「三嬗」，謂更番徵調，前者退伍，後者承襲之也。言禪位者，亦猶言襲位。單次對轉支字變作系，繫也。從糸丿聲，弟亦丿聲，則系音本如弟，與單爲舌音雙聲。亦變爲係，絜束也。爲締，結不解也。其後系、係變音作胡計切。還寒又變易爲縣，繫也。縣所孳乳對轉泰爲挈，縣持也。挈旁轉隊變易爲攜，提也。系、係則在支作舌音，孳乳爲提，挈也。提還寒變易爲撣，提持也。復如單音。單所孳乳於蟲類者則爲蟬，以旁鳴者，卽蜩也。蟬對轉泰孳乳爲蛻，蟬蛇所解皮也。蟬之言蛻也，言相襲者正同蛻義。謂空㱿復如本形爾。單訓大者，於今字當爲奲、哆之借，或爲誕之借，據最初古文，但爲大之借。

單複之義，說文作襌，衣不重也。自有本字，然亦孳乳於單，正謂薄如蟬蛻爾。字變作但，裼也。寒支次對轉變作裼，但也。古音裼如鬄。此皆不箸正服，故與襌義一也。但又孳乳爲膻，肉膻也。裼又對轉淸孳乳爲裎，古音如𡈼。但也。肉膻也。但對轉歌，裼旁轉歌，皆孳乳爲𧝹，但也。肉膻也，𧝹亦古音。詩言「但裼暴虎」，既以但裼爲肉但，孟子言但、裼、𧝹、裎四字同義同語，古者辭賦多重言，亦遂迻於常語，罙追古始，恐但、裼皆爲露肉。但之言蛻，裼之言解，古音解或如豸，與裼同呼。禪亦恐是露肉，亦言蛻也。禮文既備，乃有禪衣、裼衣爾。又今字以袒爲但，此誠借聲，然袒者，衣縫解也，謂衣有縫。䋎者，補縫也。䋎亦單之變易。指其縫處則曰袒，裂亦曰袒。其與但非同字而同受義於單也。若夫繕訓爲補，義與䋎同。氈爲撚毛，亦相續義。纏爲繞，綫爲縷，並得爲單之孳乳。單與**叕**聲義相轉，分陰陽爲異爾。

但則衣不重，膻則見體，故引伸爲徒、爲空。孳乳爲墠，說文訓野土，詩傳曰「除地町町者」，除地猶脫衣矣。墠、町之轉，猶但、裎之轉。墠又孳乳爲禪，祭天也。改墠曰禪，神之。其以爲語詞者，次對轉支孳乳爲啻，語時不啻也。古音蓋如帝，如禘。不啻卽不但。啻字少獨用者，然言祇、言適，皆啻之借。鳥一枚曰隻，當爲啻之孳乳，猶言禪也。

說文：「**𥆞**，目圍也。從明𠂆。讀若書卷之卷。古文以爲靦字。」案𠂆者象形，此合體象形字也。古文以爲靦字，則舌音讀若卷，又從深喉。蓋𥆞者，目裹好。孳乳爲靦，詩傳曰「姡也」，姡者，說文訓面靦。今誤作醜。其聲轉寒則爲嬽，好也。韓詩有婘字，云「好貌」，玉篇云：「或作孉。」皆此字。鬈訓髮好亦相近。故或云靦、姡皆訓好。蓋𥆞從舌音孳乳爲靦，從喉音孳乳爲嬽，對轉泰爲姡。在泰亦有舌音者則爲娧，好也。在寒復有喉音者則爲婠，體德好也。蓋𥆞爲目圍，亦有好義，正與覣爲好視同意。而對轉其在歌喉音，復有婐𡛣二字，說文訓弱，廣韻訓好，並𥆞之孳乳也。

說文：「**㫃**，旌旗之游偃蹇之貌。從屮曲而下垂，从相出入也。」古文作****，亦或作。孳乳爲偃，僵也。其倝爲日始出光倝倝，宜亦孳乳於㫃，猶昜字從勿矣。倝孳乳爲晏、㬫、晛。晏，天淸也。㬫，星無雲也。晛，日見也。此三同字。光倝倝，故又孳乳爲𧹳，赤色也。

說文：「**㕣**，山間陷泥地。從口，從水敗皃。」此合體象形也。易兌爲澤，借爲㕣字，兌從㕣聲也。其聲蓋亦兼在喉舌。或舒作齒音，𨺅訓兩𨸏之間，唐韻作以醉切，蓋亦㕣之變易，卽今隧字，而古或作兌。詩傳曰：「兌，成蹊也。」疑亦㕣之變易，訓說乃引伸義。蓋㕣對轉泰爲兌，次對轉隊爲𨺅。又爲術，邑中道也。兌又孳乳爲達，行不相遇也。行無夆啎，故亦訓通。爲駾，馬行疾來貌。爲戻，輜車旁推戸也。老子曰：「閉其門，塞其兌。」兌者，戻也，謂戸。

墓中延道、羨道皆㕣字或𨺅字也，然羨亦由㕣成語。陷泥渥澤，故孳乳爲㳄，慕欲口液也。㳄又孳乳爲羨，貪欲也。

說文：「**叀**，專小謹也。從幺省，從屮聲。」古文作𡵏，從屮從幺。又作𠧢，𠧢非形聲相益之字，乃初文也。𤴡從叀，云叀者，如叀馬之鼻，又㲃從𠧢訓揉屈，則叀有紾轉之義。音入寒部，釋宮「植謂之傳」，卽叀字。孳乳爲鐉，所以鉤門戸樞也。亦孳乳爲纏，繞也，與單相係。又爲轉，還也。變易爲展，轉也。展又孳乳爲𩥇，馬轉臥土中也。轉又孳乳爲傳，遽也。釋名曰：「傳，轉也。」在至依屮聲。孳乳爲𤴡，礙不行也。爲庢，礙止也。爲桎，足械也。對轉眞爲紾，轉也。爲軔，礙車也。爲駗，馬載重難也。爲沴，水不利也。其訓專小謹者，叀礙則不放恣，乃引申義。孳乳爲嫥，壹也。爲顓，頭顓顓謹貌也。爲恮，謹也。其㢟爲安步㢟㢟，宜亦孳乳於叀。嫥又孳乳爲譔，專教也。爲擅，專也。

袁字本從叀聲，據繫傳。然叀亦孳乳爲繯、𦌾。繯，落也。𦌾，網也，一曰綰也。桊爲牛鼻上環，亦同繯義。

說文：「**㠭**，極巧視之也。從四工。」旁轉眞變易爲診，視也。診脈亦極巧視之也。在本部又孳乳爲揣，量也，度高下曰揣。從耑聲。揣對轉歌變易爲㛊，量也。量本稱輕重，故㛊還寒復舒作齒音，孳乳爲銓，衡也。㠭對轉泰舒作齒音，又孳乳爲𥉻，察也。變易爲察，覆審也。爲詧，言微親察也。㠭又訓齊，見𡫳字說解。故孳乳爲竱，等也。等，齊簡也。

說文：「**𠨎**，二卪也。」二卪者，合符之義，故有具義。凡𩔊、巺、顨、僎、𠊩皆訓具，皆𠨎之變易也。全訓完，詮訓具，亦𠨎之變易也。又孳乳爲籑，具食也。爲膳，具食也。此二同字。爲祘，明視以算之也。此字亦得係**㠭**。爲算，數也，從竹從具。爲筭，筭長六寸，計歷數者也。又選訓遣，說曰：「從辵巽，巽遣之。」蓋巽卽𠨎。地官掌節云：「凡通達於天下者必有節，無節者有幾則不達。」春秋公羊傳曰：「陳氣與陽生玉節而走之。」是遣人必用卪，故曰𠨎遣之。然則選亦巽之孳乳字也。全之在旌旗者，次對轉隊孳乳爲旞，全羽爲旞。全之在牲者孳乳爲牷，牛純色也。

說文：「**山**，宣也。有石而高。象形。」孳乳爲屾，二山也。或曰屾卽山字。又孳乳爲嶘，尤高也。旁轉諄變易爲阭、陖、𡺲，皆高也。陵則爲陗高，其陮隗、嵯峨、厜㕒、崝嶸、陮嵯、厜崝皆與山轉。陖又孳乳爲俊，材千人也。爲駿，馬之良材也。此並取高材義。

說文：「**泉**，水原也。象水流出成川形也。」孳乳爲灥，三泉也。或曰灥卽泉字。次對轉至孳乳爲洫，十里爲成，成間廣八尺、深八尺謂之洫，音本如卹。或云：「㳄，慕欲口液也。」亦泉之孳乳。㳄又孳乳爲羨，貪欲也。此亦近是。泉、㳄、羨皆通入諄寒。

說文：「**孨**，謹也。從三子。」此與叀字引伸之義相似。孳乳爲孱，迮也，從孨在尸下，尸，屋也。亦有盛義。孳乳爲孴，盛貌，從孨從日，讀若薿薿，一曰若存。存在諄部，旁轉之音也。

說文：「**羴**，羊臭也。從三羊。」孳乳爲羼，羊相厠也。羼次對轉支變易爲𦎸，羊相䍴𦎸也。

說文：「**𠦒**，箕屬。所以推棄之器也。象形。」變易爲籓，大箕也。對轉歌孳乳爲簸，揚米去穅也。箕亦訓簸。𠦒之用則爲糞𡊄。糞，棄除也。𡊄，埽除也。方言有拌字，云棄也。亦同。皆孳乳於𠦒，諸擯除義亦皆由𠦒孳乳。𠦒次對轉脂孳乳爲排，推也。說文排訓擠，推訓排。卽推棄之義。排近轉隊變易爲勃，排也。排音轉眞則如擯。脂、眞次對轉，猶髕之與剕。孳乳於至爲䟆，止行也。周禮皆作䟆，亦或以辟爲之。春秋傳「辟女子」，孟子「行辟人」，皆䟆之借，至、支旁轉也。支對轉淸則爲姘，除也。亦或以屏爲之，詩「作之屏之」，記王制「屏之遠方」，皆姘之借，𠦒與姘猶藩與屏矣。其般字訓辟，亦由𠦒、排、勃相轉，但取推義，無棄義也。

簸音還寒則孳乳爲潘，淅米汁也。孳乳爲𤄫，大波也。對轉歌爲波，水涌流也。波揚起與淅米相似。

說文：「**釆**，辨別也。象獸指爪分別也。」古文亦作𠂠，變易爲𥸨，默足也。亦作番，從釆，田象其掌。釆、𠂠、𥸨本古文殊體，皆倉頡初文，番亦準初文也。宷從釆，篆文作審，從番。然则釆、番同字可知。孳乳爲辡，罪人相與訟也。引伸爲辡論，今以辯爲之。孳乳爲諞，便巧言也。爲譬，諭也。諞在眞，譬在支。孳乳爲辯，治也。謂治獄。辯次對轉支孳乳爲辟，法也。辟變易爲𨐨，治也。辯又孳乳爲徧，帀也。轉入眞部，舊皆以辯爲徧，徧猶諸也，諸亦本訓辯矣。釆又孳乳爲辨，判也。辨又孳乳爲班，分瑞玉也。爲瓣，瓜中實也。瓜子可分也。釆又孳乳爲播，穜也，一曰布也。播穜者，分散穀實於地也。皆取辨別義。釆與至部之**八**相轉。

說文：「**片**，判木也。從半木。」李陵傳「一半冰」，以半爲之。變易爲版，判也。旁轉眞爲楄，楄部，方木也。爲牑，牀版也。片又轉眞孳乳爲扁，署門戸之文也。版則轉眞孳乳爲篇，書也，一曰關西謂榜篇。書用牘，是判木也。榜卽扁矣。片之聲義受諸**釆**。

說文：「**㝸**，冕也。從皃，象形。」或作弁，從廾，上亦象形。籀文作𢍍，亦從廾，上象形。此三皆準初文。蓋古文本爾也。孳乳爲冕，大夫以上冠也。㝸、冕之分猶巿、韠矣。又孳乳爲䋣，馬髦飾也。此亦馬冠，故孳乳於㝸。㝸法覆槃，又孳乳爲槃，承槃也。弁象合手。又孳乳爲拚，拊手也。又孳乳爲閞，門欂櫨也。猶𣔺孳乳於冃矣。冕形前俛，孳乳爲頫，低頭也。本亡辨切，今誤作俯。

士冠禮注：「弁名出於槃。槃，大也。」此猶冔之言詡，故又孳乳爲昄，大也。爲伴，大貌。爲媻，奢也。奢亦大也。爲滿，盈溢也。廣雅釋詁曰：「滿，充也。」滿又孳乳爲懣，煩也。轉諄爲悶，懣也。旁轉諄爲𢅯，以囊盛穀大滿而裂也。次對轉隊爲𡚤，壯大也。𡚤又孳乳爲𤼤，滿也。次對轉脂爲膍，牛百葉也。釋詁、詩傳皆訓厚，猶腹訓厚矣。爲𣬈，人𪗌也。詩傳訓厚，猶膍也。方言訓懣，亦厚引伸之義。

說文：「**𡴂**，引也。從反廾。」孳乳爲樊，鷙不行也。有所牽引，故鷙不行。亦孳乳爲絆，馬縶也。轉隊孳乳爲轡，馬轡也，與犮相係。又孳乳爲棥，藩也。棥杝可𡴂，故亦稱援。棥亦與藩相通，屏也。次對轉至變易爲篳，藩落也。篳亦與淸部屏、庰相通，蔽也。

說文：「**面**，顔前也。從𦣻，象人面形。」此合體象形也。孳乳爲偭，鄉也。亦爲背。又孳乳爲湎，沈於酒也。書鄭注：「飲酒齊色曰湎。」謂形於面也。

說文：「**反**，覆也。從又厂。反形。」此合體指事也。孳乳爲變，更也。爲叛，半反也。爲返，還也。從辵反。爲䡊，車耳反出也。反與**癶**聲義對轉，最初亦受聲義於隊部之**乀**。

說文：「**㚘**，並行也。從二夫。」旁轉淸變易爲并，相從也。爲併，並也。併旁轉陽變易爲並，併也。又孳乳爲姘，齊民與妻婢姦也。爲駢，駕二馬也。爲骿，并脅也。爲絣，氐人殊縷布也。紕爲罽，疑絣之聲轉。又孳乳爲餅，麪餈也。餅或變作鉼，鍊鉼黃金，謂叠段之，或借辟字爲鉼。於衣爲襞，韏衣也，則由淸對轉入支矣。支部之裨，接也。一曰益也。朇，益也。埤，增也。皆并之對轉孳乳。裨又孳乳爲稗，禾別也。爲𪐄，黍屬也。此皆偏裨之謂也。然諸字並得聲於卑。卑訓賤而字從𠂇，謂在𠂇位，亦謂執事相左助也，亦并之孳乳。庳爲中伏舍，䇑爲短人立䇑䇑貌，猈爲短脛狗，又因卑下之義孳乳。然無係於并，亦無係於㚘也。

并有相從之義，自淸對轉支則爲俾，釋詁：「俾，從也。」亦爲使，釋詁：「俾，使也。」俾本訓益，與裨、埤、朇差同。一回門侍人，侍人與女之卑者稱婢，聲義又取諸卑。侍人當聽使，故訓從、訓使。對轉淸孳乳爲𢖊，使也。釋詁使亦訓從，其義一也。𢖊旁轉眞爲命，使也，與芈屬之名相係。鄰國簡書亦曰命，胥命、爲命是也。在淸孳乳爲聘，訪也。聘又孳乳爲娉，間也。

㚘之聲義本得諸脂部之**匕**，所孳乳亦多相轉。

**文始二 隊脂諄類**

隊、脂相近，同居互轉。若聿、出、內、朮、戾、骨、兀、鬱、勿、弗、卒諸聲，諧韻則詩皆獨用，而𠂤、隹、靁或與脂同用。乃夫曶、昧同言，坻、汷一體，造文之則已然，亦同門而異戸也。

隊、諄對轉，若拙之與鈍，類之與倫，曰、謂之與云，賁之與文，惠之與順，顝之與㮯，慰心之與愠心，壹鬱之與壹㚃，皆通轉之例也。若蜧之爲蜦，吻之爲𦝮，則見於文字或體矣。

脂、諄對轉，若敳讀爲豤，䭓聲近䭡，依轉爲隱，哀轉爲慇，緯轉爲緷，圍轉爲軍，畿或爲圻，僟卽是謹，以匪爲分，以衣爲殷，皆通轉之例也。

隊、脂與歌、泰爲近旁轉，與至亦近旁轉，與支爲次旁轉。諄與寒爲近旁轉，與眞亦近旁轉，與淸爲次旁轉，由此得次對轉各如例。然陰聲旁轉，隊多𣬈於泰，脂多𣬈於至，此其鴻纖之異也。

### 陰聲隊部甲

說文：「**兀**，高而上平也。從一在儿上，讀若夐。」此合體指事字也。長字從兀又訓高遠，然則隊次對轉寒兀變爲遠，遼也。兀爲準初文，遠爲後出。讀若敻者，音亦入寒。韓詩：「於嗟复兮。」傳曰：「夐，遠也。」亦兀之聲借。一在儿上，故轉寒別出元字，始也。引伸爲元首，又孳乳爲𩕾，顛頂也。爲頑，㮯頭也。爲願，大頭也。還隊變易爲顝，大頭也。對轉諄變易爲頵，頭頵頵大也。元服謂之冠絭也。高而上平，故轉寒別出邍字，說文及地官鄭注皆云：「高平曰邍。」此近人沈維鍾說，甚精審。還隊孳乳爲阢，石山戴土也。石戴土則上平，釋山謂之崔嵬，說文以嵬爲山石崔嵬，高而不平，依段從南都赋注所引訂。與兀義反，蓋依詩傳說崔嵬爲土山之戴石者，若依雅訓仍當訓高平。若依不平之說，則隉爲危，𦤙爲槷𦤙不安，皆由此孳乳也。又作隗，陮隗，高也。旁轉歌爲巍，高也。其䡇爲車轅耑持衡者，髡爲鬄髮，皆高而上平也。髡亦兼取元首㮯頭之義。近轉脂孳乳爲𩑡，禿也。𩑡對轉諄變易爲𩓽，無髮也。𩓽旁轉寒變易爲顅，頭少髮也。爲鬜，鬢禿也。穨訓禿貌，本從貴聲，蓋亦隊部喉音之字，與𩑡、𩓽亦相轉，疑本音貴。

說文：「**甶**，鬼頭也。象形。」唐韻作敷勿切，聲與鬽近。鬽，老精物也。然禺及𧇽中猛獸頭悉作甶，疑本獸頭之通名。甶、𥝋古同聲，𥝋如人被髮，頗以甶卽𥝋之古文，被髮故獨言其頭似人，故謂之鬼，鬼疑亦是怪獸。甶聲入喉卽孳乳爲鬼，鬼、夔同音，當本一物，夔卽魖也。古怪獸與人鬼不甚分別，故离鬽蝄蜽，則鬼神禽獸通言之矣。又後世亦謂夔爲山𤢖，或書作魈，亦無大別。鬼訓人所歸，古文作𩲡者，變義爾。論衡訂鬼曰：「凡天地之間有鬼，非人死精神爲之也，皆人思念存想之所致也。」一曰鬼者，老物之精也。物之老者其精爲人，亦有未老性能變化象人之形。尋老物之精卽鬽也。象人形者，禺、𥝋、夔皆猴類，本似人，亦無待變化矣。甶象其頭，𥝋則全體，夔亦全體，鬼兼會意。甶讀如鬼者，猶甶聲之𢍚讀於貴切，蓋甶本有唇、喉二音也。鬼又孳乳爲畏，惡也。鬼頭而虎爪，可畏也。爲傀，偉也。變易爲怪，異也。爲𡌪，大也。近轉脂爲偉，奇也。鬼又轉脂孳乳爲𩴪，鬼俗也。𡌪旁轉歌又孳乳爲㚌，齊謂多也。聲與屰惡驚詞之旤同。

說文：「**虫**，一名蝮，象其臥形。物之𢼸細，或行，或毛，或𧝹，或介，或鱗，以虫爲象。」尋釋魚虫作虺，郭璞以爲非今蝮蛇，則虫蝮之虫宜卽虺類。虺者，四足之蛇。今言生物者謂鳥獸及人皆自曳行之蟲轉化，故萬物各以虫爲象矣。古者樸質，物相似卽同名，說文言：「虺以注鳴，詩曰：胡爲虺蜥。從虫兀聲。」「蚖，它醫，以注鳴者，從虫元聲。」據釋魚榮螈蚖之俗字。卽蜥易，例以元從兀聲，則虺、蚖亦一字。雖，似蜥易而大，從虫唯聲。古音如唯，亦皆虺字。虺、蚖、雖皆虫之變易字。

說文：「**曰**，詞也，從口乙聲，亦象口氣出也。」尋曰上實非乙字，口氣出之說爲合。孳乳爲欥，詮詞也。爲謂，報也。報，當辠人也。謂者，說事必當實。欥、謂蓋一字。旁轉泰孳乳爲說，說釋也，一曰談說。古音說如閲，詩傳：「說，數也。」荀子亦稱誦說爲誦數，然則具數而件陳之謂之說，與欥爲詮詞同意。說又孳乳爲閱，具數於門中也。詮亦具也。閲又孳乳爲稅，租也。九一什一皆有數。攷工記：「㮚氏爲量，槩而不稅。」謂若一龠容千二百黍，一升容二萬四千黍，既準其槩，而黍數可知，不煩數米也。舊說多誤。曰又孳乳爲粤，于也。釋詁：「粤、于、爰，曰也。」「爰、粤，于也。」粤亦自于而轉，古文于但作丂，恐初祇丂、𠀀字，𠀀自幽旁轉魚爲于，于以雙聲轉粤，又爲曰，𠀀自歌旁轉隊爲曰、爲粤，粤音兼入隊、泰。則丂、𠀀之會也。

在口爲曰，箸之竹帛則用筆。爰訓曰，爰書者，以書换口，亦自曰而轉也。故曰又孳乳爲聿，所以書也。又曶，出氣詞也，籀文作𡆷，一曰佩也，象形。出氣詞與曰、𠀀皆相係。亦通於欻，有所吹起也。西京賦曰：「欻從背見。」訓佩者卽今笏字，亦可卽聿之初文，筆亦可佩，女史彤管是也。後世因有簪筆之事。要之聿、笏同一語原。聿又孳乳爲律，說文訓均布，律管以竹爲之，與聿同，故聿亦稱不律，律管亦所以出氣，與曰、㫚同。次對轉寒，聿、律皆孳乳爲管，如箎六孔，管亦竹樂之大名，筆亦稱管，此聿、律之同也。𡆳卽笏，又孳乳爲忽，忘也。笏，所以備忽忘，書「在治忽」，字直作忽。其佛爲見不審，髴爲若似，並因忽而成言，亦以聿畫象之義也。

凡出氣之義引伸爲吹起，則爲欻。孳乳爲𠦪，疾也。爲䬍，疾風也。爲䬑，爲䫻，皆大風也。爲𩖶，小風也。𩖶音翾聿切，次對轉寒則爲翾，小飛也。風，所以吹也。𠦪又孳乳爲奔，走也。入諄爲唇音，其噴爲吒，歕爲吹氣，沸爲滭沸濫泉，𩰾爲涫，𩱚爲炊釜溢，𧥑爲羌人所吹角，皆原於吹起之義，而爲唇音。在泰則𧬨爲聲，又有鉞字，車鑾聲也。翽爲飛聲，亦孳乳於曶、欻，猶作喉音。然此諸字亦與**卉**相係，漢郊祀歌：「卉汩臚。」師古曰：「卉汩，疾意也。」汩卽𡿯之借，水流也，亦與沸相近。蓋凡言艸者，本有疾義。艸刱、艸次、卉汩、鹵莽、莽亦本于茻。驀疾驀亦本於茻。皆是也。

說文：「**芔**，艸之總名也。從艸、屮。」案此字但從三屮，其聲或旁轉泰，如𢷎字。古或祇作丯，方言：「芥，艸也。」卽丯字。其所孳乳於泰爲蔇，艸多貌。變易爲穊，稠也。亦爲薈，艸多貌，與卵屬之會相係。薈又孳乳爲䵳，沃黑色也。艸多蔭黑也。䵳又孳乳爲嬒，女黑色也。於隊爲鬱，木叢生者。爲蕡，雜香艸也。

說文：「**軎**，車軸耑也。從車，象軎之形。」此合體象形也。或作轊。旁轉歌孳乳爲軻，接軸車也。旁轉支孳乳爲毄，相毄中也。毄又孳乳爲轚，車轄相擊也。爲擊，攴也。旁轉泰孳乳爲轄，車聲也。然轄一訓鍵，與舝相通。軎、舝亦相孳乳。軎之聲義蓋取諸寒部之**毌**。

說文：「**𠫓**，不順忽出也。從到子。或作㐬。從到古文子。」孳乳爲突，犬從穴中暫出也。突一訓滑，𠫓亦宜有滑訓。流字從㐬，蓋言水流滑利也。旁轉泰孳乳爲泰，滑也。

說文：「**丨**，下上通也。引而下行讀若𢓴。」後出字作𢓴，卻也。孳乳爲隤，下隊也。隤又變易爲隊，從高隊也。爲䃍，陊也。隤轉作喉音如貴，對轉諄變易爲隕，從高下也。爲磒，落也。凡覂覆與貶損義相因，故隕又孳乳爲抎，有所失也。春秋傳曰「抎子辱矣」，呂氏音初曰「王及蔡公抎於漢中」，皆同隕。抎又變易爲損，減也。古音蓋如員。仲尼弟子閔損字子騫，名字相應，故抎、損轉寒孳乳爲騫，馬腹墊也。詩言「不騫不崩」，又以騫崩連言，騫猶今言倒塌。塌卽墊之俗字。對轉歌則爲虧，氣損也。詩傳曰：「騫，虧也。」隕還隊又孳乳爲壞，敗也。壞旁轉脂變易爲毁，缺也。毁旁轉支孳乳爲垝，毁垣也。此皆由隤作喉音而變。自玉篇、唐韻丨皆有古本一切，則亦作喉音矣。若如退之舌音則對轉諄孳乳爲遁，遷也，謂逡遁而退也。亦孳乳爲頓，下首也，引伸爲廢頓。

下上通之義旁轉入泰孳乳爲兌、達諸字，與㕣相係。在本部亦孳乳爲𨺅，與㕣相係。

屮、小中皆作丨，屮象形，小指事，然屮有通義，亦有小義，則從丨兼取義也。丨有小義，故孳乳爲芮，艸生貌。亦作𦺶，艸之小者，讀若芮。方言有䓲字訓小，尋㓹卽銳字，則䓲卽𦺶字。銳亦訓小，春秋傳：「且吾以玉賈罪，不亦銳乎！」杜解：「銳，細小也。」銳爲小餟，亦取音義于丨也。又季訓少稱，少亦小也。地官山虞言「季材」，特牲禮言「季指」，皆謂小。季與罽同呼，亦𦺶之變而在喉音。季從子稺省聲，稺訓幼禾，得聲於辛，則又與引而上行讀若囟者相會矣。凡此諸字，本一丨字也。或曰丨對轉諄亦孳乳爲孫，子之子也。孫枝、孫絡皆訓小。倉頡造字亦非一時頓成，故初文亦有相孳乳者。丨讀𢓴，則**彑**亦因於丨。銳頭與丨義合。丨讀囟，則**囟**亦因於丨。**屮**與囟至眞對轉，中既作丨，而巂、离之頭皆以屮象，則屮猶囟也，屮與囟猶耑與題。亦自丨生。其丨字訓𢓴者，則**夊**字雖獨體而聲義取諸此。

說文：「**夊**，行遲曳夊夊。象人兩脛有所躧。」古音如𢓴，近轉脂變易爲遲，徐行也。古音特尼切。又爲邌，徐也。爲徲，久也。對轉諄孳乳爲啍，詩傳曰：「重遲之貌也。」在本部又孳乳爲謘，語啍遲也。

說文：「**秫**，稷之黏者。或省作朮。」朮，古文也。古音术如內，故說文訓儒爲術士，史記儒林列傳亦稱秦阬儒爲阬術士，儒本音獳，奴鉤切。術本音內，爲正紐雙聲也。又遹、述字通，遹得聲於㕯，明述亦如內也。故朮次對轉寒孳乳爲稬，稻也。耎聲本在之部，周 秦已入寒。稬本稻之黏者，陶潛使公田二頃五十畝種秫，卽謂稬爲秫。古今注亦以秫爲黏稻，此皆本之古語。朮旁轉至則孳乳爲䵒，黏也。䵒又旁轉脂孳乳爲黎，履黏也。又孳乳爲屔，反頂受水丘也。引伸爲屔濘字，今以泥爲之。屔最黏，故孳乳於䵒。屔旁轉至爲涅，黑土在水者也。論語「涅而不緇」，屈原列傳作「泥而不滓」，廣雅釋詁：「涅，泥也。」涅次對轉淸爲濘，春秋傳曰：「戎馬還濘而止。」管子地員曰：「不濘車輪。」廣雅釋詁；「濘，泥也。」屔又孳乳爲璽，王者印也。用印必先封填然後𢑏之。古音本如爾，在今泥紐，以聲轉信作齒音。

說文：「**入**，內也」；「內，入也。」古文本以入爲內。入者象從上俱下，爲初文，內乃變易字也。入本在緝部，轉入隊。而內聲之軜，詩亦與合、邑爲韻，讀入緝部，明入卽內也。古無彈舌日紐，入本作奴叶切，故轉爲內。內又孳乳爲汭，水相入也。爲軜，驂馬內轡繫軾前者也。爲訥，言之難也。爲㕯，言之訥也，所謂言之不出也。訥、㕯次對轉諄變易爲訒，頓也。內又孳乳爲矞，以錐有所穿也。在器爲鉥，綦鍼也。內又近轉脂孳乳爲邇，本音奴禮切，字從入得聲，亦由緝轉隊也。近也。入、兀卽古文內、外，亦卽邇、遠。邇旁轉至變易爲𨖹，近也。在脂孳乳爲尼，從後近之也。爲昵，日近也。昵旁轉泰變易爲暬，日狎習相嫚也。暬又孳乳爲褻，私服也。暬、褻二字今在齒頭，以埶聲之熱例之，亦可在今舌頭泥紐。褻復旁轉至變易爲衵，日日所常衣也。其媟字訓嬻，音亦兼在緝、泰，今爲齒音，古或與嬻雙聲。此諸字又與**厶**相係。

說文：「**出**，進也。象艸木益茲上出達也。」變易爲茁，詩傳曰：「茁，出也。」說文訓艸初生地貌，乃近屮義。出與**屯**對轉，茁引伸爲茁壯，與屯訓盈同。亦對轉䔿爲苯䔿，與𠂇相係。春孳乳於屯，蠢孳乳於春，尙書大傳訓春爲出，攷工記注、廣雅釋詁亦訓蠢爲出矣。出又斂作舌音孳乳爲芮，艸生貌，與丨相係。其於他物言出者，孳乳於月爲朏，月未盛之明也，從月出。於人爲趉，走也。變易爲趡，動也。爲𧽻、爲㾁，狂走也。爲𧾣，走意也，讀若繘。於水爲潏，水涌出也。又爲猝出之義。孳乳爲窣，從穴中猝出也。爲猝，犬從艸暴出逐人也。爲追，逐也。

出、生同義。生孳乳爲靑，謂靑如艸茲也。出爲靑於艸無所見，於鳥爲翠，靑羽雀也。變易爲鷸，知天將雨鳥也。釋鳥曰：「翠，鷸。」翡翠本以雌雄爲異，翠亦兼赤，故絀音近翠而訓絳，瓊音近鷸而訓赤玉。瓊亦作璚。魏都賦：「矞雲翔龍。」注以爲外赤內靑，蓋鷸色如此。

說文：「**衰**，艸雨衣。從衣象形。」古文作𠆂，純象形，此初文也。孳乳爲縗，服衣，長六寸，博四寸，直心。古者喪期無數，縗之初徒有斬縗而已。雨衣不緝，斬縗亦不緝，故縗因於𠆂。

說文：「**豕**，彘也。象頭足而後有尾。」古文亦作𧰧，變易爲𧰲，豕也。近轉脂變易爲彘，爲豨，皆豕也。對轉諄孳乳爲𢄉，小豕也。𢄉又孳乳爲腯，記曲禮曰：「𢄉曰腯肥。」一曰：最初**彑**、豕蓋一文，彑讀若罽，而𧲝爲𢄉屬，讀亦若罽。彘聲之璏，服虔音衛，而𧲝亦從衛聲，以此知其不異。豕之力惟在頭，故古者以彑表豕，馬、牛、羊、犬不特作頭也。

說文：「**乀**，左戾也。讀與弗同。」變易爲弗，矯也。燕謂筆爲弗，亦取左戾之義。其刜爲擊，拂爲過擊，皆謂以刀迫切而割之。刜卽今刎字。猶乂從丿乀，明其孳乳於乀也。又孳乳爲咈，違也。爲誖，亂也。咈又孳乳爲怫，鬱也。爲艴，色艴如也。孟子曰：「曾西艴然不說。」誖又孳乳爲紼，亂系也。旁轉泰孳乳爲黻，黑與靑相次文也。世皆說爲兩己相背，或云兩弓相背，義取於乀。旁轉歌孳乳爲頗，頭偏也。爲髍，㾫病也。爲㝿，蹇也。爲披，從旁持也。頗又孳乳爲坡、陂，皆阪也。對轉寒變易爲阪，坡者曰阪。其與丿所孳乳：䫌訓傾首，𣦢訓不能行，僻訓從旁牽，皆歌支旁轉之變易字也。然泰部之**癶**，寒部之**反**，實皆受聲義於乀。輔弗戾者曰弼，則以相反成言孳乳。般爲辟，𥈼爲轉目視，䰉爲臥䯰，鞶爲大帶，搫爲搫擭不正，皆轉戾之，並得爲乀之次對轉孳乳，與反不涉，惟搫亦可坿反。

說文：「**勿**，州里所建旗。象其柄，有三游，雜帛，幅半異，所以趣民，故遽稱勿勿。」孳乳爲物，詩「比物四驪」，傳曰：「物，毛物也。」漢世通言物色，毛物猶物色。勿用雜帛異色，故孳乳爲毛物，言萬物者，猶今言諸色矣。勿以趣民遽稱勿勿，禮器曰：「勿勿乎其欲其饗之也。」曾子立事曰：「君子終身守此勿勿。」注皆云：「勿勿，猶勉勉。」又毛詩「黽勉」，韓詩作「密勿」，然則勿古音如沒。對轉諄孳乳爲忞，強也。忞旁轉寒變易爲勉、勱、愐。勉，強也。勱，勉力也。愐，勉也。雙聲轉幽有懋、勖、敄、務。懋、勖皆勉也。敄，強也。務，趣也。此猶曼從冒聲，自幽入寒也。轉魚爲慔，勉也。此猶曼、縵復通無也。慔又與明、朚相係。

左文三，詩或與脂同用，今定爲隊部音。

說文：「**𠂤**，小𨸏也。象形。」引伸爲衆聚之義。近轉脂孳乳爲師，二千五百人爲師，從𠂤從帀，𠂤，四帀，衆意也。尋𠂤有𠂤垛之義，故對轉諄孳乳爲𥫉，磊𥫉，重聚也。在本部爲𡽕，𡼊𡽕，山貌也。𥫉作舌音，𡽕作齒音，師之音正由𡽕而轉矣。詩「敦彼行葦」，傳曰：「敦，聚也。」春秋傳「敦陳整旅」，地官鄉師「巡其前後之屯」，春秋傳「夫屯晝夜九日」，爲𥫉之借，實𠂤之借也。在諄又孳乳爲軘，兵車也。春秋傳服注以爲屯守之車。

𠂤又高象𡱂，漢書武帝紀：「立后土祠於汾陰脽上。」如淳曰：「脽者，河之東岸特𠂤。」以𠂤名脽，知孳乳爲脽，𡱂也。對轉諄變易爲𡱂，髀也。釋名曰：「𡱂，殿也。高厚有殿遻也」。

說文：「**隹**，鳥之短尾總名也。象形。」鵻爲祝鳩，以短尾純受名於隹。隹又孳乳爲屈，無尾也。鶌鳩以短尾，故受名於屈。淮南書「屈奇之服」，許訓爲短。其所孳乳不專在鳥，崛，山短高也；貀，貀獸也，無前足；柮，檮柮，斷木也，皆短者也。旁轉泰爲䆯、棳。䆯，短面也。棳，梁上短柱也。說文無棳[[4]](#footnote-4)，用李巡說。方言又有𠭴字，訓短。雙聲轉侯，則棳儒爲侏儒。見釋名。轉幽則屈短爲短周，乃與**𠘧**相係矣。短引申爲拙。屈又孳乳爲拙，不巧也。廣雅釋詁：「鈯、拙，鈍也。」此皆與屯屬之鈍對轉。聉爲無知意，欪爲無腸意，皆愚也，並孳乳於拙。雙聲轉侯則爲朱愚。見莊子。轉幽則爲鋼鈍，又與𠘧相係。屈又孳乳爲黜，貶下也。春秋傳曰：「使無黜嫚。」黜嫚卽屈曼，謂短長也。其隹孳乳爲椎，擊也。椎對轉諄變易爲檇，以木有所檮也。爲鐜，一曰千斤椎也。爲鐓，矛𢧢柲下銅鐏，曲禮注：「平底曰鐓。」周勃傳：「其椎少文如此。」應劭曰：「拙語爲椎，椎無芒刃，故引伸爲拙。旁轉泰變易爲梲，木杖也。經典用爲棳字，亦有短義。又爲祋，殳也。雙聲轉侯則爲殳，亦與𠘧相係也。

說文：「**靁**，陰陽薄動、靁雨生物者也。從雨，畾象回轉形。古文亦作𩂩，作𤴐。」此三皆準初文也。說文無畾面字多從畾聲，此獨體初文也。然聲義實受諸回。故對轉諄變易爲霣，齊人謂靁爲霣，古文亦已有䨶，且畾本生物者，故對轉諄先孳乳爲員，物數也。變易爲𧶊，物數紛𧶊亂也。霣之語在員先，其製字在員後，古但書畾，對轉呼之則讀若霣矣。其後稍舒爲舌音如瓃，乃與霣不相似。

雨露皆生成萬物，獨由畾衍員者，記孔子閒居曰：「地載神氣，神氣風霆，風霆流形，庶物露生。」易曰：「萬物出乎震。」故還隊孳乳爲類，穜類相似也。釋魚：「左倪不類。」春官龜人：「西龜曰靁屬。」蓋類本作靁也。頪訓難曉，當爲類之古文，猶在畾後。類又孳乳爲禷，以事類祭天神也。𧶊爲紛𧶊，凡亂與理，皆由物數衆多，故類對轉諄又孳乳爲侖，思也。爲倫，輩也。爲論，議也。還隊爲纍，綴得理也。若藟爲葛藟，則義與紛𧶊相似，蘽爲蘽木，蓋同字也。

畾直訓回轉者，孳乳爲㔣，推也。爲瓃，玉器也。此作鹿盧形，回轉象也。爲櫑，龜目酒尊，刻木作雲靁象，象施不竆也。對轉諄孳乳爲輪，有輻曰輪。亦回轉推行者也。纍一訓大索，莊子外物篇：「揭竿纍」，司馬彪曰：「纍，綸也。」對轉諄爲綸，釋話：「貉、縮，綸也。」郭璞曰：「綸者，繩也。」說文訓靑絲綬，亦繩也。纍作喉音則變易爲繘，綆也。孳乳爲維，車蓋系也。維又變易爲纗，維綱中繩也。對轉諄變易爲縜，持綱紐也。縜旁轉寒變易爲㡲，一曰維綱也。此皆取回轉義，然亦與回相係。若夫回轉之義引伸則爲乖戾，孳乳爲盭，弼戾也。爲戾，曲也。盭戾旁轉泰爲剌，戾也。歌部有蠃字，訓蝸蠃，一曰虒蝓，淮南本經訓曰：「冠無觚蠃之理。」此亦回文，由畾而轉。同部變易爲蝸，蝸蠃也。孳乳爲䇔，訓痿；䌴，訓不均。與戾剌相轉。

### 陰聲脂部乙

說文：「**几**，凥几也。象形。」孳乳爲㞓，凥也。小徐作尻，兩通。此卽詩「不皇啓處」之啓，傳曰：「啓，跪也。」跪與凥通言則同。跪，拜也。拜者，手至地。跪不必皆拜。此說引伸之義。亦與㞓脂支旁轉，跪所以拜，㞓所以䭫首，此則𭕔地，非凥几也。故㞓孳乳爲䭫，下首也。古文䭫作頁，頁字說解曰：「頭也。從𦣻從儿，古文䭫首如此。」尋䭫首者頭至地，卽厀前也，儿在下故詰詘，頁字從𦣻至儿，卽從𦣻至厀前耳。聲轉入至作胡結切，詩傅曰「飛而下曰頡」，卽頁字也。

說文：「**𥝌**，木之曲頭止不能上也。」或曰此卽古文戛字，𢧢也。𢧢爲句兵，句、曲同義，春秋國語曰：「𢹬鐸拱稽。」唐固說稽爲棨𢧢，卽𥝌字，戛字從𦣻，卽曲頭也。古音如楷、如揩，則在脂部而轉入支，讀棘者，乃雙聲也。斯說甚通，稽訓留止，乃引申孳乳之字，從尤，謂關津留也。故稽又孳乳爲棨，傳信也。此卽漢時所謂過所，而非棨𢧢之字。刻木合符，與夬屬之契相轉，亦孳乳爲幾、爲畿。幾，微殆也，𢆶而兵戍之，𢆶卽幽，天官宮正曰：「幾其出入。」地官大司徒：「六曰去幾。」本義蓋謂關津幾察，故從戍。𢆶者，謂守及幽隱之處也。畿爲天子千里地，詩傳曰：「畿，疆也。」則自幾出矣。譏字說文訓誹，記王制：「關執禁以譏。」注：「譏，訶察也。」疑本亦卽幾字。訶察引伸爲詆訶，乃訓誹。譏次對轉寒爲諫，証也。卽誹之義。故廣雅釋詁曰：「譏，諫也。」又孳乳爲僟，精謹也，乃與謹對轉矣。又孳乳爲詣，候至也，與僟義亦近。

由止之義孳乳爲訖，止也。爲𧰙，訖事之樂也。止引申爲有限之義，夏官大司馬注：「畿，猶限也。」對轉諄孳乳爲限、爲垠。垠，地垠也。限，阻也。又孳乳爲近，畿亦近也。近者，附也。又孳乳爲赾，行難也。赾轉寒則猶蹇，易曰：「蹇，難也。」然本訓㝿。其在脂則𣏙爲平，旁轉泰變易爲槩，𣏙斗斛也。亦限止義。

幾所以訓微者，以僟有精義，畿有限義，皆爲小少之意。然則僅爲才能，廑爲少劣之尻，亦孳乳於僟、畿也。其穀不熟爲饑，轉諄則疏不熟爲饉，皆少食之義也。饑又孳乳爲飢，餓也。旁轉歌變易爲餓，飢也。旁轉至變易爲𩚬，飢也。亦少食之義也。又孳乳爲嘰，小食也。旁轉泰變易爲既，小食也。則又附幾微義也。至蟣爲蝨子，亦取小義。

支部之䅩，積䅓，多小意而止也。而言枳句者，本爲曲木之義，此則𥝌之旁轉孳乳，兼取曲、小二義者也。古音當如𨒅。

說文：「**气**，雲气也。象形。」引伸爲呼吸之气。㞒、齂、鼾、呬、愾、嘅、鎎本屬於𪞶，亦與气相應。其詯爲膽气滿聲在人上，尤與气合。一曰㒫、欠上皆從气。

說文：「**囗**，回也。象回帀之形。」孳乳爲圍，守也。攷工記廬人注：「圍之，圜之也。」對轉諄囗爲圓，圜全也。次對轉寒爲圜，天體也。爲㘣，規也。對轉諄圍爲軍，圜圍也。圍守之義又孳乳爲運，迻徙也。墨經曰：「守，彌異所也。」圜圍之義又孳乳爲暉，光也。日旁暉亦圜者也。暉又擎乳爲煇，光也。還脂孳乳爲煒，盛赤也。圍與軍復孳乳爲衛，宿衛也。其於國邑，囗次對轉寒爲寰，說文不録，古通以縣爲之。其於宮室，囗次對轉寒孳乳爲垣，牆也。變易爲寏，周垣也。爲𩏑，井垣也。囗又孳乳爲宣，天子宣室也。爲園，所以樹果也。爲宛，屈艸自覆也。變易爲奧，宛也。奧又孳乳爲燠，熱在中也。今皆入幽部。爲圈，養畜之閑也。變易爲圂，豕厠也。入諄部。圈又孳乳爲豢，以穀圈養豕也。爲閑，闌也。爲埍，徒隸所居也，一曰女牢。其於器，囗孳乳爲帷，在旁曰帷，釋名曰：「帷，圍也。」爲幃，囊也。對轉諄變易爲㯻，橐也。圜孳乳爲檈，圜案也。其於衣服，囗孳乳爲褘，蔽厀也。對轉諄孳乳爲㡓，幒也。爲帬，下裳也，亦所以自圍障也。其於蟲，囗次對轉寒孳乳爲肙，小蟲也，從肉囗聲。變易爲蜎，肙也。井中小蟲反覆接掉，故攷工記：「刺兵欲無蜎。」注曰：「蜎，掉也。」則近回義。宛又孳乳爲盌，小盂也。爲㼝，小盂也。此二同字。爲琬，圭首琬琬者。此皆取宛中義。亦可孳乳爲冤，屈也。此取屈艸自覆義。冤又孳乳爲怨，恚也。變易爲䛄，慰也。爲悁，忿也。旁轉諄爲愠，怒也。爲恨，怨也。愠對轉隊爲慰，詩傳曰：「怨也。」慰旁轉脂爲媁，不說貌。爲㥟，怨恨也。㥟旁轉支爲恚，恨也。爲㜇，不說貌也。爲盻，恨視也。盻通入脂、支二部。又肙字一曰空也，宛或作惌，攷工記：「欲其惌也。」鄭司農以惌爲小孔，正同肙義。次對轉隊孳乳爲䆷，空貌。窋訓物在穴中，與䆷同韵，反言相應。䆷次對轉寒孳乳爲剈，挑取也，一曰窐也。其隊部劀字訓刮去惡創肉，實兼剈義。

胃字雖從肉象形，然上體實以囗容米，非初文。蓋囗對轉諄孳乳爲囷，廪之圜者也，素問說：「胃者，倉廩之官。」故囷對轉隊孳乳爲胃，穀府也。釋名曰：「胃，圍也，圍受食物也。」亦得直言由囗孳乳。胃次對轉眞變易爲胘，說文訓牛百葉，廣雅釋器直云「胃謂之胘」，則通於人。胃次對轉寒孳乳爲脘，胃脯也，素問亦直稱胃爲胃脘。胃在隊又孳乳爲蠵，大龜也，以胃鳴者。

𡈋字雖從囗象宮垣道上之形，上體似從束省，蓋囗次對轉寒孳乳爲垣、寏。此二旁轉眞孳乳爲𡈋，宮中道也。此二旁轉諄則孳乳爲困，故廬也。詩傳曰：「𡈋，廣也。」困亦引伸訓竆，猶畐滿卽畐迫也，故困孳乳爲窘，迫也。宮中之門爲闈，宜亦與𡈋相轉。門橜爲梱，亦與𡈋、闈相係。

說文：「**回**，轉也。從囗，中象回轉之形。」古文作囘，純象回轉。此初文也，兼入隊、脂二部。回水曰𣶒，顔回字子𣶒。𠬸亦從囘，故孳乳爲湋，回也。變易爲湀，湀辟，深水處也。又孳乳爲𠬸，入水有所取也。爲𩓔，內頭水中也。爲𣴬，沈也。此三皆在隊部，唐韻𣴬切黃勃，𩓔切烏𣴬，此二皆喉音，然則𠬸本喉音。𣴬又變易爲渨，𣴬也。對轉諄變易爲揾，𣴬也。回又孳乳爲洄，㴑洄也。此一族也。回又孳乳爲韋，相背也。爲𩎮，衺也。爲𢾁，戾也。爲遹，回避也。詩箋亦訓衺。此四孳乳爲緯，織衡絲也。楚辭：「忽緯繣其難遷。」注：「緯繣，乖戾也。」夏小正：「農緯厥耒。」傳則訓束。對轉諄變易爲緷，緯也。束亦戾之，衺、戾義相因。此四又孳乳爲徽，衺幅也。次對轉寒孳乳爲骫，骨耑骫奊也。奊者，衺也。骫今音亦入支。爲韏，廣雅釋詁曰：「詘也。」此二族也。回轉之義，次對轉寒孳乳爲夗，轉臥也。在隊孳乳爲椳，門樞也，樞所以轉。此三族也。

回字，朱翱作戸環反，則與還同音。在寒孳乳爲還，復也。在隊爲歸，女嫁也。出亦曰大歸，引伸爲諸歸家者。自隊對轉諄則爲㐆，歸也。此一族也。㐆從反身，孳乳爲殷，作樂之盛稱殷，從㐆者，殷蓋卽豈字。對轉脂變易爲豈，還師振旅樂也。殷以還師故從㐆。豈一曰欲也，謂思歸也。孳乳爲覬、爲㰟，幸也，欲也。覬、㰟對轉諄變易爲祈，求福也。次對轉寒變易爲款，意有所欲也。詩傳曰：「豈，樂也。」故豈又孳乳爲愷，康也。對轉諄變易爲訢，喜也。爲忻，闓也。旁轉泰變易爲快，喜也。訢、忻旁轉寒變易爲歡，喜樂也。爲懽，喜款也。爲衎，喜貌。此二族也。歸有饋遺之義，聘禮曰：「歸𩟷氣五牢。」書序曰：「王命唐叔歸周公於東。」春秋傳曰：「歸公乘馬，歸夫人魚軒。」孳乳爲饋，兼入隊、泰。餉也。近轉脂變易爲氣，饋客之芻米也。春秋傳曰：「齊人來氣諸侯。」對轉諄孳乳爲餫，野饋曰餫。爲䭡䭓，二字實一諄一脂。秦人謂相謁而食麥曰䭡䭓。䭓字宜在脂部，然相承讀入諄。在隊孳乳爲餽，吳人謂祭鬼曰餽。此三族也。襚，衣死人也。亦衍於饋。其餘畾聲之字音義亦取諸回。

說文：「**癸**，冬時水土平可揆度。」籀文作癸，癸卽揆字，從𠂇又相違。凡揆度以兩手張之則爲一尋，諸法度字皆從寸，亦此義。籀文從癶猶從步，矢亦可揆度，會意字也。變易爲揆，葵也。孳乳爲葵，詩言「天子葵之」，釋言：「葵，揆也。」葵向日，可揆日景，說文訓葵菜者，別爲一穜，非衛足之葵也。癸從癶，有剌癶義，故孳乳爲𠊾，左右兩視也。爲睽，目不相聽也。爲違，離也。專係足則孳乳爲躗，踶躛也。爲𤜂，牛踶躗也。轉泰爲赽，踶也。爲駃，駃騠，馬父驘子也。駃騠言赽踶也。凡踶人者足必相剌，故孳乳於癸。有威可畏，有儀可象爲威義，癸爲揆度，猶儀度也，故孳乳爲騤，馬行威儀也。或言癸卽戣字，象三鏠矛，此妄說也。

說文：「**火**，燬也。象形。」變易爲𤈦，火也。爲燬，火也。對轉諄又變易爲燹，火也。舊穌典切，朱翱吁位反，吁位與火同呼。次對轉寒又變易爲爟，亦或作烜，秋官有司烜氏，注曰：「烜，火也。讀如衛侯燬之燬。」此則燬、烜亦同讀矣。火對轉諄孳乳爲煴，鬱煙也。煴又孳乳爲煙，火氣也，入眞部。爲焆，焆焆，煙貌，入寒部。唐韻作因悦切，則對轉作泰部音。爲熏，火煙上出也。旁轉隊孳乳爲煨，盆中火也。亦爲尉，火申繒也。還脂爲𤇯，以微火温肉也。𤇯卽今温煖字。次對轉寒孳乳爲鋗，小盆也。急就章注：「鋗，温器也。」燹作穌典切，則孳乳爲焌，然火也。旁轉寒斂作舌音爲然，燒也。次對轉泰孳乳爲熱，温也。爲爇，燒也。對轉隊孳乳爲鐆，陽鐆也。司烜氏以夫遂取火於日。又孳乳爲𨽵，塞上亭守㷭火者也。烜叠韻孳乳爲焚，焚燒田也。爲燔，爇也。然又孳乳爲炭，燒木未灰也。炭對轉歌孳乳爲𤏀，束炭也。燔又孳乳爲㸋，宗廟火熟肉也。焚、燔又孳乳爲煩，熱頭痛也。又𤇯爲今温字，對轉諄亦孳乳爲輼，輼輬車，卽温涼也。說文訓輼爲臥車，聲義或自夗轉。

火色赤黃，被熏之色亦赤黃，未焦時色。故熏孳乳爲纁，淺絳也。淺絳者，赤黃也。又孳乳爲芸，詩「芸其黃矣」，傳曰：「芸，黃盛也。」旁轉寒爲權，黃華木也。釋艸注：「今謂牛芸艸爲黃華。」然則芸、權一也。對轉隊又孳乳爲橘，江南果也。亦纁色。或曰：茅蒐字本從鬼聲在隊部，茜艸亦纁黃色，孳乳於纁。又轉爲韎，茅蒐染韋。凡物熏之則發其香，記祭義：「焄蒿悽愴。」注謂「香臭」，故熏孳乳爲薰，香艸也。禮有臐字，說文不録。又孳乳爲葷，臭菜也。士相見禮「問夜膳葷」，古文作薰。凡薑、䪥亦雜香臭，不嫌同語。

火熱熏人，酒熱亦熏人，故熏亦孳乳爲醺，醉也。

冷而與之火則煖，故熏有温仁之義，莊子天下篇曰：「薰然慈仁。」薰卽熏也。尉皆從𡰥，𡰥卽古文仁字。此二皆孳乳爲𥁕，仁也。在隊爲惠，仁也。在眞爲恩，惠也。在泰爲㤅，惠也。皆一語之變易。火熏尉則煖，薦席亦煖，故尉又孳乳爲褽，衽也。卽驅藉。以火申繒者按之，故尉次對轉寒又孳乳爲按，下也。

煴爲𩰪煙，煙煴與壹㚃同義，對轉隊孳乳爲𩰪，𩰪鬯，百艸之華合釀之也。𩰪對轉諄孳乳爲醖，釀也。又從百艸合釀之義孳乳爲蕰，積也。莙爲牛藻，聚藻也。緼爲紼，亂絮也。又皆孳乳于蕰。緼亦與褽相係。

說文：「**㸚**，二爻也。」爾從㸚訓麗爾，云「其孔㸚」，爽從㸚訓明，然則㸚者，孔隙中日光景成交叉。墨經曰：「景到，在午有端與景長，說在端。」午者，一縱一横，本借爲乂，長卽今所謂線，端卽今所謂點，凡光在交聚成點時有礙光線之行，故穿交而景到。鄒伯奇格術補曰：「密室小孔屚光，必成到景，雲鳥東飛，其景西逝。」此之謂也。取孫論讓墨子閒詁說。臣鍇說以若網交叕，猶未諦。㸚本音如禰，作奴禮切，本**日**之旁轉變語，猶日聲、尼聲通轉矣。孳乳爲爾，麗爾，猶靡麗也。日光多引伸爲美義，暀、昌皆是也。爾又孳乳爲薾，華盛也。爾、薾本皆奴禮切。次對轉眞㸚爲㷠，詩傳曰：「熠燿，㷠也。」㷠，熒火也。然則光炎閃屍暀暀而見，故以㷠名。其字從舛，謂舛駁卽有交叉之義。臣鍇以爲人足，說不合。說文言兵死及牛馬之血爲㷠。㷠，鬼火也。蓋特其一耑，劇秦美新言「炳炳麟麟」，麟卽㷠，斯乃本義。又變易爲焛，火貌，讀若㷠。復孳乳爲𥌌，目精也。又凡日光成交點時以物承之則然，今以艾取火猶如此。轉寒亦孳乳爲然，燒也，與燹相係。又孳乳爲爤，熟也。此二對轉泰爲烈，火猛也。然釋詁云：「烈，光也。」詩言「爤其盈門」，箋云：「爤爤，粲然鮮明且衆多之貌。」則非特有熟猛之義也。烈訓火猛，又孳乳爲颲，烈風也。轉脂爲䬆，風雨暴疾也。㸚本日之旁轉語，本音如禰，小變如禮，故豔麗卽此字。易「離爲日」亦此字，脂轉歌也。

說文：「**夂**，從後至也。象人兩脛後有致之者。讀若黹。」古音如氐，變易爲氐，至也。從氏下箸一，一，地也。夂者初文，氐者準初文。旁轉至變易爲致，送詣也。則後出之字矣。氐又孳乳爲底，止居也。爲邸，屬國舍也。氐又訓本，與氒形義相類，孳乳爲柢，木根也。蔕爲瓜當，亦聲轉。爲榰，柱砥也。釋言：「榰，柱也。」卽今支䟫字。故又孳乳爲抵，擠也。擠者，排也。近轉隊爲推，排也。推又分別爲摧，擠也。又轉歌爲捼，推也。對轉諄爲捘，推也。捘，齒音，與摧相轉。釋詁摧訓至者，猶夂訓從後至，氐訓至矣。氐又孳乳爲牴，觸也。旁轉至變易爲㲳，觸也。與榰、推同意。摧又孳乳爲催，相擣也，相擣猶相迫。對轉諄變易爲敦，實幽部字，然相承入諄。說文訓怒、訓詆，韓詩說：「敦，迫也。」與摧同義。毛詩箋說：「敦，猶投擿也。」與牴同義。說文一曰誰何也。對轉隊變易爲誰，何也。訶止與推卻義相因。訓詆者[[5]](#footnote-5)對轉脂變易爲呧，苛也。爲詆，苛也，一曰訶也，與誰亦同義。詆、呧次對轉寒爲諯，數也，一曰相讓也，讓猶攘，亦推也。催爲相擣，又與椎義近。孳乳爲碓，舂也。氐爲至，底爲止居，引伸爲在下之義。孳乳爲軧，大車後也。止居不動又在下者則爲坻，小渚也。轉他韻則與州、渚、沚皆雙聲。其轉入支則坁訓箸，汦訓箸止，堤訓滞。轉入泰則滯訓凝。並孳乳於氐、底。坁、汦、堤亦孳乳於氏、底。旁轉歌又爲坐，止也。爲侳，安也。摧則爲挫，摧也。

夂、氐皆訓至，六十曰耆，夂、氐所孳乳。八十曰耋，當爲至所孳乳。賀瑒說：耆，至也，至老竟也。

推亦孳乳爲耒，手耕曲木也。釋名：「耒，來也，亦推也。」來卽夂、氐之訓。推者，說文言耒從木推丯，記月令亦曰「天子三推」云云。耒又孳乳爲䒹，耕多艸也。轉脂又孳乳爲𤛿，耕也。畯爲農夫，取聲於捘。

說文：「**黹**，箴縷所紩衣。從㡀，丵省。象刺文也。」春官司服：「希冕」，注引書「希繡」云：「或作黹，字之誤也。」希當爲黹之古文，從巾，爻象刺文，此合體象形字也。希變作黹已近會意，又變作𧝉，紩衣也。旁轉至變爲紩，縫也。則皆形聲矣。希又孳乳爲絺，細葛也。旁轉至後出孳乳爲緻，密也。紩對轉眞孳乳爲紉，說文訓襌繩，記內則言紉鍼。絺次對轉寒又孳乳爲絟，細布也。漢江都王傳「遺帝荃葛」，師古曰：「江南筩布之屬皆爲荃。」絺、絟蓋本一語，自脂轉寒，自舌轉齒耳。又隊部有𦄑，蜀細布也，與絟音轉，蓋亦一字。繐爲細疏布，又𦄑之孳乳也。

說文：「**二**，地之數也。從耦一。」孳乳爲貳，副益也。又爲𢴧，當也。

說文：「**矢**，弓弩矢也。從入，象鏑括羽之形。」次對轉眞爲箭，矢也。矢直，故凡直出者皆言矢。釋詁：「矢，陳也。」詩傳；「矢，施也。」孳乳爲𦳊，𨤝也。官溥說𨤝上釆卽𦳊字，未知所出。𨤝疑從釆聲耳。獸指爪之釆字。

說文：「**尸**，陳也。象臥之形。」變易爲屍，終主也。古或以夷爲尸。天官凌人「共夷槃冰」，及禮言夷牀、夷衾是也。引伸爲傷義，易曰：「夷者，傷也。」春秋傳曰：「察夷傷。」皆尸字。蓋古音尸亦在淺喉矣。孳乳爲痍，傷也。痍次對轉眞變易爲䏖，瘢也。瘢者，痍也。對轉諄變易爲痕，通俗文曰：「創瘢曰痕。」還脂孳乳爲脪，創肉反出也。旁轉支作齒音孳乳爲疻，毆傷也。痏者有創，疻者無創，然其痍傷一也。又說文痕訓胝瘢。胝，腄也。旁轉歌變易爲腄，瘢胝也。二皆舌上音，古音如氐、朵。疑由尸斂作舌音，孳乳爲胝，胝復變作腄也。胝變爲腄，猶𨾦變爲𨿠。又爲疵，病也。

屍訓終主，引伸爲凡主之稱，釋詁：「尸、職，主也。」孳乳爲𠈽，小篆作伊，伊尹蓋殷官名，非一人之名也。魏志杜恕傳恕上疏曰：「陛下聽伊尹作迎客出入之制。」又曰：「伊尹之制，與惡吏守門。」所言伊尹，指目中書監令諸官，若是人名，必不得舉以相況。伊尹者，謂主事之卿尹，漢時得周鼎曰：「王命尸臣，官此栒邑。」尸臣猶伊尹，伊之爲尸孳乳明矣。

說文：「**示**，天垂象見吉凶，所以示人也。從𠄞，古文上字。三垂，日月星也。古文作𥘅。」示者合體指事，𥘅者純指事。示本義卽三辰之辰，故語轉入眞，借辰爲之，猶蚳古文作𨑉，乃脂、眞次對轉也。又詩「其祁孔有」，鄭讀祁爲麎，則示聲、辰聲之轉也。變易爲䢈，日月合宿爲䢈。書馬注：「辰，日月之所會也。」孳乳爲曟，房星也。釋天：「大辰，房心尾也。」大火謂之大辰，然北極及伐亦稱大辰，乃引伸之義。示本三光，引伸乃爲神明。周官以示爲祇。祇，地祇，提出萬物者也。在支部，示之旁轉也。次對轉眞則爲神，天神，引出萬物者也。此皆後出孳乳字也。神又孳乳爲䰠，神也，謂鬼之神者也。示又訓示人，故復孳乳爲視，瞻也。旁轉支則爲𧡨，顯也。孳乳爲睼，迎視也。其在本部，睎爲望，睢爲仰目，亦與視相系。示本齒音，視從之。古文作眡，已入舌音。祁、狋從示聲，則示又在深喉。代郡 狋氏，孟康讀如權精。然則示亦可轉寒，釋言：「觀，示也。」故示、視又孳乳爲觀，諦視也。其見訓視，看訓晞，眷訓顧，蓋皆由示孳乳，與狋讀如權同例。然示本神事，故見次對轉支孳乳爲覡，男巫也。覡對轉淸舌音爲靈，巫也。

說文：「**水**，準也。北方之行。象衆水並流，中有微陽之氣也。」孳乳爲沝，二水也。或曰沝卽水字。水所以取平，故近轉隊孳乳爲準，平也。準對轉諄孳乳爲埻，卽今塾字，古或以孰爲之。本在幽，變入諄。射臬也。臬者，射準的也。水又對轉諄孳乳於食爲飧，說文訓餔，字林訓以水澆飯，釋名亦曰「投水于中」。

說文：「**齊**，禾麥吐𥝩上平也。象形。」妻訓齊，𪗍訓等，儕訓等輩，齋訓齊，此皆齊之孳乳，人所共知。又孳乳爲劑，齊也。劑次對轉眞變易爲𣦃，齊斷也。釋言曰：「劑、𣦃，今作翦。齊也。」劑又孳乳爲䪣，𩐌也。近轉隊變易爲𩐌，齏也。齏卽䪣字。次對轉寒孳乳爲荃，芥脃也。謂芥䪣也。劑又孳乳爲穧，穫刈也，穧又孳乳爲秭，五稯也。齊本禾麥，義尤近。𩮣訓女鬢垂，疑衍於𣦃。

齊本象禾麥，禾屬衆多，通言則黍、稷、稻、粱皆禾也，故孳乳爲私，禾也。次對轉眞孳乳爲秦，禾名也。其獨在一穀者孳乳爲𪗉，稷也。稷，𪗉也。聲在之部。然與𪗉雙聲語轉。稷爲五穀之長，故獨得齊名。又孳乳爲齍，黍稷在器以祀者也。詩言「以我齊明，與我犧羊」，傳曰：「器實曰齊。」蓋此諸字古但作齊矣。穧穫之義又孳乳爲資，貨也。資又訓取，與穧同義，孳乳爲齎，持遺也。次對轉眞孳乳爲賮，會禮也。然劑亦孳乳爲𨥦，利也，讀若齊。易言「喪其資斧」，今言犀利，皆此字。銛利之義亦引申爲貨利，利訓銛，宜亦與劑、𨥦同字。尋詩傳訓黎民爲齊民，此謂黎讀如齊也。然則劑、利聲固通，引伸爲貨利。旁轉歌孳乳爲贏，賈有餘利也。本從𦝠聲，則聲在歌部，轉聲乃在淸耳。旁轉泰孳乳爲賴，贏也。贏、賴爲歌泰近轉，本一字，方言賴亦訓取，義與資、穧皆同。其寽訓五指持，𤓴訓撮，捋訓取易，皆與賴訓取者同。釋詁曰：「馘、穧，獲也。」𣦃、劑亦可訓滅，𣦃又孳乳爲戩，滅也，與**絕**、**戌**相轉。

說文：「**𠂔**，止也。從𣎵盛而一横止之也。」此合體指事字。今人於卉木枎疏者，亦多𣦃之使齊，義亦受諸**齊**。凡濟訓止者，皆𠂔之借。孳乳爲霽，雨止也。霽變易爲霋，霽謂之霋。然𠂔本謂艸木盛而止之，反𠂔爲萋、爲薋。萋，艸盛也。薋，艸多貌。此以相反成言孳乳。

說文：「**𤉡**，如野牛，靑色。象形。古文作兕。」𤉡爲初文，兕爲準初文，故兕從儿，合體象形。犀亦似牛，語衍於兕。

說文：「**次**，不前不精也。從欠二聲。𠕞，古文次。」尋春秋傳：「一宿爲舍，再宿爲信，過信爲次。」春秋穀梁傳曰：「次，止也。」古文象次舍之屋。變易爲茨，以茅蓋屋也。釋名曰：「茨，次也。次艸爲之也。」引伸則有不前之義。孳乳爲趑，趑趄，行不進也。卽說文所說義。然古文獨體象形，惟取比次之義。孳乳爲䯸，用梳比也。周官副編次直作次。又孳乳爲絘，績所緝也。旁轉支孳乳爲績，緝也。又孳乳爲㧘，積也。變易爲䆅，積禾也。旁轉支變易爲積，聚也。積又孳乳爲簀，牀棧也。還脂變易爲笫，簀也。此皆比次爲之。詩傳曰：「簀，積也。」士喪禮古文笫爲茨，足以觀其會通矣。茨次對轉寒爲棧，棚也。通俗文曰：「板閣曰棧，連閣曰棚。」此以竹木爲蓋，與茅稍異，然其比次同矣。在下者亦曰棧，故簀訓牀棧。棧旁轉諄孳乳爲栫，以柴木雝也。簀亦轉棧。棧旁轉諄孳乳爲荐，薦席也。釋言：「荐，再也。」此與篆文從二義近。

𠕞本次舍，引伸爲不前之義則變爲此，止也，從止匕。匕，相比次也。孳乳則爲啙，窳也。爲訾，不思稱意也。詩傳曰：「訾訾，窳不供事也。」此聲通入脂、支。

說文：「**厶**，姦衺也。韓非曰：倉頡作字，自營爲厶。」次對轉寒孳乳爲篡，旁轉泰孳乳爲竊、最、敓。屰而敓取曰篡，從厶算聲。盜自中出曰竊，從穴、米，禼、廿皆聲也。最，犯而取也。敓，強取也。尋漢時謂劫囚曰篡。最、敓亦爭而得之，與竊彊弱少殊，然春秋言莒僕竊寶玉，言盜竊寶玉大弓。僕藉國人之力以弑君，因取寶玉。陽虎說甲如公宮取寶玉大弓以出，此皆大盜攻勡，非探囊發匱而已，然則篡、竊，最、敓一義。今音篡、竊、最皆齒音，與厶同類，敓從兌聲，亦可如說、稅、帨作齒音，故四字一原而語變也。陰器稱厶，亦謂之篡，素問骨空論曰：「督脈者，女子入繫，廷孔，其絡循陰器，合篡閒，繞篡後。男子循莖下至篡，與女子等。」王冰注曰：「所謂閒者，謂前陰、後陰之兩閒也。」此亦厶、篡同言之證。陰器又稱埶者，亦與厶、篡爲旁轉、對轉也。其赤子陰，老子謂之全，別本亦或作朘，朘亦篡之俗，猶䉵、饌與餕通借。或欲以古文𠓳字當之，繆矣。厶又近轉隊孳乳爲訹，㕗也。㕗從厶，則訹有厶義，語卽因厶而變。若𥄎爲舉目使人，讀若𩖶。其聲義又與訹相比類。轉至則眣爲目不從正，卽姦衺義。春秋公羊傳曰：「眣晉大夫使與公盟，郤克眣魯、衛之使，使以其辭而爲之請。」釋文有丑乙、大結二音。眣轉支則變易爲睇，目小衺視也。此皆舌音，則齒音之斂也。公羊傳眣亦作䀢，音舜，則純齒音矣。厶旁轉泰又與暬、褻相應。

說文：「**匕**，相與比叙也。從反人。」「比，密也。二人爲从，反从爲比。古文作夶。」案匕、比當爲一字。反人而爲比叙者，人象臂脛，度尋以臂，度步以脛，皆以身爲法。鳥足似匕，鹿、能、㲋足似比，虎足似人，兕足似儿，皆謂臂及脛也。然則人有二臂二脛，但作一臂一脛者，側視之形，匕亦如人，全則爲比矣。由匕旁轉支則爲臂，手上也。由匕次對轉眞則爲髕，猶比之爲瀕。厀端也。旁轉支則爲髀，股也。周髀算經曰：「髀者，股也。正晷者，句也，周髀長八尺。」髀者，表也。故髀又孳乳爲碑，豎石也。聘禮注曰：「宮必有碑，所以識日景。」碑表之用正同，皆所以比擬也。引伸乃有相比之義，孳乳爲比。而匕亦以字形近勹，引伸爲匕，取飯之器矣。

釋名曰：「臂，裨也。在旁曰裨也。」臂卽匕之變。孳乳爲壁，垣也。變易爲廦，牆也。孳乳爲陴，城上女牆俾倪也。又孳乳爲𠪮，仄也。此皆在支部，是一族也。匕叙之義卽以此度彼，孳乳亦爲此。在支爲㭰，識也。又變易爲知，詞也。爲𥏼，識詞也。在泰爲哲，知也。在脂爲指，手指也。以手指指之亦曰指，則爲比度義。記少儀：「不訾重器。」春秋國語：「訾相其質。」管子君臣曰：「吏嗇夫盡有訾程事律。」亦皆比度義。舊多訓量，亦同義。指又孳乳爲恉，意也。又䛗，訐也，讀若指，則指斥之義。呰，苛也，亦面相訐斥之義。又由指孳乳，此二族也。比叙之義又孳乳爲坒，地相次坒也。爲㮰，梠也。爲梐，梐枑，行馬也。爲輩，若軍發車百兩爲一輩。次對轉眞孳乳爲瀕，水厓，人所賓附也。賓附者，比附也。瀕有瀕戚不前之義。次對轉支孳乳爲顰，涉水顰戚也。在眞亦爲矉，恨張目也。爲編，次簡也。編又孳乳爲辮，交也。諸形雖異，其相比次同矣。此三族也。釋詁比又訓俌，故孳乳爲𠨒，輔信也。爲棐，輔也。近轉隊亦孳乳爲弼，輔也，與乀相係。次對轉眞又孳乳爲鬢，頰髮也。頰爲輔車，鬢亦輔髮，釋名曰：「鬟，濱也。濱，厓也。爲面頟之厓岸也。」於人爲儐，導也。儐介亦輔助者也。此四族也。易曰：「比，下順從也。」與從同意，孳乳爲娓，順也。爲媚，說也。嫵訓媚，則媚之雙聲變易也。此五族也。在人，相密、相輔、相順者，孳乳爲妃，匹也。變易爲媲，妃也。牝爲畜母，雌爲鳥母，皆從匕聲。又妃、媲之孳乳也。父之妃，己之母也，則曰妣。釋親曰：「父爲考，母爲妣。」籀文亦作𡚧。此六族也。匕亦所以匕取飯，孳乳爲柶，匕也。轉支爲匙，匕也。亦作齒音、舌音。次對轉寒則孳乳爲飯，食也。此七族也。髕又還脂孳乳爲䠊，跀也。此與諸義不涉。

其**非**、**豩**、**㚘**、**芇**諸文，雖各獨立，皆取聲義於匕。

說文：「**飛**，鳥翥也。象形。」對轉諄孳乳爲奮，翬也。奮音小變爲翬，大飛也。在本部又孳乳爲騛，馬逸足也。次對轉眞飛爲翩，疾飛也。翬又孳乳爲揮，奮也。翩又孳乳爲媥，輕貌。媥旁轉淸變易爲甹，亟詞也，或曰甹，俠也，三輔謂輕財者爲甹。甹又變易爲俜，俠也。其眞部頨字訓頭妍，從翩省聲，妍者，巧黠之謂，似亦由翩孳乳。揮轉寒爲䚭，揮角貌。其翾字本訓小飛，與翬旁轉而大小異。字或爲翻，則飛之次對轉也。

說文：「**非**，違也。從飛下翄，取其相背也。」三體石經作，說文本形當如是。依說文䨽，別也。𨻼，牢也。皆孳乳於非，亦孳乳爲仳，別也。詩曰「有女仳離」，仳當卽䨽字。非與隊部之**乀**相轉，乀孳乳爲咈，違也。非亦孳乳爲誹，謗也。然非既下翄，亦取兩翼之義，故孳乳爲扉，戸扇也，與扇從羽同義。亦孳乳爲㹃，兩壁耕也。爲騑，驂馬也。又以飛色之義孳乳爲斐，分別文也，與文相係。

其䩁訓毛紛紛，翡訓赤羽雀，取飛色義，**飛**、非通得孳乳。其俳訓戲，裵訓長衣貌，取翩僊、媻姗之義，亦飛、非通得孳乳。其蟲名𧖕蜉，大螘也。以能飛得名，𧖕取飛非義，蜉取不義。𡌦爲𪋻，對轉諄坌爲𪋻，亦兼取飛、非義。

說文：「**未**，味也。象木重枝葉也。」案𠩺訓坼，從未，云「果熟有味亦坼」，制訓裁，亦從未，云「物成有滋味可裁斷」，然則未訓不可刊也。孳乳爲味，滋味也。又爲美，甘也。美又變易爲旨，美也，從匕聲。本唇音。旨又孳乳爲脂，戴角者脂。爲肥，多肉也。肥旁轉至變易爲䏟，肥肉也。脂作齒音對轉諄孳乳爲雋，肥肉也。旨又孳乳爲嗜，嗜欲喜之也。美又孳乳爲媄，色好也。卽迻於顏色矣。

未爲木重枝葉，律歷志言「昧𥴨於未」，易言「天造草昧」，則艸未之借也。孳乳爲昧，昧爽，旦明也。近轉隊變易爲昒，尙冥也。又孳乳爲庇，蔭也。爲厞，隱也。爲迷，惑也。爲眯，艸入目中也。爲眛，目不明也。轉隊爲䀛，目冥遠視也。又孳乳爲寐，臥也。爲𡪘，寐而厭也。寐轉隊則孳乳爲歾，終也。猶㝱孳乳爲薨矣。厞又孳乳爲篚，車笭也。車之蔽，亦與**巿**屬諸字相應。

未有坼裂之義，昧義亦同，春秋公羊傳曰「昧雉彼視」，解詁曰：「昧，割也。」此蓋與今刎字同。對轉諄孳乳爲釁，說文訓血祭，方言器破而未離謂之璺，卽釁字。曹憲音璺爲問，古音當如門。故應劭曰：「殺牲以血塗鼓釁呼曰釁。」如方言說釁卽坼，然塗釁亦曰釁，故方言未又訓續矣。釁爲血塗，其色赤矣，故孳乳爲虋，赤苗也。爲璊，玉䞓色也。爲𣯩，以毳爲𦇧色如虋，故謂之𣯩。轉脂則與韎亦相應。

說文：「**米**，粟實也。象禾黍之形。」孳乳爲䋛，繡文如聚細米也。又孳乳爲䍘，或作𥹄。歺卽𣦼之初文。𣦼爲殘穿，故敹從𥹄亦訓穿徹，然則𥹄亦刺繡，蓋镾縫之本字也。

說文：「**眉**，目上毛也。從目，象眉之形，上象頟理。」此合體象形字也。孳乳爲楣，屋𣝼聯也。猶人眉宇矣。次對轉眞爲𣝼，屋𣝼聯也。猶湄訓水艸交，釋名亦云「如眉臨目」，亦由眉孳乳。

左文一，疑非初文、準初文。

說文：「**𧯽**，行禮之器也。從豆。象形。」或說豐當從豆從丯聲，𧯽當從豆從凵丯聲，並二丯。二丯者，蓋籀文繁重。今尋豑訓爵之次弟，則𧯽亦爵類。說文瓢、𧯷皆訓蠡，方言作㼖，蓋本蠃之轉語。蠃可受水，因以爲杯器之稱[[6]](#footnote-6)。轉脂借蠡爲之，因製𧯽字。丯聲雖未密合，其從豆、從凵則可知。孳乳爲禮，履也。古文作礼，疑非由𧯽孳乳。惟醴訓酒一宿熟，似以器名其酒。

### 陽聲諄部丙

說文：「**斤**，斫木斧也。象形。」孳乳爲釿，劑也。引伸爲分劑，十六兩曰斤。宜作釿。

說文：「**𠃊**，匿也。象𨒅曲隱蔽形。」變易爲隱，蔽也。上古先知蔽前，後知蔽後，其後有衣，故𠃊對轉脂孳乳爲衣，上曰衣，下曰常，象覆二人之形，謂一人男一人女，藉衣以奄形也。說文、釋名衣皆訓依。白虎通義衣訓隱。尋釋名常訓障，云「所以自障蔽」，衣不訓隱者，以上衣下常有異爾，然通言則常亦衣也。衣亦準初文，猶爲𠃊之孳乳。衣又孳乳爲繄，𢧢衣也。爲扆，戸牖之閒屏風也。𠃊蔽必有所依，故孳乳爲𤔌，所依據也。言「隱几」者，𤔌之聲借。對轉脂變易爲依，倚也。凡所依據者在室則爲檼，棟也。在器則爲案，几屬也。在馬則爲鞌，馬鞁具也。此二皆在寒，𤔌之旁轉孳乳也。𤔌本有安𤔌義，與𠃉屬之安相轉，亦孳乳爲㥯，謹也。爲惲，重厚也。爲悃，愊也。㥯次對轉泰變易爲瘱，靜也。

𠃊有𨒅曲之象，故對轉隊孳乳爲隈，水曲也。隈次對轉寒變易爲隩，水隈厓也。隩又孳乳爲墺，四方上下可居者也。此二相承入幽部。爲𧤖，角曲中也。其於聲在脂孳乳爲㥋，痛聲也。孝經曰「哭不㥋」，今字作偯，鄭云：「氣竭而息，聲不委曲。」記閒傳曰：「大功之哭，三曲而偯。」鄭云：「一舉聲而三折也。」偯餘聲從容，然則㥋訓曲，亦訓痛聲。或云：隊部猥字本訓犬吠聲，亦訓曲，蓋亦犬吠聲之曲折，與㥋相似，今未定。㥋又孳乳爲哀，閔也。哀還諄變易爲慇，痛也。言惻隱者，慇之聲借。所以正曲者於器爲檃，栝也。此以𠃊反言孳乳。

𠃊訓匿，故對轉脂孳乳爲医，盛弓弩矢器也。春秋國語曰：「兵不解医。」韋解曰：「所以蔽兵也。」旁轉寒孳乳爲匽，匿也。医復孳乳爲翳，華蓋也。華蓋所以蔽也。匽引伸爲路厠，天官宮人曰「爲其井匽」，與庰訓厠同意。次對轉隊孳乳爲楲，楲窬，褻器也。賈侍中周官解詁曰：「楲，虎子也。」𠃊次對轉泰孳乳爲瘞，幽薶也。釋詁曰：「瘞、幽、隱、匿、蔽、竄，微也。」瘞旁轉隊變易爲殔，瘞也。還諄變易爲殣，道中死人，人所覆也。𠃊次對轉泰孳乳爲𥴨，蔽不見也。釋言曰：「𥴨，隱也。」其僾訓仿佛，亦猶言隱隱見之，亦𠃊之孳乳也。㙠爲𪋻埃，㙪爲天侌𪋻起，曀爲侌而風，皆𠃊也。

說文：「**雲**，山川氣也。從雨，云象回轉之形。」古文作云、作。者，最初古文，純象回轉。詩傳曰：「云，旋也。」孳乳爲囩，回也。又孳乳爲沄，轉流也。沄又孳乳爲澐，江水大波謂之澐。亦孳乳爲芸，芸艸似目宿。淮南王說芸艸可以死復生，取回轉義，蓋與芸權異物。亦孳乳爲魂，陽氣也。取回轉義。其混爲豐流，渾爲混流聲，夽爲大，亦與沄、澐相附也。

云訓旋，蓋聲亦與旋近。其㳬爲回泉，亦與沄近。船爲舟，所以舟旋。皆云之孳乳在寒者也。船又孳乳爲沿，緣水而下也。與回屬之洄相轉。沿轉則同洄，在寒則近掾，緣也。掾轉諄則爲揗，摩也。其緣本訓衣純，引申亦同掾義。

說文：「**屯**，難也。象艸木初生屯然而難。從屮貫一，一，地也。尾曲。」此合體指事字也。今言難者，皆屯之聲借。孳乳爲春，推也，從日艸屯，屯亦聲。春，艸木始生也。亦孳乳爲鈍，錭也。由春義孳乳爲㬮，安㬮，温也。旁轉寒變易爲煗、渜。煗，温也。渜，湯也。耎聲本在之部，相承入寒。其實渜正同洏，音當如耐。或曰：熱訓温，音本如煗，而對轉入泰，亦煗之變易。其煖訓温，唐韻況袁切，卽今暄字。洝訓渜水，則煗、渜之叠韻變易也。春又孳乳爲蠢，蟲動也。鄉飲酒義曰：「春之爲言蠢也。」蠢旁轉寒變易爲蝡，動也。蠢又孳乳爲惷，亂也。此一族也。由鈍義孳乳爲𥌲，謹鈍目也。兼旁轉寒爲駗驙，馬載重難行也。轉幽則爲篤，馬行頓遲也。圜者皆鈍。復旁轉寒孳乳爲團，圜也。變易爲搏，圜也。𢍏訓搏飯，則摶之叠韻孳乳。團又孳乳爲篿，圜竹器也。爲篅，判竹圜以盛穀者也。還諄變易爲𥫱，篅也。爲㡒，載米𤱤也。又在寒孳乳爲簞，笥也。記曲禮注曰：「圜曰簟，方曰笥。」簞又孳乳爲匰，盛主器也。廣雅釋器：「匰，笥也。」則與簞同。其於室材孳乳爲椽，榱也。方曰桷，圜曰椽。椽次對轉隊則變易爲榱，秦名屋椽也。對轉歌團又孳乳爲橢，車笭中橢橢器也。橢又孳乳爲嶞，山之嶞嶞者。嶞對轉寒變易爲巒，釋山曰：「巒，山嶞。」此二族也。易曰：「屯者，盈也。」春秋傳曰：「屯固。」故屯又有厚義，孳乳爲惇，厚也。此本幽部字，與䈞、竺訓厚同。今亦隨古譌音在諄。爲偆，富也。爲𡗥，大也。爲窀，窀穸，葬之厚夕也。此三族也。

說文：「**殄**，盡也，古文作𠂈。」此初文也。或云尸、𠂈一聲對轉，𠂈、尸同文，古以尸爲殄也。旁轉寒變易爲殫，盡也。孳乳爲癉，勞病也。爲嘽，喘息也。爲幝，車敝貌也。癉對轉歌變易爲痑，馬病也。廣雅釋訓：「痑痑，疲也。」亦不專係馬。嘽變易爲喘，疾息也。毛詩「檀車幝幝」，韓詩作「𦅗𦅗」。說文𦅗訓偏緩。案卽醫經「攤緩」之字也。與痑義最近。

說文：「**舛**，對臥也。從夊㐄相背。」說文夂部有𡕒，夊部無㐄，㐄非字也。此指事也。古音如涒。他昆切，以或作踳從春聲知之。春本音如屯。次對轉泰孳乳爲對，說文訓應無方，義與讎同，故爲匹耦之稱。释詁：「妃、合、會，對也。」次對轉歌孳乳爲睡，坐寐也。坐寐卽臥矣。睡音如朵。然舛本象兩足相背而伏，故又孳乳爲夋、竣、蹲。夋，一曰倨也。卽蹲踞字。竣或作踆，卽蹲字。蹲，踞也。春秋國語曰：「有司已事而竣」，韋解：「竣，退伏也。」旁轉寒爲跧，一曰卑也、絭也，謂跧伏也。臥本訓伏，故舛得孳乳成此數語，然皆變爲齒音矣。舞從舛，壿訓舞，亦當爲舛之孳乳字。

說文：「**舜**，舜艸也。蔓地生而連華。象形。從舛，舛亦聲。」古文作𡐩。蓋變易書也。變易爲藑，藑茅，葍也，一名舜。舜可讀如俊，夐亦可讀如洵，毛詩「於嗟洵兮」，韓詩作「夐」。同作齒音，轉諄至寒耳。然虞舜曰重華，而𤯷又從舜，疑舜本蕣字，木堇，朝華莫落曰蕣，詩言「顏如舜華」。舜卽蕣也。以華美故爲衆華表。蕣古音蓋如堇，或曰：舜卽芛字，艸之皇榮也。

說文：「**寸**，十分也。人手卻一寸動脈謂之寸口。從又一。」案一，指事也。諸法度字皆從寸。孳乳爲𢍜，酒器也。或從酋從寸作尊，酒官法度也。經典釋文引有此五字。又孳乳爲𠟃，減也。記曲禮曰：「君子恭敬𠟃節退讓以行禮。」寸又與水屬之準相應，皆法度也。

說文：「**川**，貫穿通流水也。」穿本訓通，故川孳乳爲䜭，深通川也。古文作濬，從睿聲，亦變易爲浚，抒也。音轉入隊孳乳爲叡，深明也，通也。古文作睿。按䜭本古文，後孳乳爲睿，而古文或字之䜭又從睿聲。此猶𧾩讀如紃，隊、諄對轉之例也。川又孳乳爲順，理也。變易爲遜，順也。順對轉隊變易爲㒸，從意也。從卽順。順在本部又孳乳爲馴，馬順也。爲訓，說教也。廣雅釋詁：「訓，順也。」叡又孳乳爲慧，儇也。或曰：本一字，故「叡齊」或作「慧齊」。慧次對轉寒變易爲儇，慧也。爲譞，慧也。古亦借惠爲慧，惠亦順也。或曰：惠訓仁者，引伸之義，本義當爲順，心相然許亦曰順。旁轉寒爲歂，變易爲嘫，鄭 駟歂字子然。

說文：「**本**，木下曰本。從木，一在其下。」此合體指事也。次對轉泰變易爲茇，艸根也。艸木本通言矣。本大末小，故復有本䔿之義。詩傳曰：「苞，本也。」亦或作苯。末訓小，故本亦可訓大。對轉隊孳乳爲㚕，大也，與㝸屬之𡚤蓋同字。又孳乳爲墳，釋丘曰：「墳，大防。」釋詁曰：「墳，大也。」變易爲濆，水厓也，與匕屬之瀕蓋亦同字。爲鼖，大鼓也。爲轒，淮陽名車穹隆轒，此車蓋弓，穹隆亦取大義也。爲憤，懣也，與㝸屬之懣、悶蓋同字。在本部孳乳爲忿，悁也，與憤蓋同字。爲頒，大頭也。爲𢁥，大巾也，與㡀屬之帗蓋同字。旁轉寒孳乳爲幋，覆衣大巾也，與𢁥蓋同字。又爲鞶，大帶也。凡本屬自墳以下與**㝸**相入。㝸名出於槃。槃，大也。盆訓盎，蓋與槃聲轉。

蹷其本則曰僨，僵也。與癶屬之獘旁轉。

說文：「**文**，錯畫也。象交文。」孳乳爲彣，㦽也。爲彬，文質備也，篆文作份。旁轉寒爲辬，駁文也。對轉脂爲斐，分別文也，與非相係。對轉隊爲賁，飾也，與貝相係。彣又孳乳爲馼，春秋傳曰「馼馬百駟」，畫馬也。彬又孳乳爲虨，虎文彪也。辬次對轉支孳乳爲𩔹，須髮半白也。相承以班、頒爲之。又紛爲馬尾韜，羽獵賦「靑雲爲紛」，則爲旗流。蓋本用之爲飾，亦孳乳於彣。

文者，錯畫雜文。對轉隊與**勿**相轉。物本毛物，春秋傳曰：「五色比象，昭其物也」；「文物以紀之。」然則物亦文之對轉孳乳也。

說文：「**門**，聞也。從二戸。象形。」孳乳爲聞，知聲也。門與聞猶囱與聰也。聞又孳乳爲問，訊也。問又孳乳爲閔，弔者在門也。變易爲愍，痛也。入眞部閔又孳乳爲旻，秋天也。仁覆閔下則稱旻天。其捫，撫持也。捪，撫也。蓋亦矜憐之意，亦由閔、愍孳乳。

說文：「**豩**，二豕也。」「豕、虎之鬥不相捨。」見「豦」字說解。故孳乳爲𩰗𩰟，鬥連結𩰗紛相牽也。𩰗𩰟，孳乳在諄爲紊，亂也。在寒爲繙，繙冤也。又豩有重覆之義，猶言比也，棼爲複屋棟，宜孳乳於豩。對轉脂則孳乳於**匕**，比也。

左文一，疑非初文、準初文。

說文：「**盾**，瞂也。所以扞身蔽目。象形，厂聲。」大徐本無厂聲。案蔽目則當言從目，扞身則當言厂聲，本當云「從目。象形。厂聲」，十象盾握，𥃭𣂑則不能象盾也。厂聲與扞相應。然則盾卽𢧀字，象形以外又增形聲，非初文、準初文也。本音在寒，後轉屬諄。孳乳爲楯，闌檻也。亦扞之義。

**文始三 至眞類**

至眞對轉，若䟆之與擯，懿之與淵，淵懿爲連語，詩：「女執懿匡。」傳曰：「懿匡，深匡也。」懿無深義，乃淵之借。至之與親，堲之與㶳，管子弟子職「左手正堲」，以堲爲㶳。悉之與盡，凓之與冷，說文「凓，寒也」；「冷，寒也。」本一語。𢑏之與印，匹之與𧭹，躓之與蹟，黠之與堅，說文：「黠，堅黑也。」皆其通轉之例也。

至與隊、脂爲近旁轉，與支亦近旁轉，與歌、泰爲次旁轉。眞與諄爲近旁轉，與淸亦近旁轉，與寒爲次旁轉。由此得次對轉各如例。

### 陰聲至部甲

說文：「**一**，惟初大極，道立於一。」孳乳爲壹，專壹也。壹㚃本壷中氣不得渫，當隸於㒫。亦爲專壹，隸於一。對轉眞，一又孳乳爲匀，少也。壹孳乳爲殪，詩傳曰：「壹發而死也。」又爲懿，專久而美也。懿引伸爲懿親，對轉眞則孳乳爲姻，壻家也。引伸爲族姻。匀孳乳爲𨟴，少少飲也。又爲赹，獨行也。方言：「一，蜀也。南楚謂之獨。」然則赹、一同義。私謂匀從勹二，卽渾屯未分，兩儀勹於大極。然則匀可晐壹㚃之義，說文訓少少者，多之所貴，卽一之義。𨟴變入諄蓋爲吮，敕也。作齒音旁轉寒爲𤀤，吮也。𤀤對轉泰爲𠻜，小飲也。爲歠，飲也。

一又孳乳爲𩡧，馬一歲也，讀若弦。爲至眞對轉。釋畜「玄駒」以玄爲之，一讀若環，聲亦近匀，猶赹赹作睘睘、嬛嬛。玉篇又作爲萌切者，亦猶赹赹之作煢煢。

說文：「**乙**，象春艸木冤曲而出。」尋乙當爲履之初文。湯自稱「予小子履」，世本言湯名天乙。乙、履一也。故古文禮作礼。禮，履也。從乙聲卽從履聲也，脂至本近旁轉，履、礼皆乙之變易孳乳也。乙象足迹如榘形，乾字從乙，謂履而上出也。亂字當依雅訓正絕流曰亂，從乙𤔔聲，謂履而渡也。尤當爲郵之古文。郵者，竟上行書舍。從乙，謂履而過也。人所行過曰郵，引伸爲罪過，孳乳作訧，詩傳曰：「過也。」說文訓尤爲異也，亦過之引伸，猶言「殊尤絕迹」，「度越數子也」。故稽從尤訓留止，謂關吏訶止行人也。乙有兩讀，在脂爲履，足所依也。旁轉支爲歷，過也。旁轉泰又孳乳爲砅，履石渡水也。砅對轉寒變易爲亂，正絕流曰亂。𡳸訓履下，又歷之孳乳。在至孳乳爲軋，𨋚也。𨋚者，轢也。轢者，車所踐也。踐者，履也。車徹之字，古或通借作軼，田完世家：「伏式結軼西馳者。」索隱曰：「軼者，車徹也。」是亦乙之變也。然乙在至亦可讀如栗，故栗階、歷階相轉，明脂、至、支三通矣。在至對轉眞孳乳爲蹸，轢也。爲疄，轢田也。俗字作躪，古或以蘭爲之。與軋同義。又孳乳爲𨳌，登也，讀若軍敶之敶。敶音本如田，與疄皆舌音矣。在至次對轉淸孳乳爲侹，一曰箸地也。乙、侹之通猶秩、得聲于乙。程之通矣。軋蹸之義於石則孳乳爲厲，在泰。旱石也。廣雅釋詁：「厲，䃺也。」厲又孳乳爲䊪，粟重一䄷爲十六斗大半斗，舂爲米十斗曰䊪。爲厤，在支。治也。卽厲治。厤又孳乳爲磿，石聲也。爲厎，在脂。柔石也。廣雅釋詁：「厎，䃺也。」釋器：「厎，厲也。」古音當如氐，如底，與厲、厤同類。然舊訓此皆云萬物生軋軋者，軋軋有㨨義，見文賦。㨨者，引也。春秋傳曰：「履端於始。」履端卽乙端，猶引端也。是則以乙爲艸木初出，義取諸此，乃引伸之義也。太一經言乙象人頸，借爲咽也。

乙、侹之轉，自「平秩」作「辨程」外，其餘猶可互證。說文侹一訓代，卽迭之聲借，迭，更迭也。旁轉支爲遞，更易也。迭、侹爲至淸次對轉，遞、侹爲支淸正對轉，今人言更代爲替，亦在至部，卽說文所謂侹，實迭之借也。少牢饋食禮注：「古文替爲秩。」秩或爲𢧤，亦由至、支對轉也。又史記陳涉世家：「尉劍挺。」挺卽借爲失字，故徐廣云：「挺，脫也。」漢書：「戾大子發兵入丞相府，劉屈氂挺身逃，亡其印綬」。挺身亦失身，猶今言脫身爾。脫本作奪，奪、失同義。說文：「奪，手持隹失之也。」谷永疏諫成帝亦云：「數離深宮之固，挺身晨夜，與羣小相隨。」挺亦爲失，謂成帝微行脫逃而出也。凡此皆至、淸次對轉也。

记：此段为下文伏笔。

支部之歷本訓過，孳乳則爲遞，更易也。還至變易爲迭，更迭也。又在本部孳乳爲梯，木階也。與多屬之弟相係。其娣爲女弟，旁轉脂則孳乳爲姨，妻之女弟同出爲姨，旁轉至亦孳乳爲姪，兄之女也。此三字可由弟孳乳，亦可由遞、迭孳乳。故釋名曰：「姪，迭也。古音姪本如迭。共行事夫更迭進御也。」

說文：「**屮**，艸木初生也。象一出形有枝莖也。古文或以爲艸字，讀若徹。」案徹古文作𢖉，從鬲聲，則兼在至、支二部，故屮聲之字有蚩、䩶，說文皆讀若騁，則亦從支轉淸矣。古音屮在至當讀如迭，在支當讀如鐵，其中丨形雖非丨字，亦取下上通義，故孳乳爲徹，通也。徹從育，與艸木初生同義，通與滑利義近，故𠬢訓滑而形從屮，毛詩：「挑兮達兮。」傳曰：「往來相見貌。」說文引作「𠬢兮達兮」，然則𠬢達亦有通義也。又孳乳爲勶，發也，發猶初生也。騁訓直馳，與徹義近，亦屮之孳乳也。騁對轉支音當如今呼馳，大驅也。然古音馳在歌部，也聲固出入支、歌矣。騁還至則孳乳爲䭿，馬有疾足也。軼訓車相出者，猶䭿義。

屮本義與𡈼相類，𡈼者，物之挺生也。屮、𡈼亦至、淸次對轉，此初文之轉注也。屮在至則孳乳爲瓞，瓜紹也。詩以譬民之初生。在支則變易爲枝，舒作齒音。木別生條也。屮對轉淸則變易爲莛，莖也。古音雙聲。莛又變易爲莖，莖從巠聲，巠從𡈼聲，音亦同莛。艸木榦也。然莛、莖又從𡈼受聲義。屮衍爲徹訓通，徹在支對轉淸則又變易爲聖，古音如𡈼，如聽。通也。詩：「或聖或不。」傳曰：「人有通聖者。」聖訓通，與聽義亦近。聽，聆也，亦有通意。疑與聖同字。然聖亦從𡈼聲，或𡈼爲屮之異文聲變，遂忘其初耳。枝孳乳爲胑，體四胑也。爲翄，翼也。爲跂，足多指也。跂亦與**多**相係。

屮本義與才同，才者，艸木之初也。才孳乳爲𢦒、采、材，謂初生而有棟梁之樸，可𢦒取以爲用也。屮在支亦孳乳爲支，去竹之枝也。稍變爲斯，析也。爲析，破木也。斯、析本同字，莊子言「斯而析之」，則七國時已分爲兩矣。此與𢦒、采同意。支、斯、析孳乳爲柴，小木散材也。斯、析次對轉眞孳乳爲新，取木也。柴次對轉眞孳乳爲薪，蕘也。記月令：「收秩薪柴。」注：「大者可析謂之薪，小者合束謂之柴。」然語原初無二也。此與材同意。薪又孳乳爲㶳，火餘也。此與熏訓火煙上出同意。㶳字，管子以堲爲之，堲亦古文，篆文作垐，說文訓以土增大道上，然記檀弓曰：「夏后氏堲周。」注：「火熟曰堲。」此卽今之瓷字，瓷亦火餘，故疑堲亦㶳之對轉孳乳。說文所訓，或非本義。析之在旌旗者對轉淸孳乳爲旌，析羽爲旌。然屮亦象旌旗之杠，故於從屮曲而下垂。屮又次對轉寒孳乳爲𣃘，旌旗杠貌。從丨㫃，㫃亦聲。唐韻丑善切，與屮雙聲。屮本音如迭，𣃘本音當如彖，如段。㫃從屮，卽古文𣃘矣。

說文：「**至**，鳥飛從高下至地也。象形。」謂象其到下也。變易爲臸，到也。對轉其變易爲臻，至也。至部與宵部皆陰聲而弇侈有大殊，然有隔越軸聲以相轉者，詩天保以弔、質爲韻，賓之初筵：「發彼有旳。」傳以旳爲質，是其例也。至部與幽部亦然，韓詩以「𤁸薪」爲「栗薪」，禮經「軒輖」之字，說文：輖，重也。詩作「軒輊」，是其例也。斯亦古之譌音。今道詞言遷變，惟順古以求合。古音至本如窒，廣韻丁結切。故轉宵爲到，至也。爲𨑩，至也。轉幽爲𣥹，至也，古音叔或如弔，故「不淑」亦作「不弔」，親戚之戚，本𣥹之借。親，至也，𣥹亦至也。或稱周親，周亦至也。乃至「六日不詹」、「魯邦所詹」，釋詁云：「詹，至也。」則談、宵對轉，以詹爲到，古音詹本如儋、襜，與到爲舌音雙聲。弇侈之聲於是越其紀矣。弔本訓問終，從人持弓會敺禽，然詩傳弔訓至，竊意弔、至皆謂鳥飛下至地，弔則兼有人敺鳥義。凡守衛稼穡果實皆然，非獨問終。問終者以敺禽爲辭，猶巡行者以狩爲辭，上古葬之中野，實有敺禽之事，其語流貤至今。而弔非專爲問終作名也。

不上去而至下來，不引伸孳乳爲乖北之義，至引伸孳乳爲親密之義，故對轉眞爲親，爲寴，皆至也。親從𣓀聲，與榛同音，卽亦與臻同音。親又孳乳爲櫬，棺也，謂親身棺。爲跣，足親地也。此猶言棺至身、足至地也。記文王世子注曰：「親，猶自也。」墨經曰：「知：聞、說、親。」說曰：「身觀焉，親也。」故親對轉至又孳乳爲悉，詳盡也。古文作𢝕從囧，所謂身觀也。親又訓愛，訓比，對轉至孳乳爲恤、爲卹，皆𢝊也。恤又訓收，地官大司徒「孝友睦姻任恤」，春官大宗伯「以恤禮哀寇亂」，此皆轉爲齒音者也。恤次對轉諄又孳乳爲存，恤問也。然存實「恤問」合音之語。

至與𣥹相轉，與周亦相轉，詩傳曰：「周，至也。」說文周訓密，此猶今言周到。至亦有密義，與希古文黹。旁轉相應。對轉眞孳乳爲蓁，詩傳曰：「蓁蓁，至盛貌。」蓁字說文但訓艸盛貌，詩傳必言至盛者，以其音同臻，聲義得之於至也。此毛公故訓之精。又爲稹，種穊也。詩箋曰：「稹者，根相迫迮梱致也。」於髮爲㐱，稠髮也。蓁、稹還至則爲𦳙，艸大也。卽梱致義。說文菿字訓艸木倒，臣鍇引莊子「艸木到植」證之，司馬彪云：「鉏拔反之更生者曰到植。」此自古義如此。菿，固到之孳乳也。段氏以釋詁：「菿，大也。」韓詩言「菿彼圃田」，據爾雅、釋文、廣韻四覺改菿訓艸大而刪𦳙字。菿訓艸大，說文當有「一曰艸大也」五字，今本脫之。然其聲義實由𦳙轉，猶至轉爲到爾。至引伸亦訓大，故郅亦訓大，釋詁作晊。次對轉淸則孳乳爲𢧤，大也。而咥訓大笑，𦳙訓艸大，皆受義於至，若刪𦳙篆，雖菿之訓大亦無所因，此段氏之疏也。轉從周音則蓁、稹、𦳙爲稠，多也。㐱爲䯾，髮多也。詩「綢直如髮」，傳曰：「密直也。」此固以綢爲䯾，然綢本訓綢繆，詩傳以綢繆爲纏緜，亦有密義。或曰薦本訓艸稠，亦蓁之變。瀳訓水至，則臻之孳乳也。故京易洊作臻。

至亦與氐、底旁轉。氐者，至也。底者，止居也。故至次對轉寒亦孳乳爲廛，二畝半一家之居也。音本如團，舌音雙聲。廛次對轉脂亦與邸相應，地官廛人注曰「廛布，貨賄諸物邸舍之稅」是也。

到引伸爲顛到。鳥飛本到下，故至義亦同。不上去而至下來。不有輕浮之義，至有重實之義。凡顛到字，顛皆至之借，至、眞對轉語也。至在本部孳乳爲躓，跲也。爲跌，踼也。踼者，王式傳云：「陽醉逿地。」師古曰：「失據而倒也。」爲替，廢一偏下也。對轉眞爲蹎，跋也。爲𧽍，走頓也。此二又孳乳爲瘨，病也。廣雅釋詁：「瘨，狂也。」聲類以爲風病，素問腹中論曰：「石藥發瘨。」此皆瘨瘚之疾。舊以素問之瘨爲多喜，未審。此卽寒食散發墮地，故曰：「石藥發瘨。」其爲重義者孳乳爲質，以物相贅也。旁轉泰變易爲贅，以物質錢也。對轉眞孳乳爲鎮，博壓也。卽質物之義。質引伸爲礎，韓非十過篇曰：「公宮令舍之堂，皆以鍊銅爲柱質。」墨子備城門篇曰：「兩柱同質。」亦或爲礩。鎮引申亦爲礎，亦或作磌，西都賦：「雕玉瑱以居楹。」以瑱爲之。於車爲軫，車後横木也。旁轉泰則孳乳爲𨎐，抵也。臣鍇曰：「潘岳曰：如𨎐如軒。」詩作輊。𨎐雙聲轉幽則變易爲輖，重也。或曰𨎐本作𨎌，從執聲，與輖緝、幽對轉。案繫傳亦從執。旁轉隊則孳乳爲縋，以繩有所縣鎮也。依一切經音義引。又次對轉諄則孳乳爲𪑩，𪑩謂之垽。又變易爲澱，滓垽也。垽亦似𪑩、澱之變易，澱也。然喉、舌音有隔。此皆重濁下至者。𪑩又孳乳爲黗，黃濁黑也。爲犉，黃牛黑唇也。犉本在幽，相承入諄。其爲實義者孳乳爲窒，塞也。爲實，富也。爲室，實也。對轉眞窒變易爲窴、爲填，皆塞也。窒與窴、填相轉，猶易「君子以徵忿窒欲」，陸氏窒作昚也。昚，古文慎字。慎訓誠，誠、實亦同義。然昚字復有別義。說詳眞部。聲小別爲垔，亦塞也。垔又孳乳爲湮，沒也。則下至之義。古或讀垔如甄作側鄰切矣。實則變易爲賑，富也。爲牣，滿也。與屯屬之偆亦相轉。又爲嗔，盛氣也。爲闐，盛貌。其瘨一訓腹張，䐜訓起，大玄云「股腳䐜如」，亦謂肉張起。謓訓恚，瞋訓張目。轉脂則𡗼爲瞋大，篇、韻云「瞋大聲」，亦通。皆孳乳於至。又瑱訓玉充耳，則孳乳於窴，填也。

跌、踼皆爲失據，反至亦爲失，縱也。孳乳爲逸，失也。爲詄，忘也。爲胅，骨差也。逸復孳乳爲佚，佚民也，猶言遯世之民也。失旁轉泰爲奪，手持隹失之也。失古音如迭，與奪雙聲。此皆與至相反成言孳乳。

說文：「**日**，實也。大陽之精不虧。從〇一。象形。」古文或作𡆠。本泥質切，與**㸚**、內皆雙聲。孳乳爲諸麗爾在內、在邇之字，與㸚、內同。其馹字訓傳，釋言亦作𨖹，當爲臸之孳乳。

說文：「**瑟**，庖犧所作弦樂也。古文作𡘼，象形。」孳乳爲璱，玉英華相帶如瑟弦也。又櫛爲梳比之總名，蓋亦以横文如瑟得名，攷工記攻玉之工有櫛人，蓋取義於璱。淸部有箏，鼓弦竹身樂也。箏爲小瑟，瑟次對轉也。

說文：「斦，二斤也。」質取之爲聲。以至、𣥹、輊、輖相轉例之，當爲古文戚字，戉也。戉者，大斧。斧亦斤也。從二斤，明其大。或云斧質字，然質爲藉斫之椹，非卽斧也，不得從二斤。

說文：「**七**，陽之正也。從一，微陰從中衺出也。」案七但指事，非從一象陰衺出。孳乳爲齔，毀齒也。男八月生齒，八歲而齔。女七月生齒，七歲而齔。從齒從七。依大徐本。小徐本云「從齒七聲」，皆通。或讀初忍切者，對轉入眞之音。或讀差貴切者，旁轉入隊泰之音，本無異說。齔又孳乳爲𪙆，齒差也。毀齒時齒皆差。

說文：「**卪**，瑞信也。象相合之形。」天官小宰：「聽賣買以質劑。」注：「質劑謂兩書一札，同而別之，長曰質，短曰劑，皆今之券書也。」然則質卽卪之借字，卪引伸之義也。鄭大夫讀傅別之傅爲符，符亦卪也，正與此同意。𠨍字舊或讀子兮、子禮二切，然則劑亦可作𠨍也。變易爲瑞，以玉爲信也。此至、寒次對轉也。孳乳爲札，牒也。或曰璽亦卪之旁轉孳乳，故周禮掌節言璽節。珍亦卪之對轉孳乳，故周禮典瑞：「珍圭以徵守，以恤凶荒。」杜子春云：「以徵守者，若今時徵郡守以竹使符」；「玄謂珍圭，王使之瑞節」也。引伸乃訓璽爲王者印，珍爲寶爾。印亦卪之對轉孳乳，執政所持信也，釋名以聲爲訓，印有信、因二義，是印固可讀信，與卪同作齒音。其讀如因者，還至乃孳乳爲𢑏，按也。𢑏次對轉入寒則變易爲按，下也。斯義甚通。卪又對轉眞孳乳爲信，誠也。信又孳乳爲恂，信心也。瑞信所以爲約劑，春秋傳「由質要」，杜解：「質要，券契也。」質卽卪，要卽約。卪本有約義，故又孳乳爲節，竹約也。𠂬爲木節，亦從卪矣。卪有分合，故爲骨卪，孳乳爲厀，脛頭卪也。卪有旄者形高，故𠨐、卲皆從卪，孳乳爲𡴺，陬隅，高山之卪也。

印有因、信兩讀，猶神有引、神兩讀。信作喉音則旁轉諄變易爲允，信也。釋詁允又訓佞，還眞作舌音則孳乳爲佞，巧讇高材也，從女信省。或曰：古今人表「仲允」作「中術」，術古音如內，高材故爲有術，釋詁之允當借爲術。術自隊次對轉眞孳乳爲佞。

說文：「**桼**，木汁可以䰍物。象木形，桼如水滴而下。」旁轉脂孳乳爲𨋰，春官巾車故書「然𧜀䰍𨋰」，杜子春讀𨋰爲桼垸之桼。又𦍧，羊名也，蹏皮可以割桼。亦由桼旁轉得名。

說文：「**丿**，右戾也。」孳乳爲筆，秦謂聿爲筆，筆亦戾而用之者也。對轉眞又孳乳爲偏，頗也。偏又孳乳爲㾫，半枯也。爲蹁，足不正也。偏次對轉支變易爲僻，辟也，一曰從旁牽，與乀屬之披相應。㾫、蹁次對轉支變易爲𣦢，不能行也。還至爲𤹝，足氣不至也，與乀屬之㝿相應。在支，丿又孳乳爲䫌，傾首也，與乀屬之頗相應。此皆因音分隸，要爲一字，亦無左右之分，但取偏戾而已。其避訓回者，回本訓轉，義亦通𩎮，亦丿之旁轉孳乳也。其嬖訓便辟、又訓愛者，由僻孳乳。釋名以嬖爲卑賤婢妾，亦與㚘屬之卑、婢相係。

說文：「**八**，別也。象分別相背之形。」變易爲𠔁，別也，從重八，八亦聲。此二皆倉頡所造。八，初文；公，準初文也。又變易爲必，分極也，從八弋。則後出古文也。分別同義，八之作必，如一、二、三作弌、弍、弎。次對轉諄又變易爲分，爲攽，別也。說文引爾雅「西至於汃國」，今爾雅作「西至於邠國。」明八、分聲通。古音分亦如邠，與八雙聲也。八、𠔁又旁轉泰孳乳爲別，分解也。此專謂解骨，與𠔁有通局之殊。旁轉支變易爲㗗，別也。廣成頌「擺牲班禽」，字作擺，春官大宗伯故書「罷辜」，鄭司農曰「披磔牲以祭」，以罷爲之。㗗又變易爲擘，撝也。撝，裂也。爲劈，破也。與匕屬之撝、破、判，釆屬之辨相轉。還至則變易爲𠨘，宰之也。雙聲轉之爲疈，判也，篆文作副。凡至部與之部相轉，八、𠔁之與疈，猶苾之與馥也。馥本皀之或字，毛詩「苾芬」，韓詩作「馥芬」，亦一字。分又孳乳爲𠔯，賦事也。又孳乳爲盼，目白黑分也。又孳乳爲貧，財分少也。又孳乳爲粉，傅面者也。釋名：「粉，分也，研米使分散也。」粉旁轉眞孳乳爲麪，麥末也。麪次對轉泰變易爲𥽘，末也。廣雅釋器曰：「𥽘謂之麪。」粉又孳乳爲氛，祥氣也。釋名曰：「氛，粉也。潤氣箸艸木，因寒凍凝，色白若粉之形也。」又孳乳爲黺，衮衣畫粉也。或曰：靡訓披靡，亦分之轉。䊳訓碎，卽𥽘之轉。䃺訓磑，爢訓爤，糜訓糝，塺訓塵，聲義皆由靡而得。然此諸字亦各與𣎳屬之[[7]](#footnote-7)麻相傅也。分對轉隊又孳乳爲費，散財用也。散卽㪔，分離也。

八、𠔁有傅別之義，必有分極之義，其孳乳爲約束之字者，䩛爲車束。縪爲止，亦組約也。攷工記：「天子圭中必。」祇作必。其孳乳爲限極之字者，㪤爲盡。䤉爲飲酒俱盡。閟爲閉門。轉脂作閉，爲闔門。𣕋爲限。門限也，𣕋本得聲于八。變易作𨵨，爲門𣕋。小篆作閾，乃入之部。珌爲佩刀下飾，釋名說鞞亦同。

或云：必從弋，卽彃字。斯說非也。詳畢爲田罔，字形從𠦒，聲亦似從𠦒轉，然䩛縪之義亦與畢相係，天官書畢爲弋獵，古字隿祇作弋，必從弋有叉之形，謂必爲畢之古字則通。畢旁轉支變易爲繴，繴謂之罿，罿罬也。罿謂之罦，罦覆車也。畢在本部與彃義近，孳乳爲彃，射也。楚辭：「羿焉彃日，烏焉落羽。」謂射烏也。次對轉淸彃爲抨，彈也。次對轉寒彃爲磻，以石箸隿繳也。磻對轉泰爲發，射發也。必有分極之義，亦爲必中，所謂羿之彀中。八、𠔁皆謂分㪔。又有彈丸迸發之義，則亦得孳乳爲彃、抨、磻、發。釋名：「發、撥也。撥使開也。」亦取八別之義。亦不煩以必本彃字附會也。發又孳乳爲䚨，惟射收繳具也。與縪近。

其八數之字則孳乳爲𩡩，馬八歲也。

說文：「**血**，祭所薦牲血也。從皿，一象血形。」此合體象形字也。古音當如卹，今作淺喉音，觀𨵨、𣕋之同文，其聲亦通於八。從齒音則旁轉泰孳乳爲𦝭，血祭肉也。呂戌切。𦝭聲字可作齒音。對轉眞孳乳爲𧗁，氣液也。從舌音旁轉泰孳乳爲衊，汙血也。衊對轉寒爲姅，婦人汙也。次對轉諄亦孳乳爲釁，本音問。血祭也。血玉卽釁玉。

案衁亦血也，唐韻血切呼決，衁切呼光，則爲雙聲，而至、陽相隔非次對轉孳乳之例。衁從亡聲，本亦唇音，或疑血當從一皿聲，與衁同字，然詩、易韻證，具在至部，或轉入隊，不得與衁同音。古字不作形聲，則或一文異讀，若㐁之讀誓卽爲舌字，血或兼有衁音。今亦無其證也。

### 陽聲眞部乙

說文：「**巾**，佩巾也。從宀丨象系也。」此合體象形字也。旁轉諄孳乳爲㨷，拭也。釋詁以挋爲之，猶在眞部。巾孳乳爲㨷，猶㡀、帗孳乳爲撆、㧊矣。旁轉寒孳乳爲盥，澡手也。尸尊盥用巾，敬老亦用巾。爲𤃬，濯衣垢也。𤃬對轉泰變易爲摡，滌也。詩曰「摡之釜鬵」，凡書涓潔，卽𤃬摡之異字也。巾又孳乳爲沬，洒面也。古文作湏，本在脂部，或作靧，又在隊、泰，皆巾之次對轉也。塗塈亦用巾𢵢之，故巾又旁轉諄孳乳爲墐，涂也。墐旁轉寒則變易爲垷，涂也。垷對轉泰則變易爲塈，仰涂也。墐對轉脂則孳乳爲𧗓，以血有所刏涂祭也。𧗓又與刏義近，刏，劃傷也。周禮以刏珥爲𧗓刵。其𢅼爲墀地以巾𢵢之，墀爲涂地，則墐、𧗓之叠韻。然郢人卽𢅼人，則𢅼或讀喉音矣。

說文：「**臣**，牽也。事君也。象屈服之形。」案牽，引前也。臣卽初文牽字。引伸爲奴虜，猶曰纍，曰纍臣矣。書曰：「臣妾逋逃。」易曰：「畜臣妾。」春秋傳曰：「男爲人臣，女爲人妾。」刑法志曰：「鬼薪白粲一歲爲隸臣妾，隸臣妾一歲免爲庶人。」然則臣者本俘虜及諸罪人給事爲奴，故象屈服之形。其形當横作，臾縛伏地，前象其頭，中象手足對縛箸地，後象尻以下，兩脛束縛，故不分也。記少儀言「獻臣則左之」，注：「臣謂囚俘。」此牽之而至也。臦訓乖，從二臣相違，謂左右𤸪曳之則剌戾也。臧從臣，本謂臧獲，引伸訓守臧，又引伸爲寶臧，又引伸乃訓善。古以多財爲善，若良字從畗，卽富之古字。訓善矣。臣本音如鏗，牽亦如鏗。在女爲㜎，女隸也。與臣爲支、眞次對轉，周末稍變爲齒音。方言云：「養馬者謂之娠，官婢女廝謂之娠。」卽以齒音借爲臣也。臣象屈服，臥字說解曰：「從臣，取其伏也。」屒訓伏貌，亦以齒音爲臣之孳乳字也。辰疑本卽屒字，古文作𠨷，從丏從厂，丏，不見也，象雝蔽之形，謂伏厓下也。篆文作𨑃，𠂋卽横人，亦可象巖厓，伏則𡓱蔽不見，故從丏。辱字本訓衄辱、縮辱，亦從伏義引伸，又訓戮辱，則從臣妾之義引伸。忝字訓辱、㥏字訓慙，并臣、辰之叠韻孳乳。故辱亦有耻義。其農字從辰者，自曟之省。臣、辰，唐韻皆植鄰切，音本不異，然辰字古文作𠨷，亦兼取厂聲，又與臣同作喉音也。然本音固如鏗，故孳乳爲臤。其訓事君者，復從臣妾引伸爲義，則猶宦訓仕宦，亦爲宦女、宦官。秦 漢人或自稱臣、稱僕、稱走，唐西域記載高昌王與突厥可汗書，自稱曰「奴」，曏日滿州大吏奏疏自稱「奴才」，又況上古簡質，語無嫌忌，則以臣爲事君之稱，固未足怪。君亦兼晐細大，大夫於家亦爲君，正猶今之丞尉耳。

臣訓牽，牽則臤持之，故孳乳爲臤，堅也。臤又孳乳爲緊、㹂、堅、硻、鋻、賢。緊，纏絲急也。㹂，牛很不從牽也。堅，土剛也。土字從段補。硻，餘堅者也。鋻，剛也。賢，多才也。自餘則腎爲水臧，素問靈蘭秘典論已云：「腎者，作強之官。」廣雅釋親云：「腎，堅也。」亦由臤孳乳。

臤自變易爲掔，固也。對轉至變易爲劼，說文訓慎，釋詁曰：「劼，固也。」劼訓慎，次對轉諄則變易爲謹，慎也。謹旁轉寒則爲愿，謹也。對轉脂則爲僟，精謹也，與𥝌相係。又孳乳爲顗，謹莊貌。此一族也。緊對轉至孳乳爲結，締也。締者，結不解也。次對轉脂孳乳爲綮，緻繒也。結旁轉隊變易爲縎，結也。旁轉泰孳乳爲𩡺，系馬尾也。爲䯰，簪結也。卽今髻字。此二族也。㹂旁轉諄變易爲艮、很、詪。艮，很也。很，不聽從也。詪，很戾也。孳乳爲恨，怨也，與囗相係。旁轉寒孳乳爲𧢞，很視也。𧢞旁轉諄又孳乳爲眼，攷工記注曰：「眼，出大貌也。」謂瞋目視也。臤聲尙有䁂字，訓大目，恐同眼。㹂次對轉泰孳乳爲𤣨，不成遂急戾也。又爲尬，尲尬也。乖戾之意又爲妎，妒也。爲𢖫，怒也。𢖫又孳乳爲𧱏，豕怒毛豎也。爲𣫚，妄怒也。此三族也。堅旁轉諄變易爲堇，黏土也。爲艱，土難治也。對轉至變易爲黠，堅黑也。蓋所謂壚黑剛土也。旁轉泰變易爲垍，堅土也。爲㕢，深堅意也。次對轉諄孳乳爲敱，有所治也，讀若豤。從對轉音卽墾田字也。此四族也。硻對轉至孳乳爲硈，石堅也。硈旁轉支變易爲礊，堅也。𪗾訓齒堅聲，旁對泰則爲齘，齒相切也。義亦近。此五族也。鋻次對轉脂孳乳爲剴，大鎌也，一曰摩也。此謂䃺刀。其磑訓䶣，䶣訓切牙，義亦近。爲刏，一曰刀不利，於瓦石上刏之。此六族也。賢爲多才，猶言多力，旁轉諄孳乳爲筋，肉之力也。埤蒼字變作劤，云「多力也」。筋旁轉寒孳乳爲䇟，筋之本也，或作腱。賢又對轉至孳乳爲拮，手口共有所作也。旁轉諄孳乳爲勤，勞也，與毌屬之摜、遦相係。又旁轉淸孳乳爲䵤，黑皴也。言「百舍重繭」者，狀其勞，行勞則足有䵤也。詩傳賢訓勞，故拮、勤、䵤孳乳於賢。賢又旁轉寒孳乳爲嬛，材緊也。此七族也。

說文：「**玄**，幽遠也。象幽而入覆之也。黑而有赤色者爲玄。古文作𠵓。」𠵓者，初文。玄者，準初文也。詳釋名云：「天又謂之玄。玄，縣也，如縣物在上也」；「玄孫，玄，縣也，上縣於高祖，最在下也。」牽字亦從玄聲，蓋玄字兼有縣、牽之義，或古與臣牽同文而引伸之義有異，遂爲二文乎？案說文：「畜，田畜也。淮南王曰：『玄田爲畜。』魯郊禮作𤲸，從茲田。茲，益也。」世多疑玄田之說爲繆，然古文字體多，或彼自從茲，此自從玄。玄卽牽也。周禮言「牲牽」，言「牽徬」，皆謂牛牲爲牽。漢 孝景帝詔曰：「郡國或磽陿，無所農桑毄畜。」毄卽今繫字，亦卽牽之借，猶繫𦃇、牽離一語也。然則嘼爲㹌，乃通名，畜爲田畜，乃別名。畜從玄，卽「牲牵」、「牽徬」、「毄畜」之謂，本無譌誤。𠵓之形與古文糸作𢆯相似，亦與古文申作𤰶同體。申亦引也。又申，束也，則玄與牽固同義，孳乳爲𢎺，弓𢎺也，從弓，象絲軫之形。案𢎺實從古文糸，亦得略言象絲軫。必云象絲軫者，以有盭、𢆽、𢇋三字從𢎺省也。然此三實從古文糸，說文當從人、儿、𦣻、𩠐之例，分古文𢆯字自爲一部，以此三字坿之。玄次對轉支孳乳爲繫、𦃇。繫，繫𦃇也，一曰惡絮。𦃇，繫𦃇也，一曰維也。繫又變易爲絓，繭滓絓頭也。𦃇又孳乳爲紙，絮一笘也。然此本牽拏相引，故以繫爲維繫，亦義之引伸。亦得孳乳爲系，與單所變易者相應。其幽遠之義，則與釋名說玄爲縣相類。淮南主術訓：「其於御兵刃縣矣。」注：「縣，遠也。」亦與糸之訓微義近。幽遠復引伸之爲黑而有赤色，猶幽衍爲黝也，孳乳爲玆，黑也。爲袗，玄服也。

弦有急義，亦有軫義，孳乳爲𢛆，急也。爲𧼏，急走也。𢛆旁轉寒爲懁，急也。𧼏旁轉寒爲𧾎，疾也。爲獧，疾跳也。此從急義。又孳乳爲伭，很也。旁轉寒又孳乳爲㠾，繙也。此從軫義。

說文：「**廴**，長行也。從彳引之。」旁轉寒變易爲延，長行也。延孳乳爲挻，長也。爲梴，木長也。或作、。又孳乳爲筵，竹席也。春官司几筵注曰：「鋪陳曰筵。」此謂廴而長之也。又孳乳爲袁，長衣貌。袁對轉歌變易爲袳，衣長也。今說文作衣張，從篇、韻正。其遠訓遼者本爲兀之孳乳，亦與延義相引伸。廴在本部則孳乳爲演，長流也。演孳乳爲濥，水脈行地中濥濥也。又爲衍，水朝宗于海也。衍別入寒部於兵爲戭，長槍也。然廴本從彳引之，故引伸皆受聲義於廴。申古文𤰶爲獨體，引則從引丨。說文丨本訓引而上行、引而下行，則引非獨體，亦非合體指事，故仍隸於廴。


廴孳乳爲引，開弓也。旁轉寒孳乳爲彎，持弓關矢也。又孳乳爲弲，角弓也。又引伸爲諸開引、牽引之義，旁轉寒孳乳爲爰、爲援，皆引也。此二又變易爲㨜，相援也。爰又孳乳爲轅，輈也。轅，所以引車，故籀文以爰爲轅。在本部又孳乳爲靷，引軸也。諄部有靳，當膺也，春秋傳：「𩎍靷鞅靽」，以靷爲靳，此雖聲借，然亦所以引止馬也。又寒部有𩎍，箸掖鞥也，亦以引止馬。並得說爲引之孳乳。爲紖，牛系也。轅又孳乳爲輓，引車也。輓又孳乳爲轘，車裂人也。其於商賈，引旁轉寒孳乳爲傿，引爲賈也。其於詞，引在本部孳乳爲矤，況詞也。

爰、援又孳乳爲瑗，大孔璧也，人君上除陛以相引。爲媛，美女，人所援也。

釋訓：「爰爰，緩也。」此從引長之義爲訓。孳乳爲𦅻，綽也，或作緩。變易爲絙，緩也。

說文：「**申**，神也。自申束。從𦥑自持。」籀文作𢑚，古文作𤰶，虹旁籀文復作。𤰶、皆純指事，二皆初文。𢑚、申爲準初文。神，釋詁云：「重也。」申亦訓重，故曰：「申，神也。」古音本如廴，稍變如敶。待因切。又變作失人切，乃或如信矣。變易爲伸，屈伸也。爲𠭙，伸也。爲敒，理也。孳乳爲敶，列也。釋詁引亦訓敶，今作陳。與此同意。敶對轉至變易爲設，𢻫敶也。設旁轉隊變易爲𨽸，極敶也。𨽸旁轉歌變易爲𢻫，敷也。敶又孳乳爲奠，置祭也。爲㞟，偫也。𨽸有極義，猶窕爲深𨽸極。又孳乳爲邃，深遠也。爲㥞，深也，有恣𨽸之義。孳乳爲㥆，𨽸也。爲奞，鳥張毛羽自奮奞也。爲婎，姿婎恣也。睢訓仰目，義亦相似。然𨽸、睢皆孳乳爲蜼，獸如母猴卬鼻長尾。卬取睢義，長取𨽸義。旁轉脂爲恣，縱也。

申所孳乳在物者於人爲身，躬也。從𠂆聲，亦可讀如引。此亦有聲殘形之字。躬曲身伸，故身孳乳於申。身次對轉脂孳乳爲體，總十二屬也。斂作舌音。爲姿，態也。又孳乳爲㑗，神也。神者，重也。廣雅釋話：「孕、重、妊、娠、身、媰，㑗也。」詩：「大任有身。」傳亦訓重。㑗又變易爲娠，女妊身動也。又孳乳爲胤，子孫相承續也。胤者，引而申之也。孫訓子之子，從子從系。系，續也。然則孫亦可言由胤孳乳。韻變入諄，音舒在齒。於天爲電，陰陽激燿也。籀文虹作𧌫，從申。申，電也。然則電字直作申矣。電旁轉淸爲霆，靁餘聲。春秋穀梁傳曰：「電，霆也。」於服爲紳，大帶也。大帶，所以自申束也。於樂爲朄，擊小鼓引樂聲也。詩以田爲之，音本在眞部。於兵爲**矢**，自有初文，然矢亦訓敶，則與申相轉也。於氣爲呻，吟也。此既引氣，亦重言也。呻次對轉脂變易爲㕧，唸㕧，呻也。於政爲令，發號也。此取約束義，聲與電、霆同位。令又孳乳爲鈴，令丁也。亦軍中所以發號。鈴旁轉寒孳乳爲鑾，鈴在車衡者也。令又孳乳爲伶，弄臣也。廣雅釋言：「令，伶也。」於德爲夤，敬惕也。此取自申束義。夤次對轉支變易爲惕，敬也。惕從易聲，古文作悐，從狄聲，狄從亦聲，故兼取淺喉喻紐，與夤相轉，猶錫轉眞爲鈏矣。

申既孳乳爲身，身亦孳乳爲胂，夾脊肉也。猶躳之從呂矣。胂亦直得孳乳於申。要以𦥑自持，胂亦以𦥑自持也。易：「列其夤。」以夤爲之，字亦作𦟘，然寅字宜爲申之變體，卽胂古文，從𦥑與要同意，上下象頭肩及足也。古文寅又作𡓵，直去頭肩而露其脊，又重絫之，下依於土爾。或說𡓵上卽從重申，申變作臾，猶夊[[8]](#footnote-8)變作，开變作𭑈，此蓋古文坤字借爲寅字，亦通。申、寅既同字，十二支取以相對，故齒喉分別其音。然此猶戼、丣對言，本不爲十二支造字也。

身亦稱中。記檀弓曰：「文子其中退然如不勝衣。」注；「中，身也。」故身又孳乳爲佃，中也。斂作舌音。

㑗、娠皆胎也。又孳乳爲筍，竹胎也。

說文：「**尹**，治也。從又、丿，握事者也。」此合體指事字也。轉諄變易爲君，尊也。從尹，口發號，故從口。古文作𠱭，象君坐形。尋春秋「君氏」亦作「尹氏」，荀子「君疇」，新序作「尹壽」，則尹、君一也。古文尹又作𢂟，其文似㕞，或本㕞字。㕞、帥同言，古借帥爲將𧗿，亦或以㕞爲𧗿，遂以文義相近說爲尹字。春秋國語「五鄉之帥」，韋解：「帥，長也。」君長固通言，且聘義「孚尹」，借「尹」爲「筍」，則尹得作齒音，與帥雙聲次對轉固亦可相借也。

𠱭坐臣伏，故尹、𠱭引伸皆有坐義，與委相轉。委又作妥，釋詁：「妥、安，坐也。」

說文：「**淵**，回水也。從水象形，左右岸也，中象水貌。」或作𣶒，古文作囦。𣶒字最初亦但準初文，其聲義本受諸囘，囘變爲湋，與𣶒爲次對轉，及周時顏回字子淵，聲形已別久矣。管子度地曰：「水出地而不流，命曰淵水。」次對轉脂亦爲潿，不流濁也。潿近轉隊則爲淈，濁也。對轉諄则爲溷，濁也。孟子曰：「爲高必因丘陵，爲下必因川澤。」攷工記曰：「欲爲淵則句於榘。」然則淵有人爲者，猶爲高者有京矣。故𣶒孳乳爲因，就也。爲高作京謂之就，爲下作淵謂之因，通言則同。因從囗，猶回水也。孳乳爲㧢，就也。引伸有因藉之義，孳乳爲茵，車重席也。釋名曰：「茵，因也，因與下相連也。」

說文：「**田**，陳也。象形。」孳乳爲甸，天子五百里內田也。又爲畋，平田也。又爲畛，井田間陌也。古音如顛。畛次對轉泰變易爲畷，兩陌間道也。古音如對。其趁訓𧾍，廣雅釋詁訓履，亦畋之孳乳，義猶疄也。由趁又孳乳爲𪋻，鹿行揚土也。古音悉如顛、田。

說文：「**刃**，刀堅也。象刀有刃之形。」此合體指事也。堅卽鋻字，臣鍇曰：「若合刀刃，皆別鑄剛鐵也。」孳乳爲忍，能也。忍亦爲堅忍。䵒訓黏，或字作䵑，從刃聲，取柔忍義。忍又孳乳爲荵，荵冬艸也，言忍冬也。

說文：「**人**，天地之性最貴者也。此籀文，人象臂脛形也」；「儿，仁人也。古文奇字人。象形。孔子曰：在人下，故詰屈。」然則籀文所本乃古文正書也。古文保作𠊻，企作𠈮，備作𠈍，皆從人，安得云人非古文，籀文取之則言籀耳。其奇字作儿別訓仁人，猶自亦作曰別有詞言出氣之義。儿孳乳爲仁，親也。古文仁爲𡰥，夷亦或爲𡰥[[9]](#footnote-9)，蓋眞、脂次對轉，人、儿、仁本皆音奴鄰切，夷音同遲以「倭遲」作「郁夷」證之。作杜尼切，同爲舌音，故得相借。臣鍇引山海經「非人𦐧莫能上」，今本作「仁𦐧」，皆夷𦐧也。夷本儿之孳乳字也，從大從弓，東方之人也。夷俗仁，仁者壽，此二語見羌字說解。然則因儿製夷明矣。夷俗蹲居，與儿下詰屈同，故謂蹲曰夷。訓平者，言其蹲夷體卑，猶身直言申，躬曲言𠤄。夷又孳乳爲𢓡，行平易也。人字本象臂脛，故以手褎爲威儀者謂之人舞。孳乳爲仞，伸臂一尋八尺也。漢書儒林傳：「喜因不肯仞。」古無認字，以仞爲之，其義猶言指尺。孳乳爲頤，舉目視人貌也。春秋穀梁傳曰：「人者，衆辭也。」故人孳乳爲千，十百也。二千五百人爲師，十百未成師，春秋書人。千又孳乳爲燊，盛貌。又孳乳爲駪，馬衆多貌。其䯂訓衆盛，從木驫聲，今亦讀燊，或說文本無「聲」字。

說文：「**丨**，下上通也。引而上行讀若囟。」後出字爲𢍱，升高也。爲進，爲晉，爲遷，皆登也。爲先，前進也。爲兟，進也。孳乳爲前，不行而進也。卽濟渡之濟。濟本水名，訓渡者，借爲前，猶劑、𣦃同語。爲𨔥，自進極也。爲仚，人在山上貌。亦升高義。爲僊，長生者僊去也。僊作舌音變易爲眞，古音如顛。僊人變形而登天也。𢍱、遷又次對轉支孳乳爲徙，迻也。徙旁轉歌變易爲迻，多聲，舌音與齒音轉。遷徙也。先又孳乳爲侁，行貌。又孳乳爲詵，致言也。前孳乳爲津，水渡也。眞孳乳爲禛，以眞受福也。

其變易入他韻者，進旁轉諄變易爲𡹿，進也，次對轉脂變易爲躋，登也。𡹿又孳乳爲駿，馬之良材也，與山屬之陖相係。躋又爲虹，詩「朝躋於西」，傳訓升，春官視祲「九曰躋」，注：「虹也。」虹色靑赤，與縉義近，日出而萬物進謂之晉。日出色赤，故晉孳乳爲縉，帛赤色也。赤雲謂之縉雲。然則躋訓虹者，猶言縉也。縉轉隊則爲絀矣。其躋又訓隊，書言「顛躋」，則隊之借。躋與隊猶齏與𩐌也。

宰字說解曰：「辛，辠也。」辛從𢆉上，猶䇂從干上，亦丨之孳乳也。引而上行故𢆉上矣。次對轉泰孳乳爲辠辥，犯法也。辛轉爲辠、猶新爲𣿒矣。五味之辛，乃𩰢之借字。𩰢，列也，卽今辣字。𩰢讀如迅，與辛同音。

姊亦如躋，得聲義于丨，釋親曰：「男子謂女子先生爲姊。」然則妹亦得聲義於隊部之丨，釋親曰：「男子謂女子後生爲妹。」彼本孳乳爲媦，楚人謂女弟曰媦，媦近轉脂乃變易爲妹也。

丨亦有小義，詳隊部。孳乳爲𠈈，小貌。爲細，微也。本在眞部，次對轉脂、支乃作今音，𠈈又變爲佌矣。其所孳乳在脂爲姕，婦人小物也。在支爲妓，婦人小物也。臣鍇曰：「物猶言人物也。」脂又有稺，幼禾也。亦本得聲於辛，自眞轉也。支又有𩓠，小頭𩓠𩓠也。妓轉喉音對轉淸則爲嫈，小心態也。其謍爲小聲，滎爲絕小水，𤬐爲小瓜，亦各以義相傅也。小、少同義，𠈈又旁轉寒孳乳爲尟，是少也。小、淺同義，𠈈又旁轉寒孳乳爲淺，不深也。爲俴，淺也。在獸爲虦，虎竊毛謂之虦苗，詩「淺幭」直以淺爲之。淺次對轉脂又孳乳爲𧺼，淺渡也。凡**廴**、**申**、**囟**、**屮**，雖皆獨體，然並受聲義於丨。

說文：「**囟**，頭會匘蓋也。象形。」古文或作𠙷。此二皆初文，象形有詳略也。或字作𦞤，乃轉入之。囟變爲天、顛，猶丨孳乳爲眞，齒音斂爲舌音也。天，顛也。顛，頂也。知天訓顛，非門聞、戸護之例者，易「其人天且劓」，馬融以爲黥鑿其額曰天。顛、額通言，顛、題音轉，天本顛，鑿之亦曰天，猶直稱去髕曰髕也。又山海經有「刑天」，刑天無首，則被鑿顛之刑也。以顛釋天，猶以䧿釋舄，緯書已有是訓，則局就蒼蒼者，說文言至高無上，人頂於身亦至高無上，蒼蒼者於萬物亦至高無上。本當言從大，大，人也，從一在其上，指事也，與末同意。說文言從一大，則略也。天、顛旁轉淸變易爲頂，顛也。頂對轉支孳乳爲題，額也。顛、題亦通號，釋畜「駒顙白顛」，卽以顛爲題。詩麟之定傳曰：「定，題也。」一本題作顛，是其通稱互受矣。又孳乳爲槙，木頂也。囟或作𦞤，入之則與宰同言。春秋公羊傳曰：「宰上之木拱矣。」解詁曰：「宰，冢也。」方言作埰，此卽𦞤字。猶釋山云「山頂，冢」也。𦞤由之旁轉侯孳乳爲冢，高墳也。冢復對轉東變易爲壠，古音如童、動，與冢皆舌音。丘壠也。則越弇侈之紀矣。顛對轉至孳乳爲垤，螘封也。詩傳曰：「垤，螘冢也。」猶在本類。

天爲人頂，引伸爲蒼蒼[[10]](#footnote-10)者，猶也爲女陰，孳乳爲地也，初祇作囟、也而已。既訓爲蒼蒼之天，次對轉支則孳乳爲帝，從𠄞，古文上字。朿聲。方言：「顛、頂，上也。」帝本謂在顛頂者，周官所謂昦天上帝及五帝也，王天下者亦以是爲號，猶言元首，詩傳曰「審諦如帝」，說文：「帝，諦也。」帝有諦義，猶囟孳乳爲思矣。帝次對轉眞又孳乳爲敟，主也。猶帝繫作奠繫矣。其於祭，帝則孳乳爲禘，禘本祭上帝。天則孳乳爲禋，禋本祀昦天。慎字訓謹、訓誠，義猶諦。古文作昚，從屮、從火、從日，尞字從之，恐本卽禋字。

說文：「**㢴**，鳥在巢上也。象形。日在西方而鳥西，故因以爲東西之西。」古文亦作卥，籀文作卤，此皆初文，一字異體也。俗字作棲，其以名方位。東，動也。西，棲也。亦相對。西孳乳爲屖，屖遲也。對轉至孳乳爲侐，靜也。與正屬之[[11]](#footnote-11)靖相係。其棲棲爲不皇寧處者，對轉至借爲㞕，㞕、西亦與至對轉。

說文：「**卂**，疾飛也。從飛而羽不見。」此指事也。對轉至變易爲鴪，詩傳曰：「疾飛貌。」本部孳乳爲迅，疾也。爲侚，疾也。旁轉寒爲僤，疾也。爲遄，往來數也。數卽速字。對轉至爲䏌、肸、㞕。䏌，振䏌也。肸，肸蠁，布也。㞕，動作切切也。爾雅、詩傳之「振訊」，卽說文之「振䏌」。其奞訓烏張毛羽自奮，本讀若睢，朱翱音思振反，蓋亦謂卂之變也。義本相近，與申屬之𨽸相係。亦孳乳爲振，一曰奮也。爲震，辟歷振物者。爲䟴，動也。爲唇，驚也。振卂震動之義，旁轉寒爲顫，頭不正也。臣鍇曰：「俗言顫掉。」爲彈，行丸也。爲湍，疾瀨也。又扇字，說文但訓扉，方言訓箑，宜亦孳乳於卂。箑本用鳥羽也。扇又孳乳爲𧎥，蠅醜𧎥摇翼也。爲傓，熾盛也，謂扇火使盛也。䏌、肸又引伸爲振萬之義，於是有八䏌。今作佾。孳乳爲僁，聲也。凡蟲名之悉𧍓、蜻蛚，鳥名之卽令，皆飛翼動股行鳴相隨，名義並受諸此。僁次對轉淸變易爲聲，音也。䏌則孳乳爲𠷓，聲也。𠷓與謦義亦近。謦，欬也。

㞕爲動作切切，詩傳又訓潔者，以㞕故潔，謂若彈冠振衣去其𪋻坋，受義於䏌也。漢郊祀歌曰：「鸞路龍鱗，罔不肸飾。」亦斯意。㞕次對轉淸卽瀞，瀞者，無垢也。㞕之轉瀞，猶以寄㞕爲寄生矣。然比其秩叙，則䏌、肸、㞕還眞孳乳爲汛，灑也。爲洒，滌也。古文以爲灑埽字。汛者，以水灑地，亦振卂之也。新字說文訓取木，湯之盤銘曰：「苟日新，日日新，又日新。」新正借爲汛、洒，以汛洒故無垢爲新鮮之義。旁轉淸則孳乳爲淸，朖也。爲瀞，無垢也。淸對轉支爲湜，水淸底見也。湜旁轉脂爲泚，淸也。旁轉泰爲𣿒，新也。新卽汛洒引伸之義，借聲之字。詩傳訓㞕爲潔者，亦得言瀞之聲借。汛、洒又孳乳爲湔，手澣之也。爲洗，洒足也。爲𦘔，聿飾也。謂以毛飾畫之。此雖非必振卂，亦以去其𪋻垢。於金光澤者爲銑。於羽毛更生整理、書鄭注說。美說書正義說。者爲毨。毨變易亦爲翦，羽生也。凡䃺洗所以增光澤，故銑、毨、翦亦汛、洒、湔、𦘔之孳乳，猶飾爲㕞，引伸爲文飾矣。若㕞訓拭，刷訓刮，禮有「刷巾」，帥訓佩巾，𢄢訓禮巾，此四字皆在泰部。彗訓埽竹，在隊部。皆䏌、肸、㞕之孳乳也。「王彗」所以名「𦺍」者，以可爲埽帚，聲義得於䏌也。凝雨所以名䨮者，以其可埽，聲義得於彗也。

疾亦卂之對轉孳乳，病也。臣鍇曰：「病來急，故從矢。」彗亦有急疾義，慧從之而慧齊與侚齊相轉。侚齊、齊給字，本作齌，亦卂之次對轉孳乳，炊餔疾也。在脂部。還眞爲煎，熬也。亦有迫義。

凡急疾與寒義相近，淸瀞與寒義亦相近，洒汛與寒義亦相近。春秋國語曰：「玦之以金銑者，寒之甚矣。」韋解：「銑猶灑灑，寒貌。」然則洒汛孳乳爲㾕，寒病也。莊子人間世「爨無欲淸之人」，釋文：「淸，涼也。」呂氏有度篇「淸有餘也」，注：「淸，寒也。」素問五常政大論「其候淸切」，注：「淸，大涼也。」則孳乳爲凊，寒也。爲㵾，冷寒也。自淸轉陽則凊、㵾爲凔、滄。皆寒也。㾕叠韻相變則爲冷，寒也。冷對轉至爲凓，寒也。凓旁轉泰爲𠘝，寒也。詩作冽。㾕與𠘝猶淸與冽，冽，水淸也。凓與𠘝猶䏌與冽矣。

說文：「**丏**，不見也。象雝蔽之形。」變易爲𡧍，冥合也。爲𦤝，爲𡫛，皆不見也。對轉至變易爲覕，蔽不相見也。孳乳爲眄，目偏合也。眄旁轉淸變易爲瞑，翕目也。丏又孳乳爲昏，日冥也，從日氐省，一曰民聲。古音昏蓋如緡。昏旁轉淸變易爲冥，幽也。旁轉寒變易爲晚，莫也。孳乳爲曫，日且昏時也。曫音如蠻。丏又次對轉泰孳乳爲𤊾，火不明也。爲蔑，勞目無精也。爲䁾，目眵也。丏又旁轉淸孳乳爲屏、爲庰，皆蔽也，與巿屬之藩相轉。對轉至則爲篳，藩落也。篳還眞又孳乳爲邊，行垂厓也。凡藩落皆在邊也。邊與匕屬之瀕亦相應。屏又孳乳爲軿，輜車也。對轉支孳乳爲鞞，刀室也。並有蔽者也。丏又孳乳爲殯，說文、釋名皆以賓訓殯，尋周人殯於西階之上，賓之也。夏后氏殯於阼，殷人殯於兩楹之間，不得云賓之。殯者，掘坎爲殔，雝蔽棺匛，是取聲於丏也。其昏則孳乳爲閽，常以昏閉門隸也。亦孳乳爲婚，婦家也。禮娶婦以昏時，婦人陰也，故曰婚。

說文：「**宀**，交覆深屋也。象形。」對轉至孳乳爲密，山如堂者也。然宀有深義，察、審皆從宀。復有諦慎寧靜之義，寔、安、寧皆從宀。孳乳爲毖，慎也。爲謐，靜語也。爲宓，安也。爲祕，神也。皆對轉至。

說文：「**民**，衆萌也。從古文之象，古文作𠘽。」三體石經直作，與古文女同，恐有缺泐。其本義恐直爲萌芽，象艸生形。雙聲轉陽變易爲萌，艸芽也。萌又變易爲芒，艸耑也。雙聲轉蒸孳乳爲𦿏，灌渝也，讀若萌。然引伸爲黎民義者，猶言蒼生矣。雙聲轉陽變易爲氓，民也。爲甿，田民也。其與夏人相類者亦旁轉寒孳乳爲蠻，南蠻也。旁轉諄孳乳爲閩，東南越也，賤之，故加虫云蛇種爾。或曰：民本髳、髦之轉，夏人起於江水、若水也。臣鍇說：古文𠘽字上爲髻形，與斯義合。然製文民在髳、髦之前。

說文：「**芇**，相當也。闕。讀若宀。」尋芇在𦫳部，則從𦫳，左右角相當也，下作平行之形，此合體指事也。方言：「䫵，雙也。」郭璞曰：「此本論雙耦也。」卽芇之後出字。對轉至則變易爲匹，釋詁：「匹，合也。」詩傳：「匹，配也。」夫婦之道，素問所謂「隱曲[[12]](#footnote-12)」，故從匸，引伸乃訓四丈，以兩兩捲之也。匹還眞變易爲𧭹，匹也。孳乳爲嬪，服也。釋親：「嬪，婦也。」與匕屬之妃、媲相轉，或亦本一語也。其賓字亦宜爲芇之孳乳，鄭氏駁異義曰：「賓者，敵主人之稱。」卽相當義。釋詁：「賓，服也。」則與嬪義近。說文訓賓爲所敬者，蓋以賓得聲義於夤。夤，敬惕也。賓與夤猶髕與寅，說文：「寅，髕也。」以聲訓。然相當之義，又變易入淸爲平，語平舒也。詩箋曰：「平，齊等也。」平又孳乳爲坪，地平也。爲枰，平也，謂棊枰也。旁轉寒又變易爲㒼，平也。㒼又孳乳爲瞞，平目也。芇又在寒孳乳爲嬎，生子齊均也。芇引伸又爲「賭物相折」，此今義也。古義引伸，則次對轉支孳乳爲買、賣。買，市也。賣，出物貨也。猶買朱鉏作密州，㵋水卽汨羅，支、淸與至、眞之合也。此以相當爲直，故由芇孳乳。

說文：「**𣎳**，分枲莖皮也。從屮，八象枲皮。」此合體象形字也。次對轉支爲𣏟，萉之總名也。𣏟轉脂爲萉，枲實也。亦作𪎰，爲莖實通名，淮南說林訓曰：「𪎰不類布而可以爲布。」說山訓曰：「見𪎰而求成布。」𣏟旁轉歌爲麻，枲也。𣎳又孳乳爲緶，交枲也。則在分枲之後矣。

笢爲竹膚，𥵸爲筡，筡，析竹笢也。雖與𣎳異物，其析莖皮同孳乳於𣎳也。𥿯訓散絲，雖與𣏟異物，亦孳乳於𣏟也。靡訓披靡，亦孳乳於麻也。由靡而得聲義者，有䃺、䊳、糜、㸏、塺，互詳八屬。

說文言「𣏟之爲言微也」，春秋說題辭亦言「麻之爲言微也」，王命論言幺髍，說文髍本㾫病，則非幺髍字，故鄭氏以髍爲麼，云小也。通俗文：「細小曰麼。」然說文無麼。蓋直作麻，依微爲義，其與**末**爲歌、泰近轉，與**糸**爲歌、支旁轉也。

**文始四 支淸類**

支淸對轉：若䞨之與頃，辟之與姘，禾役之爲禾穎，鼃黽之爲耿黽，縊死之爲經死，規畫之爲經營，俾使之爲𢖊使，罊盡之爲罄盡，狋氏之爲權精，爲蠲之爲爲熒，蜥易之爲蝘蜓，徵辟之爲徵聘，凡言徵辟本無羲，乃借爲聘。皆通轉之最箸者也。

支與至爲近旁轉，與魚亦近旁轉，與隊脂歌泰爲次旁轉。淸與眞爲近旁轉，與陽亦近旁轉，與諄寒爲次旁轉。由此得次對轉各如例。

### 陰聲支部甲

說文：「**圭**，瑞玉也。以封諸侯。從重土。古文作珪。」案圭者，準初文。珪者，後出古文。圭蓋起於土圭。以土圭土其地，然後封畺得定，故從重土。孳乳爲規，有法度也。又爲畫，畍也，與𫡃相轉。畫又變易爲挂，畫也。畫、挂又孳乳爲卦，筮也。禮經以畫卦人爲卦者，卦亦畫也。畫對轉淸變易爲形，象形也。釋言曰：「畫，形也。」孳乳爲經，織從絲也。地東西爲緯，南北爲經，本度地辨方之事。規對轉淸則孳乳爲𨍶，車輮規也。於地則營爲帀居，與亘相係。

圭本土圭，畫亦畍也，其所孳乳多係畺域。詩言「經始靈臺，經之營之」，卽規之畫之也。春秋國語言「規方千里，以爲甸服」，卽畫方千里也。孟子言「經畍不正」，卽畫界不正也，亦卽𫡃界不正也。其街爲四通道、畦爲田五十畝，卽孳乳於圭畫。說文無埸，畺埸字古祇作易，蓋借爲畦、爲町。易作喉音同部爲畦。易作舌音對轉爲町。町，田踐處也。春秋傳「町原防」，急就章「頃町畍畝」，是有畫畺義。蓋畦對轉而變其音也。畦又對轉爲頃，猶䞨書作頃。百畝爲頃，卽一易之田五十畝也。古亦通以頃畦爲畍域之稱，詩傳曰「戰不出頃，田不出防」，莊子曰「彼且爲無町畦，亦與之爲無町畦」是也。其因畦次對轉而變其名實者，寒部有畹，田三十畝曰畹。其耕訓𤛿者，亦畦之對轉孳乳也。

畫，古文或以劃爲之，錐刀曰劃。古書契圖畫皆以鐵擿刻之，故畫與劃同事。劃又變易爲刲，刺也。對轉淸變易爲刑、爲剄。刑，剄也。剄，刑也。此二同字。在本部孳乳爲𦓯，卌叉可以劃麥。

規從夫見，又孳乳爲窺，小視也。爲闚，閃也。次對轉寒爲俔，一曰閒見也。釋言注：「左傳謂之諜，今之細作也。」雙聲近詗，亦讀如磬[[13]](#footnote-13)，與窺、闚爲淸、支正對轉。

圭之聲義受諸陽聲之**𫡃**，其所孳乳多相轉。

說文：「**𠦬**，背呂也。象脅肋形。」𠦬與**呂**本支魚旁轉，呂讀如莒。然各爲初文。此亦見倉頡時已有轉注也。舒作齒音則變易爲脊，背呂也。喉音對轉淸則孳乳爲䶬，籠耆脊上䶬䶬也。䶬次對轉脂或以耆爲之，或變作鬐。士喪禮：「載魚左首進鬐。」注：「鬐，脊也。」說文不録。𠦬又對轉淸孳乳爲磬，樂石也，象縣𧇽之形，殳擊之。籀文作殸，古文作硜。尋倨句一榘有半謂之磬折，正象磬折形，如人𠤄躬，故孳乳於𠦬，猶球爲玉磬，依大徐本。取聲義於𠤄也。磬聲又旁轉眞應於**臣**，音如鏗。臣象屈服，亦磬折所取義，硜硜又與堅相轉也。磬折之義又孳乳爲敬，肅也。敬又變易爲憼，敬也。孳乳爲儆、爲警，皆戒也。爲驚，馬駭也。敬衍爲驚，猶茍衍爲駭。驚旁轉寒孳乳爲睘，目驚視也。詩杕杜以睘韻菁、姓，亦讀入淸。𡐠訓盾握，實盾脊，春秋傳作瓦，實亦孳乳於𠦬。

說文：「**𠂆**，泄也。明也。象抴引之形。虒字從此。」變易爲曳，臾曳也。對轉淸作齒音變易爲爭，引也。旁轉泰變易爲抴，捈也。又在本部孳乳爲褫，奪衣也。旁轉歌爲拕，曳也。易「終朝三褫之」，鄭、荀褫皆作拕。爭在淸孳乳爲䋫，紆未縈繩也。然則𠂆有喉、舌、齒三音。

其訓明者，卽圛之初文。圛，回行也。商書曰「圛圛」者，升雲半有半無，自回行以得𠂆義。圛，古文尙書作「悌」，史記作「涕」，鄭曰：「圛者，色澤而光明也。」又詩「齊子豈弟」，箋曰：「古文尙書以弟爲圛。圛，明也。」此則𠂆轉如弟在同部也，弟轉爲圛在魚部，支、魚旁轉也。然尙書雨、霽、霚、圛爲一類之辭，圛蓋如釋典所謂光網雲矣。澤爲光潤、液爲津、露爲潤澤、𣹤爲漸溼，皆圛之孳乳也。𠂆對轉淸又孳乳爲熒，屋下鐙燭之光也。爲炯，光也。爲熲，火光也。次對轉眞爲炫，爓燿也。熒還支乃孳乳爲坄，陶竈窻也。所熏者卽屋下光。

說文：「**氏**，巴蜀名山岸脅之𠂤旁箸欲落𡐦者曰氏。象形，⺄聲。」此最初形聲字，聲成文字，形則但爲畫象而已。旁轉脂變易爲阺，秦謂陵阪曰阺。阪訓山脅，則氏、阺同文甚明。氏有旁箸之義，故坁訓箸、汦訓箸止、堤訓滯，皆得聲義於氏。氏義本無可疑，獨以氏、阺同文而氐訓至、底訓止居，義皆近氏。柢訓木根，而氒爲木本，字乃從氏。疑**氐**本卽氏字，旁轉異音異形耳。然觶或作觗、作𧣨，則氏、辰聲通也。蚳或作𨑉，則氐、辰聲亦通也。若但以祇祗、衹袛、蚔蚳異義爲言，此則沄澐、洎濞其別在形，非無成例，亦不足以爲難，終在存疑之域也。氏本從⺄聲則喉音，亦作阺則舌音，與辰相轉則如唐韻齒音，韻亦兼入歌、支。

氏從喉音在歌變易爲阿，大陵也，一曰曲𠂤也。釋丘曰：「偏高，阿丘。」阿之言倚也，正與岸脅旁箸同義。深喉則在支變易爲㩻，㩻䧢也。阿爲偏高，故棟亦曰阿。偏高則旁下，故檐亦曰阿。攷工記「四阿重屋」，注謂四注，逸周書作雒「咸有四阿」，注謂宮廟四下曰阿，禮今文作庪。其門傾曰𨵌，復由此孳乳也。氏作齒音次對轉眞亦孳乳爲宸，屋宇也。韋昭曰：「屋𩅸也。」此本屋之旁脅，與檐稱阿者同物。若甘泉賦「日月纔經於柍桭」，西京賦「消雰埃於中宸」，言中央則疑與阿訓棟者同物。蓋阿引伸之義與宸悉同，然非氏字爲之樞紐，聲均絕異，學者何由知其相切？乃若漘爲水厓、陙爲水𠂤，皆氏之次對轉孳乳，並岸脅旁箸者也。還支則爲隄，唐也。其作舌音爲阺者，對轉諄則孳乳爲庉，樓牆也。庉旁轉寒則孳乳爲䧘，道邊庳垣也。此並旁脅。䧘與氏亦寒、歌對轉，若墬之與地矣。

由阿觀之，則疒所變易之倚與氏相係也。由欲落𡐦之義言之，則它屬之阤、隓、陊亦得爲氏之孳乳也。由山岸脅旁箸之義言之，則在歌有掎，爲偏引。在支有扺，爲側擊。有𧻕，爲侧行。亦氏之孳乳也。

說文：「**匸**，衺徯有所俠臧也。從𠃊，上有一覆之。」此合體指事字也。孳乳爲𢺵，頃也。爲奊，頭衺骫奊態也。二同字。對轉淸𢺵爲頃，頭不正也。詩「頃筐」，韓詩說頃筐，攲筐也。攲卽𢺵之聲借。又變爲傾，仄也。爲𨻺，仄也。次對轉眞奊爲䪳，面目不正貌。旁轉至奊爲𡔢，頭傾也。匸又孳乳爲𨒅，曲行也。旁轉歌爲逶迆，衺去之貌。旁轉隊爲遹，回避也。其於水對轉淸孳乳爲巠，水脈也。𠂢爲水之衺流別，則巠亦袤行者也。人之血脈取象於水，經脈猶巠𠂢也。爲漀，側出泉也。其於艸木孳乳爲芰，蔆也，秦謂之薢茩。爲薢，薢若也。芰、薢本一字。䔖角衺銳不正，故孳乳於匸。其於獸作舌音孳乳爲䚦，角傾也。䚦本從虒。委虒，虎之有角者也。恐亦取義於逶迆，角衺不正也。匸以喉音轉䚦舌音，猶輕以喉音轉䞾舌音也。其於人事孳乳爲倪，俾也。謂門侍人左右俾倪。釋魚曰「左倪」、「右倪」。爲睨，衺視也。爲𧡎，旁視也。此三同字。又舒作舌音爲睇，禮注曰：「傾視也。」說文訓目小衺視，衺、傾同意。

有所俠臧之義，轉至則孳乳爲襭，以衣衽扱物謂之襭。又孳乳爲袺，執衽謂之袺。寒部之攐訓摳衣，與袺義稍異，然亦一音之轉。然支部奚爲大腹，亦孳乳於匸。酒器「滑稽」卽奚之合音，奚本兼入支、脂。故楊子雲酒箴曰：「鴟夷滑稽，腹大如壶。」山𨽍無所通曰谿，亦謂大腹多受也。奚又孳乳爲豯、爲鼃、爲雞。豯，生三月豚腹奚奚貌也。鼃，蝦蟆也。變易爲𪓷，水蟲也。𪓷亦曰𪓷䵶，猶薢茩矣。雞，知時畜也。此三者亦皆大腹，故得聲義於奚。

䜁詬爲語，猶薢茩、𪓷䵶也。賈誼傳曰：「頑鈍無恥，䜁詬無節。」此或含垢內汙之義，亦近於匸。

說文：「**嗌**，咽也。」籀文作𠍳，蓋本古初文，籀文用之，猶人字以籀文箸也。此象形，象頸衇理。次對轉眞變易爲咽，嗌也。對轉淸變易爲頸，頭莖也。頸旁轉眞變易爲領，項也，若聽變爲聆矣。頸所孳乳於器爲罃，備火長頸瓶也。於疾爲癭，頸癅也。𠍳所孳乳於地爲隘，陋也。在至爲戹、阸。戹，隘也。阸，塞也。至與眞對轉。與支旁轉。在眞爲闉。詩傳曰：「闉，曲城也。」此皆陿而當𧘂，與咽喉相似也。於車爲槅，大車㧖也。在至爲軶，轅前也。釋名曰：「槅，㧖也。所以㧖牛頸也。」然則搹，把也。亦作㧖。搤，捉也。既有㧖亢捽胡之義，亦與槅、軶相傅，並孳乳於𠍳也。說文無攖，卽搤之對轉音。其**賏**與𠍳亦相轉而自爲準初文。

食物自𠍳而出者謂之齸，糜鹿粻也。聲自𠍳咽而出者爲嚶，鳥鳴也。爲呝，聲也。爲喈，鳥鳴聲也。爲呝，喔也。爲嫛，嫛婗也。爲㿄，勮聲也。殹爲擊中聲，蓋亦被擊者之聲。爲哇，諂聲也。

雉有十四種，春秋國語言申生「雉經」，楚辭言伯林「雉經」，謂雉屈頸閉氣，自經者似之，其音古本如夷，故春秋傳曰「五雉，夷民者也」，而「辛夷」亦作「新雉」，此則脂部喉音，𠍳之旁轉孳乳也。然古文作𨿘，從弟聲，釋詁訓陳，已作舌音。次對轉眞舒作齒音則孳乳爲蜃，雉入海化爲蜃。雉衍爲蜃，猶鼠衍爲鴑矣。蜃又孳乳爲祳，社肉盛以蜃，故謂之祳。

說文：「**易**，蜥易，蝘蜓，守宮也。象形。」易古音本如𩮜。對轉淸變易爲蜓。次對轉寒孳乳爲鼉，水蟲似蜥易長大者也。易之與鼉，猶裼之與但，然古亦有淺喉音，若周易得名本卽覡字，記祭義所謂「易抱龜南面」，由官名引伸爲卜筮書名也。故蝘亦易之變易字，支、寒次對轉也。𧊜似蜥易長一丈，亦易之孳乳字。支、魚旁轉淺喉作深喉也。鼉又孳乳爲驒，靑驪白鳞文如鼉魚也。不與易類。

說文：「**兒**，孺子也。從儿，象小兒頭囟未合。」此合體象形也。兒字本音以倪、睨例之，宜在深喉疑紐，以訓孺子例之，宜如今音，斂作舌頭泥紐，蓋亦無定型也。變易爲婗，嫛婗也。釋名；「人始生曰嬰兒，或曰嫛婗。」孳乳爲鬩，恒訟也，從鬥從兒，兒善訟者也。又孳乳爲齯，老人齒也。釋名：「齯齒，大齒落盡，更生細者如小兒齒也。」記文王世子曰「齒亦齡[[14]](#footnote-14)也」，謂齯、齡音轉。又孳乳爲鯢，剌魚也。秦始皇本紀謂之人魚，郭璞曰：「似鮎四腳，前似彌猴，後如狗，聲如小兒嗁。」故孳乳於兒。

說文：「**疒**，倚也。人有疾病象倚箸之形。」今音在舌上娘紐，古音宜在舌頭泥紐。亦作淺喉音。旁轉歌變易爲倚，依也。稍侈在深喉又變易爲臥，伏也。疒又變易爲疴，病也。孳乳爲痿，痹也。痿對轉寒則深喉爲蹇，㝿也。蹇亦轉㝿。痿者，足不能行，惟倚臥耳。倚又孳乳爲輢，車旁也，謂較可倚者也。此本旁轉歌部。惟臥孳乳爲䭆，楚謂小兒嬾䭆，從臥食。乃在支部，正與疒同音。

說文：「**彳**，小步也。象人脛三屬相連也。」彳于爲聯語，變易爲蹢，蹢躅，逗足也。舒作齒音變易爲䟗，尌也。爲蹐，小步也。彳又孳乳爲嫡，孎也。孎者，謹也。累足小步是謹也。嫡孎亦聯語。

然彳本象人脛三屬相連，本義當爲足。彳卽蹏，亍卽足，重言彳亍爲小步，爲步止。彳之義非專小步也，變易爲蹏，足也。其後言蹏者專係獸。蹢亦可訓蹏，詩「有豕白蹢」是也。本義固爲凡足之名。後漢書方術列傳：華佗語吳普曰：「吾有五禽之戲，亦以除疾，兼利蹏足。」是人足亦稱蹏也。孳乳爲徥，徥徥，行貌也。爲適，之也。爲踶，躗也。踶又孳乳爲騠，駃騠也。其得名以踶。爲鞮，革履也。鞮又孳乳爲趧，趧婁，四夷之舞，各自有曲。周禮注以爲四夷舞者所屝。然此似與「兜離」、「兜勒」同爲夷語。爲迹，步處也。籀文作𨒪。與疋相係。

其辵爲乍行乍止，則彳、亍皆得孳乳。䠧爲峙䠧不前，亦同。辵䠧與彳魚支旁轉，與**亍**魚侯旁轉也。

說文：「**厽**，絫坺土爲牆壁。象形。」變易爲垒，壘墼也。墼或言令適，卽垒之切音也。旁轉隊變易爲壘，軍壁也。垒、壘各得厽之一義。又旁轉隊孳乳爲磊，衆石也。旁轉歌孳乳爲砢，磊砢也。然厽本有厽增之義，故孳乳爲絫，增也。絫對轉淸於商賈爲贏，賈有餘利也。本從𦝠聲，蓋𦝠音入支，對轉淸音如霝，贏音本如霝，故籯、笭爲一語之轉，與絫正對轉也。於水爲盈，滿器也。此亦本音如霝，後乃與贏俱入淺喉。還支變易爲益，饒也。爲溢，器滿也。溢旁轉至又孳乳爲泆，水所蕩泆也。泆、溢通用。絫又旁轉隊孳乳爲讄，絫功德以求福也。爲誄，謚也。春官鄭司農注：「誄謂積絫生時德行以賜之命。」益又孳乳爲謚，行之迹也。依段據北堂書鈔訂。書正義亦云：「謚者，絫也。」五經通義、白虎通義皆以列訓謚，則古音亦如絫也。

其伯益之後爲嬴姓者，蓋以祖名爲姓，猶周時以祖字爲氏也。春秋傳趙鞅卜救鄭，史墨曰：「盈，水名也。」然則嬴姓本作盈。說文嬴訓少暤氏之姓者，到從後以言前耳。益、盈對轉；盈、嬴孳乳。

說文：「**鬲**，鼎屬也。象腹交文三足。」鬲與鼎支淸對轉，又皆舌音，故鬲變易爲鼎，三足兩耳，和正當作盉。五味之寶器也。鬲爲初文，鼎下象析木以炊，上從貞省聲，貞既後出會意之字，鼎又在後，非初文，亦非準初文也。自禹作九鼎，中有三鬲，始以鼎爲大名，其後專以款足者爲鬲，故立文言鼎屬，最初則鬲爲大名矣。鬲本舌音，隔、搹等字從之。亦作喉音孳乳爲䰙，三足鍑也。爲鬹，三足釜也。此二同字。鬹讀如嬀。旁入歌部又變易爲錡，方言注曰：「三腳釜也。」孳乳爲𩰫，秦名土釜曰𩰫。又旁轉魚孳乳爲鑊，鑴也。鑊還支變易爲鑴，瓽也。此皆從喉音。其烓訓行竈，又謂之煁，郭璞以爲三隅竈，蓋亦從三足鍑孳乳也。本從圭聲在支，讀若冋則對轉作淸部音。

說文：「**秝**，稀疏適歷也。依王、段二家訂正。從二禾。」引伸爲調適義，或以厤爲之，𤯍訓和，從厤，說曰：厤調也。春秋傳曰：「嘉栗旨酒。」栗亦秝也。支、至旁轉若「栗階」卽「歷階」矣。七發：「勺藥之醬。」子虛賦：「勺藥之和。」蜀都賦：「勺藥之羹。」南都賦：「歸雁鳴鵽，香稻鮮魚，以爲勺藥。」文穎云：「勺藥，五味之和。」韋昭云：「勺藥，和齊鹹酸美味也。」王引之曰：「勺藥之言適歷也。」然則秝轉爲藥，音本如哀樂之樂。由支轉宵，其聲隔越，亦猶「𧓎蛸」之爲「螵蛸」，「戎狄」之爲「戎翟」也。藥本由秝孳乳，說文訓治病艸，然上品本以服食，其和齊酸鹹，諸方皆同，薑桂烏梅又調食之品，是調藥與調羹同。藥又孳乳爲𤻲，治也，或作療。療復旁轉幽孳乳爲瘳，疾瘉也。瘳又旁轉侯變易爲瘉，病瘳也。古音蓋如媮，與𤻲、瘳皆舌音。反秝爲冟，飯剛柔不調相箸也，讀若適。秝從二禾，亦爲秝數，與丽、𣀷相轉。釋詁：「厤、秭、算，數也。」書「歷象日月星辰」，五帝本紀作「數法日月星辰」。管子海王篇「此其大歷也」，莊子齊物論「巧歷不能得」，皆此秝字。轉宵爲料，量也，從米在斗中，春秋國語曰：「料民於大原。」韋解：「料，數也。」

說文：「**豸**，獸長脊行豸豸然，欲有所司殺形。」案豸有數義，長脊獸本義也。貚爲貙屬、貒爲似狐貍貈之獸，此皆本以豸名轉音入寒而孳乳爲異字也。釋蟲：「有足謂之蟲，無足謂之豸。」無足之蟲多長脊，此引伸義也。對轉淸孳乳爲𧈪，蟲曳行也，讀若騁。本從屮聲，亦支、至旁轉。其轉歌則與**它**雙聲。古音如佗。次對轉寒則孳乳爲蟺，夗蟺也。古音如亶。蟺旁轉眞作喉音變易爲螾，側行者也。旁轉諄則變易爲螼，螾也。「丘螾」或爲「朐忍」，則音如忍，亦作舌音矣。以其長脊，故貏豸、此豸皆以形狀迆長引申爲平易懈弛之義。容易、平易字，皆與豸音近，而易亦有足長脊者，義復相近。懈爲怠、伿爲憜，與䭆音羲相近。弛爲弓解弦、㣆爲弛弓，爲它所孳衍，亦並得爲豸所孳乳也。至言長脊獸欲司殺，則引伸復有殺義。**㣇**爲修豪獸，蓋本豸字而或作齒音。**𢊁**爲解𢊁，聲義亦受諸豸。

說文：「**㣇**，修豪獸。從彑，下象毛足。讀若弟。古文作。」此古文變易也。亦變易爲㣈，㣇屬，從二㣇，古文又作𠭾，此則舒爲齒音矣。㣇蓋與豸同物，從長脊言爲豸，從修豪言爲㣇，狐、貒、貙、貍皆兼二事。豸、㣇古音並如弟，釋獸又專以㣇爲貍子，字變作貄。本或以𨽸爲之。夏小正七月「貍子肇𨽸」，說文引書「㣈類于上帝」，今亦作𨽸，然則㣈又同㣇音也。小正之「𨽸」，傳訓「𨽸」爲「殺」，取豸欲司殺義也。貍本善殺，故貍亦訓殺。論語讖云「伐子自貍」是也。又貙似貍，亦善殺。漢制立秋貙鐂，與小正肈𨽸相應。說文古文殺作𢁛，卽㣇字。然則變舌爲齒，如𨽸音。轉支入隊，然後孳乳爲殺，戮也。其刺爲君殺大夫，薙爲殺艸，鬀、𩮜爲鬀髮，皆㣇、**豸**之孳乳。刺，本音如帝。解爲刀解牛角，古音亦如豸，並㣇、豸之孳乳也。說文無剔，𢧄一曰剔也，是則支、淸對轉之音，𢧄音本如𡈼，今徒結切。亦由㣇、豸孳乳也。然𨽸入隊作齒音久矣。殺亦讀入泰部而爲齒音，轉脂孳乳爲𤣗，秋田也。釋詁：「𤣗，殺也。」記玉藻：「君有黼裘以誓省。」明堂位：「春社秋省。」以省爲𤣗，猶支部對轉之音也。

說文：「**𢊁**，解𢊁，獸也。似山牛一角。古者決訟令觸不直。象形，從豸省。」尋他書皆云解𢊁似羊，則與㣇相應。說文云「似山牛」，則與𧰽相應。然𢊁本得名於豸，有司殺義，故灋字從𢊁，古卽以㣇、豸、𢊁爲殺字也。神獸觸不直者，論衡已匡其繆，古雖或有斯說，慮若墨子所記齊春秋羊觸中里徼事，明鬼下。寧蔽獄之恒制乎？𢊁次對轉諄眞孳乳爲薦，𢊁所食艸也。舌音舒作齒音。釋詁薦訓陳，同在眞部也。易「殷薦之上帝」，本或作𢊁，此則𢊁亦訓陳，由𢊁與豸、㣇、㣈通借爲𨽸字，𢊁亦自可引伸訓陳。豸、𢊁皆訓殺，𨽸爲陳亦爲殺，鐂爲殺亦爲陳，釋詁：「劉，陳也。」尸訓陳，殺而陳尸亦曰尸，然則𢊁有殺義卽可訓陳矣。若以聲言，敶、引聲義相類，釋詁：「引，陳也。」而紖字周禮作絼，絼、紖爲支、眞次對轉，𢊁、敶亦支眞次對轉也。經典釋文以殷𢊁爲非，斯未求音義之原矣。

說文：「**朿**，木芒也。象形。」變易爲茦，爲莿。方言曰：「艸木刺人也。」古音本如帝、禘。孳乳爲刺，直傷也。此與君殺大夫異義。旁轉至刺爲㨖，刺也。朿又孳乳爲㾊，小篆作膌，瘦也。段氏說：「呂覽任地：『凡耕之大方，棘者欲肥，肥者欲棘。』高云：『棘，羸膌也。』詩：『棘人之臠臠』，言羸膌也。土亦有膌土。棘從並朿，故高云爾。」此則㾊由朿衍明矣。㾊旁轉歌變易爲羸，瘦也。㾊音如帝、禘，與羸皆舌音。羸對轉寒變易爲臠，臞也。毛詩傳曰：「欒欒，瘦瘠貌。」刺又孳乳爲策，馬箠也。策旁轉隊變易爲笍，羊車騶箠也。箸箴其端，故知孳乳於刺。用策謂之敇，擊馬也。旁轉歌爲箠，𥬲捶，擊馬也。古者刺擊通言，故刺、敇旁轉至又孳乳爲抶，笞擊也。箠、𥬲、捶近轉泰又孳乳爲撻，攴也。其箴刺之義古但作刺，𧧒爲數諫，謫爲罰，詩傳訓責，皆孳乳字也。其刺探之義後變從對轉作偵，說文有詗，音紐過遠，或當爲竀，說文訓正見，疑當與窺同義。朿者，**丁**之陰聲所孳乳字，與丁所孳乳字多相轉。

說文：「**册**，符命也。諸侯進受於王也。象其札一長一短，中有二編之形。」此有二音，古以策爲之。一讀如帝、禘；一讀如今齒音。讀如帝、禘者次對轉眞變易爲典，五帝之書也。作齒音者旁轉魚變易爲籍，簿也。孳乳爲𣆩，告也。或曰：嘖，大呼也，或作謮，亦𣆩之孳乳。册本不齊，釋名曰：「栅，嘖也。敕使整嘖不犯之也。」借嘖爲嫧，齊也，義亦相應。

編豎木爲栅，字從册聲，亦兼取其形。栅旁轉歌變易爲杝，落也。杝與闌亦對轉。

說文：「**只**，語已詞也。從口象氣下引之形。」此合體指事也。或曰：只，本古聲字對轉音也，故𠷓訓聲，字從只，又聲之語變也。未知其審。

說文：「**卮**，圜器也。一名觛。所以節飲食。象人卪在其下也。」此合體象形字也。象人者，與豐侯象人同意。次對轉寒變易爲觛，小觶也。又爲𡭐，小卮有耳蓋者也。又爲觶，鄉飲酒觶也，或作觗，則還入支部矣。卮、觛、觶，應劭、郭璞皆說爲一物，或以禮器、常器爲分，斯亦禮名有異爾。卮旁轉至孳乳爲卽，卽食也，所謂節飲食矣。

說文：「**𠂢**，水之衺流別也。從反永。」後出變易爲派，別水也。孳乳爲衇，血理分衺行體中者也。又孳乳爲覛，衺視也。覛又變易爲眽，目財視也。爲䁲，小視也。此皆流睇衺視也。旁轉泰又變易爲𥄕，目不正也。由別之義，稗爲禾別，𪐄爲黍屬，裨爲裨冕，亦孳乳於𠂢，與㚘相係。

說文：「**冖**，覆也。從一下𠂹。」對轉淸變易爲幎，幔也。幎旁轉寒變易爲幔，幕也。幔本在幽部，冒聲。故轉魚爲幕，爲幠。幕，帷在上也。幠，覆也。此猶曼得訓無。然冖與幕、撫亦支、魚旁對。冖又孳乳爲幦，䰍布也。周禮曰：「駹車犬幦。」幔以寒部音對轉泰變易爲幭，蓋幭也。在寒則孳乳爲䡬，衣車蓋也。又爲鞔，履空也。引伸爲鞔車、鞔鼓，皆覆也。幎又有涂杇義，春秋傳曰：「圬人以時塓館宮室。」塓卽幎字。又旁轉至孳乳爲𥁑，拭器也。依段從廣韻、集韻、類篇所引正。次對轉寒孳乳爲槾，杇也。爲鏝，鐵杇也。此皆杇器也。其用以杇則旁轉泰孳乳爲瀎，瀎泧，拭滅貌。爲搣，㧗也。二皆今抹字。瀎又孳乳爲衊，污血也，與血相係。衊對轉寒變易爲浼，污也。爲姅，婦人污也，姅亦與血相係。

冖之音，入幽爲**𠔼**、**冃**，在泰爲**㡀**、**巿**，上自大幕，下至冠冕巾帤，皆冖也。有幕然後有宮室，冖亦本于冖也。**丏**爲不見，又自宀而廣之。然則諸字皆受聲於冖。

說文：「**糸**，細絲也。象束絲之形。」次對轉寒變易爲緬，微絲也。次對轉眞變易爲緜，聯微也。亦爲繭，蠶衣也。字從芇聲則音如芇，糸卽蠶所吐微絲，與繭同物。引繭以爲絮亦謂之緜，漢世所謂「房子緜」者，以房子所出最精好也，故緜、繭皆孳乳爲襺，袍衣也。以絮曰襺。束絲之義，又轉諄孳乳爲緍，釣魚繳也。轉歌孳乳爲縻，牛轡也。緜又有緜長義，次對轉脂孳乳爲镾，久長也。镾又旁轉泰孳乳爲邁，遠行也。還眞孳乳爲邊，行垂厓也，亦緜亘之義。

糸引伸爲諸細義，孳乳爲霢，霢霂，小雨也。霢對轉淸變易爲溟，小雨溟溟也。糸對轉淸又孳乳爲覭，小見也。其螟爲蟲食穀心者，此亦小蟲，宜亦糸之對轉孳乳。又爲嫇，嫇嫇，小人貌。

說文：「**芈**，羊鳴也。從羊象氣上出。」凡鳴爲鳥聲、名爲自命，其聲義皆受諸芈。對轉入淸，春秋繁露曰：「鳴而施命謂之名。」轉眞則爲命矣。


### 陽聲淸部乙

說文：「**𫡃**，林外謂之𫡃。象遠界也。」尋𫡃、介雙聲，猶耿介也。說文介訓畫，畫訓界，介、界本同字。𫡃之語變乃從次對轉入泰部矣。介又在泰孳乳爲䦏，門扇也。畫與𫡃爲正對轉。圭、𫡃陰陽相變，畫爲圭之孳乳，亦𫡃之孳乳也。𫡃又孳乳爲駉，牧馬苑也。駉旁轉寒變易爲苑，所以養禽獸也。

郊、野、林、𫡃分言有殊，通言卽一，故詩言「在坰之野」，𫡃、野不別，郊、野亦爾。說文郊訓歫國百里，此卽遠郊。詩之「坰野」，箋說之曰：「必牧於坰野者，辟民居與良田也。」周禮曰：「以官田牛田賞田牧田任遠郊之地。」亦謂牧苑附近遠郊。然則郊亦𫡃之孳乳，淸、宵多隔越相轉，若蓱變爲薸，亭當變爲弔當，皆其類也。「駉駉牡馬」，釋文引說文作驍，駉可爲驍，則𫡃可衍爲郊矣。古本一名，聲類既別，乃分遠近，無足致怪。或曰茭訓乾芻，河渠書曰「民茭牧其中」，則茭亦駉之孳乳也。

𫡃象遠界，又有遠義，故孳乳爲迥，遠也。迥對轉支變易爲逷，遠也。此蓋喉音兼有舌音，小篆作逖，純作舌音矣。又對轉支孳乳爲役，戍邊也。𫡃亦有遠界緜聯之義，耿爲耳箸頰，其義與聯一也，蓋亦𫡃之孳乳。

說文：「**开**，平也。象二干對構上平也。」干非干犯字，栞從开，古文作𣓁，則开亦作𭑈，段氏曰：「凡岐頭兩平曰开。禹貢：「道岍及岐。」許書無岍字，蓋古祇名开山，必岐頭平起之山也」。案地理志：右扶風 汧縣 吳山，古文以爲汧山。右扶風美陽，禹貢岐山在西北。蓋二山條脈相屬，开、岐本一名之小別，自禹正名山川以前則通名开。开孳乳乃爲㟚、岐。岐又爲𨙸。开之爲㟚，猶妍之爲技，說文：「妍，技也。」蓋本一語。古音开在淸部，故形、刑、邢、鈃從之爲聲。汧、研、妍等字入先部者，淸之轉也。淸、支對轉，故开與支聲字相通。笄，簪也。枅，屋欂櫨也。此皆對構上平，开之孳乳字也。夏官大馭「右祭兩軹」，故書「軹」作「𨊻」，杜子春曰：「軒謂兩轊也，或讀爲簪笄之笄。」此取對構之義，亦從开孳乳也。笄、枅、軒三字古音皆在支。研，䃺也。䃺以取平，亦开之孳乳也。䃺瑩之瑩，本當作研，研之乃有光明，故瑩訓玉色，亦與研相傅。研又變易爲揅，摩也。孳乳及寒爲硟，以石扞繒也。爲衦，摩展衣也。爲硯，石滑也。後變作硎。又趼，獸足企也。在支爲企，舉踵也。趼、企對轉，舍人以下皆謂蹏趼爲平正如研，言平正者，卽上平義，言舉踵者亦兩干對構義，並开之孳乳也。若頍訓舉頭，亦开之對轉孳乳也。又𦐧訓羽之𦐧風，所以對構取平。栞訓槎識，「隨山栞木」，夏本紀作「行山表木」，數表相重，亦兩干對構上平也。妍訓技，技訓巧，工亦訓巧，象有規榘，然則妍、技對轉，皆取平正之義，悉开之孳乳矣。開訓張開門，亦對構上平。其音亦讀入脂，變易爲启、爲闓，皆開也。启又孳乳爲啓，教也。其入支則孳乳爲抧，開也。抧又孳乳爲齞，口張齒見也。爲咫，中婦人手長八寸也。謂張手八寸皆兼平義。古音蓋皆如𨒅，以開孳乳於开，則其餘悉從之矣。

或曰：开訓兩干對構上平，次對轉脂卽階字，陛也。开本作，與古文比作夶相對，故比亦孳乳爲陛，升高陛也。尋开本非從二干，然兩階對構則开固可孳乳爲階，比亦孳乳爲陛。且皆訓俱詞，亦對構之義。其所孳乳則諧爲合、龤爲樂和、𩤠爲馬和，皆是也。皆亦得聲義於开，其餘悉從之，非獨階也。其在本部則楹亦對構上平者，柱也，亦孳乳於开。

說文：「**賏**，頸飾也。從二貝。」聲義受諸陰聲之**𠍳**。變易爲嬰，頸飾也。孳乳爲纓，冠系也。此偏繞頸前者也。對轉支孳乳爲縊，經也。此徧繞全頸者也。旁轉陽孳乳爲鞅，頸靼也。鞅又變易爲繮，馬紲也。縊次對轉寒於蟲爲蜆，縊女也。郭璞釋蟲注曰：「喜自經死。」

說文：「**𡈼**，善也。從人士。士，事也。一曰：象物出地挺生也。」案挺生爲本義，上象其題，下象土，聲義與耑、屮皆相近。變易爲莛，莖也。又爲莖，枝柱也。莖對轉支又孳乳爲翮，羽莖也。王逸注楚辭又云：「枲翮曰黀。」則以翮爲莖矣。翮又與翄聲義相傅，翄，翼也。此雖在鳥，與艸莖、艸枝同狀。雖鋌爲銅鐵樸，亦謂才質初生而已。鐵爲黑金、錫爲銀鉛之間，皆直受名於鋌。鐵則同音，錫則對轉也。古文鐵作銕，從夷聲，則或入脂部喉音，故變易爲鍇，九江謂鐵曰鍇。錫本舌音如𩮜，亦可作喉音，故次對轉眞變易爲鈏，錫也。若鐵又孳乳爲驖，馬赤黑色也。此則但以色相比傅。挺生者，謂拔起而直也。記月令曰「荔挺出」，呂覽注訓挺爲生，挺本義則爲拔，亦𡈼之孳乳也。挺作喉音如經、頸，則旁轉寒爲㩃，拔取也。娗爲女出病，卽千金諸方所云陰挺出也。此亦由𡈼孳乳。

挺生則直，故諸壬聲字義多近直。梃者，一枚也。筳者，繀絲筦也。桯及桱者，牀前几也，臣鍇曰：「勁挺之貌也。」珽者，大圭也，周禮注曰：「無所屈也。」脛者，胻也。脛旁轉陽則爲胻，脛耑也。頸者，頭莖也。經者，織從絲也。徑者，步道也。廷者，朝中也。庭者，宮中也。釋詁曰：「庭，直也。」凡此數者皆直，並孳乳於𡈼。頸則與𠍳相係，經則與畫相係。其形狀之詞，曰頲，陜頭頲也。釋詁：「頲，直也。」曰侹，長貌。曰娙，長好也。曰勁，強也。曰呈，平也。其訓善者，以亞爲古惡字例之，曲局爲醜，故惡；挺直爲美，故善。善本亦祇作𡈼，夏官繕人注以勁訓繕，曲禮「急繕其怒」，注：「繕或爲勁」，此本淸、寒旁轉，故𡈼音復轉入寒孳乳爲善。然大篆譱字從誩，猶取競言之義，競者，彊語也。則譱與彊直固同義。復舉他證勁、善一義也：勁對轉支於馬爲馶，馬彊也。於鳥爲翨，鳥之彊羽猛者也。次對轉脂則爲偕，彊也。爲㐹，勇壯也。此二同字。夫馬疆故非駑駘，鳥彊故不𦐇翼，人彊故舉事無愞，立行必果。斯皆所謂善也。

娙對轉支變易爲佳，善也。佳人猶言經也。吳 楚之間謂好曰娃，亦與佳同義。珽亦作珵，楚辭言「珵美」，美亦善也。善與吉互相訓，吉亦善也。以吉從士口，故說文前說誤謂𡈼從人士。𡈼讀如徑、經、勁、娙。次對轉至則孳乳爲吉。從吉聲者有桔，一曰直木也。有頡，直項也。有佶，正也。桔孳乳於梃，頡孳乳於頸，佶孳乳於頲勁。然則所爲言吉者，以有直義，故還淸吉又變易爲𡴘，吉而免凶也。𡴘從屰夭，夭者，屈也，屰屈卽直矣。故從幸聲者有緈，直也。孳乳於經。其寍爲安，寧爲願詞、甯爲所願，與幸義亦近。若乃痙爲彊急、𢙼爲恨、婞爲很、忮爲很，皆𡈼之類族也。然不可言善，則猶亞爲醜惡，𠤄躬不爲醜惡。不以一端論也。佶爲正，𡔢爲不正。𡈼爲直，巠則衺流。此又相反爲言也。

壬與屮同義，屮孳乳爲徹、騁，𡈼孳乳爲逞、徎。逞，通也。方言曰：「逞，疾也。」徎，徑行也。疾且通則爲利，𢧄訓利，義亦相傅。其聖爲通，聽、聆爲知音，則壬、屮同得孳乳。徑行通疾，故有輕義，又孳乳爲輕，輕車也。惟輕爲𡈼之孳乳，故重字從𡈼，猶從輕，以相反爲義。其䡰訓車堅者，亦與勁同意，然輕引伸又爲輕懱之義，故對轉支孳乳爲㑥，輕也。爲歋，人相笑相歋瘉也。爲䞾，䞾騭，輕薄也，讀若池。

善所孳乳之字，詩箋曰：「繕之言善也。」周禮注曰：「膳之言善也。」然說文膳訓具食，無與於善，繕雖訓補，爲䋎之變易字，與善猶相係。還淸則復孳乳爲靪，補履下也。蓋完繕與完善義本相因。其𩕊訓倨視人，則猶依勁挺之義。嫸訓好枝格人語，則與譱從誩義正合也。

說文：「**丁**，萬物丁壯成實。象形也。」尋詩傳曰：「丁丁，椓杙聲也。」又曰：「丁丁，伐木聲也。」然則丁者，擊伐之義，字形作个，與仐相似，今訓啎，釋詁丁亦訓當，局就伐擊之器言之，則午亦爲杵，丁亦爲今之釘，議者或云今言釘者，古祇言鐕，乃聲誤，然素間生氣通天論曰：「高粱之變，足生大丁。」南史徐嗣伯治一老姥黝處，拔出寸許，云此名釘疽，卽素問之「大丁」也。然則言丁久矣，魚豢魏略言王凌自知罪重，試索棺釘，以觀大傅意，魏志王凌傳注引。則魏時亦已借釘爲丁，其非鐕之音誤甚明。然朱駿聲直以丁爲今之釘字，義猶未備。伐擊之器，不專一釘。鏑爲矢鏠，形亦象丁，亦丁之對轉變易也。彝器作●，雖似釘尾，然於伐木之訓不合。古字固多聲借，●象一注之形，或本古文霝字，聲借爲丁，大一經以爲丁象人心，則由丁鬲對轉，猶鼎、鬲對轉。借丁爲鬲，鬲在心下，釋名云：「鬲，隔也。隔塞上下使氣與穀不相亂也。」彼經說十干固多傅會，然如甲、乙、丙、丁、癸五字，說義皆有所因，非苟爲之。

丁爲伐擊之義，故變易爲朾，撞也。爲成，字從戊丁聲，戊卽矛字，成亦擊刺義。呂覽長攻曰：「反斗而擊之，一成，匘塗地。」注：「一成，一下也。」論威云：「獨手舉劍，至而已矣。吳王壹成。」此說專諸刺王，成卽廣雅釋詁之揨字，刺也。古擊、刺通言。若簫韶九成之屬。亦謂撞鐘擊鼓一度爲一成爾。旁轉諄爲殿，擊聲也。爲𥴫，榜也。旁轉寒爲段，椎物也。段又孳乳爲鍛，小冶也。還淸孳乳爲釘，鍊鉼黃金也。在寒丁又變易爲椯，箠也。爲笪，笞也。其最大者則變易爲𨭖，伐擊也。𨭖又變易爲戰，鬥也。大抵弇聲之字言伐擊者，作舌音則皆可與丁相係，成本音丁，𨭖本音亶，戰本音單，皆舌音也。金器擊物則尤近，戰故有相當之義，成故有丁壯之義，金被段則就，故丁訓實，成訓就，亦猶攷可訓成，攻可訓堅，諸言丁男、丁女者，猶言成人。言丁實者，亦猶誠實。誠亦丁之孳乳字也。

丁訓當，猶戰之相當也，對轉支變易爲敵，仇也。旁轉陽孳乳爲當，田相值也。其汀訓平，訂訓平議者，平亦相當義，亦丁之孳乳也。丁爲伐擊，亦象其聲，故孳乳爲玎，玉聲也。舒作齒音爲琤，玉聲也。琤轉陽爲瑲，玉聲也。在金則爲錚，金聲也。轉陽爲鎗，鐘聲也。鏜爲鐘鼓之聲，鼞爲鼓聲，則復作舌音。丁爲丁實，故孳乳爲楨，剛木也。言貞固者卽丁固、楨固矣。然貞爲卜問，亦有相當之義。固亦孳乳於丁，猶攷爲攷間矣。丁爲成實，卽誠實。誠對轉支爲諦，審也。諦又變易爲媞，諦也。或曰：諦次對轉眞爲慎，謹也。詩傳訓誠，諦與慎，猶帝與天、顛也。然古文作昚，尞字從之，云祭天所以慎也。竊以昚從屮火，卽燒柴昚祭也，從日，大報天而主日，大宗伯亦以實柴祀日月星辰，故疑昚卽禋字，精意以享爲禋，引伸有誠謹之義乃作慎耳。

說文：「**霝**，雨零也。從雨，𠱠象零形。」此合體象形也。旁轉眞變易爲零，餘雨也。對轉支變易爲滴、爲瀝。滴，水注也。瀝，水下滴瀝也。又爲洓，小雨零也。與滴同得朿聲，古音當如滴矣。其於流水旁轉眞孳乳爲粼，水生厓石間粼粼也。粼旁轉寒爲灓，漏流也。次對轉泰爲𡿪，水流𡿪𡿪也。爲瀨，水流沙上也。其於人體中水滴瀝孳乳爲涕，泣也。涕旁轉脂孳乳爲洟，鼻液也。其於室受雨零者滴孳乳爲樀，檐謂之樀。其他霝瀝之事於酒爲𨢌，則瀝之同韻，以孔下酒也。旁轉歌則爲釃，下酒也。從麗聲，本音如羅，後作齒音旁轉魚爲湑，茜酒也。湑又轉幽爲莤，束茅加圭而灌鬯酒也。於絲爲湅，則霝之旁轉。「苗民弗用𤫊」，墨子引作「否用練」，此淸、寒旁轉之例。湅，㶕也。孳乳爲練，練繒也。攷工記㡆氏：「湅帛，以欄爲灰，渥淳其帛。」欄字，說文作楝，楝木也。此本以湅得名。似楝者爲欒，欒木也。皆遞相孳乳也。於金爲鍊，冶金也。孳乳爲𣿊，辟𣿊鐵也。於米亦爲湅，復孳乳爲㶕，淅也。所瀝之餘汁謂之灡，潘也。自瀝、滴變齒音如洓，則孳乳爲淅，汏米也。淅旁轉魚爲𥼶，漬米也。𥼶又轉幽爲𣸈，浸沃也。所𣸈之餘汁謂之滫，久泔也。淸、幽無相轉之道，雙聲相迆，遂得至此。零爲餘雨，故有奇零之義，閏訓餘分之月，似孳乳於零。其潤訓潤下，廣雅釋詁：「潤，益也。」亦當爲零之孳乳。次對轉脂爲膩，肥也。

說文：「**正**，是也。從一從止。」古文或作㱏，作𧾸，止卽足也，本義當爲疑立，故從止，一者，象其正，指事也。靖，立竫也。竫，亭安也。婧，竦立也。皆正之變易也。故反正爲乏，則孳乳爲覂，有傾覆義矣。正孳乳爲定，安也。爲𧖨，定息也。靖孳乳爲妌，靜也。又整，齊也。𨒌，正行也。𢌛，行也。政，正也。証，諫也。變易爲諍，止也。皆正之孳乳也。又對轉支孳乳爲是，直也。是又孳乳爲寔，止也。詩傳、春秋公羊、穀梁二傳皆曰：「寔，是也。」又孳乳爲諟，理也。春秋傳曰「君與大夫不善是也」，外傳作「王弗是」，韋解：「是，理也。」段氏說是卽諟。記大學注：「諟猶正也。」然則是、諟同矣。

定在宮室則爲亭，民所安定也。在器則爲錠，鐙也。

說文：「**井**，八家爲一井。象構韓形。●，𦉥象也。古者伯益初作井。」尋井以地中水穴爲本義，其鑿地爲窞如采丹井者亦井也，井田乃因同井爲名耳。作井雖始伯益，然丹井、陷阱自倉頡時已有之，故初文有井。變易爲阱，陷也。爲𠭘，阬也。此二同字。又耕、㓝二字皆井聲，是井亦兼深喉、淺喉二音。孳乳爲𡷨，谷也。爲陘，山絕坎也。爲𤌌，深池也。對轉支𤌌爲洼，深池也。此二又孳乳爲窐，呂覽任地曰：「子能以窐爲突乎？」謂空處窐下也。爲漥，淸水也。一曰窊也。史記孟子荀卿列傳：「於是有大瀛海環之。」說文無瀛，蓋卽洼字，海爲天池，故曰大洼海。蕲州 黃侃曰：「楚辭招魂：『倚沼畦瀛兮遥望博。』劉逵蜀都賦注引楚辭：『倚沼畦瀛』，王逸云：『瀛，澤中也。』班固以爲畦。是楚辭本作『倚沼瀛』，而孟堅解之爲畦，録者並書畦瀛，遂至文不比類。」此則瀛本作洼，故可與畦通借。說文烓讀若冋，方言訓嬴爲好，卽借爲娃，皆支、淸對轉之例。瀛作𤌌亦得。

井亦孳乳爲㓝，罰罪也。說文入井部，井亦訓法，此猶法從水取其平，亦謂陷阱也。刑亦孳乳爲型，鑄器之法也。與圭屬之[[15]](#footnote-15)形相轉。



說文：「**生**，進也。象艸木生出土上。」最初當祇作屮，艸木初生也。小篆靑字古文作𡷉，至、淸本次對轉也。此本屬艸木，故孳乳爲靑，東方色也。靑從丹者，艸木初萌，本作紺色，靑、赤相搏，舒葉乃純靑耳。旁轉陽變易爲蒼，艸色也。在本部孳乳爲𩇕，淸飾也。淸當作靑，轉陽則妝爲飾、襐爲飾，聲皆相傅。爲靜，審也。謂畫繪素絢亭審也。詩「巧笑倩兮」，韓云「蒼白色」，亦靑之義。若菁訓韭華，亦與靑應。靑旁轉眞又孳乳爲谸，望山谷谸谸靑也。然靑本兼赤，故孳乳爲綪，赤繒也，旁轉眞亦與縉應，帛赤色也，與丨屬之晉相係，於艸則爲茜，茅蒐也。於土則爲㙚，赤剛土也。靑之從丹，自說文已失其義，觀此諸字，可以悟解不疑。

生又孳乳爲性、姓。荀子正名曰：「生之所以然者謂之性。」性復孳乳爲情，荀子正名曰：「性之好惡喜怒哀樂謂之情。」情麗於性而爲別，故取性之聲以成語。姓者，人所生也。春秋傳曰：「天子建德，因生以賜姓，胙之土而命之氏。」氏麗於姓而爲別，亦取姓之聲以成語。何以言之？代郡 狋氏，孟康音以權精，此猶題之爲定，是之爲正，支、淸對轉也。然則姓氏之氏古亦音精，然情別於性而製字，氏別于姓而未製字，故但依聲託事而已。漢碑作是，亦爲聲借。作𧦄則俗書也。

釋親曰：「男子謂姊妹之子爲出。」出、生皆訓進，其義一也。故生又孳乳爲甥，謂我舅者吾謂之甥。故女子之夫亦曰甥。次對轉魚變易爲壻，夫也。說文讀若細，是在漢時支部，則與甥正對轉矣。在淸則爲倩，東齊壻謂之倩，還同甥音。凡生之義迻於人類者視此。

生旁轉寒變易爲產，生也。所簡切，正紐雙聲。生孳乳爲牲，牛完全也。產亦孳乳爲㹌，畜牲也。然產從彥省聲，故音義或同彥，孳乳爲獻，宗廟犬名羹獻。古音獻如鬳，正與㹌讀彥同聲矣。獻對轉歌變易爲犧，宗廟之牲也。賈侍中說此非古字，則古字祇作獻，故周禮犧尊作獻尊。然獻、犧舊亦讀如沙、娑，又與生產同爲齒音矣。其甡爲衆生並立之貌，而詩言「甡甡其鹿」，慮亦多係於獸也。

生又有不熟之義，在本部則孳乳爲胜，犬膏臭也，一曰不熟也。爲鮏，魚臭也。旁轉寒則爲鱻，新魚精也。此雖準初文，猶爲生所孳乳。以生本但作屮也。凡生之義迻於諸動物者視此。

說文：「**晶**，精光也。從三日。」案曐字古文作，曑字或作參，說文言古曐復注中，故與日同。疑晶本作品，後乃注其中作三日。霝從𠱠象雨注，古文雹作𩅟，亦象雹丸，此皆精光之物，或象以，或象以，本無異也。孳乳爲曐，萬物之精上爲列曐也。爲夝，雨而夕除曐見也。詩亦以曐爲之。其於米孳乳爲精，說文訓擇，然詩傳言精粺，莊子言「鼓策播精」，並謂米，精米晧白，所謂精光。旁轉寒變易爲粲，稻粟二十斗，爲米六斗大半斗曰粲。粲亦曰白粲，春秋穀梁傳曰「軍人粲然皆笑」，謂露齒見白也。詩「於粲洒埽」，傳曰：「粲，鮮明貌也。」又孳乳爲㜺，白好也。其三女爲𡛝，訓美之物亦由粲、㜺孳乳，於晶尤近，蓋以三日示其數也。

晶、精亦孳乳爲省，視也。謂察視極精明也。省旁轉陽又變易爲相，省視也。孳乳爲詳，詩傳曰：「審也。」

**文始五 魚陽類**

魚陽對轉：若無之與亡，溥之與旁，于之與往，且之與將，駔之與奘，污之與汪，語言書契本無異也。甫之與方，睹之與黨，方言：「黨，知也。」借爲睹。齭之與爽，說文：「齭，齒傷酢也。」傷酢則作酸歰不了味。老子言「五味令人口爽」，莊子亦云「五味濁口，使口厲爽」。皆齭字也。舊皆訓差，未諦。據梁之與彊梁，怒子之與壤子，羣書治要録桓子新論待詔伍客言：漢家當生勇怒子。怒子猶妻帑之帑。鄒陽言壤子王梁代，卽此字也。舊皆讀䑋，失之。無傷之與罔象，可舉證者甚衆。紬繹韻書，殆無不轉之字。魚陽爲聲之中軸，初文亦特視他部爲多。

魚與支爲近旁轉，與侯亦近旁轉。陽與淸爲近旁轉，與東亦近旁轉。由此得次對轉各如例。魚亦旁轉歌，然魚陽爲軸聲，與侈聲悉可旁轉，與弇聲雖稍疏，亦悉可轉。

### 陰聲魚部甲

說文：「**瓜**，蓏也。象形。」孳乳爲瓠，匏也。詩「八月斷壺」，以壺爲之。匏本可爲壺，若分瓠可爲𧯷矣。故又孳乳爲壺，昆吾圜器也。象形，從大象其蓋也。此雖合體象形，猶爲瓜之孳乳字也。秋官壺涿氏「掌用炮土之鼓」，故注以壺爲土鼓，蕢桴土鼓，本鼓之始制，則本名壺而已。孳乳爲鼓，郭也。䖒爲古陶器，似亦從壺衍。

說文：「**車**，輿輪之總名也。象形。」孳乳爲𤙑，馬在軶中也。小篆作駕，與㐄屬之騎相係。又孳乳爲馭，使馬也，小篆作御。𤙑、馭蓋一字，據牛馬言𤙑，據僕夫言馭。覲禮「偏駕不入王門」，天子、諸侯之車稱路，實𤙑之借，漢以來稱天子所乘曰車駕，亦斯義。車又孳乳爲庫，兵車臧也。

說文：「**呂**，脊骨也。象形。」篆文作膂。莒從呂聲，古音呂當如莒，與**𠦬**魚支旁轉，各爲初文。對轉陽孳乳爲岡，山脊也。爲犅，說文訓特牛，公羊解詁曰：「騂犅，赤脊也。」爲㹔，牛長脊也，脊骨能負，故在本部又孳乳爲𧇽，鐘鼓之柎也。飾爲猛獸，攷工記曰：「於任重宜。」西京賦曰：「猛𧇽趪趪，負筍業而餘怒。」薛綜曰：「當筍下爲兩飛獸，以背負。」故孳乳於呂。對轉陽又孳乳爲襁，負兒衣也。與孳乳爲𧇽同意。魚脊骨善骾刺人，故對轉陽又孳乳爲鯁，魚骨也。骾，食骨留咽中也。骾又擎乳爲梗，山枌榆也，有朿。又孳乳爲哽，語爲舌所介也。呂讀如旅，則對轉陽孳乳爲梁，水橋也。引伸爲屋梁，皆似背呂，故地有呂梁矣。讀舌音，取剛彊勝任義，則爲膂力，猶旅拒也，然詩作旅。

說文：「**丮**，持也。象手有所丮據也。讀若𢧢。」變易爲據，杖持也。爲㩴，爪持也。爪者，丮也。爲据，𢧢挶也。爲攫，扟也。扟者，從上挹也。又孳乳爲劫，人欲去以力脅止曰劫。此字說文不言去聲，然如胠、㹤諸字皆從去聲而今讀入緝、盍，則劫字可以例推。又轉談爲拑，脅持也。其本部孳乳復爲豦，鬥相丮不解也。豦又孳乳爲戲，一曰兵也。春秋傳曰「請與君之士戲」，此蓋以角抵拔歫爲辭耳。又孳乳爲勮，務也。今人以戲爲勮，本當作豦。其一闋亦爲一勮，俗書作齣，則爲竟之對轉語，樂曲盡爲竟，樂竟爲一章。勮又孳乳爲𢜭，勞也。爲𠊬，徼𠊬受屈。方言：「𠊬，倦也。」攫孳乳爲虢，虎所攫畫明文也。虢又孳乳爲㶁，水裂去也。凡**巨**、**互**、**父**諸文皆受聲於丮。

說文：「**巨**，規巨也。從工，象手持之。」古文作㠪，亦少變爾。此合體象形字也。孳乳爲柧，棱也。爲觚，觴受三升者也。其形亦柧，巨方有棱，故孳乳爲此。巨又孳乳爲距，雞距也。頭圜足方，距能據持，故孳乳於巨。又父訓巨，父有大義，巨亦有大義，孳乳爲𡗷，𡗷，大也。爲吳，方言：「吳，大也。」爲俁，大也。詩傳曰：「俁俁，容貌大也。」言魁梧者正當作顝俁。巨又孳乳爲鉅，大剛也。

鉅訓大剛，亦與**弜**、**午**相係。大剛者，太平御覽珍寶部「金剛」條引服虔通俗文曰：「亂金謂之鉅。」然則鉅實金剛，荀子議兵曰：「宛鉅鐵釶，慘如蠭蠆。」乃引伸汎名耳。墨子貴義曰：「鉅者，白也。黔者，黑也。」世人多以鉅業畫白爲說，鉅業與黔儷事非類，其實當爲金剛。黔字說文但訓黎，卽墨突不黔之黔，謂竈中炱煤。莊子亦云「烏不日黔而黑」，謂不以炱煤自染也。今人言金剛爲純炭質，無雜磺者，卽晶瑩無色。此正昔人之所謂白，炱煤亦純炭質，二者同物而黑白有異，故取以相儷。黔亦鉅之孳乳，自魚雙聲轉侵，猶故轉訓爲今、盬語轉爲鹹矣。金剛之名，漢時已見，自吳 丹陽太守萬震作南州異物志，及晉起居注皆有金剛之文，古則但稱鉅耳。其知爲炭質者，蓋亦焚而得之。鉅又對轉陽孳乳爲剛，彊斷也。剛又孳乳爲秔，稻屬也。不黏，故剛。黔又孳乳爲𪑙，黃黑也。𪑙轉談則爲黚，淺黃黑也。

說文：「**䇘**，可以收繩者也。從竹。象形。中象人手所推握也。互，䇘或省。」或省者，最初古文也。互與㠪音形皆相似，故梐枑亦作梐柜。又牛牲之互訓縣肉格，知古音互與巨、格相同。變易爲籆，收絲者也。對轉陽變易爲𨌂，紡車也。其孳乳字則對轉陽有綱，維紘繩也。綱所收網目之繩，在本部𦊂爲罟，罟爲网，罛爲魚罟，此皆所以收捕也。

說文：「**父**，巨也。家長率教者。從又舉杖。」此合體象形也。丮爲杖持，則父與丮義近，巨爲大父，亦曰大人，漢世謂父曰大人。則父與巨義近。由舉杖故有把持之義，孳乳爲把，握也。又爲捕，取也。爲搏，索持也。爲抪，捫持也。把又孳乳爲靶，轡革也。對轉陽孳乳爲秉，禾束也。詩傳曰：「秉，把也。」秉又孳乳爲柄，柯也，或作棅。春秋傳曰「國子實執齊秉」，以秉爲之。還魚孳乳爲斧，斫也。斧之得名本以其柯也。抪又孳乳爲鋪，箸門抪首也。依段據舞賦注所引訂。由訓巨故又有大義，孳乳爲甫，男子之美稱也，從用父。禮注曰：「甫，且字也。」始冠稱甫，引伸有始、大二義。始義或借方爲之，後又造昉字，魚陽對轉。詩「東有甫艸」，傳曰：「甫，大也。」孳乳爲尃，布也。爲𢾭，𢻫也。二同字。爲誧，大也。爲博，大通也。爲溥，大也。三同字。溥對轉陽變易爲旁，溥也。尃又孳乳爲𦺉，華葉布也。易震爲尃，字但作尃。又孳乳爲鎛，鐘上横木上金華也。𦺉又孳乳爲薄，林薄也。爲枎，枎疏四布也。𦺉、薄、枎又孳乳爲圃，穜菜曰圃。尃又孳乳爲布，枲織也。以其可尃，且純制中規巨也。尃對轉陽孳乳爲放，說文雖訓逐，然惕、𢠽皆訓放，卽同尃義。誧、博、溥又孳乳爲鑮，大鐘也。旁又孳乳爲滂，沛也。爲騯，馬盛也。爲𣂆，量物溢也。凡彭亨及膀張字皆旁、𣂆之借也。還魚又孳乳爲䨣，雨濡革也。雨濡革則彭亨也。由家長率教，故有法度輔相之義。孳乳爲模，法也。爲摹，規也。規摹卽摹仿，孳乳爲慕，習也。爲撫，揗也。爲𢻬，撫也。又爲慔，勉也。撫揗之義又爲矝憐，孳乳爲憮，愛也。釋言：「憮，撫也。」爲傅，相也。春秋穀梁傳曰「父猶傅也」，師傅所以相助。又孳乳爲俌，輔也。爲扶，佐也。模又孳乳爲謨，議謀也。其黼爲白與黑相次文，刻斧文則孳乳于斧，通言文繡則義近於𦺉、鎛，黼黻又取俌弼之義，則亦合於俌也。

說文：「**𩫏**，度也。民所度居也。度卽宅字。從回，象城𩫏之重，兩亭相對也。」世本言鯀作城郭，則倉頡時未有其制，然內有宮寢，外有險塞，其垣墉皆郭也。古文墉直作𩫖，是爲牆垣通名。一讀入東，則變易爲墉，說文亦訓城垣，釋宮則云「牆謂之墉」，宮寢有守，亦自得作兩亭。引伸爲恢郭之義，其所孳乳不係於城。於喪紀之具爲椁，葬有木郭也。於弓爲彏，弓急張也。對轉陽彏爲彉，滿弩也。於闌木爲桄，充也。變易爲横，闌木也。横又孳乳爲衡，牛觸人横大木其角也。衡又孳乳爲珩，佩上玉也。其飲器爲觵，兕牛角可以飲者，其狀觵觵，故謂之觵，言大滿也。又孳乳爲侊，說文訓小貌，春秋國語曰：「侊飯不及壶湌。」韋昭作觥，訓大，然則侊亦大也。爲懬，闊也。一曰大也。凡言彭亨者，彭卽旁字，亦與觵、侊相通。淮南墬形訓：「九井玉横。」注：「横或作彭。」是聲相近。其訓度居者合於本義，孳乳爲凥，處也。凥又變易爲処，止也。或作處，從䖈聲，故音與許同，或以所、許爲之。又孳乳爲𧿃、爲居，皆蹲也。𧿃、居又孳乳爲倨，不遜也。爲徦，至也，方言作𢓜。凥又孳乳爲家，居也。家又孳乳爲稼，家事也，禾之秀實。家又孳乳爲怙，恃也。岵訓山有艸木，孳乳於怙，釋名：「岵，怙也。」

說文：「**𠑹**，廱蔽也。從儿，象左右皆蔽形。」此合體指事字也。變易爲固，四塞也。孳乳爲錮，鑄塞也。爲㧁，閉也。記雜記注曰：「既出則施其房，鬼神尙幽闇也。」依劉昌宗羌據反。又爲瞽，目但有朕也。爲㽽，久病也。並廱蔽之義。對轉陽孳乳爲誑，欺也。爲㤮，誤也。此猶侜訓廱蔽而釋訓、詩傳以侜張爲誑矣。誑還魚孳乳爲假，非眞也。又蠱本與𠑹同音，訓腹中蟲，據釋器則爲康之轉，穀之飛也。亦與瘕同字，說文訓女病，亦腹中有蟲也。然腹中有蟲令人乍憂乍喜，金匱要略曰：「百合病者，意欲食，復不能食，常默然，欲臥不能臥，欲行不能行。飲食或有美時，或有不欲聞食臭時，如有神靈。」「狐感之爲病，狀如傷寒，默默欲瞑，目不得閉，臥起不安。蝕於喉爲惑，蝕於陰爲狐，不欲飲食，惡聞食臭，其面目乍赤乍黑乍白。」此皆所謂蠱也，故醫和已訓蠱爲惑。瘕、蠱二文皆與誑相轉相應。

說文：「**𠙴**，𠙴盧，飯器也。以柳作之。象形。」𠙴、盧本一語，字有重音，乃復製盧字。盧得聲於虍，則與𠙴皆喉音也。𠙴又變易爲筥，䈰也。䈰者，一曰飯器也，容五升。𠙴對轉陽變易爲匡，飯器筥也。自詩、春秋傳言匡、筥、錡、釜，已以匡、筥爲二字矣。還魚又孳乳爲𥴧，飲牛匡也。𠙴匡、去往，變易例同。

說文：「**𧮫**，口上阿也。從口，上象其理。」此合體象形也。孳乳爲噱，大笑也。大笑則口上阿見。變易爲啞，笑也。

說文：「**䀠**，左右視也。從二目。」變易爲𥇛，目衺也。爲𥉁，舉目驚𥉁然也。孳乳爲𧾱，走顧也。爲瞿，鷹隼之視也。鷹隼顧盼求狐兔，故字從䀠。又爲矍，隹欲逸走也。隹欲逸走亦左右視，易所謂「視矍矍」也。又孳乳爲懼，恐也。懼者亦䀠䀠然左右視也。懼又變易爲虩，易「履虎尾，虩虩」，恐懼也。又變易爲㹤，多畏也。杜林作怯。虩對轉陽變易爲惶，恐也。㹤對轉陽變易爲恇，㹤也，與𠙴轉爲匡同例。其四達謂之衢者，蓋亦以多岐須左右視，亦孳乳於䀠。衢又孳乳爲躩，足躩如也。此爲般辟，岐路有誤，則般折反行也。

䀠又變易爲顧，還視也。還視者必左右轉然後及背，左右視者亦能及背，本無異也。詩傳曰「瞿瞿然顧禮義」，明䀠卽顧矣。顧又孳乳爲玃，母猴也。釋獸曰：「玃父善顧。」又使人者有𥄎、有眣，皆以目顧視使之也，故顧又孳乳爲故，使爲之也。史記馮唐列傳集解據如淳引漢軍法曰：「令人故行不行，奪勞二歲。」故，卽今顧庸之本字，所謂使爲之也。然作顧亦可通。對轉陽故爲更，改也。凡顧庸與更代義近，方言：「庸、恣、比、侹、更、佚，代也。」故之爲更，猶蠱之爲康矣。秦法有卒更、踐更、過更，卒曰更，卒免役者曰不更，故更復孳乳爲𫷕、𠈯。𠈯者，古文兵字，𫷕亦兵字，從廾持干，與從廾持斤同意。然說文兵但訓械者，其人其器固得通言，猶甲與𢦦皆通名矣。或曰兵卽斧字，故從斤。斧，斫也，魚陽對轉，亦通。顧又孳乳爲護，救視也。今人以攝事爲護理，亦合舊訓。

䀠又變易爲蒦，規蒦，商也。一曰視遽貌。一曰蒦，度也。商度者必左右視，猶㠭之極巧視也。又孳乳爲睪，司視也，從目從㚔。令吏將目捕罪人也。周官捕盜賊爲追胥，胥借爲相，與睪同意。司視者亦左右視，若鷹隼之瞿，爲欲捕狐兔也。又孳乳爲獲，獵所獲也。獲又孳乳爲穫，刈穀也。釋詁曰：「馘、穧，獲也。」是穫亦獲矣。矆爲大視，似與蒦不相容。

說文：「**五**，五行也。從二，陰陽在天地間交午也。」古文作㐅，純象交午，然五亦初文異體。凡五、八、九、十諸字雖皆數名，亦各有義，八爲分別，十爲和叶，叶、𠦫皆從十。九爲屈曲究盡，而㐅亦爲交午，亦爲啎屰。㐅與十義正相反，字形交叉，故爲交午啎屰。周官之「午貫」，禮經之「度尺而午」，皆謂一縱一横相叉交。午本當作㐅，或作交牙，牙亦受聲於㐅，作互則聲借也。**午**、**牙**雖皆獨體，實受聲義於㐅。

甲，古文作十，象甲乇。㐅亦象萌芽。孳乳爲芽，芽萌也。其㐅爲數名者，孳乳爲伍，相參伍也。

說文：「**午**，啎也。此與矢同意。」或言午卽杵字，舂杵也，故舂字從午卽從杵。然杵者，午之一義，猶丁鐕爲丁之一義，非丁祇爲丁鐕，午祇爲舂杵也。說文矢字云從入，而云午、矢同意，則矢上非入字，乃純象鏑形，是故丁亦爲鏑字。然丁義亦不專指鏑言，丁爲伐擊相當，午爲午屰，所勹甚衆。變易爲啎，屰也。爲屰，不順也。古音屰如午，初無二音。孳乳爲各，異辭也，從口夂。夂者，有行而止之不相聽也，不相聽卽不順矣。又孳乳爲吾、語、詻、㖾。吾，我自稱也。然自稱曰吾者，猶稱曰言，言卽我，語卽吾，吾蓋語之古文。論難曰語，論訟曰詻，譁訟曰㖾，此三同字，亦與各義最近。方言：「格，正也。」書曰：「惟先格王正厥事。」孟子曰：「惟大人爲能格君心之非。」並訓正，則詻、㖾引伸之義，作吾亦得。漢官執金吾，吾猶禦也。又孳乳爲挌，擊也。爲谻，相踦谻也。爲卻，節卻也。依玉篇。與谻義近。爲禦，祀也。釋詁曰：「禦，禁也。」對轉陽爲抗，扞也。既夕禮注曰：「抗，禦也。」爲歫，槍也。爲圄，守之也。爲敔，禁也。其於兵爲𠟎，刀劍刃也，猶丁爲鏑矣。𠟎對轉陽爲剛，彊斷也。在本部亦爲鉅，大剛也。與巨相係。其於宮室爲枑，行馬也。臣鍇曰：「漢 魏三公門施行馬枑者，交互其木也。」爲圉，囹圉，所以拘罪人也。釋詁曰：「圉，禁也。」反午爲許，聽言人也。此以相反成言孳乳。其爲杵者孳乳爲𦥭，齊謂舂曰𦥭。

干衍爲䇂，丨衍爲辛，午亦衍爲辜，罪也。

屰爲不順，然歫者相啎，迎者亦相啎，孳乳爲逆，迎也。夆爲啎，逢爲遇，屰爲不順，逆爲迎，其例一也。爲訝，相迎也。對轉陽逆爲迎，逢也。孳乳爲遻，相遇驚也。今之㦍字。所訝謂之客，寄也。旁轉歌客爲寄，託也。在本部又孳乳爲愙，敬也。三愙猶三客也。逆又孳乳又爲朔，月一日始蘇也。亦日月相遇也。

午、屰又孳乳爲㴑，屰流而上曰遡洄。遡，向也。對轉陽午亦孳乳爲卬，望欲有所庶及也。爲仰，望也。

語又孳乳爲寤，寐覺而有言也。寤又孳乳爲悟，覺也。對轉陽悟爲憬，覺悟也。

歫、卻又孳乳爲㡿，卻屋也。

說文：「**牙**，牡齒也。象上下相錯之形。古文作𤘍。」三體石經以𠈌爲虞，尋齒字從𠈌，而騶虞或作騶牙，然則𠈌亦古文牙字，石經借爲虞耳。牙、𠈌皆初文相變，𤘍從古文齒，則準初文也。牙古音如吾，亦如錯，釋名曰：「牙，樝牙也。」故孳乳爲䶥齬，齒不正也。又孳乳爲鉏䥏，楚辭曰：「圜鑿而方枘兮，吾固知其鉏鋙而難入。」周禮注作駔牙。䥏又孳乳爲鋸，槍唐也。鋸有齒捷業然，故孳乳於䥏。䶥齬旁轉侯則爲齱齵矣。又孳乳爲逪，詩以錯爲之，傳曰「邪行爲錯」。又爲衺，𩎮也。然錯亦牙之孳乳字，金涂也。此既麗婁相交，亦可捷業如鋸齒，故孳乳於牙。牙亦孳乳爲齰，齧也。於蟲爲𧊝、爲螫，蟲行毒也。

牙、虞相通，虞本白虎，以爲山林之官，其實兼取牙義。牙有𨔣牙之義，軍門之旗曰牙旗，門曰牙門，春秋國語作渠門，渠、牙相通，如車牙作車渠矣。此與梐枑義近。六韜軍用篇曰：「三軍拒守，木螳螂劍刃扶胥，廣二丈，百二十具。一名行馬。」是軍門亦設梐枑。其在山澤則有篽，禁苑也。春秋傳曰「澤之自篽」，蘇林謂：「折竹以繩緜連禁禦，使人不得往來，律名爲篽。」此亦相錯之義，與午相入。篽雙聲入談則孳乳爲䉷，說文訓隿射所蔽者，元帝紀「嚴禦池田」，晉灼引此而自說則云「射苑」，蓋䉷、篽一物也。虞衡作山澤之材，又孳乳爲穌，把取禾若也。引伸爲樵穌，以蘇爲之，字從魚聲，音本如魚。依方言注，江東尙讀蘇如䓊。

說文：「**魚**，水蟲也。象形」；「𩺰，二魚也。」此蓋一字。孳乳爲𩼪，捕魚也。篆文作漁。

說文：「**烏**，孝鳥也。象形。古文作𡗃，或省作於。」皆初文變體也。孳乳爲雅，楚烏也。一名鸒。又變易爲鸒，卑居也。孔子曰：「烏，盱呼也。取其助氣，故以爲烏呼。」大、小雅者，宜卽秦聲烏烏，周京卽秦地也。

說文：「**亞**，醜也。象人局背之形。」𡯁訓㝿，而記檀弓有「童𡯁」，以汪爲之。鄭君云「面鄉天」，此則籧篨戚施，事有相兼，今驗短小局背者，其匈亦突，其面鄉天。𡯁亞爲對轉矣。亞又孳乳爲惡，過也。惡對轉陽孳乳爲殃，凶也。凶者，惡也。惡在本部孳乳爲䛩，相毁也。於蟲爲蝁，镻也。镻者，蛇惡毒長也。於氣爲歍，心有所惡若吐也。對轉陽爲怏，不服懟也。

說文：「**虍**，虎文也。象形」；「虎，山獸之君，虎足象人足，象形。」虍、虎蓋一字。孳乳爲虞，騶虞也。白虎黑文。又爲虖，哮呼也。又爲琥，發兵瑞玉爲虎文。

說文：「**襾**，覆也。從冖上下覆之。讀若𣇩。」凡言夏屋者，兩下覆宇，襾之聲借也。亦孳乳爲宇，屋邊也。淮南子注：「宇，屋檐也。」亦爲梠，楣也。士喪禮注：「宇，梠也。」襾又孳乳爲庌，廡也。爲廡，堂下周屋也。廣雅釋宮：「竈謂之窹。」齊 公孫竈字子雅，並庌字也。又對轉陽孳乳爲廣，殿之大屋也。漢郊祀歌：「大朱涂廣，夷石爲堂。」言以丹涂堂皇，以平石爲堂基也。廣從黃聲，音亦如黃，與襾爲正紐雙聲，諸言堂皇者，皇卽廣字。胡建傳：「列坐堂皇上。」師古曰：「室無四壁曰皇。」莊子知北游曰：「無門無房，四達之皇皇也。」還魚又變作榭，讀如豫，釋宮：「無室曰榭。」郭璞曰：「卽今堂皇。」春秋集解以榭爲屋歇前，正義曰：「歇前者，無壁也。」襾又孳乳爲舍，市居曰舍。此卽地官所謂候館，天官亦有掌舍，則車宮壇壝宮帷宮通稱舍，與榭聲義亦相近。若幠訓覆，冔訓殷冠，詩傳：「冔，殷冠也。」說文未録。此亦襾之孳乳。幠又與冖相係，本讀如模，與冖雙聲，後讀如芋，與襾同類。對轉陽則孳乳爲䍿，樂舞以羽𦒇自翳其首也。周官或以皇爲之。記王制曰：「有虞氏皇而祭。」亦以皇爲䍿，蓋虞氏之冕，周以舞旱暵矣。鄭司農以䍿爲羽覆冒頭上，卽取襾義。鄭後司農則云：「雜五采羽如鳳皇色，持以舞。」二說雖殊，羽固宜有五采，故又孳乳爲㡆，設色之工也。玉篇亦訓㡆爲𢄐，然則䍿、㡆義固相屬，天官序官夏采注曰：「夏采，夏翟羽色。」染人「秋染夏」，注曰：「染五色以夏狄爲飾。」此皆以䍿、㡆對轉之聲，書作夏也。

覆與大義相受，故盇、奄訓覆，皆從大。說文：「夏，中國之人也。」夏有大義，宜孳乳於襾。

說文：「**禹**，蟲也。從𠘯，象形。古文作𥜼。」此皆合體象形字也。玉篇云：「禹，蠁蟲也。」對轉陽變易爲蠁，知聲蟲也。孳乳爲響，聲也。響又孳乳爲䦳，門響也。還魚孳乳爲聥，張耳有所聞也。

說文：「**于**，於也。象氣之舒亏。從丂從一。非一二之一。一者，其氣平也。」古文但作**丂**。變易爲乎，語之餘也。爲余，語之舒也。爲𠎳，二余也。宜卽余字。雙聲轉泰爲粤，亏也。其孳乳爲呼，外息也。爲歑，温吹也。爲𧦝，爲謼，皆召也。爲嘑，號也。爲歟，安氣也。爲吁，驚語也。爲訏，說文訓詭譌，詩傳曰「大也」。爲誇，譀也。爲謣，妄言也。爲譁，讙也。爲詡，大言也。亏亦本有大義，方言：「亏，大也。」記檀弓曰：「于則于。」故亦孳乳爲夸，奢也。爲奕，大也。其於形體爲盱，張目也。其於執事爲弙，滿弓有所鄉也。其於衣服爲𧘘，諸𧘘也。後漢書光武帝紀直作「諸于」，注引前書音義曰：「諸于，大掖衣也。」其於艸木爲芋，大葉實根駭人者也。變易爲莒，齊謂芋曰莒。其於樂爲竽，三十六簧，笙之大者也。其對轉陽則爲簧，笙中簧也。詩傳曰：「簧，笙也。」竽、簧音轉。于亦有曲義，論語「子之于也」，鄭注：「于，枉也。」此與𡯁對轉。孳乳爲迂，避也。爲紆，詘也。爲㝼，股㝼也。余又有自偁之義，釋詁：「余，我也、身也。」對轉陽孳乳爲姎，女人自偁姎我也。

詩傳曰：「于，往也。」此猶乃之爲往，于、往魚陽對轉，故于孳乳爲往，之也。變易爲迋，往也。還魚變易爲去，人相違也。又孳乳爲嫁，女適人也。釋詁、方言皆云：「嫁，往也。」去對轉陽孳乳爲獷，犬獷獷不可附也。粤亦孳乳爲越，度也。爲𨒋，逾也。與往、迋同意。爲朅，去也。與去同意。然則往、越一語之變，去、朅一語之變。越又與㐄近轉也。往、去之義又孳乳爲古，故也。古爲已去，今爲可及。今從古文及。古又孳乳爲嘏，大遠也。卽今遐字。復與于訓大相會。又爲詁，訓故言也。復與于象氣出舒于相會。古聲之字有祜，爲嘏之孳乳，受嘏猶受祜也。其於親屬爲姑，夫母也。釋名曰：「姑，故也。」其於能往之具于孳乳爲驛，置騎也。變易爲遽，傳也。夸孳乳爲刳，判也。刳又孳乳爲㱠，枯也。周禮作辜，注謂磔。夸衍爲刳、㱠，以有伸張義。

說文：「**羽**，鳥長毛也。象形。」對轉陽孳乳爲翔，回飛也。音本如羊，後讀如詳。還魚孳乳爲翥，飛舉也。從翔讀如羊而變之則爲揚，亦飛舉也。揚始蓋衹作昜，開也。一曰飛揚。然羽之義迻於他者孳乳爲舁，共舉也。鳥以兩翼自舉其身，翼可訓輔，羽亦衍爲舁。舁又孳乳爲與，黨與也，此從共義。爲旟，鳥隼爲旟，所以進士衆也，此亦從共義。爲輿，車輿也，此從共舉義。輿以二馬若四馬引之，故取義於舁。若輿尸，輿豭諸文則直以輿爲舁。言輿人者，則用爲與。爲舉、爲擧，皆對舉也。旟對轉亦爲揚，詩「髮則有旟」，傳曰：「旟，揚也。」舉對轉亦爲揚，揚亦舉也。揚復孳乳爲颺，風所飛揚也。還魚又孳乳爲譽，偁也。偁亦舉也。其与**予**諸文亦受聲義於羽。

說文：「**与**，賜予也。一勺爲与。」段氏曰：「一者，推而予之。」此則合體指事也。變易爲斜、爲抒。抒，挹也。斜，抒也。又爲㪺，挹也。与轉齒音則爲醋，客酌主人也。對轉陽亦爲揚，揚觚、揚觶皆謂与之飲也。對轉孳乳爲觴，實曰觴，虛曰觶。楚辭曰：「瑶漿蜜勺，實羽觴些。」束晢引逸詩「羽觴隨波」，蓋以飛舉故曰羽觴。韓詩說觴者，餉也。故觴又孳乳爲餉，饋也。餉又變易爲饟，周人謂餉曰饟。在本部孳乳又爲餘，饒也。凡与人之義，贈有增義，貱有加義。爲餬，寄食也。所以与謂之斝，玉爵也。此雖合體象形，猶爲与之孳乳。斝復變易爲㿿，說文不録，方言㿿與盞同訓杯，盞卽爲醆，亦爵也。典論伯雅、仲雅、季雅，以雅爲㿿，聲乃近斝矣。与異於予者，与專指酒食，予兼百物，与與享相轉。

說文：「**予**，推予也。象相予之形。」推猶舉也，故亦與羽相係。孳乳爲舒，伸也。從予，舍聲。依段正。一曰舒緩也。此與余義略同，孳乳爲紓，緩也。爲徐，安行也。予音本近舒，推予者，伸其手，與拳拳握持相反，故孳乳爲舒。對轉陽孳乳爲賞，賜有功也。賜者，予也。讀從喉音則孳乳爲兄，長也。釋詁：「況，賜也。」以況爲之。今俗作貺。賞又孳乳爲償，還也。与孳乳爲餘，予亦孳乳爲夃，秦以市買多得爲夃。夃又孳乳爲賈，賈市也。又孳乳爲酤，一曰買酒也。又孳乳爲叚，借也。爲賖，音如余。貰買也。此皆取予通名，猶授、受本一語矣。或曰：賜本訓予，蓋音如易，以豉切。亦予之變易，魚、支旁轉也。

由舒之義孳乳爲捨，釋也。爲釋、爲斁，皆解也。此三同字。爲赦、爲措，皆置也。此二同字。爲寫，置物也。爲卸，舍車解馬也。爲射，弓弩發於身而中於遠也。詩言「舍拔則獲」，「舍矢如破」，然則射者，捨也。釋詁射、斁同訓厭，並解捨之引伸也。爲謝，辭去也。釋又孳乳爲譯，傳譯四夷之言者也。此從解釋義。爲悆，忘也、嘾也。周書曰：「有疾不悆。」悆，喜也。此從說釋義。今作悦懌。對轉陽爲愓、𢠽，皆放也。

由推之義，對轉陽孳乳爲攘，推也。攘字古音如囊，其得與予轉者，猶与轉爲餉、爲饢。此今揖讓字，亦爲讓位、讓爵之字，與予同義。然攘本從襄聲，解衣耕謂之襄。耕者推耒，則與予訓推同。耕使土解，則與舒、捨、釋、斁義同。然則予孳乳爲襄，襄乃孳乳爲攘，詩言「玁狁於襄」，與攘夷狄同義。推卻、推予雖好惡有異，其推一也。耕者反土，詩傳曰：「襄，反也。」春秋傳曰：「葬定公，雨，不克襄事。」言不能復土也。耕則田治，對轉魚孳乳爲畬，三歲治田也。耕使土柔，孳乳爲壤，柔土也。或爲場，治穀田也。場，舒作齒音對轉魚孳乳爲坥，螾場也。耕者除艸，故釋言曰：「襄，除也。」孳乳爲畼，不生也。謂艸不生也。反畼爲𧀄，艸茂也。又孳乳爲禳，磔禳祀除厲殃也。場又引伸爲壇場，周禮場人注曰：「場，築地爲墠。」引伸乃爲祭神道，釋宮所謂廟中路之唐也。


由推之義，對轉陽又孳乳爲盪，滌器也。易「八卦相盪」，韓康伯注：「相推盪也。」釋名曰：「蕩，盪也，排盪去薉垢也。」排亦推也。

說文：「**雨**，水從雲下也。一象天，宀象雲，水霝其間也。」古文作𠕲，純象形。孳乳爲䨞，雨貌也。又爲䨒，水音也。又爲濩，雨流霤下也。又爲雩，夏祭樂於赤帝以祈甘雨也。

說文：「**亦**，人之臂亦也。從大象兩亦之形。」變易爲胠、爲胳，亦下也。孳乳爲袪，袂末也。袂，所以居胠也。又孳乳爲掖，以手持人臂投地也。一曰臂下也。傍出之門曰掖門，掖卽亦也。亦，亦孳乳爲序，東西牆也。序從予聲，本與亦皆音予，舒作齒音對轉陽爲牆，垣蔽也。此則不專東西，然義本由序變。牆旁轉淸則爲城，所以盛民也。其圍棊曰弈，亦亦之孳乳，然如牆，非如序也。

說文：「**戸**，護也。半門爲戸。象形。」雙聲轉談變易爲槏，戸也。猶𢎘之爲扈，古之出𠭖矣。戸在東，牖在西，故戸孳乳爲牖，穿壁以木爲交窻也。從片戸甫聲。然則牖在魚部，自易已轉入幽，然𦌬訓牖中网，聲又依附魚部。戸、牖對轉陽則爲向，北出牖也，乃囧之變。

說文：「**丅**，底也。」從反丄爲丅。孳乳爲窊，汙衺下也。又爲洿，窊下也。對轉陽孳乳爲央，中央也。荀子正論曰：「今人或入其央瀆，竊其豬彘。」然則央者窊中，猶云宛矣。又孳乳爲汙，一曰小池也。爲湖，大陂也。爲㕡，溝也。汙對轉陽變易爲汪，池也。湖對轉陽變易爲潢，積水池也。㕡對轉陽變易爲隍，城池也。釋詁：「㕡、阬、隍、漮，虛也。」釋言：「隍，㕡也。」窊、洿又孳乳爲淤，澱滓濁泥也。淤又孳乳爲閼，遮𢹬也。漢書循吏傳召信臣「起水門提閼」。閼又孳乳爲隖，小障也。於病爲瘀，積血也。汪、潢、隍又孳乳爲埂，秦謂阬爲埂，倉頡篇曰：「埂，小坑也。」爲沆，莽沆，大水也。一曰大澤貌。

說文：「**㭉**，兩刃臿也。從木，象形。」此合體象形也。或又作釪。又𣚏，㭉臿也。從木入象形，䀠聲也。此則㭉爲最初，次變作𣚏，釪最後出，其旁轉支則變易爲䤥，臿金也，讀若毁行。案今人謂楫曰㭉鍫，一切經音義曰：「㭉，古文奇字作鋘。」楚辭：「乘舲船余上沅兮，齊吳榜以擊汰。」吳卽㭉之聲借，今人正謂以㭉引船曰㭉。舊以吳榜爲大櫂已失之。張載云：「吳榜，越船不能無水而浮。」則以吳爲國名，失之愈遠。方言：「僞謂之扤。」郭璞僞音訛，船動摇之貌也，僞本作吪，動也。㐹本作𦨉，船行不安也。此與扤爲動，陧爲危，槷𦤙爲不安皆相似，蓋由㭉讀如吳，轉歌得吪，吪乃轉𦨉。

說文：「**土**，地之吐生萬物者也。二象地之下、地之中，丨，物出形也。」案地官大司徒：「以土圭土其地而制其域。」注：「土其地猶言度其地。」春官典瑞、攷工記玉人土圭「以致日，以土地」。注：「土猶度也。」然則土孳乳爲度，法制也。辨方正位，體國經野，皆自地形始，故土爲法度，又爲量度矣。亦引伸爲度居，孳乳爲宅，尙書堯典今文皆作「度」，古文皆作「宅」。所託居也。宅因於度，所謂「相宅胥宇」。又孳乳爲侂、爲託，皆寄也。此二文孳乳爲㓃，奠酒爵也。爲圖，畫計難也。兼謀畫、繪畫義。爲擇，簡選也。擇又孳乳爲若，擇菜也。作齒音對轉陽孳乳爲商，從外知內也。商又孳乳爲𧶜，行賈也。白虎通義曰：「度其有無，通四方之物，故謂之商也。」度又引伸爲度越，孳乳爲渡，濟也。說文：「過，度也。」故度對轉陽則爲宕，過也。列女傳曰：「宕有豕心。」

土色㙚黃爲正，故孳乳爲赤，南方色也，古文作烾，從炎土。臣鍇曰：「尙書：『厥土赤埴。』」又變易爲赭，赤土也。烾、赭本同字。以別造赭字，殊於通名之赤，遂若異文。又變易爲赫。古音如奭。大赤貌。土之神亦曰土，孳乳爲社，地主也。其後迻以偁母，淮南言社，蜀人音小別爲姐，此亦自舌舒作齒音也。

土有封塞義，春秋公羊傳曰：「使耕者東畝，是則土齊也。」夏官大司馬曰：「犯令陵政則杜之。」杜卽土之聲借。孳乳爲𢾅，閉也。

凡爲度者，蓋先有尺、丈、堵三名，故音與度相應。尺，十寸也，自度舌音而舒爲齒音也。丈，十尺也，自度舌音對轉入陽也。堵，五版也，與度聲韻皆同者也。蓋其始但言一土，如今人言一度，以意命號，無有準則，如周天，可言三百六十五度四分度一，百刻亦可言百度，今人則圓形皆分三百六十度。久之欲爲分異，乃造尺、丈、堵三字，令音皆小別，然後無殽譌耳。所以度者，一土圭，二棖。棖，杖也，一曰法也。杖，持也。棖、杖同字，與度對轉。

度對轉陽亦爲當，田相值也。與丁相係。孳乳則爲相配之字，易「得尙於中行」，漢時言「尙公主」，皆配也。尙爲當之借字。其攩訓朋羣，乃孳乳字矣。攩還魚爲徒，步行也，白虎通義訓衆。

或曰：黨亦赭之對轉孳乳，不鮮也。楚辭：「時曖曖其黨莽。」又䵮，赤黑色也。聲義亦同。





說文：「**乇**，艸葉也。穗上貫下有根。象形。」此易所謂甲乇，言孚甲伸舒也。孳乳爲𩑒，𩑒顱，首骨也。與耑爲題、屮爲巂离之頭同意。𩑒對轉陽爲顙，頟也。乇又孳乳爲坼，裂也。爲柝，判也。柝又孳乳爲𣟄，夜行所擊者也。爲吒，噴也。今之炸字。博物志言粦有吒聲如煼豆。吒又變易爲吐，寫也。唾爲口液，嚏爲悟解氣，皆吒、吐之雙聲也。在魚爲魠，哆口魚也。在屋爲㢉，開張屋也。在刑爲磔，辜也。謂伸張人體於木而刳之也。磔亦變易爲剫，判也。爲屠，刳也。磔對轉陽則爲張，故通俗文曰「張伸曰磔」，張本孳乳於長，蓋乇孳乳爲䞣，距也，漢令曰「䞣張百人」，䞣卽今人所用拓字。對轉陽則爲䟫，距也。䟫又孳乳爲樘，衺柱也。又孳乳爲長，久遠也。久本訓歫，久遠者，歫之而長久也。其還魚則孳乳爲奢，古音如都，張也。在陽則孳乳爲張，施弓弦也。長又孳乳爲𧢼，角長貌也。還魚孳乳爲踖，長脛行也。爲眝，長眙也。張又孳乳爲帳，張也。

艸木始則甲乇，終於蘀落，其爲坼裂一也，故乇又孳乳爲蘀，艸木皮葉落陊地也。於竹爲箬，楚謂竹皮曰箬，臣鍇曰「卽蘀也」，古音如諾。於禾黍對轉爲穰，黍𥞥已治者也，古音如囊。穰亦重言爲秧，禾若秧穰也。於木亦爲𣔵，木葉陊也。此字從㲋聲則在宵部，今音當如綽，古音當如佻，說文讀若薄者，此漢時轉變之音也。音旁轉在宵，然與蘀本一語也。於禾則爲䅵，禾皮也。蘀又語變爲落，凡艸曰零，木曰落，迻以言雨又孳乳爲𩂣，雨下零也。

柝又孳乳爲蠹，木中蟲也。引伸爲諸蟲敗之義，孳乳爲殬，敗也。

說文：「**兔**，獸名。象踞後其尾形。」其義詳於宵部**㲋**字。

說文：「**宁**，辨積物也。象形。」變易爲貯，積也。孳乳爲儲，偫也。爲庶，屋下衆也。爲蓆，廣多也。其於器孳乳爲𤱤，㡒也。所以載盛米也。爲㿾、爲𧈚，皆器也。爲橐，囊也。爲帑，金幣所藏也。爲笯，籠也。橐、帑對轉陽變易爲囊，橐也。地官掌節有「英蕩」，杜子春云：「蕩當爲帑，謂以圅器盛此節。或曰：英蕩，畫圅。」此卽以帑爲囊也。亦或作欓，吳越春秋曰「甘蜜九欓」，說文不録。笯對轉陽孳乳爲䉴，袌也。其𤕦爲窒𤕦，則宁之對轉。裝爲裹，引伸爲裝治行。臧爲臧獲，說文訓善，乃引伸義。引伸爲守臧，爲府臧。又孳乳爲倉，訓穀臧，則儲之對轉也。宁之在邑者孳乳爲都，有先君之舊宗廟曰都。釋名曰：「人所都會也。」其積水亦曰豬，卽都引伸之義。宁亦舒作齒音孳乳爲㳻，所以雝水也。

說文：「**旅**，軍之五百人。從㫃，從从。从，俱也。古文作𣥐。」者字說解曰：「，古文旅。」此最初古文也。此字秦刻石已然，非轉寫之誤。變易爲褚，卒也。以衣有題識，故從衣。觀者從聲，則古音旅如都，褚亦如都，者聲字並同，音小變乃讀旅如呂耳。褚對轉陽則爲常，古音如當。下帬也。或作裳。常亦爲旗，春官司常徧掌旗物，明非獨日月爲常，此猶勿爲一切旗物之大名，非獨州里所建者也。其始蓋揚微，箸之於衣，後乃有𤰈縿游者，故旗常、衣常一名也。又孳乳爲者，由孳乳爲者，而之變易字作褚，復從者聲。別事詞也。者又變易爲諸，辯也。旌旗所以爲別，故者字義因於常。辯有辯別、辯治、辯具三義，故諸又爲衆詞，依辯具義與釋詁旅訓衆同矣。者又孳乳爲書，箸也，與疋相係。又孳乳爲署，部署有所网屬也。凡云合箸、連箸者，卽署字也。褚又訓裝，亦署字。春秋國語曰：「署，位之表也；車服，表之章也；宅，章之次也。」則署與宅異物，乃以旗物表位耳。春官大史曰：「祭之日，執書以次位常。」常、署亦對轉也。其詩言「俟我於箸」，春秋傳「朝有箸定」，國語「大夫士日恪位箸」，記曲禮「天子當宁而立」，箸、宁皆卽署，並謂所立之位，位箸卽位常。釋宮曰：「中庭之左右謂之位，門屏之間謂之宁。」位宁亦並言也。引伸爲堂涂，釋宮：「堂涂謂之陳。」旅亦訓陳，又訓涂，釋宮：「路、旅，涂也；路、場，道也。」旅音小變如呂則孳乳爲路，道也。然讀涂則在舌音，涂本水名，說文無塗、途二字，塗澤之塗卽澤字，光潤也。引伸爲藪澤泥塗，道涂之字但可作旅。以其音對轉陽則爲場，本謂治穀田，引伸爲祭神道，與予屬之襄相係。釋宮場訓道，又云「廟中路謂之唐」，場、唐一也。場又孳乳爲禓，道上祭也。旅又孳乳爲除，殿陛也。音亦如涂。在路亦爲旅，羈旅又孳乳爲廬，寄也。所謂蘧廬卽傳舍也。地官遺人曰：「十里有廬，廬有飲食。」注：「廬，若今野候徒有庌也。」農夫中田之廬，亦引伸義耳。釋詁路又訓大，孳乳亦爲簬。鄭云：「箘簬，大小異」。

旅又孳乳爲𠣊，助也。釋詁：「詔、相、導、左、右、助，𠣊也」；「左、右，亮也。」說文無亮，卽倞之省，對轉借爲𠣊。

者爲別事之詞，故孳乳又爲睹，見也。爲暏，旦明也。作齒音對轉陽變易爲爽，明也。此所謂昧爽，與疋屬之𤕟相係。作書以筆，故書孳乳又爲箸，說文但訓飯攲，飯攲與筆同用竹，故爲通名。常言箸竹帛、箸書，皆謂以筆署之也。

說文：「**鹵**，西方鹹地也。從卤。象鹽形。」此合體象形也。音變入喉，字易爲盬，河東鹽池也。尋「東方謂之斥，西方謂之鹵」，而書之「廣斥」亦或作潟、作澤，則鹵有喉、舌、齒三音。從鹽之音孳乳爲涸，渴也，亦作𤃯，從水鹵舟。又爲垎，水乾也。涸、垎蓋一字。水乾然後得鹽，故孳乳於盬，詩傳曰：「盬，不堅固也。」此與卝聲義對轉。釋言曰：「鹵、鹹，苦也。」苦卽大鹹，由鹵、盬乃以雙聲轉侵孳乳爲鹹，銜也。鹹還魚音如胡，艸名託之，孳乳爲苦，大苦，苓也。引伸爲諸苦味。苦又轉侵孳乳爲酓，酒味苦也。諸不堅固者，或曰苦、或曰盬、或曰楛，盬爲正字，以未湅治引伸成不堅固義，與卝正同。味惡薄亦曰盬，由鹵舌音對轉陽則孳乳爲䣼，雜味也。此卽天官漿人所謂「涼」，鄭司農云：「涼，以水和酒也。」和則雜而味薄。由鹵旁轉歌則孳乳爲醨，薄酒也。䣼又孳乳爲涼，薄也。爲𣄴，事有不善言𣄴也，爾雅：「𣄴，薄也。」㹁爲牻牛，亦由䣼孳乳。其涸、垎對轉陽則爲炕，乾也。爲漮，水虛也。然鹵爲剛土坼裂者，壚爲黑剛土，宜亦孳乳於鹵。壚亦孳乳爲黸，齊謂黑爲黸。

盬之與鹹，苦之與酓，猶故之與今，鉅之與黔，魚爲軸聲，固無所不轉也。盬之與鹽，亦猶古之與今。然製字則鹽在先，盬在後。盬從鹽省，古聲。疑鹽、盬本亦同字。以魚部字取談部監聲，猶𠭖以談部字取魚部古聲。鹽，鹹也。漢時已入談部，水經夷水注「鹽石卽陽石」，則尙是魚、陽對轉也。其入談又變易作鹼，鹵也。鹼本從鹵，而說文入鹽部，云「從鹽省」，則亦疑鹽、鹵同文矣。

鹵有澤、潟諸音，以齒音轉歌則變易爲𪉤，鹹也。𪉤又孳乳爲鮺，臧魚也。謂以鹽漬之。

說文：「**女**，婦人也。象形。」婦道柔順，故孳乳爲如，從随也。記本命、白虎通義、釋名皆曰：「女，如也。」與婦訓服同意。如與䌛同訓。䌛訓從隨，引伸爲䌛徑。如訓從隨，釋詁亦訓往。如與嫁引伸之義亦同。如又孳乳爲諾，應也。又爲奴，奴婢皆古罪人，與臣爲牽同意，亦謂從隨人也。如有連帶之義，鄉飲酒禮「公如大夫入」是也，故又孳乳爲拏，牽引也。爲挐，持也。拏亦變易爲攎，拏持也。又孳乳爲帤，巾帤也，一曰敝布也。爲𧘽，敝衣也。爲䋈，絜緼也。爲絮，敝緜也。此皆條縷相牽者也。其纑爲布縷，音義亦相係也。䰕爲鬣，亦牽連者。又孳乳爲弩，弓有臂者也。此亦牽連諸矢者也。反如爲婼，不順也。爲怒，恚也。

恕字說文訓仁，賈子道術曰：「以己量人謂之恕。」倉頡篇：「恕，如也。」則亦孳乳於如。宋儒言「如心爲恕」，周禮疏已有是說，古義實然，駁之者謬。

說文：「**㗊**，衆口也。又讀若呶。」孳乳爲呶，讙聲也。又爲怓，亂也。怓對轉陽爲𤕦，亂也，與窒𤕦異義。又爲孃，煩役也。又孳乳爲讓，相責讓也，春秋傳曰：「嘖有煩言。」

說文：「**叒**，日初出東方暘谷所登榑桑叒木也。象形。」詳蟠木、博木，皆古聲教所及之地，其後闊絕。南史夷貉傳：「扶桑在大漢國東二萬餘里，其上多扶桑木」；「扶桑葉似桐，初生如筍，國人食之，實如棃而赤，績其皮爲布，以爲衣，亦以爲錦。」此據齊 永元元年扶桑沙門慧深來至荆州所說，乃實事也。其地當卽今墨西哥。桐葉、桑葉皆似手掌，叒字亦似三又也。東方日出之國，無過寓言，蓋小桑通名叒，詩之女桑卽叒桑也。稍舒作齒音對轉陽孳乳爲桑，蠶所食葉木，從木叒聲。據小徐本。還魚孳乳爲柘，柘桑也。

說文：「**石**，山石也。在厂之下，口象形。」孳乳爲祏，宗廟主也。周禮有郊宗石室，一曰大夫以石爲主。又孳乳爲䄷，百二十斤也。舊皆以石爲䄷，蓋銓或用金則爲鈞，用石則爲䄷，因以別輕重之劑。律歷志曰：「石者，大也。」故又孳乳爲碩，頭大也，猶言魁磊、魁岸矣，「石師」、「石畫」皆碩也。


說文：「**夕**，莫也。從月半見。」變易爲夜，舍也。案多字說解曰：「夕者，相繹也。」是夕亦有喉音。夜訓舍，是夜亦有齒音。聲舒及唇，又變易爲莫，日且冥也。夕孳乳爲穸，窀穸，夜也。葬之厚夕也。莫亦孳乳爲墓，丘也。莫又孳乳爲𡖶，𡧯也。爲嗼，𠴫嗼也。爲㱳，死𡧯㱳也。其葬訓臧者，卽穸之正對轉孳乳也。其昨訓絫日者，夕之孳乳也。

夕、昔古字叚借，昔訓乾肉，從殘肉，日以晞之，籀文作腊。尋𠈌與三體石經古文虞字作𠈌者同，今定𠈌爲牙字。牙有衺、錯二音，則昔從𠈌卽從牙，既取其聲，又牙象列骨，昔象殘肉，其取類亦近。夕亦訓衺，見呂氏明理篇注，是昔與牙、夕聲義兼通。天官腊人注云：「腊之言夕也。」然則從日兼有逾宿之義。其孳乳則爲胙，祭福肉也。春官大宗伯：「以脤膰之禮親兄弟之國。」此爲乾肉明矣。又孳乳爲炙，炮肉也。又孳乳爲𦼬，醢也。天官醢人注曰：「作醢及臡，必先膊乾其肉。」是𦼬實因於昔。說文以菹、𦼬爲同字，菹又別訓酢菜，昔爲久乾之肉，菹爲久乾之菜，義亦相因也。𦼬對轉陽變易爲醬，醢也。於蟹則由𦼬孳乳爲胥，蟹醢也。昔又轉幽變易爲脩，脯也。於魚則由脩孳乳爲䐹，乾魚尾䐹䐹也。其脯訓乾肉，膴訓無骨腊，膊訓薄脯膊之屋上，皆昔之叠韻，而音位有異者，夕、莫同字，昔因於夕，此三因於莫也。由此轉幽則鮑爲饐魚。

昔、胙、炙、𦼬、胥又孳乳爲咀，含味也。凡非羹肉，必含吮乃得其味，菹得聲義於昔，亦因於酢，酢，醶也，此本敗酒所爲，亦經久遠，乃夕與昔之孳乳字也。酢轉談則爲䤘，酢也。此猶𠭖從古聲，楈讀如芟矣。䤘孳乳則爲醶，酢漿也。酢在本部孳乳爲齭，齒傷酢也。

昔、𦼬又孳乳爲蜡，蠅䏣也。變易爲䏣，蠅乳肉中也。乾肉生𦼬，易令蠅䏣其中，故孳乳爲此。

說文：「**舄**，䧿也。象形。」篆文作䧿。

說文：「**疋**，足也。上象腓腸，下從止。弟子職曰：『問疋何止。』古文以爲詩大雅字，亦以爲足字。或曰胥字。一曰疋，記也。」案此合體象形字也。旁轉支爲迹，步処也，與彳相係。疋記之字今通作疏，倉頡見鳥獸蹏迒之迹而作書，故謂文字曰疋，與屬之書相應，亦疑書本作疋，記之亦曰疋，古但作疋，今猶作疏、作寫矣。大疋、大雅音固可通，然雅取烏烏之聲，疋取記録，亦各有義。風道性情，頌告神鬼，惟疋以韻言記事，史記之流也，故曰疋。又古者以鐵擿作書，箸之簡牘，與刻木同，故疋又有刻義，凡言疏越、疏匕、疏屏皆是也。以疏爲之刻於牖戸，則孳乳爲𤴙，門戸靑疏窻也。依段從篇、韻補「靑」字。莊子盜跖篇曰：「內則疑劫請之賊，外則畏寇盜之害，內周樓疏，外不敢獨行。」荀子賦篇曰：「志愛公利，重樓疏堂。」是皆刻爲鋃當以通射孔，所以防盜賊也。其後但以爲飾。管子輕重己篇曰：「秋至而禾熟，天子祀於大惢。」楚辭：「欲少留此靈瑣兮。」惢、瑣皆借爲𤴙，以爲君門之大名，漢世亦作靑瑣。又或借瑣爲疋記字，丙吉傳曰：「召東曹，案邊長吏，瑣科條其人。」張晏曰：「瑣，録也。」然瑣本玉聲，今以爲鋃當者，以靑𤴙形似鋃當，後遂謂鋃當爲瑣，其實正當作𤴙也。以疏刻之義，疋對轉陽則孳乳爲匠，木工也。梓、匠本一類事，梓人刻畫，亦以匠爲大名。在本部亦孳乳爲袓，事好也。爲珇，琮玉之瑑也。此亦刻飾之事。又組爲綬屬，詩傳曰：「組，織組也。」𪓐爲會五采鮮貌，皆得相麗，以靑𤴙似鋃當義。𤴙又孳乳爲索，繩索也。索又孳乳爲筰，筊也。轉歌則詩言「紼纚維之」，傳曰：「纚，緌也。」義與索同。說文訓冠織，則縰之正字。然刻畫則麗婁交通，故疋又孳乳爲𤕟、疏，皆通也。於器爲梳，理髮也。舊皆以疏爲之。疏通引伸爲有才知，故又孳乳爲㥠、爲諝，皆知也。𤕟從爻，爽從㸚，𤕟、爽亦魚陽對轉，凡爽訓差者借爲疏，凡古言諝者，今言淸楚，或言淸爽，爽又爲諝之對轉矣。爽本訓明，亦與𤕟相轉。

說文：「**鼠**，穴蟲之總名也。象形。」孳乳爲𨾯，牟毋也。𨾯者，田鼠所化，一言而語小別，猶雉與蜃矣。


說文：「**且**，薦也。從几，足有二横，一，其下地也。」𠀃，古文以爲且，又以爲几字，𠀃、且皆準初文。孳乳爲俎，禮俎也。又爲苴，履中艸也。又爲蒩，茅藉也。蒩又變易爲藉，祭藉也。又孳乳爲席，藉也。蒩、藉、席古蓋同書。韓子十過篇曰：「縵帛爲茵，蔣席額緣。」夏小正傳：「荼也者，以爲君薦蔣也。」又云：「荼，𦼉葦之秀，爲蔣褚之也。」王襃僮約「編蔣織薄」，廣雅釋器「䉃，席也」，皆以蔣、䉃爲蒩、藉，取對轉也。說文爿字無篆，然從其聲者甚多，或云：反片爲爿。此李陽冰之繆說，小徐已駁之。唐本說文卽李陽冰本也。案疒字象病者倚箸形，所倚箸者則牀也，然則爿爲牀之古文，安身之几坐也。小篆作牀，猶云雲、𣶒淵、𠃬𤲮之比。𠀃字古文以爲几字者，非竟讀之如几，乃以爲爿字耳。𠀃、爿魚陽對轉，蓋亦一字異聲，𠀃象几在地，爿象牀之支蘭，而爿純象形，乃似先𠀃而造。又莊字說解以上諱闕，尋釋宮「六達謂之莊」，釋名釋之曰：「莊，裝也。裝其上使高也。」裝其上者，卽𠀃其上，猶言藉其上也。詩「有萋有且」，傳曰：「萋、且，敬慎貌。」萋且卽用爲齊莊。然則莊亦𠀃屬，蓋蒩、藉之或字，亦以魚陽對轉異聲也。莊嚴字借爲壯、奘、妝。𠀃、爿、俎、苴、蒩、藉、席、莊皆所以薦也。於宮室爲阼，主階也。主階亦所以薦，周公踐阼，荀子儒效言「履天下之籍」，此以籍爲藉，履藉卽踐阼，然則阼亦藉之孳乳也。其𡱣訓履屬，則苴之孳乳。赤舄字借䧿爲之，恐是𡱣之變語。廣雅釋宮有礎、磶皆訓礩，則𠀃、蒩、藉並得孳乳，亦得云疋之孳乳。

且、爿同字，且有二横，爿有直柎，故爿又孳乳爲槍，歫也。槍又孳乳爲戕，槍也。且又孳乳爲柤，木閑也。槍卽所謂木𢹬槍，纍以爲儲胥者，是與木閑同物，柤、槍亦一字，以對轉異聲也。由此孳乳爲遮、爲阻。遮，遏也。阻，險也。釋詁：「阻，難也。」大射儀：「且左還毋周。」古文且爲阻，堯典「黎民阻飢」，本作「俎」，是阻亦作且、俎也。遮、阻對轉陽則爲障，隔也。爲墇，𢹬也。故止亡則曰乍，遮其去也。遮人言則曰嗻，阻其語也。詶則曰詛，敗其成也。若夫笮之訓迫，屋上筄也。㡹之訓依，人相㡹也。岨言岨臚，土戴石也。亦並與斯相附。由㡹之義又孳乳爲怚，驕也。爲㜘，嬌也。所謂「怙寵而驕」、「恃愛𨽸姐」。

有薦藉及支柱者則可依據，若疒爲倚牀是也，故其孳乳爲助，左也。對轉陽則爲𢪇，扶也。爲將，說文訓帥，亦引導之義也。以將爲請，則孳乳爲獎，嗾犬厲之也。方言曰：「相勸曰獎，相被飾亦曰獎。」旁轉淸則孳乳爲請，謁也。爲靚，召也。相被飾之義，在陽孳乳爲昌，美言也。助所孳乳於田則爲耡，殷人七十而耡，耡，耤稅也。變易爲耤，使民如借，故謂之耤。耡又孳乳爲租，田賦也。旁轉支則孳乳爲責，求也。耤卽今借字，責卽今債字。責旁轉脂孳乳爲貲，小罰以財自贖也。

且爲薦藉，言且、言藉，皆有苟且之義，廣雅釋詁：「且，借也。」與耡同義，𧇿訓且往，既從且矣。釋言樊、孫本曰：「將，且也。」墨子經說曰：「自前曰且，自後曰已。」記檀弓曰：「祖者，且也。」注曰：「且，未定之辭也。」孳乳爲𧇿，且往也。對轉陽言將、亦或言戕，張裴晉律序曰：「將害未發謂之戕。」春秋公羊傳曰：「牙殺械成，君親無將，將而誅焉。」將卽張裴所謂戕，引伸乃爲他國人來弑君，猶弑本言試，見白虎通義，尋公羊傳言：「昭公將弑季氏，告子家駒曰：『季氏爲無道，僭於公室久矣，吾欲弑之。』終弑而敗焉。」是則君於臣亦可言弑，其義猶今謀殺。引伸乃爲自虐其君也。且又孳乳爲覰，拘覰未致密也。爲粗，疏也。爲伹，拙也。對轉陽則曰麤𧢼，以𧢼爲之。覰、粗又孳乳爲駔，壯馬也。釋言郭璞注曰：「今江東呼大爲駔。」駔猶麤也。對轉陽則爲壯，大也。爲奘，駔大也。在陽又孳乳爲𤞛，妄疆犬也。還魚爲麤，行超遠也。此雖詞有美惡，其未攻致則一。江東又有傖字。凡作始者皆造次試爲之，未能精致，故因有刱造之義。覰、粗又孳乳爲作，起也。詩傳曰：「作，始也。」又爲迮，迮迮起也。又爲初，始也，裁衣之始也。對轉陽則爲刱，造法刱業也。爲唱，導也。唱又孳乳爲倡，樂也。楚辭「陳竽瑟以浩倡」，唱、倡義通。記檀弓「婦人倡踊」，注：「倡，先也。」則以倡爲唱。作始之義又孳乳爲祖，始廟也。釋詁：「祖，始也。」詩傳曰：「祖，爲也。」行道祭亦曰祖，舊訓始，景十三王傳臨江 閔王榮「祖於江陵北門」，師古曰：「祖者，送行之祭。」此卽對轉陽爲將矣。釋言曰：「將，送也。」由是又孳乳爲䢐，往也。或作徂。然作爲與詐僞義相生，故作又孳乳爲詐，欺也。爲虘，虎不柔不信也。對轉陽今人言妝，漢人言詳。俗作佯。

說文：「**巴**，蟲也。或曰食象蛇也。象形。」山海經曰：「巴蛇食象，三歲而出其骨。」則巴蛇爲本義。釋魚：「蟒，王蛇。」說文無蟒，蓋本作莽，古音莽如姥，借爲巴也。郭璞圖讚曰：「惟蛇之君，是謂巨蟒，小則數尋，大或百丈。」惟百丈故能食象。小者或有數尋，故人得食之，以治腹心之疾。蟒之卽巴明矣。孳乳爲𢃳，𢱧擊也。蓋巴蛇搏象之形。𢃳又孳乳爲𢫦，拊也。旁轉支爲捭，兩手擊也。捭旁轉脂又爲𢱧，反手擊也。此皆迻以言人。𢫦在魚部，或以搏爲之，攷工記：「搏埴之工」，注：「搏之言𢫦也。」對轉陽孳乳爲瓬，周家搏埴之工也。

說文：「**白**，西方色。陰用事物色白，皆入之。從入合二。二，陰數也。從小徐本。古文作𦣺。」案色白皆入之說，卽今所謂七色合而成白。二者，多數也，不必以二爲劑。或曰「皆入之」三字，大徐本所無，本不當有。入卽染也，謂一入至七入，白雖不恃染艸，攷工記㡆氏湅帛，以欄爲灰，渥淳其帛，實諸澤器，淫之以蜃，是亦用欄蜃二灰染之，故從二入，古文亦從二入。二說皆通。然繹山碑作，此蓋獨體初文，小篆所用。或云象日光，朱駿聲引蔣驥說晧、暤、旳皆從日訓白，莊子人間世「虛室生白」，崔注：「白者，日光所照也。」知北游「若白駒之過隙」，釋文：「白駒，日也。」賈誼傳「白晝大都之中」注：「白晝，晝日也。」證白從日。或云象人面。以兒字證之。日光之說最近。孳乳於月爲霸，月始生魄然也。月色白，故云白羽若月。然日無色亦曰白。對轉陽孳乳爲普，日無色也。此卽日月薄蝕字，舊說日薄則色黃赤，然靑白亦爲薄，日在雲霚中，視之靑白，而地上之光赤黃，斯之謂普。無色者，色黨莽不能燭，非純不見色也。普又孳乳爲袢，衣無色也。本在寒部，說文讀若普。白又孳乳爲皅，艸華之白也。皅又孳乳爲葩，華也，與父屬之尃、𦺉相應。白又孳乳爲爲帛，繒也。禮注曰：「帛，今之璧色繒也。」璧當亦白之孳乳，魚、支旁轉也。璧者，瑞玉圜也。色不皆白，周禮以蒼璧禮天，與靑圭殊色，蓋亦蒼白色也。白又孳乳爲碧，石之靑美者也。此卽靑白色矣。依明白之義又孳乳爲百，十十也。百，白也。依韻會引增。爲伯，長也。春秋元命苞曰：「伯之爲言白也。」案幼爲幽，孟爲明，伯、孟一聲之轉，白、明亦一聲之轉也。又孳乳爲魄，陰神也。是謂與白爲陰用事色相應。白虎通義亦云：「魄者，白也。」案祭義注：「耳目之聰明爲魄。」是亦白也。白又引伸有空義，若言白徒、白屋，皆謂無所倚藉。其洦爲淺水，引伸卽爲厚洦，今以薄爲之，亦白之孳乳也。洦又孳乳爲怕，無爲也，淡洦故無爲。

百孳乳爲佰，相什佰也。尋逸周書武順解「五伍二十五曰元卒」，「四卒成衛曰伯」，伯卽佰字。司馬法一車甲士三人，步卒七十二人，炊家子十人，固守衣裝五人，廄養五人，樵汲五人，亦合百人，故百又孳乳爲鈀，兵車也。司馬法曰：「晨夜內鈀車。」佰又孳乳爲禡，釋天曰：「師祭也。」周禮注以爲禱氣執十百增倍。孫子作戰篇曰：「馳車千駟，帶甲十萬。」是每乘甲士百人，此與司馬法一車甲士三人稍異，然其爲百人一也。而司馬法本有兩制，其一一乘三十人，其一一乘百人。或言三十人者，鄉遂制；百人者，都家制。然司馬法亦有穰苴之說，不純成周舊典。兵鈀亦對轉，或曰鈀卽兵。

說文：「**夫**，丈夫也。從大一，一以象旡。」此合體象形也。孳乳爲武，武定功戢兵，故止戈爲武。詩言「赳赳武夫」，而淮南亦謂士爲武，則武由夫孳乳明矣。轉幽孳乳爲牡，畜父也。然武有戢兵止戈之義，故又孳乳爲衭，襲衭也。記少儀曰：「劍則啓櫝、蓋襲之，加夫襓與劍焉。」以夫爲之。廣雅釋器：「夫襓，劍衣也。」

說文：「**馬**，怒也，武也。象馬頭髦尾四足之形。」古文、籀文皆作𢒠。然馬、𢒠皆初文。倉頡造字，象形者亦多異體。古音馬與武同，故「司馬」亦曰「司武」。然馬當孳乳爲賦，斂也。投壺以馬計數，賦亦數車乘，與馬相應。

說文：「**步**，行也。從止𣥂相背。」孳乳爲踄，蹈也。步節應鼓。對轉陽孳乳爲彭，鼓聲也。詩曰：「行人彭彭。」

說文：「**巫**，祝也。女能事無形以舞降神也。象人兩褎舞形。與工同意。古文作𠮎。」案巫者，最初古文，小篆從之。𠮎者，後出古文也。孳乳爲舞，樂也。用足相背，古文作𦐀，則所謂「值其鷺羽」者，眞巫事也。雩亦或從羽作𦏻。又孳乳爲誣，加也。誣亦變易爲罵，詈也。對轉陽則爲謗，毁也。對轉陽孳乳爲𧧢，夢言也。爲妄，亂也。妄復孳乳爲㞷、爲狂。㞷，艸木妄生也。狂，狾犬也。古文作𢚇從心，則本謂人。狂復孳乳爲怳，狂之貌也。凡詳狂者多爲巫，上世以巫爲聖，中世以巫爲狂，亦猶靈本訓善，其後以爲惡謚，鬼𩴪之俗日去，故人心不同如此。又案周禮巫更、巫咸等以巫爲筮，則巫亦可讀筮，易卦用蓍也。

說文：「**茻**，衆艸也。從四屮。」楚辭「滔滔孟夏兮，艸木莽莽」，漢郊祀歌「莽若雲」，皆以莽爲茻。訓艸衆孳乳爲𣞤，豐也。又孳乳爲蕪，薉也。艸盛則薉也。蕪對轉陽變易爲荒，蕪也，一曰艸掩地也。又轉幽爲楙、爲茂。楙，木盛也。茂，艸豐盛也。爲蔓，葛屬也。詩「野有蔓艸」，傳曰：「蔓，延也。」轉宵爲芼，艸覆蔓也。在幽又有䓮，細艸叢生也。轉之茂爲每，艸盛上出也。每又孳乳爲畮，步百爲畮。然茻兼有大義，王莽字巨君，亦此茻字。莫敖、莫府，皆茻字也。雖無艸而地廣平者亦曰茻，故復孳乳爲漠，北方流沙也。漠對轉陽爲巟，水廣也。巟、荒本音皆如芒。茻又孳乳爲募，廣求也。然艸芔皆有疾義，茻亦有疾義，故又孳乳爲莽，犬善逐兔艸中也。爲驀，上馬也。亦有猝義，李廣暫騰上胡兒馬，此所謂驀也。莽對轉陽孳乳爲猛，健犬也。


說文：「**毋**，止之也。從女有奸之者。」此合體指事字也。引伸爲女欲私逸義。對轉陽孳乳爲亡，逃也。還魚變易爲逋，亡也。孳乳爲𣠮，亡也。𣠮對轉陽孳乳爲𥡃，虛無食也。爲盲，目無牟子也。轉幽或以曼爲無，孳乳爲縵，繒無文也。轉之孳乳爲弭，弓無緣可以解轡紛者也。

亡又孳乳爲喪，亡也。此叠韻相衍也。又孳乳爲望，出亡在外望其還也。望引伸爲諸期望之義，孳乳爲𧭅，責望也。又悵訓望恨，亦望之孳乳字，皆從亡聲也。

### 陽聲陽部乙

說文：「**磺**，銅鐵樸石也。古文作卝。周禮有卝人。」案卝蓋象磺衇從横，猶卜象龜兆從横，此初文純象形也。周禮鄭注云：「卝之言磺也。」賈疏因云卝是總角之卝字，五經文字、九經字樣且云說文以爲古卵字，卵果作卝，於象形指事何取？詩之卝字當是𦫳字隸省，由歌對轉寒作古患切，𦫳爲羊角，正象總角之形，適與卵字古音相合，何得謂爲同字？卝爲銅鐵樸石，引伸爲金石之大名。對轉魚則**鹵**、盬皆受音義於卝，金未湅治，鹽未湅治，一也。故卝爲初文，鹵爲準初文，其先後可知。有人言卝象芒朿之形，當卽穬字，芒粟也，借聲作磺。說雖可通，然輕改古義，甚無謂。

說文：「**京**，人所爲絕高丘也。從高省，丨象高形。」此合體指事字也。對轉魚孳乳爲虛，大丘也，亦與丘相係。唐韻虛本丘如切，與丘雙聲。還陽又孳乳爲壙，一曰大也。孟子：「猶水之就下，獸之走壙也。」章句曰：「獸樂壙野。」詩以曠爲之。對轉魚壙變易爲野，郊外也。然京又有大義，釋詁曰：「京，大也。」孳乳於魚爲䲔，海大魚也。於鹿爲麠，大麃也。於貝爲魧，大貝也。京以丨象高，亦有特立之義，對轉魚於木爲格，木長貌。釋木：「棧木，干木。」郭璞曰：「殭木也，江東呼木觡。」然則木立死亦曰格，與稱菑同矣。格還陽爲殭，說文不録。僵非殭義。對轉魚爲枯，槀也。枯所孳乳於人爲㱠，枯也，與於屬之刳相係。於鳥爲腒，鳥腊也。堯如腊，舜如腒，言其枯也。還陽於穀爲穅，穀之皮也，亦合虛義。

說文：「**畕**，比田也。從二田」，「畺，畍也。從畕、三，其介畫也。」畕、畺同字，聲義受諸淸部之**𫡃**。又變易爲㽘，竟也。對轉魚變易爲阹，依山谷爲牛馬圈也。亦爲略，經略土地也，從田各聲，春秋傳曰：「天子經略。」從各聲，故與畕雙聲。經略亦雙聲，猶經畍、經畫也。略亦爲繪畫，趙世家：「主父所以入秦者，欲自略地形。」是略卽圖畫義。墨子小取篇曰：「摹略萬物之然，論求羣言之比。」摹略猶摹寫矣。略本音如各，故詩「有略其相」，以略爲𠟎，其後稍舒作舌音，孳乳爲慮，謀思也。重言則曰無慮，記禮運曰：「非意之也。」注：「意，心所無慮也。」周髀算經：「無慮後天十三度十九分度之七。」注：「無慮者，粗計也。」慮還陽則孳乳爲量，稱輕重也。律歷志曰：「量者，所以量多少也。」然慮從虍聲，量從曏聲，本亦淺喉，則與略在深喉亦不隔也。略又孳乳爲嫴，保任也。重言曰嫴搉，或以沽爲之，記檀弓注：「沽猶略也。」其還陽則方言云「梗，略也」，卽今梗概字。然借聲無正文。又路訓道，從各聲，亦得爲略之孳乳，與[旅]相係。還陽則㽘，一曰百也。卽今陌字。又孳乳爲迒，獸迹也。凡由庚、夷庚皆訓道。五達謂之康，康亦庚也。並㽘、百字之借。

經略之義又引伸爲鈔略，略地卽爲寇也，故方言曰：「略，強取也。」孳乳爲虜，獲也。還陽則爲掠，說文不録。略轉宵爲撈，方言：「撈，取也。」說文亦不録。春秋國語「犧牲不略」，管子小匡作「不勞」，以勞爲之。自宵對轉談則爲擥，撮持也。此皆讀略爲舌音以得孳乳者也。

說文：「**亢**，人頸也。從大省，象頸脈形。」或作頏，此與𠍳次對轉各爲初文。亢對轉魚變易爲胡，說文訓牛𩔞垂。尋詩有「狼跋其胡」，封禪書有「龍胡髯」，金日磾傳有「捽胡投莽何羅殿下」，則胡不必係牛，猶爾雅以亢爲鳥嚨，亢不必係鳥也。晉灼曰：「胡，頸也。」蘇林曰：「宄，頸大脈，俗所謂胡脈也。」固人物之通名矣。胡旁轉侯則爲喉，咽也。張晏曰：「亢，喉嚨也。」喉對轉東則爲項，頭後也。廣雅釋親曰：「頏，項也。」於鳥爲翁，頸毛也。孟康曰：「翁，頸也。」廣雅釋親曰：「頏，項也。」喉於同韻變易又爲脰，項也。公羊解詁曰：「脰，頸也。」項於同韻變易又爲嚨，喉也。釋烏曰：「亢，鳥嚨。」嚨古音如童，與脰又雙聲對轉矣。凡胡、喉、項、翁、脰、嚨六字分言雖有內外前後，通言則一，皆亢所變易也。

亢孳乳則爲𡕧，直項莽𡕧貌。從亢從夋，夋，倨也，亢亦聲。以直項義引伸則爲高舉，詩傳曰：「抗，舉也。」此以抗與舉對也。亢亦孳乳爲阬，閬也。阬聲小變爲閬，門高也，與𡆨相係。阬閬又孳乳爲㝩㝗，屋㝩㝗也。兼有空義，方言：「㝩，空也。」伉字說文訓人名，蓋未合。詩「皋門有伉」，傳曰：「伉，高貌。」乃本義也，伉亦有健義，健字說解曰「伉也」，孳乳爲犺，健犬也。伉儷之義，則與舉對轉相借，舉，對舉也。故又有相對之義，猶揚爲飛舉，亦爲對揚也。故記明堂位「崇坫康圭」，注以康爲亢。凡閣之曰亢，孳乳爲笐，竹列也。笐對轉魚則孳乳爲箇，竹枚也。方言訓枚。本有特立之義，亦爲衣架，漢以來多作桁。又爲櫎，所以几器也。對轉魚則爲閣，說文閣訓所以止扉者，然典字說解曰：「在𠕋丌上尊閣之也。」畀字說解曰：「相付與之約在閣上也。」則有庪閣義。記內則「大夫七十而有閣」，檀弓「其餘閣也與」，皆爲庪閣，庪閣與支搭義本相因也。又爲㭕，极也。极者，驢上負也。㭕、极亦一聲之轉，若故與今矣。此亦庪閣義，兼可隸呂，與𧇽襁相次，然**呂**、亢聲義亦相轉，亢亦訓項，則脊骨之上椎也。亢又有仰義，莊子人間世「豚之亢鼻者」，司馬彪注：「亢，仰也。」此與𡕧同義。亦得孳乳爲卬、仰，與午相係。其僵訓爲偃，亦由是孳乳也。亢又有縣義，猶嗌之與縊也。方言：「抗，縣也。」春秋公羊傳曰：「抗輈經而死。」以抗爲之。亦孳乳爲綆，汲井綆也。此縣之而下者也。

聲自亢、喉、嚨而出者爲侯，詩三侯之章是也，無正字。爲㖃，厚怒聲。爲喔，雞鳴也。爲雝，釋言：「雝，聲也。」鳥名雝渠，本象其聲，因以爲鴈聲、人聲。爲歐，吐也。爲嗀，吐貌。

說文：「**囧**，窗牖麗屢闓明也。象形。讀若獷，賈侍中說讀與明同。」然則囧有兩讀。讀若獷，則櫎一訓帷屏風之屬，吳都賦所謂「房櫳對櫎」，文字集略所謂「以帛明窗曰幌」，正囧字之變易，而櫎適與所以几器者同形。亦變易爲向，北出牖也。與戸、牖相轉，其孳乳爲灮，明也。爲晃，明也。爲曠，明也。此三同字。爲景，光也。爲暀，美光也。爲煌，煇也。爲昜，開也。與揚亦同。爲暘，日出也。爲陽，高明也。山東曰朝陽，山西曰夕陽。於地爲崵，一曰嵎夷崵谷也。爲黃，地之色也。爲洸，水涌光也。光對轉魚孳乳爲𡭴，際見之白也。爲隙，壁際孔也。大者窗牖，亦壁際孔也。窻訓通孔。景孳乳爲鏡，景也。昜、暘對轉魚變易爲霩，雨止雲罷貌也。在本部孳乳爲璗，金之美者，與玉同色。爲鐊，馬頭飾也。若人頭明飾爲顯矣。爲碭，文石也。日出有熱，昜、暘亦孳乳爲煬，炙燥也。馬氏易傳曰：「晞於陽而煬於日曰腊肉。」是日亦可言煬。又孳乳爲湯，熱水也。日出湯谷，湯亦暘也。讀若明則孳乳爲明，照也。人目亦稱明，記檀弓言「子夏喪明」，故古文𡍬、𡮀、𥍊三字皆從囧，囧卽明，猶目也。又孳乳爲炳，明也。爲朢，月滿也。爲朚，翌也。爲盟，國有疑則盟，昭大神要言焉，故衍於囧。爲孟，長也。記誥志曰：「明，孟也。幽，幼也。」

說文：「**𡯁**，㝿曲脛也。從大，象偏曲之形。」古文作尪，𡯁者，最初古文，小篆用之。尪者，後出古文也。對轉魚爲㝼，股㝼也，與于相係。馬曲脛則曰趽，讀與彭同。案易「匪其彭」，虞氏作尪，明、趽、尪聲之小變爾。孳乳爲枉，衺曲也。爲軭，車戾也。𡯁引伸亦爲廢疾之通稱，鄭康成、服子慎、高誘、杜元凱皆說瘠病短仰爲𡯁。對轉魚孳乳爲侉，𢟡詞也。釋訓：「夸𣬈，體柔也。」疑本作侉。

𡯁孳乳又爲臦，乖也，從二臣相違。臣者，牵也，凡物左右相背而𤸪曳之則乖剌矣。此雖指事字，猶爲𡯁之孳乳也。

說文：「**弜**，彊也，重也。從二弓。」變易爲彊，弓有力也。對轉魚變易爲弧，木弓也。一曰往體寡、來體多曰弧，引伸有弧剌之義，卽屈彊也。由重之義旁轉淸變易爲㯳，榜也。其彏爲弓急張，亦合弜義，與𩫖相係。若倞、勍爲彊，勥爲迫，誩爲競言，競爲彊語，皆孳乳於弜，又與剛、鉅相應。

說文：「**𠨍**，事之制也。從卪𠁾。」變易爲卿，章也。玉篇、唐韻皆音𠨍爲卿，必有所受。尙書大誓曰：「乃告司馬、司空、司徒諸卪也。」馬曰：「諸卪，諸受符卪有司也。」康誥曰：「惟厥正人越小臣諸卪。」此則小臣爲卪也，比卪爲卿，猶令爲亼卪矣。鄉爲六卿所治，亦𠨍之變。古文邑本作&82.F815;，見三體石經。從重卪也，鄉爲國離邑，從卪𠁾，凡守邦國都鄙者無不有卪，名之曰邑，曰鄉，非自然之岸陸，乃有制之經界，必有官吏治之，故字皆從卪。亦或古文以卿爲鄉，若秦 漢內史京兆尹所統之地，卽名內史名京兆尹也。卿有章音，𠨍亦宜爾，半圭爲璋，蓋亦𠨍之變易。又樂竟爲一章，樂曲盡爲竟，章、竟皆事之制也，亦孳乳於𠨍。凡言憲章卽契𠨍也。詩傳「將，齊也」，亦卽𠨍字。玉篇、廣韻𠨍又有子兮、子禮二切，則讀之如齊、劑也。或曰：將訓帥，古字亦宜作𠨍，軍將皆命卿，出師專賞罰事之制也。亦通。

章又孳乳爲彰，彣彰也。

說文：「**羊**，祥也。從𦫳，象四足尾之形。」羊在六畜主給膳，美字說解云。故孳乳爲𩱧，五味盉𩱧也。爲𩰱，卽今烹字。䰞也。羊對轉魚孳乳爲羜，五月生羔也。讀若䰞。𩰱對轉魚變易爲䰞，亯也。借亯爲𩰱。在陽又孳乳爲養，供養也。其祥訓福者，福得名於富，禄得名於穀，祥得名於養也。

羊又孳乳爲羌，西戎牧羊人也。亦孳乳於養。羌又孳乳爲姜，後漢書西羌傳曰：「西羌，姜戎之別。」其實姜姓本羌，以穜爲姓，神農蓋羌穜耳。

說文：「**永**，水長也。象水巠理之長永也。」變易爲羕，水長也。旁轉淸變易爲巠，水𧖴也。對轉魚變易爲渠，水所居也。又孳乳爲泳，潛行水中也。潛行者必知水理。由長義又孳乳爲詠，歌也。書曰：「歌永言。」

說文：「**王**，天下所歸往也。孔子曰：一貫三爲王。」倉頡時無王號，蓋王卽皇。變易爲皇，大也。始王者三皇，大君也。王亦訓大，蓋古三皇祇作王，夏以來分別作皇爾。孳乳爲喤，小兒聲也。喤對轉魚則爲呱，小兒嗁聲。爲瑝，玉聲也。爲鍠，鐘聲也。皆大聲也。皇大寬閒同義，故對轉魚孳乳爲暇，閒也。釋言：「皇，暇也。」

說文：「**亯**，獻也。從高省，曰象進熟物形。孝經曰：祭則鬼亯之。」此合體指事字也。孳乳爲饗，鄉人飲酒也。又爲嘗，口味也。鬼亯之之義轉侵爲歆，神食氣也。詩傳曰：「歆，饗也。」亯與陰聲之**与**相轉。

說文：「**皀**，穀之馨香也。象嘉穀在裹中之形，匕所以扱之。或說：皀，一粒也。又讀若香。」變易爲香，芳也。香於同韻變易爲芳，艸香也。雙聲旁轉淸孳乳爲馨，香之遠聞也。其禦溼之菜爲䕬，䕬亦香，宜香所孳乳也。然皀本象嘉穀，黍曰薌合，梁曰薌萁，並以皀得名。然則皀在本部孳乳爲粱，禾米也。依段正。此喉音舒爲舌音也。對轉魚孳乳爲黍，禾屬而黏者也，從雨省聲，本喉音也。又孳乳爲𩰤，字本作秬，說文以𩰤爲正篆，秬爲或字，然必先有秬乃後成鬯。黑黍也。秬還陽又孳乳爲鬯，以秬釀鬱艸芬芳，攸服以降神也。詩傳曰：「鬯，香艸也。」蓋讀鬯如香矣。𩰪之言醖，鬯之言釀。釀，醖也，亦鬯所孳乳也。於古蓋無醖、釀字，直以鬱、鬯引伸其義，故生醃亦曰生鬱矣。皀又孳乳爲糧，穀食也。糧得聲於曏，曏得聲於皀。對轉魚舒作齒音爲糈，糧也。糈又孳乳爲𥚩，祭具也。爲䝪，齎財卜問也。楚辭、貨殖、日者列傳皆作糈，然則本用精米，後乃用財。

說文：「**行**，人之步趨也。從彳亍。」孳乳爲胻，脛耑也，與𡈼屬之脛相係。對轉魚變易爲腳，脛也。行又孳乳爲慶，行賀人也。爲洐，溝行水也。行之聲義，受諸陰聲之**于**。俇爲遠行，臩爲往來，行、于皆得孳乳。

說文：「**𠓜**，二入也。㒳從此。」唐韻：「良獎切。」變易爲㒳，再也，從宀，闕。孳乳爲兩，二十四銖爲一兩。合龠爲合。㒳黃鍾之重也，故孳乳於㒳。

說文：「**良**，善也，從畗省，亡聲。」古文作𡆨及𡰩、𥭷。𡆨當爲最初古文，小篆良字從畐，畐，滿也，象高厚之形。古文𡆨字亦象高厚，此指事也。畐卽富之古文。然則良義當如禮運注所云：「良奧之家。」引伸訓夫，士昏禮曰：「媵衽良席在東。」亦爲君，記少儀「負良綏」，注：「良綏，君綏也。」亦爲婦，詩「如此良人何」，傳曰：「良人，美室也。」此古義也。其訓善者，猶良賤之良，亦以富有悃愊之義，故良從其義，孳乳爲諒，信也。然𡆨與畐本皆象高厚，故孳乳爲閬，門高也，與**亢**相係。閬復孳乳爲閶，天門也。又爲闛，闛闛，盛貌。爲桹，高木也。爲朗，明也。高、明同意。或曰：𡆨本長字，良亦長字，高、長同義也。釋詁：「元、良，首也。」轉以訓君，皆長之義。二皆得聲於亡，其後分別不復知爲一字。亦通。

說文：「**丄**[[16]](#footnote-16)，高也。此古文丄。指事也。」孳乳爲尙，曾也。尙有上義，猶曾有層義。又孳乳爲敞，平治高土可以遠望也，與予屬之襄相應。張敞字子高，則直以敞爲高。又孳乳爲堂，殿也。記檀弓注曰：「堂形四方而高。」又爲驤，馬之低卬也。釋言：「襄，駕也。」書某氏傳：「襄，上也。」皆驤字。尙轉蒸則爲曾，詞之舒也。猶今人以曾爲嘗矣。

說文：「**象**，南越大獸。象耳牙四足之形。」古音象如像。像字說解曰：「讀若養字之養。」對轉魚變易爲豫，象之大者也。韓非解老曰：「人希見生象也，而得死象之骨，案其圖以想其生也。」故諸人之所以意想者皆謂之象也。孳乳爲像，象也。像舒作齒音又孳乳爲狀，犬形也。又孳乳爲想，冀思也。

說文：「**𤓯**，亦丮也。從反爪。」河東賦「𤓯華蹈衰」，蘇林曰：「掌據之也。」師古曰：「𤓯，古掌字。」變易爲掌，手中也。凡周官稱掌，漢官稱尙，並謂執事丮據之義也。古語名物取舍非必異字，𤓯之爲掌，無所致疑。掌對轉魚又孳乳爲跖，足下也。足下在獸亦言掌，熊掌、熊番一也。人類手足有殊，故因掌造跖爾。由丮之義孳乳爲𠭯，叉卑也。爲抯，挹也。爲拓，拾也。抯、拓蓋同字。

說文：「**刅**，傷也。從刃從一。」此合體指事也，亦作創。變易爲𥏫、爲傷，創也。凡斨爲方銎斧，𥗁及櫡爲斫，其用爲斫，擊也。爲斮，斬也。爲所，伐木聲也。矠爲矛屬，其用爲簎，刺也，與叉相係。鉏爲立薅所用，其無刃者楚爲荆，皆可以刅。古但作刅，後乃孳乳爲諸名所傷皆曰刅。俗作瘡。孳乳爲瘍，頭創也。變易爲痒，瘍也。又孳乳爲蛘，搔蛘也。對轉魚刅孳乳爲疽，久癰也。釋詁：「鼠，病也。」淮南云：「貍頭愈鼠。」鼠謂鼠瘻，亦疽之類也。刅又孳乳爲殤，不成人死也。兵死者亦曰殤，故名因於刅。又孳乳爲慯，𢝊也。爲愴，傷也。爲恙，𢝊也。對轉魚爲惜，痛也。爲𢖳，𢝊也。

兵刃皆寒，故凔、滄訓寒，亦得孳乳於刅，與卂相係。又孳乳爲霜，喪也。素爲白致繒，聲義亦與霜相轉，所謂霜紈矣。縞素亦喪服。

說文：「**皿**，飲食之用器也。象形。與豆同意。」對轉魚鬴爲鍑屬，簠爲黍稷圜器，皆近之。哺爲哺咀，餔爲日加申時食，亦孳乳於皿。

說文：「**黽**，鼃黽也。象形。鼃頭與它頭同。」尋鼃訓蝦蟆，秋官蟈氏掌「去鼃黽」，書或爲掌「去蝦蟆」，然則黽對轉魚變易爲蟆，蟆卽黽字也。

說文：「**匚**，受物之器。象形。籀文作𠥓。」匚卽今方圓字，籀文與曲形有從横，然皆象折榘刻識之形。器方者亦名匚，以其可受，故詩傳曰：「方，有之也。」謂受而有之也。對轉魚孳乳爲簠，周禮注言「方曰簠，圓曰簋」，說文言「簋，黍稷方器」，「簠，黍稷圜器」，蓋周髀算經曰：「方數爲典，以方出圓。」故最初言圓者亦得匚名。史丹傳：「頓首伏靑蒲上。」應劭曰：「以靑規地曰靑蒲。」釋名曰：「艸圓屋曰蒲。」蒲本匚之對轉而以命圓，其與簠圓之說又同矣。鄭氏孝經注及唐 宋諸家皆云內方外圓曰簋，外方內圓曰簠，是則互有匚圓也。匚又孳乳爲鈁，方鐘也。其方策字亦當作匚，版也。孳乳爲𧪻，牒也。對轉魚爲簿，手版也。說文無𧪻、簿，或曰：篰、㒼爰也，卽簿字。匚與**巨**亦對轉，巨有父音也。

說文：「**方**，併船也。象兩舟總頭形。」孳乳爲舫，船師也。次對轉侯孳乳爲泭，編木以渡水也。泭以雙聲轉泰爲橃，海中大船也。詩傳曰：「方，泭也。」方言云：「泭謂之𥴖，𥴖謂之筏，方舟謂之㶇。」然則方與泭異，橃復殊筏，通言不別，語相轉生。方與泭猶方與楄部，泭與橃猶浮與罰矣。從併船之義孳乳爲榜，所以輔弓弩也。爲紡，呂覽淫辭篇曰：「以襌緇易紡緇。」謂併絲織之也。對轉魚孳乳爲輔，春秋傳曰：「輔車相依。」又爲䩉，頰也。又爲俌，輔也，與父相係。方次對轉侯又孳乳爲駙，副馬也。方又引伸爲比方、方物，孳乳爲仿，仿佛，相似貌，見不諟也。

方與㚘屬之並相應，並亦併也。對轉魚爲迫，近也。爲敀，迮也。在本部兼仿並義，又孳乳爲𩮗，䰁也。䰁者，忽見也。故孳乳爲寎，臥驚病也。對轉魚變易爲悑，惶也，或字作怖。又孳乳爲怲，𢝊也。爲病，疾加也。病對轉魚變易爲痡，病也。大氐𩮗者屏營傽皇，不知所爲之意，故孳乳爲此。其𥛱爲門內祭先祖所以仿偟，義亦相近。迫、敀又孳乳爲簙，局戲也。此亦相迫者也。還陽又與妨相應，妨，害也。

說文：「**丙**，萬物成炳然。從一入宀。丙承乙，象人肩。」案㔷字說解曰：「側逃也。從匸丙。」其作丙聲者，羨字也。然則丙有側義，丙象人肩。大一經說，獨爲合義，此純象形字。對轉魚變易爲髆，肩甲也。說文牛字說解曰：「象角頭三封尾之形。」封亦丙之聲轉，今俗猶云肩䋽矣。陽部有膀字，脅也。士喪禮作胉，雖與肩髆異物，亦以在側，聲義相轉。山海經東望恒山「有竆鬼居之，各在一搏。」搏卽髆字。丙有側義，亦可見矣。孳乳爲徬，附行也。爲傍，附也，與方屬之迫相轉，卽今旁側字。又孳乳爲房，室在旁也。爲防，隄也。對轉魚孳乳爲浦，水瀕也。

說文：「**网**，庖犧氏所結繩以漁也。從宀，下象网交文。」此合體象形也。孳乳爲紡，网絲也。此與日氏所言紡緇異義，字形適同。春秋國語曰：「執而紡於庭之槐。」韋解曰：「紡，縣也。」對轉魚孳乳爲縛，束也。縛又孳乳爲𩌏，車下索也。网又對轉魚孳乳爲𦌬，牖中网也。又孳乳爲膜，肉間胲膜也。釋名曰：「膜，幕也。幕絡一體也。」膜又孳乳爲臚，皮也，籀文作膚。膜還陽又孳乳爲肓，古音如芒。心下鬲上也。此亦心下之膜也。又孳乳爲肪，肥也，卽肓下之膏也。

**文始六 侯東類**

侯東對轉若𠕓之與㱿，豖之與𠣥，襩之與襱，制字既交取其聲矣。慤敬之爲龏敬，說文：「龏，慤也。」偶人之爲俑人，痀勞之爲邛勞，釋詁：「邛，勞也。」卽痀之聲借。痀今作劬。數罟之爲總罟，科斗之爲活東，后橐之爲項託，臾區之爲容區，百珏之爲百工，襜褕之爲𧝎褣，震霂之爲溟濛，其例亦甚多也。

侯與魚爲近旁轉，與幽亦近旁轉，與之、宵爲次旁轉，東與陽爲近旁轉，與冬、侵、緝亦近旁轉，與蒸、談、盇爲次旁轉。由此得次對轉各如例。

### 陰聲侯部甲

說文：「**冓**，交積材也。象對交之形。」孳乳爲構，蓋也。此本謂宮室冓架，故冓、構皆孳乳爲屋，居也。屋又孳乳爲楃，木帳也。黃屋左纛之字尙作屋。對轉東楃爲𠕓，幬帳之象也。其非宮室而交積者，冓孳乳爲篝，笿也，可熏衣。對轉東孳乳爲烘，尞也。侯部昫訓日出温，煦訓蒸，一訓温潤，皆與烘相應。其非械器而交積者，冓孳乳爲耦，二伐爲耦。耦又孳乳爲遇，逢也。相逢必相對也。遇又變易爲遘，遇也。又孳乳爲覯，遇見也。詩曰：「亦既覯止。」易曰：「男女覯精。」亦對交也。又孳乳爲媾，重婚也。爲講，和解也。詩曰：「見此解覯。」傳曰：「解覯，解說之貌。」然則婚媾卽和解矣。覯又孳乳爲候，司望也。爲儥，見也。冓、遘又孳乳爲寇，暴也。對轉東爲鬨，鬥也。孟子「鄒與魯鬨」，趙邠卿、劉成國皆說爲構兵鬥。覯復孳乳爲購，以財有所求也。臣鍇曰：「購，遘遇也。」亦兼候義。購孳乳爲𧷏，衒也。爲贖，貿也。貿者，易財也。

說文：「**角**，獸角也。象形。」叠韻孳乳爲觸，牴也。韓詩說四升曰角，角，觸也。蓋角本可讀禄，舌舒爲齒則成觸矣。喉音對轉東孳乳爲䚗，舉角也。其非眞角而相似者孳乳爲䵶，𪓷屬，頭有兩角。爲茩，薢茩，蔆也，今言蔆角矣。徑隅亦曰角，孳乳爲隅，陬也。方者有角，孳乳爲桷，椽方曰桷。角亦用爲酒器，觵本兕牛角爲之，故孳乳爲觳，盛觵卮也。角轉宵亦孳乳爲䚫，杖耑角也。亦非眞角。



說文：「**口**，人所以言食也。象形。」旁轉宵變易爲噭，顏師古說：「噭，口也。」凡有穴者通得言口，故轉宵又孳乳爲竅，空也。口對轉東又孳乳爲空，竅也。空又孳乳爲銎，斤斧穿也。口又孳乳爲釦，金飾器口也。

說文：「**谷**，泉出通川爲谷。從水半見出於口。」此合體象形也。聲義本受諸口而有數讀，在深喉則如今音，在淺喉則如浴、欲，在齒音則如俗，亦作舌音與通對轉爲訓，大要分喉、舌二列而已。孳乳爲溝，釋水曰：「注谷曰溝。」又爲𨽍，通溝以防水也。爲瀆，溝也。釋水曰：「注澮曰瀆。」爲竇，空也。凡今言洞者皆借爲竇，東侯對轉也。谷亦對轉東孳乳爲豅，大長谷也。竇旁轉幽孳乳爲岫，山穴也。

諸有孔穴可容受者通言谷，對轉東孳乳爲容，盛也。在本部孳乳爲俞，空中木爲舟也。俞又孳乳爲牏，說文訓築牆短版，萬石君傳：「取親中裙厠牏，身自浣滌。」蘇林音投，孟康曰：「牏，行淸中受糞圅者也。東南人謂鑿木空中如槽爲牏。」俞又孳乳爲窬，穿木戸也。其窳訓汙，窬則窊中空者，亦谷之孳乳也。其於衣爲襱，絝踦也，或作襩。爲韝，䠶臂決也。爲䙔，編枲衣，一曰頭䙔，一曰㳄裹衣也。爲屨，履也。其於兵爲韇，弓矢韇也。爲韣，弓衣也。於器爲櫝、爲匵，皆匱也。爲缿，受錢器也。爲甌，小盆也。爲匬，甌也。爲瓮、爲瓨，皆罌也。於車爲轂，輻所湊也。爲釭，車轂中鐵也。於樂爲筒，通簫也。爲筩，斷竹也。筩轉陽則爲𥯕，大竹筩。簜爲大竹。於門爲樞，戸樞也。於草爲蕅，扶渠根也。蕅對轉東舒作舌音則爲蕫，杜林說蕅根也。此皆有孔穴可容受者也。

泉出通川爲谷，故谷對轉東孳乳爲通，達也。又孳乳爲迵，迭也。迭借爲達。此二同字。又孳乳爲洞，疾流也。洞又爲洞渫之義，還侯作來紐爲屚，屋穿水入也。屚旁轉幽爲霤，屋水流也。在本部又孳乳爲漏，以銅受水刻節也。洞亦變易爲涷，釋天：「暴雨謂之涷。」楚辭：「使涷雨兮灑塵。」爲瀧，雨瀧瀧也。方言：「瀧涿謂之霑漬」。瀧音本如童，故旁轉談則爲霑，雨𩃵也。對轉侯則爲涿，流下滴也。爲注，灌也。爲澍，時雨澍生萬物也。音本如豆。其陰器亦稱涿者，亦從流下滴義，國語：「日月會於龍𧱓」，字譌作𧱓；淮南言「燭營」，注以燭爲陰華；記內則言「鼈去醜」，注以醜爲竅，皆借字也。孳乳爲屬，連也，字從尾，謂孳尾也。又孳乳爲𣀈，去陰之刑也。猶去耳言刵矣。

人有九竅，各有所嗜，而男女爲大欲。自洞以衍，既爲涿字，谷本一切通孔之大名，對轉東亦孳乳爲孔，通也。𠃉至而得子，嘉美之也。此謂人道之通孔。次對轉幽變易爲好，美也。釋器言「肉倍好」，「好倍肉」，「肉好若一」，好卽孔矣。其引伸則詩傳好訓說。還魚孳乳爲欲，貪欲也。欲又變易爲覦，欲也。易之「窒欲」，孟氏作谷；樂記「性之欲也」，樂書作「性之頌也」；莊子天下篇宋鈃「語心之容」，卽荀子所引宋子言「人之情欲寡，而皆以己之情欲多」，然則欲字之義又係於谷與容矣。地理志曰：「好惡取舍動靜隨君上之情欲，故謂之俗。」故欲又孳乳爲俗，習也。欲過則暬，故欲又孳乳爲嬻，媟嬻也。爲䢱，媟嬻也。䢱、嬻本得聲於六，自幽轉侯，若從幽部之音則對轉緝爲媟，嬻也。此二又孳乳爲黷，握持垢也。或以濁爲之，詩曰：「載淸載濁。」黷又孳乳爲垢，濁也。詩「征以中垢」，毛傳曰：「言闇冥也。」「中冓之言」，韓傳曰：「中冓，中夜，謂淫僻之言也。」此可以觀會通矣。渝訓變汙，亦與垢相係。垢又孳乳爲詬，謑詬，耻也。或作訽，春秋傳曰：「余不忍其訽。」凡谷字有深喉、淺喉、舌、齒四音，故所孳乳之字亦備四音。

說文：「**曲**，象器曲受物之形也。或說：曲，蠶薄也。古文作。」、曲皆古文異體，猶匚、𠥓皆古文異體，此並初文。𠥓爲籀文所承用，曲爲小篆所承用，非史籀、李斯所作也。曲變易爲𠚖，骫𠚖也。孳乳爲䒼，蠶薄也。又爲局，簙所以行棋也。棋局有方卦，如榘有尺寸。曲引伸爲部曲、鄉曲，局亦引伸訓分，見釋言。春秋傳言離局姦也。局當從口聲，其訓爲促者，乃借爲曲耳。凡委曲者或謂之區，藏匿也。或謂之句，曲也。並孳乳於曲。區孳乳爲軀，體也。臣鍇曰：「軀猶區域也。」案軀猶躬，言曲也。爲傴，僂也。傴變易爲僂，戹也。爲䧢，㩻䧢也。僂又孳乳爲趢，曲脊行也。傴旁轉幽孳乳爲㰶，蹴鼻也。蹴鼻者面亦曲。句孳乳爲笱，曲竹捕魚也。爲鉤，曲也。爲𠛎，鎌也。爲軥，軶下曲也。爲翑，羽曲也。爲雊，雉句頸鳴也。爲朐，脯挺也。臣鍇曰：「申曰脡，曲曰朐。」爲䅓，䅩䅓，多小意而止，本得義於木曲頭。爲跔，天寒足跔也。爲痀，曲脊也。𤵸訓罷病，小篆作癃，蓋本音如夅，亦痀之次對轉語也。痀又孳乳爲耇，釋詁：「耇、老，壽也。」舊皆云面浮垢故曰耇，實當以脊痀得名。其句訓章句者，以可鉤識，且聲有曲折也。荀子正論曰：「今子宋子嚴然而好說，聚人徒，成文曲。」非十二子曰：「終日言成文典。」高郵 王氏謂「文曲」誤、「文典」不誤，其實「文典」正「文曲」之誤，文曲卽文句也。拘訓爲止，亦因於句，謂有所絕止也。詩有章句，故度曲之名起焉，歌者之曲又孳乳爲謳，齊歌也。吳歌曰歈，聲義亦從謳轉。曲與幽部之**丩**，宵部之**夭**，聲義相轉，故釋木曰：「下句曰樛，上句曰喬。」詩「二矛重喬」，傳曰：「重喬，絫荷也。」荷當爲句之誤。句，一借作苟，一誤作苛，再誤作荷。箋云：「喬，矛矜近上及室题所以縣毛羽。」正取句如羽曰喬之義，以申傳說，蓋所見自作句也。

說文：「**玉**，石之美，有五德，象三玉之連，丨其貫也。」孳乳爲玨，二玉相合爲一玨。

說文：「**㫗**，厚也。從反亯。」謂上賜下也，亦㫗味也。上賜下者，易所謂「施禄及下」。孳乳爲穀，續也。百穀之總名也。凡仕宦所得曰穀，故詩言「蔌蔌方有穀」，論語言「邦有道穀」，「邦無道穀」。舊多以禄爲之，釋言：「穀，禄也。」周官天府注：「禄之言穀也。」禄亦由㫗及穀孳乳，福也。禄本於㫗、穀，猶福本於畐、富，故釋言云：「穀，生也。」而死亦曰不禄，卽不生也。穀、禄音變，猶角里先生作禄里矣。㫗味者旁轉幽孳乳爲酷，酒厚味也。若渥訓霑，廣雅釋詁亦訓厚。漚訓久漬，次對轉談則腌訓漬肉，亦悉衍於此也。引伸又遠則厚爲山陵之厚，㖃爲厚怒聲，裕爲衣物饒，彀爲張弩，引伸爲多，廣雅有够字，此皆㫗之孳乳也。墨經曰：「厚，有所大也。」次對轉冬則爲隆，豐大也。本從降聲，當作戸中切。荀子樂論曰：「塤篪翁博。」以東部翁字爲之。世言淹博，則以談部淹字爲之，然滃爲雲氣起，義亦近。滃由東旁轉陽爲泱，滃也。泱亦孳乳爲醠，濁酒也。周禮注以翁爲訓，翁卽滃也。又孳乳爲坱，塵埃也。風賦云：「塕然起於竆巷之間。」亦同。旁轉談爲渰，詩傳曰「雲興貌」，而冬部之融爲炊氣上出，蓋皆由隆孳乳。厚又對轉東孳乳爲洪，洚水也。釋詁：「洪，大也。」洪旁轉冬變易爲洚，水不遵道也。洪又孳乳爲訌，䜋也。釋言：「虹，潰也。」潰卽不遵道也。虹本訓螮蝀，兼取洚、紅二義也。㫗又對轉東孳乳爲仜，大腹也。仜還侯變易爲腴，腹下肥也。腴又孳乳爲螸，蠭醜螸垂腴也。㫗又對轉東孳乳爲𨾊，鳥肥大𨾊𨾊然也。又爲鴻，鴻鵠也。詩箋曰：「鴻，大鳥也。」鴻次對轉幽變易爲鵠，鴻鵠也。次對轉宵變易爲鶴，「鶴鳴九皋，聲聞於天。」漢世以鵠爲鶴，本一語也。㫗又次對轉冬孳乳爲絳，大赤也。絳旁轉東孳乳爲紅，帛赤白色也。還侯爲𧹲，日出之赤也。𧹲旁轉魚孳乳爲瑕，玉小赤也。爲騢，馬赤白雜毛也。爲鰕，魵也，亦作赤色。蝦熟色赤。由是孳乳，後世有赮、霞字。

說文：「**㼌**，本不勝末，微弱也。從二瓜。」其聲義得諸幽部之**幺**、𢆶，微小之義也。

說文：「**后**，繼體君也。象人之形，施令以告四方，故從口。」舊本多不可解，訂正其文如此。此合體象形字也。其聲義得諸幽部之**幺**。幺訓小，孳乳爲幼，后亦取幼主義。其孳乳爲後，卻也，字亦從幺。說文謂幺象子初生，后義正如是矣。胤亦從幺，可旁證也。說文以司對后，爲臣司事於外者。尋書「王司敬民」，殷本紀作「嗣」，司蓋古文嗣字，嗣者，諸侯嗣國。特牲禮「嗣舉奠」，注曰：「嗣，主人將爲後者也。」則后、司一義，位有尊卑耳。王爲后則諸侯爲司，諸侯爲后則卿大夫以下爲司。嗣亦訓繼，訓續，與后正同。后旁轉魚則變易爲孤，無父也。人君自稱曰孤，猶稱后也。王之孤卿亦猶羣后也。然后以繼體之義引伸爲後昆。其孳乳及於獸類，釋畜曰：「犬未成豪狗。」則狗亦繼體之犬也。釋獸曰：「熊虎醜，其子狗。」晉律：「捕虎一，購錢五千，其狗半之。」則狗亦繼體之熊虎也。狗旁轉幽爲猶，犬子也。旁轉宵爲狡，少犬也。於羊爲羔，羊子也。今北方通呼獸子爲羔，其字本作䴠，釋獸曰：「麋，其子䴠。」春秋國語曰：「獸長麛䴠。」說文無䴠，此其聲義得諸幺，與后亦同系也。在木則曰枖。其在侯者，豰，小豚也。釋獸曰：「貔，其子豰。」犢，牛子也。郭璞云：「靑州呼犢爲𤘽。」則音小變亦與狗同。說文雖無𤘽，朱家傳「乘不過軥牛」，晉灼曰：「軥牛，小牛也。」以軥爲之，蓋漢時亦呼犢如𤘽矣。馬二歲曰駒，是亦與狗犢同呼。乃至鳥子生哺者亦曰鷇，此並后之孳乳。在人則㝅訓乳，廣雅釋親亦曰：「㝅，子也。」恐與后非異義。

后既專訓君，列侯則曰羣后，乃知侯固后之聲借。然后象人，射侯亦象人，攷工記說祭侯之禮曰：「惟若寧侯，無或若女不寧侯，不屬於王所，故抗而射女。」然則射侯得名因於諸侯。六韜說丁侯不朝，大公畫丁侯射之。史記亦說萇弘設射貍首，貍首者，諸侯之不來者也。蓋上古神怪之事，訖周未息。記射義言射中者得爲諸侯，春秋國語言：「唐叔射兕於徒林，殪，以爲大甲，以封於晉。」射義說亦有徵，此則周道尙文，因巫事而變易其義也。蓋本言羣后，因射羣后不朝者而作侯，由是借侯爲后，且以爲五等之名焉。然則后孳乳爲侯，春饗所射侯也，從人，其制上廣下陜，取象於人，張臂八尺，張足六尺。古文作𥎦者，蓋初作矦，後省作𥎦，諱射人也。侯又孳乳爲偶，桐人也。桐人卽俑人。此皆象人，故語相因偶。又孳乳爲寓，寄也。寄者，託也。託諸侯於射侯，託人形於木偶，故木偶亦爲木寓矣。侯亦借爲后字訓繼體者，趙世家：「豈人主之子侯則不善哉。」漢靈帝二子曰董侯、史侯，蓋貴胄之通號，非必是列侯也。或以尙書大傳所說孟侯傅會漢事，彼自訓爲迎侯，與此不相應。

其寓屬之禺，亦因象人得名。蓋制字先有侯，後有禺矣。禺，母猴屬。頭似鬼，從由從禸。變易爲猴，夒也。音斂入幽亦變易爲猶，玃也。此與犬子字適同形體。玃者，大母猴也。甶大頭，禺亦大頭，似侯之上大下小。木偶亦作木禺，而禺亦曰沐猴。禺又孳乳爲顒，大頭也。對轉東則頌訓貌，亦以義相係也。其愚字訓戇，字從禺，而說文訓禺爲獸之愚者，以顒爲大頭，故愚猶頑爲大頭，引伸亦訓愚。愚又變易爲佝，佝瞀亦愚也，亦作㝅瞀，與童蒙同義。次對轉冬愚爲戇，愚也。本當作喉音如竷，竷今作舌音爲陟絳切。乃舒作齒音變易爲憃，愚也，本昌容切，今亦作舌音爲丑江切。

說文：「**斗**，十升也。象形，有柄。」孳乳爲枓，勺也。次對轉蒸亦孳乳爲**升**，十龠也。然升本合體指事，自在蒸爲準初文。蓋初言斗者，猶言枓，但爲一勺，勺無大小定量，故升亦斗也。大者若斛爲十斗，斞爲量，對轉東爲桶，桶爲木方受六升，皆斗也。月令「角斗甬」，注：「今斛也。」廣雅釋器亦以方斛爲桶，而說文言受六升，然則桶之大小亦無定也。斗音收喉爲斛、斞，轉東爲桶，字皆斗之孳乳。從舌音衍之，則概斗曰斣相易物俱等也。從喉音衍之則概斗曰斠，平斗斛量也。

斗有斗絕之義，升有登義，二者相對，足以知語變。蓋斗形方難上，故曰斗直、斗陗。旁轉宵則孳乳爲卓，高也。卓又孳乳爲𥢔，特止也。爲趠，爲逴，皆遠也。爲倬，箸大也。舒作齒音爲卲，高也。

說文：「**鬥**，兩士相對，兵杖在後，象鬥之形。」不云從丮𠨭者，蓋以丮爲𢧢，故言兵杖。𠨭無兵杖可言，故闕之也。孳乳爲獨，犬相得而鬥也。相對相得，故孳乳爲鬬，遇也。又孳乳爲𧰵，椎擊物也。爲椓，擊也。爲𣪌，䌛擊也。古文投如此，故又爲投，擿也。此皆與殳相係。爲斲，斫也。對轉東則孳乳爲撞，卂擣也。所以撞謂之䡴，陷陣車也。椓又孳乳爲啄，鳥食也。所以啄謂之咮，鳥口也。變易爲噣，口也。啄旁轉幽於鳥爲雕、爲鷻。雕，鷻也。鷻，雕也。舒作齒音爲鷲，鳥黑色多子。廣雅釋鳥：「鷲，雕也。」服虔亦云：「雕亦名鷲。」相擊故致傷痛，鬥與椓等對轉東孳乳爲痛，病也。痛變易爲俑，痛也。孳乳爲恫，痛也，一曰呻吟。又還侯孳乳爲讟，痛怨也。方言：「讟，痛也。」

說文：「**豆**，古食肉器也。從口，象形。」古文作𣅋，純象形。孳乳爲梪，木豆也。次對轉蒸變易爲𢍪，禮器也。釋器曰：「瓦豆謂之𢍪。」𢍪又孳乳爲鐙，錠也。卽今膏鐙，然鐙與主相係。𢍪、鐙又皆與**升**相係。

攷工記曰：「豆中縣。」記祭統曰：「夫人薦豆執校。」注：「校，豆中央直者也。」是故正立者皆稱豆。若脰爲項、頭爲首，雖皆由他字孳乳，然於豆非無附麗也。又孳乳爲侸，立也。爲尌，立也。爲豎，堅立也。爲壴，陳樂立而上見也。觀於登字從豆，則豆有立義較然察矣。

恒、尌孳乳爲駐，馬立也。又孳乳爲柱，楹也。爲樹，木生植之總名也。經典相承，皆以樹爲侸、尌，穜樹亦曰樹，詩言「樹之𣓀栗」是也。樹對轉東孳乳爲穜，蓺也。變易爲堫，穜也。豎引伸爲豎子，天官內豎注：「豎，未冠者之官名。」謂之豎者，猶晉世言上車不落，謂筋骨初成也。豎對轉東則孳乳爲童、爲僮。童，男有罪曰奴，奴曰童，此卽豎頭須之類，有罪爲奴者也。僮，未冠也。還侯又孳乳爲孺，乳子也。古音奴侯切，與豎、僮皆舌音。故君夫人自稱小童，卿妻曰孺子，大夫妻回孺人，與天子妃曰后同意。豎、僮又孳乳爲禿，無髮也。喪禮：「禿者不髽。」則亦不可箸冠，冠必有纚，無髮則無纚。故由不冠孳乳爲禿。凡言童山者，謂盡艸木使山禿爾。壴孳乳爲鼔，擊鼓也。凡言金奏、奏樂皆由壴引伸成義。乃借奏進字爲之。壴對轉東則孳乳爲鐘，樂鐘也。凡鐘鼓磬皆縣，然鼓不縣者多，磬雖縣，不直立，惟鐘直立上見，故獨得壴名。鐘叠韻孳乳則爲鏞，大鐘也。其縣謂之甬，未制字。雙聲還侯則爲鐲，古音如獨。鉦也。地官鼓人注曰：「鐲形如小鐘。」鐲旁轉魚則爲鐸，大鈴也。旁轉宵則爲鐃，小鉦。二字皆舌音，鉦、鈴並如小鐘，三物本一名之分別。


直立之義對轉東亦孳乳爲重，所謂山立也。重，厚也。重又孳乳爲緟，增益也。爲𢝆，遲也。與**亍**相係。直立上見之義對轉東又孳乳爲充，長也、高也。次對轉冬爲宗，尊祖廟也。爲崇，巍高也。釋詁：「崇，充也。」鄉飲、鄉射皆言「崇酒」，注亦云：「崇，充也。」是崇、充同義。崇又旁轉東孳乳爲寵，尊居也。充音本如統，故荀子樂論云「鐘統實」，卽充實也。寵字音亦如童，本得聲於童。惟宗、崇乃純齒音。充引伸又訓滿，荀子儒效云：「充虛之相施易也。」釋詁曰：「崇，重也。」詩「福禄來崇」，傳亦曰：「崇，重也。」又「維王其崇之」，箋云：「崇，厚也。」然則充、崇皆有重厚之義。充亦孳乳爲龓，兼有也。然此諸字亦與**㫗**相涉。

說文：「**𨪐**，酒器也。或作𠁁。」𠁁者，最初古文，與壺字下體相似，豈壺尊邪？對轉東當爲鍾，酒器也。以豆區釜鍾之數校之，鍾爲大尊可知。春秋國語曰：「澤水之鍾也。」以鍾爲聚，誠亦對轉相借，然以鍾論澤，亦見其爲大器。

說文：「**丶**，有所絕止，丶而識之也。」此卽今句逗字。故孳乳爲讀，誦書也。對轉東變易爲誦，諷也。旁轉幽孳乳爲籀，讀書也。春秋傳曰：「卜籀云。」

丶惟一點，故有孑特之義。方言：「一，蜀也。」管子言「抱蜀」，卽抱一。皆丶之聲借也。獨訓犬鬥，羊爲羣，犬爲獨，亦有特義，則丶引伸也。客丶亦取此義。又孳乳爲宔，宗廟主祏也。

臣鍇曰：「丶猶點柱之柱。」尋丶孳乳爲咅，相與語唾而不受也。臣鍇曰：「止其言也。」則以丶爲支柱之義。廣雅釋器：「柱，距也。」說文柱訓楹，本取距義，亦得言孳乳於丶，然柱爲立物，終從侸義。

說文：「主，鐙中火主也。從，象形，從丶，丶亦聲。」臣鍇曰：「卽脂燭也。古初以人執燭，後易之以鐙，蘭膏明燭華鐙，今人作炷。」斯論甚精。主、燭同在侯部，古音相同，故主變易爲燭，說文訓庭燎大燭，然燭固不止庭燎矣。燭本舌音，主、燭古音皆如斗。後舒在齒，對轉東孳乳爲熜，然麻蒸也。又菆爲麻蒸，黀爲麻䕸，與主、燭叠韻。在齒則雙聲。蒸爲析麻中榦，與熜旁轉。菆語蓋本於蒸，蒸語蓋本於之，然亦與主相會。其鐙訓錠，亦與蒸、主相會也。主旁轉幽又孳乳爲燋，所以然持火也。然燋本從焦聲，焦本作𤓪，燋從二火，蓋後出，祇宜作𤓪，火所傷也。亦卽然持火字。其變易在宵爲㷮，焦也。在之爲烖，天火曰烖。其在卜事又孳乳爲𪚰，灼龜不兆也。其灼爲灸，爝爲苣火祓，亦似主、焦旁轉孳乳。又孳乳爲焯，明也。爲照，明也。古照字似祇作昭，日明也。日、火本同物，義亦得通。灼、爝、焯、照皆在宵部。焦又孳乳爲䩌，面焦枯小也。烖又次對轉侵孳乳爲祲，精氣感祥也。

說文：「**朱**，赤心木，松柏屬。從木，一在其中。」對轉東變易爲松，木也。或作㮤。松亦言童容然也。古音朱如兜，松如童，爲舌音雙聲，今皆爲齒音。松又孳乳爲樅，松葉柏身，則純作齒音。然商容亦作常樅，樅亦本與松同音也。朱又以赤心之義孳乳爲絑，純赤也。亦與絀雙聲相轉，絀，絳也。銖與絀，猶錭與拙、誅與黜矣。銖對轉東變易爲赨，赤色也。孳乳爲彤，丹飾也。又孳乳爲東，動也。從日在木中。木非必榑桑，以東、杲、杳三字例莫，莫爲日在茻中，若東從日爲榑桑，莫從茻復是何艸邪？日初出，光在樹顛，體在樹左，日中，體在樹上，光亦在上，日落則體在樹下矣。故東字日在木中，杲字日在木上，杳字日在木下也。春秋傳曰：「明而未融。」卽明而未赨，言昧爽未見日赤色也。說易者曰：「諸侯赤巿象日出，天子朱巿象日中。」然則日色以赤爲象，故由絑、赨孳乳爲東，卽明而融也。東次對轉幽則變易爲朝，旦也。爲早，晨也。其色則轉入宵爲旳、爲昭，明也。旳又孳乳爲馰，馬白額也。此與朱異色，然其爲明一也。旳之爲朱色者，釋名曰：「以丹注面曰旳。旳，灼也，灼然爲識。」還侯則孳乳爲晝，日之出入與夜爲界也。由早之義古訓以東爲動，轉幽孳乳爲夙，早敬者也。夙又孳乳爲肅，持事振敬也。

說文：「**亍**，步止也。從反彳。」變易爲逗，止也。爲躅，蹢躅，逗足也。爲𨙔，不行也。孳乳爲𦒶，老人行才相逮也。又孳乳爲孎，謹也。其需訓䇓、䇓訓待，亦宜孳乳於亍，待亦止也。

然于反彳，彳卽蹏，亍卽足，人之足也，言足恭者，卽孎恭。足本亦稱止。對轉東孳乳爲歱，跟也。亍本舌音，對轉東又孳乳爲疃，禽獸所踐處也。旁轉幽孳乳爲蹈，踐也。其舒作齒音如足，則孳乳爲走，趨也。走又變易爲趨，走也。走又孳乳爲奏，進也。爲趣，疾也。爲驟，馬疾步也。又孳乳爲騶，廄御也。牛馬走卽牛馬騶矣。趣又孳乳爲促，迫也。奏又孳乳爲湊，水上人所會也。於此蹈又變易爲蹴，躡也。此皆因足生義，非步止之義所生也。

足又有止足義，卽亍也。老子曰：「知足不辱，知止不殆。」孳乳爲浞，小濡貌也。然濡訓漬者義亦近。本水名，廣雅訓漬。

說文：「**豖**，豕絆足行豖豖也。從豕繫二足。」聲義蓋受諸**亍**。舒作齒音孳乳爲𦅨，絆前兩足也。莊子馬蹏：「連之以羈𦅨。」其捉訓搤者，亦孳乳於豖。又孟子以招爲豖，循其聲例，豖轉宵孳乳爲袑，絝上也。

說文：「**馵**，馬後左足白也。從馬，二其足。」

說文：「**录**，刻木录录也。象形。」此爲刻鏤本字，亦記録本字。孳乳爲鏤，剛鐵也。可以刻鏤。又孳乳爲琢，治玉也。琢旁轉幽變易爲琱，治玉也。琱又孳乳爲彫，瑑文也。此三字與录舌音雙聲。記録之義亦孳乳爲數，計也，從婁聲。爲牘，書版也，此既刻木，亦記録也。其𢐻訓畫弓，亦本言彫弓，音自彫轉，語自彫變，古音𦎧聲本在幽部。

凡刻鏤與約束義相引伸，大古結繩，後世聖人易之以書契，故契猶訓大約，克象屋下刻木，論語：「克己復禮爲仁。」馬訓克己爲約身。卪亦刻玉，而訓爲約，录亦有約束義，舊皆以録爲之，詩傳曰：「楘，歷録也，一輈五束，束有歷録。」小爾雅廣詁：「禁，録也。」列子楊朱篇：「拘此廢虐之主，録而不舍。」漢書叙傳：「宜頗攝録盜賊。」並束縛義，以録爲之。正字有縷，綫也。以綫束之亦曰縷，故𩊚字說解曰：「生革可以爲縷束。」又摟，曳也。孟子章句：「摟，牽也。」亦束縛意。摟在喉則爲臾，束縛捽抴爲臾。於网罟爲罜䍡，小魚罟也。曰𦌁，春秋國語曰：「講罛𦌁。」說文以𦌁爲罶之或字，曲梁寡婦之笱，魚所留也。此並录之孳乳。對轉東爲[[17]](#footnote-17)龓字一訓馬龓頭，未有正字。亦孳乳爲罿，罬也。旁轉魚，录亦爲絡，絮也。引伸爲緜絡。爲𩊚，生革可以爲縷束也。爲笿，杯笿也。被束則拘，自約亦拘，故录又孳乳爲逯，行謹逯逯也。爲睩，目睞謹也。爲娽，隨從也。爲婁，一曰婁務，愚也。又引伸之僂爲戹，趢爲曲脊行，亦與录相係。其陋訓阸陜，又由僂孳乳。寠訓無禮居，又由陋孳乳。

說文：「**鹿**，獸也。象頭角四足之形。從比。」引伸爲守山林之官，春秋傳曰：「山林之木，衡鹿守之。」孳乳爲麓，守山林吏也。春秋國語曰：「主將適螻而麓不聞。」引伸爲林屬於山之名。

說文：「**𠘧**，鳥之短羽飛𠘧𠘧也。象形。」此與隹古本雙聲。韓非以「周周」爲之，鳧爲水鳥，從詩傳。以短羽純受名於𠘧。𠘧、鳧音本皆如投，故「豎頭須」亦作「里鳧須」。其後𠘧作齒音如殊，鳧作唇音爲房無切，乃相遠矣。鳧以唇音旁轉幽爲鶩，舒鳧也。其對轉東，䴌亦爲水鳥，上林賦「煩鶩庸渠」，煩鶩一作番䴌，宜亦同類。𠘧引伸爲凡短之稱，孳乳爲短，有所長短，以矢爲正，從矢豆聲。然則短音本如𠘧，今入寒部者，猶疃從童聲亦入寒部也。蓋周時音已轉矣。又孳乳爲裋，方言曰：「襜褕，其短者謂之裋褕。」又爲襡，短衣也。雙聲轉爲衹裯，短衣。爲𧜣，短衣也。同位則爲襦，古在泥紐。短衣也。又引伸之，短人爲朱儒，無正字。旁轉幽、宵孳乳爲焦僥，南方有焦僥人，長三尺，短之極也。短者皆鈍，又孳乳爲錭，鈍也，在幽部與隹屬之拙相應。爲篤，馬行頓遲也，與屯屬之駗驙相應。又株訓木根，所謂橜株駒，本斷木短者，亦孳乳於𠘧。旁轉幽則爲檮，檮柮，斷木也。其不短而鈍者則爲殳，以杖殊人也。禮以積竹八觚長丈二尺，建於兵車。又爲杸，軍中士所持杸也，與隹屬之祋相應。其旁轉幽則擣爲手椎，築爲擣，二字同。𣪐爲縣物𣪐擊，盩爲引擊，皆孳乳於殳。擣對轉冬則孳乳爲舂，擣米也。舂近轉緝則孳乳爲臿，舂去麥皮也。擣、𣪐、盩對轉侵則變易爲㱽、爲抌，皆擊也，亦得與**鬥**相係。舂還侯又孳乳爲糳，䊪米一斛舂爲九斗也。廣雅釋詁：「糳，舂也。」舂、擣又轉緝孳乳爲䂿，舂已復擣之曰䂿。

說文：「**蜀**，葵中蠶也。從虫，上罒象蜀頭形，中象其身蜎蜎。」此合體象形字也。蜀本舌音如獨，而或舒作齒音，某氏書傳曰：「蜀，叟也。」劉焉傳「遣叟兵五千助之」，章懷注：「漢世謂蜀爲叟。」其韻又旁轉幽部矣。故對轉侵則孳乳爲蠶，任絲蟲也。此以形似孳乳，猶易與鼍、雁與鴈矣。

楊子雲蜀王本紀曰：「蜀之先稱王者，有蠶叢、折灌、魚鳧、開明，從開明以上至蠶叢凡四千歲。」然則蜀之得名正以蠶叢，蜀者，蠶之轉音，叢之同音也。以君號號其地，若蒲姑、孤竹之類。其賨字說文訓南蠻賦，晉書音義云：「巴人呼賦爲賨，因謂之賨人。」尋蜀讀如叟，則與賨幽冬對轉，名其人曰叟，因名其賦曰賨，遂名其人亦曰賨，引伸爲一切南蠻賦名。詩：「憬彼淮夷，來獻其琛。」說文無琛，疑賨之或字，冬、侵近轉也。琛旁轉談則爲賧，夷人以財贖罪曰賧，吐濫切。說文亦不録，蓋齒轉舌則賨爲琛，舌音相轉則琛爲賧，本皆一賨字也。

說文：「**丵**，叢生艸也。象丵嶽相並出也。」變易爲叢，聚也。又爲䕺，艸叢生貌。自大篆已有䕺字矣。又作舌音則爲蓐，陳艸復生也。蓐對轉東則爲茸，艸茸茸貌。從齒音則孳乳爲蔟，行蠶蓐也。又孳乳爲縟，繁采色也。爲繻，繒采色也。此與黹字從丵同意，與擩訓染亦近。蓐又孳乳爲槈，薅器也。在齒音爲欘，斫也。齊謂之茲，其艸盛則被薅也。其芻爲刈艸，棷爲木薪，又由是孳乳也。芻又孳乳爲犓，以芻莝養牛也。其藪爲大澤，則水艸所聚亦由丵孳乳也。

叢訓聚，則聚爲會、冣爲積，皆由叢孳乳。此二又孳乳爲埾，積土也。爲諏，聚謀也。白虎通義訓琮爲埾。琮以禮地，可衍於埾，然琮八觚，亦衍於**殳**。

宗族字，當作丵、作叢，釋木：「木族生爲灌。」孫、郭皆云：「族，叢也。」然叢艸丵嶽，矢鏠亦丵嶽，詩所謂「束矢其搜」，故丵孳乳爲族，矢缝也，束之族族也。族又孳乳爲鏃，利也。鏃又變易爲鏉，利也。

說文：「**𠁾**，卪也。」唐韻則候切。此字從反卪者，卪本兩竹、兩玉相合，各象其半也。或曰：「於玉瑞當爲琮，瑞玉大八寸似車釭，琮可訓埾，則由冬次對轉侯得與𠁾同呼。」未知其審。持卪本以治事有𠨘宰之義，孳乳爲取，捕取也。不服者殺而取其左耳，取又孳乳爲殊，死也、斷也，漢法殊死謂斷頭也。又孳乳爲誅，討也。誅音本如兜，故旁轉幽變易爲討，治也。討衍於𠁾，猶𠬝從卪訓治矣。從卪高之義，𠁾又孳乳爲陬，隅也，陬隅，高山之卪也。猶卪孳乳爲𡴺矣。取又孳乳爲娶，取婦也。

說文：「**卜**，灼剥龜也。象灸龜之形。一曰象龜兆之縱横也。」孳乳爲剥，裂也。詩言「爰契我龜」，傳曰：「契，開也。」此剥之說也。剥又變易爲剖，判也。剥又孳乳爲朴，木皮也。皮可開，故朴衍於剥。其訓灼者，本當言爆，卜旁轉宵孳乳爲爆，灼也。爲票，火飛也。爲熛，火飛也。從二火，蓋俗字。又在本部孳乳爲赴，趨也。白虎通義亦訓卜爲赴，記少儀注以赴爲赴疾，與暴侯宵相變。暴，疾有所趨也。在侯亦爲𠓗，疾也。在宵亦爲猋，犬走貌。楚辭注：「猋，去疾貌。」此四字亦與爆、票義近。從是又變易爲嘌、爲慓，皆疾也。爲僄、爲嫖，皆輕也。爲𧽤，輕行也。此九又孳乳爲飄，回風也。爲飇，扶摇風也。爲瀑，疾雨也。飄、飇又孳乳爲𣄠，旌旗飛揚貌。爲旚，旌旗旚䌛也。凡卜者以火灼龜，其裂急疾，故孳乳如此。

暴字引伸爲暴客，孳乳爲勡，劫也。勡猶寇之攴完，與侯部之攴相變，攴，小擊也。在宵又變易爲摽，擊也。在侯又變易爲撲，挨也。挨者，擊背也。所以攴謂之棓，梲也。其幽部雹字訓雨仌，皆能擊者，然與仌相係。

說文：「**木**，冒也。冒地而生，東方之行。從屮，下象其根。」孳乳爲樸，木素也。木之有樸，猶人之有身，樸以外固無木也。論語：「剛毅木訥。」王肅注：「木，質樸。」是則引伸之義亦同。

木訓冒者，淮南道應訓：「去其瞀而載之木。」注以瞀爲被髮，木爲鶩鳥冠，云：「知天文者冠鶩。」竊謂木卽莊子盜跖篇所謂「冠枝木」之冠也，去被髮而載木，木猶冃也。然則𩬙爲髻，沐爲濯髮，亦由斯語孳乳也。

左文一，在侯、在幽未定。

說文：「**𠨭**，亦持也。從反丮。」唐韻居玉切，則變易爲挶，𢧢持也。爲握，搤持也。此在侯部。然亦變易爲匊，在手曰匊，此在幽部。其在幽部孳乳之字甚衆。𢌻爲兩手盛，𡙳爲撮，皆由此孳乳。對轉侵則孳乳爲鈙，持也。爲捦，急持衣䘳也。捦旁轉談爲拑，脅持也，與丮相係。拑又孳乳爲箝，籋也。爲鉗，以鐵有所劫束也。拑又變易爲拈，𢬴也。拈又近轉盇變易爲𢬴，拈也。孳乳爲鉆，鐵銸也。鉆又近轉盇變易爲銸，鉆也。𠨭、捦、拑、箝、鉗皆深喉音。拈、𢬴、鉆、銸則舒爲舌音。然箝又變易爲籋，箝也。則歸入緝部，與捦近轉，與𠨭對轉。籋本得聲於入，亦舒爲舌音。籋復旁轉盇孳乳爲㘝，下取物縮藏之也。爲攝，引持也。轉談孳乳爲抩，并持也。其箝、鉗由談對轉宵則孳乳爲矯，揉箭箝也。晉律曰：「鉗重二斤，翹長一尺五寸。」廣韻引。尋郭璞釋樂注言「篪有翹」，蔡邕月令章句言「篪有距」，皆謂横闌。要之，翹亦鉗之對轉孳乳語耳。荀子勸學曰：「蟹六跪而二敖。」說文言蟹有二敖八足，近世復製螯字，古但作敖者，敖卽蟹箝，箝轉爲矯，乃以敖爲之。𠨭與矯幽宵旁轉，若作蟹𠨭，義尤合矣。矯又孳乳爲蟜，蟲也。尋鄭 公孫蠆字子蟜，蟜卽蠆，後有雙箝也。

𠨭在幽又孳乳爲𢌳，持弩柎也。

### 陽聲東部乙

說文：「**工**，巧飾也。象人有規榘。」古文作𢒄，從彡。工者初文，𢒄者準初文，小篆用工，遂出𢒄字爲古文矣。對轉侯變易爲竘，一曰匠也。方言：「吳 越飾貌爲竘，或謂之巧。」次對轉幽變易爲巧，技也。巧旁轉宵變易爲𡝩，巧也。在本部孳乳又爲頌，貌也。貌與頌皆有圖畫義。工又孳乳爲攻，擊也。攷工記攻木、攻金、攻皮、設色、刮摩、搏埴皆稱工，治之皆曰攻。又孳乳爲功，釋話「功，成也。」釋名：「功，攻也。」攻又孳乳爲鞏，以韋束也。詩傳攻訓堅，釋詁鞏、堅皆訓固。

工有規榘之義，規榘皆與工雙聲。凡圓者爲鞠；隅者爲**角**；銳者爲**圭**；直者爲徑；磬折者爲磬、爲球；從横折榘者爲句、爲股。雖各有初文本字及他字所孳乳者，然皆與工雙聲相係。詩「受小共大共」、「受小球大球」，傳曰：「共，法也。球，玉也。」卽玉磬。廣雅作拱、捄，訓法，共卽句、股，對轉之音球卽磬折，並受聲義於工。孳乳亦爲傭，均直也。於器直者、横者皆曰杠，杠本牀前横木也，釋天曰：「素錦綢杠。」說文𣃘訓旌旗杠貌，則直者亦曰杠。其㭟字，於說文爲拲之或字，釋宮則言「樴大者謂之栱」，埤倉「栱，大弋也」，則亦直者也。此皆孳乳於工。杠亦爲徒杠，次對轉宵爲橋，水梁也。爲榷，水上横木也。

攻訓擊，對轉侯則變易爲敂，擊也。次對轉幽則變易爲攷，敂也。其所孳乳在侯爲毆，捶擊物也。毆又孳乳爲驅，馬馳也。引伸爲人驅馬，驅馬必以捶擊之。爲㱿，從上擊下也。在宵爲毃，擊頭也。爲敲，横擿也。爲搉，敲擊也。爲撽，旁擊也。攻有堅義，其所孳乳在侯爲确，礊石也。在宵爲塙，堅不可拔也。爲墽，磽也。爲磽，礊石也。爲𢿣，䚫田也。其本部䂬爲水邊石，亦與确相轉。

說文：「**廾**，竦手也。從𠂇又。」此有三聲：以拱例之，則深喉音也；以訓竦例之，則齒音也；以業例之，則唇音也。

廾作喉音孳乳爲拱，斂手也。爲巩，𢹬袌也。巩旁轉冬變易爲𢹬，袌也。拱又孳乳爲拲，兩手共同械也。拱又孳乳爲恭，肅也。恭變易爲龏，愨也。對轉侯變易爲愨，謹也。廾亦由是舒爲齒音，孳乳爲竦，敬也。竦又孳乳爲愯，懼也。春秋傳曰：「駟氏愯。」愯又孳乳爲慫，驚也。

廾作唇音則孳乳爲奉，承也。對轉侯孳乳爲菐，瀆菐也。奉對轉侯又變易爲付，与也。承，奉也、受也。受，相付也。奉訓承則與付一義，取与不嫌同辭。付旁轉宵又變易爲𠬪，物落上下相付也。付轉爲𠬪，猶今語符轉爲票。凡禄賜曰奉者，謂上所付与也。奉孳乳爲琫，佩刀上飾也。以可奉，故曰琫。對轉侯，春秋傳琫作鞛，記少儀以拊爲之。次對轉幽又變易爲㓡，刀握也。付孳乳爲符，信也。釋名曰：「符，付也。書所敕命於上，付使傳行之也。」符旁轉之孳乳爲𠬝，治也，從又卪，猶漢世持卪治獄，符亦卪也。𠬪卽今抛字，詩之「摽有梅」，取落義，孟子言「自暴自棄」，荀子之「怠慢僄棄」，皆今拋棄義。其抛石後轉作礟，說文不録。菐孳乳爲僕，給事者也。爲𡰿，行𡰿𡰿也。孟子「僕僕爾亟拜」以僕爲之，亦煩瀆義也。僕亦孳乳爲拊，說文訓揗，張敞傳「自以便面拊馬」，所謂卹勿矣。僕本馭者，故孳乳爲拊，詩傳：「僕，附也。」以僕隸同義，隸爲附箸，則僕亦附也，與坿訓益者義近。或曰：柎爲闌足，亦取可以奉持之義，奉之對轉孳乳也。

說文：「**共**，同也。從廿廾。」古文作𦱹，則似四手，此初文也。其横關對舉曰扛，宜與𦱹同字。對轉侯又變易爲具，共置也。還東孳乳爲供，設也，一曰供給也。供又變易爲龔，給也。爲公，平分也。爲貢，獻也。旁轉冬變易爲𥫔，賜也。𥫔聲入談，𥫔近轉盇變易爲饁，餉田也。旁轉緝變易爲給，相足也。公又孳乳爲伀，志及衆也。與共同義。具又孳乳爲俱，偕也。其公復孳乳爲訟，訓爭。訟言卽公言，雖與和同之義有異，然其相轉一也。訟言卽公言，本讀如公，變易爲訩，詩傳曰：「訩，訟也。」訟對轉侯孳乳爲獄，确也。地官大司徒注：「爭罪曰獄，爭財曰訟。」

春秋傳曰：「共用之謂勈。」凡言用者，皆𦱹之孳乳字。可施行也，孳乳爲庸，用也，此「庸作」之庸字。又孳乳爲宂，散也，從宀儿，人在屋下無田事也。此卽閒民轉移執事者。凡言庸衆，言才能不及中庸，皆宂字。今音宂在彈舌，古宜與庸同音。又漢人言治酒食日治具，猶言𩛥、言饌也，故具孳乳爲㮂，舉食者也。還東則孳乳爲𦤘，用也，此受食之字。或曰：弄訓玩，亦具之對轉語，故筭從弄、算從具相變。

𦱹又孳乳爲𨛜，鄰道也。變易爲𨞠，里中道也，從𨛜共，言數家所共也，篆文作巷。旁轉談孳乳爲閻，里中門也。廣雅釋宮曰：「閻謂之巷。」荀子儒效篇：「隱於竆閻陋屋」，韓詩外傳作「隱居竆巷陋室」，是字義引伸相同。𨛜旁轉蒸則孳乳爲閎，巷門也。

公又引伸爲五等之公，又引伸父亦稱公，廣雅釋親：「公，父也。」戰國策：「陳軫將行，其子陳應止其公之行。」又引伸凡父道者皆曰公，以翁爲之。孫子算經：「今有三雞共啄粟一千一粒，雛啄一，母啄二，翁啄四。」張丘建算經：「今有雞翁一，直錢五；雞母一，直錢三；雞雛三，直錢一。」此猶言雄爲鳥父也。孳乳入蒸爲雄，鳥父也。由東對轉侯孳乳爲羖，夏羊牡曰羖。由侯旁轉魚得豭，牡豕也。於公爲次對轉。或曰：𢑓，豕也，讀若瑕。本豭之古文。

說文：「**𩫏**，度也。民所度居也。從回，象城𩫏之重，兩亭相對也。」「墉，城垣也。古文亦作𩫖。」則𩫏有兩讀也。釋宮：「牆謂之墉。」旁轉冬孳乳爲宮，室也。喪大記「君爲廬宮之」，注：「宮謂圍障之也。」是宮本以有牆得名，其字從躳省聲，與竆聲義皆近。困竆引伸義同。困者故廬，竆亦猶宮也。宮音舒入齒爲宋，居也。宋近轉侵孳乳爲寑，臥也。引伸亦爲宮，天官宮人掌王之六寑之修，釋宮曰：「無東西箱有室曰寑。」寑對轉幽爲宿，止也。王居亦曰宿，漢之御宿猶秦之信宮、漢之長信宮也。信亦宿也，春秋傳曰：「一宿曰舍，再宿曰信。」寑又孳乳爲寢，病臥也。枕，所以薦首也。簟，竹席也。皆寑之孳乳字。

說文：「**凶**，惡也。象地穿交陷其中也。」旁轉談孳乳爲臽，小阱也。爲窞，坎中小坎也。爲陷，高下也，與凵屬之坎相係。在本部又孳乳爲兇，𢺕恐也，從人在凶下。春秋傳曰：「曹人兇懼。」兇又變易爲恐，懼也。爲㤨，戰栗也。然凶似由凵變，或古祇作凵也。或曰：咎訓災，廣雅釋詁訓惡，及𢛃爲怨仇，皆衍於凶。

說文：「**从**，相聽也。從二人。」孳乳爲從，隨行也。從孳乳爲踵，追也。爲㣫，相迹也。對轉侯作舌音孳乳爲逐，追也。詩「並驅從兩肩兮」，傳曰：「從，逐也。」在本部孳乳爲䡮，車迹也。从從可讀容，如常樅作商容。毛詩「衡從其畝」，韓詩「從」作「由」，亦入喉之證，故从旁轉幽變易爲䌛，隨從也。䌛又孳乳爲邎，行䌛徑也。又孳乳爲𢑈，弓便利也。爲𨷱，開閉門利也。爲輶，輕車也。釋言：「輶，輕也。」輕利皆順从之意也。對轉侵又孳乳爲淫，浸淫隨理也。淫亦可讀齒音，漢書司馬相如傳「浸淫衍溢」，史記「浸淫」作「浸潯」，是其例也。故淫與从喉齒皆雙聲。䌛又孳乳爲冘，淫淫行貌也。其古文游字作𨒰，恐敖游之本字，與冘對轉。𧽒亦訓行，皆䌛之孳乳字也，趥亦訓行貌，唐韻千牛切。然酋聲字亦兼在喉齒，與冘亦對轉也。若婬訓私逸，亦从之旁轉孳乳，䌛之對轉孳乳也。

順從卽直義，故縱横本作從横，孳乳爲縱，緩也。縱次對轉幽孳乳爲縮，亂也。直亦曰縮，釋器「繩之謂之縮之」，記檀弓「古者冠縮縫，今也衡縫」，孟子「自反而縮」，皆訓直。

說文：「**囱**，在牆曰牖，在屋曰囱。象形。」古文亦作𡆧，或字作窗。變易爲窻，通孔也。旁轉侵又變易爲𥥍，竈突也。廣雅釋宮曰：「窹謂之竈」；「其窻謂之堗」。竈、突今皆曰煙囱。窻旁轉盇又變易爲闒，樓上戸也。戸、牖、窻同類。窻在東又變易爲㰍，房室之疏也。㰍旁轉陽當如琅，而隔軸聲以轉淸則爲櫺，楯閒子也。此猶龍轉爲龗矣。㰍次對轉宵則爲竂，穿也。然則囱本齒音，所兼則有舌音來、㰍，來紐。定𥥍音如禫，與闒皆定紐。二紐，意古本舌音，窻訓通孔則音如通也，後乃舒作齒音爾。凡通孔謂之囱，深謂之囱，𥥍，深也。深本水名，正作𥥍。深入之，深求之，謂之囱。

通孔之囱，所謂窗牖麗廔闓明也。以總罟亦作數罟爲比，又取㰍音，則囱對轉侯爲婁、廔。婁，空也，古文作𡜰，從女從囧。廔，屋麗廔也。廔又孳乳爲樓，重屋也。釋名：「樓，謂牖戸之閒諸射孔樓樓然也。」古文𡆧又旁轉入蒸，曾字從之得聲，故𡆧又孳乳爲竲，北地高樓無屋者也。竲亦孳乳爲層，重屋也。此卽竲、層正與樓同矣。𥥍以囱之齒音對轉幽則爲竈，炊竈也。還侵竈孳乳爲煁，烓也。詩傳曰：「煁，烓竈也。」此謂行竈。此皆宮室之通孔也。其非宮室而通孔者，於薄器則孳乳爲籠，舉土器也，一曰笭也。籠對轉侯爲簍，竹籠也，與冓屬之篝相係。籠旁轉談爲籃，大篝也。籠旁轉陽爲筤，籃也。簍旁轉宵爲簝，宗廟盛肉器也。筤旁轉淸爲籯，笭也。籯旁轉眞爲笭，一曰籯也。若櫺則孳乳爲軨，或作櫺，車轖間横木也。春秋傳謂之「蔥靈」，蔥靈猶囱櫺矣。其在人之通孔，囱孳乳爲聰，察也。囱衍爲聰，猶囧衍爲明也。其在艸之通孔，則孳乳爲蔥，菜也。蔥籠爲連語，蔥亦兼得舌音。從齒音孳乳爲繱，帛靑色也。爲驄，馬靑白雜毛也。從舌音對轉侯孳乳爲緑，帛靑黃色也。爲録，金色也。荀子言桓公之蔥，文王之録，蓋亦緑色。其藍字皆與蔥旁轉，染靑艸也。然說文藍字重出，一訓瓜菹，一訓染靑艸，疑以蔥讀如籠，轉其音而命之也。

深之囱既變易爲𥥍，對轉幽則孳乳爲窱，杳窱也。窱旁轉宵爲窵，窵窅也。爲窕，深𨽸極也。其於水，𥥍在同韻孳乳爲潯，旁深也。

深入之、深求之之囱孳乳爲鏓，大鑿中木也。依段據長笛賦注正。中者，謂鑿之沖沖然。對轉侯變易爲鑿，穿木也。囱木鑿垣爲之，此所謂深入之也。囱既變易爲𥥍，以齒音孳乳爲潛，涉水也。释言：「潛，深也。」潛又變易爲湛，沒也。對轉幽變易爲汓，浮行水上也，古文或以汓爲沒字。則汙、沒亦同義也。此亦深入之也。其涉爲徒行厲水，雖與潛侵緝近轉，而非深入矣。𥥍又孳乳爲探，遠取之也。爲撢，探也。此二同字。爲㸒，求也。依小徐本無「近」字。此卽今尋字，以潯、淫相通例之可知。尋訓繹理，方言訓長，義亦相近。此所謂深求之也。其瞫爲深視，抌爲深擊，諗爲深諫，義亦相麗。若眈爲視近而志遠，𧡪爲內視，又瞫之孳乳字也。

說文：「**丰**，艸盛丰丰也。從生，上下達也。」此合體指事也。詩傳曰：「丰，豐滿也。」丰變易則爲菶，艸盛也。菶旁轉侵爲芃，艸盛也。芃對轉幽爲葆，艸盛貌。爲苞，詩傳曰：「苞，本也。」謂苯尊也。其㯷字，說文但訓㯷棗，而釋木言「樸，抱者」，方言曰「樸，聚也」，皆與苞本同義，亦丰之對轉也。其孳乳則爲豐豆之豐，滿也。爲饛，盛器滿貌，蓋卽豐之變易字。爲厖，石大也。方言：「朦、厖，豐也。」爲龐，高屋也。詩傳曰：「龐龐，充實也。」龐又變易爲寷，大屋也。

封字，說文訓爵諸侯之土，尋春秋傳曰：「宿敢不封殖此樹。」周官封人注：「聚土曰封。」蓋本以土培樹，故字從㞢土、從寸，籀文作𡊽，從土丰聲，亦兼會意。封諸侯必聚土爲之堳埒，以表國畍，又以大社之土封其社，故曰封。義從封樹引伸，封本丰之孳乳也。引伸爲封諸侯，乃孳乳爲邦，國也，古文作𤰫，從㞢田者，乃從丰古文封。省聲也。其他封墓、封山，皆從封樹引伸。對轉侯則變易爲坿，益也。孳乳爲墣，小凷也。又爲附，附婁，小山也。爲培，培敦，土田山川也。春秋傳言「分之土田倍敦」，倍敦、培敦，卽呂覽所謂葆禱，九章算術所謂保壔，說文：「壔，保也。一曰高土也。」所謂聚土爲堳埒矣。近世信金文者，勥傅魯頌「附庸」之文，以爲附借作倍，𦤘誤作敦，不悟敦本幽部之字，周禮注讀敦爲燾，然則正作培壔，聲借作培敦、倍敦、保壔、葆禱，何有字誤？封對轉侯又孳乳爲陪，重土也，一曰滿也。滿之訓正與丰訓豐滿相會。

**文始七 幽冬侵緝類**

幽冬對轉：若峱變爲嶩，夒轉言戎，見国謬正俗。周忠同訓，𠤄躬同訓，究竆同訓，擣春同訓，絿卽終之變文，𦒇爲沖之本字，詩傳訓沖，沖爲垂飾，卽童童。其本字則𦒇與儔也。語言轉變既然，小雅且以務韻戎，則被之管弦猶然。

幽侵對轉：若柔弱卽栠弱，䖆菜卽桂荏，猶豫卽冘豫，導服卽禫服，汓卽是潛，游卽是縿，說文：「縿，旌旗之游也。」以遥爲淫，方言遥訓淫。以鷂爲鷣，見方言注。劉而言㨆，方言：「劉、㨆，殺也。」醜而言寢，熟而言飪，揫而言摻，方言：「揫、摻，𥿳也。」皆其通轉之例。冬部字少，故幽之對轉語麕集於侵矣。

幽緝對轉：若叔之與拾，𠣘之與帀，勼之與合，鳩之與鴿，勠之與劦，勠訓并力，劦訓同力。絿之與急，既同訓矣。𤓪字從雥，乃取其聲，事用不集，以之韻咎，則用諸樂章也。

冬、侵相近，同居互轉。侵緝徒平入有分耳，古韻平入異部，獨隊兼平上去入，至泰有去入無平上，緝盔有入無平上，故緝不與侵同韻也。若戎菽爲荏菽，隆𧘂卽臨𧘂，祌禫叠韻爲詞，宗簪文字相假，此冬與侵通也。秦風以中驂爲韻，則冬侵古不甚分也。若及聲爲今，甚聲爲卙，瀋卽是汁，愔卽是感，則侵緝古亦不甚分也。

幽與侯爲近旁轉；與之亦近旁轉；與宵爲次旁轉；冬侵緝與東爲近旁轉，與蒸亦近旁轉，與談盇爲次旁轉。由此得次對轉各如例。幽亦旁轉及魚，冬侵緝亦旁轉及陽。

### 陰聲幽部甲

說文：「**丂**，气欲舒出上礙於一也。古文以爲亏字，又以爲巧字。」變易爲嚘，語未定貌。東方朔曰：「伊憂亞者，辭未定也。」對轉侵變易爲吟，呻也。吟又變易爲唸，唸㕧，呻也。吟旁轉談變易爲㘙，呻也。凡呻者皆欲舒而有礙也，若侵部之韽爲下徹聲，噤爲口閉，䌠爲堅持意口閉，瘖爲不能言，皆气欲舒出而上礙，並丂之對轉孳乳也。然丂義所衍者非專爲气礙，雖已舒者亦曰丂，然則本部有𠧴，爲气行貌。對轉侵有音，爲聲。皆丂之孳乳也。自此旁轉宵則孳乳爲号，痛聲也。爲號，嘑也。爲諕，號也。此二同字。爲嗥，咆也。嗥又孳乳爲哮，豕驚聲也。爲唬，嗁聲也。爲譊，恚呼也。爲嘵，懼也。爲㰾，所歌也。爲噭，一曰嗷，呼也。爲譥，痛呼也。爲嘄，聲嘄嘄也。爲嗸，衆口愁也。爲謷，一曰哭不止警謷也。爲囂，聲也，气出頭上。爲歊，气出貌。旁轉之則孳乳爲矣，語已詞也。爲噫，飽食息也。爲㰲，吹气也。爲欬，屰气也。爲譆，痛也。爲誒，可惡之詞也。春秋傳曰：「誒誒出出。」爲欸，訾也。爲唉，應也。唉對轉蒸變易爲應，當也。卽今譍字。轉及魚則爲許，聽言也。許本音如午。唉、午、應皆應人之聲也。丂旁轉侯則孳乳爲哭，哀聲也。爲欨，吹也。其謳訓齊歌，屬於曲、句，亦得相係。丂在本部孳乳爲𣣸，言意也。爲𣣳，𣣳𣣳气出貌。爲叴，高气也。爲叫，呼也。爲嘂，高聲也。爲䚻，徒歌也。爲告，告人也。爲誥，告也。告、誥旁轉侯則爲諭，告也。爲嚳，急告之甚也。爲虓，虎鳴也。爲呦，鹿鳴聲也。凡此諸字，則气舒、气礙皆在其中矣。若夫鼽爲鼻窒，亦丂之孳乳及鼻者。敜爲塞，則噤之孳乳及百物也。

人之發詞，意內言外，丂者，气欲舒出上礙於一。兮者，語所稽也。言有留滯，足以知其意有攷稽，故最初攷稽作丂兮而已。兮本於𠀀，始亦作𠀀。其後工屬有攷，攷爲攷問罪人。酉屬有考，考爲成就[[18]](#footnote-18)。禾屬有稽，稽爲關郵留止；有棨，棨爲符傳信譣。夬屬有計，計爲會計籌度。皆可用爲丂兮字。

人之發詞，意內言外，聞者先得其言，後知其意，故先有詞言之名，乃有心意之名。心所欲言，徵之於丂。丂對轉侵孳乳爲念，常思也。丂屬之應，孳乳爲膺，匈也。應訓當，膺亦訓當。凡當事者皆拊心以表自任。膺旁轉東變易爲匈，膺也。膺對轉之變易爲肊，匈肉也。於內則爲意，志也。察言而知意，從心音聲，從小徐本。則亦爲音之孳乳也。

親屬相呼，效嬰兒之慕父母。酉屬有考，老也。父爲考，不稱老者，以丂爲小兒呼聲，考音同於丂也。而呼母亦自此轉，丂旁轉侯淺喉得嫗，母也。變易爲姁，嫗也。嫗復還幽則變易爲媪，母老稱也。媪本從諄部之昷爲聲，奧亦本在寒部，自豳風奧聲已讀入幽，媪之在幽，蓋亦舊矣。復從諄聲，而對轉隊則孳乳爲威，姑也，漢律曰：「婦告威姑。」其嫗字引伸，復有顧復之義，樂記曰：「煦嫗覆育萬物。」注：「以气曰煦，以體曰嫗。」方言：「伏雞曰抱。」注：「江東呼蓲卽嫗字也。」煦嫗之聲還幽則曰燠休，服虔曰：「小兒痛，父母以口就之曰燠休。」則復與丂同呼。旁轉入宵孳乳爲倄，痛聲也，亦與服、杜痛念之訓相合。

說文：「**丑**，紐也。象手之形。」或云：丑卽古文杽字。此但得一偏耳。又而横距之則爲叉手，變易作𦥑，叉手也，從𠀉彐。此則丑爲初文，若直云從又，則準初文矣。𦥑爲準初文。𦥑又變易爲攪，亂也。叉者，手指相錯，錯卽亂，故知攪卽𦥑之後出字。丑本舌音，得與𦥑、攪同者，其聲變猶禸與蹂也。𦥑孳乳當爲斅，覺悟也，與爻屬之𡥈相係。仕亦訓學，仕者，事也。則學有服事之義，所謂宦學也，故衍於𦥑。𦥑之引伸爲一切治事之稱，猶今人以一切治事爲攪，亦治爲同訓之例也。𦥑辰爲䢅，亦謂辰起當治事耳。然㸚有明義，交爲恔義，則𦥑又孳乳爲覺，寤也。

丑對轉緝卽亦孳乳爲𦘒，手之疌巧也。𦘒舒作齒音孳乳爲疌，疾也。爲習，鳥數飛也。習亦可作喉音如熠，則復與學對轉。然作齒音亦孳乳爲媟，嬻也，亦與嬻相係。作喉音亦孳乳爲狎，犬可習也。疌復爲寁，居之速也。爲翜，飛之疾也。

丑、𦥑皆叉手，叉卽手指相錯，而禸訓獸足蹂地，象形，九聲，篆文作蹂。九聲同於𦥑，柔聲同於丑。釋獸：「闕洩多狃。」狃卽禸字。「貍狐貒貈醜，其足蹯，其迹禸。」釋文：「禸，字林或作狃。」郭璞注：「禸，指頭處。」「多狃，腳饒指。」然則禸亦丑之變易，以古文番作𥸨證之，𥸨去四注亦丑也。丑爲初文，禸則有聲而形不具，爲最初之形聲字，乃準初文也。又說文雖有嘼字，云：「㹌也，象耳頭足蹂地之形。」而言古文下從禸，則字本作嘼。蓋初亦衹作禸，禸有兩讀：依九聲，則深喉如九；依柔聲，則舌頭如狃。柔、狃古皆在泥紐。在舌頭則變易爲嘼，㹌也。又變易爲獸，守備者也。在深喉則對轉侵變易爲禽，走獸總名也。在舌頭對轉冬則得蟲，有足謂之蟲，以有禸地之足也。萬、禹、禼皆蟲名而字從禸，則造蟲字在造禸字之後也。獸又孳乳爲畜，田畜也。爲㹛，牛柔謹也。夏官職方氏「其畜宜六𢺕」，以𢺕爲㹛，春秋傳云「乃𢺕畜龍」亦同，是㹛亦畜也。又孳乳爲狩，火田也。畜亦孳乳爲蓄，積也。爲䏔，食肉也。爲羞，進獻也。其禸由蹂地之義讀以舌音，次對轉盇孳乳爲躡，蹈也。躡近轉談孳乳爲𨋚，轢也。㞋聲本在談部，以㞋、冄相變知之。爲𤴘，機下足所履者也。𤴘又變易爲檷，絡絲柎也。本從入聲，則在緝部。讀以深喉則孳乳爲軌，車徹也。

說文丑字說解曰：「十二月萬物動用事。」此雖近傅會，然丑之爲動，猶𦥑之爲攪，今人作事皆稱攪，而䢅亦從𦥑，誠令叉手，則交臂歷指，何能動作？故知𦥑正如今言攪，乃引伸義也。丑所孳乳之蟲亦訓爲動，作也。還幽變易爲俶，詩傳曰：「俶，作也。」爲夙，早敬者也。與朱屬之早相係。丑又孳乳爲狃，犬性忕也。詩傳曰：「狃，習也。」狃又孳乳爲𢔟，復也。與𦘒自衍習正同。

獸之近人者莫如蝯類，闕洩多狃卽寓屬也，故自丑、禸而孳乳之，始受其聲義者爲夒，母猴也。性最𢺕動。丑亦孳乳爲𢺕，煩也。𢺕又變易爲妯，動也。方言：「妯，𢺕也。」與𦥑之爲攪正同。於犬則爲獿、獀。

丑卽手指相錯，故孳乳爲𩚖、爲粈，皆雜飯也。丑又孳乳爲紐，系也，一曰結而可解也。旁轉宵作喉音孳乳爲繑，絝紐也。繑又孳乳爲敽，繫連也。此卽與𦥑同類。紐又孳乳爲鈕，印鼻也。丑復孳乳爲杽，械也。作喉音則爲梏，手械也，此亦與𦥑同類，與廾屬之拲爲次對轉。丑本非杽，猶廾非拲也。

說文：「**手**，拳也。象形。古文作𠂿。」此與丑異者，一叉手，一卷手也。通言手足則上兼臂，故作舌音則孳乳爲肘，臂節也。手持之亦曰手，逸周書克殷解：「乃手大白以麾諸侯」，周本紀手作持。記檀弓「子手弓而可」，謂持弓。春秋公羊傳曰：「手劍而叱之」，「手劍而從之」，皆持劍也。持亦訓守，故手孳乳爲守，守官也。凡堅持曰守，隨之不去亦曰守，墨經曰：「久，彌異時也；守，彌異所也。」此守猶言循行。莊子徐無鬼曰：「故曰：風之過河也有損焉；日之過河也有損焉，請只風與日相與守河，而河以爲未始其攖也」；「故水之守土也審，景之守人也審，物之守物也審。」外戚傳曰：「上官安數守大將軍光，爲丁外人求侯。」此皆謂追隨之也。守旁轉侯孳乳爲戍，守邊也，此堅持之也。又爲掫，夜戒守有所擊也，此循行彌異所也。在本部則爲𧒕，夜戒守鼓也。

說文：「**㕚**，手足甲也。從又，象㕚形。」此合體指事字也。孳乳爲搔，刮也。又爲瑵，車蓋玉瑵也，玉瑵字或作爪，亦㕚之借。搔又孳乳爲騷，𢺕摩馬也。次對轉談作舌音變易爲𥰨，丑廉切。搔馬也。其齧人跳蟲爲𧎮，亦取㕚搔之義，製字在搔之前，蓋古文以㕚爲搔矣。搔又引伸爲創，倉頡篇：「瘙，疥也。」字作瘙，說文不録。旁轉之孳乳爲蝕，敗創也。爲痔，後病也。釋名：「痔，蟲食之也。」騷有𢺕義，故釋詁曰：「騷，動也。」孳乳爲慅，動也。

**手**爲初文，㕚爲準初文，而聲義皆受諸**丑**。

說文：「**九**，昜之變也。象其屈曲究盡之形。」變易爲究、爲𡫬、爲趜，皆竆也。對轉冬變易爲竆，極也。孳乳爲訄，迫也。於水爲氿，水醮也。究又孳乳爲𥷤，竆理罪人也。竆又次對轉之變易爲㝌，貧病也。訄又對轉緝孳乳爲厭，笮也。迫、笮同義。厭又孳乳爲壓，壞也，一曰塞補也。又孳乳爲擪，一指按也。九又孳乳爲尻，𦞠也。此體之究盡也。爲艽，遠荒也。此地之究盡也。

其直言九數者，則孳乳爲馗，九達道也，似龜背。又孳乳爲䕮，日精也，以秋華，謂九月有黃華也。

說文：「**裘**，皮衣也。從衣求聲。一曰象形，與衰同。古文作求。」此純象形也。孳乳爲鞠，蹋鞠也。今字作毬。治求揉毛爲丸，鞠亦圓，故由求孳乳。獄城圓，亦曰鞠城，李尤鞠城銘曰：「圓鞠方牆，仿象陰陽。」此猶今人通稱圓形爲毬也。其於艸木孳乳爲莍、爲梂。莍，茮樧實裹如裘者也。梂，櫟實也，有梂𢍚自裹，故得名。斂聚之亦曰求，孳乳爲逑，斂聚也。其諸請求之字，說文云：「祈，求福也。」釋言曰：「祈，叫也。」然則求當作叫，亦得作告，若賕爲以財物枉法相謝，則求請逑聚之義兩通。

說文：「**臼**，舂也。象形。中象米也。」孳乳爲䊆，舂糗也。䊆又孳乳爲糗，熬米麥也。臼又孳乳爲齨，老人齒如臼也。

說文：「**韭**，菜名也。一穜而久生者也。象形。在一之上。一，地也。」


說文：「**丩**，相糾繚也。一曰瓜瓠結丩起。象形。」孳乳爲𦱠，艸之相丩者也。爲朻，高木也。釋木曰：「木下句曰朻。」變易爲樛，下句曰樛。爲觓，角兒，亦言角曲中也。爲糾，繩三合也。爲摎，縛殺也。爲䰘，經繆殺也。此二同字。爲繆，枲之十絜也，一曰綢繆。爲收，捕罪人也。收本音如丩，故荍字從之得聲。商君作法「收司連坐」，收司卽糾伺之義。詩傳曰：「屈，收也。」凡捕人必縛屈其手足，故孳乳於丩。收旁轉之變易爲鬮，鬥取也。丩又孳乳爲㲃，揉屈也。爲㽱，腹中急痛也。爲膠，昵也。膠亦連緜不斷者也。爲蟉，𧍘蟉也。大人賦曰：「驂赤螭靑虯之𧍘蟉蜿蜒。」爲虯，龍子有角者也。虯與蛟雙聲，皆取其宛曲糾繚，猶摎與絞矣。糾爲三合，又孳乳爲勼，聚也。於鳥羣居者爲鳩，鶻鵃也。故曰五鳩，鳩民者也。爲廄，馬舍也。釋名曰：「廄，勼也。勼，聚也。牛馬之所聚也。」爲仇，讎也。怨耦亦曰仇，字則孳乳爲𢛃，怨仇也，與凶屬之咎相係。又爲倃，毁也。其非耦而耦者則孳乳爲嫪，婟也。牡爲畜父，麀爲牝鹿，皆疊韻。繆引伸爲繆妄，則孳乳爲謬，狂者之妄言也。又孳乳爲嘐，誇語也。則兼丩起之義。朻樛爲句木，又孳乳爲𥢑，𥢑䅓而止也，賈侍中說：「木名也。」

糾旁轉侯則孳乳爲絇、爲緱、爲摳、爲䋰。絇，纑繩絇也。緱，刀劍緱也。摳，繑也。䋰，約也。對轉侵則孳乳爲紟，衣系也。爲䘳，交衽也。裣雙聲轉魚變易爲裾，衣袍也。裣裾之轉，若故與今、盬與鹹、苦與酓矣。收旁轉侯則爲扣，收音如丩，故轉扣。牽馬也。扣對轉東變易爲控，引也。詩傳曰：「止馬曰控。」故扣馬卽控馬，牽爲引前。扣亦孳乳爲揄，引也，與臾亦相應。臾者，束縛捽泄也。勼、仇對轉緝孳乳爲合，合口也。釋詁：「合，對也。」與仇同意。合又孳乳爲㪉，合會也。爲匌，帀也。爲佮，合也。爲詥，諧也。於祭爲祫，大合祭先祖親疏遠近也。鳩對轉緝孳乳爲鴿，鳩屬也。

丩有糾起之義，故又孳乳爲孂，竦身也。對轉緝爲翕，起也。對轉冬亦孳乳爲𦦧，所以支鬲者也。

說文：「**幺**，小也。象子初生之形。」案幺之爲小，猶𢆯之爲細絲。古文絕字作𢇍，其中象絲，正作四幺，幺蓋象束絲而引伸爲子初生。然胤字從幺，已取斯義，其后字卽由幺取聲義。幺重之則爲𢆶，微也，亦與幺同字。孳乳爲幼，少也。釋獸曰：「幺，幼。」旁轉宵孳乳爲枖，木少盛貌。釋言曰：「冥，幼也。」亦有暗義，猶言童蒙，故幺、幼並孳乳爲幽，隱也。幽旁轉宵孳乳爲杳、爲䆞，皆冥也。爲㫐，望遠合也。爲窔，䆞窔，深也。在本部孳乳爲窈，深遠也。冥亦訓窈，窈亦與杳、䆞同義。幽又孳乳爲黝，微靑黑色也。周官「幽牲」、「幽牲」，詩「其葉有幽」，皆以幽爲黝。幽對轉侵則孳乳爲侌，雲覆日也。爲暗，日無光也。侌又孳乳爲陰，闇也。爲蔭，艸陰地也。爲罯，覆也。暗旁轉談變易爲晻，不明也，晻與杳爲談宵正對轉。幽對轉侵又孳乳爲湆，幽溼也。湆近轉緝變易爲浥，溼也。爲洽，霑也。凡日光不照則溼，故浥洽亦幽溼也。還幽變易爲瀀，澤多也。轉宵孳乳爲𣵽，溉灌也。變易爲澆，𣵽也。爲㴶，灌也。黝對轉侵變易爲黯，深黑也。黯又變易爲黭，果實黭黯黑也。爲黶，中黑也。旁轉談變易爲黤，靑黑色也。其𪒹爲雖皙而黑，點爲小黑，黲爲淺靑黑色，黮爲桑葚之黑，雖與黯、黭、黤音紐有異，然皆從疊韻而變，蓋本連語。黯、黲一語也。黭、黮一語也。黶、點一語也。

幽隱故有𢝊，方言溼亦訓𢝊，故幽孳乳爲𢝊，愁也。變易爲悠，𢝊也。孳乳爲怮，𢝊貌也。爲𣢜，愁貌也。對轉緝孳乳爲悒，不安也。次對轉談孳乳爲欿，𢝊困也。其泣爲無聲出涕，亦𢝊之對轉孳乳也。

說文：「**丣**爲秋門，萬物已入。從一，閉門象也。」丣、酉雖同用爲十二支之字，本非一文。丣當訓閉門，孳乳爲留，止也。又爲休，息止也。又爲𥥹，窖也。地窖閉之，故衍於丣。𥥹又變易爲窖，地藏也。丣音或同柳、或同酉，𥥹亦應之，故丣有淺喉音。對轉侵變易爲闇，閉門也。闇旁轉盇變易爲闔，一曰閉也。旁轉談則亦應於閹，閹閽閉門者也，與乂屬之割相係。𥥹以淺喉音對轉侵變易爲窨，地室也。倉㐭亦或爲𥥹，記月令「穿竇窖」，呂氏仲秋紀作「穿竇𥥹」，高誘注：「穿𥥹，所以盛穀也。」故𥥹旁轉侯又孳乳爲庾，水漕倉也。𥥹有舌音，庾亦有舌音，春秋國語「囷鹿空虛」，賈侍中曰：「鹿，庾也。」此則借鹿爲庾，以庾音同鹿也。或曰：說文閶闔訓天門，而闔一曰閉也，卯字說解曰：象開門之形，二月爲天門，則丣亦天門也。然則丣正次對轉闔，闔卽丣之變語，斯義雖通，然天門乃陰陽家言，未足信。丣所與正對轉者，當爲**㐭**字。

丣與弇亦幽侵對轉，弇訓蓋則爲甲之屬，凡內大外小爲弇，內小外大爲奄。丣亦孳乳爲𡘣，大也。

丣作舌音次對轉東孳乳爲聾，無聞也。聾又變易爲聳，生而聾也。聳次對轉之變易爲䏁，聾也。猶冢與宰之變矣。囱爲通孔則訓聰，丣爲閉門則訓聾，其聊爲耳鳴，宜亦聾之轉語。

說文：「**酉**，就也。八月黍成可爲酎酒。象古文酉之形。」案酉自爲酒之初文，形象酒尊，非丣字。酉或變易爲酒，就也。或變易爲酋，繹酒也。或變易爲酎，三重醇酒也。或變易爲醪，汁滓酒也。故有酉、淺喉喻紐。酒、齒音精紐。酋、齒音從紐。酎、今舌上澂紐，古舌頭端、定。醪舌音來紐。五音。其孳乳則爲莤，束茅莤酒也。旁轉宵則孳乳爲糟，酒滓也。其訓就者，猶今言釀成。故孳乳爲𦎧，孰也。爲醇，不澆酒也。然則作酒始於儀狄，秫酒造自杜康，而倉頡時已有酉字者，世本作篇所言多以法式完備者爲作，非必儀狄時始有酒也。杜康或云黃帝時宰人，雖不足徵，要之挏馬尙可言酒，則黃帝時非無酒也。

𦎧訓孰，又變易爲孰，食飪也。孰從𦎧聲，例以弴之爲彫，鷻之爲雕，敦之讀燾，埻之變墪，則𦎧本在幽部，其音周時已變入諄。諄字亦本從𦎧聲，今以唐韻部目爲表，故不改。然孰又孳乳爲諄，告曉之孰也。醇又孳乳爲惇，厚也。而亦孳乳爲䈞、爲竺，皆厚也。然則諄音同孰，惇音同䈞、竺矣。今他部亦從變音，以音變已久，不可盡改。𦎧、孰之音義受於齒音之酒、酋，亦依酉淺喉音對轉冬變易爲𩟷，孰食也。若依醪舌音則變易爲餾，飯气蒸也。亦作泥紐，對轉侵爲飪，大孰也，此如𦎧聲之有犉矣。飪、犉今皆在日紐，古皆在泥紐。又孳乳爲稔，穀孰也。稔還幽作齒音變易爲秋，禾穀孰也。其稔之雙聲變易入眞爲年，穀孰也。稔之爲年，猶唸㕧之作殿屎，此與𦎧聲入諄皆非聲韻之恒律矣。若夫之部有胹爲爛，有䎠爲丸之孰，則皆飪之次對轉也。侵部有䤁爲孰𥶶，則孰之正對轉也。之部有䣵爲重釀酒，之侯有醹爲厚酒，則孰之旁轉而從飪之音紐也。其孳乳變易之道，亦孔多矣。若以酉之喉音言，孰則孳乳爲肍，孰肉醬也。

酉之音有喉、舌、齒三道：從成孰之義，孳乳爲考，老也，則在喉；爲老，考也，則在舌；爲壽，詩傳曰「考也」，則在齒。壽又變易爲叟，老也。此四字本一語，而製字先有老、叟。考訓成，老亦訓成，詩：「雖無老成人。」盡天年曰考終。而壽對轉冬，語亦爲終，無本字。「三壽作朋」，箋訓三卿，猶曰三老。天子三公爲三老，諸侯之卿亦曰老。疇官、疇人語本於壽，故家業世世相傳爲疇。天官冢宰曰：「建其正，立其貳，設其考，陳其殷，置其輔。」考卽疇官、疇人，注亦作考，云「成也」。呼長者爲叟，與呼父老又同，然則四字爲一明矣。年老者爲祭酒，奠義從之以出，世守君位曰「不喪匕鬯」，而蠻夷長猶稱酋，然則考、老、壽、叟一本於酉明矣。以酒養老，祝之則曰「上壽」，此秦 漢語也。然壽亦孳乳爲酬，獻酬，主人進客也。詩傳曰：「酬，道飲也。」夫以酉喉音對轉侵則孳乳爲飲，歠也。猶食曰食，食之亦曰食矣。以酒齒音對轉侵則孳乳爲䤐，歃酒也。䤐轉緝變易爲歃，歠也。皆飲字也。飲與酬別者，酬爲道飲有上壽之義，詩曰：「爲此春酒，以介眉壽。」此非起於秦 漢也。上壽之義又孳乳爲禱，告事求福也。禱又孳乳爲祝，祭主贊詞者也。引伸之義則禱與祝同。又變易爲𥛽，祝𥛽也。爲䛆，詶也。爲譸，詶也。爲詶，譸也。轉魚爲詛，詩傳曰：「作、祝，詛也。」其後祝詛有好惡之分，自春秋時晏嬰已分言之，秦因有詛楚文，然推其初，本可通言。其別事爲禱，則有禂，禱牲馬祭也。

終始之終無正字，但爲壽之轉語而已。其旁轉宵則爲傮，終也。釋詁：「酋，終也。」則酋亦得對轉爲終。酋本酉，酉者成就，故爲終也。酋又對轉冬孳乳爲冬，四時盡也。秋、冬語皆本酉。寒字從仌。旁轉東則孳乳爲凍，仌也。對轉幽又孳乳爲凋，半傷也。

考、老、壽對於少壯，故考孳乳爲脙，轉魚變易爲臞，少肉也。其雙聲又有𦝨，亦臞也。壽孳乳爲瘦，臞也。方之於木，則釋名曰：「老，朽也。」朽本與考同音，老亦訓朽，然正篆作㱙，自謂動物，考、老皆孳乳爲㱙，腐也。旁轉宵孳乳爲槀，木枯也。在本部孳乳爲庮，久屋朽木也。轉魚孳乳爲齲，齒蠹也。釋名曰：「齲，齒朽也。」齲還幽聲亦如糗，故釋名以齲訓糗。孳乳爲㹗，牛羊無子也，讀若糗糧之糗。齲孳乳爲㹗者，猶斷人種嗣之刑曰腐刑矣。廣雅釋器：「㱙，臭也。」天官內𩟷「牛夜鳴則庮」，鄭司農曰：「庮，朽木臭也。」故㱙、庮皆孳乳爲臭、殠。臭，禽走臭而知其迹者，犬也。犬喜逐臭，引伸爲一切香臭之稱。又作殠字，腐气也。鼻臭之則曰齅，以鼻就臭也。案此當爲俗字。鼻卽自字，亦從自，臭已從自，施鼻則成二自，於義不安。殠之在艸者曰蕕，水邊艸也。春秋傳曰：「一薰一蕕。」㱙之在器者曰匶，棺也，小篆作柩。槀之在地者曰薧，死人里也。

以考旁轉宵則孳乳爲𦽡，年九十曰𦽡，從老，蒿省聲。在本部又孳乳爲舅，母之兄弟爲舅，妻之父爲外舅，釋名曰：「舅，久也。」久，老稱也。叟孳乳爲嫂，兄妻也。喪服注曰：「嫂猶叟也。」叟，老人之稱也。其孝字訓善事父母，從子承老，亦老之孳乳。孝又孳乳爲㜅，媚也。記祭統曰：「孝者，畜也，順於道，不逆於倫，是之謂畜。」畜卽㜅字，援神契曰：「天子之孝曰就，庶人曰畜。」然則孝有就義，亦與酉會。

說文：「**㽕**，木生條也。從𢎘，由聲。古文言由枿。」尋古文㽕作由，猶雲作云、𤲮作𢏚、淵作𣶒、𣘰作𠄭之比。說文言從𢎘由聲者，猶靁下云從畾，非靁外別有畾、㽕外別有由也。由之與條，猶柚之與條，釋木：「柚，條。」條者，柚之變語。故由變易爲條，小枝也。孳乳爲𧄎，艸盛貌。書曰：「厥艸惟𧄎，厥木惟條。」在竹則孳乳爲筱，箭屬小竹也。由有生義，春秋傳曰：「歲在鶉火，是以卒滅；今在析木之津，猶將復由。」詩序曰：「由儀，萬物之生各得其宜也。」以生訓由，則生條引伸之義，孳乳爲育，說文訓養子使作善。尋育古文作毓，從每。每者，艸盛，宜與由同義。易「婦孕不育」，書「無遺育」，廣雅釋詁：「育，生也。」又孳乳爲胄，胤也。胄衍於由，猶孼衍於𣎴矣。木之生條引而上行，故復孳乳爲㩅、摍，旁轉宵變易爲擢，皆引也。書言「克由繹之」，卽今言㩅繹、紬繹也。㩅次對轉東孳乳爲瘲，瘛瘲，病也。此卽手足㩅縱者。瘛、瘲亦一音之轉，而瘛又孳乳爲𤸪，今以𤸪爲帶之孳乳。其狂犬曰狾，亦由瘛孳乳，然與㩅、瘲韻過遠。其東部甬字訓艸木華甬甬然者，亦𧄎之次對轉孳乳也。由與甬，若籀與誦矣。又㩅旁轉宵孳乳爲繅，繹繭爲絲也。在本部又孳乳爲輈，轅也。轅，爰也。輈，㩅也。

說文：「**竹**，冬生艸也。象形。下垂者箁箁也。」對轉侵孳乳爲篸，篸差也。本音宜與棽同。竹衍爲篸，猶林衍爲棽槮矣。其在本部以爲矢則孳乳爲籌，壺矢也。以爲樂則孳乳爲笛，七孔筩也。舒作齒音孳乳爲簫，參差管樂也。或曰：參當卽簫之對轉字。爲篍，吹筩也。旁轉宵斂作喉音孳乳爲龠，樂之竹管三孔以和衆聲也。爲箹，小籟也。在宵作齒音又孳乳爲箾，以竿擊人也。象箾亦用於樂。其本部筑字訓竹曲五弦之樂，亦得云孳乳於竹，然筑者擊而奏之，恐與擣相係。

說文：「**𠧪**，艸木實垂𠧪𠧪然。象形。」變易爲秀，不榮而實也，從禾象形，與朵同意。孳乳爲粟，嘉穀實也。粟又旁轉宵變易爲䊮，穀也。糴訓市穀、糶訓出穀，皆孳乳於䊮。𠧪又旁轉宵孳乳爲䄪，禾危𥝩也。爲柖，樹摇貌。還幽又斂作喉音孳乳爲榣，樹動也。又爲摇，動也。於宵附於柖者爲掉，摇也。摇次對轉東爲搈，動搈也。夏小正「黑鳥浴」，卽借爲搈。傛訓不安，恐亦取搈義。正對轉侵爲㨔，摇也。掉次對轉緝舒作齒音又孳乳爲楫，舟擢也。詩傳曰：「楫，所以擢舟也。」擢並掉之借。

𠧪又孳乳爲褎，袂也。詩傳曰：「褎，長也。」褎從𥝩，與從𠧪同意。

說文：「**𤲮**，耕治之田也。從田。𢏚，象耕田溝詰詘也。或省作𢏚。」𢏚者，最初古文。旁轉之舒作齒音變易爲菑，釋地「田一歲曰菑」，謂初耕之田也。在本部從舌音孳乳爲疁，燒穜也。此所謂火耕者，亦耕之類。疁又孳乳爲薅，拔去田艸也。然𢏚本象溝塍，故次對轉蒸孳乳爲塍，稻田中畦埒也。

說文：「**舟**，船也。象形。」古音在舌，舒作齒音變易爲㮴，船總名也。舌音孳乳爲舳，舳艫也。方言：「舟後曰舳。舳，所以制水也。」舟對轉侵孳乳爲䑣，船行也。其以爲用，旁轉宵齒音孳乳爲漕，水轉穀也。舳又孳乳爲軸，持輪也。舳以持舟，軸以持輪，其用又同矣。其以爲用，旁轉侯孳乳爲輸，委輸也。然凡下承者亦得稱舟，春官司尊彝「六彝」皆有舟，鄭司農云：「舟，尊下臺。若今時承槃。」說文承亦訓受，故舟孳乳爲受，相付也，從舟省聲。受次對轉蒸則爲承，受也。受在本部亦孳乳爲授，予也。

說文：「**州**，水中可居者曰州。周繞其旁。從重巛。」古文作𠃕。古音在舌，孳乳於魚爲渚，小州曰渚。於之爲沚，小渚曰沚。於脂爲坻，小沚曰坻。於古皆爲雙聲。雖渚訓爲都，沚訓爲止，坻訓爲氐，各有他義相因，然悉孳乳於州。州旁轉宵孳乳爲㠀，海中往往有山可依止曰㠀。在本部孳乳爲壔，保也，一曰高土也。㠀、壔又孳乳爲陶，再成丘也。渚又孳乳爲陼，如渚者陼丘，水中高者也[[19]](#footnote-19)。

說文：「**𦣻**，頭也。象形。」古文亦作首，古音在舌，旁轉侯變易爲頭，首也。首變爲頭，如尗變稱豆矣。頭又孳乳爲髑髏，頂也。髑髏旁轉魚變易爲𩑒顱，首骨也。與乇相係。顱又孳乳爲艫，舳艫也。一曰船頭。其以蔽首，首孳乳爲冑，兜鍪也。頭孳乳爲兜，兜鍪，首鎧也。又凡覆於首者則爲𦒇，翳也，亦作纛。爲儔，翳也。此二同字。次對轉東作幢，地官鄉師鄭司農注：「𦒇，羽葆幢也。」方言：「𦒇、幢，翳也。」說文未録。引伸之，覆於上者皆自首頭取聲義，在幽爲幬，襌帳也。爲宙，舟輿所極覆也。淮南覽冥訓注：「宙，棟梁也。」幬次對轉東則爲橦，帳極也。同訓合會，字從𠔼，宜卽橦之古文也。宙次對轉東則爲棟，極也。還幽則霤爲屋水流聲，亦近宙。古者「陶復陶穴」，則中霤當極覆之處也。霤又孳乳爲廇，中庭也。又引伸之則儔孳乳爲侜，有雝蔽也。旁轉宵孳乳爲䍜，覆鳥令不得飛走也。其罩爲捕魚器，變易爲𩷹，烝然𩷹𩷹，恐亦由此孳乳。在本部則罶爲寡婦之笱，亦罩之屬也。又侯部有盨字，㯯盨，負戴器也，盨亦首之旁轉孳乳。戴於舟者曰栙雙，卽帆。聲亦相轉。


同爲合會，又孳乳爲詷，共也。又爲侗，大貌。詷次對轉幽孳乳爲調，和也。

首又孳乳爲道，所行道也。馗字從首，是古文以首爲道也。道又孳乳爲導，導引也。亦爲迪，道也。蓋古文有道無導，最初有首無道。首有主領之義，引伸爲鄉道作道，道復引伸爲道路，乃分別道引之字作導及迪矣。行道之義，次對轉東變易爲𧘂，通道也。爲衕，通街也。孳乳爲駧，馳馬洞去也。還幽駧變易爲𩥅，馬行貌。亦孳乳爲㣙，行㣙㣙也。爲踧，行平易也。稱道之義亦本作首，有罪自首卽自道也。會稽刻石：「追首高明。」猶追道也。

釋詁首訓始，故孳乳爲俶，一曰始也。爲埱，气出於土也，一曰始也。於樂爲柷，樂木控也，所以始樂。

說文：「**尗**，豆也。象尗豆生之形。」古音在舌，對轉緝孳乳爲荅，小尗也。

說文：「**肉**，胾肉。象形。」變易爲腬，嘉善肉也。骨骾肉柔，故孳乳爲脜，面和也。脜又孳乳爲柔，木曲直也。柔對轉侵變易爲栠，弱貌，與冉弱相轉。栠又孳乳爲恁，下齎也，齎卽資字。柔又孳乳爲煣，屈申木也。其鐵之耎曰鍒，革之耎曰鞣，和田曰㽥，亦自柔孳乳。

說文：「**六**，易之數，陰變於六，正於八。從入八。」尋數名皆指事之字，二、三、亖亦兼會意，然皆同字相重，未有和合兩異字者。且六字必先八造，不得從八。或云從𦉭丨指事，亦未必然。蓋乂象乂方，六象六達之莊，其地穹隆，故上作亠覆之。下作者，象甬道下丌也。孳乳爲坴，土凷坴坴也。又爲陸，高平地也。次對轉蒸孳乳爲陵，大𨸏也。

說文：「**雔**，雙鳥也。從二隹。」次對轉東變易爲雙，隹二枚也。在本部又孳乳爲讎，應也。釋詁曰：「讎，匹也。」旁轉宵讎又孳乳爲曹，獄兩曹也。又孳乳爲遭，遇也。然曹聲字亦出入宵、幽二部。又孳乳爲召，𧦝也。爲招，手𧦝也。秦篆有詔，亦孳乳於召，說文未録。

记：诗：「君子好逑」，安大简作𫼄，此即讎之异体。从戈者，左传：「怨耦曰仇。」


說文：「**艸**，百芔也。從二屮。」古文但作屮。旁轉宵孳乳爲蕘，艸薪也。在本部亦孳乳爲樵，散木也。

說文：「**牟**，牛鳴也。從牛。厶，象其聲從口出。」此合體指事字也。孳乳爲咆，嗥也。旁轉宵孳乳爲謈，大呼自冤也。「冤」字依段據廣韻訂。

說文：「**矛**，酋矛也。建於兵車，長二丈。象形。」古文亦作𢧟，從戈。矛者，最初古文。𢧟者，後出古文。亦變易爲戊，成字從戊，本謂擊刺也。次對轉東孳乳爲夆，啎也。夆又孳乳爲逢，遇也。爲鏠，兵耑也。古字蓋祇以夆爲縫，猶午之晐杵矣。螫人飛蟲名蠭者，以其有鏠。亦言夆啎也，楚元王傳曰「蠭午竝起」，蠭午猶夆午。天官書曰：「鬼哭若呼其人逢俉。」荀子議兵曰：「宛鉅鐵鉈，慘如蠭蠆。」鉈卽矛也。以鍼紩衣曰縫者，此又自鏠孳乳，鍼之用亦以鏠也。其蒿曰蓬者，則取夆啎之義也。還幽則夆爲婺，不䌛也。此卽啎義。䌛者，隨從也。不隨從是啎也。又爲騖，亂馳也，此卽蠭午義。夆旁轉談則爲犯，侵也，猶蠭爲范矣。犯又孳乳爲範，範軷也，謂犯之而過也。說文訓戊爲中宮，與己同義，此雖傅會十榦，然己爲中宮，實卽躳字。戊亦人所自稱，言蒙、言某，皆是也。此與我訓施身自謂皆非本義。

說文：「**勹**，裹也。象人曲形有所包裹。」一孳乳爲包，妊也。再孳乳爲孚，卵孚也。三孳乳爲胞，兒生裹也。四孳乳爲脬，旁光也。五孳乳爲皰，面生气也。此一族也。一孳乳爲袌，褱也。再孳乳爲保，養也。三孳乳爲緥，小兒衣也。此二族也。一孳乳爲勽，覆也。再孳乳爲宲，臧也。旁轉侯變易爲府，文書臧也。三孳乳爲寶，珍也。四孳乳爲郛，郭也。此三族也。一孳乳爲匏，瓠也。旁轉宵變易爲瓢，蠡也。旁轉之再孳乳爲桮，㔶也。此四族也。一孳乳爲袍，襺也。釋名曰：「袍，苞也。苞內衣也。」再孳乳爲襃，衣博裾也。此五族也。一孳乳爲飽，猒也。飽孳乳於勹，與匓從勹同意。旁轉侯變易爲醅，醉飽也。雙聲轉至再孳乳爲駜，馬飽也。三孳乳爲庖，廚也。天官庖人注曰：「庖之言苞也。裹肉曰苞苴。」此六族也。一孳乳爲稃，𥢶也。此七族也。孚對轉侵，一孳乳爲風，八風也，風動蟲生，故蟲八日而化。風次對轉宵孳乳爲飇，扶摇風也。爲飄，回風也。與卜相係。此八族也。孚，一孳乳爲捊，引取也。伏卵以爪摩之，孚字從爪，故衍爲捊。旁轉侯再孳乳爲掊，杷也。旁轉魚三孳乳爲匍，手行也。此九族也。孚旁轉之，一孳乳爲匐，伏地也。再孳乳爲伏，司也。謂匐而司之也。三孳乳爲絥，車絥也，亦作茯、鞴，謂軾幭人所凭伏也。還幽對轉侵，四孳乳爲凭，依几也。旁轉侯，五孳乳爲㾈，俛病也。此十族也。宲旁轉之，一孳乳爲𨌥，車笭間皮匧也，使奉玉所以盛之。再孳乳爲箙，弩矢箙也。箙對轉蒸，三孳乳爲掤，所以覆矢也，詩曰：「抑釋掤忌。」旁轉幽，四孳乳爲㯱，囊張大貌。此十一族也。捊，一孳乳爲俘，軍所獲也。再孳乳爲筟，筳也。筵，所以引箸絲，故筟衍於捊。此十二族也。伏轉侯，一孳乳爲轐，車伏兔也。此十三族也。其孚、保皆訓信者，旁轉侯借爲符，或旁轉之借爲愊。然飽字訓猒，與**畐**、滿亦相係。


說文：「**缶**，瓦器，所以盛酒漿。象形。」變易爲匋，瓦器也，從勹聲，故史篇讀與缶同。作喉音則變易爲䍃，瓦器也。方言「䍃，罌也。」作唇音，旁轉侯又變易爲䍌，小缶也。䍌又孳乳爲瓿，甂也。缶又於此孳乳爲䍍，未燒瓦器也，讀若筩莩。䍍旁轉之變易爲坏，瓦未燒也。䍃旁轉宵又孳乳爲窯，燒瓦窯竈也。其婦孕一月爲肧，當孳乳於坏。瓦未燒、胎未成，一也。

說文：「**戼**，冒也。象開門之形。戼爲春門，萬物已出。古文亦作𩇨。」豈古文戸亦作？今所未詳也。丣爲閉門㐭入，戼爲開門振出。孳乳爲貿，易財也。地官司市：「凡市入則胥執鞭度守門。」說文又有闠字，訓市外門。夫至日閉關則商旅不行，故開門則貿易矣。

說文：「**𠔼**，重覆也。從冖一，讀若艸每每。」案一者，指事也。每訓艸盛上出，本與葆義近，古以葆爲羽葆，而䋣𦇨字本當從𠔼，今乃從每，則古語以每爲𠔼久矣。曰讀若每，則出入幽、之二部。讀入幽部者與冃相類。次對轉東變易爲冡，覆也。冡又孳乳爲𢄐，蓋衣也。又爲矇，童矇也。在本部孳乳爲冒，冡而前也。冒又孳乳爲𧠊，突前也。重覆之義又孳乳爲霚，地气發，天不應也。釋名曰：「霚，冒也。气蒙冒覆地之物也。」又天气下、地不應回霿，亦由此孳乳。其東部有濛，爲微雨。對轉侯有霂，爲小雨。皆與此相會。其東部尨訓犬之多毛者，孳乳爲牻，訓白黑雜毛牛。亦與重覆之義相會。夏官方相氏冡熊皮，而春秋傳稱牻服爲狂夫詛之衣，是冡亦牻也。𢄐又孳乳爲㙙，涂也。春秋傳曰「蒙葺公屋」，以蒙爲之。冡亦引伸爲欺冡，還幽則孳乳爲謾，欺也。

讀入之部者，比於冡則對轉蒸孳乳爲甍，屋棟也。方言作𤭐。甍轉陽爲杗，棟也。猶夢讀若萌矣。比於𧠊則孳乳爲默，犬暫逐人也。暫，今言猝。比於霚霿則孳乳爲霾，風而雨土也。釋名曰：「霾，晦也。」爲晦，從每聲。本訓月盡，引伸之，釋天曰：「霿謂之晦。」春秋穀梁傳曰：「晦，冥也。」晦又孳乳爲黑，火所熏之色，古音如墨。黑又孳乳爲墨，書墨也。復作唇音引伸之，貪以敗官爲墨。貪墨、貪冒又同。霾晦對轉蒸孳乳爲瞢，目不明也。爲夢，不明也。夢又孳乳爲懜，不明也。爲𠐿，惛也。又孳乳爲㝱，寐而覺者也。㝱又孳乳爲薨，公侯𣨛也。難言其死，以㝱寐爲辭耳。其之部薶字訓瘞，亦重覆之義所孳乳也。

其幽、之兩部同得孳乳者，比於矇則旁轉宵爲眊，目少精也。然幽部有瞀，氐目謹視也。有𥈆，氐目視也。此二同字。而瞀引伸爲佝瞀，似亦由眊孳乳。


說文：「**冃**，小兒及蠻夷頭衣也。從冖二。二，其飾也。」此亦合體指事字也。古文冒字作，則冃又作。於他器孳乳爲瑁，諸侯執圭朝天子，天子執玉以冒之，似𤛿冠。爲𣔺，門樞之横梁也。其餘孳乳與**𠔼**同。

說文：「**目**，人眼也。象形。重童子也。古文作𡇡。」說文無眸字，釋名曰：「眸，冒也。相裹冒也。」是則眸卽目字。眼之言艮，目之言睦。孳乳爲睦，目順也。

說文：「**𨸏**，大陸山無石者。象形。古文亦作𠼛。」旁轉之得坏，丘再成者也，與瓦未燒之字適同體。旁轉侯得丰屬之附、陪，詩傳曰：「𨸏，盛也。」詩箋曰：「𨸏，多也。」故孳乳爲驫，衆馬也。爲䯂，衆盛也。旁轉之孳乳爲芣，華盛也。詩傳曰：「𨸏，大也。」故旁轉之孳乳爲丕，大也。丕又變易爲嚭，大也。

### 陽聲冬部乙

說文：「**邕**，四方有水自邕成池者。籀文作𡿷，從巛，象形。」此蓋依準初文，今字作𡓱。春秋傳言「淹滯」，淹卽𡿷之借聲，冬談旁轉也。孳乳爲廱，天子饗飲辟廱也。四面如壁，以水邕之。此蓋漢世增字，古但作𡿷、邕足矣。周禮本無辟廱，有亦不必爲學校，詩之「辟廱」，容西周適有此池耳。邕又孳乳爲癰，腫也。旁轉東變易爲腫，癰也。腫又孳乳爲𤺄，脛氣腫也。還冬孳乳爲𧗕，腫血也。對轉侯孳乳爲瘃，中寒腫竅也。爲瘻，頸腫也。次對轉幽爲瘤，腫也。卽癰之正對轉矣。其癑爲痛，痋爲動痛，依一切經音義引。亦癰、𧗕之孳乳，與鬥屬之痛相轉。

說文：「**中**，內也。依段校訂宋本。從口，丨下上通也。籀文作𠁩。」案中訓內者，對轉幽當爲韜，劍衣也。次對轉宵爲弢，弓矢衣也[[20]](#footnote-20)。韜、弢引伸爲凡囊袠之稱。莊子說有「金版六弢」，今作六韜，蓋中秘書謂之韜，亦謂之中，字從丨，謂以筆引書也。丨有引而上行、引而下行之義。從口，謂書袠也。此會意字，而用從卜中，字形作用，乃純象冊形。古文用作𤰆，則中可作，𠕋二編，此三編也。其作中者非初文而爲後出之字，古文或作𠁧，則猶王之作𠙻，但詘曲取姿爾。中本𠕋之類，故春官天府：「凡官府鄉州及都鄙之治中，受而藏之。」鄭司農云：「治中，謂其治職簿書之要。」秋官小司寇：「以三刺斷庶民獄訟之中，歲終則令羣士計獄獘訟，登中於天府。」記禮器曰：「因名山升中於天。」升中卽登中，謂獻民數政要之籍也。堯曰：「咨爾舜，天之歷數在爾躬，允執其中。」謂握圖籍也。春秋國語曰：「余左執殤宮，右執鬼中。」韋解以中爲録籍。漢官亦有治中，猶主簿爾。史字從中，謂記簿書也。自大史、內史以至府史皆史也。其以記數者亦曰中，射禮盛籌之具也。音本與主屬之籀對轉，與誦旁轉。漢以來稱書「一袠」曰「一通」，通亦中也。音轉入陽則如帳，匡謬正俗曰：「古豔歌曰：『蘭草自生香，生于大道旁。十月鉤簾起，并在束薪中。』中，之當反，當云知當反。音張，謂中央也。今山東俗猶有此言。」據此則漢 魏閒已讀中如帳，後人因呼簿書爲帳。隋書百官志說後齊尙書諸曹、殿中掌百官留守名帳，倉部掌諸倉帳出入等事，左戸掌天下計帳戸籍等事，金部掌權衡量度內外諸庫藏文帳等事。漢書武帝紀：「受計於甘泉。」師古曰：「若今之諸州計帳。」斯語沿襲至今，然皆古之中字也。記鄉飲酒義：「中者，臧也。」素間陰陽類論：「五中所主。」王冰亦以爲五臧，然則古音中已如臧。訓臧之義與韜、弢尤近，釋氏「三臧」亦稱書籍爲臧，然則中轉陽亦可孳乳爲韔，弓衣也。詩「抑鬯弓忌」，以鬯爲韔，傳曰：「鬯弓，弢弓。」弢、韔亦一聲之轉也。

中訓內，內卽入，故又有射中之義。或言中傷，則與㱽、抌近轉矣。其中用之字亦書作周，韓非五蠹篇曰：「其談言者，務爲辯而不周於用。」難二曰：「周於資用。」周本從用，中與周，冬幽對轉也。

中引伸又訓中央，故孳乳爲衷，裏褻衣也。對轉幽又孳乳爲裻、爲𧛔。裻，一曰背縫。𧛔，衣躬縫也。相承以督爲之，遂訓督爲中矣。於人爲仲，中也。

說文：「**夅**，服也。從夂㐄相承，不敢並也。」隆、癃皆得聲於夅，古音宜在來紐，然孳乳多從喉音。爲降，下也。近轉侵爲顉，低頭也。顉復孳乳爲趛，低頭疾行也。降又近轉侵孳乳爲減，損也。其竷字訓䌛舞，字從夅，兼聲義，孳乳於夅，亦轉入談。

說文：「**終**，絿絲也。古文作𠂂。」此初文純象形。絿訓急，則終爲纏絲急也。孳乳爲綜，機縷也。綜近轉侵變易爲紝，機縷也。次對轉之孳乳爲織，作布帛之總名也。周時蓋以𠂂、綜爲織字。詩「素絲祝之」，傳曰：「祝，織也。」祝卽𠂂、綜之次對轉音也。漢書路温舒傳：「上奏畏卻，則鍛鍊而周內之。」鍛鍊以金諭，周內以絲諭，周卽詩之祝也，內卽廣雅釋言所謂「紩，納也」，與詩言「成是貝錦」同意。然則漢世猶多以綜爲織，故借其對轉之周。其綢訓繆，繆爲枲絜，則綢亦𠂂之對轉孳乳也。若夫緧爲馬紂，紂爲馬緧，此本同字，齒、舌相變。據方言車紂亦曰曲綯，是字亦作綯。攷工記：「必緧其牛後。」釋名訓逎，則亦急迫之義，𠂂之次對轉孳乳也。其𩏷爲收束，鰌爲隿射收𦅾具，揂爲聚，逎爲迫，皆一義所衍也。若夫綜織之義，近轉緝則孳乳爲緝，績也。旁轉東又孳乳爲稯，布之八十縷爲稯。又爲總，聚束也。爲統，紀也。總對轉侯變易爲束，縛也，束與**豖**亦相應。又孳乳爲縐，一曰戚也。由此孳乳爲速，疾也。爲誎，餔旋促也。則亦𠂂之次對轉，逎之旁轉也。在東有悤，多遽悤悤也，則𠂂之旁轉、速之對轉、逎之次對轉也。約束之義，又孳乳爲娕，謹也。

𠂂爲纏急，古之囚字宜但作𠂂。觀牢字從𠂂可知其義。𠂂對轉幽孳乳爲囚，繫也。旁轉宵於獸則爲槽，說文訓畜獸之食器，方言曰：「櫪謂之樎皁」，皁卽槽字，詩「乃造其曹」，宜亦槽之省借也。

牢愁爲𢝊之義，然則囚義固與愁近，而逎固孳乳爲𣢰，𣢰然也。爲慽，𢝊也。變易爲愁，𢝊也。爲惄，𢝊也。此舌音。旁轉宵變易爲悄，𢝊也。爲懆，愁不安也。惄以舌音旁轉宵爲愵，𢝊貌也。還冬爲忡，𢝊也。𢝊病䩌顇義相因，故慽、愁孳乳爲媨，醜也。爲醜，可惡也。田蚡傳：「生貴，貌侵甚」，侵卽媨、醜之對轉音。方言：「傪，㥢也。㥢，惡也。」傪與媨亦對轉語。說文傪訓好，則義之相反者，猶徂之爲存，苦之爲快也。

### 陽聲侵部丙

說文：「**珡**，禁也。神農所作，洞越練朱五弦，周時加二弦。象形。古文作𨫹，從古文瑟，金聲。」珡者，最初古文，小篆從之。𨫹者，後出古文也。

說文：「**㐺**，衆立也。從三人。讀若欽崟。」㐺與旅義相類，旅引伸訓陳，㐺亦孳乳爲廞，陳輿服於庭也。

說文：「**㐭**，穀所振入也。從入從回，象屋形。」案㐭上亠與高上亠同，非出入字。回則象牆垣窗牖也。對轉幽亦應於𥥹，窖也。本部孳乳爲稟，賜穀也。記中庸「既稟稱事」，注：「既稟，稍食也。」蓋稟引伸爲食，食本訓一米，從皀亼。或說亼皀也，讀若粒。從小徐本。然則食有粒音，亦㐭之近轉孳乳。其粒訓糂者，卽食之變易。作齒音還侵又變易爲糂，一曰粒也。其飤訓糧者，或作乘力切，或作力入切，今不可知，要是食之孳乳。其嗇訓愛濇，從來㐭，而田夫曰嗇夫，又變易爲穡，穀可收曰穡，則與㐭同意，蓋食入之部孳乳爲此。然釋言：「廩，廯也。」舍人注：「少鮮也。」春秋傳曰：「小國爲𦾴，大國省穡而用之。」省穡卽少鮮，是㐭、嗇、穡義本無異。又牆字從嗇，則嗇亦有垣牆之義，卽㐭牆也。故嗇亦孳乳爲轖，急就篇「革轖䰍桼油黑蒼」，卽車旁軨較之屬亦如牆矣。其之部稷字，𪗉也，五穀之長，亦由嗇孳乳。稙爲早穜，韓詩訓以長稼，亦由嗇孳乳，以長故獨受嗇之聲義。食又孳乳爲饎，酒食也。爲宧，食所居也。

說文：「**林**，平土有叢木曰林。從二木。」孳乳爲森，木多貌。爲棽，木枝條棽儷也。爲槮，長木貌。槮對轉幽變易爲橚，長木貌。林又孳乳爲南，艸木至南方有枝任也。古音林亦兼有喉音，故林鍾亦作圅鍾。國語「王將鑄無射而爲之大林」，賈侍中曰：「爲大林以覆之。」


說文：「**壬**，象人褢妊之形。」變易爲妊，孕也。旁轉蒸變易爲孕，褢子也，與巳相係。次對轉侯變易爲乳，人及鳥生子曰乳。乳又舒作舌音變易爲媰，婦人妊娠也。所乳曰孺，乳子也，尙小也，與兒豎相係。所媰曰雛，雞子也。此人與鳥所以同名。壬又旁轉之孳乳爲鮞，魚子也。爲𪋐，鹿麛也。變易爲麛，鹿子也。耎本從而聲，今入寒，麛得聲於耳。於艸則爲䓴，木耳也。還侵爲蕈，桑䓴也。本舌音。蕈對轉幽孳乳爲𡴆，菌𡴆地蕈也。旁轉宵爲蔦，寄生艸也。鳥聲亦兼入幽部。壬又舒作舌音孳乳爲葚，桑實也。

乳又引伸爲乳汁，自侯對轉東孳乳爲湩，乳汁也。皆舌音。湩與壬又東侵旁轉。還侵舒作齒音則孳乳爲瀋，汁也。瀋近轉緝變易爲汁，液也。還侵孳乳爲䏙，肉汁滓也。爲𧖺，血醢也。汁次對轉之孳乳爲滓，澱也。其淰字訓濁，涔字、瀸字訓漬，黕字訓滓垢，濈字訓和，宜亦瀋、汁、䏙之孳乳字也。又酒爲天乳而馬湩亦可爲酒，故乳次對轉冬孳乳爲醲，厚酒也。醲又孳乳爲濃，露多也。爲襛，衣厚貌。其旁轉蒸則爲䚮，厚也。䚮又孳乳爲仍，因也。爲扔，因也。䚮對轉之又孳乳爲毒，厚也，害人之艸也。夫壬、妊、孕皆爲重身，則諸訓厚之字亦與壬、妊、孕本義相合也。毒還侵孳乳于鳥爲鴆，毒鳥也。

說文：「**𢆉**，㨖也。入一爲干，入二爲𢆉。讀若飪。言稍甚也。」是亦兼舌、齒二音。孳乳爲箴，綴衣箴也。爲鍼，所以縫也。近轉緝變易爲鍤，郭衣鍼也。又孳乳爲綅，綫也。綅以毌鍼。又孳乳爲鐕，可以綴箸物者也。爲兓，銳意也。旁轉談變易爲鑱，銳也。爲剡，銳利也。爲孅，銳細也。鑱又孳乳爲鑯，鐵器也。爲櫼，楔也。剡又孳乳爲琰，圭剡半以上又半爲瑑飾也。此皆可以刺者也。其直訓刺者，則戡爲刺。近轉緝插爲刺內。對轉幽則搯爲抽兵刃以習刺。次對轉宵則肇訓擊。古擊、刺通言，詩「其鎛斯趙」，傳曰：「趙，刺也。」殆卽肇字。由刺之義，則釋詁戡訓克，其𢦟爲殺。旁轉談爲㦰絕，亦由戡孳乳也。其咸字從戌，戌者，滅也。書「咸鐂厥敵」，逸周書世俘解「咸鐂商王紂」，與春秋傳「克減侯宣多」同義，蓋與𢦟同字。其訓皆者，諴字。若夫談部之斬訓𢧵，劖訓斷，對轉宵則劋訓絕，釗訓刓，刓，剸也。剸，𢧵首也。乃亦𢆉之引伸孳乳。又孳乳爲慘，毒也。爲憯，痛也。其鑱又孳乳爲鏨，小鑿也。被鏨者曰槧，牘樸也。

𢆉與干義近，干孳乳爲揭、爲何，𢆉亦孳乳爲任，記祭義「班白者不以其任行乎道路」，注：「任，所儋持也。」旁轉談變易爲儋，何也。說文任訓保，乃引伸義。旁轉蒸變易爲勝，任也。天官冢宰「以九職任萬民」，注曰：「任猶倳也。」倳卽倳刃之倳，然則任亦有刺義。孳乳爲男，丈夫也，從田力，言男子力于田也。白虎通義曰：「男，任也。」男又近轉冬變易爲農，耕也。其於擊刺之義𢆉又近轉冬孳乳爲戎，兵也。詩傳曰：「戎，相也。」戎又孳乳爲佴，佽也。轉入幽部與任訓保又同義。在本部孳乳爲賃，庸也。

干孳乳爲奸、姦，𢆉亦孳乳爲甚，尤安樂也，從甘匹，謂男女之欲也。甚又孳乳爲媅，樂也。引伸孳乳爲酖，樂酒也。亦孳乳爲婬，私逸也，與从相係。干孳乳爲䇂，𢆉亦孳乳爲㚔。凡執、睪、報、圉、𥷚皆從㚔，則㚔亦辠也。干孳乳爲訐，𢆉亦孳乳爲譖，愬也。旁轉談變易爲讒，譖也。旁轉蒸變易爲譄，加也。譖又孳乳爲僭，假也。詩箋曰：「僭，不信也。」

說文：「**旡**，首笄也。從儿，象形。」旡所孳乳凡有銳義者，與𢆉同，然旡聲義蓋受諸**𢆉**。

說文：「**三**，數名。天地人之道也。」孳乳爲曑，詩傳曰：「三星，曑也。」爲犙，三歲牛也。爲驂，駕三馬也。易曰：「參伍以變。」荀子議兵曰：「窺敵制勝，欲伍以參。」韓非曰：「偶參伍之驗以責陳言之實。」參之以比物，伍之以合參，故有參驗之義。孳乳爲宷，小篆作審，悉也，知悉諦也。寀又孳乳爲諶，誠諦也。諶又孳乳爲訦，信也。

三又孳乳爲縿，旌旗之游也。案：勿爲旌旗之大名，蓋旌旗最初惟有勿，勿三游，故縿孳乳於三。對轉幽孳乳爲游，旌旗之流也。音本如汓，讀入喉則變易爲㫍，旌旗之流也。孳乳爲瑬，垂玉也。

三近轉冬則孳乳爲衆，多也。春秋國語曰：「人三爲衆。」衆又孳乳爲潨，小水入大水曰潨。旁轉東孳乳於豕爲豵，釋獸：「豕生三，豵。」衆對轉幽又孳乳爲搜，衆意也。三者，亼之初語，其所孳乳多相轉。

說文：「**彡**，毛飾畫文也。象形。」對轉幽孳乳爲修，飾也。次對轉之修變易爲飾，㕞也。旁轉談彡亦變易爲㡨，拭也。拭卽飾之俗字。彡又次對轉侯孳乳爲須，面毛也。中山經書「龍須」作「龍脩」，然則須、修聲亦通也。飾治之義，又對轉幽孳乳爲帚，棄也。帚又變易爲埽，棄也。還侵孳乳爲侵，漸進也，從人又持帚，若埽之進也。又旁轉談孳乳爲芟，刈艸也。埽飾之義，斂入舌孳乳爲滌，洒也。旁轉宵變易爲濯，澣也。旁轉侯還齒音變易爲涑，𤃬也。濯又孳乳爲澡，洒手也。涑又孳乳爲漱，盪口也。埽棄之義又孳乳爲𢿟，棄也。滌濯之義又引伸爲艸盡，詩言「滌滌山川」，孟子言「牛山之木若彼濯濯」，故孳乳爲𦵦，艸旱盡也。其淸湛曰淑者，亦滌之孳乳也。𦵦對轉緝爲蓻，艸木不生也。

然飾治、彣飾義相引伸，故彣、彰皆從彡。彡對轉幽孳乳爲繡，五采備也。攷工記畫繢之事雜五采，五色備謂之繡，此飾畫文也。其於金爲鎪，釋器：「鏤，鎪也。」說文未録。其之部之飾亦孳乳爲色，顏气也，引伸爲諸采色，古文作𣤻，從彡。

說文：「**心**，人心土臧在身之中。象形。」次對轉之孳乳爲息，喘也，從心自。息又孳乳爲熄，蓄火也。蓄火令气不散，故從息孳乳，卽消息字也。又釋名曰：「心，纖也。」心體本兓，故有纖義。詩「吹彼棘心」，傳曰：「棘心，難長養者。」以纖小故曰心。釋木：「樸樕，心。」心次對轉侯孳乳爲樕，小木也，與**小**相轉。

记：说文惢读若瑣。释训：「瑣瑣，小也。」释文或作璅。疑𧴪亦从小得声。犹𢧵从雀声。

說文：「**品**，衆庶也。從三口。」孳乳爲凡，冣括而言也。品引伸爲品節，對轉幽孳乳爲𠤏，相次也。凡又旁轉談孳乳爲氾，濫也。氾又變易爲濫，氾也。濫一孳乳爲㜮，過差也。一孳乳爲𨣨，泛齊行酒也。本皆祇作濫。

### 陽聲緝部丁

說文：「**甲**，陽氣萌動，從木戴孚甲之象。」大一經曰：「甲爲人頭。」古文亦作𠇚，始一見於十。案甲字古文或作十，彝器多然，誠難盡信。繹山刻石𢦦字作戎從十，則古文甲實作**十**，象甲乇之形，恐與數名之十本非異字。十音如叶，甲音如狎，本同聲。十在數名又衍作什，爲什長，古亦但作十。十榦以甲爲什長，故言十卽言什也。其作𠇚、作甲者，固皆初文，然實因十而製也。

屮、耑皆以艸木之初引伸爲人頭，故甲本甲乇，亦引伸爲人頭，其字象首鎧也，故言甲冑。雙聲相轉爲錏鍜，頸鎧也。此與首相屬。旁轉盇孳乳爲盇，覆也。在談爲奄，覆也。在本部爲弇，蓋也。此三蓋一字。兜鍪覆頭，故訓覆蓋者由之孳乳。盇又孳乳爲蓋，苫也。蓋又變易爲苫，蓋也。此盇談相轉、喉舌相迆也。苫音本如反坫之坫。旁轉蒸則變易爲簦，笠蓋也。簦旁轉緝則孳乳爲笠，簦無柄也。弇近轉侵孳乳爲盦，覆蓋也。奄又孳乳爲俺，大也。然甲冑字多以介爲之，雙聲轉泰甲作介音。凡覆蓋皆有大義，盇、奄皆從大是也。故甲亦孳乳爲𡗦，大也。𡗦復孳乳爲玠，大圭也。亦通以介爲之。甲又自甲冑引伸爲鱗甲，甲蟲之中𧊧爲蜃屬，獨受聲義於甲。亦作鱗介。孳乳爲疥，瘙也。疥自泰轉歌爲痂，疥也。

盇部之盇又孳乳爲榼，酒器也。榼又還緝孳乳爲𢂷，士無巿有𢂷，制如榼。

說文：「**柙**，檻也。以臧虎兕。古文作。」依小徐本。此初文也。旁轉談變易爲檻，櫳也。檻或讀如濫。旁轉東變易爲櫳，檻也。對轉宵孳乳爲牢，閑養牛馬圈也。又對轉幽變易爲牿，牛馬牢也。檻作喉音對轉宵孳乳爲校，木囚也。其不係囚執者，亦引伸孳乳爲閤，門旁戸也。爲閘，開閉門也。爲梜，檢柙也。挾旁轉談孳乳爲檢，書署也。地官掌節注所謂「斗檢封」，謂於兩相合處印封之也。法言云：「蠢迪檢柙」。檢對轉宵亦爲校，通言檢校。書署之義，對轉宵又孳乳爲檄，尺二書也。依段從韻會訂。又孳乳爲匧，械臧也。爲匣，匱也。匣雙聲相變則爲匱，匣也。爲㭘，劍柙也。匧又近轉侵變易爲椷，匧也。又孳乳爲緘，束匧也。其䌠爲堅持意口閉，亦衍於緘，與丂相係。

夾持之義，亦由孳乳。夾，持也。孳乳爲挾，俾持也。謂并持。夾、挾又孳乳爲陜，隘也。於器爲鋏，可以持冶器鑄鎔者也。於蟲爲蛺，蛺蜨也，謂有兩翼如夾持也。於人爲俠，俜也，謂有朋黨夾輔，且能挾持人短長也。夾旁轉談孳乳爲兼，并也。秉持一禾，兼持二禾。孳乳爲縑，并絲繒也。其本部袷爲衣無絮者，謂複衣，亦夾之孳乳也。自兼對轉宵則得䡈，車騎上曲鉤也。亦所以夾輔。

檢柙之義，又孳乳爲斂，收也。斂又孳乳爲撿，拱也。拱者，斂手。又孳乳爲籢，鏡籢也。籢亦得聲義於匧，故從喉音次對轉之孳乳爲核，蠻夷以木皮爲匧，狀如籢尊之形也。

檢校之義，又孳乳爲譣，問也，卽今攷驗字。對轉宵變易爲覈，實也，攷事襾笮邀遮其辭，得實曰覈。覈又孳乳爲徼，循也。徼循盜賊與覈同，邊徼於陜同。

說文：「**及**，逮也。從又人。古文作乁。秦刻石及如此。古文亦作𢎜。」乁、𢎜皆初文，初文亦有異形也。變易爲䢔，遝也。孳乳爲馺，馬行相及也。變易爲𨃚，馺也。爲彶，急行也。爲急，褊也。爲趿，進足有所擷取也。爲扱，收也。爲吸，內息也，內息亦收也。變易爲呷，吸呷也。爲歙，縮鼻也。爲欱，歠也，飲歠亦收也。爲汲，引水於井也。此皆逮及之義也。其旁轉入盇者，乁孳乳爲眔，目相及也。爲遝，䢔也。爲䜚，語相䜚及也。遝次對轉之變易爲𨽿，及也。其雙聲轉入泰者爲臮，衆與詞也。然乁可轉臮，則**㐺**亦可轉臮矣。

乁對轉侵則孳乳爲今，是時也。詩傳曰：「今，急辭也。」

急對轉幽則孳乳爲絿，急也。旁轉談則孳乳爲嚴，教命急也。近轉侵則孳乳爲唫，口急也。絿對轉侵則孳乳爲綝，止也。卽禁止之禁。綝又孳乳爲禁，吉凶之忌也。對轉幽又孳乳爲救，止也。本亦謂禁止，故曰匡救。急次對轉之則孳乳爲亟，敏疾也。亟又孳乳爲㥛，疾也。爲䩯，急也。趿、扱對轉幽則孳乳爲捄，盛土於梩中也，一曰捊也。

說文：「**邑**，國也。從口從卪。」三體石經邦字作&82.F81C;，此則古文邑字作&82.F815;，從重卪，此準初文也。宋人所見彝器多依石經爲之。守邦國者用玉卪，守都鄙者用角卪，故邑古文從重卪，卪𠁾相合則爲鄉矣。

說文：「**十**，數之具也。一爲東西，丨爲南北，則四方中央備矣。」案四方中央備者，㐅字也。十則依㐅直之，古音蓋如叶，亦或如汁。孳乳爲劦，同力也。劦又孳乳爲協，衆之和也，古文作叶。爲恊，同心之和也。爲勰，同思之和也。此諸字旁轉盇作齒音則爲燮，和也。近轉侵則喉音爲諴，和也。諴又孳乳爲感，動也。易曰：「咸，感也。」咸卽諴字。十作齒音又孳乳爲𠦫，詞之集也。爲卙，卙卙盛也。𠦫又孳乳爲輯，車和輯也。其十數之字則孳乳爲什，相什保也。十所孳乳多與**亼**相容受。

劦或作舌音來紐，故珕、荔從其聲。對轉幽變易爲勠，并力也。若作淺喉音則脅亦劦之孳乳，兩膀也。力本訓筋，肋爲脅骨從力，故脅亦從劦，然從來紐而轉之。脅入泰則孳乳爲脟，脅肉也。

說文：「**入**，內也。象從上俱下也。」此有兩讀，如內者既入隊部，依本音近轉侵孳乳爲㞥，入山之深也。在本部孳乳爲墊，下也。變易爲㙷，下入也。墊又孳乳爲㝪，屋傾下也。㙷又孳乳爲隰，阪下溼也。隰又孳乳爲溼，幽溼也。近轉侵㙷爲滲，下漉也。對轉幽㙷爲湫，隘下也。溼滲爲㵞，腹中有水气也。入與**𢆉**亦相轉，𢆉蓋得聲義於入，惟上下有異爾。入訓俱下，廿亦受聲義於入。攷工記言入卽染，入與染一聲之轉。

說文：「**廿**，二十并也。古文省多。」言省多則本作二十。其始蓋但以**入**爲二十，入有俱義，後乃作廿矣。燕上體作廿，象籋口，廿、籋古同音，或以廿爲籋字，其形既類，箝、籋亦并持之義。亦爲古文疾字。

說文：「**馽**，絆馬也。從馬口其足。」此合體指事也。孳乳爲執，捕罪人也。雙聲轉脂執爲摯，握持也。於鳥爲鷙，擊殺鳥也。執次對轉之亦變易爲持，握也。持又變易爲值，詩傳曰：「值，持也。」孳乳爲䙷，取也。䙷又孳乳爲得，行有所䙷也。楊孟文石門頌：「空輿輕騎，遰䙷弗前。」以䙷爲礙，實爲馽也。

說文：「**立**，侸也。從大在一之上。」此合體指事。一者，地也。春官小宗伯掌神位，故書位爲立。古文春秋以「公卽立」爲「公卽位」，位本作立，變易爲位。列中庭之左右謂之位，音入隊部，古音蓋猶在來紐如䇐。立亦變易爲䇐，臨也。緝盇多與隊泰隔越相轉，不守弇侈之律。立近轉侵孳乳爲臨，監臨也。臨又旁轉談變易爲監，臨下也。音本如濫，與臨雙聲。監又孳乳爲𥌈，視也。爲覽，觀也。臨對轉幽則變易爲督，察也。舌音旁紐。臨或引伸爲當面之義，公羊解詁曰：「律文立子姦母，見乃得殺之。」正義曰：「猶言對子姦母。」此本言臨子姦母，蓋漢世亦尙以立爲臨也。

說文：「**亼**，三合也。從入一，象三合之形。」案入爲從上俱下，則是兩合加一則爲三合。此雖似會意字，然本祇象三合而已。形作三隅，故三隅者亦得亼名。三合之義孳乳爲雥，羣鳥也。又爲雧，羣鳥在木上也。又爲雜，五采相合也。又爲䌖，合也。又爲葺，茨也。爲緝，績也，與𠂂相係。爲緁，緶衣也。爲𧚨，䘳緣也。爲椄，續木也。爲枼，楄也。枼，薄也。以當編次，故孳乳於亼。枼又變易爲牒，札也。孳乳爲䈎，籥也。䈎次對轉宵變易爲籥，書僮竹笘也。旁轉盇變易爲笘，潁川人名小兒所書寫爲笘。笘又孳乳爲帖，帛書署也。爲葉，艸木之葉也。亦薄而相次，故孳乳於枼。爲鍱，鏶也。變易爲鏶，鍱也。鍱者，今之銅葉、金葉，亦薄而相次也。亼又孳乳爲箑，扇也，此以竹枝相合次也。爲翣，棺羽飾也，亦以羽相合次也。爲䀹，目旁毛也，亦以毛相合次也。於蟲爲蜨，蛺蜨也，亦有翼相合次也。爲接，交也。釋詁：「際、接、翜，捷也。」其妾爲有罪女子給事之得接於君者，本亦孳乳於亼。妻爲齊，敵體也，妾則參之。接、翣諸形皆從妾得聲。妾猶亼也。亼又孳乳爲拾，掇也，收拾亦亼合也。

亼象三隅，對轉幽則孳乳爲就。就，高也。人爲絕高丘，必上銳似亼。亼引伸訓成，故就引伸亦訓成。雧爲鳥飛下止，故就引伸亦爲往詣之義。又孳乳爲造，就也。亼爲三合，故造亦爲造舟，亼舟爲梁也，古文乃作艁矣。聲借或以䔏爲之。䔏弄、䔏乏皆是。春秋傳曰：「僖子使助薳氏之䔏。」則幽緝對轉以䔏爲妾也。緝、椄對轉幽復孳乳爲續，本得聲於睦，音小變乃入侯部。連也。古文作賡。竊疑賡本贖之古文，故從貝，古文用爲續耳。牒對轉幽則言條，無正字，以小枝之條引伸言之。拾對轉幽變易爲叔，拾也。詩言「九月叔苴」，汝南以收芋爲叔，古音或在舌，今浙江亦稱采薺爲叔薺，音如彫矣。

亼與侵部之**三**近轉，與冬部之**𠂂**近轉，與幽部之**雔**對轉，與東部之**从**次對轉，其所孳乳多相似，故三屬有衆，雥亦衆也。𠂂屬有緝，亼屬亦有緝也。雔屬有曹，兩曹亦爲兩造也。從屬有從，爲隨行造就，亦往之義也。其與同部之**十**、**𠦃**、**㗊**尤近，而𠦃親受聲義於亼。

說文：「**𠦃**，三十并也。古文省。」言省則本作三十，其始蓋但以亼爲三十，亼有三合義，後乃作𠦃矣。孳乳爲世，三十年爲一世，從𠦃而曳長之，亦取其聲。世雖轉入泰部，枼取其聲，詩以「中葉」爲中世，是世猶在緝部。三十并可數，故數亦曰世。逸周書「世俘」卽春秋傳所謂「數俘」。孳乳爲揲，閱持也。揲又孳乳爲疊，理官決辠三日得其宜也。爲龖，飛龍也，從二龍。爲襲，左衽袍，斂尸襌複相綴者也。爲褺，重衣也。自疊以下不必具三十之數，但有數可閱而已。亦猶𣀷本於丽，算本於𠨎，其數不必二鹿、二卪也。

說文：「**㗊**，衆口也。從四口。讀若戢。」孳乳爲譶，疾言也。又爲沓，語多沓沓也。沓又變易爲呭、爲詍，皆多言也。孟子、詩傳皆云：「泄泄，猶沓沓也。」世聲本在緝部，呭、詍音當如牒、如媟，然自大雅已變入泰部矣。㗊又孳乳爲咠，聶語也。詩傳曰：「口舌聲也。」㗊次對轉宵爲喿，鳥羣鳴也。爲譟，𢺕也。涾爲涫溢，亦衍於沓。

說文：「**帀**，周也。從反㞢而帀也。」對轉幽變易爲𠣘，帀徧也。𠣘帀者，緘臧之義，故孳乳爲蟄，藏也。又爲㛥，俛伏也。爲錔，以金有所冒也。爲㧺，縫指㧺也。爲韘，射決也。爲戢，臧兵也。對轉幽又孳乳爲甃，井壁也。井壁亦四周帀者也。

帀亦對轉幽孳乳爲周，密也。慎密不出，亦四周帀也。與至相應。春秋傳曰：「忠信爲周，周仁之謂信。」故對轉冬孳乳爲忠，敬也。周又孳乳爲𠴫，嗼也。𠴫又孳乳爲𡧯，無人聲也。還緝孳乳爲讋，失气言也。讋又孳乳爲慹，悑也。變易爲慴，懼也。旁轉盇爲懾，失气也，一曰服也。爲㒤，服也。在本部又孳乳爲𪔪，鼓無聲也。

說文：「**歰**，不滑也。從四止。」其聲義蓋受諸**帀**。次對轉之變易爲濇，不滑也。味之歰者，旁轉談爲䤘，酢也。䤘斂入喉則爲醶，酢漿也。其酨爲酢漿，則濇之同部孳乳也。酢爲醶，酸爲酢，䤘、酨、酢、酸皆齒音雙聲，與夕屬之昔相係。䤘對轉宵又孳乳爲痟，酸痟，頭痛也。

**文始八 之蒸類**

之蒸對轉：若𧎢字作螣，古之聲借；黱字作黛，今之異字。載之與乘，台之與朕，聲轉而義非異也。緈之與繒，凝之與冰，形別而字非異也。以得來爲登來，以耳孫爲仍孫，以詩懷爲承懷，以馮翼爲畐意，楚辭、淮南書、漢郊祀歌所謂馮翼，皆盛滿也。借爲畐意。以徵忿爲止忿，以兢兢爲戒敬，其例甚衆。

之與幽爲近旁轉；與宵亦近旁轉；與侯爲次旁轉。蒸與冬、侵、緝爲近旁轉；與談、盇亦近旁轉，與東爲次旁轉。由此得次對轉各如例。

### 陰聲之部甲

說文：「**己**，中宮也。象萬物辟臧詘形也。」言中宮者雖傅合十榦，然義亦有因。宮猶躬也，凡辟詘有二：曲厀則爲跽，曲身則爲𠤄。己之同音有跽，長跪也。旁轉幽有𠤄，曲脊也。𠤄對轉冬爲躬，身也。曲脊爲躬，申要爲身，斯其異也。跽、𠤄、躬三字，己足以攝之。己形象脊曲，兩厀隱前，脛歫於後，古文作𢀒者，書勢有變爾。自稱曰己，與稱躬同。對轉蒸孳乳爲巹，謹身有所承也。所謂擎跽曲拳，畏謹之至也。本部孳乳爲跽，長踞也。雖與跪少異，其竣伏則同。由曲謹義又孳乳爲茍，自急敕也。茍又變易爲悈，飭也。爲誋，誠也。爲誡，敕也。爲諽，飭也。孳乳爲駭，驚也。茍衍爲駭，與敬衍爲驚同意。𠤄則孳乳爲球，玉磬也。以𠤄卽磬折形，故孳乳爲球。又孳乳爲俅，說文訓冠飾貌，詩傳曰：「俅俅，恭順貌也。」兼入之部。又孳乳爲𨖏，恭謹行也。斯與巹爲謹身義相會矣。詩傳：「禸矛，三隅矛也。」此借禸爲球，磬形三隅，故三隅稱球。詩之「小球大球」所以得訓法者，共卽句、股，球卽三隅，皆規榘法式也。大徐本說文球訓玉磬，信爲善本。小徐無「磬」字，失之。己之聲又與禁近，之、侵次對轉也。說文禁訓吉凶之忌，語本與忌相轉，故禁或以聲借爲己。禮器「棜禁」，注：「禁，如今方案，隋長局足，高三寸。」局足者，正取己義。方言：「㯲，格也。」郭璞注：「今之竹木格。」斯卽由禁而變。


說文：「**久**，從後灸之也。象人兩脛後有距也。周禮曰『久諸牆以觀其橈。』」孳乳爲灸，灼也。久對轉蒸變易爲㮓，竟也。本作𠄭，久諸牆卽𠄭諸牆也。相䟫柱則持久，故久引伸訓長久，𠄭亦孳乳爲恒，常也。易曰：「恒，久也。」古文恒作𠄨，從古文月，此象月弦亦𠄭竟之義。又孳乳爲縆，大索也。傳言「畺以周索」，「畺以戎索」，是縆亦竟也。縆又孳乳爲搄，引急也。還之則孳乳爲擬，度也。謂引縆以度地也。凡地以廣輪計者，悉由此孳乳。最大爲垓，兼晐八極地也。字本與𠄭對轉，詩傳曰：「恒，徧也。」卽𠄭徧也，故垓爲兼晐。稍小爲或，邦也。後出字作國，邦也。又小爲尤，變易爲郵，竟上行書舍也。說文尤訓異，從乙，無義。今謂古字尤、郵、訧同用。尤當卽郵字，從乙，卽古文履字，履之而過也。竟上爲所過之處，故引伸訓過。此卽疆竞。又小則爲囿，苑有垣也。又小則爲畝，此卽畮之或字，從久聲，六尺爲步，步百爲畝。「恒之秬秠」、「禾易長畝」，則與久𠄭相應。畮本由每孳乳，以或字從久聲，別爲說。又小對轉蒸則爲堩，既夕記：「唯君命止匛於堩。」注：「堩，道也。」說文不録。其晐訓兼晐，有訓撫有，說文：「有，不宜有也。」說春秋雖可爾，說字則不可通，故今以有爲撫有。有字從月，卽從𠄨省。緜𠄭周帀，是撫有也。亦爲九有，詩傳：「九有，九州也。」宥訓寬，莊子所謂「在宥」皆久之孳乳字，謂緜𠄭略有之也。有又孳乳爲賄，財也。爲㦽，有文章也。

久爲相柱相距，故孳乳爲疑，詩傳：「疑，定也。」釋言：「疑，戾也。」疑訓惑者，相反爲訓，孳乳爲懝、爲譺，騃也。亦孳乳爲癡，不慧也。此三又變易爲佁，癡也。爲騃，馬行㐹㐹也。爲礙，止也。爲閡，外閉也。又有仇怨之義，孳乳爲忌，憎惡也。忌又變易爲諅，忌也。爲惎，毒也。對轉蒸孳乳爲兢，競也。與戒嚴同義，故詩傳曰：「兢兢，戒也。」還之則爲戒，警也，從廾持戈以戒不虞。兢、戒蓋一字。戒又孳乳爲械，公羊解詁曰：「攻守之具曰械。」又孳乳爲該，軍中約也。

或又孳乳爲惑，亂也。此猶𢨋之訓亂也。疑訓惑者，本亦謂相競之亂，引伸乃爲惶惑矣。尤、郵，卽漢世所謂過所，釋言：「郵，過也。」則引伸之義。孳乳爲訧，罪也，詩傳曰：「訧，過也。」

說文：「**克**，肩也。象屋下刻木之形。古文亦作𠅡。」此但多爲詘曲，亦作𠧳，純象刻木，則初文本有殊體也。屋下刻木，蓋藻井之類。尙書大傳曰：「桷，庶人到加。」西京賦言「蔕到茄於藻井」，然則桷與藻井並到茄，後世亦有畫棟，蓋古制本然。疑克卽極字，棟也。亦卽刻字，鏤也。極亦兼取久之聲義，所以支歫者也。釋言：「克，能也。」春秋穀梁傳曰：「克者何？能也。」釋詁曰：「勝、肩、戡、鎦、殺，克也。」「勀、捷、功、肩，勝也。」次對轉侵亦孳乳爲堪，地突也。地突可以負舉，亦有勝義，故釋詁曰：「堪，勝也。」墨子非攻曰：「往攻之，予必使女大堪之。」與𢆉屬之戡、𢦟亦相應。克、極還之又孳乳爲殛，釋言：「殛，誅也。」故殛訓殊。又孳乳爲聝，斷耳也。釋詁：「聝，獲也。」春秋傳曰：「以爲俘聝。」又孳乳爲劾，法有罪也。其挨訓擊背，與笞訓擊聲義大同，皆得聲於以。則劾之孳乳也。其「㱾攺」爲大剛卯以逐精鬽，又挨之孳乳也。刻、極又皆有甚義，孳乳又爲勀，尤劇也。爲㤥，苦也。爲㝌，貧病也。與九屬之竆相轉。

克爲刻木，次對轉緝又孳乳爲業，大版也，所以縣鐘鼓，捷業如鋸齒。業本刻飾爲之，引伸亦爲凡刻之稱。淮南本經訓曰「盤紆刻儼儼」，卽業之聲借也。又云「菱杼紾𨋭」，注：「紾，戾也。𨋭，轉。皆壯采相銜持貌也。𨋭讀岐嶷之嶷。」此則與克同部，聲又近業，亦克、業之變字矣。釋器曰：「大版謂之業。」凡大版有刻畫，通得偁業，與录同意。管子宙合曰：「退身不舍端，修業不息版。」傳言「肄業」，記言「請業」，史記、漢書言「受業」，皆謂篇卷。古之書籍以方牘爲之，故因謂篇卷爲業矣。克有刻義，引伸與契約大同，「克已復禮」，馬季長訓以約身，是克有約義，與久屬之該訓約亦相應。莊子「方且爲物絯」，說文不録。克當孳乳爲紀，絲別也。記禮器注曰：「紀者，絲縷之數有紀也。」對轉蒸孳乳爲紘，冠卷維也。紘引伸爲凡綱維之稱，淮南原道訓「紘宇宙而章三光」，注：「紘，綱也。」雙聲轉陽則綱爲維紘繩，雖繦爲𧢼纇亦傅焉。繦引伸亦爲錢貫，其在蒸則肯爲骨閒肉肯肯箸，實由絯轉。莊子言「技經肯綮之未嘗」，司馬彪曰：「肯綮，猶結處也。」襋爲衣領，當由紀孳乳。

說文：「**龜**，舊也。外骨內肉者也。從它，龜頭與它頭同。，象足甲尾之形。」古文作𤕣，純象形。此初文也。然𤕣之得名，以舊則取諸久；以可灸則取諸久；以可契則取諸克；以𠤄躬則取諸己；字雖獨體，成語亦依於他。孳乳爲簋，黍稷方器也。禮注曰：「飾蓋象龜。」又曰：「大夫刻爲龜。」然簋音轉在幽部。

說文：「**棘**，小棗叢生者。從並朿。」引伸爲露骨之義。呂氏任地：「棘者欲肥，肥者欲棘。」注：「棘，羸膌也。」方言：「悈、革，老也。」注：「皆老者皮色枯顇之形。」悈、革並棘之借。其䫏、娸、頦皆訓醜，蓋由此孳乳。

說文：「**革**，獸皮治去其毛革更之。象古文革之形。𠦶，古文革。從三十，三十年爲一世而道更也，𦥑聲。」尋古文當爲象形，象鳥全剥羽毛，下首上尾旁翼也。若本𦥑聲，小篆無由改爲革矣。釋天：「錯革鳥曰旟。」郭璞曰：「合剥鳥皮毛，置之竿頭。卽禮記云：載鴻及鳴鳶。」此當本之舊義，今不可見。革旁象鳥翼，故詩「如烏斯革」，傳曰：「革，翼也。」變易爲𦑜，翅也。又變易爲𩙺，篆文作翼，引伸乃爲剥獸皮，又引伸爲獸皮治去其毛。變易入魚爲鞹，去毛皮也。在本部孳乳爲改，更也。自改以下不復關鳥翼事，雖金亦得爲其次對轉孳乳，五色金也，從革不違。

改又變易爲代，更也。爲忒，更也。音本如弋，與改皆喉音，後轉在舌。更有迻轉之義，對轉蒸孳乳爲騰，傳也。謂驛傳之馬以次遞代也。爲謄，迻書也。猶言爰書，以此代彼書之也。騰有傳義，又孳乳爲㑞，送也，謂傳送也。㑞旁轉冬變易爲䢠，遣也，籀文作𨔮。此在齒音，蓋音之變。孳乳爲贈，玩好相送也。與之屬之賸相係。㑞又引伸爲㑞女之義，字變作媵，諸侯娶一國則二國往媵之。還之孳乳爲㚤，婦官也，姬妾之字，如淳音怡，本㚤字也。

說文：「**丘**，土之高也。非人所爲也。從北從一。一，地也。中邦之凥在昆侖東南。一曰四方高、中央下爲丘。象形。古文作𤤘。」案丘字當從後說象形。中邦居昆侖東南可存爲異說，昆侖於中國實處正西，非西北。丘亦非獨昆侖，故從後說爲定。丠爲最初古文，𤤘者後出古文也。轉魚爲虛，大丘也，奧、**京**相係。丘、虛引伸皆訓空，如空、竅、窠、罊、罄、𥥻、漮、㱂諸文，雖或緣他事孳乳，然皆與丘雙聲，並得爲丘之孳乳字。漢世以丘嫂爲寡嫂，亦由虛轉。然則寡訓少，踽訓疏行貌，皆由是孳乳也。

說文：「**箕**，簸也。從竹，𠀠象形，丌其下也。古文作𠀠及𠔋，又作𠵶。籀文作𠔝及𠥩。」𠀠、𠔋爲最初古文。𠀠哆口有離析義，故斯字從其。天官書箕爲口舌，詩言「成是南箕」，恐欺訓詐、諆訓欺，皆取義於此。

說文：「**丌**，下基也。荐物之丌。象形。」基爲牆始，固下基也。陔爲階次，亦下基也。並孳乳於丌。緝部之級爲絲次弟，曲禮「拾級聚足」，聲類亦訓級爲階次，則與陔相轉也。然記載以方冊爲薦，亦下基也，故典字從丌。說文以爲尊閣之，未諦。其他或言乘、言載，皆取義於下基，故丌又孳乳爲䢋，遒人以木鐸記詩言，從辵丌，丌亦聲，讀與記同。又孳乳爲記，疏也。自記以下，不復關下基義。記孳乳爲旗，熊旗五游，士卒以爲期，本爲凡旗物之稱，猶言記幑，故旗孳乳於記。記又孳乳爲棊，簙棊也，亦以爲符號者也。棊本簙箭，故淮南原道訓言：「棊，衛之箭。」孳乳則爲萁，豆莖也。雙聲轉脂爲稭，禾稾去皮也。禮器作鞂，則在之部。棊又孳乳爲騏，馬靑驪文如博棊也。爲𦁰，帛蒼艾色也。而灰爲死火餘㶳，亦取是色。然於記義皆無與。又孳乳爲期，會也。詩「如幾如式」，傳曰：「幾，期也。」期會相要，必有疏記。天官宰夫曰：「歲終則令羣吏正歲會，月終則令正月要，旬終則令正日成。」故孳乳於記。期之大者，孳乳爲稘，復其時也。期之小者，旁轉幽孳乳爲晷，日景也。其宗廟賓醉而出奏祴夏，祴之言晐，亦謂期盡。期之與祴，猶訖之與𧰙矣。

說文：「**牛**，大牲也。象角、頭三、封、尾之形也。」孳乳當爲觺，楚辭云「其角觺觺」，說文不録。然嶷爲九嶷山，亦當取義於山峰之高，五帝本紀「其德嶷嶷」，卽高之謂。宜亦孳乳於牛。

說文：「**弋**，橜也。象折木銳衺箸形，𠂆象物挂之也。」變易爲樴，弋也。弋者，叉也。以叉鳥，故孳乳爲隿，𦅾射飛鳥也。隿亦變讀如樴，故對轉蒸則孳乳爲矰，隿射矢也。旁轉宵則孳乳爲𦅾，生絲鏤也。其弔字從人持弓，亦與𦅾義相應。弋袤故又孳乳爲𢘋，失常也。詩傳：「忒，差也。」卽𢘋字，差𢘋卽叉弋之變矣。引伸之凡木樴皆得名弋，不限衺正，與柯同物。柯可訓法，故弋又孳乳爲式，法也。釋言曰：「式，用也。」故式又孳乳爲試，用也。差亦訓擇弋，亦引伸孳乳爲試，其例正同矣。

弋可叉以舉物，故又孳乳爲异，舉也。异變易爲𢍁，舉也。又舒作齒音孳乳爲仔，克也。爲再，一舉而二也。再對轉蒸變易爲爯，并舉也。爯又孳乳爲偁，揚也。揚亦舉也。又孳乳爲稱，銓也。權衡系縣，應弋挂物之象。釋言：「坎、律，銓也。」坎卽科之聲借。權衡爲法，與式相應。權與物準有相稱之義，還之孳乳爲等，齊簡也。引伸爲凡齊之稱，今人亦謂稱之微者曰等子。等復孳乳爲則，等畫物也。弋者立物，故孳乳爲起，能立也。起對轉蒸變易爲興，起也。旁轉緝亦孳乳爲翕，起也，與丩相係。

弋以記數，運籌者亦用小橜，故古文弌、弍、弎皆從弋。此後出古文。弋以挂物，挂物以爲記者莫如旗識，故弋從樴音孳乳爲識、爲職。識，常也。職，記微者也。此二同字。釋詁云：「職，常也。」常卽旗常之常。周官司常徧掌九旗幑識，故常爲大名。記微者，詩「勿士行枚」，傳曰：「枚，微也。」微卽幑字，說文同之。識、職皆今幟之正字，詩言「織文鳥章」，以織爲之，而周禮故書有志字，注以爲古文識。記檀弓：「孔子之喪，公西赤爲志。」漢書高惠高后文功臣表：「汾陰侯 周昌初起，以職志擊秦。」如淳曰：「職志，主旗幟。」引伸乃爲記識矣。又凡言設官分職者，職猶常也，旗也。春官司常曰：「官府各象其事，州里各象其名，家各象其號。」注：「事、名、號者，所以题別衆臣，樹之於位，朝各就焉。」覲禮曰：「公侯伯子男皆就其旂而立，故位卽稱常。」春官大史：「執書以次位常。」天官大宰：「四曰官常，以聽官治。」宰夫曰：「旅掌官常以治數。」亦稱位曰職，春秋傳曰：「本秩禮，明常職。」明言職卽言常也。記志之義，孳乳又爲史，記事者也。史復孳乳爲事，職也。還從旗職引伸之義。官職之義孳乳又爲吏，治人者也。史、吏皆孳乳爲使，令也。使對轉蒸孳乳爲徵，召也，從𡈼，微省，行於微而聞達者卽徵也。此謂以幑職召之，若庶人以旃，士以旂，大夫以旌是也。天官小宰「掌百官府之徵令，辨其八職」，故徵、使義得同。詳古文史官或作里，春秋傳「史克」卽里革是也。亦或作李，李耳卽徵臧史耳也。刑官或作士，士師是也。亦或作理、作李，大理、李官、李法是也。使者或作李，春秋傳「行李」是也。亦或作理，春秋國語「行理以節逆之」是也。楚辭「吾令蹇修以爲理」，「理弱而媒拙」，皆行理也。其官聯亦多相係，外史掌達書名，而秋官大行人「屬瞽史，諭書名」，則史與使爲官聯，行人屬於秋官，則士師與使爲官聯也。

其士字說文訓事，從十一，亦孳乳爲弋。事有數，故從十一，卽橜弋記數之義也。刑官所以獨名士者，獄訟之始，無過辨約劑而已，故書契作而百官以治，萬民以察。士又孳乳爲仕，學也。古之學者以吏爲師，故亦曰宦學。魯詩言「三歲宦女」，春秋傳言「妾爲宦女」，然則宦學亦兼給事也，故仕又孳乳爲宰，罪人在屋下執事者也。士師掌獄訟，士又孳乳爲㺇，獄司空也。爲辭，訟也。辭復孳乳爲詞，意內而言外也。爲辤，不受也。其識亦作志，又孳乳爲詩，志也。在心爲志，發言爲詩。與詞亦相應。士本齒音，蘇林說朱提曰：「北方人名士曰提。」則舌音。

識又引伸爲知識，作喉音。孳乳爲㘈，小兒有知也。

說文：「**巳**，巳也。」包字說解云：「人褢妊，巳在中，象子未成形。」然則巳者，未成之子，非必訓已然也。反巳爲㠯，賈侍中說爲意以實，緣禹母吞𦺳苡實生禹，故爲姒姓。𦺳苡宜子，其得名由於㠯，㠯非卽𦺳苡也。巳、㠯左右詘曲，當爲同字。其已訓已然者，既造甲子以後，日中加午，呼過去則曰已，呼將來則曰未，其後遂爲通語。以訓用者，之與東次對轉，雙聲相借，亦得言借爲异、爲試也。

巳、㠯相變，又變易則爲胎，婦孕三月也。臣鍇曰：「李暹文子注：胎如水中蝦蟆。」然則巳、㠯正象其形。胎得聲於以，古音以亦可如胎，三字無異，巳、以皆初文，胎後出也。巳對轉蒸，今音變易爲孕。胎對轉蒸，古音變易爲孕，從乃聲，古音奴登切。褢子也。與壬相係。又孳乳爲始，女之初也。又孳乳爲似，象肖也。廣雅釋言：「子、巳，似也。」詩箋曰：「似，讀如巳午之巳。」則子肖其父之義也。又孳乳爲嗣，諸侯嗣國也。詩傳：「似，嗣也。」本因似有嗣，後遂以嗣爲本字，似爲段借。其司字說文訓臣司事於外者，從反后，后爲繼體之君，則司亦繼體之臣。書「王司敬民」，殷本紀司作嗣，疑本嗣之古文。其古文作孠者，稍在司後也。以可借爲用，故巳亦可次對轉東孳乳爲蛹，繭蟲也。凡蟲作繭者，或體在中，或子在中，蓋本據子言之，螝亦訓蛹，然則螝得聲義於褢，蛹得聲義於巳矣。胎又孳乳爲䈚，竹萌也。爲菭，水靑衣也。菭者，艸之始也。





巳與**壬**相轉，初文亦有轉注也。讀喉音，則**亥**由之出；讀齒音祥里切，則**子**由之出。

說文：「**亥**，荄也。從𠄞。𠄞，古文上字也。一人男，一人女也。從𠃋，象褢子咳咳之形也。古文作𢁓，以豕爲亥。」此初文也。釋獸：「豕四蹢皆白，豥。」說文無豥，經典釋文引有之。蓋古文象形字多異讀，𢁓亦爲古文豥字。亥訓荄，固不誤，而字從𠄞無義。或謂：卽古文陔字，猶從，由之而上也。從古文厷聲，之蒸對轉也。古文祇作亥音豥，後乃借𢁓爲之，斯說可通。𢁓生子最多，故有褢子咳咳之義。孳乳爲荄，艸根也。爲咳，小兒笑也，古文作孩。春秋國語曰：「孩童焉比謀。」其家字從豕者，亦取義於褢子也。

說文：「**子**，陽氣動，萬物滋，人以爲稱。象形。古文作㜽。籀文作𢀇。」尋子字本爲兒子，十二支以爲稱。其與巳有異者，巳象未成，子象已成。巳與子，猶才與之也。孳乳爲字，乳也。臣鍇曰：「易曰：『女子貞不字。』字，乳也。」又爲孳，彶彶生也。與之相係。爲慈，愛也。或曰：李爲李果，義取於子；某爲酸果，音衍於母。

說文：「**𦣞**，𩔞也。象形。篆文作頤。」次對轉談變易爲𩔞，頤也。次對轉緝變易爲頜，𩔞也。頜孳乳爲頰，面旁也。𦣞在本部孳乳爲巸，廣頤也。方言：「巸，長也。」頰亦旁轉談孳乳爲䫡，頭頰長也。其顩爲𪙊貌，𪙊爲齒差，顑顲爲食不飽面黃起行，顩、䫡、𪙊在談，顑顲在侵，蓋皆𩔞、頜、頰之孳乳字也。

巸，古文又作戺，書「夾兩階戺」，某氏傳：「堂廉曰戺。」此仍兩𦣞在傍之象。釋宮：「樞達北方謂之落時，落時謂之戺。」則以𦣞之持牙比持樞之木也。其東楚謂橋曰圯，蓋孳乳於戺，亦與丌屬之陔相應。幽部有厬，爲仄出泉，亦與戺取義近。

說文：「**又**，手也。象形。三指者，手之列多，略不過三也。」略，謂較略畫之，以三爲五。孳乳爲友，同志爲友。又爲姷，耦也。爲右，助也。右復孳乳爲祐，助也。以𠂇又手相助，故孳乳爲此。其以又爲有繼之辭者，古文友三體石經作，今本說文古文㕛字形誤。從友從𪞶，諸詞言之字皆從𪞶。然則古文別有字，爲有繼之辭，叚借爲友耳。又孳乳爲肬，贅也，言加也。

說文：「**而**，面毛也。象毛之形。周禮曰：作其鱗之而。」孳乳爲耏，罪不至髡也。次對轉冬孳乳爲㺜，犬惡毛也。在本部孳乳於艸爲荋，艸多葉貌。由之而孳乳於屋爲栭，屋枅上標也。魯靈光殿賦曰：「芝栭欑羅。」而聲之字有需、有耎，今需讀入侯部，耎讀入寒部，蓋自周 秦已然。然陾字對轉入蒸，毛詩作陑，則耎在之部可知。若在寒部，與蒸有弇侈之隔，不容相轉。需聲之字懦與偄同訓，則需、耎同在之部可知。然音讀久變，今於義類相屬者，隨俗分部，亦不悉如本音。

而本柔物，與冉之談次對轉，其所孳乳皆有耎弱温厚之義。而孳乳爲耎，稍前大也，末大則耎。耎又孳乳爲偄，弱也。讀入寒則與㒄同，意膬也。爲媆，好貌。而孳乳爲需，䇓也，遇雨不進止䇓也。讀入侯則與䇓同，待也。此爲縮辱之意，故孳乳爲儒，柔也。爲嬬，弱也。爲懦，駑弱者也。需旁轉侯則孳乳爲辱，恥也。本謂縮辱，還之變易爲恥，辱也。爲恧，慙也。此皆取耎弱義也。需遇雨，故次對轉談則爲染、爲𩃵。染，以繒染爲色也。𩃵，濡也。變易爲霑，雨𩃵也。爲㶄，水汙也。染還之爲擩，染也。此則繻爲繒采色，縟爲䋣采色，亦相因也。若其爲温厚義者，則洏爲洝，渜爲湯。相承入寒部，故今兼附屯字。轉侯則溽爲溼暑。還之則襦爲㬮衣。此皆温之義也。對轉蒸，艿爲陳新艸相積。據臣鍇引字書。本部茸，艸茸茸。此皆厚之義也。說文：「臑，臂羊矢也。」或欲改爲羊豕，或改美肉，皆繆。甲乙經云：「陰廉在羊矢下。」素問三部九候論注：「毛際外羊矢下一寸半。」是股耑曰羊矢，故厷耑曰臂羊矢。

易曰：「**需**，君子以飲食宴樂。」其音入侯，則歸藏需作溽。記儒行云：「其㱃食不溽。」注：「恣滋味爲溽。」春秋傳及史記皆言「蓐食」，亦同義，並謂厚食也。字或作乳，後漢書王允傳：「允被捕，從事奉藥進之，允曰：『豈有乳藥求死乎？』」乳藥猶言哺藥，義亦得通，然皆讀入侯部。侯旁轉魚則爲茹，飤馬也。在人亦言茹葷。然茹與需少異者，粗食言茹，非宴樂所用。談部復有𠯍字，見荀子，說文不録。

說文：「**耳**，主聽也。象形。」孳乳爲珥，瑱也。爲刵，斷耳也。耳次對轉盇則**耴**字從受聲義。耴聲之𦔼亦作而涉切，與耳同紐。

說文：「**來**，周所受瑞麥來麰，一麥二夆，從詩正義訂。象其芒朿之形。天所來也，故爲行來之來。」古音來蓋如麥，亦如釐。變易爲䅘，齊謂麥䅘也。又旁轉幽變易爲麰，來麰麥也。其麥字雖訓芒穀，字既從夊，宜卽行來之來。自古相借，故來麰之屬皆從麥。來引伸爲行來，其字孳乳爲麥，行來也。亦孳乳爲𥏳，詩曰：「不𥏳不來。」又孳乳爲汜，水別復入水也。又趩爲行聲，石鼓文「其來趩趩」；𧾰爲趨進𧾰如，皆行來之形狀也。來則入內，故又孳乳爲䚅，內視也。

來，一麥二夆，音轉幽在唇既變爲麰，亦孳乳爲侔，齊等也。二夆齊等。齊者，禾麥吐𥝩上平也。

由行來義孳乳爲里，凥也。里又孳乳爲釐，家福也。釐又孳乳爲禧，禮告也。又孳乳爲賚，賜也。里又孳乳爲𧻲，留意也。凥、留同義。又孳乳爲俚，聊也。俚又變易爲憀，憀然也。

說文：「**力**，筋也。象人筋之形。」人筋有理，故凡有鰓理者皆言力。孳乳爲肋，脅骨也。爲朸，木之理也。爲阞，地理也。爲泐，水石之理也。爲理，治玉也。爲𠩺，坼也。爲𣁟，微畫也。爲剺，剥也、劃也。朸對轉蒸變易爲棱，柧也。毛詩「如矢斯棘」，傳曰：「棘，棱廉也。」韓詩作「朸」，云：「隅也。」明棱、朸同。棱旁轉談則孳乳爲廉，仄也。由堂廉有蔽，廉又孳乳爲簾，堂簾也。爲㡘，帷也。阞次對轉談孳乳爲隒，崖也。阞、泐旁轉幽孳乳爲流，水行也。流又孳乳爲攸，行水也。流還之復孳乳爲漦，順流也。順亦理也。泐對轉蒸變易爲𣎎，仌出也。次對轉談變易爲溓，薄冰也。𠘡爲寒，由𣎎、溓旁轉孳乳也。此水理也。泐又次對轉談變易爲磏，厲石也。雙聲轉泰爲厲，旱石也。此石理也。理次對轉談孳乳爲厱，厱諸治玉石也，讀若籃。若東部礱訓䃺，則磏、厱皆得旁轉也。𠩺、剺旁轉幽孳乳爲鐂，殺也。錐刀曰劃，鐂卽用錐刀矣。鐂變易爲戮，殺也。還之孳乳爲貍，伏獸似貙者也。貙、貍皆善殺，論語讖：「伐子自貍。」宋均注：「貍猶殺也。」丹朱，貍姓，見國語。其後有鐂纍，明貍鐂同。緯書說監明後爲鐂姓，堯子有監明，未知所出，不可信。推其誣亂，或因尙書「胤子朱啓明」之文，譌爲人名，又誤啓爲監，以爲朱之兄也。漢有貙鐂之祭，猶之貙貍，亦作貙膢。膢又因貍孳乳，祈穀食新曰膢，卽此也。貍、鐂聲轉，若無俚卽無聊矣。古亦以鐂爲𠩺，𠩺者，果熟有味而坼。詩言「苑彼桑柔，捋采其鐂」，傳曰：「鐂，爆爍而希也。」釋詁：「𣬈鐂，暴樂也。」鐂、樂皆𠩺之借。

力亦爲彊有力，孳乳爲飭，致堅也。飭又變易爲敕，詩傳曰「敕，固也。」字從束，有固義，說文訓誠亦取固義。治功亦曰力。旁轉宵孳乳爲勞，勮也。勞以叠韻變易爲勦，勞也。以雙聲還之孳乳爲勑，勞也。又孳乳爲紿，絲勞卽紿也。紿復孳乳爲怠，慢也。以力彊止亦曰力，孳乳爲勒，馬頭落銜也。勒對轉蒸孳乳爲掕，止馬也。力亦孳乳爲㔹，材十人也。㔹引伸爲十分之一，記王制曰：「祭用數之力。」孳乳爲扐，易筮再扐而後卦，歸奇於㔹，虞翻曰：「扐，所揲之餘。」此與𣎎、𣁟諸義復相會，天官書曰：「凌雜米鹽」，莊子曰「辯士無凌誶之事則不樂」，凌並㔹之借字。

𣎎得聲於朕，朕與力亦對轉。攷工記「視其朕，欲其直也」，皆本舟之朸、泐，戴氏所說得之。

治之亦曰理，旁轉宵孳乳爲撩，理也。撩對轉盇變易爲擸，理持也。其有鰓理可數者，橑爲椽，轑爲車蓋弓，皆孳乳於撩也。撩與治療之義亦近。理亦孳乳爲醫，治病工也。

說文：「**之**，出也。象艸過屮，枝莖漸益大也。」古音本如臺，亦或在齒，故變易爲茲，艸木多益也。之有專係艸義、有益大義、有上出義、有直立義。

其專係艸者，孳乳爲蒔，更別穜也。益大，故得更別穜也。於艸，之名孳乳爲芝，神艸也。神艸故獨得之名。直艸莫如麻，荀子曰：「蓬生麻中，不扶自直。」故之孳乳爲枲，麻也。變易爲芓，麻母也，一曰芓卽枲也。又變易爲䔬，芓也。對轉蒸又孳乳爲蒸，析麻中榦也。旁轉幽枲亦變易爲蕉，生枲也。旁轉侯蒸又變易爲菆，麻蒸也。爲黀，麻䕸也。菆、黀對轉東則爲熜，然麻蒸也。爲生之屬。

其爲益大者，孳乳爲滋，益也。爲孳，彶彶生也。與子相係。孳又孳乳爲孜，孜孜彶彶也。由蒔爲更別穜，故又孳乳爲異，分也，從廾畀，謂分財。異又孳乳爲戴，分物得增益也。滋對轉蒸爲增，益也。爲賸，物相增加也。與戴對轉義通。增、賸亦孳乳爲贈，玩好相送也。詩傳曰「贈，增也」，與革屬之㑞相係。異又孳乳爲貣、爲貸。貣，從人求物也。貸，施也，古衹作貣。益大之義於人則爲俟，大也。爲奭，盛也。

其爲上出者，孳乳爲畟，治稼畟畟進也。字亦作謖，釋言「謖，起也。」旁轉幽斂作喉音爲慉，興也。其於官室爲市，買賣所之也。爲臺，觀四方而高者也。對轉蒸於水爲滕，水超涌也。滕旁轉冬變易爲沖，涌䌛也。沖旁轉東變易爲涌，滕也。古音或與沖同位，如筩，如通。其在喉則又變易爲洶，涌也。與踊相應。旁轉談變易爲澹，澹澹，水䌛貌也。於火爲熾，盛也。對轉蒸爲烝，火氣上行也。於烏爲𦐉，飛盛貌也。

其爲直立者，孳乳爲𢾫，刺也。此卽倳、剚之正文。「木立死爲椔」、「簙立䲷棊亦爲菑」、「楗石亦爲菑」，皆此字也。爲直，正見也。爲眙，直視也。眙次對轉冬變易爲𧢆，一曰直視也。𢾫、直復孳乳爲植，戸植也。爲栽，築牆長版也。爲胾，大臠也。禮今文以樴爲之，亦直者也。𢾫、直對轉蒸又孳乳爲繩，索也。廣雅釋詁：「繩，直也。」詘申或作詘勝，亦由繩變文也。繩又孳乳爲縢，緘也。此不關直義。𢾫、直又孳乳爲㭙，槌也。方言謂之植，月令以植爲之。㭙又對轉蒸孳乳爲栚，槌之横者也。栚復變易爲榺，機持經者也。此雖非直立者之本，兼象枝莖，故所孳乳者亦衡直兼通。𦚙爲食所遺，當由胾孳乳。

茲又爲年義，春秋傳曰：「今茲魯多大喪，明年齊有亂。」孟子曰：「今茲未能，以待來年。」呂氏春秋曰：「今茲美禾，來茲美麥。」艸一歲一榮，故謂年爲茲，猶稱年稱稔，以禾成熟爲期也。釋天曰：「載，歲也。夏曰歲，商曰祀，周曰年，唐 虞曰載。」載卽茲之借字，猶鼒亦作鎡矣。茲孳乳爲時，四時也。之、茲皆訓此，時亦訓是，時又孳乳爲祀，說文訓祭無已，其始蓋取諸時享。祀又孳乳爲祠，說文訓品物少，多文辭，亦誠一義，然春祠、夏礿、本音如汋。秋嘗、冬烝，皆雙聲相轉，祠旁轉宵得礿，祠對轉蒸得烝，烝轉陽爲嘗，烝之與嘗，猶曾之與嘗也。然則祠本諸時祀以轉得三時之祭，其名皆受之時祀。


說文：「**才**，艸木之初也。從丨上貫一，將生枝葉。一，地也。」才本有小義，故孳乳爲鼒，詩傳曰：「小鼎謂之鼒。」雅訓圜弇上者，亦象枝葉未孚尙勹含也。又孳乳爲在，存也。存者，恤問也。故在又訓察，古文祇作才，猶眉字從屮矣。才又孳乳爲材，木梃也。艸木之初已成莛，已長則爲梃矣。又孳乳爲𢦒，傷也。爲采，捋取也。爲財，人所寶也。采又孳乳爲菜，艸之可食者也。𢦒又孳乳爲裁，製衣也。爲賊，敗也。春秋傳曰：「殺人不忌爲賊。」書曰：「怙終賊刑。」皆謂刅傷之也。賊又孳乳爲惻，痛也，與𢆉屬之憯、慘相轉。

說文：「**止**，下基也。象艸木出有阯，故以止爲足。」案夒、夔皆以止象手足，則止本足也。故禮古文有趾，卽止之變。引伸乃爲下基，孳乳爲阯，基也。止者不行，故孳乳爲歭，歭踞不前也。旁轉幽變易爲𥲅，𥲅箸也。旁轉宵變易爲趙，趍趙，久也。次對轉東孳乳爲艐，船箸不行也，讀若䔂，仍入之部。釋詁：「止，待也。」故孳乳爲待，竢也。待又變易爲竢，待也。爲偫，待也。此三又孳乳爲庤，儲置屋下也。又止爲基阯可凥，故孳乳爲沚，小渚曰沚。又孳乳爲寺，廷也。爲畤，天地五帝所基止祭地也。畤旁轉宵變易爲垗，畔也。爲四畔畍祭其中，周禮曰：「垗五帝於四郊。」周言垗，秦言畤，朓訓祭，蓋垗之孳乳。其小者雞棲於垣爲塒，亦雞所止也。其通言止者，對轉蒸則孳乳爲懲，㣻也。懲又孳乳爲憎，惡也。其言容止者孳乳爲態，意也。水止則淸，故對轉蒸孳乳爲澂，淸也。其在本部孳乳爲洔，水暫益且止未減也。則專取止義。

說文：「**齒**，口齗骨也。象口齒之形，止聲。古文作𠚒。」此純象形也。小篆從𠈌，卽古文牙。

說文：「**𠙹**，東楚名缶曰𠙹。象形也。」對轉蒸孳乳爲甑，甗也，籀文作𩱭。小變爲䰝，鬵屬也。旁轉侵䰝變易爲鬵，大釜也。然甑、䰝得聲於𡆧，本在東部，故復變易爲鬷，釜屬也。鬵對轉幽變易爲鐎，鐎斗也。此則以金爲之，財受一斗，異於䰝鬵大器矣。

說文：「**𡿧**，害也。從一雝巛。春秋傳曰：巛雝爲澤，凶。」此合體指事也。害之言遏也。變易爲𡍫，遏遮也。爲𡫟，窒也。𡫟又孳乳爲塞，隔也。於農事爲秄，雝禾本也。於棊爲簺，行棊相𡫟也。於志爲㥶，實也。

說文：「**囟**，頭會匘蓋也。象形。古文作𠙷，或字作𦞤。」囟本在至部，音轉從宰聲，亦在之部。農字在冬，又從其聲。蓋古文無匘，以囟爲匘，猶以㐁爲舌也。自之轉幽讀如匘，冬幽對轉，故農得從其聲，猶懊㛴作懊憹矣。或有重囟[[21]](#footnote-21)作以爲匘字者，蓋亦古之遺文也。匘者，頭𩪦也。春秋傳：「晉侯夢楚子伏己而盬其匘，子犯曰：吾且柔之矣。」柔、匘以聲爲訓，此匘在幽部之證也。囟自之幽旁轉侯皆孳乳爲冢，釋山曰：「山頂，冢。」人之顛頂引伸爲山之顛頂。說文冢訓高墳，春秋公羊傳曰：「宰上之木拱矣！」解詁曰：「宰，冢也。」方言作埰，此卽從之部音也。冢對轉東變易爲壠，古音如童，如動。丘壠也。天水大阪曰隴，蓋亦取斯義。囟者，知慧所臧，故又孳乳爲思，容也。𢝊亦皆思，故匘亦孳乳爲㛴，有所恨痛也。思復孳乳爲諰，思之意也。又爲䚡，角中骨也。䚡理猶思理也。

說文：「**絲**，蠶所吐也。從二糸。」古音如茲。對轉蒸孳乳爲繒，帛也。籀文繒作𦀓，從宰省聲，在之部。絲又孳乳爲緦，十五升布也，一曰兩麻一絲布也。

說文：「**夨**，傾頭也。從大象形。」此合體象形也。孳乳爲仄，側傾也。又爲𣅦，日在西方時側也。又爲側，旁也。側又孳乳爲廁，淸也。廁本在側，猶庰取蔽義，張釋之、汲黯傳皆以廁爲側。

說文：「**不**，鳥飛上翔不下來也。從一，一猶天也。象形。」不舆飛古今音皆雙聲，惟韻有侈弇之隔耳。易卦下天上地爲泰。泰者，滑也。水吏而下，象天之下地也。上天下地爲否，否卽不字。天據上位不肯下來也，故泰曰：「小往大來。」否曰：「大往小來。」其爲不字明矣。莊子消摇游云：「九萬里則風斯在下矣，而後乃今培風。」培本之、侯兼入，說者皆以之對轉蒸說爲馮字，實當說爲不字。不風猶翔風也。至有重實運鈍之義，不有輕浮銳疾之義，孳乳爲伾，有力也。旁轉宵孳乳爲儦，行貌也。凡票聲字有輕義者，爲卜之屬，亦皆與不相係。對轉蒸則孳乳爲馮，馬行疾也。馮旁轉侵變易爲颿，馬疾步也。此一族也。旁轉幽孳乳爲浮，氾也。旁轉宵浮變易爲漂，浮也。對轉蒸孳乳爲淜，無舟渡河也。次對轉侵淜變易爲汎，浮貌。次對轉盇淜變易爲泛，浮也。人之浮水猶鳥之翔風也。此二族也。對轉蒸孳乳爲輣，樓車也。爲棚，棧也。通俗文曰：「連閣曰棚。」亦爲掤，所以覆矢也。旁轉幽則孳乳爲桴，眉棟也。皆以在上受聲義於不。此三族也。旁轉幽孳乳爲烰，烝也。旁轉宵則爲票、熛，皆火飛也。與卜相係。次對轉東則爲㷭，候表也，邊有警則舉火。此皆陵虛者也。此四族也。飛引伸爲飛色，颺亦引伸爲颺麗，不則孳乳爲紑，詩傳訓鮮絜貌，說文訓白鮮衣貌。爲彪，虎文也。彪字今在幽部，古音在之、在幽，未可肊知。晉時汲郡 不準音彪。此五族也。不爲不下來，故**北**受其聲義。

說文：「**北**，乖也。從二人相背。」北之聲義蓋受諸**不**。旁轉侯孳乳爲倍，反也。在本部孳乳爲背，脊也。背又孳乳爲脢，背肉也。不又孳乳爲否，不也。爲娝，不肖也。背又孳乳爲負，恃也，一曰受貸不償。又孳乳爲㫘，不見也。其复爲行故道，復爲往來，引伸有愎戾、蝮驇之義，亦孳乳於北。

說文：「**畐**，滿也。從高省，象高厚之形。」此合體象形也。變易爲富，𤰈也。富又變易爲𤰈，具也。孳乳爲服，用也。爲福，𤰈也。爲啚，嗇也。啚又孳乳爲鄙，五酇爲鄙。釋名：「鄙，否也，小邑不能遠通也。」爲備，慎也。爲愊，誠志也。詩傳曰：「慎，誠也。」則備與愊同義。於地孳乳爲堛，凷也，亦滿厚者也。於布帛孳乳爲幅，布帛廣也。詩傳曰：「幅，廣也。」廣亦滿也。春秋傳曰：「富如布帛之有幅焉，爲之制度，使無黜嫚。」黜卽屈謂短，嫚卽曼謂長，不可短長，適中其度，是爲滿也。於體孳乳爲腹，厚也。於器孳乳爲鍑，如釜而大口者。盛滿故衍於畐。鍑旁轉幽變易爲鍪，鍑屬也。旁轉魚變易爲鬴，鍑屬也，或字作釜。於車孳乳爲輻，輪轑也。既以充滿牙轂閒室處，且無輻曰輇，則車庳，有輻曰輪，則車高，故孳乳於畐。於衣孳乳爲複，重衣也。其二百爲皕，亦畐之孳乳矣。啚嗇之義引伸爲不通，孳乳於疾爲痞，痛也。釋名曰：「痞，否也，气否結也。」畐又有富迫之義，釋言曰：「逼，迫也」，卽畐之俗，故孳乳爲楅，以木有所畐束也。又孳乳爲椱，機持繒者。爲輹，車軸縛也。爲犕，易曰「犕牛乘馬」，亦以轡勒束之也。對轉蒸又孳乳爲繃，束也。其佩訓大帶，可孳乳於畐，亦可孳乳於服。畐與**勹**旁轉，其所孳乳多相類。

說文：「**皀**，穀之馨香也。象嘉穀在裹中之形，匕，所以扱之。或說：皀，一粒也。」鴔鵖字從皀聲，故通俗文皀音方力反，與讀若香者分。字或作馥，毛詩「苾芬」，韓詩作「馥芬」。雙聲轉至變易爲飶，食之馨香也。爲苾，馨香也。苾又次對轉諄變易爲㞣，或作芬，艸初生其香分布也。亦爲梤，香木也。詩傳：「芬，芬香也。」則知㞣與梤亦通指諸香矣。皀與飶猶分北與分𠔁，苾與㞣、梤猶八與分也。然皀本象嘉穀在裹中，故孳乳爲秠，一稃二米也。旁轉宵孳乳爲苗，艸生於田者也。詩傳曰：「苗，嘉穀也。」苗旁轉幽變易爲穆，禾也。然皀亦旁轉幽孳乳爲稃，𥢶也，與勹相係。

說文：「**母**，牧也。從女，象褢子形。一曰象乳子也。」此合體象形也。孳乳爲腜，婦胎孕腜兆也。爲𢜮，𢜮憮也。憮者，愛也，亦雙聲相轉。然母者婦道之通稱，說文牝訓畜母，雌訓鳥母，故母又孳乳爲婦，服也。列女傳曰：「魏 曲𣵽負者，魏大夫如耳之母也。」漢書高帝紀曰：「常從王媪、武負貰酒。」如淳曰：「俗謂老大母爲阿負。」負卽婦字。是老母亦稱婦矣。母又孳乳爲娒，女師也。他書亦作傅母。母與娒，猶父與傅。其牧訓養牛人，則母、娒通得孳乳也。

腜亦孳乳爲謀，古文作𠰔，說文但訓慮難曰謀，釋詁肇、基皆訓始，亦訓謀，然則謀亦有始義，猶言經始。臣鍇曰：「腜猶謀也，始謀也。」斯義甚允。謀又孳乳爲媒，謀也，謀合二姓者也。娒孳乳爲誨，曉教也。易卦上體曰𠧩，下體曰貞，貞者卜問，則𠧩者曉教。𠧩宜孳乳於誨。誨又孳乳爲敏，疾也。記中庸曰：「人道敏政，此道敏樹。」敏或作謀，亦有腜孕之義。敏亦孳乳爲拇，將指也。將指最敏，故曰拇。詩：「履帝武敏。」釋訓以爲卽拇。拇分別變易爲胲，足大指毛也。

母於器則孳乳爲鋂，詩傳曰：「子母環也。」記言丘陵爲牡，巛谷爲牝，故母於地形孳乳爲海，天池也。

### 陽聲蒸部乙

說文：「**弓**，以近竆遠也。象形。古者揮作弓。」孳乳爲穹，竆也。詩「以念穹蒼」，則穹有隆高義，猶𠤄躬也。弓形穹，故孳乳爲穹，聲轉亦與𠤄躬相應。名以弓者，又象其聲。孳乳爲弘，弓聲也。弘又變易爲弸，弓彊貌也。弓彊則聲高，弘亦本有彊義，凡作強者皆弘之聲借也。聲轉乃呼強如彊耳。弘又孳乳爲𧮯，谷中響也。爲宏，屋深響也。爲宖，屋響也。此二同字。宏又孳乳爲泓，下深貌也。釋詁：「宏，大也。」對轉之則孳乳爲恢，大也。侅爲奇侅非常，則侅猶偉也。莊子言「恢恑譎怪」，則恢亦奇也。恐二字本同。或侅爲恢之孳乳字。春秋公羊傳云「恢郭」，恢郭之義又孳乳爲槶，匡當也。

穹之孳乳在他物者則爲鞃，車式也。詩傳曰：「鞃，軾中也。」鞃本穹隆，故讀如穹。車前爲軾從弋聲，亦對轉。

說文：「**厷**，臂上也。從又從古文𠃋。古文作𠃋。」此初文純象形也。次對轉侯孳乳爲股，髀也。股𠃋在人有異，在獸一也。其巷門曰閎，屬於𦱹屬之𨛜，亦得云由𠃋孳乳。若掖門語本於亦矣。

說文：「**乃**，曳詞之難也。象气之出難。古文作𢎧，籀文作𠄕。」雙聲轉眞變易爲𠧟，而說文讀若仍，其訓驚聲則當以眞部本音讀之。旁轉寒則爲𩴓，爲見鬼驚詞。其訓隨往則與乃同義，其音如仍，猶甸可讀乘爾。乃旁轉緝又孳乳爲尒，詞之必然也。亦有爲曳詞之難者，如言「鬱陶思君爾」是也。其以稱謂，則乃、尒、而、若、女一矣。

𠧟、乃皆有往義，漢世言𠧟者、乃者，猶往者也。雙聲轉陽則言曩，曏也。曏爲不久，與曩亦一語，與乃非雙聲。

說文：「**升**，十龠也。從斗，亦象形。」升本讀如登，語從斗轉。侯、蒸次對轉。孳乳爲𢍪，禮器也。瓦豆謂之𢍪，而𢍪語亦自豆轉。豆受四升，故𢍪得受義於升。𢍪又孳乳爲鐙，錠也。而鐙語亦自主轉，惟孳乳爲𧯷訓蠡者，乃不與他語轉耳。升可仰承，故孳乳爲丞、爲承。丞，翊也，從廾，從卪，從山，山高奉承之義。承，奉也，受也。此二蓋同字。承對轉之變易爲侍，承也。猶言奉也。孳乳爲𩛥，設食也，亦猶言奉也。若依受義則孳乳爲載，乘也。對轉蒸變易爲乘，覆也。乘、載今義小殊，古則不別，乘車猶登車也。乘又變易爲登，上車也。登從豆，語亦由侸、豎而轉，而古語以升爲登，其義互通。登又引伸爲凡登高之義，對轉之孳乳爲陟，登也。爲德，升也。此二同字。登又孳乳爲𨋬，軺車後登也。爲隥，仰也。爲抍，上舉也。陟又孳乳爲騭，牡馬也。夏小正「執陟攻駒」，以陟爲之。騭能乘牝，故釋詁陟、騭皆訓升。於牛能乘牝者爲特，朴特，牛父也。與騭同音，亦孳乳於陟。

說文：「**鳳**，神鳥也。從鳥凡聲。古文作𢐴，象形。鳳飛羣鳥從以萬數，故以爲朋黨字。古文又作鵬。」𢐴者，最初古文，與小篆音分蒸、侵。漢書宣帝紀：元康三年詔曰：『今春五色鳥以萬數飛過屬縣。』神爵三年詔曰：『𠧟者正月乙丑，鳳皇甘露降集京師，羣鳥從以萬數。』是漢世所見實然。朋引伸爲朋黨字，孳乳爲倗，輔也。或曰：鳳轉入侵，自荀子引詩既以鳳、心爲韻，蓋亦古矣。朋黨字在古，本**品**之借，衆庶也。不當以羣鳥從鳳爲說，品轉蒸則孳乳爲倗。

說文：「**仌**，凍也。象水凝之形也。」孳乳爲冰，水堅也。俗冰作凝。仌亦冰也。仌次對轉幽則爲雹，雨仌也。其他物凝者語亦由仌孳乳，故對轉之則得衃，凝血也。冰旁轉談亦得䘓，羊凝血也。其𠗙訓寒者，亦猶𠘡、凔、冷、凓之從仌，而聲自冰轉。

**文始九 宵談盇類**



宵談對轉：說文訬讀若毚，灂亦兼晐瀺字。爵弁作纔，形體音讀既兩通矣。高、垚與广、厃同語，弱、嫋與冄、㚩一名。斬卽釗也，劖卽劋也，消卽殲也，稍卽漸也。說文：「稍，出物有漸也。」本當作，今借漸。以詹爲到，古之典言；稱儋曰挑，今之恒語。此閲世無變者也。廣韻灝入感韻而孂亦入忝韻，則宵且轉侵，幽亦轉談。

宵盇對轉：若撩之與擸，獠之與獵，剽之與砭，說文：「剽，砭刺也。」燿之與𣋓，敫之與皣，皆相轉也。聑當變爲弔當，豓冶變爲姚冶，亦有數例。以盇部字少，故宵次對緝者多。

談盇相近，同居互轉，徒分平入耳。如耴之與聸、耼、𦕒，本非異語。拈亦爲𢬴，鉆亦爲辄，則非有甚分也。以三百篇用韻，談、盇有殊，故昔人區爲兩部，其例猶侵緝也。

宵與之爲近旁轉，與幽、侯爲次旁轉，談、盇與蒸爲近旁轉，與冬、侵、緝、東爲次旁轉。由此得次對轉各如例。

### 陰聲宵部甲

說文：「**高**，崇也。象臺觀高之形。從冖囗，與倉、舍同意。」「垚，土之高也。從三土。」此二同字。臺卽築土四方而高者也。高當象重臺，字本當作形，古文筆迹小異。作亠者，或作冖，如黍從雨省聲，中本作宀，孔子以爲從禾入水，則宀、亠難分也。然則爲初文，垚爲準初文。又變易爲堯，高也，古文作𡋰。又變易爲嶢，焦嶢，山高貌。孳乳爲𠨲，岸上見也。旁轉侯孳乳爲𡶓，小篆作嶽，東岱、南霍、西華、北恒、中大室也。高與广聲義對轉。凡長爲高，上見爲高，登進爲高，材傑爲高。

長爲高，孳乳於鳥爲翹，尾長毛也。釋訓：「翹翹，危也。」危亦高也。翹之爲高，猶翰之爲高矣。於馬爲驕，馬高六尺爲驕。於豕爲𩫚，豕鬣如筆管者。對轉談於犬爲獫，長喙犬也。

上見爲高卽𠨲之義，孳乳爲隺，高至也。爲顤，高長頭。爲𩕀，𩕀顏高也。旁轉侯爲𩓆，前面𡶓𡶓也。在本部又爲奡，嫚也。奡又孳乳爲傲，倨也。爲嫯，㑄㑥也。爲叴，高气也。其歊、囂皆爲气出，亦高之孳乳，與丂相係。

登進爲高，孳乳爲夰，放也。夰又變易爲敖，游也。其於白也，爲㚖，大白澤也。爲皋，气皋白之進也。爲敫，光景流也。爲昦，春爲昦天，元气昦昦也。此四引伸爲凡白之義。孳乳爲皛，顯也。對轉談皛爲㬎，衆明也。兼入侵、緝。在本部又孳乳爲杲，明也。爲曉，明也。變易爲皢，日之白也。爲暤，晧旰也。旁轉幽變易爲晧，日出貌。爲旭，日旦出貌。在宵又孳乳爲皎，月之白也。爲皦，玉石之白也。從二白，蓋俗字。爲顥，白首也。爲縞，鮮卮也。詩傳曰：「縞衣白色。」爲㿥，鳥之白也。變易爲翯，鳥白肥澤貌。高、明本一義之變，故高遞衍爲此。其敖又孳乳爲翱，翱翔也。釋名曰：「翱，敖也。」次對轉緝當爲翊，飛貌。其㚖爲大白澤，轉幽與洪水浩浩相應。浩本訓澆，其爲浩浩者，次對轉東，溶爲水盛，義則相應。在宵有滈，爲久雨意，亦近。

材傑爲高，孳乳爲僑，高也。爲𠢕，健也。爲趫，善緣木走之才也。旁轉幽孳乳爲赳，輕勁有才力也。對轉談孳乳爲𠭖，進取也。次對轉東𠭖爲勈，气也。其在本部又孳乳爲驁，駿馬也。爲驍，良馬也。爲獟，𤜵犬也。

其舉足小高爲蹻，亦爲趬。又屐爲屩，所以載足使高，屩與屐亦雙聲。亦高之孳乳也。

說文：「**𥄉**，到首也。賈侍中說，此斷首到縣𥄉字。」孳乳爲梟，不孝鳥也，故日至捕梟磔之，從鳥頭在木上。

說文：「**爻**，交也。象易六爻頭交也。」變易爲殽，相雜錯也。孳乳爲駁，馬色不純也。爲犖，駁牛也。雜錯之義又引伸爲錯繆，孳乳爲𧢢，視誤也。莊子胠篋曰：「皆外立其德而以爚亂天下者也。」荀子非十二子曰：「飾邪說，文姦言，以梟亂天下。」爚、梟皆𧢢字，猶言詿誤天下也。

易曰：「爻也者，效此者也。爻也者，效天下之動者也。」㸚爲二爻，其孔㸚㸚，爽字從之，故知爻有明見之義。孳乳爲效，象也。爲覞，並視也。爲恔，憭也。恔作舌音變易爲憭，慧也。效象之義，又引伸爲效法，故效又變易爲𡥈，效也。𡥈又孳乳爲教，上所施下所效也。旁轉幽與𦥑屬之斅相應，覺悟也。與恔相會。

叕有麗爾之義，爻亦如之。孳乳爲姣，好也。對轉盇變易爲豓，好而長也。姣言壯佼、佼大，豓亦從豐訓大，故知同字。豓旁轉緝變易爲嬮，好也。嬮對轉幽則近好矣。其嬥訓直好，宜亦姣之語變也。

說文：「**交**，交脛也。從大，象交形。」孳乳爲䢒，會也。爲絞，縊也。爲筊，竹索也。索亦相交。爲烄，交木然也。爲𤉧，交灼木也。爲佼，交也。此蓋交游之字。然交本專訓交脛，爻通而交別也，故又孳乳爲骹，脛也。骹旁轉之變易爲骸，脛骨也。骹與骸猶覈與核矣。其在鳥獸，鵁𪂴得名於交精，蛟得名於拘絞。

要爲身中，象人要自𦥑之形，從𦥑，交省聲。其得義當於絞，猶言自約束也。故要約引伸同訓。節訓竹約，猶竹要也。要孳乳爲約，纏束也。約次對轉緝變易爲裛，纏也。依段從西都賦、琴賦注、後漢書班固傳注所引訂正。約又引伸爲節約，孳乳爲仢，約也。對轉談孳乳爲儉，約也。

說文：「**樂**，五聲八音總名。象鼓鼙木𧇽也。」此合體象形字也。樂引伸爲哀樂之樂，聞樂則樂，與喜從豈同意。說文無笑，蓋卽樂字，讀如鑠。書藥切。孳乳爲𡝩，一曰女子笑貌。爲籲，小爾雅廣言：「籲，和也。」旁轉之則台，說也，與𡝩同。怡，和也，與籲同。

之部之台變易爲喜，樂也。爲僖，樂也。爲憙，說也。爲媐，說樂也。爲歖，卒喜也。爲𠶷，快也。快者，喜也。旁轉幽又變易爲嗂，喜也。對轉蒸媐則變易爲嬹，說也。𠶷又孳乳爲𢡃，滿也。爲𠐥，安也。台、喜、僖、憙、媐、歖、𠶷又孳乳爲娭，戲也。爲悝，啁也。娭還宵變易爲謔，戲也。媐、娭又孳乳爲毐，人無行也，讀若娭。諸言冶容者卽此字。娭旁轉幽孳乳爲優，倡也。本以作樂且無行者也。怡訓和，轉幽亦孳乳爲憂，和之行也。

說釋卽說懌，說懌亦爲說釋。台訓說，復孳乳爲冶，消也。臣鍇引木玄虛海賦曰：「陽仌不冶。」字從仌，本義當爲仌銷，引伸爲金銷。還宵孳乳爲鑠，銷金也。鑠本音如燿，藝文志：「燿金爲刃。」借爲鑠。轉作齒音變易爲銷，鑠金也。音如燿，則又次對轉東孳乳爲鎔，冶器法也。倉頡篇曰：「鎔，炭鑪所以銷鐵也。」鑠又挾台之舌音，台有能、駘諸音。旁轉幽爲鑄，銷金也。台又孳乳爲飴，米糱煎也。亦煮米銷爛爲之，與冶同象。釋名曰：「飴，形怡怡也。」台又孳乳爲駘，馬銜脫也。脫古亦作說，方言：「台，失也。」「胎，逃也。」皆駘字之義，馬欲逃故脫銜，莊子所謂「詭銜竊轡」也。然古字祇作台。駘又孳乳爲詒，相欺詒也。詭銜是欺也。其台訓我者，乃由之蒸對轉，舌音與朕雙聲，故台、朕一語也。然無正字。

說文：「**夭**，屈也。從大，象形。」此合體象形字也。孳乳爲玅，急戾也。爲喬，高而曲也。爲橈，曲木也。夭又引伸爲短折不終，孳乳亦爲䄏，地反物爲䄏。衣服歌䚻艸木之怪謂之䄏。釋名曰：「䄏，夭也。夭害物也。」

說文：「**刀**，兵也。象形。」孳乳爲鉊，大鎌也。鉊對轉談變易爲鎌，鍥也。刀又對轉談孳乳爲劍，人所帶兵也。刀可舒作齒音如鉊，劍亦可舒作齒音如僉。刀又孳乳於艸爲芀，葦華也。此亦曰蒹錐，穎如刀錐，故受聲義於刀。對轉談則爲蒹，雚之未秀者也。爲薕，蒹也。此二同字。自釋艸分爲二，說文因之，唐韻蒹切古恬，廉切力鹽，喉舌有分，古音蓋皆作薕，與鎌音義亦相係。

說文：「**鳥**，長尾禽總名也。象形。鳥之足似匕，從匕。」翟爲山雉尾長，故純受名於鳥。古音翟本如掉，又掉摇也，春秋傳曰「尾大不掉」，掉當爲掉尾專名，亦孳乳於鳥。然鳥之音兼在宵、幽。

凡長尾者不皆彊翮，孔雀、翟雉皆然，故不能高飛。然必長尾乃不偏蕩，如船之有舳矣。鳥亦孳乳爲翏，高飛也。對轉緝亦爲翊，與高屬之翱相係，飛貌也。漢郊祀歌「泛翊翊」，師古音立，曹憲博雅音亦有力荅一切，皆與翏正紐雙聲也。其旁紐雙聲，則翏次對轉盇變易爲𦐇，飛盛貌。翏又孳乳爲飂，高風也。翊又孳乳爲颯，翔風也。復引伸爲曠遠義，翏孳乳爲廫，空虛也。旁轉宵孳乳爲遼，遠也。

說文：「**㲋**，獸也。似兔靑色而大。象形。籀文作𠜌。」𢒫㲋、兔雙聲，古蓋一字。由宵轉而至魚則爲**兔**，然㲋亦兼入魚，故從𣔵聲乃讀若薄。㲋、兔雖分大小，初造文者必不委細分別，其一字異形可知也。㲋舒作齒音對轉談爲毚，狡兔也，兔之駿者，從㲋兔。以訬讀如毚證之，明㲋、兔無二也。㲋善跳，故孳乳爲超，跳也。超變易爲跳，蹷也，一曰躍也。跳又變易爲趒，雀行也。次對轉東變易爲踊，古音如筩，如通。跳也。踊又分別變易爲𧻹，喪擗𧻹也。超、跳孳乳則爲躍，迅也。變易爲趯，躍也。亦孳乳爲夲，進趣也。爲䟏，動也。作齒音孳乳爲趮，疾也。在魚則麤爲行超遠，亦與兔相應。㲋又孳乳爲訬，訬𢺕也，一曰訬獪。漢書叙傳曰「江都訬輕」，而訬固讀若毚。毚孳乳爲儳，儳互，不齊也。春秋國語曰「戎狄冒沒輕儳」，則儳、訬同義。又孳乳爲暫，不久也。漢世語以猝乍爲暫，廣雅釋詁：「暫，猝也。」記曲禮曰：「長者不及無儳言。」注：「儳，猶暫也。」斂作喉音則孳乳爲嬐，敏疾也。齒音亦作息廉切。據史記司馬相如傳：「嬐侵潯而高縱。」漢書嬐作僸，音禁。索隱嬐音魚錦反。徐廣曰：「嬐音孅。」旁轉緝則儳爲㛼，疾言失次也。暫又孳乳爲覢，暫見也。爲睒，暫視貌。此二同字。又旁轉侵孳乳爲闖，馬出門貌也。春秋公羊傳曰：「闖然公子陽生。」說文引作覢。其談部閃爲闚頭門中，又𡟨爲不媚前卻𡟨𡟨，曹大家女誠曰「視聽陜輸」，亦皆與覢、睒相近。

超、跳轉幽則言坴，本土凷坴坴也，一曰坴梁地。坴者，跳也。亦或作陸，莊子馬蹏云：「翹足而陸。」孳乳於魚爲鼀，𡴆鼀，詹諸也，其行𡴆𡴆。𡴆𡴆亦跳也。坴次對轉蒸則爲夌，越也。

水吏曰沑，味列曰𩰢，本音如丑、如吏，皆舌音。沑在幽，𩰢在之，亦與超跳旁轉相係。沑又孳乳爲衄，鼻出血也。𩰢轉宵又得藥毒之癆，食辛嚛之嚛。

說文無免，有從免聲之字，錢大昕以爲兔字之別，段玉裁以爲免逸，故從兔不見足。尋兔嫚訑善逃，段說誠合。或以爲免卽俛字，象俛首形，尙非本義。或以爲免卽㝃字，從人、也省、從儿，則繆說也。若錢氏以爲卽兔，不如云卽㲋也。㲋籀文作𠜌，少變則爲，又變乃成免，故說文非無免字，乃卽𠜌字爾。㲋本孳乳爲跳，跳亦孳乳爲逃，亡也。項羽傳曰：「羽進圍成皋，漢王跳。」跳卽逃也。免卽𠜌字，古文以爲逃字。春秋傳：「君免乎？銳司徒免乎？既免，復踞轉而鼓琴。」廣雅釋詁：「免，脫也。」實卽逃字，故頫字從逃省，或字作俛從免，明免、逃爲古今字。其他從免之字讀入寒部者，蓋是從俛省聲，亦或古文本有兩讀爾。

逃旁轉之則與駘相應。兔性謾訑，故逃亦與詒相應。

說文：「**𠧞**，灼龜坼也。從卜兆，象形。古文作兆。」兆者，初文也。孳乳爲𠧙，卜問也。對轉談孳乳爲占，兆本音如掉，占本音如坫。視兆間也。占又孳乳爲讖，驗也。案賈誼傳曰：「發書占之，讖言其度。」是讖本占書。趙世家秦繆公病七日而寤，告公孫支，公孫支書而臧之，秦讖於是出矣。此則占夢之書亦得稱讖，非河雒圖書之謂也。讖又變易爲籤，驗也。亦猶卜籀之字從竹也。占又孳乳爲覘，闚視也。變易爲閃，闚頭門中也，與㲋屬之覢相係。旁轉侵又孳乳爲覝，察視也。爲𧡬，私出頭貌也。旁轉緝又孳乳爲諜，軍中反間也。此皆隱占密事，故孳乳於占。

兆爲灼龜坼，引伸爲凡坼之稱。孳乳爲肁，始開也。又孳乳爲挑，撓也。抉字說解曰：「抉，挑也。」是挑、抉同義。凡挑抉必由縫際也。引伸孳乳亦爲撓，𢺕也。撓又孳乳爲嬈，苛也，一曰𢺕戲弄也。斂入喉則爲虐，殘也。舒作齒則爲誚，嬈譊也，小篆作譙。挑亦孳乳爲誂，相呼㕗也。㕗，相訹呼也。音本於羑。羑，進善也。皆在之部。旁轉幽又孳乳爲啁，啁嘐也。倉頡篇曰：「啁，調也。」卽今嘲字。

兆爲灼龜坼，孳乳亦爲灼，灸也，與卜衍爲爆同意，與主相係。灼叠韻變易爲𤌍，灼也。又爲旐，龜蛇四游。釋名：「旐，兆也。」


說文：「**了**，尥也。從子無臂。象形。」無臂而言尥者，謂子在腹中，手足拳曲相交不見臂，故云無臂。了與巳反覆相似，古音巳或如里，如㭒或作梩，是其例。與了之宵旁轉，本一形而義相異。了變易爲尥，行脛相交也。孳乳爲繚，纏也。繚又變易爲繞，纏也。繞又孳乳爲褭，以組帶馬也。其繚戾之義，舒作齒音則孳乳爲弨，弓反也。繚之孳乳於宮室者爲㙩，周垣也。繞之孳乳於蟲者爲蟯，腹中短蟲也。

說文：「**巢**，鳥在木上曰巢；在穴曰窠。從木，象形。」此合體象形字也。孳乳爲樔，澤中守艸樓也，此所謂橧巢。爲轈，兵車高如巢以望敵也。又孳乳爲橾，車轂中空也。攷工記作藪，鄭司農曰：「藪，讀如蠭藪之藪。」蠭藪卽蠭巢，是橾之名本於巢，謂轂空處衆輻所趣形若蠭巢也。

說文：「**爪**，丮也。覆手曰爪。」變易爲操，把持也。丮亦持也。孳乳爲鈔，叉取也。鈔對轉談變易爲㨻，長楊賦：「麾城㨻邑」，倉頡篇曰：「㨻，𢫦取也。」次對轉緝變易爲捷，獵也。捷又斂作舌音旁轉盇變易爲獵，放獵逐禽也。獵還宵變易爲獠，獵也。鈔取之字亦或作撈。獵在盇又孳乳爲臘，冬至後三戌臘祭百神。風俗通義曰：「臘，獵也。」

說文：「**勺**，挹取也。象形。中有實，與包同意。」此有二音：一如酌在齒，斂則入舌；一如約在喉。如酌者，變易爲酌，盛酒行觴也。次對轉侵變易爲斟，勺也。如約者旁轉幽變易爲舀，抒臼也。舀對轉緝變易爲挹，抒也。酌旁轉幽孳乳爲醮，士冠禮注：「酌而無酬酢曰醮。」又諸挹取皆得言勺，故勺又孳乳爲釣，鉤魚也。勺則激水，故孳乳爲激，水礙衺疾波也，一曰半遮也。變易爲汋，激水聲也。

勺之器如枓，故枓訓勺，孳乳爲杓，枓柄也，從木勺聲。古音蓋如勺矣。田器亦似勺，故孳乳爲𣂁，爾雅曰：「𣂁謂之𤲣。」變易爲銚，詩傳曰：「錢，銚也。」說文訓温器，一曰田器。次對轉緝變易爲𤲣，𣂁也。對轉談變易爲銛，臿屬也。次對轉東變易爲鉵，㭒屬也。旁轉之變易爲㭒，臿也。㭒又孳乳爲枱，耒耑也。𣂁又孳乳爲𨹸，耕以臿浚出下壚土也。其𣂁字又訓利，對轉談亦變易爲銛，利字說解曰：「銛也。」𨹸之對轉當孳乳爲塹，阬也。塹山垔谷，亦卽浚土出之也。

說文：「**爵**，禮器也。象爵之形，中有鬯酒，又持之也。所以飲器象爵者，取其鳴節節足足也。古文作𠕢。」此獨體象形也。蓋本作形，變作，轉寫作𠕢，本象雀形，變易爲雀、爲爵。雀，依人小鳥也。爵，禮器也。遂分爲二，從雀之義對轉談孳乳爲纔，帛雀頭色也。卽經典爵弁字，亦或作緅，攷工記曰：「三入爲纁，五入爲緅，七入爲緇。」說文亦引別說，謂纔微黑色如紺。還宵變易爲繰，帛如紺色也。次對轉之孳乳爲緇，帛黑色也，古文亦作䊷，說文闕。從爵之義孳乳爲釂，飲酒盡也。旁轉幽變易爲𣤹，酒盡也。又孳乳爲潐，盡也。潐還宵變易爲消，盡也。消對轉談變易爲殲，微盡也，故韓詩說：「爵，盡也。」其宵訓夜者，舍人云「陽氣消也」，亦受聲義於消，然消息宵之相對，宵亦兼取息義。

記明堂位曰：「爵，夏后氏以琖，殷以斝，周以爵。」詩傳琖作醆，字又作盞。方言：「盞，杯也。」說文無琖、醆、盞。尋此三字，皆爵之音變。爵聲同雀而𢧵從雀聲，戔、𢧵音相似，書「𢧵𢧵善諞言」，亦作戔戔、諓諓。然則爵音小變如𢧵，又變爲琖、醆、盞，非異字也。說文纔亦訓淺，此皆越弇侈之紀者也。

雀、爵聲義皆與小通，凡以雀、爵爲名者皆取小義。如蘥爲爵麥是也。爵所孳乳亦通於**小**。

說文：「**小**，物之微也。從八丨，見而八分之。」丨本下上通之字，然於此爲指事。小有兩音：一讀如本音作小，亦可作少，此齒音也；一讀如眇，此唇音也。其韻本在宵，亦轉如𢧵入泰。

小孳乳爲少，不多也。轉泰變易爲尐，少也。猶𢧵得聲於雀矣。方言：「尐、杪，小也」。小又孳乳爲娋，小小侵也。爲稍，出物有漸也。爲削，一曰析也。爲揱，人臂貌。攷工記曰：「揱爾而纖。」爲哨，不容也。攷工記曰：「大匈哨後。」注：「哨，頃小也。」爲陗，陵也。於繒爲綃，生絲也。此最輕細者也。於天爲霄，雨䨘爲霄，言小如稷也。於邑爲𨛍，大夫稍稍所食邑也。於木爲梢，釋木：「梢梢，擢。」注：「木無枝柯梢擢長而殺者。」然此諸字各從肖聲。肖者，骨肉相似。老子曰：「道大似不肖。若肖，久矣其細也夫。」是肖本有小義，故方言曰：「肖，小也。」然則小孳乳爲肖，乃孳乳爲娋、稍等字。其肖又別孳乳爲蛸，蟲蛸，𧒾蠰子。亦謂骨肉相似也。小又孳乳爲灂，水小聲也。爲沼，小池也。從一切經音義引。爲軺，小車也。旁轉幽孳乳爲𥼚，早取穀也，一曰小。其對轉談則纖爲細，孅爲銳細，與𢆉屬之兓相係。揱對轉談則變易爲攕，好手貌也。灂對轉談則變易爲瀺，說文未録。陗對轉談則變易爲磛，礹也。或曰：取物之上爲撟捎。捎義自兓、孅對轉孳乳。凡物𠂤垛之，則上成兓形，故取物之上曰捎。攷工記注：「捎，除也。」則又孳乳爲䈰，陳留謂飯帚曰䈰。

從眇之音小、少對轉談皆孳乳爲貶，損也。在本部又孳乳爲眇，一目小也。眇又孳乳爲瞟，察也。變易爲𧢄，目有察省見也。此皆小目視之也。小又孳乳爲篎，小管謂之篎。爲秒，禾芒也。爲蔈，一曰末也。爲杪，木標末也。變易爲標，木杪末也。此四又孳乳爲鏢，刀削末銅也。通俗文曰：「刀鏠曰鏢。」鏢又孳乳爲剽，砭刺也。剽對轉盇變易爲砭，以石刺病也。又貶卽今匱乏字。次對轉之孳乳爲𢞎，𢢞也。

從尐之音小、尐皆孳乳爲𩯰，束髮少也。爲𪇲，𪇲鳥也，玉篇云：「小鷄。」

從少、眇兩音小、少皆孳乳爲𪆄𪃐，桃蟲也。詩傳曰：「鳥之始小終大者也。」

說文：「**棗**，羊棗也。從重朿。」

說文：「**皃**，頌儀也。從儿，白象人面形。」此合體象形字也。皃之，亦曰皃，猶形爲象形。旁轉幽孳乳爲㣎，細文也，從彡𡭴省。𡭴者，際見之白。韓非外儲說左上曰：「客有爲周君畫莢者，曰：『築十版之牆，鑿八尺之牖，而以日始出時加之其上而觀。』周君爲之，望見其狀，盡成龍蛇禽獸車馬，萬物之狀備具。」蓋古有此畫技，因際見之白以箸細文，特爲作㣎字，今所謂描也。經典穆字亦借爲㣎，詩傳曰：「穆穆，美也。」㣎還宵孳乳爲𢤧，美也，卽今妙字。又孳乳爲媌，目裏好也。又孳乳爲廟，尊先祖皃也。猶言像設君室矣。其幽部䰍訓桼，從髟聲，本脣音。㯡訓桼垸已復桼之，亦似孳乳於㣎。㡔爲䰍布，又衍於䰍。

說文：「**毛**，眉髮之屬及獸毛也。象形。」旁轉幽孳乳爲髟，長髮猋猋也。還宵變易爲髦，髮也。髮中豪者稱髦。雙聲轉寒髦又孳乳爲鬗，髮長也。䰓爲髮貌，蓋又鬗之孳乳，由寒旁轉眞也。髟又孳乳爲𩭾，髮至眉也。旁轉侯又孳乳爲䯽，髮貌。䯽雙聲對轉東則蓬頭之蓬字也。鬗字，說文讀若蔓，漢郊祀歌曰「鬗長馳」，直以爲曼字。曼，引也。詩傳曰：「曼，長也。」本從冒聲在幽部，與髦旁轉，與髟叠韻，本亦得言髟之孳乳。其袤訓由帶以上，一曰南北曰袤，東西曰廣，小爾雅廣言、周髀算經注皆云「袤，長也」，則由曼孳乳。其䟂爲行遲，慢爲憜，嫚爲侮傷，皆延引之義，亦孳乳於曼也。嫚旁轉之變易爲侮，傷也。

髦又旁轉之孳乳爲犛，西南夷長髦牛也。犛又還宵孳乳爲氂，犛牛尾也。氂亦可作里之切，故晏萊卽晏氂。犛亦可作莫交切，故犛牛稱旄牛。如詩言「如蠻如髦」，坶誓作「髳」，漢令有髳長，魏 晉以後通稱俚人，今復云苗人，則髦、俚音相轉也。犛復孳乳爲斄，彊曲毛也。氂復孳乳爲旄，幢也。以髦牛尾爲之，故曰旄。旄又孳乳爲緢，旄絲也。

毛又孳乳爲表，上衣也。古者衣裘，故以毛爲表。引伸爲顯箸在外之義，故表孳乳爲幖，識也。爲㬥，晞也。爲襮，黼領也。亦爲㬧，領連也。或曰：裏訓衣內，與表亦一聲之轉，猶氂與犛矣。上古以裘爲表，既有裼襲，則裘在裏矣。

### 陽聲談部乙

說文：「**广**，因厂爲屋，象對刺高屋形。」广與高、垚聲義對轉。孳乳爲厃，仰也，一曰屋梠也，秦謂之楣，齊謂之厃。仰之義變易爲儼，昂頭也。屋梠之義變易爲檐，㮰也。檐又變易爲䦲，䦲謂之樀，釋宮但作檐。广又引伸爲凡高之義，孳乳爲𠪚，崟也。旁轉侵變易爲崟，山之岑崟。又孳乳爲巖，岸也。巖旁轉侵變易爲嵒，山巖也。又孳乳爲險，阻難也。爲阽，壁危也。爲坫，釋宮曰：「垝謂之坫。」謂㙐也。險又孳乳爲憸，憸詖也，憸利於上，佞人也。憸雙聲轉寒爲𢘁，疾利口也。

厃既變易爲儼，故孳乳爲瞻，臨視也。爲闞，望也。凡登高無障，故便仰視亦便下覜。今人以瞻爲瞻仰，詩亦已言「瞻仰昦天」，蓋本俛仰之通名也。瞻對轉宵孳乳爲覜，諸侯三年大相聘曰覜。覜，視也。


广者，**高**、**垚**之陽聲，此初文有轉注也。儼卽奡，𠪚、巖卽嶢。此孳乳之文相轉注也。

說文：「**凵**，張口也。象形。」變易爲欠，張口氣悟也，象氣從人上出之形。凵者，初文。欠者，準初文也。欠又旁轉侵變易爲欽，欠貌，則後出字也。凵又孳乳爲坎，陷也。坎雙聲轉歌變易爲坷，坎坷也。在本部則變易爲臽，小阱也。爲窞，坎中小坎也。爲陷，高下也。與凶相係。疑凶亦凵之變易也。窞對轉宵孳乳爲㲻，沒水也。又孳乳爲淖，泥也。皆舌音也。淖還談又變易爲淊，泥水淊淊也。今作喉音。陷旁轉侵孳乳爲䁍，目陷也。䁍次對轉宵變易爲窅，深目也。窅與陷正對轉矣。陷旁轉緝又孳乳爲䆘，入衇刺穴謂之䆘，卽通俗文掐字[[22]](#footnote-22)。陷引伸爲諸不足之義，孳乳爲歉，歉食不滿也。歉旁轉侵變易爲歁，食不滿也，讀若坎。歉又孳乳爲謙，敬也。

說文：「**炎**，火光上也。從重火。」有二音：一在喉如炎；一在舌如談。變易爲焱，火華也。爲燄，火行微燄燄也。爲爓，火爓也。依段正。爲煔，火行也。爲𦧡，炎光也。對轉宵爲爚，火飛也。近轉盇孳乳爲𣋓，光貌。爲爗，盛也。對轉宵爲燿，照也。旁轉緝爲昱，日明也。依段從一切經音義及玉篇訂。日亦火也。爲煜，燿也。爲熠，盛光也。

熱亦爲炎，對轉宵孳乳爲熇，火熱也。旁轉侵孳乳爲㶣，小熱也。爲燂，火熱也。說文失灷字，依攷工記故書燂作朕，則灷當爲燂之古文。蒸侵旁轉。熇又孳乳爲鎬，温器也。爲銚，温器也。旁轉幽爲䥝，温器也。此三蓋同字。

燒爇亦炎引伸之義，對轉宵孳乳爲燒，爇也，本從堯聲，則喉音也。爲尞，紫祭天也。尞又變易爲燎，放火也。從二火，蓋俗字。尞旁轉幽變易爲槱，積木燎之也。又孳乳爲熮，火貌。尞還談則孳乳爲栝，炊竈木也。燎亦孳乳爲爒，炙也。烹煮亦炎引伸之義，對轉宵孳乳爲𩱲，內肉及菜湯中薄出之也。𩱲次對轉侵孳乳爲燅，於湯中瀹肉也。其礿爲夏祭，以新菜可𩱲爲言，亦一義也。燅旁轉盇孳乳爲𤏻，火熟也。火煣亦曰炎，孳乳爲熑，火煣車輞絕也。物燥亦因於炎。舒作齒音對轉宵孳乳爲燥，乾也。從喉音次對轉之孳乳爲熙，燥也。

說文：「**𢎘**，嘾也。艸木之華未發圅然。象形。」變易爲𢎙，艸木𢎙盛也。爲𣐺，木垂華實也。然𢎘與扈雙聲，故古文扈作𢎘，從𢎘聲。廣成頌「蓶扈黊熒」卽以扈爲𢎘，此猶𠭖從古聲。談與魚雖遠，猶相轉也。故𢎘變易入魚爲𠌶，艸木𠌶也。又變易爲華，榮也。𠌶對轉魚變易爲𤯷，𠌶榮也。又分別變易爲英，艸榮而不實者，一曰黃英。𠌶旁轉支亦分別變易爲蘳，黃𠌶也。而廣成頌但作黊。黊者，鱻明黃也。黃之言光也。英孳乳亦爲瑛，玉光也。猶蘳可祇作黊矣。榮本桐木而以爲𠌶者，卽黊、蘳之對轉語也。又以「燄燄」作「庸庸」、「閻職」作「庸職」例之，則𢎘與甬亦相轉。甬者，艸木華甬甬也。與由屬之𧄎相係。𣐺字從𢎙而字作，則𢎘亦作。小徐隸書作。莊子齊物論「之刀刀」，恐本作「之𢎘𢎘」。隸書似刀兵字耳。

其艸木華獨得𢎘名者，則爲䓿𧂄，夫容𠌶也。未發爲䓿𧂄，已發爲夫容，未發則𢎘嘾然也。然䓿雙聲轉歌爲荷，夫容葉也。荷又小變爲茄，夫渠莖也。茄與氒又近轉，荷、茄亦爲大名。

說文：「**圅**，舌也。象形。舌體𢎘𢎘，𢎘亦聲。」圅雖象形兼聲，其義實因於𢎘，聲義又與㐁通。初文或但作𢎘，作㐁。圅者，準初文也。俗字作肣，亦兼入侵。孳乳爲嗛，口有所銜也。在侵爲含，嗛也。含又變易作嘾，含深也。孳乳爲銜，馬勒口中也。在談孳乳爲鼸，䶃也。郭璞曰：「以頰裹臧食者。」墨子非儒曰：「魐鼠臧而羝羊視。」引伸之，人之輔車亦曰鼸車。在侵則作䶃，鼠屬也，讀若含。

嗛又孳乳爲啗，食也。變易爲啖，噍啖也。舒作齒音爲嚵，小𠻜也。斂作喉音旁轉侵爲䶢，齧也。嚵旁轉緝變易爲㗱，噍也。㗱對轉幽變易爲噍，齧也。啖又以喉音音如炎。對轉宵變易爲肴，啖也。引伸遂謂所啖者爲肴。人啖之亦曰啖。喉音近轉盇孳乳爲饁，餉田也。

圅者，嗛也。故孳乳爲慊，疑也。慊又孳乳爲嫌，不平於心也，一曰疑也。漢世多以銜爲之，諭以次骨。

說文：「**甘**，美也。從口含一。一，道也。」此合體指事也。道卽覃之借，長味也。猶禫服作導服，幽、侵對轉相借也。甘又變易爲𤯍，和也。爲甛，美也。旁轉侵變易爲覃，長味也。爲醰，甛長味也。旁轉冬亦在本部孳乳爲䤗，酒味淫也，讀若豓。甘又孳乳爲淡，薄味也。稼穡作甘，味本淡，故薄味與美相長也。甘對轉宵又孳乳爲膏，肥也。爲𦞦，肉羹也。爲膮，豕肉羹也。𦞦、膮亦與圅屬之肴相應。膏又孳乳爲灝，豆汁也。豆汁肥最多。還談孳乳爲泔，周謂潘曰泔，其肥亦多。甘之在艸者對轉宵孳乳爲䔌，葛屬。山海經作䓘，云「其味如飴」。在本部則孳乳爲苷，甘艸也。

甘之亦曰甘，孳乳爲䐄，食肉不猒也。爲酣，酒樂也。旁轉緝孳乳爲猒，飽也。猒對轉幽變易爲匓，飽也，民祭祝曰「猒匓」。匓又旁轉宵變易爲𩜈，春秋傳曰「加膳則𩜈賜」，注：「𩜈，猒也。」亦爲饒，飽也。說文𩜈訓燕食。旁轉侯則醧爲宴私飲，醧亦作饇，而詩傳亦訓飽。侯部又有䣱字，酒醟也。義皆相通。

春秋傳曰：「惟食忘𢝊」。淡又孳乳爲憺，安也。變易爲倓，安也。旁轉蒸爲憕，平也。甛又孳乳爲恬，安也。猒又孳乳爲懕，安也。變易爲㥦，快也。懕近轉侵則作愔，說文未録。

說文：「**㐁**，舌貌。從𧮫省，象形。古文作𠀬。讀若三年導服之導。一曰竹上皮。讀若沾。一曰讀若誓。」沾在談，導卽禫在侵，本出入二部也。𠀬、㐁二形皆象舌，文不必從𧮫省也。在侵近轉緝孳乳爲𦧥，歠也。在談孳乳爲狧，犬食也。他合切，卽嚃矣。對轉宵孳乳爲饕，貪也。飻亦貪也，與饕雙聲相轉。在侵則孳乳爲貪，欲物也。貪又變易爲婪，爲惏，皆貪也。爲㜤，下志貪頑也。婪舒作齒音爲㜗，婪也。𦧥又近轉侵孳乳爲嗿，聲也。詩曰：「有嗿其饁。」凡**圅**、㐁、**甘**三文所孳乳者，率皆可轉。

說文：「**冄**，毛冄冄也。象形。」孳乳爲𩓾，頰須也。旁轉蒸孳乳爲𤮪，羽獵韋絝也，字或作𧜈，虞書曰「鳥獸𧜈毛」。尋𧜈爲鳥獸細毛，則韋絝蓋毳絝，通言韋也。次對轉之孳乳爲䩸，鞌毳飾也。𧜈、䩸本對轉，今則䩸入東部，俗字作絨。

冄與而談之次對轉，其所孳乳皆有耎弱温厚之義，故冄孳乳爲㞋，柔皮也。㞋字相沿入寒部，尋㾆從冄聲，籀文作𤵧從㞋聲，則㞋本音冄也。其與柔韋之𠭼字本以雙聲相轉，後乃讀㞋如𠭼耳。對轉宵孳乳爲弱，橈也。爲嫋，㚩也。還談變易爲㚩，弱長貌也。詩言「荏染柔木」，卽栠㚩也。其𧣚訓調弓，亦由弱孳乳，調之猶柔之也。搦訓按，復由𧣚孳乳。攷工記注所云「撓搦其榦」也。栠㚩之義又孳乳爲赧，面慙赤也。赧舒作齒音變易爲慙，媿也。

冄孳乳爲䩸，亦有緣飾之義，故亦孳乳爲衻，衣緣邊也。說文不録。或曰襜訓衣蔽前，卽衻字。衻之在龜爲𪚮，龜甲邊也。記雜記「其輤有裧」，注：「裧謂鼈甲邊緣。」轉之，喪車有翣柳曰輀，亦由是衍。

說文：「**夾**，盜竊褱物也。從亦有所持。」此合體指事字也。今音失冄切，古音當在舌頭。孟子「以言銛之」，「以不言銛之」，章句曰：「銛，取也。」卽此夾字。對轉宵孳乳爲盜，私利物也。變易爲佻，愉也。愉當作媮，卽今偷字。春秋國語曰：「佻天之功以爲己力。」韋解：「佻，偷也。」亦變易爲𠬢，一曰取也。佻旁轉侯又變易爲媮，巧黠也。媮又孳乳爲愉，薄也。言薄行也。其眺訓目不正，與佻聲義亦近。還談則爲覘，與兆相係。

盜與逃亦相類，詩「盜言孔甘」，傳曰：「盜，逃也。」盜與饕亦相類，字從㳄皿，本謂竊食。

說文：「**𡕢**，匘蓋也。象皮包覆匘，下有兩臂而夂在下。」此合體象形字也。其音義蓋得諸幽部之**勹**、**冃**。乘輿金錽叉馬髦上，卽取冃義，金錽卽䋣，䋣從每聲，亦與𡕢近。

### 陽聲盇部丙

說文：「**耴**，耳垂也。從耳下垂。象形。」此合體象形字也。𦔼字從耴省聲，音而涉切，然則耴本由**耳**次對轉以成音義。近轉談變易爲聸，垂耳也。爲𦕒，小垂耳也。爲耼，耳曼也。曼謂引長下垂也。旁轉侵變易爲耽，耳大垂也。耴在本部孳乳爲輒，車兩輢也，所謂車耳。其聑，安也，從二耳，恐亦耴之變易，尤與輒義相近，車兩耳所倚以爲安也。聶爲附耳私小語，從三耳，疑亦耴之變易。

聶又變易爲喦，多言也，從品相連，讀與聶同。又變易爲讘，多言也。爲𧮑，嗑也。近轉談變易爲䛁，䛁䛁多語也。爲詹，多言也。莊子曰：「小言詹詹。」亦孳乳爲讇，諛也。又談訓語，臣鍇曰「和懌而說言之」，義亦相會。其謺訓謺讘，音在緝部，與聶及㗊皆相係。盇部喉音之字，又有唊爲妄語，嗑爲多言，亦皆聶、喦之變也。其𦔼訓使者，蓋卽從臾之謂，亦聶之孳乳字也。

說文：「**巤**，毛巤也。象髮在囟上，及毛髮巤巤之形也。」此合體象形字也。變易爲鬣，髮鬣鬣也。近轉談變易爲䰐，髮長也。䰐又變易爲鬑，鬋也，一曰長貌。春秋國語曰：「美鬢長大則賢。」故髮長孳乳爲人長。還盇爲儠，長壯儠儠也。對轉宵儠爲僚，好貌。詩曰「佼人僚兮」，佼本壯佼，則僚亦長大之美也。

東部有龍，爲鱗蟲之長，象肉飛，蓋亦自巤旁轉孳乳。龍又雙聲變易入淸爲龗，龍也。在東又孳乳爲瓏，禱旱玉也，爲龍文。或曰淮南墬形訓「羽毛鱗介皆生於龍」，宜爲蟲之孳乳字。

說文：「**乏**，春秋傳曰：『反正爲乏。』」案正爲亭立之義，乏爲傾覆之義，故變易爲覂，覆也。次對轉幽變易爲覆，覂也。在本部孳乳爲𡬯，傾覆也。此覆鳥巢也。轉幽又孳乳爲䍖，覆車也。此以網翻而捕鳥也。䍖又轉之孳乳爲𦊾，兔罟也。次對轉侯又孳乳爲仆，頓也。孫炎曰：「前覆曰仆。」仆又變易爲踣，僵也。覆土亦曰乏。在本部孳乳爲窆，葬下棺也。旁轉蒸變易爲堋，葬下土也。春秋傳曰：「朝而堋。」周官謂之窆。土自覆亦曰乏。旁轉蒸孳乳爲𡹔，山壞也。

政者正也，則法者乏也。古文法作佱，從亼正，猶從乏也。故乏孳乳爲法，刑也。法近轉談變易爲笵，法也。從竹，簡書也，古法有竹刑。法對轉宵孳乳爲報，當罪人也。以法處罪曰報，報猶復也、覆也。案秋官朝士：「若邦凶荒札喪寇戎之故，則令邦國都家縣鄙憲刑窆。」杜子春云：「窆當爲禁。憲謂幡書以明之。」今謂窆正當作乏。乏者，法也。

1. 本作「繠」，今依宋本汉书正。案：今中华书局本讹作「蕊」。 [↑](#footnote-ref-1)
2. 說文：「䢋，讀與記同。」 [↑](#footnote-ref-2)
3. 本作「𣦵」，今正。 [↑](#footnote-ref-3)
4. 今本說文有棳字。 [↑](#footnote-ref-4)
5. 說文：「敦，怒也，詆也。一曰誰何也。」 [↑](#footnote-ref-5)
6. 釋魚：「蠃，小者蜬」，郭璞注：「螺大者如斗，出日南 漲海中，可以爲酒杯。」 [↑](#footnote-ref-6)
7. 依文意，今補「屬之」二字。 [↑](#footnote-ref-7)
8. 太炎以韋、𣍄舉例。 [↑](#footnote-ref-8)
9. 毛诗「倭遟」，韩诗作「威夷」，遟，或作𨒈。 [↑](#footnote-ref-9)
10. 釋天：「穹蒼，蒼天也。春爲蒼天。」 [↑](#footnote-ref-10)
11. 依文意，補「屬之」二字。 [↑](#footnote-ref-11)
12. 即房事。 [↑](#footnote-ref-12)
13. 詩：「俔天之妹」，韓詩作磬。 [↑](#footnote-ref-13)
14. 本作「鈴」，今正。下同。 [↑](#footnote-ref-14)
15. 依文意，補「屬之」二字。 [↑](#footnote-ref-15)
16. 章君依小徐本。若依段注本，字头当作「𠄞」。 [↑](#footnote-ref-16)
17. 依文意，今補一「爲」字。 [↑](#footnote-ref-17)
18. 廣雅：「考，成也。」 [↑](#footnote-ref-18)
19. 參釋名。 [↑](#footnote-ref-19)
20. 今本說文无「矢」字。 [↑](#footnote-ref-20)
21. 段注㛴下亦云。徐箋曰：「此字不見字書。」按：當作𣥕。 [↑](#footnote-ref-21)
22. 參一切經音義三種校本合刊二〇八頁。 [↑](#footnote-ref-22)