釋名

凡例：

1、底本为毕沅、王先谦释名疏证补，斟酌参校；

2、红色字体表示字头。蓝色字体表示声训，[]表示说文中对应的正字；

4、※表示类书征引释名佚文。

# 釋天第一

天天，豫 司 兖 冀以舌腹言之，天，顯也，在上高顯也。靑 徐以舌頭言之，天，坦也，坦然高而遠也。

蒼天春曰蒼天，陽氣始發，色蒼蒼也。

昊天夏曰昊天，其氣布散顥顥也。

旻天秋曰旻天，旻，閔也，物就枯落可閔傷也。

上天冬曰上天，其氣上騰，與地絕也，故月令曰：「天氣上騰，地氣下降。」

乾天，易謂之乾，乾，健也，健行不息也。

玄天，又謂之玄，玄，縣也，如縣物在上也。

日日，實也，光明盛實也。

月月，闕也，滿則闕也。

光光，晃也，晃晃然也。亦言廣也，所照廣遠也。

景景，竟也，所照處有竟限也。

晷晷，規也，如規畫也。

[燿]曜，耀也，光明照耀也。

星星，散也，列位布散也。

宿宿，宿也，星各止宿其處也。

[气]氣，愾也，愾然有聲而無形也。

風風，豫 司 兖 冀橫口合唇言之，風，氾也，其氣博氾而動物也。靑 徐言風，踧口開唇推氣言之，風，放也，氣放散也。

陰陰，蔭也，氣在內奧蔭也。

陽陽，揚也，氣在外發揚也。

寒寒，扞也，扞格也。

暑暑，煮也，熱如煮物也。

熱熱，爇也，如火所燒爇也。

雨雨，羽也，雨水從雲下，如鳥羽動則散也。亦言輔也，言輔時生養也。

春春，蠢也，物蠢動而生也。

夏夏，假[叚]也，寬假萬物，使生長也。

秋秋，緧[逎]也，緧迫品物，使時成也。

冬冬，終也，物終成也。

四時四時，四方各一時也。時，期[稘]也，物之生死，各應節期而止也。

歲歲，越也，越故限也。

年年，進也，進而前也。

載唐、虞曰載，載生物也。

祀殷曰祀，祀，巳也，新氣升故氣巳也。

五行五行者，五氣也，於其方各施行也。

金金，禁也，氣剛巖能禁制物也。

木木，冒也，華葉自覆冒也。

水水，凖也，凖平物也。

火火，化[𠤎]也，消化物也。亦言毀[燬]也，物入中皆毀壞也。

土土，吐也，能吐生萬物也。

子子，孳也，陽氣始萌，孳生於下也。

坎子，於易爲坎，坎，險也。

丑丑，紐也，寒氣自屈紐也。

艮丑，於易爲艮，艮，限也，時未可聽物生，限止之也。

寅寅，演也，演生物也。

卯卯，冒也，載冒土而出也。

震卯，於易爲震，二月之時，雷始震也。

辰辰，伸也，物皆伸舒而出也。

巳巳，巳也，陽氣畢布巳也。

巽巳，於易爲巽，巽，散也，物皆生布散也。

午午，仵[啎]也，陰氣從下上，與陽相仵逆也。

離午，於易爲離，離，麗也，物皆附麗陽氣以茂也。

未未，昧也，日中則昃，向幽昧也。

申申，身也，物皆成其身體也，亦言各申束之，使備成也。

酉酉，秀也，秀則物皆成也。

兌酉，於易爲兌，兌，說也，物得備足，皆喜說也。

戌戌，恤也，物當收斂，矜恤之也。亦言脫[挩]也，物脫落也。

亥亥，核也，收藏百物，核取其好惡、眞僞也。亦言物成皆堅核也。

甲甲，孚甲也，萬物解孚甲而生也。

乙乙，軋也，自抽軋而出也。

丙丙，炳也，物生炳然，皆著見也。

丁丁，壯也，物體皆丁壯也。

戊戊，茂也，物皆茂盛也。

己己，紀也，皆有定形，可紀識也。

庚庚猶更也。更，堅强貌也。

辛辛，新也，物初新者，皆收成也。

壬壬，妊也，陰陽交，物懷妊，至子而萌也。

癸癸，揆也，揆度而生，乃出土也。

霜霜，喪也，其氣慘毒，物皆喪也。

露露，慮也，覆慮物也。

雪雪，綏也，水下遇寒氣而凝，綏綏然也。

霰霰，星也，水雪相搏，如星而散也。

霢霂霢霂，小雨也，言裁霢歷霑漬，如人沐頭，惟及其上枝，而根不濡也。

方言：瀧涿谓之霑漬。

雲雲猶云云，眾盛意也。又言運也，若運行也。

雷雷，硠[硍]也，如轉物有所硠雷之聲也。

電電，殄也，乍見則殄滅也。

震震，戰也，所擊輒破，若攻戰也。

辟歷震，又曰辟歷，辟，析也，所歷皆破析也。

雹雹，跑[儦]也，其所中物皆摧折，如人所蹴跑也。

虹虹，陽氣之動也。虹，攻也，純陽攻陰氣也。

蝃蝀虹，又曰蝃蝀，其見每於日在西而見於東，掇[歠]飲東方之水氣也。

升朝虹，見於西方曰升朝，日始升而岀見也。

美人虹，又曰美人，陰陽不和，婚姻錯亂，淫風流行，男美於女，女美於男，互相奔隨之時，則此氣盛，故以其盛時名之也。

霓霓，齧也，其體斷絕，見於非時，此災氣也，傷害於物，如有所蝕齧也。

暈暈，捲也，氣在外捲結之也，日月俱然。

曀陰而風曰曀，曀，翳也，言雲氣掩翳日光，使不明也。

霾風而雨土曰霾，霾，晦也，言如物塵晦之色也。

珥珥，氣在日兩旁之名也。珥，耳也，言似人耳之在面旁也。

[𧐂]日月虧曰蝕，稍稍侵虧，如蟲蝕[食]草木葉也。

朏朏，月未成明也。

霸霸，月始生霸然也。

晦晦，月盡之名也。晦，灰也，火死爲灰，月光盡似之也。

朔朔，月始之名也。朔，蘇也，月死復蘇生也。

弦弦，月半之名也。其形一旁曲、一旁直，若張弓施弦也。

[朢]望，月滿之名也。月大十六日、小十五日，日在東、月在西，遙相望也。

昏昏，損也，陽精損滅也。

晨晨，伸也，旦而日光復伸見也。

祲祲，侵也，赤黑之氣相侵也。

氛雰，粉也，潤氣著草木，因寒凍凝，色白若粉之形也。

霚霚，冒也，氣蒙亂、覆冒物也。

类书又引作：「霚，冒也，氣蒙冒覆地之物也。昏闇之時，則爲䄏灾，明王聖主則爲祥瑞」。文详略不同。

霿霿，蒙[冡]也，日光不明蒙蒙然也。

今本脱「霿」字，御览又讹作「雺」，今正之如此。另参段注。

彗星彗星，星光梢似彗也。

孛星孛星，星旁氣孛孛然也。

筆星筆星，星氣有一枝，末銳似筆也。

流星流星，星轉行如流水也。

枉矢流星，又曰枉矢，齊魯謂光景爲枉，言其光行若射矢之所至也；亦言其氣枉暴，有所災害也。

光景，即光柱。

厲厲，厲也，疾氣中人如磨厲傷物也。

疫疫，役也，言有鬼行役也。

札札，𢧵也，氣傷人如有所斷𢧵也。

[𡿧]災，烖也，火所燒滅之余曰烖，言其於物如是也。

害害，割也，如割削物也。

異異，言異於常也。

眚眚，省也，如病者省瘦也。

[𢘋]慝，態也，有姦態也。

[䄏]妖，殀[夭]也，殀害物也。

蠥蠥，蘖也，遇之如物見髡蘖[阢隉]也。

※伏伏者何？金氣伏藏之日。金畏火，故三伏皆庚日。

太炎云三伏字当作副。俟考。

※霄霄，青天也，無雲氣而青碧者也。又曰近天氣也。

※霞霞，白雲映日光而成赤色，假日之赤光而成也，故字从雨，叚聲。

# 釋地第二

地地，底也，其體底下，載萬物也。亦言諦也，五土所生，莫不信諦也。

坤地，易謂之坤。坤，順也，上順乾也。

土土，吐也，吐生萬物也。

田巳耕者曰田。田，塡也，五稼塡滿其中也。

壤壤，䑋也；䑋䑋，肥濡意也。

原廣平曰原。原，元也，如元氣廣大也。

陸高平曰陸。陸，漉也，水流漉而去也。

衍下平曰衍，言漫衍也。

隰下溼曰隰。隰，墊也；墊溼意也。

澤下而有水曰澤，言潤澤也。

鹵地不生物曰鹵。鹵，爐也，如爐火處也。

黎徐州贡土五色，有青、黄、赤、白、黑也。土青曰黎，似藜草色也。

埴土黄而細密曰埴。埴，膱[殖]也，黏胒如脂之膱也。

鼠肝土赤曰鼠肝，似鼠肝色也。

漂土白曰漂，漂，輕飛散也。

[黸]土黑曰盧，盧[壚]然解散也。

盧训疏，盖由壚引申而来。

# 釋山第三

山山，產也，產生物也。

[𨸏]土山曰阜。阜，厚也，言高厚也。

陵大阜曰陵。陵，隆也，體隆高也。

冢山頂曰冢。冢，腫也，言腫起也。

陂山旁曰陂，言陂陁也。

岡山脊曰岡。岡，亢也，在上之言也。

涌山旁隴閒曰涌。涌猶桶，桶狹而長也。

[崇]山大而高曰嵩。嵩，竦也，亦高稱也。

岑山小而高曰岑。岑，嶃[磛]也，嶃嶃然也。

[喬]山銳而長曰橋，形似橋也。

甗山上大下小曰甗。甗，甑一孔者，甗形孤出處似之也。

[嶅]山多小石曰磝。磝，堯也，每石堯堯，獨處而出見也。

[嶨]山多大石曰礐。礐，學也，大石之形，學學然也。

岵山有草木曰岵。岵，怙也，人所怙取，以爲事用也。

屺山無草木曰屺。屺，圮也，圮壞無所岀生也。

埒山上有水曰埒。埒，脫[捝]也，脫而下流也。

岨石載土曰岨。岨，臚然也。

崔嵬土載石曰崔嵬，因形名之也。

朝陽夕陽山東曰朝陽，山西曰夕陽。隨日所照而名之也。

[𡿨]山下根之受霤處曰甽。甽，吮也，吮得山之肥潤也。

林山中叢木曰林。林，森也，森森然也。

麓山足曰麓。麓，陸也，言水流順陸燥也。

石山體曰石。石，格也，堅扞格也。

礫小石曰礫。礫，料也，小石相枝柱其閒，料料然岀內氣也。

# 釋水第四

瀆天下大水四，謂之四瀆，江、河、淮、濟是也。瀆，獨也，各獨出其所而入海也。

江江，公也，諸水流入其中所公共也。

淮淮，圍也，圍繞揚州北界，東至海也。

河河，下也，隨地下處而通流也。

濟濟，濟也，言源岀河北濟河而南也。

川川，穿也，穿地而流也。

㵎山夾水曰㵎。㵎，閒也，言在兩山之閒也。

濫水正出曰濫泉。濫，銜也，如人口有所銜，口闓則見也。

沃泉縣岀曰沃泉，水從上下，有所灌沃也。

氿泉側出曰氿泉。氿，軌也，流狹而長，如車軌也。

肥泉所出同、所歸異曰肥泉，本同出時所浸潤少，所歸各枝散而多，似肥者也。

邕沛涌泉濆泉水從河出曰雍沛，言在河岸限內，時見雍岀，則沛然也。水上出曰涌泉、濆泉并是也。

唐水泆出所爲澤曰掌，水停處如手掌中也。今兖州人謂(澤)[唐]曰掌也。

依文意，成国当是谓唐读若掌。棠、唐、塘古今字。

汜水決復入爲汜。汜，巳也，如出有所爲，畢巳而還入也。

瀾風行水波成文曰瀾。瀾，連也，波體轉流相及連也。

淪水小波曰淪。淪，倫[侖]也，水文相次有倫理也。

涇水直波曰涇。涇，徑也，言如道徑也。

湄水草交曰湄。湄，眉也，臨水如眉臨目也。

海水經川所歸之處曰海。海，晦也，主承穢濁，其色黑而晦也。

溝水注谷曰溝。田閒之水亦曰溝，溝，搆[冓]也，從橫相交搆也。

澮注溝曰澮。澮，會也，小溝之所聚會也　。

[州]水中可居者曰洲。洲，聚也，人及鳥物所聚息之處也。

渚小洲曰渚。渚，遮也，體高能遮水，使從旁回也。

沚小渚曰沚。沚，止也，小可以止息其上也。

[坻]小沚曰坻。泜，遲也，能遏水使流遲也。

潏人所爲之曰潏。潏，術也，偃水使鬱術也，魚梁、水碓之謂也。

鬱術，犹积循，积水而转也，以使水磨工作。

㠀海中可居者曰㠀。㠀，到也，人所奔到也。亦言鳥也，人物所趣如鳥之下也。

# 釋丘第五

頓丘丘一成曰頓丘，一頓而成，無上下大小之殺也。

陶丘再成曰陶丘，於高山上一重作之，如陶竈然也。

[昆侖丘]三成曰崑崙丘，如崑崙之高而積重也。

[嵍丘]前高曰髦丘，如馬舉頭垂髦也。

宛丘陘丘中央下曰宛丘，有丘宛宛如偃器也。上有一泉水曰陘丘，亦是也。

阿丘偏高曰阿丘，阿，何也，如人儋何物，一邊偏高也。

[畮丘]畝丘，丘體滿一畝之地也。

圜丘方丘圜丘、方丘，就其方圜名之也。

融丘銳上曰融丘。融，明也；明，陽也，凡上銳皆高而近陽者也。

乘丘如乘者曰乘丘。四馬曰乘，一基在後似車，四列在前似駕馬之形也。

陼丘如陼者曰陼丘，形似水中之高地，隆高而廣也。

[屔丘]水潦所止曰泥丘，其止汙水，畱不去成泥也。

都丘澤中有丘曰都丘，言蟲鳥往所都聚也。

梧丘當途曰梧丘。梧，忤[啎]也，與人相當忤也。

畫丘道岀其右曰畫丘，人尙右，凡有指畫皆用右也。

載丘道出其前曰載丘，在前故言載也。

昌丘道岀其後曰昌丘。

[渻丘]水岀其前曰阯丘，阯，基阯也，言所出然。

玉裁云，阯丘与今本尔雅不和，盖古本只作杫，杫、㮐同。

阻丘水岀其後曰阻丘，背水以爲險也。

沚丘水岀其右曰沚丘。沚，止也，西方義氣有所制止也。

營丘水出其左曰營丘。

陽丘丘高曰陽丘，體高近陽也。

宗丘宗丘，邑中所宗也。

# 釋道第六

道路道一達曰道路。道，蹈也。路，露也，言人所踐蹈而露見也。

岐旁二達曰岐旁。物兩爲岐，在邊曰旁，此道並通出似之也。

勮旁三達曰劇旁。古者列樹以表道，道有夾溝，以通水潦，恒見修治，此道旁轉多，用功稍劇也。

衢四達曰衢。齊魯謂四齒杷爲欋[𣚏]，欋杷地則有四處，此道似之也。

康五達曰康。康，昌也，昌盛也。車步併列並用之，言充盛也。

莊六達曰莊。莊，裝也，裝其上使高也。

[勮驂]七達曰劇驂。驂馬有四耳，今此道有七，比於劇也。

崇期八達曰崇期。崇，充也，道多所通，人充滿其上，如共期也。

[馗]九達曰逵。齊魯謂道多爲逵師，此形然也。

[豪]城下道曰䧫，䧫，翱也，言都邑之內翱翔，祖駕之處也。

䧫、壕古今字。

[徯]步所用道曰蹊。蹊，係也，言射疾則用之，故還係於正道也。

徑徑，經也，人所經由也。

[迒]鹿兔之道曰亢，行不由正，如亢陌[㽘佰]山谷草野而過也。

涂涂，度也，人所由得通度也。

# 釋州國第七

州州，注也，郡國所注仰也。

靑州靑州在東，取物生而靑也。

徐州徐州，徐，舒也，土氣舒緩也。

揚州揚州，州界多水，水波揚也。

荆州荆州，取名於荆山也。必取荆爲名者，荆，警也，南蠻數爲宼逆，其民有道後服，無道先彊，常警備之也。

豫州豫州，地在九州之中，京師東都所在，常安豫也。

涼州涼州，西方所在，寒涼也。

[雝州]涼州，古曰雍州，在四山之內，雍，翳也。

并州并州，并，兼并也。其州或并或設，故因以爲名也。

幽州幽州，在北幽昧之地也。

冀州冀州，亦取地以爲名也。冀，易也。其地有險有易也，又帝王所都，亂則冀治，弱則冀彊，荒則冀豐也。

[沇州]兖州，取兖水以爲名也。

司州司州，司隸校尉所主也。

益州益州，益，阨[阸]也，所在之地險阨也。

營州古有營州，齊衞之地於天文屬營室，取其名也。

燕燕，宛也，北方沙漠平廣，此地在涿鹿山南，宛宛然以爲國都也。

宋宋，送也，地接淮泗而東南傾，以爲殷後，若云滓穢所在，送使隨流東入海也。

鄭鄭，町[汀]也，其地多平，町町然也。

楚楚，辛楚也，其地蠻多而人性急，數有戰爭，相爭相害，辛楚之禍也。

周周，周也，地在岐山之南，其山四周也。

秦秦，津[𧗁]也，其地沃衍，有津潤也。

晉晉，進也，其地在北，有事於中國，則進而南也；又取晉水以爲名，其水迅進也。

趙趙，朝[𣶃]也，本小邑，朝事於大國也。

魯魯，魯鈍也，國多山水，民性樸魯也。

衞衞，衞也，旣滅殷，立武庚爲殷後，三監以守衞之也。

齊齊，齊也，地在勃海之南，如齊之中也。

吴吴，虞也，太伯讓位而不歸，就封之於此，虞其志也。

越越，夷蠻之國，度越禮義，無所拘也。

河南河南，在河之南也。

河內河內，河水從岐山而南，從雷首而東，從覃懷而北，郡在其內也。

河東河東，在河水東也。

河西河西，在河水西也。

上黨上黨，黨，所也，在山上，其所最高，故曰上黨也。

潁川潁川，因潁水爲名也。

汝南汝南，在汝水南也。

汝陰汝陰，在汝水陰也。

東郡南郡東郡、南郡，皆以京師方面言之也。

北海北海，海在其北也。

西海西海，海在其西也。

南海南海，在海南也，宜言海南，欲同四海名，故言南海也。

東海東海，海在其東也。

濟南濟南，濟水在其南也。

濟北濟北，濟水在其北也，義亦如南海也。

濟陰濟陰，在濟水之陰也。

南陽南陽，在中國之南，而居陽地，故以爲名也。凡若此類郡國之名，取號於此，則其餘可知也。縣邑之名亦如之。

邦大邑曰邦，邦，封也，封有功於是也。

都國城曰都，都者，國君所居，人所都會也。

井周制：九夫爲井。其制似井字也。

邑周制：四井爲邑，邑猶挹也，邑人聚會之稱也。

丘周制：四邑爲丘。丘，聚也。

甸周制：四丘爲甸。甸，乘也，出兵車一乘也。

鄙鄙，否也，小邑不能遠通也。

縣縣，縣也，縣係於郡也。

郡郡，羣也，人所羣聚也。

伍周制：五家爲伍，以五爲名也。

鄰周制：五家爲鄰。鄰，連也，相接連也。

比周制：五家爲比。比，相親比也。

里周制：五鄰爲里。居方一里之中也。

黨周制：五百家爲黨。黨，長也，一聚之所尊長也。

鄕周制：萬二千五百家爲鄕。鄕，向也，衆所向也。

# 釋形體第八

人人，仁也，仁生物也，故易曰：「立人之道曰仁與義。」。

體體，第也，骨肉、毛血、表裏、大小相次第也。

軀軀，區也，是衆名之大總，若區域也。

形形，有形象之異也。

身身，伸也，可屈伸也。

毛毛，貌[皃]也，冒也，在表所以別形貌，且以自覆冒也。

皮皮，被也，被覆體也。

膚膚，布也，布在表也。

肌肌，懻[垍]也，膚幕堅懻也。

骨骨，滑也，骨堅而滑也。

胑胑，枝也，似木之枝格也。

肉肉，柔也。

筋筋，靳也，肉中之力，氣之元，靳固於身形也。

膜膜，幕也，幕絡一體也。

血血，濊也，岀於肉，流而濊濊也。

膿膿，醲也，汁醲厚也。

汁汁，涕也，汁涕涕而出也。

[𧗁]津，進也，汁進出也。

汋汋，澤也，有潤澤也。

汗汗，𣵡[扞]也，岀在於表，𣵡𣵡然也。

存疑。

髓髓，瀢[殨]也，瀢瀢然也。

髪髪，拔也，拔擢而生也。

𦥓𦥓，峻也，所生高峻也。

髦髦，冒也，覆冒頭頸也。

或云頸当作額。

眉眉，媚也，有嫵媚也。

頭頭，獨也，於體高而獨也。

首首，始也。

面面，漫也。

額額，鄂[㖾]也，有垠鄂也，故幽州人謂之鄂也。

角角，生於額角也。

頞頞，鞍也，偃折如鞍也。

目目，默也，默而內識也。

眼眼，限也，童子限限而出也。

[䀹]睫，插也、接也，插於眼匡而相接也。

童子童子，童，重也，膚幕相裹重也。子，小稱也，主謂其精明者也。

[牟子]瞳子，一曰眸子。眸，冒也，相裹冒也。

[自]鼻，嘒也，岀氣嘒嘒也。

口口，空也。

頰頰，夾也，面旁稱也；亦取挾斂食物也。

舌舌，泄[渫]也，舒泄所當言也。

齒齒，始也，少長之別始乎此也，以齒食多者長也，食少者幼也。

牙牙，有樝[䶥]牙也，隨形言之也。

頤頤，[宧，]養也，動於下、止於上，上下咀物以養人也。

輔車頤，一曰輔車，言其骨强，所以輔持口也。

牙車頤，一曰牙車，牙所載也；

頷車頤，一曰頷車，頷，含也，口含物之車也；

頰車頤，一曰頰車，亦所以載物也；

鼸車頤，一曰鼸車，鼸鼠之食積於頰，人食似之，故取名也。凡繫於車，皆取在下載上物也。

耳耳，耏[而]也，耳有一體，屬著兩邊，耏耏然也。

耏耏然，未闻。

脣脣，緣也，口之緣也。

吻吻，免也，入之則碎，出則免也。又取抆[捪]也，漱唾所出，恆加抆拭。

口卷吻曰口卷，可以卷制食物使不落，因以爲名也。

立人鼻下曰立人，取立於鼻下，狹而長，似人立也。

髭口上曰髭，髭，姿也，爲姿容之美也。

承𤖅口下曰承𤖅，承水𤖅也。

須頤下曰須，須，秀也，物成乃秀，人成而須生也。亦取須體幹長而後生也。

髯在頰耳旁曰髯，隨口動搖，髯髯[冉冉]然也。

鬢頰上連髪曰鬢。鬢，濱也；濱，崖也，爲面額之崖岸也。

距鬢曲頭曰距。距，矩[巨]也，言其曲似矩也。

距为鸡蹬子，本有弯曲谊，不必曲折援矩引申，陋矣。

項項，确也，堅确受枕之處也。

頸頸，徑也，徑挺而長也。

咽咽，所以咽物也。

嬰咽曰嬰，在頤下纓理之中也。

脰咽，靑徐謂之脰，物投其中，受而下之也。

嗌咽，靑徐謂之嗌，氣所流通，阨[阸]要之處也。

胡胡，互也，在咽下垂，能歛互物也。

[匈]胸猶啌，啌[空]，啌氣所衝也。

[肊]臆猶抑，抑氣所塞也。

膺膺，壅[邕]也，氣所壅塞也。

腹腹，複也、富也，腸胃之屬以自裹盛，復於外複之，其中多品，似富者也。

心心，纖也，所識纖微，無物不貫也。

肝肝，幹也，於五行屬木，故其體狀有枝幹也。凡物以木爲幹也。

肺肺，勃[孛]也，言其氣勃鬱也。

脾脾，裨也，在胃下，裨助胃氣，主化穀也。

腎腎，引也。腎屬水，主引水氣，灌注諸脈也。

胃胃，圍也，圍受食物也。

腸腸，暢[𧀄]也，通暢胃氣，去滓穢也。

臍臍，劑也，腸端之所限劑也。

水腹自臍以下曰水腹，水汋所聚也。

少腹水腹，一曰少腹，少，小也，比於臍以上爲小也。

脬脬，鞄也。鞄，空虛之言也，主以虛承水汋也。

[旁光]脬，一曰膀胱，言其體短而橫廣也。

陰陰，蔭也，言所在蔭翳也。

脇脇，挾也，在兩旁，臂所挾也。

肋肋，勒也，所以檢勒五臧也。

膈膈，隔也，隔塞上下，使氣與穀不相亂也。

[亦]腋，繹也，言可張翕尋繹也。

肩甲髆曰肩甲。肩，堅也。甲，闔也，與胸脅背相會闔也。

臂臂，裨也，在旁曰裨也。

肘肘，注也，可隠注也。

[𢯲]腕，宛也，言可宛屈也。

掌掌，言可以排掌也。

手手，須[䇓]也，事業之所須也。

節節，有限節也。

爪爪，紹也，筋極爲爪，紹續指端也。

背背，倍也，在後稱也。

脊脊，積也，積續骨節，終上下也。

尾尾，微[𢼸]也，承脊之末，稍微殺也。

要要，約也，在體之中，約結而小也。

髖髖，緩也，其腋皮厚而緩也。

[𡱂]臀，殿也，高厚有殿鄂[殿遻]也。

今俗语屙，其来源于殿鄂乎？殿鄂，下文言殿遻。

尻尻，廖[廫]也，所在廖牢深也。

樞樞，機也，要脾股動搖如樞機也。

髀髀，卑也，在下稱也。

股股，固也，爲强固也。

膝膝，伸也，可屈伸也。

腳腳，卻也，以其坐時卻在後也。

脛脛，莖也，直而長似物莖也。

[欂]膝頭曰膞。膞，團也，因形團而名之也。

北人谓膝盖曰「玻罗盖」，字由欂櫨引申而来，详参太炎新方言。枅、蹁亦如之，当读如苹。

[枅]膝頭曰蹁。蹁，扁也，亦因形而名之。

系联：𢆚读若繭〔䰓、芇读若宀〔牑读若邊〕〕。疑扁为肩之误。

足足，續也，言續脛也。

[止]趾，止也，言行一進一止也。

蹏蹏，底也，在足底也。

踝踝，确也，居足兩旁，磽确然也，亦因其形踝踝然也。

跟足後曰跟，在下方著地，一體任之，象木根也。

踵足后曰踵。踵，鍾也，鍾聚也，上體之所鍾聚也。

# 釋姿容第九

姿姿，資也。資，取也，形貌之稟，取爲資本也。

容容，用也，合事宜之用也。

妍妍，研也，研精於事宜，則無蚩繆也。

蚩蚩，癡也。

行兩腳進曰行。行，抗也，抗足而前也。

步徐行曰步。步，捕也，如有所伺捕，務安詳也。

趨疾行曰趨。趨，赴也，赴所期也。

走疾趨曰走。走，奏也，促有所奏至也。

奔疾走曰奔。奔，變也，有急變，奔赴之也。

仆仆，踣也，頓踣而前也。

超超，卓[趠]也，舉腳有所卓越也。

跳跳，條也，如草木枝條，務上行也。

立立，林也，如林木森然，各駐其所也。

騎騎，枝也，兩腳枝別也。

乘登乘，陞也，登亦如之也。

載載，戴也，戴在其上也。

儋儋，任也，任力所勝也。

負負，背也，置項背也。

駐駐，株也，如株木不動也。

坐坐，挫也，骨節挫屈也。

伏伏，覆也。

[妟]偃，安也。

僵僵，正直畺然也。

側側，偪也。

據據，居也。

企企，啟也。啟，開也，言自延竦之時，樞機皆開張也。

竦竦，從也，體支皆從引也。

視視，是也，察其是非也。

聽聽，靜也，靜，然後所聞審也。

觀觀，翰[厂]也，望之延頸翰翰也。

望望，茫[亡]也，遠視茫茫也。

跪跪，危也，兩膝隠地，體危陧也。

跽跽，忌也，見所敬忌，不敢自安也。

跌拜，於丈夫爲跌，跌然屈折，下就地也。

扶拜，於婦人爲扶，自抽扶而上下也。

[𡴂]攀，翻也，連翻上及之言也。

連翻上及，读不断。未详。

[𤸪]掣，制也，制頓之使順己也。

记：制頓，广雅：「扽，引也」。頓、扽同，读如春，推也。

牽牽，弦也，使弦急也。

引引，演也，使演廣也。

[匊]掬，局也，使相局近也。

撮撮，捽也，擊捽取之也。

[抯]摣，叉也，五指俱往叉取也。

捉捉，促也，使相促及也。

執執，攝[懾]也，使畏攝己也。

拈拈，黏也，兩指翕之，黏著不放也。

抶抶，鐵也，其處皮薰黑，色如鐵也。

蹋蹋，榻也，榻著地也。

按：榻著地，犹今人云拓本、拓片。然终未寻得本字。

捭捭，裨也，兩指裨助，共擊之也。

挾挾，夾也，夾在旁也。

捧捧，逢也，兩手相逢以執之也。

懷懷，回也，本有去意，回來就己也。亦言歸也，來歸己也。

[袌]抱，保也，相親保也。

戴戴，載也，載之於頭也。

提提，地也，臂垂所持近地也。

挈挈，結也，結束持之也。

持持，跱[偫]也，跱之於手中也。

操操，鈔也，手出其下之言也。

攬攬，斂也，斂置手中也。

[𢹬]擁，翁[巩]也，翁撫之也。

俟考。

撫撫，敷[尃]也，敷手以拍之也。

[𢫦]拍，搏也，以手搏其上也。

搏搏，博也，四指廣博，亦以擊之也。

原厕于捭字下，今置此以观参校。

摩娑摩娑，猶末殺也，手上下之言也。

[蹴]蹙，遒[逎]也，遒迫之也。

踐踐，殘也，使殘壊也。

踖踖，藉也，以足藉也。

履履，以足履之，因以名之也。

蹈蹈，道也，以足踐之，如道路也。

跐跐，弭也，足踐之，使弭服也。

[𤴘]躡，攝也，登其上使攝[懾]服也。

匍匐匍匐，小兒時也。匍猶捕也，藉索可執取之言也；匐，伏也，伏地行也。人雖長大，及其求事，盡力之勤，猶亦稱之。詩曰「凡民有喪，匍匐救之」是也。

[㫃蹇]偃蹇，偃，偃息而臥，不執事也。蹇，跛蹇，病不能作事，今託病似此也。

望羊望羊，羊，陽也，言陽氣在上，舉頭高，似若望之然也。

沐秃沐秃，沐者髪下垂，秃者無髪，皆無上貌之稱也。

卦賣卦賣，卦，挂也，自挂於市而自賣邊，自可無慙色，言此似之也。

[倚籭]倚簁，倚，技也；簁，作清簁也。言人多技巧，尙輕細如簁也。

[寠數]寠數猶局縮，皆小意也。

寠數又训戴器，玉裁谓本字为㯯盨。非此处含义。

[齧𤸪]齧掣，掣，卷掣也；齧，噬齧也。語說卷掣，與人相持，如噬齧也。

[衇謫]衇摘猶言譎摘，如醫別人衇，知疾之意，見事者之稱也。

[貸𥏳]貸騃，貸者，言以物貸予。騃者，言必棄之不復得也。不相量事者之稱也。此皆見於形貌者也。

臥臥，化[𠤎]也，精氣變化，不與覺時同也。

寐寐，謐也，靜謐無聲也。

寢寢，權假臥之名也。寢，侵也，侵損事功也。

[瞑]眠，泯[冥]也，無知泯泯也。

覺覺，告也。

寤寤，忤[啎]也，能與物相接忤也。

欠欠，欽也，開張其口作聲，脣欽欽然也。

嚏嚏，疐也，聲作疐而出也。

[𥬇]笑，鈔也，頰皮上鈔者也。

# 釋長幼第十

嬰兒人始生曰嬰兒，胸前曰嬰，抱之嬰前，乳養之也。

按：胸前，当是「颈前」之误。

嫛婗嬰兒，一曰嫛婗，嫛，是也，言是人也。婗，其啼聲也，故因以名之也。

男男，任也，典任事也。

女女，如也，婦人外成，如人也，故三從之義，少如父教，嫁如夫命，老如子言。

[吾]女，靑徐人曰娪，娪，忤[啎]也，始生時，人意不喜，忤忤然也。

忤忤然，谓排斥、反感皃。

孺兒始能行曰孺子。孺，濡也，言濡弱也。

悼七年曰悼。悼，逃也，知有廉恥，隠逃其情也。亦言是時而死，可傷悼也。

齔毀齒曰齔。齔，洗也，毁洗故齒，更生新也。

長長，萇也，言體萇也。

幼幼，少也，言生日少也。

童笄十五曰童，故禮有「陽童」，牛羊之無角者曰童，山無草木亦曰童，言未巾冠似之也。女子之未笄者亦稱童也。

弱二十曰弱，言柔弱也。

壯三十曰壯，言丁壯也。

强四十曰强，言堅强也。

艾五十曰艾。艾，乂也。乂，治也，治事能斷割芟乂，無所疑也。

耆六十曰耆。耆，指也，不從力役，指事使人也。

耄七十曰耄，頭髪白，耄耄然也。

耋八十曰耋，耋，鐵也，皮膚變黑，色如鐵也。

鮐背九十曰鮐背，背有鮐文也。

黃耇九十曰黃耇。黃，鬢髪變黃也；耇，垢也，皮色驪顇，恆如有垢者也。

胡耇九十曰胡耇，咽皮如雞胡也。

凍棃九十曰凍棃，皮有斑點，如凍棃色也。

齯齒九十曰齯齒，大齒落盡，更生細者如小兒齒也。

[期頤]百年曰期頤。頤[宧]，養也，老昏不復知服味善惡，孝子期於盡養道而巳也。

老老，朽也。

[僊]老而不死曰仙，仙，遷也，遷入山也，故其制字人旁作山也。

许君立字有误，当以成国为是。

# 釋親屬第十一

[𧡿]親，襯也，言相隱襯[𤔌櫬]也。

屬屬，續也，恩相連續也。

父父，甫也，甫，始也，始生己也。

母母，冒也，冒，含也，含生己也。

祖祖，祚[胙]也，祚，物先也。

王父王母祖，一曰王父、王母，王，暀[往]也，家中所歸暀也。

曾祖曾孫曾祖，從下推上，祖位轉增益也。曾孫亦如之。

高祖高祖，高，皋也，最在上，皋韜諸下也。

兄兄，荒也；荒，大也，故靑徐人謂兄爲荒也。

弟弟，第也，相次第而生也。

子子，孳也，相生蕃孳也。

孫孫，遜也，遜遁在後生也。

玄孫玄孫，玄，縣也，上縣於高祖，最在下也。

來孫玄孫之子曰來孫，此在無服之外，其意疏遠，呼之乃來也。

[𥊽孫]來孫之子曰昆孫。昆，貫也，恩情轉遠，以禮貫連之耳。

仍孫昆孫之子曰仍孫，以禮仍有之耳，恩意實遠也。

雲孫仍孫之子曰雲孫，言去己遠，如浮雲也。

世父父之兄曰世父，言爲嫡統繼世也。

伯父世父，一曰伯父，伯，把也，把持家政也。

仲父父之弟曰仲父。仲，中也，位在中也。

叔父仲父之弟曰叔父，叔，少也。

季父叔父之弟曰季父。季，癸也。甲乙之次，癸最在下，季亦然也。

從祖父母父之世叔父母曰從祖父母，言從己親祖別而下也。亦言隨從己祖以爲名也。

姑父之姊妹曰姑。夫之母亦曰姑。姑，故也，言於己爲久故之人也。

姊姊，積也，猶日始岀，積時多而明也。

妹妹，昧也，猶日始出，歷時少，尙昧也。

姪姑謂兄弟之女爲姪。姪，迭也，共行事夫，更迭進御也。

舅夫之父曰舅。母之兄弟亦曰舅。舅，久也，久老稱也。

外舅外姑妻之父曰外舅，母曰外姑，言妻從外來，至己家爲婦，故反以此稱之，夫妻匹敵之義也。

外甥妻之𥊽弟曰外甥，其姊妹女也，來歸己，內爲妻，故其男爲外姓之甥。甥，生也，他姓子，本生於外，不得如其女來在己內也。

出姊妹之子曰出，出嫁於異姓而生之也。

離孫岀之子曰離孫，言遠離己也。

歸孫姪之子曰歸孫。婦人謂嫁曰歸，姪子列，故其所生爲孫也。

姨從母妻之姊妹曰姨，姨，弟也，言與己妻相長弟也。母之姊妹曰姨，亦如之。禮謂之從母，爲娣而來，則從母列也。故雖不來，猶以此名之也。

[厶]姊妹互相謂夫曰私，言於其夫兄弟之中，此人與己姊妹有恩私也。

甥姊妹互相謂子曰甥，甥亦生也，出配他男而生，故其制字男旁作生也。

女君男君妾謂夫之嫡妻曰女君。夫爲男君，故名其妻曰女君也。

[㛮]嫂，叟[叜]也，老者稱也；叟，縮也，人及物老，皆縮小於舊也。

叔叔，少也，幼者稱也。亦言俶[倏]也，見嫂俶然卻退也。

兄公夫之兄曰兄公。公，君也；君，尊稱也。

[兄章]夫之兄，俗閒曰兄章。章，灼也，章灼、敬奉之也。俗或謂舅曰章，亦如之也。

兄伀夫之兄，一曰兄伀，言是己所敬，見之怔忪，自肅齊也。俗或謂舅曰忪，亦如之也。

姒少婦謂長婦曰姒，言其先來，己所當法似也。

娣長婦謂少婦曰娣。娣，第[弟]也，次第己後來也。或曰先後，以來先後言之也。

稙靑徐人謂長婦曰稙，禾苗先生者曰稙，取名於此也。

[孰]荆豫人謂長婦曰熟，熟，祝[柷]也；祝，始也。

柷，作乐之始。

亞兩壻相謂曰亞，言一人取姊，一人取妹，相亞次也。又並來至女氏門，姊夫在前，妹夫在後，亦相亞也。

友壻兩壻相謂曰友壻，言相親友也。

婚婦之父曰婚，言壻親迎用昏，女恆以昏夜成禮也。

姻壻之父曰姻。姻，因也，女往因媒也。

后天子之妃曰后。后，後也，言在後，不敢以副言也。

夫人諸侯之妃曰夫人。夫，扶也，扶助其君也。

內子卿之妃曰內子。子，女子也，在閨門之內治家也。

命婦大夫之妃曰命婦。婦，服也，服家事也。夫受命於朝，妻受命於家也。

妻士、庶人曰妻。妻，齊也。夫賤不足以尊稱，故齊等言也。

嬪天子妾有嬪。嬪，賓也，諸妾之中見賓敬也。

妾妾，接也，以賤見接幸也。

[𠈪]姪娣曰𡟒，𡟒，承也，承事嫡也。

妃妃，輩也，一人獨處，一人往輩耦之也。

匹匹，辟[僻]也，往相辟耦也。

耦耦，遇也，二人相對遇也。

嫡嫡，敵也，與匹相敵也。

庶庶，摭[拓]也，拾摭之也。謂拾摭微陋，待遇之也。

[矝]無妻曰鰥。鰥，昆[煇]也；昆，明也。愁悒不寐，目恆鰥鰥然也，故其字從魚，魚目恆不閉者也。

寡無夫曰寡。寡，踝[顆]也。踝踝，單獨之言也。

踝踝一本作倮倮，犹今人云颗颗、棵棵。

孤無父曰孤。孤，顧也，顧望無所瞻見也。

獨老而無子曰獨。獨，隻獨也，言無所依也。

※嬖嬖，卑賤婢妾，媚以色事人得幸者也。

# 釋言語第十二

道道，導也，所以通導萬物也。

[悳]德，得也，得事宜也。

文文，彣也，會集衆綵以成錦繍，會集衆字以成辭義，如彣繍然也。

武武，舞也，征伐動行，如物鼓舞也。故樂記曰：「發揚蹈厲，太公之志也。」。

仁仁，忍也，好生惡殺，善含忍也。

誼誼，宜也，裁制事物，使合宜也。

禮禮，體也，得事體也。

[𥏼]智，知也，無所不知也。

信信，申也，言以相申束，使不相違也。

孝孝，好也，愛好父母，如所說好也。孝經說曰：「孝，畜也，畜養也。」。

慈慈，字也，字，愛物也。

友友，有也，相保有也。

恭恭，拱也，自拱持也。亦言供給事人也。

悌悌，弟也。

敬敬，警也，恆自肅警也。

慢慢，漫[曼]也，漫漫，心無所限忌也。

通通，洞[迵]也，無所不貫洞也。

達達，徹也。

敏敏，閔[潣]也，進取無否滯之言也。故汝潁言敏如閔也。

[䈞]篤，築也，築，堅實稱也。

[㫗]厚，後也，有終後也。故靑徐人言厚如後也。

[洦]薄，迫也，單薄相偪迫也。

懿懿，僾[𥴨]也，言奥僾也。

见小尔雅。

良良，量也，量力而動，不敢越限也。

言言，宣也，宣彼此之意也。

語語，敘也，敘己所欲說也。

說說，述也，宣述人意也。

序序，抒也，抴抒其實也。

抴抴，泄[渫]也，發泄出之也。

發發，撥也，撥使開也。亦言播也，播使移散也。

導導，陶[匋]也，陶演己意也。

演演，延也，言蔓延而廣也。

頌頌，容也，敘說其成功之形容也。

[贊]讚，録[慮]也，省録之也。

省録当作省慮，此本小颜说。终觉不妥。俟考。

[名]銘，名也，記名其功也。

[革]勒，刻也，刻識之也。

革、鏤均从𦥑声，当是古今字。成国本尔雅旧说，以革为本字，故训刻。勒，革、力均为声符。

紀紀，記也，記識之也。

識識，幟也，有章幟可按視也。亦言是也，察其是非也。

是是，嗜也，人嗜樂之也。

非非，排也，人所惡，排去也。

基基，據也，在下，物所依據也。

業業，捷也，事捷乃有功業也。

事事，倳[敕]也；倳，立也，凡所立之功也。故靑徐人言立曰倳也。

功功，攻也，攻治之乃成也。

取取，趣也。

名名，明[朙]也，名實事使分明也。

號號，呼也，以其善惡呼名之也。

善善，演也，演盡物理也。

惡惡，㧖也，㧖困物也。

好好，巧也，如巧者之造物，無不皆善，人好之也。

醜醜，臭[殠]也，如臭穢也。

遟遟，頽[隤]也，不進之言也。

疾疾，𢧵也，有所越𢧵也。

越𢧵，未详。

緩緩，浣[刓]也。浣，斷也，持之不急，則動搖浣斷，自放縱也。

急急，及也，操切之，使相逮及也。

巧巧，攷也，攷合異類，共成一體也。

拙拙，屈[詘]也，使物否屈不爲用也。

燥燥，焦也。

溼溼，浥也。

彊彊，畺[僵]也。

弱弱，衂[衄]也，言委衂也。

广雅：「衄，缩也」，古音读如俞。委衂犹委輸，倾泻下堕皃。今林州谓输赢之输读如汝。

能能，該[晐]也，無物不兼該也。

否否，鄙[啚]也，鄙劣不能有所堪成也。

[喿]躁，燥也，物燥乃動而飛揚也。

靜靜，整也。

[屰]逆，遻也。言不從其理，則生殿遻不順也。

順順，循也，循其理也。

淸淸，靑也，去濁遠穢，色如靑也。

濁濁，瀆也，汁滓演瀆也。

貴貴，歸也，物所歸仰也。汝潁言貴，聲如「歸暀」之歸也。

賤賤，踐也，卑下見踐履也。

榮榮猶熒熒，照明貌也。

辱辱，亦衂[衄]也，言折衂也。

禍禍，毀也，言毀滅也。

福福，富也，其中多品，如富者也。

進進，引也，引而前也。

退退，墜[隊]也。

羸羸，累[絫]也，恆累於人也。

健健，建也，能有所建爲也。

哀哀，愛[㤅]也，愛乃思念之也。

樂樂，樂也，使人好樂之也。

委委，萎也，萎蕤就之也。

按，该条训释莫名其妙，萎蕤即委蕤。

曲曲，局也，相局近也。

蹤蹤，從也，人形從之也。

[迹]跡，積也，積累而前也。

扶扶，傅[搏]也，傅近之也。

说文：搏，一曰至也。

[𢪇]將，將救護之也。

縛縛，薄也，使相薄著也。

束束，促也，相促近也。

覆覆，孚也，如孚甲之在物外也。

[盇]葢，加也，加物上也。

威威，畏也，可畏懼也。

嚴嚴，儼也，儼然人憚之也。

政政，正也，下所取正也。

教教，效也，下所法效也。

侍侍，時也，尊者不言，常於時供所當進者也。

御御，語也，尊者將有所欲，先語之也。亦言職卑，尊者所勒御，如御牛馬然也。

雅雅，雒也，爲之難，人將爲之，雒雒然憚之也。

叶德炯云，「今南楚之间，俗以闻雅声为事不成」。今河南谓乌鸦曰黑老鸹，不祥之声。

俗俗，欲也，俗人所欲也。

艱艱，根也，如物根也。

難難，憚也，人所忌憚也。

吉吉，實也，有善實也。

凶凶，空也，就空亡也。

[亭]停，定也，定於所在也。

起起，啟[企]也，啟舉一體也。

按，余谓啟当作企，下文企、啟也。说文：企、舉歱也。

翱翱，敖也，言敖遊也。

翔翔，佯也，言仿佯[旁央]也。

仿佯，徘徊皃，经典或作彷徉、方羊。余谓，古文字旁央构形同意。

出出，推也，推而前也。

入入，內也，內使還也。

候候，護也，司護諸事也。

望望，惘[亡]也，視遠惘惘也。

当云望、茫也。

[佼]狡，交也，與物交錯也。

依成国意，此说交往谊，字当依说文作佼。

夬夬，決也，有所破壊決裂也。

終終，充也，充之於始也。

今本脱，吴志忠依郑玄仪礼注补。今人著文，或言成国师事康成，略可攷见。

始始，息也，言滋息也。

消消，削也，言減削也。

息息，塞也，言物滋息塞滿也。

姦姦，奸也，言奸正法也。

宄宄，佹[恑]也，佹易常正也。

誰誰，推也，有推擇，言不能一也。

往往，暀也，歸暀於彼也，故其言之，卬頭以指遠也。

來來，哀[依]也，使來入己哀之，故其言之，低頭以招之也。

往、來之释，全书少见精彩之处。许君亦不如矣。

麤麤，錯[逪]也，相遠之言也。

細細，弭[佴]也，弭弭兩致之言也。

致、緻古今字。緻由𧝉来。

疏疏，索也，獲索相遠也。

檀弓：「吾离群索居，亦巳久矣」，郑注：「索犹散也」。成国说较长。或曰索为獨之借，似非。

密，蜜也，如蜜所塗無不滿也。

甘甘，含也，人所含也。

苦苦，吐也，人所吐也。

安安，晏[妟]也，晏晏然和喜，無動懼也。

危危，阢[𦨉]也。阢阢，不固之言也。

𦨉读若兀，谓水周荡摇摆皃。

成成，盛也。

敗敗，潰也。

亂亂，渾[溷]也。

治治，值也，物皆值其所也。

煩煩，繁[䋣]也，物繁則相雜撓也。

省省，𤸃也，臞𤸃約少之言也。

閒閒，𥳑也，事功𥳑省也。

[勮]劇，巨[鉅]也，事功巨也。

貞貞，定也，精定不動惑也。

淫淫，浸也，浸淫旁人之言也。

湛沈，澹[淡]也，澹然安著之言也。

浮浮，孚也，孚甲在上稱也。

貪貪，探也，探取入他分也。

廉廉，斂也，自檢斂[儉斂]也。

[絜]潔，確[隺]也，確然不羣貌也。

廉潔字，说文作䭑嘰，谓不贪食也。许君为长。

汙污，洿也，如洿泥也。

公公，廣也，可廣施也。

厶私，恤也，所恤念也。

勇勇，踴[踊]也，遇敵踴躍，欲擊之也。

怯怯，脅也，見敵恐脅也。

斷斷，段[𥠄]也，分爲異段也。

段为锤锻谊，「分段」由𥠄引申而来，与朵同意。许君言段从耑声，与古文字不合，当改云段读若耑。知此而叚借明。

絕絕，𢧵也，如割𢧵也。

罵罵，迫也，以惡言被迫人也。

詈詈，歷也，以惡言相彌歷也。亦言離也，以此挂離之也。

彌歷，前文言「霡歷」，未闻。挂離，犹言毁離，见汉书、后汉书。

祝祝，屬也，以善惡之詞相屬著也。

詛詛，阻也，使人行事阻限於言也。

[𥁰]盟，明[朙]也，告其事於神明也。

誓誓，制也，以拘制之也。

[左]佐，左[𠂇]也，在左右也。

助助，乍也，乍往相助，非長久也。

飾飾，拭[弋]也，物穢者，拭其上使明。由他物而後明，猶加文於質上也。

拭从弋声，成国谓拭其上，此所以许君必云「弋象物挂之也」。知此，则悟说文无一字虚设！

[踼]蕩，盪也，排盪去穢垢也。

说文踼、一曰槍也。鋸、槍唐也。汉人言槍唐，犹今人言晃荡，其意一也。

咄咄，惙也，心有所念，惙然發此聲也。

咄，本作啜，今从玉裁改。咄嗟为汉常用词，故成国相次而释。

嗟嗟，佐[左]也，言之不足以盡意，故發此聲以自佐也。

噫噫，憶[意]也，憶念之，故發此聲也。

[烏]嗚，舒也，氣憤懣，故發此聲以舒寫之也。

说文亏、象气之舒亏。

念念，黏也，意相親愛，心黏著不能忘也。

[意]憶，意也，恆在意中也。

思忖思，司也，凡有所司捕，必靜思。忖亦然也。

克克，刻也。刻物有定處，人所克念，有常心也。

慮慮，旅也；旅，衆也。易曰：「一致百慮」。慮及衆物，以一定之也。

# 釋飲食第十三

飲飲，奄也，以口奄而引咽之也。

食食，殖[蒔]也，所以自生殖也。

啜啜，絕也，乍啜而絕於口也。

餐餐，乾也，乾入口也。

乾、干往往通用，乾读若插插亦从干声。上出曰乾、下入曰插，其意一也。

吮吮，循也，不絕口，稍引滋汋，循咽而下也。

[欶]嗽，促也，用口急促也。

含銜含，合也。合口停之也。銜亦然也。

咀咀，藉也，以藉齒牙也。

嚼嚼，削也，稍削之也。

啄鳥曰啄，如琢物上復下也。

[齧]獸曰囓。囓，齾也，所臨則秃齾也。

餅餅，并也，溲麫使合并也。

胡餅胡餅作之，大漫污[槾杇]也。亦言以胡麻著上也。蒸餅、湯餅、蝎餅、髓餅、金餅、索餅之屬，皆隨形而名之也。

漫污，本作漫沍，今正。

糝糝，黏也，相黏𪏮也。

※黍黍，𪏮[𡫽]也，相黏𪏮也。

玉裁云，𡫽猶𪏮也。今暂从之。

餌餌，而也，相黏而也。

[鎕銻]餌，兖、豫曰餹䬾，就形名之也。

餈餈，漬也，烝燥屑，使相潤漬餅之也。

饙饙，分也，衆粒各自分也。

飧飧，散也，投水於中解散也。

[𩱧]羹，汪也，汁汪郎[暀朗]也。

不羹，陆释文音郎。汪郎，盖谓汁液浓郁鲜明，犹今之咖喱。暀、旺古今字。

𦞦𦞦，蒿也，香氣蒿蒿也。

糜糜，煮米使糜[爢]爛也。

[鬻]粥，濯於糜，粥粥然也。

濯，一本作濁，玉裁依孙炎尔雅注改作淖，暂不能定。

𤖅𤖅，將[𢪇]也，飲之，寒溫多少與體相將順也。

湯湯，熱湯湯也。

汤、烫古今字。

[露]酪，澤也，乳汁所作，使人肥澤也。

[䪢]虀，濟也，與諸味相濟成也。

菹菹，阻也，生釀之，遂使阻於寒温之閒，不得爛也。

䤅䤅，投也，味相投成也。

醢醢，晦也，晦，冥也，封塗使密冥乃成也。

[䏙]醢多汁者曰𧖺。𧖺，瀋也，宋、魯人皆謂汁爲瀋。

广雅：㽎㽎，盛也。

[腝]醢有骨者曰臡，臡，昵也，骨肉相搏昵無汁也。

[𢻃]豉，嗜[旨]也，五味調和，須之而成，乃可甘嗜也，故齊人謂豉、聲如嗜也。

[𥶶]麴，朽也，鬱之使生衣朽敗也。

生衣犹生锈。

糱糱，缺也，漬麥覆之，使生牙開缺也。

鮺鮺，菹也，以鹽米釀魚以爲菹，熟而食之也。

[昔]腊，言乾昔也。

脯脯，搏也，乾燥相搏著也。

脩脯，一曰脩，脩，縮也，乾燥而縮也。

膊膊，迫也，薄椓肉，迫著物使燥也。

膾膾，會也，細切肉，令散分其赤白異切之，巳乃會合和之也。

炙炙，炙也，炙於火上也。

脯炙脯炙，以餳蜜豉汁淹而炙之，脯脯然也。

釜炙釜炙，於釜汁中和熟之也。

䐄炙䐄炙，䐄，銜也。䐄炙，細切肉，和以薑、椒、鹽、豉，巳乃以肉銜，裹其表而炙之也。

貊炙貊炙，全體炙之，各自以刀割，出於胡貊之爲也。

膾炙膾炙，細切豬、羊、馬肉，使如膾而炙之也。

[生𦚺]生脠，以一分膾，二分細切，合和挻攪之也。

挻犹撚。挻，许谓从𠂆声，盖由拖抴谊引申而来。

[血䘓]血䐄，以血作之，增有酢豉之味，使甚苦，以消酒也。

膏饡膏饡，消膏而加菹其中，亦以消酒也。

[涗]白瀹蔥薤曰兌，言其柔滑兌兌[挩]然也。

白，本作生，依原本玉篇改。

韓羊韓兔韓雞韓羊、韓兔、韓雞，本法出韓國所爲也，猶酒言「宐成醪、蒼梧淸」之屬也。

[奥]䐿，奥也，藏物於奥內，稍岀用之也。

脬脬，赴也，夏月赴疾作之，久則臭也。

分乾分乾，切豬肉以梧，分乾其中而和之也。

未详。

肺䐣肺䐣，䐣，饡也，以米糝之，如膏饡也。

雞織雞纖，細擗其腊，令纖[瀸]，然後漬以酢也。兔纖亦如之。

餳餳，洋也，煮米消爛，洋洋[羕]然也。

飴飴，小弱於餳，形怡怡然也。

餔餔，哺也，如餳而濁，可哺也。

未闻。

酒酒，酉也，釀之米麴酉澤[繹]，久而味美也。亦言踧也，能否皆彊相踧，持飲之也。又入口咽之，皆踧其面也。

緹齊緹齊，色赤如緹也。

盎齊盎齊，盎，滃也，滃滃然濁色也。

汎齊汎齊，浮蟻在上，汎汎然也。

沈齊沈齊，濁滓沈下，汁淸在上也。

醴齊醴齊，醴，體也，釀之一宿而成體，有酒味而巳也。

繹酒醳酒，久釀酋繹也。

事酒事酒，有事而釀之酒也。

苦酒苦酒，淳毒甚者，酢苦也。

寒粥寒粥，末稻米投寒水中，育育然也。

[乾飯]干飯，飯而暴乾之也。

糗糗，齲[𤘐]也，飯而磨散之，使齲碎也。

餱餱，候也，候人飢者以食之也。

麮煮麥曰麮，麮亦齲[𤘐]也，煮熟亦齲壞也。

柰油柰油，搗柰實，和以塗繒上，燥而發之，形似油也。杏油亦如之。

桃濫桃濫，水漬而藏之，其味濫濫然酢也。

柰脯柰脯，切柰暴乾之，如脯也。

鮑魚鮑魚，鮑，腐也，埋藏奄之，使腐臭也。

蟹胥蟹胥，取蟹藏之，使骨肉解，胥胥[湑]然也。

蟹虀蟹虀，去其匡齊[虀]，熟搗之，令如[加]虀也。

桃諸桃諸，藏桃也。諸，儲也，藏以爲儲，待給冬月用之也。

瓠蓄瓠蓄，皮瓠以爲脯，蓄積以待冬月時用之也。

# 釋采帛第十四

靑靑，生也，象物生時色也。

赤赤，赫也，赫赫，太陽之色也。

黃黃，猶晃晃，象日光色也。

白白，白也；白，啓也，如冰啟時色也。

黑黑，晦也，如晦冥時色也。

絳絳，工也，染之難得色，以得色爲工也。

紫紫，疵也，非正色。五色之疵瑕，以惑人者也。

紅紅，絳也。白色之似絳者也。

[相]緗，桑也，如桑葉初生之色也。

綠綠，瀏也，荆泉之水，於上視之，瀏然綠色，此似之也。

縹縹猶漂，漂漂淺靑色也。有碧縹，有天縹，有骨縹，各以其色所象言之也。

緇緇，滓也。泥之黑者曰滓，此色然也。

[草]皁，早也，日未出時，早起視物皆黑，此色如之也。

布布，布也，布列衆縷爲經，以緯橫成之也。又太古衣皮，女工之始始於是，施布其法，使民盡用之也。

疏布亦謂之疏，言其經緯疏也。

疏，一本作疎，非，见下。

絹絹，䋗[緊]也，其絲䋗厚而疏也。

縑縑，兼也，其絲細緻，數兼於絹。染兼五色，細緻不漏水也。

練練，爛[爤]也，煮使委爛也。

素素，言朴素也。巳織則供用，不復加功飾也。又物不加飾，皆目之爲素，此色然也。

綈綈，似𧋘蟲之色，綠而澤也。

錦錦，金也，作之用功重，其價如金，故其制字從帛與金也。

綺綺，攲[㩻]也，其文攲邪，不順經緯之縱橫也。有杯文，形似杯也；有長命，其綵色相閒，皆橫終幅，此之謂也。言長命者，服之使人命長，本造者之意也。有棊文，方文如棊也。

綾綾，凌也，其文望之如冰凌之理也。

繡繡，修也，文修修然也。

[笿]羅，文羅[羅]疏也。

毕沅云，脱一羅字。羅羅犹離離。按，籮，说文作笿。

[籭]纚，簁也，麤可以簁物也。

笭辟笭辟，經絲貫杼中，一閒并、一閒疏，疏者笭笭然，并者歷辟而密也。

疏紡麤絲織之曰疏。疏，料也，料料然疏也。

疏，一本作綀，此讹字，犹疏或作疎。料，今本作寥。依原本玉篇改。下文亦言「料料然」。

縠縠，粟也，其形踧踧，視之如粟也。

沙縠，又謂之沙，亦取踧踧如沙也。

繐繐，慧也，齊人謂涼爲慧，言服之輕細涼慧也。

慧，一本作惠，今不从。

紈紈，渙也，細澤有光，渙渙然也。

蒸栗蒸栗，染紺使黃，色如蒸栗然也。

紺紺，含也，靑而含赤色也。

綸綸，倫[侖]也，作之有倫理也。

[縵]綿猶湎。湎，柔而無文也。

原本玉篇「綿絮」连属成词，今不从。依文意，当作縵，繒无文也。本书：面，漫也。湎者，犹今人谓烤红薯曰面、谓榴莲曰糯。

絮絮，胥也，胥久能解落也。

能，一本作故，不从。乃，汉人读如能。本书：蟹胥，取蟹藏之，使骨肉解，胥胥然也。

紬紬，抽[㩅]也，抽引絲端岀細緒也。

絓紬，又謂之絓，絓，挂也，挂於杖端，振舉之也。

[幕絡]煮繭曰莫。莫，幕也，貧者著衣可以幕絡絮也。

[繫𦃇]煮繭曰牽離，煮熟爛，牽引使離散如絮也。

依玉裁改。

# 釋首飾第十五

冠冠，貫也，所以貫韜[搯]髪也。

纓纓，頸也，自上而繫於頸也。

笄笄，係也，所以係冠，使不墜也。

冕祭服曰冕。冕猶俛。俛，平直貌也。亦言文也，玄上纁下，前後垂珠，有文飾也。

俛训平直皃，未详。

衮冕衮冕，衮，卷也，畫卷龍於衣也。

鷩冕鷩冕，鷩雉，山雞也。鷩，憋[蔽]也，性急憋，不可生服，必自殺，故畫其形於衣，以象人執耿介之節也。

毳冕毳冕，毳，芮也，畫藻文於衣，象水草之毳芮，温暖而潔也。

黹冕黹冕，黹，紩也，畫黻紩文采於衣也。此皆隨衣而名之也，所垂前後珠轉減耳。

[章甫]章甫，殷冠名也。甫，丈夫也，服之所以表章[彰]丈夫也。

[吁]冔，殷冠名也。冔，幠也，幠之言覆，言以覆首也。

冔，说文作吁。

牟追牟追，牟，冒也，言其形冒髪，追追[𠂤𠂤]然也。

追追然，形容堆积皃。

收收，夏后氏冠名也，言收斂髪也。

[委皃]委貌，冠形有委曲之貌，上小下大也。

[㝸]弁，如兩手相合抃[拚]時也。

[爵㝸皮㝸韋㝸]以爵韋爲之，謂之爵弁；以鹿皮爲之，謂之皮弁；以韎韋爲之，謂之韋弁也。

纚纚，以韜髪者也。以纚爲之，因以爲名也。

總總，以束髪者也，總而束之也。

幘幘，蹟[迹]也，下齊眉蹟然也。

兌幘，或曰兌，上小下大，兌兌[銳]然也。

[夾]幘，或曰𢂿，𢂿折其後也。

兌幘幘，或曰兌幘，形似幘也。

兌髪幘，賤者所著曰兌髪，作之裁裹髪也。

牛心幘，或曰牛心，形似之也。

[冃]帽，冒也。

巾巾，謹也。二十成人，士冠，庶人巾，當自謹修於四敎也。

[兂]簪，兓也，以兓連冠於髪也。

[擿]揥，摘[擿]也，所以摘髪也。

導導，所以導櫟鬢髪，使入巾幘之裏也。

櫟鬢導，或曰櫟鬢，以事名之也。

鏡鏡，景也，言有光景也。

梳梳，言其齒疏也。

比梳，數者曰比，比於梳，其齒差數也。亦言細相比也。

㕞㕞，帥也。帥，髪長短皆令上從也。亦言瑟也，㕞髪令上瑟然也。

[籋]鑷，攝也，攝取髪也。

[焦頭]綃頭，綃，鈔也，鈔髪使上從也。

此物无正字，或作幧頭、幓頭、𧝈頭。依成国意，有迫敛谊，暂从焦声。焦之为言逎也，此汉人常用声训。

[佰頭]綃頭，或曰陌頭，言其從後橫陌而前也。

[裛]綃頭，齊人謂之㡋，言㡋[掩]斂髪使上從也。

副王后首飾曰副。副，覆也，以覆首也；亦言副貳也，兼用衆物，成其飾也。

广雅：「假结谓之𩭺。」

編編，編髪爲之也。

次次，次第髪也。

髲鬄髲鬄，髲，被也。髪少者得以被助其髪也。鬄，剔[𩮜]也，剔刑人之髪爲之也。

步搖步搖，上有垂珠，步則搖也。

[槶]簂，恢也，恢廓覆髪上也。

頍簂，魯人曰頍，頍，傾也，著之傾近前也。

[皃]簂，齊人曰𢂹，飾形貌也。

華勝華勝，華，象草木華也。勝，言人形容正等，一人著之則勝也。蔽髪前爲飾也。

[叉]釵，枝也。象枝之形，因形名之也。

叉、釵古今字。枝，一本作叉，上文巳言「枝也，因形名之也」，文字重复，今乙入此。

[爵叉]爵釵，釵頭施爵也。

瑱瑱，鎭也，縣當耳旁，不欲使人妄聽，自鎭重也。

充耳瑱，或曰充耳，充塞其耳，亦所以止聽也。故里語曰：「不瘖不聾，不成姑公。」。

[當]穿耳施珠曰璫，此本出於蠻夷所爲也，蠻夷婦女輕淫好走，故以此璫錘之也。今中國人效之耳。

脂脂，砥[厎]也，著面柔滑，如砥石也。

粉粉，分也，研米使分散也。

䞓粉䞓粉，䞓，赤也，染粉使赤，以著頰上也。

胡粉胡粉，胡，餬[𩱍]也，脂和之如餬，以塗面也。

[黱]黛，代也，滅眉毛去之，以此畫代其處也。

脣脂脣脂，以丹作之，象脣赤也。

香澤香澤，人髪恆枯顇，以此濡澤之也。

彊彊，其性凝强，以制服亂髪也。

似今之发胶。

旳以丹注面曰旳。旳，灼也，此本天子諸矦羣妾當以次進御，其有月事者，止而不御，重以口說，故注此丹於面，灼然爲識，女史見之，則不書其名於第録也。

# 釋衣服第十六

衣凡服，上曰衣。衣，依也，人所依以芘寒暑也。

裳凡服，下曰裳。裳，障也，所以自障蔽也。

領領，頸也，以壅頸也。亦言緫領，衣體爲端首也。

襟襟，禁也，交於前，所以禁禦風寒也。

袂袂，掣[𤸪]也；掣，開也，開張之，以受臂屈伸也。

袪袪，虛也。

[褎]袖，由也，手所由出入也。亦言受也，以受手也。

[紟]衿亦禁也，禁使不得解散也。

帶帶，蔕也，著於衣，如物之繫蔕也。

系系，繫也，相聯繫也。

衽衽，襜[澹]也，在旁襜襜然也。

裾裾，倨也，倨倨然直也。亦言在後常見踞[居]也。

玄端玄端，玄衣也。其幅下正直端方，與要接也。

素積素積，素裳也，辟積其要中使踧，因以名之也。

褘衣王后之六服有褘衣，畫翬雉之文於衣也。

翬伊洛而南，雉素質五色皆備成章曰翬。

鷂翟鷂翟，畫鷂雉之文於衣也。江淮而南，雉靑質五采皆備成章曰鷂。

闕翟闕翟，翦闕繒爲翟雉形以綴衣也。

闕，野王以为当作𦁐。余谓，正字当作屈，成国说非。

鞠衣鞠衣，黃如菊[䕮]華色也。

[亶衣]襢衣，襢，坦也，坦然正白無文采也。

许作𧝑，从毛诗说。成国作襢，从周礼说。

[彖衣]褖衣，褖然黑[熏]色也。

从彖声字无黑谊。成国当云：褖、熏也。如衣纯、衣缘为古今字，杶或作櫄。

[巿]韍，韠也。韠，蔽膝也，所以蔽膝前也。婦人蔽膝亦如之。

巨巾韍，齊人謂之巨巾。田家婦女出至田野，以覆其頭，故因以爲名也。

跪襜韍，齊人又謂之跪襜，跪時襜襜[澹]然張也。

佩佩，倍也，言其非一物，有倍貳也：有珠、有玉、有容刀、有帨巾、有觽之屬也。

襦襦，煗也，言温煗也。

袴袴，跨也，兩股各跨別也。

[褺]褶，襲也，覆上之言也。

襌複襌衣，言無裏也。有裏曰複，無裏曰襌。

[襡]䙱，屬也，衣裳上下相聯屬也。荆州謂襌衣曰布䙱，亦是也。

襜褕荆州謂襌衣曰襜褕，言其襜襜[澹]宏裕也。

褠褠，襌衣之無胡者也，言袖夾直，形如溝也。

中衣中衣，言在小衣之外，大衣之中也。

[兩當]裲襠，其一當胸，其一當背，因以名之也。

王先谦曰，今谓之背心。

[鬕腹]帕腹，橫帕[佰]其腹也。

帕腹，盖由鬕带、鬕额引申而来，转移至腹。

[勹腹]抱腹，上下有帶，抱裹其腹上，無襠者也。

唱、跳、rap之背带裤？

心衣心衣，抱腹而施鉤肩，鉤肩之閒施一襠，以奄心也。

[襑]衫，芟也，芟末無袖端也。

衫，说文无，或言由襌来。以音求之，似非。太炎云，由襑来。

反閉反閉，襦之小者也。卻向著之，領含於項，反於背後，閉其襟也。

[圭]婦人上服曰袿，其下垂者上廣下狹，如刀圭也。

许书谓之諸衧，今谓之披风。

[巽]襈，緣也，靑絳爲之緣也。

[帬]裙，下裳也。裙，羣也，聯接羣幅也。

太平御览又引曰：裙，裹衣也，古服，裙不居外，皆有衣籠也。

緝下緝下，橫縫緝其下也。

緣裙緣裙，裙施緣也。

[緣襡]緣䙱，䙱施緣也。

帔帔，披也，披之肩背，不及下也。

直領直領，領邪直而交下，亦如丈夫服袍方也。

交領交領，就形名之也。

曲領曲領，在內，所以禁中衣領，上橫壅頸，其狀曲也。

袷襦袷襦，如襦而無絮也。

本作襌襦，依毕沅改。

要襦要襦，形如襦，其要上翹，下齊要也。

[半褎]半袖，其袂半襦而施袖也。

[畱幕]留幕，冀州所名大褶[褻]，下至膝者也。留，牢也；幕，絡也，言牢絡在衣表也。

袍袍，丈夫著，下至跗者也。袍，苞[勹]也，苞內衣也。婦人以絳作衣裳，上下連，四起施緣，亦曰袍，義亦然也。

侯䄖齊人謂如衫而小袖曰侯，侯頭猶解瀆，臂直通之言也。

䄖，古音读如侸。

被被，被也，被覆人也。

衾衾，广也，其下廣大，如广受人也。

广读若俨。

汗衣汗衣，近身受汗垢之衣也。

澤汗衣，詩謂之澤，受汗澤也。

[啚但羞但]汗衣，或曰鄙袒，或曰羞袒，作之，用六尺裁，足覆胸背，言羞鄙於袒而衣此耳。

[㡓]褌，貫也，貫兩腳，上繫要中也。

幅幅，所以自偪[畐]束也。

行縢幅，今謂之行縢，言以裹腳，可以跳騰[滕]輕便也。

韤韤，末也，在腳末也。

[𡳐]履，禮也，飾足所以爲禮也。

舄複其下曰舄。舄，腊[昔]也，行禮久立，地或泥溼，故複其下，使乾腊也。

舄、鞋古今字。

屨屨，拘也，所以拘足也。

屝齊人謂草屨曰屝。屝，皮也，以皮作之也。

不借齊人謂草屨曰不借，言賤易有，宐各自蓄之，不假借人也。

[搏昔]齊人謂草屨曰搏腊，搏腊猶巴鮺，麤貌也。

𧆓荆州人謂草屨曰𧆓，絲麻韋草，皆同名也。𧆓，措也，言所以安措足也。

屩屩，草屨也。屩，蹻也，出行著之，蹻蹻輕便，因以爲名也。

屐屐，榰也，爲雨，足榰以踐泥也。

[華]鞾，跨也，兩足各以一跨騎也。本胡服，趙武靈王服之。

[索睪]𩌈𩍜，鞾之缺前壅者，胡中所名也。𩌈𩍜猶速獨[束躅]，足直前之言也。

详段氏跔字注解。

鞵鞵，解也，著時縮其上，如履然，解其上則舒解也。

帛屐帛屐，以帛作之，如屩者，不曰帛屩者，屩不可踐泥者也。屐可以踐泥也。此亦可以步泥而浣之，故謂之屐也。

[夗下]䩩下，如舄，其下宛宛而危，婦人短者著之，可以拜也。

宛犹弯。可以拜，盖谓著此鞋可以弯曲自如、下跪拜也。似危亦声训。

靸靸，韋履深頭者之名也。靸，襲也，以其深襲覆足也。

仰角仰角，屐上施履之名也。行不得蹶，當仰履角，舉足乃行也。

# 釋宮室第十七

宮宮，穹也，屋見於垣上，穹隆然也。

室室，實也，人物實滿其中也。

奥室中西南隅曰奥，不見戶明，所在秘奥也。

[屋屚]西北隅曰屋漏。禮，每有親死者，輒撤屋之西北隅，薪以爨竈煮沐，供諸喪用。時若直雨，則漏，遂以名之也。必取是隅者，禮，旣祭，改設饌於西北隅，今徹毀之，示不復用也。

[𡧮]東南隅曰窔，窔，幽也，亦取幽冥也。

宧東北隅曰宧，宧，頤也，頤，養也，東北陽氣始出，布養物也。

中霤中央曰中霤。古者𥨍穴，後室之霤，當今之棟下直室之中，古者霤下之處也。

宅宅，擇也，擇吉處而營之也。

舍舍，於中舍息也。

宇宇，羽也，如鳥羽翼，自覆蔽也。

屋屋亦奥也，其中温奥[𥁕燠]也。

宗廟宗廟。宗，尊也。廟，貌[皃]也，先祖形貌所在也。

[寑]寢，寢也，所以寢息也。

寑之为言禁也。

城城，盛也，盛受國都也。

[𩫏]郭，廓也，廓落在城外也。

[俾倪]城上垣曰睥睨，言於其孔中睥睨非常也。

陴睥睨，一曰陴。陴，裨也，言裨助城之高也。

女牆睥睨，一曰女牆，言其卑小，比之於城，若女子之於丈夫也。

[𡑢]睥睨，一曰堞，取重曡之義也。

寺寺，嗣也，治事者相嗣續於其內也。

廷廷，停[亭]也，人所停集之處也。

獄獄，确也，言實确，人之情僞也。

牢獄，一曰牢，言所在堅牢也。

圜土獄，一曰圜土，言築土表牆，其形圜也。

囹圄獄，一曰囹圄。囹，領也；圄，御也。領録囚徒，禁御之也。

亭亭，亦人所停集也。

傳傳，轉也，人所止息而去，後人復來，轉轉相傳，無常主也。

瓦瓦，踝也；踝，确堅貌也。亦言腂[𧝹]也，在外腂見也。

梁梁，言彊梁也。

柱柱，住[侸]也。

檼檼，隱也，所以隱桷也。

望檼，一曰望，言高可望也。

棟檼，一曰棟，棟，中也，居屋之中也。

桷桷，确也，确堅而直也。

本作「其形細而疏确也」。今依系传本改。

椽桷，一曰椽，椽，傳也，相傳次而布列也。

榱桷，一曰榱，在檼旁下列，衰[𤸬]衰然垂也。

梠梠，旅也，連旅旅也。

櫋梠，一曰櫋。櫋，緜也，緜連榱頭，使齊平也。

爵頭梠，上入曰爵頭，形似爵頭也。

楣楣，眉也，近前各兩，若面之有眉也。

[棳需]棳檽，梁上短柱也。棳檽猶侏儒，侏儒短，故以名之也。

闻所未闻。

梧梧，在梁上兩頭，相觸牾也。

欒欒，攣也，其體上曲，攣拳然也。

櫨櫨，在柱頭，如都盧，負屋之重也。

斗斗，在欒兩頭如斗也。亦言斗上負檼也。

笮笮，迮也，編竹相連迫迮也。

甍屋脊曰甍，甍，蒙[冡]也，在上覆蒙屋也。

壁壁，辟[僻]也，所以辟禦風寒也。

牆牆，障也，所以自障蔽也。

垣垣，援也，人所依阻，以爲援衞也。

墉墉，容[頌]也，所以蔽隱形容也。

[杝]籬，離也，以柴竹作之，疏離離也。

[豦]籬，靑徐曰椐，椐，居也，居於中也。

椐，广雅作㯫。

柵柵，蹟[迹]也，以木作之，上平蹟然也。

[屮]柵，一曰徹，徹，緊也，詵詵然緊也。

屮读若徹，財見也。暂用屮替代。

殿殿，有殿鄂也。

陛陛，卑也，有高卑也。

[內陛]天子殿謂之納陛，言所以納人言之階陛也。

階階，梯也。如梯之有等差也。

陳陳，堂塗也，言賓主相迎陳[敶]列之處也。

屏屏，自障屏也。

蕭牆蕭牆，在門內。蕭，肅也。臣將入於此，自肅敬之處也。

宁宁，佇也，將見君，所佇立定氣之處也。

序序，有次序[敘]也。

夾室夾室，在堂兩頭，故曰夾也。

堂堂犹堂堂，高顯貌也。名堂亦如之。

堂，籀文从京省声。末五字据类书斟酌补入。

房房，旁也，室之兩旁也。

楹楹，亭也，亭亭然孤立，旁無所依也。

輕齊魯謂楹曰輕，輕，勝也，孤立獨處，能勝任上重也。

按，今以此声训观之，巠当从壬省声（rén），在侵（谈）部。今本说文从𡈼声（tǐng），似非，当正。-----问题很大，一时无法解决。

[檐]檐，儋也，接儋屋前後也。

[𩅸]霤，流[𣹳]也，水從屋上流下也。

闕闕，在門兩旁，中央闕[缺]然爲道也。

[罘思]罘罳，在門外。罘，復也；罳，思也。臣將入請事，於此復重思之也。

觀觀，觀也，於上觀望也。

樓樓，謂牗戶之閒有射孔，婁婁然也。

臺臺，持也，築土堅高，能自勝持也。

[顱]櫓，露也，露上無覆屋也。

盖取象人之头颅。成国训露，近之。

門門，捫也，在外爲人所捫摸也。

闈闈，衞也，在內以自障衞也。

戶戶，護也，所以謹護閉塞也。

[囪]窻，聦[聰]也，於內窥外，爲聦明也。

茨屋以草葢曰茨。茨，次也，次比草爲之也。

廬寄止曰廬。廬，慮也，取自覆慮也。

蒲草圓屋曰蒲。蒲，敷[𢾭]也，總其上而敷下也。

[广]蒲，一曰庵，庵，奄也，所以自覆奄也。

庵者，太炎云由广来。

廡大屋曰廡。廡，幠也；幠，覆也。

庌廡，幽、冀人謂之庌，庌，雅也；雅，正也，屋之正大者也。

井井，淸也，泉之淸潔者也。

瀱汋井一有水一無水曰瀱汋。瀱，竭也；汋，有水聲汋汋也。

竈竈，造也，造創食物也。

爨爨，銓也，銓度甘辛調和之處也。

倉倉，藏[臧]也，藏穀物也。

庫庫，舍也，物所在之舍也，故齊魯謂庫曰舍也。

廏廏，勼也；勼，聚也，牛馬之所聚也。

廩廩，矜[憐]也，寶物可矜惜者，投之其中也。

憐者，未必为矝之借，暂从玉裁改。

囷囷，綣[卷]也，藏物繾綣束縛之也。

庾庾，裕也，言盈裕也，露積之言也。盈裕不可稱受，所以露積之也。

庉庉，屯也，屯聚之也。

庉，本作囤，今依原本玉篇改。

[篅]圌，以草作之，團團然也。

廁廁，雜也。言人雜廁在上，非一也。

溷廁，或曰溷，言溷濁也。

[清]廁，或曰圊，至穢之處，宜常修治，使潔淸也。

軒廁，或曰軒，前有伏，似殿軒也。

泥泥，邇也；邇，近也。以水沃土，使相黏近也。

泥作动词解，非名词。

[涂]塗，杜也，杜塞孔穴也。

堊堊，亞也；亞，次也。先泥之，次以白灰飾之也。

[𡏲]墍猶煟[緭]煟，細澤貌也。

# 釋牀帳第十八

牀人所坐臥曰牀。牀，裝也，所以自裝載也。

[榻]牀長狹而卑曰榻，言其體榻然近地也。

獨坐榻之小者曰獨坐，主人無二，獨所坐也。

枰枰，平也，以板作之，其體平正也。

几几，庪[支]也，所以庪物也。

庪字未详。疑由支撑谊孳乳而来。

筵筵，衍也，舒而平之，衍衍然也。

席席，釋也，可卷可釋也。

簟簟，覃也，布之，覃覃然平正也。

[荐]薦，所以自薦藉也。

蒲平蒲平，以蒲作之，其體平也。

[氈]氊，旃也，毛相著旃旃然也。

[蓐]褥，辱也，人所坐䙝辱也。

䙝辱，闻所未闻。疑簟蓐。

[氍毹]裘溲猶寠數，毛相離之言也。

裘溲，或作氍毹、氍㲣。寠數，本作屢數，非，上文已言之。

榻登榻登，施之承大牀之前、小榻上，登以上牀也。

此谓牀前榻。牀前几曰桯。功用不同。

貂席貂席，連貂皮以爲席也。

枕枕，檢也，所以檢項也。

帷帷，圍也，所以自障圍也。

幕幕，幕絡也，在表之稱也。

帟小幕曰帟，張在人上，帟帟[奕]然也。

幔幔，漫[曼]也，漫漫相連綴之言也。

曼训引，引申为滔：水漫漫大皃。

帳帳，張也，張施於牀上也。

斗帳小帳曰斗帳，形如覆斗也。

㡘㡘，亷也，自障蔽爲廉恥也。

幢容幢容，施之車葢，童童然，以隱蔽形容也。

戶㡘戶㡘，施之於戸外也。

[襜]牀前帷曰幨，言幨幨[聸]而垂也。

幄幄，屋也，以帛衣板施之，形如屋也。

[承𪋻]承塵，施於上以承塵土也。

搏壁搏壁，以席搏著壁也。

扆扆，倚也，在後所依倚也。

屏風屏風，言可以屏障風也。

# 釋書契第十九

筆筆，述也，述事而書之也。

硯硯，研也，研墨使和濡也。

墨墨，晦也，言似物晦黑也。

紙紙，砥[厎]也，謂平滑如砥石也。

版版，昄也，昄昄平廣也。

奏奏，鄒[鯫]也，狹小之言也。

札札，櫛也，編之如櫛，齒相比也。

𥳑𥳑，閒也，編之篇篇有閒也。

[曶]笏，忽也，君有敎命，及所啟白，則書其上，備忽忘也。

[薄]笏，一曰簿，言可以簿疏物也。

槧槧，版之長三尺者也。槧，漸[𧽯]也，言其漸漸然長也。

牘牘，睦也，手執之以進見，所以爲恭睦也。

籍籍，籍也，所以籍疏人名戶口也。

檄檄，激也，下官所以激迎其上之書文也。

檢檢，禁也，禁閉諸物，使不得開露也。

壐壐，徙也，封物使可轉徙而不可發也。

印印，信也，所以封物爲信驗也。亦言因也，封物相因付也。

謁謁，詣也；詣，告也，書其姓名於上，以告所至詣者也。

符符，付也，書所敕命於上，付使傳行之也。亦言赴也，執以赴君命也。

傳傳，轉也，轉移所在，執以爲信也。

過所傳，一曰過所，過所至關津以示之也。

[券]卷，綣[卷]也，相約束繾綣以爲限也。

[別]莂，別也，大書中央，中破別之也。

契契，栔也。栔，刻也，刻識其數也。

策策，書教令於上，所以驅策諸下也。

册漢制：約敕封侯曰册。册，賾[嫧]也，敇使整賾，不犯之也。

示示，示也。

棨棨，詣也，以告語官司，所至詣也。

書書，庶也，紀庶物也。亦言著[箸]也，著之𥳑紙，永不滅也。

畫畫，繪也，以五色繪物象也。

刺書稱刺，以筆刺紙𥳑之上也。

寫書曰寫，倒寫此文也。

说文：卸，读若汝南人写书之写。

畫刺畫姓名於奏上曰畫刺，作「再拜」「起居」，字皆達其體，使書盡邊，徐引筆書之，如畫者也。

長刺下官刺曰長刺，長書中央一行而下之也。

爵里刺下官刺，一曰爵里刺，書其官爵及郡縣鄕里也。

題書牘稱題。題，諦也，審諦其名號也。亦言第[弟]也，因其第次也。

署書文書檢曰署。署，予也，題所予者官號也。

告上敕下曰告。告，覺也，使覺悟知己意也。

表下言上曰表。思之於內，表施於外也。

上表，一曰上，示之於上也。

言表，一曰言，言其意也。

約約，約束之也。

敕敕，飭也，使自警飭，不敢廢慢也。

謂謂猶喟，得敇不自安，喟喟然也。

释诂：「谓、劳，勤也。」广雅：「谓，使也。」相互发明。

# 釋典藝第二十

三墳三墳，墳，分也，論三才之分，天、地、人之治，其體有三也。

五典五典，典，鎭也，制法所以鎭定上下，其等有五也。

八索八索，索，素也，著素王之法，若孔子者，聖而不王，制此法者有八也。

广雅：「傃，经也。」

九丘九丘，丘，區也，區別九州土氣，教化所宐施者也。此皆三王以前上古羲皇時書也。今皆亡，惟堯典存也。

經經，徑也，常典也。如徑路無所不通，可常用也。

緯緯，圍也，反覆圍繞，以成經也。

圖圖，度也，盡其品度也。

讖讖，纖也，其義纖微而有效驗也。

易易，易也，言變易也。

禮禮，體也，得其事體也。

儀儀，宜也，得事宜也。

傳傳，傳也，以傳示後人也。

記記，紀也，紀識之也。

詩詩，之也，志之所以也。

興詩興物而作謂之興，隨作者之志而別名之也。

賦詩敷布其義謂之賦，隨作者之志而別名之也。

比詩事類相似謂之比，隨作者之志而別名之也。

雅詩言王政事謂之雅，隨作者之志而別名之也。

頌詩稱頌成功謂之頌，隨作者之志而別名之也。

尙書尙書，尙，上也，以堯爲上，始而書其時事也。

春秋春秋，言春秋冬夏終而成歲，舉春秋，則冬夏可知也。春秋書人事，卒歲而究備。春秋温涼中，象政和也，故舉以爲名也。

國語國語，記諸國君臣相與言語、謀議之得失也。又曰外傳，春秋以魯爲內，以諸國爲外，外國所傳之事也。

外傳國語，又曰外傳，春秋以魯爲內，以諸國爲外，外國所傳之事也。

爾雅爾雅，爾，昵[暱]也；昵，近也。雅，義也；義，正也。五方之言不同，皆以近正爲主也。

論語論語，記孔子與諸弟子所論所語之言也。

法法，逼[畐]也，人莫不欲從其志，逼正使有所限也。

逼，毕沅云当作弼，陋矣，逼正谓迫脅于不轨、就正之，使民有所限制。

律律，累[絫]也，累人心，使不得放肆也。

令令，領也，理領之，使不得相犯也。

科科，課也，課其不如法者，罪責之也。

詔詔，照也，昭也，人暗不見事宐，則有所犯，以此照示之，使昭然知所由也。

論論，倫[侖]也，有倫理也。

[贊]稱人之美曰讚。讚，纂[䉵]也，纂集其美而敘之也。

敘敘，抒也，抒泄其實宣見之也。

[名]銘，名也，述其功美，使可稱名也。

誄誄，累[絫]也，累列其事而稱之也。

謚謚，曳也，物在後爲曳，言名之於人亦然也。

[普]譜，布也，布列見其事也。

緒譜，一曰緒，主敘人世，類相繼知統緒也。

碑碑，被也。此本王葬時所設也。施於鹿盧，以繩被其上，引以下棺也。臣子追述君父之功美，以書其上。後人因焉。物故，建於道陌之頭、顯見之處，名其文就謂之碑也。

詞詞，嗣也，令撰善言相續嗣也。

# 釋用器第二十一

斧斧，甫也；甫，始也。凡將制器，始用斧伐木，巳乃制之也。

鎌鎌，廉也，體廉薄也。其所刈，稍稍取之，又似廉者也。

斨斨，戕也，所伐皆戕毁也。

红绫枪。

仇矛仇矛。仇，讎也，所伐則平，如討仇讎也。

仇矛，说文作叴矛，成国似非。

錐錐，利也。

椎椎，推也。

鑿鑿，有所穿鑿也。

鐫鐫，鐏也，有所鐏入也。

耒耒，來也，亦推也。

[㭒]耜，齒也，似齒斷物也。

[𤛿]犁，利也，利則發土絕草根也。

[亶]檀，坦也，摩之使坦然平也。

此物未详。

鋤鋤，助也，去穢助苗長也。

橿齊人謂鋤柄曰橿，畺[僵]然正直也。

鶴齊人謂鋤頭曰鶴，似鶴頭也。

枷枷，加也，加杖於柄頭以撾穗而出其穀也。

[連枷]枷，一曰羅枷，羅三杖而用之也。

羅枷，说文作連枷。今山东习见。

[互]枷，或曰丫，丫以杖轉於頭，故以名之也。

依成国意，字当从牙、互声，以其转动名之，暂取义于互。太炎云，丫为𦫳之误，存参。

[臿]鍤，插也，插地起土也。

[銚]鍤，或曰銷，銷，削也，能有所穿削也。

銷，方言作𣂀、作喿，说文又作銚，皆同源。今人俗作锹。

[㭉]鍤，或曰鏵，鏵，刳也，刳地爲坎也。

葉鍤版曰葉，象木葉也。

杷杷，播也，所以播除物也。亦言撥也，撥使聚也。

耨耨，似鋤嫗薅禾也。

鎛鎛，亦鋤田器也。鎛，迫也，迫地去草也。

[冓]𨪋，溝也，既割去壟上草，又辟其土以壅苗根，使壟下爲溝，受水潦也。

未详。今河南谓耕地曰耩，所播种之器曰廔。均与溝音不合。

[乂]鉪，殺也，言殺草也。

叶德炯谓，鉪即釱，似非。余谓，鉪即乂。

銍銍，穫黍鐵也；銍銍[挃]，斷黍穗聲也。

斤斤，謹也，版廣不可得削，又有節，則用此斤之，所以詳謹，令平滅斧跡也。

[鏟]鐁，斯[澌]也，斤有高下之跡，以此斯彌其上而平之也。

鐁，集韵谓「平木器」，此其一；说文：「鏟，一曰平木鐵器」，此其二；太平御览引释名佚文：「鏟，平削也」，此其三。今本必有误，今正字头为鏟。○系联：山，產也、宣也。㪔，分離也。死，澌也。

鋸鋸，倨也，其體直，所𢧵應倨句之平也。

钃钃，誅也，主以誅除物根株也。

# 釋樂器第二十二

鐘鐘，空也，內空受氣多，故聲大也。

磬磬，罄[硻]也，其聲罄罄然堅緻也。

鼓鼓，郭也，張皮以冒之，其中空也。

[鞀]鞉，導也，所以導樂作也。

鼙鼙，裨也，裨助鼓節也。

朔鼙在前曰朔，朔，始也。

應鼙在後曰應，應大鼓也。

[鐉]所以縣鐘鼓者，橫曰簨，簨，峻也，在上高峻也。

簨，周礼作筍，方言作繏，说文作㯢：「栚，槌之横者也。关西谓之㯢」，但不见其字头说解，疑一；唐写本木部残卷：「㮳，槌之横者也。关西谓之㮳」，疑二。筍训峻者，如嶙峋之比。

[𧇽]所以縣鐘鼓者，從曰虡，虡，舉也，在旁舉簨也。

業簨上之版曰業，刻爲牙，捷業如鋸齒也。

瑟瑟，施弦張之，瑟瑟然也。

箏箏，施弦高急，箏箏[錚]然也。

筑筑，以竹鼓之，筑筑[築]然柲之也。

[空矦]箜篌，此師延所作，靡靡之樂也。後岀於桑閒濮上之地，葢空國之侯所存也。師涓爲晉平公鼓焉，鄭衞分其地而有之，遂號「鄭衞之音」，謂之「淫樂」也。

[𢱧𢃳]批把，本出於胡中，馬上所鼓也。推手前曰批，引手卻曰把，象其鼓時，因以爲名也。

[壎]塤，喧也，聲濁喧喧然也。

[䶵]篪，啼[嗁]也，聲從孔出，如嬰兒啼聲也。

簫簫，肅也，其聲肅肅而淸也　。

笙笙，生也，竹之貫匏，象物貫地而生也。

匏笙，竹之貫匏，以匏爲之，故曰匏也。

竽竽，汙也，其中汙空，以受簧也。

簧簧，橫也，於管頭橫施於中也，以竹鐵作，於口橫鼓之亦是也。

搏拊搏拊，以韋盛穅，形如鼓，以手附拍[拊𢫦]之也。

柷敔柷敔。柷，狀如桼桶，柷，始也，如物始見，柷柷然如作樂也。敔，狀如伏虎。敔，衙也。衙，止也，所以止樂也。

衙训止者，以官差比作行马。犹影视剧中「威武」、「肃静」，负责清理道路刁民。

舂牘舂牘，舂，撞也；牘，築也，以撞築地爲節也。

[龠]籥，躍也，氣躍出也。

[笛]篴，滌也，其聲滌滌然也。

鐃鐃，聲鐃鐃[譊]也。

歌人聲曰歌。歌，柯也，所歌之言是其質也，以聲吟詠有上下，如草木之有柯葉也。故兖冀言歌，聲如柯也。

柯葉，乃茄之借。

[䶴]竹曰吹。吹，推也，以氣推發其聲也。

吟吟，嚴也，其聲本出於憂愁，故其聲嚴肅，使人聽之悽歎也。

※擊壤擊壤，野老之戯也。

未闻。

# 釋兵第二十三

弓弓，穹也，張之穹隆然也。

簫弓末曰簫，簫言梢[稍]也。

弭弓末曰弭，以骨爲之，滑弭弭也。

滑弭弭，未闻。

[㓡]弓中央曰弣，弣，撫也，人所撫持也。

系联：𧖚或作蜉〔稃或作𥹃〕。说文：㓡，刀握也。

淵弓簫、弣之閒曰淵，淵，宛也，言曲宛也。

弩弩，怒也，言其聲勢威嚮如怒也，故以名其弩也。

臂弩柄曰臂，似人臂也。

牙弩鉤弦者曰牙，似齒牙也。

郭弩牙外曰郭，爲牙之規郭也。

縣刀弩牙下曰縣刀，其形然也。

機弩其含括之口曰機，言如機之巧也，亦言如門戶之樞機，開闔有節也。

矢矢，指也，言其有所指向迅疾也。

箭箭，進也，言前進也。

足矢本曰足，矢形如木，木以下爲本，矢以本爲足也。

鏑鏑，敵也，可以禦敵也。

[族]鏑，齊人謂之鏃，鏃，族[丵]也，言其所中皆族滅也。

成国谓读若家族之族，许君谓读若一簇之簇。许说较长。

[交]鏑，關西曰鉸，鉸，交也，言有交刃也。

闻所未闻。

幹矢體曰幹，言梃幹也。

幹与稈音义同。

羽矢旁曰羽，如鳥羽也。鳥須羽而飛，矢須羽而前也。

衞矢羽，齊人曰衞，所以導衞矢也。

[桰]矢末曰栝，栝，會也，與弦會也。

叉栝旁曰叉，形似叉也。

箙矢受之器，以皮曰箙，謂柔服之義也。

笮箙，織竹曰笮，相迫笮之名也。

步叉箙，一曰步叉，人步所帶，以箭叉於其中也。

鞬箙，馬上曰鞬，鞬，建也，弓矢並建立其中也。

刀刀，到也，以斬伐到其所，乃擊之也。

鋒刀末曰鋒，言若蠭刺之毒利也。

環刀本曰環，形似環也。

削刀室曰削，削，峭也，其形峭殺，裹刀體也。

琫刀室口之飾曰琫，琫，捧也，捧束口也。

[珌]刀下末之飾曰琕，琕，卑也，在下之言也。

琕，说文作珌。音不通。又下文䡟训祕，俟攷。

[𢫦髀]短刀曰拍髀，帶時拍髀旁也。

[露𢫦]短刀，一曰露拍，言露見也。

露拍，一作露陌。

佩刀佩刀，在佩旁之刀也。

容刀佩刀，一曰容刀，有刀形而無刃，備儀容而巳。

剪刀剪刀，剪，進也，所剪稍進前也。

書刀書刀，給書𥳑札，有所刊削之刀也。

封刀鉸刀封刀、鉸刀，皆隨時名之也。

㦸㦸，格[𠲱]也，旁有枝格也。

戈戈，句孑㦸也。戈，過也，所刺擣則決過，所鉤引則制之弗得過也。

常車㦸曰常，長丈六尺，車上所持也。八尺曰尋，倍尋曰常，故稱常也。

手㦸手㦸，手所持擿之㦸也。

矛矛，冒也，刃下冒矜也。

鐏矛下頭曰鐏，鐏入地也。

松櫝矛矜曰松櫝，刃長三尺，其矜宜輕，以松作之也。櫝，速獨[束躅]，前刺之言也。

速獨，前文巳见。

梢矛長丈八尺曰矟，馬上所持，言其矟矟[稍]便殺也。

或曰曹操横槊赋诗即此字。未知审否。

激矛矟，又曰激矛，可以激𢧵敵陳之矛也。

仇矛仇矛，頭有三叉，言可以討仇敵之矛也。

夷矛夷矛，其矜長丈六尺。不言常而曰夷者，言其可夷[𢓡]滅敵，亦車上所持也。

[𣒃矛]𥍧矛，長九尺者也。𥍧，霍[靃]也，所中霍然即破裂也。

旧本作{ ⿰矛芕}，书所不载，或以为𥍰之坏字。诸家又列𥍧、𥍠、𥍟、𨦯、鈠、䂆、移、矠，纷然陈说己见。今从毕沅说，以𣒃矛为字头。𣒃，徐楚金引字书：「小矛也」。生民毛传：「役，列也」。其余未闻。

殳殳，殊也，長丈二尺而無刃，有所撞挃於車上，使殊離也。

盾盾，遯也，跪其後，避刃似隱遯也。

吳魁盾大而平者曰吳魁，本出於吳，爲魁[顝]帥者所持也。

滇盾盾隆者，一曰滇盾，本出於蜀，蜀、滇所持也。

羌盾盾隆者，一曰羌盾，言出於羌也。

陷虜露見盾約脇而鄒者曰陷虜，言可以陷破虜敵也，今謂之曰露見是也。

鄒，上文云，鄒者，狹小之言也。

步盾盾狹而長者曰步盾，步兵所持，與刀相配者也。

孑盾盾狹而短者曰孑盾，車上所持者也。孑，小稱也。

木絡犀盾木盾盾以縫編版謂之木絡，以犀皮作之曰犀盾，以木作之曰木盾，皆因所用爲名也。

彭排彭排，彭，旁也，在旁排敵禦攻也。

鎧介函鎧猶塏，塏[艮]，堅重之言也。或謂之介、或謂之函，亦如之也。

介、函无坚重谊，古文字象介画、函箙。鎧者，依成国意，似谓鎧之为言艮也。

甲鎧謂之甲，似物有孚甲，以自禦也。

劎劎，檢也，所以防檢非常也。又言斂也，其在身拱時斂在臂內也。

鐔劎旁鼻曰鐔，鐔，尋也，帶所貫尋也。

贯寻者，谓佩剑者可便于摸寻拔剑之处。犹今日电脑F、J键有突出标识，便于盲打。

[鏠]劎末曰鋒，鋒末之言也。

鋋鋋，延也；延，達也，去此至彼之言也。

鉤鑲鉤鑲，兩頭曰鉤，中央曰鑲，或推攘、或鉤引用之之宜也。

常九旗之名，日月爲常，畫日月於其端，天子所建，言常明也。

旂交龍爲旂，旂，倚也，畫作兩龍相依倚也，諸侯所建也。

旃通帛爲旃，旃，戰也，戰戰恭己而巳也。通以赤色爲之，無文采，三孤，所建象無事也。

旗熊虎爲旗，軍將所建，象其猛如熊虎，與衆期其下也。

旟鳥隼爲旟，旟，譽也，軍吏所建，急疾趨事，則有稱譽也。

[勿]雜帛爲物，以雜色綴其邊，爲燕尾也。將帥所建，象物雜色也。

旐龜蛇爲旐，旐，兆也。龜蛇知氣兆之吉凶，建之於後，察度事宜之形兆也。

[旞]全羽爲𣄧，𣄧猶滑，順滑之貌也。

旌析羽爲旌，旌，精也，有精光也。

緌緌，有虞氏之旌也，注旄竿首，其形橤[繠]橤然也。

緌，太炎云，正字为𪎮，似非。

綏緌，一曰綏，夏后氏之旌也，其形衰[𤸬]衰也。

依郑注，则夏后氏当言旂。

白斾白斾，殷旌也，以帛繼旐末也。

[翿]翳，陶也，其貌陶陶下垂也。

陶陶，郑箋清人：驅馳之貌。或言和乐皃，似非成国意。

幢幢，童也，其貌童童然也。

郑箋召南：僮僮，竦敬也。

旛旛，幡[蕃]也，其貌幡幡然也。

校校，號也，將帥號令之所在也。

即史书之校尉也。

節節，號令賞罰之節也。

鐸鐸，度也，號令之限度也。

金鼓金鼓，金，禁也，爲進退之禁也。

戚戚，慼[慽]也，斧以斬斷，見者皆慼懼也。

戉戉，豁也，所向莫敢當前，豁然破散也。

# 釋車第二十四

車車，古者曰車、聲如居，言行所以居人也。今曰車，聲近舍，行者所處，若舍也。

韋昭辨之曰：車，古皆音尺奢反，後漢以來始有居音。玉裁征之考工记，以为居音自有源流，非谓汉家今音。

玉輅天子所乘曰玉輅，以玉飾車也。輅亦車也，謂之輅者，言行於道路也。

金輅象輅革輅木輅金輅、象輅、革輅、木輅，各隨所以爲飾名之也。

鉤車鉤車，以行爲陳，鉤股曲直有正，夏所制也。

胡奴車胡奴車，東胡以罪没入官，爲奴者引之，殷所制也。

元戎車元戎車，元戎在軍前啓突敵陳，周所制也。

輦車輦車，人所輦[連]也。

人所輦，今以意正之，作連。

柏車柏車，柏，伯也；伯，大也，丁夫服任之大車也。

羊車犢車羊車，羊，祥也；祥，善也，善飾之車，今犢車是也。

墨車墨車，漆之正黑如墨，無文飾，大夫所乘也。

重較重較，其較重，卿所乘也。

役車役車，給役之車也。庶人所乘也。

棧車棧車，棧，靖也，庥靖物之車也，庶人所乘也。

靖读如諓，知成国治今文尚书。

軘車軘車，戎者所乘也。

容車容車，婦人所載小車也。其葢施帷，所以隱蔽其形容也。

衣車衣車，前戶，所以載衣服之車也。

獵車獵車，所乘以畋獵也。

小車小車，駕馬輕小之車也。駕馬宜輕，故使之局小也。

高車高車，其葢高，立乘載之車也。

安車安車，葢卑坐乘，今吏所乘小車也。

驘車羊車驘車、羊車，各以所駕名之也。

檻車檻車，上施檻欄，以格猛獸，亦囚禁罪人之車也。

軺車軺車，軺，遙[䌛]也；遙，遠也，四向遠望之車也。

輜車輜車，載輜重臥息其中之車也。輜，廁也，所載衣物雜廁其中也。輜軿之形同，有邸曰輜，無邸曰軿。

軿車軿車，軿，屏也，四面屏蔽，婦人所乘牛車也。輜軿之形同，有邸曰輜，無邸曰軿。

輈輈，句也，轅上句也。

衡衡，橫也，橫馬頸上也。

游環游環，環在服馬背上、驂馬之外，轡貫之，游移前卻，無定處也。

脅驅脅驅，在服馬外脅也。

陰靷陰，蔭也，橫側車前，所以蔭笭也。靷，所以引車也。

本分作两条，今并为一。小戎：陰靷鋈續。

鋈鋈，沃[𦰚]也，冶白金以沃灌靷環也。

續續，續靷端也。

文鞇文鞇，車中所坐者也。用虎皮爲之，有文采。鞇，因也，因與下輿相聯著也。

[絥]𩊙，伏也，在前，人所伏也。

軾軾，式也，所伏以式敬者也。

[屟]茵谓之靯𩍿，車中重薦也。輕靯𩍿，小䂏[𧜣]也。

靯𩍿，广韵或作𩍿䩣，屧也。玉裁谓䂏为𧜣之借。又下文有「𦩍，䂏也」云云，亦同。

轂轂，确也，體堅确也。

轅轅，援也，車之大援也。

桄桄，黃也。橫在前，如臥牀之有枕也。橫在下，薦版在上，如薦席也。

縮育齊人謂車桄以前曰縮，言局縮也。兖冀謂之育，御者坐中執御，育育然也。

闻所未闻。

較較，在箱上，爲辜較也。

立人立人，象人立也。

陽門立人，一曰陽門，在前曰陽，兩旁似門也。

槅槅，枙[戹]也，所以枙牛頸也。

烏啄槅，枙馬頸曰烏啄，下向叉馬頸，似烏開口向下啄物時也　。

隆彊隆彊，言體隆而彊也。

車弓隆强，或曰車弓，似弓曲也。

筤車弓上竹曰朗，疏相遠，晶晶然也。

广雅：筤谓之𥫵。

輹輹，複也，重複非一之言也。

[网]輞，罔也，罔羅周輪之外也。

輮輞，關西曰輮，言曲揉之也。

[民]輞，或曰䡑，䡑，緜也，緜連其外也。

輪輪，綸也，彌綸周帀之言也。

[鏓]輪，一曰䡯，言輻聰[總]入轂中也。

玉裁谓䡯，正字应为鏓。

輿輿，舉也。

軸軸，抽也，入轂中可抽出也。

釭釭，空也，其中空也。

鐗鐗，閒也，閒釭軸之閒，使不相摩也。

轄轄，害也，車之禁害也。

[楇]輠，裹也，裹軹頭也。

軹軹，指也，如指而見於轂頭也。

笭笭，橫在車前，織竹作之，孔笭笭也。

[盇]葢，在上覆葢人也。

[轒]軬，藩也，藩蔽水雨也。

毕沅谓正字当作䡊，吾从玉裁说作轒。

轑轑，葢㕚也，如屋構橑也。

㕚，今本作叉，误，今正。㕚、爪古今字。下亦同。

杠杠，公也，衆㕚所公共也。

[俾倪]杠，谓之䡟棿，猶祕齧[䩛齧]也，在車軸上，正輪[轑]之祕齧前卻也。

轐轐，似人屐也。

伏兔轐，一曰伏兔，伏於軸上似之也。

鉤心鉤心，從輿心下鉤軸也。

𩌏𩌏，縛也，在車下與輿相連縛也。

[𣥺]棠，𨅨也，在車兩旁，𨅨幰使不得進卻也。

幰幰，憲[煖]也，所以禦熱也。

紲紲，制也，牽制之也。

紛紛，放也，防其放㢮，以拘之也。

轡轡，咈也，牽引咈戾，以制馬也。

勒勒，絡也，絡其頭而引之也。

銜銜，在口中之言也。

鑣鑣，苞[勹]也，在旁苞斂其口也。

鞅鞅，嬰也，喉下稱嬰，亦言纓絡之也。

樊纓鞅下飾曰樊纓，其形樊樊而上屬纓也。

[𩎍]韅，經也，橫經其腹下也。

[絆]靽，半[跘]也，拘使半行，不得自縱也。

[𦌭]䩭，檢也，所以檢持制之也。

[繮]韁，彊[畺]也，繫之使不得岀彊限也。

[緧]鞧，遒[逎]也，在後遒迫，使不得卻縮也。

負負，在背上之言也。

鞙𩉥，縣也，所以縣縛軛也。

𩉥，毕沅校作鞙，今从徐锴说。二字为异体。

# 釋船第二十五

船船，循也，循水而行也。

舟舟，言周[𠣘]流也。

[危]船前立柱曰桅。桅，巍也，巍巍高貌也。

[舳]船尾曰柁。柁，拕也，在後見拕曳也；且言弼正船使順流，不得他戾也。

櫓船旁曰櫓。櫓，旅也，用旅力然後舟行也。

筰引舟者曰筰。筰，作也；作，起也，起舟使動行也。

[擢]在旁撥水曰櫂。櫂，濯也，濯於水中也，且言使舟擢進也。

札在旁撥水曰札，形似札也。

楫在旁撥水曰楫，楫，捷[疌]也，撥水使舟捷疾也。

交所用斥旁岸曰交，一人前、一人還，相交錯也。

交，小尔雅、方言作橈。未详。

[颿]隨風張幔曰帆。帆，汎也，使舟疾汎汎然也。

上文云，风，一读如氾。

[笭窔]舟中牀以薦物者曰笭，言但有簀，如笭牀也。南方人謂之笭穾，言溼漏之水穾然從下過也。

覆舟上版曰覆，言所以覆慮也。

廬舟上屋曰廬，象廬舍也。

飛廬舟上重屋曰飛廬，在上故曰飛也。

爵室飛廬上曰爵室，於中候望之，如鳥爵之警視也。

先登軍行在前曰先登，登之先向敵陳也。

[冡衝]外狹而長曰艨衝，以衝突敵船也。

赤馬輕疾者曰赤馬，其體正赤，疾如馬也。

[檻]上下重版曰艦，四方施版，以禦矢石，其內如牢檻也。

[𣟄候]五百斛以上，還有小屋曰斥候，以視敵進退也。

斥之为言𣟄也，故许君注淮南子云：斥，度也。谓击𣟄以望视敌情也。

𦩍三百斛曰𦩍。𦩍，䂏[𧜣]也；䂏，短也，江南所名短而廣、安不傾危者也。

[梃]二百斛以下曰艇，其形徑挺，一人二人所乘行者也。

# 釋疾病第二十六

疾疾，疾也，客氣中人急疾也。

病病，並也，並與正氣在膚體中也。

[胗]疹，診也，有結聚可得診見也。

[㝌]疚，久也，久在體中也。

痛痛，通也，通在膚衇中也。

[蛘]癢，揚也，其氣在皮中，欲得發揚，使人搔發之而揚岀也。

眩眩，縣也，目視動亂，如縣物搖搖然不定也。

[歷匘]厯匘，匘正從鼻中出，歷歷然也。

叶德炯谓此内经之鼻渊症。俟攷。

秃秃，無髪沐秃也。

[鬜瘍]毼，頭生創也。頭有創曰瘍，毼亦然也。

玉裁谓毼即说文鬜字。另，原本有一瘕字作为声训，毕沅嫌其不类而删去。

盲盲，茫[亡]也，茫茫無所見也。

瞽瞽，鼓也，瞑瞑然目平合如鼓皮也。

矇矇，有眸子而失明，蒙蒙[冡]無所別也。

[𥈟]瞍，縮也，眸子縮壞也。

[睅]瞎，迮[笮]也，膚幕迮迫也。

瞎，毕沅云正字当作睅。

通視眸子明而不正曰通視，言視通達目匡一方也。

麗視眸子明而不正曰麗視，麗，離也，言一目視天，一目視地，目明分離，所視不同也。

眇目匡陷急曰眇，眇，小也。

[𥋚]目眥傷赤曰䁾，䁾，末也，創在目兩末也。

浸目生膚入眸子曰浸。浸，侵也，言侵明也。亦言浸淫轉大也。

聾聾，籠也，如在蒙籠之內，不可察也。

鼽鼻塞曰鼽。鼽，久也，涕久不通，遂至窒塞也。

齲齲，朽也，蟲齧之齒缺朽也。

瘖瘖，唵[奄]也，唵然無聲也。

癭癭，嬰也，在頸嬰喉下也。

癰喉癰喉，氣著喉中不通，稸成癰也。

消㵣消㵣，㵣，渴也，腎氣不周於胸胃中，津潤消渴，故欲得水也。

嘔嘔，傴也，將有所吐，脊曲傴也。

欬欬，刻也，氣奔至，出入不平調，若刻物也。

喘喘，湍也；湍，疾也，氣岀入湍疾也。

吐吐，瀉[寫]也，故揚 豫以東謂瀉爲吐也。

妬乳癰曰妬。妬，褚[𢾅]也，氣積褚不通，至腫潰也。

未闻。

疝心痛曰疝。疝，詵[駪]也，氣詵詵然上而痛也。

颜师古曰：疝，腹中气急上下引也。

[痞]脴，否也，氣否結也。

哺露小兒氣結曰哺露，哺而寒露，乳食不消，生此疾也。

毕沅立词头为哺，今不从。

注病注病，一人死、一人復得，氣相灌注也。

[渫利]泄利，言其出漏泄而利也。

[滯]下重而赤白曰䐭，言厲䐭而難差也。

隤陰腫曰隤，氣下隤也。

疝陰腫亦曰疝，疝，詵也，詵詵引小腹急痛也。

疼痹疼痹，痹氣疼疼然煩也。

痔痔，食也，蟲食之也。

酸酸，遜也，遜遁在後也。言腳疼力少，行道在後，似遜遁者也。

消消，削也，如見割削，筋力弱也。

懈懈，解也，骨節解緩也。

厥逆厥逆，逆氣從下厥起，上行入心脅也。

瘧瘧，虐也。凡疾，或寒或熱耳，而此疾先寒後熱，兩疾似酷虐者也。

疥疥，齘也，癢搔之，齒䫴齘也。

癬癬，徙也，浸淫移徙處日廣也，故靑、徐謂癬爲徙也。

胗胗，展也，癢搔之，捷展起也。

腫腫，鍾也，寒熱氣所鍾聚也。

癰癰，壅[邕]也，氣壅否結裹而潰也。

痳痳，懍[𠘡]也，小便難，懍懍然也。

創創，戕也，戕毀體使傷也。

創、疮古今字。

痍痍，侈也，侈開皮膚爲創也。

瘢瘢，漫[曼]也，生漫故皮也。

今人谓创伤之后所凝结之物曰癤。

痕痕，拫[很]也，急相拫引也。

拫，本作根，今依广雅正，「拫，引也。」

[瘤]癅，流也，血流聚所生癅腫也。

贅贅，屬也，橫生一肉，屬著體也。

肬肬，丘也，出皮上，聚高如地之有丘也。

※欶欶，促也，用力急促也。

欶、嗽古今字。

# 釋喪制第二十七

死人始氣絕曰死。死，澌也，就消澌也。

不祿士曰不祿，不復食祿也。

卒大夫曰卒，言卒竟也。

薨諸侯曰薨。薨壞之聲也。

崩天子曰崩，崩壞之形也。

殪殪，翳也，就隱翳也。

[䢐落]徂落，徂，祚也，福祚殞落也。徂，亦言往也，往去落也。

殺罪人曰殺。殺，竄也，埋竄之，使不復見也。

誅罪及餘人曰誅。誅，株[殊]也，如株木根，枝葉盡落也。

依成国意，当作殊。今林州将树木连根拔起曰柮，读若出。与此不同。

[㲻]死於水者曰溺。溺，弱也，不能自勝之言也。

燒死於火者曰燒。燒，燋[焦]也。

兵戰死曰兵，言死爲兵所傷也。

弑下殺上曰弑。弑，伺也，伺閒而後得施也。

縊縣繩曰縊。縊，阨也，阨其頸也。

雉經屈頸閉氣曰雉經，如雉之爲也。

说文：縊，經也。

[攷竟]獄死曰考竟，考得其情，竟其命於獄也。

弃市市死曰弃市。市，衆所聚，言與衆人共弃之也。

斬斫頭曰斬，斫要曰要斬。斬，暫也，暫加兵即斷也。

轘車裂曰轘。轘，散也，肢體分散也。

[亯]煮之於鑊曰烹，若烹禽獸之肉也。

掠槌而死者曰掠。掠，狼也，用威大暴，如犲狼也。

今音離灼切，不知从何而来。

壽終老死曰壽終。壽，久也；終，盡也。生巳久遠，氣終盡也。

夭少壯而死曰夭，如取物中夭折也。

殤未二十而死曰殤。殤，傷也，可哀傷也。

考父死曰考。考，成也。亦言槁也，槁於義爲成。凡五材：膠、漆、陶、冶、皮革，乾槁乃成也。

妣母死曰妣。妣，比也，比之於父亦然也。

物故漢以來謂死爲物故，言其諸物皆就朽故也。

物，太炎云正字为歾。

[屍]既定死曰尸。尸，舒也，骨節解舒，不復能自勝斂也。

襲衣尸曰襲。襲，帀也，以衣周帀，覆衣之也。

冒以囊韜其形曰冒，覆冒其形，使人勿惡也。

絞衿巳衣，所以束之曰絞衿。絞，交也，交結之也；衿，禁也，禁繫之也。

[琀]含，以珠貝含其口中也。

握握，以物著尸手中，使握之也。

斂衣尸棺曰斂，斂藏不復見也。

棺棺，關也，言關閉也。

[椁]槨，廓[郭]也，廓落在表之言也。

柩尸巳在棺曰柩。柩，究也，送終隨身之制皆究備也。

殯於西壁下塗之曰殯。殯，賓也，賓客遇之，言稍遠也。

欑於西壁下塗之曰欑，攢[儹]木於上而塗之也。

縗三日不生，生者成服曰縗。縗，摧也，言傷摧也。

縗縗，摧也，言傷摧也。

絰絰，實也，傷摧之實也。

絞帶絞帶，絞麻繩爲帶也。

斬三年之縗曰斬，不緝其末，直翦斬而巳。

𪗋期[稘]曰𪗋。𪗋，齊也。

大功九月曰大功，其布加麤大之功，不善治練之也。

小功五月曰小功，精細之功，小有飾也。

緦麻三月曰緦麻，緦，絲也，績麻細如絲也。

[緆縗]錫縗，錫，易也，治其麻，使滑易也。

说文有䯜字，云：骨间黄汁也。诸家不解何以从易声，于此見之，盖谓润滑使利也。

疑縗疑縗，疑，儗也，儗於吉也。

儗於吉，不解。

繐縗繐縗，細疏如繐也。

環絰環絰，末無餘散麻，圓如環也。

[㝸絰]弁絰，如爵弁而素加絰也。

重重，死者之資重也。含餘米以爲粥，投之甕而縣之，比葬，未作主權，以重主其神也。

葬葬，藏[臧]也。

壙壙，曠也，藏於空曠處也。

輀輿棺之車曰輀。輀，耏[而]也，縣於左右前後，銅魚搖絞之屬耏耏然也。

耏耏然，上文已见，今本作耳耳然，非，今正。

柳輿棺之葢曰柳。柳，聚也，衆飾所聚也，亦言其形僂也。

鼈甲輿棺之葢曰鼈甲，似鼈甲然也。

牆輿棺之旁曰牆，似屋牆也。

翣翣，齊人謂扇爲翣[箑]，此似之也，象翣扇爲淸涼也。

黼黻畫翣有黼、有黻、有畫，各以其飾名之也。

[㗗]兩旁引之曰披。披，擺也，各於一旁引擺之，備傾倚也。

紼從前引之曰紼。紼，發也，發車使前也。

[率]縣下壙曰繂。繂，將[𢪇]也，徐徐將下之也。

繂，玉裁谓正字为𦆾，今从太炎说作率。將，毕沅改作捋，今不从。

緘棺束曰緘。緘，函[圅]也，古者棺不釘也。

小要棺束旁際曰小要，其要約小也。

[衽]棺束旁際曰袵。袵，任也，任制際會，使不解也。

明器送死之器曰明器，神明之器，異於人也。

[涂車]塗車，以泥塗爲車也。

芻靈芻靈，束草爲人馬，以神靈名之也。

奠喪祭曰奠。奠，停[亭]也，言停久也。

上文云鄭读如定。

樸奠奠，一曰樸奠，合體用之也。

殷奠朔朢祭曰殷奠，所用殷衆也。

娛既葬，還祭於殯宮曰虞，謂虞樂安神，使還此也。

卒哭又祭曰卒哭。卒，止也，止孝子無時之哭，朝夕而巳也。

祔祭又祭曰祔祭，祭於祖廟以後死，孫祔於祖也。

小祥期而小祥，亦祭名也，孝子除首絰、服練冠也。祥，善也，加小善之飾也。

大祥又期而大祥，亦祭名也，孝子除縗服，服朝服、縞冠，加大善之飾也。

禫閒月而禫，亦祭名也，孝子之意澹然，哀思益衰也。

冢冢，腫也，象山頂之高腫起也。

墓墓，慕也，孝子思慕之處也。

丘陵丘，象丘形也。陵亦然也。

[殔]假葬於道側曰肂。肂，翳也。

[㵣]日月未滿而葬曰渴，言渴欲速葬，無恩也。

慢過時而不葬曰慢，謂慢傲不念早安神也。

[薶]葬不如禮曰埋。埋，痗[墨]也，趨使痗腐而巳也。

字书痗训墨，今从之。初疑即霉字，然正字通云霉、黴同。

弃不得埋之曰弃，謂弃之於野也。

捐不得其尸曰捐，捐於他境也。

# 釋名佚文一：釋律呂

律呂律呂。律，率也，所以率氣令生也。亦言述也，述氣者也。呂，旅也，旅陽宣氣也。六律爲陽，六呂爲陰，凡十有二。陽足以包陰，則單言六律。陽足以統陰，則呂亦稱律，總言十二律。

系联：𦝭或作膟〔帥或作帨〔說，述也〕〕。

六同六呂，一曰六同，助陽宣氣，與同功也。

六閒六呂，一曰六閒，在陽律之閒也。

黄鐘黄鐘，十一月之律，子之氣也。鐘，種也，陽氣施種於黄泉，孳萌萬物，爲六氣元也。一曰鐘，踵也，陽氣踵黄泉而出也。一曰鐘，動也，言陽氣動於黄泉之下，養萬物也。

大呂大呂，十二月之律，丑之氣也。呂，旅也，言陰大旅助黄鐘，宣氣而牙物也。一曰呂，拒[歫]也，言陽氣欲出，陰不許，旅抑拒難之也。

太蔟太蔟，正月之律，寅之氣也，言萬物蔟生也，故曰泰蔟。一曰蔟，奏也，言陽氣大奏地而達物也。一曰太，大也。蔟，湊也，言萬物始大，湊地而出也。

夾鐘夾鐘，二月之律，卯之氣也，言陰夾助太簇，宣四方之氣，而出種物也。一曰言陰陽相夾廁也：一曰夾，孚甲也，言萬物孚甲，種類分也。

姑洗姑洗，三月之律，辰之氣也。姑，故也。洗，鮮也，言萬物皆去故就新，莫不鮮明也。

仲呂仲呂，四月之律，巳之氣也。言微陰始起，未成箸，于其中旅助姑洗，宣氣齊物也。仲之言中也。

蕤賓蕤賓，五月之律，午之氣也。蕤，垂也。賓，儐也，言陰氣始起，陽氣自上下垂，儐導之也。

林鐘林鐘，六月之律，未之氣也。林，衆也，言萬物成孰，種類衆多也。

夷則夷則，七月之律，申之氣也。夷，痍也。痍，傷也。則，賊也，言萬物傷痍，爲陰氣賊害也。

南呂南呂，八月之律，酉之氣也。南，任也，言陰氣旅助夷則，任成萬物也。一曰言陽氣尚有任生薺麥也，故陰拒之也。

無射無射，九月之律，戌之氣也。射，斁也。斁，厭也。言陽氣究物，而使陰氣畢剥落之，終而復始，無厭巳也。一曰斁，終也，言萬物隨陽而終，當復隨陰而起，無有終巳也。

應鐘應鐘，十月之律，亥之氣也。言陰氣應無射，該藏萬物，而雜陽閡種也。一曰應鐘者，陽氣之應，不用事也。一曰應者，應也。鐘者，動也。言萬物應陽而動，下藏也。

# 釋名佚文二：釋五聲

五音五聲。聲者，鳴也。亦曰五音。音者，飲也，言其剛柔清濁和而相飲也。

宮宮，中也，居中央，暢亦作鬯四方，倡始施生，爲四聲綱也。一曰宮，容也、含也，含容四時者也。

商商，章也，物成孰可章度也。一曰商者，張也，陰氣開張，陽氣始降也。

角角，觸也，物觸地而出，戴芒角也。一曰角者，躍也，陽氣動躍。

徵徵，祉也，物盛大而繁祉也。一曰徵者，止也，陽氣止。

䨒䨒，宇也，物聚藏，宇覆之也。一曰䨒者，紆也，陰氣在上、陽氣在下紆回也。

# 釋名佚文三：釋爵位

三公三公。公，貢也，才德兼于人，人咸貢薦于王而用之也。韋辯之曰：公猶取正直無厶也，故公字从八厶。

尚書尚書。尚，上也，言最在上總領之也。韋辯之曰：尚猶奉也，百官言事，當省案平處奉之，故曰尚書。尚食、尚方亦然。

御史中丞御史中丞，居中丞相者也。韋辯之曰：此中丞自御史大夫下，氶有二，其一别居殿中，舉不法，故曰中丞。

卿卿，慶也，言萬國皆慶賴之也。又卿，章也，言貴盛章著也。

漢置十二卿：一曰太常，二曰太僕，三曰衛尉，四日光禄動，五曰宗正，六曰執金吾，七曰大司農，八曰少府，九曰大鴻臚，十曰廷尉，十一日大長秋，十二曰將作大匠。韋辯之曰：漢正卿九：一曰太常，二曰光禄勳，三曰衛尉，四曰太僕，五曰廷尉，六曰鴻臚，七曰宗正，八曰司農，九曰少府，是爲九卿。執金吾本中尉，掌徼循宮外，司執姦衺。至武帝，更名執金吾，爲外卿，不見九卿之列也。長秋本自皇后官，非天子卿。長秋主宮中，凡物次，春生秋成，欲使中宮之胙如之，故爲名辨皇后陰宮。秋者除之始，長者欲其久也。

大鴻臚大鴻臚，腹前肥者曰臚，此主王侯及蕃國言，以京師爲心體，王侯外國爲腹臚，以養之也。韋辯之曰：其職本故典客，掌賓禮，武帝時更爲鴻臚。鸿，大也。臚，敘也，欲大以禮敶敘賓客也。

平準令平準令主染色，色有常平之法準的之也。韋辯之曰：其職主平物賈，使相依準。

祭酒祭酒者，謂祭六神以酒餟之也。

驃騎將軍、車騎將軍，秩皆比三公。韋辯之曰：大將軍，位在三公之上，昭帝時，霍光爲大將軍，猶在丞相下。漢时，大將軍貴戚爲之，或録尚書事。驃騎、車騎，此二將軍秩本二千石。

奉車都尉，奉天子乘輿。

長水校尉，主水戰用船之事。韋辯之曰：其職典胡騎，不主水戰也，廐近長水，故以爲名。長水，盖中小水名。

# 釋名佚文四：其他

升布祭雨曰升，祭星曰布，升取其氣之升也，布取其象之布也。

大曰蘆葦，荻，蘆筍。

古者諸侯薨時，天子論行以賜諡，唯王者無上，故於南郊稱天以諡之。當春秋時，周室卑微，臣諡其君，子諡其父，故諸侯之諡多不以實也。

# 附韋昭釋名：官職訓

臣臣，慎也，慎于其事，以奉上也。

古者稱師曰先生。

# 附韋昭辯釋名

大司馬大司馬，馬，武也，大總武事也。大司馬掌軍。古者兵車，一車四馬，故以馬名官。

六卿分掌，諸官卿孤不掌，傑然特立也。

廷尉縣尉廷尉、縣尉，皆古官也，以尉尉民心也。凡掌賊及司察之官皆曰尉。尉，罰也，言以辠罰姦非也。

祭酒祭酒，凡會同饗燕，必尊長先用，先用，必以酒祭先，故曰祭酒。漢時，吴王年長，以爲劉氏祭酒是也。

奉車都尉奉車都尉，主乘舆。乘輿尊，不敢言主，故言奉。

太中大夫太中大夫，在中最爲高大也。

郡尉郡尉，羅姦非。

督郵督郵，主諸縣罰，以負督郵殷糾攝之也。

功曹功曹。曹，羣也。功曹，吏所羣聚。户曹，民所羣聚也。其他皆然。

主薄主薄，主諸薄書。薄，普關諸事。

吏門下之吏，當作三綱，幼未有用，從容在職也。

伍佰五百，字本爲伍佰。伍，當也。佰，道也，使之導引當道佰中，以驅除也。今俗呼行杖人爲五百。